### **ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՕՐԵՆՍԳԻՐՔ**

**ԸՆԴՀԱՆՈՒՐ ՄԱՍ**

**ԲԱԺԻՆ 1.**

**ԸՆԴՀԱՆՈՒՐ ԴՐՈՒՅԹՆԵՐ**

**ԳԼՈՒԽ 1.**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՕՐԵՆՍԴՐՈՒԹՅՈՒՆԸ**

**Հոդված 1. Վարչական իրավախախտումների վերաբերյալ օրենսգրքի կարգավորման առարկան**

1. Սույն օրենսգիրքը սահմանում է վարչական պատասխանատվության հիմնական սկզբունքները, վարչական իրավախախտումները (զանցանքները) և դրանց համար նախատեսվող վարչական տույժի տեսակները, վարչական տույժերի նշանակման ու կատարման կարգը, վարչական հարկադրանքի օժանդակ միջոցները և վարչաիրավական ներգործության միջոցները, վարչական իրավախախտման վերաբերյալ վարույթի կարգը, վարչական իրավախախտման վերաբերյալ վարույթ հարուցելու և իրականացնելու իրավասությունը, վարչական իրավախախտման վերաբերյալ վարույթին մասնակցող անձանց իրավունքները և պարտականությունները, վարչական իրավախախտման վերաբերյալ որոշումների, վարչական իրավախախտման վերաբերյալ վարույթ հարուցելու և իրականացնելու իրավասությամբ օժտված մարմինների գործողության ու անգործության վարչական բողոքարկման կարգը, առանձին տեսակի վարչական իրավախախտումների վերաբերյալ հատուկ վարույթները:

**Հոդված 2. Վարչական իրավախախտումների վերաբերյալ օրենսդրությունը**

1. Վարչական իրավախախտումները և դրանց համար պատասխանատվությունը սահմանվում են միայն սույն օրենսգրքով: Սույն օրենսգրքով նախատեսված վարչական իրավախախտման առանձին հատկանիշներ կարող են սահմանվել այլ օրենքներով և ենթաօրենսդրական նորմատիվ իրավական ակտերով:

2. Վարչական իրավախախտման վերաբերյալ վարույթի վրա տարածվում են «Վարչարարության հիմունքների և վարչական վարույթի մասին» օրենքի դրույթները, եթե սույն օրենսգրքով այլ բան նախատեսված չէ:

3. Հայաստանի Հանրապետության տարածքում վարչական իրավախախտման վերաբերյալ վարույթը կարգավորվում է Սահմանադրությամբ, միջազգային պայմանագրերով, սույն օրենսգրքով, այլ օրենքներով, ինչպես նաև ենթաօրենսդրական նորմատիվ իրավական ակտերով:

**Հոդված 3. Վարչական իրավախախտումների վերաբերյալ օրենսգրքի գործողությունը տարածության մեջ և ըստ անձանց շրջանակի**

1. Վարչական իրավախախտումը համարվում է Հայաստանի Հանրապետության տարածքում կատարված, եթե այն սկսվել, շարունակվել կամ ավարտվել է Հայաստանի Հանրապետության տարածքում:

2. Հայաստանի Հանրապետության տարածքում, վարչական իրավախախտում կատարած անձը ենթարկվում է վարչական պատասխանատվության սույն օրենսգրքին համապատասխան:

3.  Հայաստանի Հանրապետության սահմաններից դուրս Հայաստանի Հանրապետության դրոշի ներքո օրինական կարգով գտնվող, Հայաստանի Հանրապետության տարբերանշանը կրող կամ Հայաստանի Հանրապետության օդանավակայանում կամ նավահանգստում գրանցված օդային, ծովային կամ գետային նավի կամ ջրային կամ օդային այլ սարքի վրա վարչական իրավախախտում կատարած անձը, անկախ դրանց գտնվելու վայրից, ենթակա է վարչական պատասխանատվության սույն օրենսգրքին համապատասխան, եթե այլ բան նախատեսված չէ Հայաստանի Հանրապետության միջազգային պայմանագրերով:

4. Օտարերկրյա դիվանագիտական, հյուպատոսական կամ միջազգային կազմակերպության համար միջազգային պայմանագրերի համաձայն սահմանված անձեռնմխելիությունից օգտվող անձանց վարչական պատասխանատվությունը՝ նրանց կողմից Հայաստանի Հանրապետության տարածքում վարչական իրավախախտում կատարելու դեպքում, կարգավորվում է միջազգային պայմանագրերին համապատասխան։

5. Եթե անձը վարչական իրավախախտում կատարել է Հայաստանի Հանրապետության տարածքում գտնվող այն վայրում, որտեղ գործում է օտարերկրյա պետության դիվանագիտական, հյուպատոսական կամ միջազգային կազմակերպության համար սահմանված անձեռնմխելիությունը, ապա նա վարչական պատասխանատվության է ենթարկվում սույն օրենսգրքով, բացառությամբ Հայաստանի Հանրապետության միջազգային պայմանագրերով նախատեսված դեպքերի:

6. Հայաստանի Հանրապետության միջազգային պայմանագրերով նախատեսված դեպքերում սույն օրենսգրքի դրույթները կիրառվում են նաև օտարերկրյա պետությունների տարածքում:

7. Օտարերկրացիները կամ օտարերկրյա իրավաբանական անձինք Հայաստանի Հանրապետության տարածքում կատարված վարչական իրավախախտումների համար պատասխանատվության են ենթարկվում սույն օրենսգրքով սահմանված ընդհանուր կարգով։

8. Սույն օրենսգրքի իմաստով օտարերկրացի է «Օտարերկրացիների մասին» օրենքով սահմանված անձը:

**Հոդված 4. Վարչական իրավախախտումների վերաբերյալ օրենսգրքի գործողությունը ժամանակի մեջ**

1. Անձը ենթակա է վարչական պատասխանատվության վարչական իրավախախտումը կատարելու ժամանակ գործող օրենքին համապատասխան։

2. Վարչական իրավախախտում կատարելու ժամանակը գործողությունը կատարելու կոնկրետ պահն է, իսկ անգործության դեպքում, այն պահը, երբ պետք է համապատասխան գործողությունը կատարվեր, սակայն չի կատարվել՝ անկախ հետևանքներն առաջանալու հանգամանքից։

3. Տևող վարչական իրավախախտման դեպքում անձը ենթակա է վարչական պատասխանատվության վարչական իրավախախտում կատարողի կողմից արարքը դադարեցնելու կամ այն այլ հանգամանքների ուժով դադարելու պահին գործող օրենքով, իսկ շարունակվող վարչական իրավախախտման դեպքում` իր միասնական դիտավորության մեջ ընդգրկված արարքներից վերջին արարքը կատարելու պահին գործող օրենքով:

4. Վարչական իրավախախտման վերաբերյալ վարույթն իրականացվում է վարչական իրավախախտման վերաբերյալ վարույթի իրականացման ժամանակ գործող օրենքին համապատասխան։ Ապացույցի թույլատրելիությունը որոշվում է այն ձեռք բերելու պահին գործող օրենքով:

5. Վարչական իրավախախտումը զանցակցությամբ կատարելու դեպքում զանցակիցներից յուրաքանչյուրը ենթակա է վարչական պատասխանատվության իր կողմից կատարված արարքը կատարելու ժամանակ գործող օրենքով:

6. Վարչական իրավախախտման համար պատասխանատվություն սահմանող, խստացնող կամ մասնակիորեն խստացնող, ինչպես նաև անձի իրավական վիճակն այլ կերպ վատթարացնող օրենքը հետադարձ ուժ չունի։

7. Վարչական իրավախախտման համար պատասխանատվությունը մեղմացնող, վերացնող կամ մասնակիորեն վերացնող, ինչպես նաև անձի իրավական վիճակն այլ կերպ բարելավող օրենքը հետադարձ ուժ ունի, այսինքն՝ տարածվում է մինչև այդ օրենքն ուժի մեջ մտնելը վարչական իրավախախտում կատարած անձի վրա, եթե անձի նկատմամբ նշանակված վարչական տույժը մինչև տվյալ օրենքի ուժի մեջ մտնելը չի կատարվել։

8. Վարչական իրավախախտման համար պատասխանատվությունը վերացնող օրենքի և միաժամանակ նույն արարքի համար քրեական պատասխանատվություն սահմանող օրենքի դրույթների միաժամանակ ուժի մեջ մտնելու դեպքում անձը ենթակա է վարչական պատասխանատվության վարչական իրավախախտման կատարման ժամանակ գործող օրենքով:

**ԳԼՈՒԽ 2.**

**ՀԻՄՆԱԿԱՆ ՍԿԶԲՈՒՆՔՆԵՐԸ**

**Հոդված 5. Օրինականությունը**

1. Վարչական իրավախախտման վերաբերյալ վարույթ հարուցելու և իրականացնելու իրավասությամբ օժտված մարմինները (այսուհետ՝ վարչական իրավախախտման վերաբերյալ վարույթ իրականացնող մարմին) պարտավոր են պահպանել Uահմանադրության, uույն oրենuգրքի և այլ օրենքների պահանջները։

2. Անձը ենթակա է վարչական պատասխանատվության միայն սույն օրենսգրքով սահմանված վարչական իրավախախտման համար:

3. Վարչական իրավախախտման վերաբերյալ վարույթի ընթացքում անձի նկատմամբ վարչական հարկադրանքի օժանդակ միջոցները կարող են կիրառվել ոչ այլ կերպ, քան սույն օրենսգրքով սահմանված հիմքերով և կարգով:

4. Սույն օրենսգիրքը կիրառելիս օրենքի կամ իրավունքի անալոգիան արգելվում է, եթե դա վատթարացնում է վարչական իրավախախտում կատարած անձի վիճակը:

5. Սույն օրենսգրքի հատուկ մասի նորմերը օրենքի կամ իրավունքի անալոգիայով կիրառելն արգելվում է:

6. Վարչական իրավախախտման վերաբերյալ վարույթի ընթացքում ոչ ոք չպետք է ենթարկվի խոշտանգման, անմարդկային կամ նվաստացուցիչ վերաբերմունքի կամ պատժի, ֆիզիկական կամ հոգեկան բռնության: Արգելվում է անձից տեղեկություններ ստանալ բռնության, սպառնալիքի, խաբեության, ինչպես նաև այլ անօրինական գործողությունների միջոցով: Արգելվում է վարչական իրավախախտման վերաբերյալ վարույթի ընթացքում անձի կյանքը կամ առողջությունը վտանգող, նրան ֆիզիկական կամ հոգեկան տանջանքներ պատճառող գործողություններ կատարելը:

**Հոդված 6. Խտրականության արգելքը**

1.  Վարչական իրավախախտում կատարած ֆիզիկական անձը ենթակա է վարչական պատասխանատվության անկախ սեռից, ռասայից, մաշկի գույնից, էթնիկ կամ սոցիալական ծագումից, գենետիկական հատկանիշներից, լեզվից, կրոնից, աշխարհայացքից, քաղաքական կամ այլ հայացքներից, ազգային փոքրամասնությանը պատկանելությունից, գույքային վիճակից, ծնունդից, հաշմանդամությունից, անձնական կամ սոցիալական բնույթի այլ հանգամանքներից:

2. Վարչական իրավախախտում կատարած իրավաբանական անձը ենթակա է վարչական պատասխանատվության անկախ գտնվելու վայրից, կազմակերպական-իրավական ձևից, հիմնադիրների (մասնակիցների) իրավական վիճակից կամ գտնվելու վայրից, իրականացվող գործունեության տեսակից,  նպատակներից, խնդիրներից կամ այլ հանգամանքներից:

**Հոդված 7. Կամայականության արգելքը և համաչափությունը**

1. Վարչական իրավախախտման վերաբերյալ վարույթ իրականացնող մարմնին արգելվում է վարչական տույժի տարբեր տեսակներ կամ չափեր, նշանակել, ինչպես նաև վարչական հարկադրանքի օժանդակ միջոցներ կիրառել միատեսակ փաստական հանգամանքներում վարչական իրավախախտում կատարած անձանց նկատմամբ։ Վարչական իրավախախտման վերաբերյալ վարույթ իրականացնող մարմինը պարտավոր է անհատական մոտեցում ցուցաբերել էապես տարբեր փաստական հանգամանքներում վարչական իրավախախտում կատարած անձանց նկատմամբ։

2. Եթե վարչական իրավախախտման վերաբերյալ վարույթ իրականացնող մարմինը միատեսակ փաստական հանգամանքներով վարչական իրավախախտում կատարած անձանց նկատմամբ նշանակել է որոշակի վարչական տույժի տեսակ կամ չափ, ինչպես նաև կիրառել է վարչական հարկադրանքի օժանդակ որոշակի միջոց, ապա հետագայում, նույն փաստական հանգամանքներով վարչական իրավախախտում կատարվելու դեպքում, պարտավոր է նշանակել նույն վարչական տույժի տեսակը և չափը։ Նշված սահմանափակումից վարչական իրավախախտման վերաբերյալ վարույթ իրականացնող մարմինը կարող է հրաժարվել միայն պատճառաբանված հիմնավորման դեպքում և, եթե հետագայում մտադիր է մշտապես նշանակել նոր վարչական տույժի տեսակն ու չափը։

3. Վարչական իրավախախտման վերաբերյալ վարույթ իրականացնող մարմինների կողմից նշանակվող վարչական տույժի տեսակները կամ չափերը, ինչպես նաև կիրառվող վարչական հարկադրանքի օժանդակ միջոցները պետք է համապատասխանեն կատարված վարչական իրավախախտման բնույթին, պատասխանատվությունը մեղմացնող և ծանրացնող հանգամանքներին, պիտանի, անհրաժեշտ և համարժեք լինեն Սահմանադրությամբ և օրենքներով հետապնդվող նպատակին հասնելու, անձի մոտ իրավահպատակ վարքագիծ ձևավորելու ու նոր վարչական իրավախախտումները կանխելու համար։

4. Վարչական իրավախախտման վերաբերյալ վարույթ իրականացնող մարմնին արգելվում է վարչական իրավախախտում կատարած անձի նկատմամբ կիրառել ավելի խիստ վարչական հարկադրանքի օժանդակ միջոց, քան այն, որով վարչական իրավախախտման վերաբերյալ վարույթի ընթացքում հնարավոր կլինի ապահովել վարչական իրավախախտում կատարած անձի օրինական վարքագիծը` անհրաժեշտ նվազագույն միջամտության պայմանով։

**Հոդված 8. Անմեղության կանխավարկածը**

1. Անձը համարվում է վարչական իրավախախտում չկատարած, քանի դեռ վարչական իրավախախտման վերաբերյալ վարույթ իրականացնող մարմնի ուժի մեջ մտած և անբողոքարկելի դարձած վարչական իրավախախտման վերաբերյալ որոշմամբ կամ դատարանի օրինական ուժի մեջ մտած դատական ակտով չի հաստատվել, որ նա կատարել է վարչական իրավախախտում։

2.  Անձը, ում վերագրվում է վարչական իրավախախտման կատարումը, պարտավոր չէ ապացուցել իր անմեղությունը: Անձի կողմից վարչական իրավախախտում կատարելու փաստի, նրա մեղավորության ապացուցման և անձի համար բարենպաստ փաստական հանգամանքների հերքման պարտականությունը կրում է վարչական իրավախախտման վերաբերյալ վարույթ իրականացնող մարմինը:

3. Անձի կողմից վարչական իրավախախտում կատարելու փաստի առկայությունը և այն կատարելու համար անձի մեղավորության մասին հետևությունը չեն կարող հիմնվել ենթադրությունների վրա, այլ պետք է հաստատվեն օրենքով սահմանված կարգով ձեռքբերված  վերաբերելի, թույլատրելի ապացույցների բավարար ամբողջությամբ։ Պատշաճ իրավական ընթացակարգի շրջանակներում, չփարատված կասկածները մեկնաբանվում են հօգուտ այն անձի, ում վերագրվում է վարչական իրավախախտման կատարումը։

**Հոդված 9. Անձնական պատասխանատվությունը և ըստ մեղքի պատասխանատվությունը**

1.Ֆիզիկական անձը ենթակա է վարչական պատասխանատվության միայն իր կատարած վարչական իրավախախտման համար:

2. Վարչական պատասխանատվության ենթակա չէ այն ֆիզիկական անձը, որը սույն օրենսգրքով նախատեսված արարքը կատարել է առանց մեղքի կամ կատարել է անզգուշությամբ այն դեպքում, երբ սույն օրենսգրքով պատասխանատվություն է սահմանված տվյալ արարքը միայն դիտավորությամբ կատարելու համար

**Հոդված 10. Նույն արարքի համար կրկին վարչական պատասխանատվության ենթարկելու անթույլատրելիությունը**

1. Նույն անձը չի կարող կրկին ենթարկվել վարչական պատասխանատվության նույն վարչական իրավախախտման համար:

2. Վարչական տույժ նշանակելու, վարչական իրավախախտման վերաբերյալ վարույթը կարճելու, վարչական իրավախախտման վերաբերյալ վարույթ հարուցելը մերժելու մաuին անբողոքարկելի դարձած որոշումների առկայության դեպքում վարչական իրավախախտման վերաբերյալ վարույթը, բացառությամբ սույն օրենսգրքով սահմանված նոր կամ նոր երևան եկած հանգամանքների, ինչպես նաև սույն օրենսգրքի 105-րդ հոդվածի 3-րդ մասի չի կարող վերսկսվել։

**ԲԱԺԻՆ 2.**

**ՎԱՐՉԱԿԱՆ ԻՐԱՎԱԽԱԽՏՈՒՄԸ ԵՎ**

**ՎԱՐՉԱԿԱՆ ՊԱՏԱՍԽԱՆԱՏՎՈՒԹՅՈՒՆԸ**

**ԳԼՈՒԽ 3.**

**ՎԱՐՉԱԿԱՆ ԻՐԱՎԱԽԱԽՏՈՒՄԸ**

**Հոդված 11. Վարչական իրավախախտման հասկացությունը և տեսակները**

1. Վարչական իրավախախտումը (զանցանքը) ֆիզիկական անձի կողմից մեղավորությամբ կատարված հակաիրավական այն արարքն է կամ իրավաբանական անձի կողմից կատարված հակաիրավական այն արարքն է, որի համար սույն օրենսգրքի հատուկ մասով սահմանված է վարչական պատասխանատվություն:

2. Շարունակվող վարչական իրավախախտումը միասնական դիտավորությամբ միավորված երկու և ավելի նույնական արարքների համակցությունն է:

3. Տևող վարչական իրավախախտումը արտահայտվում է անձի վրա օրենքով դրված վարչական իրավախախտման հանգեցնող որևէ պարտականության տևական, անընդհատ չկատարմամբ կամ ոչ պատշաճ կատարմամբ:

4. Սույն օրենսգրքով նախատեսված արարքը կարող է դրսևորվել գործողությամբ կամ անգործությամբ:

5. Անգործությամբ կատարված վարչական իրավախախտումը պատասխանատվություն է առաջացնում, եթե անձի վրա օրենքով դրված է եղել գործողություն կատարելու պարտականություն կամ այդ պարտականությունը բխել է նրա ստանձնած պարտավորությունից, և եթե անձը տվյալ իրադրությունում օբյեկտիվորեն կարող էր կատարել իր պարտականությունը:

6. Վարչական իրավախախտում է համարվում ավարտված վարչական իրավախախտումը, վարչական իրավախախտման փորձը:

7. Վարչական պատասխանատվության հիմքը սույն օրենսգրքով սահմանված վարչական իրավախախտում կատարելն է, որը պարունակում է սույն օրենսգրքի հատուկ մասով նախատեսված զանցակազմի բոլոր հատկանիշները:

8. Վարչական իրավախախտման փորձ է համարվում դիտավորությամբ կատարված այն արարքը, որն անմիջականորեն ուղղված է վարչական իրավախախտում կատարելուն և պարունակում է սույն օրենսգրքի հատուկ մասով նախատեսված զանցակազմի բոլոր հատկանիշները, սակայն վարչական իրավախախտումը ավարտին չի հասցվել անձի կամքից անկախ հանգամանքներով:

9. Վարչական իրավախախտման փորձի համար անձը ենթակա է վարչական պատասխանատվության միայն սույն օրենսգրքի հատուկ մասով սահմանված դեպքերում:

## Հոդված 12. Վարչական իրավախախտումների համակցությունը

1. Վարչական իրավախախտումների համակցություն է համարվում միևնույն անձի կողմից մեկ կամ մեկից ավելի արարքներով uույն oրենuգրքի հատուկ մասի տարբեր հոդվածներով կամ նույն հոդվածի տարբեր մաuերով սահմանված երկու կամ ավելի վարչական իրավախախտում կատարելը, որոնցից ոչ մեկի համար անձը վարչական պատասխանատվության ենթարկված չի եղել և եթե վարչական իրավախախտումների համակցության մեջ մտնող վարչական իրավախախտումների վերաբերյալ վարույթ հարուցելու կամ իրականացնելու իրավասությունը սույն օրենսգրքով սահմանված կարգով վերապահված է նույն մարմնին:

2. Եթե անձի մեկ արարքում առկա են սույն օրենսգրքի միևնույն հոդվածի միևնույն մասի տարբեր կետերով նախատեսված հանգամանքներ, ապա վարչական իրավախախտումների համակցությունը բացակայում է, իսկ արարքը որակվում է բոլոր այն կետերով, որոնցում նախատեսված հանգամանքներն առկա են անձի արարքում:

3. Վարչական իրավախախտումների համակցությունը բացակայում է այն դեպքում, երբ միևնույն անձը կատարում է երկընտրելի օբյեկտիվ կողմ ունեցող զանցակազմի օբյեկտիվ կողմի մեջ մտնող մեկից ավելի արարքներ:

4. Վարչական իրավախախտումների համակցությունը բացակայում է վարչաիրավական նորմերի մրցակցության դեպքում:

5. Վարչական իրավախախտումների համակցության դեպքում անձը պատաuխանատվություն է կրում սույն օրենսգրքի 50-րդ հոդվածով սահմանված կարգով յուրաքանչյուր վարչական իրավախախտման համար` uույն oրենuգրքի հատուկ մասի համապատաuխան հոդվածով կամ հոդվածի մաuով։

## Հոդված 13. Վարչաիրավական նորմերի կիրառումն իրավական կոլիզիայի և նորմերի մրցակցության դեպքում

1. Եթե սույն oրենuգրքով սահմանված իրավախախտումների համար քրեական օրենսգրքով նախատեսված է նաև քրեական պատասխանատվություն, ապա անձը ենթակա է միայն քրեական պատասխանատվության:

2. Վարչաիրավական նորմերի մրցակցության դեպքում արարքը որակվում է սույն օրենսգրքի մեկ հոդվածով կամ հոդվածի մեկ մասով կամ կետով:

  3. Եթե անձի մեկ արարքում միաժամանակ առկա են զանցակազմի մեղմացնող և ծանրացնող հանգամանքները, ապա արարքը որակվում է միայն մեղմացնող հանգամանքներով զանցակազմը նախատեսող հոդվածով:

4. Եթե անձի մեկ արարքում միաժամանակ առկա են զանցակազմի ծանրացնող և առավել ծանրացնող հանգամանքները, ապա արարքը որակվում է հոդվածի միայն առավել ծանրացնող հանգամանքները նախատեսող մասով:

5. Եթե անձի մեկ արարքում միաժամանակ առկա են զանցակազմի մեղմացնող և առավել մեղմացնող հանգամանքները, ապա արարքը որակվում է միայն առավել մեղմացնող հանգամանքներով զանցակազմը նախատեսող հոդվածով:

6. Եթե անձի մեկ արարքում միաժամանակ առկա են սույն օրենսգրքի Հատուկ մասի ընդհանուր և հատուկ նորմեր, ապա արարքը որակվում է միայն հատուկ նորմով:

7. Եթե զանցակազմի բաղկացուցիչ մաս է այլ վարչական իրավախախտման կատարումը, ապա դրա համար անձն առանձին ենթարկվում է վարչական պատասխանատվության միայն այն դեպքում, երբ այդ վարչական իրավախախտման համար սույն օրենսգրքով հավասար կամ ավելի խիստ վարչական տույժ է նախատեսված, քան այն զանցակազմի համար, որի բաղկացուցիչ մասն է տվյալ վարչական իրավախախտումը:

**ԳԼՈՒԽ 4.**

**ՎԱՐՉԱԿԱՆ ՊԱՏԱՍԽԱՆԱՏՎՈՒԹՅԱՆ ՍՈՒԲՅԵԿՏՆԵՐԸ ԵՎ ԶԱՆՑԱԿՑՈՒԹՅՈՒՆԸ**

**Հոդված 14. Վարչական պատասխանատվության սուբյեկտները**

1. Վարչական պատասխանատվության ենթակա են ֆիզիկական և իրավաբանական անձինք:

2. Եթե սույն օրենսգրքի հատուկ մասում ուղղակիորեն նշված չէ պատասխանատվության ենթակա անձը (ֆիզիկական կամ իրավաբանական անձ), ապա վարչական պատասխանատվությունը կիրառելի է և ֆիզիկական, և իրավաբանական անձի նկատմամբ, բացառությամբ այն նորմերի, որոնք իրենց էությամբ վերաբերելի և կիրառելի են միայն ֆիզիկական անձի նկատմամբ:

3. Իրավաբանական անձին վարչական պատասխանատվության ենթարկելը, չի ազատում նույն վարչական իրավախախտման համար մեղավոր ֆիզիկական անձին վարչական պատասխանատվությունից, այնպես, ինչպես ֆիզիկական անձին վարչական պատասխանատվության ենթարկելը չի ազատում իրավաբանական անձին նույն վարչական իրավախախտման համար վարչական պատասխանատվությունից: Ֆիզիկական անձին վարչական պատասխանատվությունից ազատելը հիմք չէ իրավաբանական անձին նույն վարչական իրավախախտման համար վարչական պատասխանատվությունից ազատելու համար, այնպես, ինչպես իրավաբանական անձին վարչական պատասխանատվությունից ազատելը հիմք չէ ֆիզիկական անձին նույն վարչական իրավախախտման համար վարչական պատասխանատվությունից ազատելու համար:

**Հոդված 15. Ֆիզիկական անձի վարչական պատասխանատվությունը**

1. Վարչական պատասխանատվության ենթակա է այն մեղսունակ ֆիզիկական անձը, ում 16 տարին լրացել է սույն օրենսգրքով սահմանված վարչական իրավախախտումը կատարելու պահին:

2. Մեղսունակությունը անձի` վարչական իրավախախտումը կատարելու պահին իր արարքի հակաիրավականությունը գիտակցելու և այն ղեկավարելու ունակությունն է:

3. Մեղսունակ անձը, ով վարչական իրավախախտումը կատարելիս հոգեկան խանգարման կամ մտավոր զարգացման մեջ հետ մնալու հետևանքով չէր կարող ամբողջությամբ գիտակցել իր արարքի հակաիրավականությունը կամ ղեկավարել այն, համարվում է սահմանափակ մեղսունակ և ենթակա է վարչական պատասխանատվության: Սահմանափակ մեղսունակությունը, որպես մեղմացնող հանգամանք, հաշվի է առնվում վարչական տույժ նշանակելիս:

4. Պաշտոնատար անձը ենթակա է վարչական պատասխանատվության այն վարչական իրավախախտման համար, որը կապված է օրենքով կամ ենթաօրենսդրական նորմատիվ իրավական ակտով սահմանված կարգով վերջինիս վրա դրված՝ իր պաշտոնեական կամ ծառայողական պարտականությունները չկատարելու կամ ոչ պատշաճ կատարելու հետ։

5. Պաշտոնատար անձը վարչական պատասխանատվության է ենթարկվում ֆիզիկական անձանց համար սահմանված կանոնների համաձայն:

6. Սույն օրենսգրքի իմաստով վարչական պատասխանատվության ենթակա պաշտոնատար անձ է հանդիսանում «Հանրային ծառայության մասին» օրենքով նախատեսված որևէ պաշտոն զբաղեցնող անձը:

**Հոդված 16. Իրավաբանական անձի վարչական պատասխանատվությունը**

1. Իրավաբանական անձը ենթակա է վարչական պատասխանատվության,եթե վարչական իրավախախտումը կատարվել է ՝

1) ի շահ տվյալ իրավաբանական անձի՝ այն ֆիզիկական անձի կողմից, ով՝

ա. օրենքի, այլ իրավական ակտի, պայմանագրի, կանոնադրության, լիազորագրի կամ իրավաբանական անձի կայացրած որոշման հիման վրա  իրավաբանական անձը ներկայացնելու իրավունք ունի և գործել է իրավաբանական անձի կամ իրավաբանական անձի ղեկավարի անունից, կամ.

բ. տվյալ իրավաբանական անձի ղեկավարն է, կամ

գ. տվյալ իրավաբանական անձի աշխատակիցն է կամ պաշտոնատար անձը. ում վրա օրենքով կամ իրավաբանական անձի կանոնադրությամբ կամ իրավաբանական անձի այլ ակտով կամ աշխատանքային պայմանագրով դրված են կոնկրետ պարտականություններ, որոնք չկատարելու կամ ոչ պատշաճ կատարելու արդյունքում կատարվել է տվյալ վարչական իրավախախտումը.

դ. կանոնադրական կապիտալում ունեցած ուղղակի կամ անուղղակի մասնակցության ուժով  իրավաբանական անձի համար պարտադիր ցուցումներ տալու կամ այլ ձևով իրավաբանական անձի գործունեության կամ կայացվող որոշումների վրա ներգործելու իրավասություն ունեցող անձ է և գործել է իրավաբանական անձի անունից կամ գործել է իրավաբանական անձի անունից տվյալ անձի թողտվությամբ կամ դրդմամբ.

2) օրենքով իրավաբանական անձի վրա դրված պարտականությունները չկատարելու կամ ոչ պատշաճ կատարելու կամ որոշակի գործունեության իրականացման պայմանները կամ արգելքները խախտելու, կամ իր կանոնադրությանը կամ հիմնադիր փաստաթղթերին չհամապատասխանող գործունեություն իրականացնելու արդյունքում:

2. Իրավաբանական անձի միաձուլման, միացման կամ վերակազմավորման դեպքում վարչական պատասխանատվության ենթակա է իրավահաջորդ իրավաբանական անձը, իսկ իրավաբանական անձի բաժանման կամ առանձնացման դեպքում՝ այն իրավաբանական անձը, որին, ըստ բաժանիչ հաշվեկշռի, անցել են այն գույքի կամ գործարքների առնչությամբ իրավունքներն ու պարտականությունները, որոնց կապակցությամբ իրականացվել է վարչական իրավախախտումը` անկախ վարչական իրավախախտման կատարման փաստի մասին վարչական պատասխանատվության ենթակա իրավաբանական անձին հայտնի լինելու հանգամանքից: Եթե բաժանիչ հաշվեկշիռը հնարավորություն չի տալիս որոշել վերակազմակերպված իրավաբանական անձի իրավահաջորդին,  ապա վարչական պատասխանատվության ենթակա այն նոր առաջացած իրավաբանական անձը, որին անցել է, գույքի առավել մեծ մասը, իսկ գույքի հավասարաչափ բաժանման դեպքում՝ իրավահաջորդ բոլոր իրավաբանական անձինք:

3. Օտարերկրյա պետությունում ստեղծված իրավաբանական անձը (օտարերկրյա կազմակերպությունը, օտարերկրյա կամ միջազգային կազմակերպության Հայաստանի Հանրապետության տարածքում գտնվող մասնաճյուղը, ներկայացուցչությունը, հիմնարկը կամ այլ առանձնացված ստորաբաժանումը) Հայաստանի Հանրապետության տարածքում վարչական իրավախախտում կատարելու դեպքում վարչական պատասխանատվության են ենթարկվում ընդհանուր հիմունքներով, եթե միջազգային պայմանագրերով այլ բան սահմանված չէ:

4. Սույն օրենսգրքի իմաստով իրավաբանական անձ է հանդիսանում Հայաստանի Հանրապետության քաղաքացիական օրենսգրքով սահմանված իրավաբանական անձը. ինչպես նաև` իրավաբանական անձ չհանդիսացող մասնաճյուղը, ներկայացուցչությունը, հիմնարկը կամ իրավաբանական անձի այլ առանձնացված ստորաբաժանումը:

5. Սույն հոդվածը չի տարածվում պետական և տեղական ինքնակառավարման մարմինների, պետական կառավարման համակարգի մարմինների, Կենտրոնական բանկի վրա:

6. Կենտրոնական բանկի կողմից վերահսկվող ֆինանսական խմբի կողմից վարչական իրավախախտում կատարելիս վարչական պատասխանատվության կարող է ենթարկվել Կենտրոնական բանկի որոշմամբ ֆինանսական խմբի կազմի մեջ մտնող իրավաբանական անձը կամ իրավաբանական անձինք, իսկ սույն oրենuգրքի 38-րդ գլխով սահմանված վարչական իրավախախտումներ կատարելիս վարչական պատասխանատվության կարող է ենթարկվել Հայաստանի Հանրապետության տնտեսական մրցակցության պաշտպանության պետական հանձնաժողովի որոշմամբ «Տնտեսական մրցակցության պաշտպանության մասին» օրենքի իմաստով՝ նաև անձանց խումբը:

7. Ի շահ (իրավաչափ կամ ոչ իրավաչափ) տվյալ իրավաբանական անձի կատարված է համարվում այն վարչական իրավախախտումը, որի նպատակն է գույքային կամ ոչ գույքային բնույթի օգուտներ ստանալը տվյալ իրավաբանական անձի համար, այդ թվում՝ եկամուտ ստանալը, եկամտի չափերն ավելացնելը, ծախսերից խուսափելը, ծախսերը նվազեցնելը, կատարված վարչական իրավախախտման արդյունքում օրենքով սահմանված այլ պատասխանատվությունից ազատվելը կամ այլ իրավախախտում կատարելը թաքցնելը, գույքային իրավունքներ ձեռքբերելը կամ գույքային բնույթի պարտականություններից ազատվելը:

**Հոդված 17. Զանցակցությունը և զանցակիցները**

1. Զանցակցություն է համարվում վարչական պատասխանատվության ենթակա երկու կամ ավելի ֆիզիկական անձանց դիտավորյալ համատեղ մասնակցությունը դիտավորյալ վարչական իրավախախտմանը:

2. Կատարողի հետ միասին զանցակիցներ են համարվում կազմակերպիչը, դրդիչը և օժանդակողը:

3. Կատարող է համարվում այն անձը, ով անմիջականորեն կատարել է վարչական իրավախախտումը կամ դրա կատարմանն անմիջականորեն մասնակցել է այլ անձանց (համակատարողների) հետ համատեղ, ինչպես նաև վարչական իրավախախտումը կատարել է այնպիսի անձի օգտագործելու միջոցով, ով սույն օրենսգրքի համաձայն ենթակա չէ վարչական պատասխանատվության կամ ենթակա չէ վարչական պատասխանատվության տվյալ վարչական իրավախախտման համար` որպես կատարող կամ վարչական իրավախախտումը կատարել է անզգուշությամբ: Համակատարումը բացակայում է, երբ վարչական իրավախախտում կատարողն օգտագործում է այնպիսի անձի, ով սույն օրենսգրքի համաձայն ենթակա չէ վարչական պատասխանատվության կամ ենթակա չէ վարչական պատասխանատվության տվյալ վարչական իրավախախտման համար` որպես կատարող:

4. Կազմակերպիչ է համարվում այն անձը, ով կազմակերպել կամ ղեկավարել է վարչական իրավախախտման կատարումը, դրդել է մեկ ուրիշին կազմակերպելու կամ ղեկավարելու վարչական իրավախախտման կատարումը, ինչպես նաև վարչական իրավախախտումը կազմակերպել կամ ղեկավարել է այնպիսի անձի միջոցով, ով սույն օրենսգրքի համաձայն ենթակա չէ վարչական պատասխանատվության կամ վարչական իրավախախտումը կատարել է անզգուշությամբ:

5. Դրդիչ է համարվում այն անձը, ով մեկ ուրիշ անձի դրդել է կատարելու վարչական իրավախախտում՝ համոզելու, նյութապես շահագրգռելու, սպառնալիքի միջոցով կամ որևէ այլ եղանակով, ինչպես նաև դրդել է դրդչության կամ մեկ ուրիշին դրդել է վարչական իրավախախտում կատարելու` օգտագործելով այնպիսի անձի, ով սույն օրենսգրքի համաձայն ենթակա չէ վարչական պատասխանատվության կամ վարչական իրավախախտումը կատարել է անզգուշությամբ:

6. Օժանդակող է համարվում այն անձը`

1) ով վարչական իրավախախտմանն օժանդակել է խորհուրդներով, ցուցումներով, տեղեկատվություն, միջոցներ կամ գործիքներ տրամադրելով կամ խոչընդոտները վերացնելով, կամ.

2) ով նախապես խոստացել է պարտակել վարչական իրավախախտում կատարողին, վարչական իրավախախտման միջոցները կամ գործիքները, հետքերը կամ ապօրինի ճանապարհով ձեռք բերված առարկաները, կամ ով նախապես խոստացել է ձեռք բերել կամ իրացնել այդպիսի առարկաները, կամ.

3) ով նպաստել է վարչական իրավախախտմանը այնպիսի անձի միջոցով, ով սույն օրենսգրքի համաձայն ենթակա չէ վարչական պատասխանատվության կամ վարչական իրավախախտումը կատարել է անզգուշությամբ, կամ.

4) ով նախապես համաձայնություն է տվել մասնակցելու վարչական իրավախախտման կատարմանը որպես համակատարող, սակայն մյուս համակատարողի կողմից վարչական իրավախախտումը կատարելու ընթացքում, անմիջականորեն չմասնակցելով վարչական իրավախախտման կատարմանը, իր ներկայությամբ ամրապնդել է կատարողի` վարչական իրավախախտում կատարելու վճռականությունը, կամ.

5) ով մեկ ուրիշին դրդել է օժանդակության:

7. Համակատարողները ենթակա են վարչական պատասխանատվության սույն օրենսգրքի հատուկ մասի նույն հոդվածով:

8. Կազմակերպիչը, դրդիչը և օժանդակողը ենթակա են վարչական պատասխանատվության կատարված վարչական իրավախախտումը սահմանող սույն օրենսգրքի հատուկ մասի հոդվածով` հղում կատարելով սույն հոդվածին, բացառությամբ այն դեպքերի, երբ նրանք միաժամանակ եղել են վարչական իրավախախտման համակատարողներ:

9. Զանցակիցները ենթակա են վարչական պատասխանատվության վարչական իրավախախտման միայն այն ծանրացնող կամ մեղմացնող հանգամանքների համար, որոնք գիտակցվել են նրանց կողմից կամ ընդգրկված են եղել նրանց դիտավորության մեջ:

10. Զանցակիցներին վարչական պատասխանատվության ենթարկելիս հաշվի են առնվում վարչական իրավախախտմանը նրանցից յուրաքանչյուրի մասնակցության բնույթը և աստիճանը:

11. Վարչական իրավախախտման հատուկ սուբյեկտի կողմից կատարվող վարչական իրավախախտումներում զանցակցությունը կարգավորվում է սույն օրենսգրքի 18-րդ հոդվածով սահմանված կարգով:

12. Զանցակցի սահմանազանցում է համարվում զանցակցի կողմից այնպիսի վարչական իրավախախտում կատարելը, որն ընդգրկված չի եղել մյուս զանցակիցների դիտավորության մեջ: Զանցակցի սահմանազանցման համար մյուս զանցակիցները ենթակա չեն վարչական պատասխանատվության:

**Հոդված 18. Վարչական իրավախախտման հատուկ սուբյեկտը**

1. Վարչական իրավախախտման հատուկ սուբյեկտը վարչական իրավախախտում կատարած այն անձն է, որը բացի վարչական իրավախախտման ընդհանուր սուբյեկտի հատկանիշներից օժտված է սույն օրենսգրքի հատուկ մասով սահմանված լրացուցիչ հատկանիշներով, որոնք հիմք են տալիս նրան ենթարկելու վարչական պատասխանատվության սույն օրենսգրքի հատուկ մասով սահմանված համապատասխան վարչական իրավախախտման համար:

2. Անձը ենթակա չէ վարչական պատասխանատվության հատուկ սուբյեկտով վարչական իրավախախտման համար, եթե անձը՝

1) ոչ իրավաչափ ստացել է հատուկ սուբյեկտի կարգավիճակ և կատարել է հատուկ սուբյեկտով վարչական իրավախախտում, կամ.

2) հատուկ սուբյեկտի հատկանիշներով օժտված է եղել նախքան վարչական իրավախախտման կատարումը, սակայն վարչական իրավախախտում կատարելու պահին այդ հատկանիշները բացակայել են:

3. Վարչական պատասխանատվության հատուկ սուբյեկտի հատկանիշներով չօժտված անձի կողմից սույն օրենսգրքի հատուկ մասի հատուկ սուբյեկտով վարչական իրավախախտման օբյեկտիվ կողմի կատարման դեպքում, նա ենթակա է վարչական պատասխանատվության սույն օրենսգրքի Հատուկ մասով նախատեսված այն վարչական իրավախախտման համար, որի հատկանիշներն առկա են նրա արարքում:

4. Վարչական իրավախախտման հատուկ սուբյեկտ չհամարվող անձը, ով մասնակցել է սույն օրենսգրքի հատուկ մասի հոդվածում սահմանված հատուկ սուբյեկտով վարչական իրավախախտման կատարմանը, տվյալ վարչական իրավախախտման համար կարող է վարչական պատասխանատվության ենթարկվել միայն որպես կազմակերպիչ, դրդիչ կամ օժանդակող սույն օրենսգրքի 17-րդ հոդվածով սահմանված կանոններին համապատասխան:

5. Եթե հատուկ սուբյեկտ չհամարվող անձը կատարել է հատուկ սուբյեկտով վարչական իրավախախտման օբյեկտիվ կողմը հատուկ սուբյեկտի դրդմամբ կամ նրա հետ համատեղ, և նրա արարքում`

1) առկա է այլ հատուկ սուբյեկտով վարչական իրավախախտման զանցակազմ, որի սուբյեկտ է ինքը, ապա նա ենթակա է վարչական պատասխանատվության որպես այդ վարչական իրավախախտման կատարող,

2) առկա է այլ վարչական իրավախախտման զանցակազմ, ապա նա ենթակա է վարչական պատասխանատվության միայն հատուկ սուբյեկտով վարչական իրավախախտմանն օժանդակելու համար, եթե տվյալ վարչական իրավախախտման համար ավելի խիստ վարչական տույժ է նախատեսված, քան այն վարչական իրավախախտման համար, որի հատկանիշներն առկա են հատուկ սուբյեկտ չհամարվող անձի արարքում, իսկ եթե վերջինիս համար ավելի խիստ վարչական տույժ է նախատեսված, ապա նա ենթակա է վարչական պատասխանատվության տվյալ վարչական իրավախախտման համար,

3) առկա չէ այլ վարչական իրավախախտման զանցակազմ, ենթակա է վարչական պատասխանատվության տվյալ վարչական իրավախախտման օժանդակելու համար:

**ԳԼՈՒԽ 5.**

**ՄԵՂՔԸ**

**Հոդված 19. Մեղքը**

1. Վարչական պատասխանատվության ենթակա է այն անձը, ով սույն օրենսգրքով սահմանված վարչական իրավախախտումը կատարել է մեղավորությամբ, բացառությամբ իրավաբանական անձի:

2. Վարչական իրավախախտումը համարվում է մեղավորությամբ կատարված, եթե անձը գիտակցել է իր արարքի հակաիրավականությունը, կամ թեև չի գիտակցել, բայց կարող էր գիտակցել:

3. Մեղքը դրսևորվում է դիտավորությամբ կամ անզգուշությամբ:

**Հոդված 20. Վարչական իրավախախտումը դիտավորությամբ կատարելը**

1. Վարչական իրավախախտումը համարվում է դիտավորությամբ կատարված, եթե անձը գիտակցել է իր արարքի զանցակազմի հատկանիշ հանդիսացող փաստական հանգամանքները:

2. Դիտավորությունը լինում է ուղղակի կամ անուղղակի:

3. Վարչական իրավախախտումը համարվում է ուղղակի դիտավորությամբ կատարված, եթե անձը գիտակցել է իր արարքի զանցակազմի հատկանիշ հանդիսացող փաստական հանգամանքները և այդ արարքը կատարելը նրա նպատակն է եղել կամ նպատակին հասնելու միջոցը:

4. Վարչական իրավախախտումը համարվում է անուղղակի դիտավորությամբ կատարված, եթե անձը գիտակցել է իր արարքի զանցակազմի հատկանիշ հանդիսացող փաստական հանգամանքները, բայց այդ արարքը կատարելը չի եղել նրա նպատակը:

5. Եթե վարչական իրավախախտման ավարտը կապված է վտանգավոր հետևանքների առաջացման հետ, ապա վարչական իրավախախտումը համարվում է ուղղակի դիտավորությամբ կատարված, եթե այդ զանցակազմի հատկանիշ համարվող հետևանքների առաջացումը եղել է անձի նպատակը կամ նպատակին հասնելու միջոց կամ նա նախատեսել է դրանց առաջացման անխուսափելիությունը:

6. Եթե վարչական իրավախախտման ավարտը կապված է վտանգավոր հետևանքների առաջացման հետ, ապա վարչական իրավախախտումը համարվում է անուղղակի դիտավորությամբ կատարված, եթե զանցակազմի հատկանիշ համարվող հետևանքների առաջացումն անձի նպատակը չի եղել, սակայն նա նախատեսել է այդ հետևանքների առաջացման իրական հնարավորությունը:

7. Վարչական իրավախախտման` սույն օրենսգրքով սահմանված ծանրացնող հանգամանքները անձին վերագրվում են միայն այն դեպքում, երբ նա գիտակցել է այդ հանգամանքները:

8. Եթե դիտավորյալ վարչական իրավախախտման ծանրացնող հանգամանք է սահմանված անզգուշությամբ հանրորեն վտանգավոր հետևանքներ առաջացնելը, ապա այդ ծանրացնող հանգամանքն անձին վերագրվում է այն դեպքում, երբ առկա է այդ հետևանքների նկատմամբ անձի անզգուշությունը:

**Հոդված 21. Վարչական իրավախախտումն անզգուշությամբ կատարելը**

1. Անզգուշությունը դրսևորվում է ինքնավստահությամբ կամ անփութությամբ:

2. Վարչական իրավախախտումը համարվում է ինքնավստահությամբ կատարված, եթե անձը, նախատեսել է իր արարքի վտանգավոր հետևանքների առաջացման հնարավորությունը, սակայն առանց բավարար հիմքերի համոզված է եղել, որ տվյալ դեպքում դրանք կկանխվեն կամ չեն առաջանա:

3. Վարչական իրավախախտումը համարվում է անփութությամբ կատարված, եթե անձը չի նախատեսել իր արարքի վտանգավոր հետևանքների առաջացման հնարավորությունը, թեև տվյալ իրադրությունում պարտավոր էր և կարող էր նախատեսել:

4.Անզգուշությամբ կատարված արարքը վարչական իրավախախտում է, եթե այն նախատեսված է սույն օրենսգրքի հատուկ մասով:

**ԳԼՈՒԽ 6.**

**ՎԱՐՉԱԿԱՆ ՊԱՏԱՍԽԱՆԱՏՎՈՒԹՅՈՒՆԸ**

**ԲԱՑԱՌՈՂ ՀԱՆԳԱՄԱՆՔՆԵՐԸ ԵՎ ՎԱՐՉԱԿԱՆ ՊԱՏԱՍԽԱՆԱՏՎՈՒԹՅՈՒՆԻՑ ԱԶԱՏԵԼՈՒ ՀԻՄՔԵՐԸ**

**Հոդված 22. Վարչական պատասխանատվությունը բացառող հանգամանքները**

1.Վարչական պատասխանատվությունը բացառող հանգամանքներն են՝

1. անմեղսունակությունը.
2. առանց մեղքի վնաս պատճառելը.
3. անհրաժեշտ պաշտպանությունը.
4. ծայրահեղ անհրաժեշտությունը.
5. ֆիզիկական հարկադրանքը
6. հոգեկան հարկադրանքը.
7. անհաղթահարելի ուժը.
8. հիմնավորված ռիսկը.
9. հանձնարարականը կատարելը.
10. օրենքի կամ այլ իրավական ակտերի պահանջները կատարելը.
11. մասնագիտական գործառույթների իրականացումը:

**Հոդված 23. Անմեղսունակությունը**

1. Անձն անմեղսունակ է համարվում, եթե արարքը կատարելու պահին հոգեկան առողջության խնդիրների հետևանքով չէր կարող գիտակցել իր արարքի հակաիրավականությունը կամ ղեկավարել այն:

2. Անմեղսունակության վիճակում վարչական իրավախախտում կատարած, ինչպես նաև վարչական իրավախախտումը կատարելուց հետո անմեղսունակ ճանաչված անձը ենթակա չէ վարչական պատասխանատվության:

**Հոդված 24. Առանց մեղքի վնաս պատճառելը**

1. Վարչական իրավախախտում կատարած անձը ենթակա չէ վարչական պատասխանատվության այն դեպքում, երբ չի գիտակցել իր արարքի հակաիրավականությունը և տվյալ իրադրությունում չէր կարող գիտակցել այն, ինչպես նաև այն դեպքում, երբ չի նախատեսել իր արարքի վտանգավոր հետևանքների առաջացման հնարավորությունը և տվյալ իրադրությունում պարտավոր չէր կամ չէր կարող նախատեսել այն:

**Հոդված 25. Անհրաժեշտ պաշտպանությունը**

1. Վարչական պատասխանատվության ենթակա չէ այն անձը, ով արարքը կատարել է անհրաժեշտ պաշտպանության վիճակում, այսինքն՝ պաշտպանվողի կամ մեկ այլ անձի կյանքը, առողջությունը, իրավունքները, ազատությունները, օրինական շահերը, հասարակության կամ պետության օրինական շահերը հակաիրավական ոտնձգությունից կամ դրա իրական սպառնալիքից՝ ոտնձգություն կատարողին վնաս պատճառելու միջոցով պաշտպանելիս, եթե թույլ չի տրվել անհրաժեշտ պաշտպանության սահմանազանցում: Եթե տվյալ իրավիճակում անձը օբյեկտիվ կամ սուբյեկտիվ գործոնների հետևանքով չի գիտակցել և չէր կարող գիտակցել, որ հակաիրավական ոտնձգությունը կամ դրա իրական սպառնալիքը բացակայում են, ապա նրա կատարած արարքը համարվում է անհրաժեշտ պաշտպանության վիճակում կատարված, իսկ եթե տվյալ իրադրությունում կարող էր գիտակցել, որ հակաիրավական ոտնձգությունը բացակայում է, ապա նա ենթակա է վարչական պատասխանատվության անզգուշությամբ վարչական իրավախախտում կատարելու համար, եթե այն նախատեսված է սույն օրենսգրքի հատուկ մասով և եթե բացակայում է անհրաժեշտ պաշտպանության սահմանազանցումը:

2. Անձն օգտվում է անհրաժեշտ պաշտպանության իրավունքից՝ անկախ հակաիրավական ոտնձգությունից խուսափելու կամ այլ անձանց կամ իրավասու մարմինների օգնությանը դիմելու հնարավորությունից, ինչպես նաև անկախ անձի մասնագիտական կամ այլ հատուկ պատրաստվածությունից կամ պաշտոնեական դիրքից:

3. Անհրաժեշտ պաշտպանության սահմանազանցում է համարվում դիտավորյալ այնպիսի արարք կատարելը, որը, պաշտպանվողի համար ակնհայտ, համաչափ չէ հակաիրավական ոտնձգության բնույթին և վտանգավորությանը ու չի բխում պաշտպանվելու անհրաժեշտությունից:

4. Անհրաժեշտ պաշտպանության սահմանազանցմամբ կատարված արարքը վարչական իրավախախտում է, եթե նախատեսված է սույն օրենսգրքի հատուկ մասով:

5.Արարքը չի համարվում անհրաժեշտ պաշտպանությամբ կատարված, երբ անձին վնաս պատճառելու նպատակով, պաշտպանվողը նրան դրդում է հակաիրավական ոտնձգություն կատարելուն:

**Հոդված 26. Ծայրահեղ անհրաժեշտությունը**

1. Վարչական պատասխանատվության ենթակա չէ այն անձը, ով արարքը կատարել է ծայրահեղ անհրաժեշտության վիճակում, այսինքն՝ տվյալ անձի կամ այլ անձանց կյանքին, առողջությանը, իրավունքներին, ազատություններին կամ օրինական շահերին, հասարակության կամ պետության օրինական շահերին անմիջականորեն սպառնացող վտանգը վերացնելու համար, եթե տվյալ իրադրությունում այդ վտանգը չէր կարելի վերացնել այլ միջոցներով, և թույլ չի տրվել ծայրահեղ անհրաժեշտության սահմանազանցում:

2. Ծայրահեղ անհրաժեշտության սահմանազանցում է համարվում դիտավորությամբ այնպիսի արարք կատարելը, որը, պաշտպանվողի համար ակնհայտ չի համապատասխանում սպառնացող վտանգի բնույթին ու աստիճանին, վտանգը վերացնելու հանգամանքներին, եթե պատճառվել է կանխված վնասի համեմատությամբ հավասար կամ ավելի մեծ վնաս:

3. Ծայրահեղ անհրաժեշտության սահմանազանցումը բացակայում է, եթե կանխված վնասի համեմատությամբ հավասար կամ ավելի մեծ վնաս է պատճառվել անձի կամ նրա մերձավորի կյանքին կամ առողջությանը անմիջական վտանգ սպառնալու դեպքում: Այս դրույթը չի վերաբերում այն անձանց, ում մասնագիտական պարտականությունների մեջ է մտնում այլ անձանց կյանքի, առողջության, իրավունքների, ազատությունների կամ օրինական շահերի, հասարակության կամ պետության օրինական շահերի պաշտպանությունը:

4. Ծայրահեղ անհրաժեշտության վիճակը բացակայում է, եթե վտանգը ստեղծվել է այն կանխող անձի կողմից կատարած արարքի հետևանքով: Այս դեպքում վտանգի կանխմանն ուղղված նրա ջանքերը հաշվի են առնվում որպես վարչական պատասխանատվությունը մեղմացնող հանգամանք:

5. Եթե ծայրահեղ անհրաժեշտության վիճակում վնաս պատճառող անձին չի հաջողվում կանխել սպառնացող վտանգը, ապա վերջինս ենթակա է վարչական պատասխանատվության անզգուշությամբ վնաս պատճառելու համար, եթե նա կարող էր գիտակցել, որ իր կողմից ձեռնարկված միջոցները բավարար չեն վտանգը կանխելու համար:

6. Արարքը չի համարվում ծայրահեղ անհրաժեշտությամբ կատարված, երբ օրենքով պաշտպանվող շահերին վնաս պատճառելու նպատակով, անձն իր արարքով վտանգ է ստեղծել օրենքով պաշտպանվող այլ շահերի համար, այնուհետև վնաս պատճառել օրենքով պաշտպանվող շահերին՝ իբրև թե ծայրահեղ անհրաժեշտության վիճակում գտնվելով:

**Հոդված 27. Անհաղթահարելի ուժը, ֆիզիկական և հոգեկան հարկադրանքը**

1. Վարչական պատասխանատվության ենթակա չէ այն անձը, ով արարքը կատարել է անհաղթահարելի ուժի պայմաններում:

2. Վարչական պատասխանատվության ենթակա չէ այն անձը, ով արարքը կատարել է ֆիզիկական կամ հոգեկան հարկադրանքի ազդեցությամբ, եթե դրա հետևանքով անձը չէր կարող գիտակցել կամ ղեկավարել իր արարքը, իսկ եթե իրադրությունում կարող էր գիտակցել կամ ղեկավարել իր արարքը, ապա նա ենթակա է վարչական պատասխանատվության անզգուշությամբ վարչական իրավախախտում կատարելու համար համար, եթե այն նախատեսված է սույն օրենսգրքի հատուկ մասով:

3. Անձը չի կարող ազատվել վարչական պատասխանատվությունից սույն հոդվածի 1-ին կամ 2-րդ մասով սահմանված հիմքերով, եթե վարչական իրավախախտում կատարելու նպատակով ինքն է ստեղծել անհաղթահարելի ուժ կամ մեկ ուրիշին դրդել է իր նկատմամբ ֆիզիկական կամ հոգեկան հարկադրանք իրականացնելու՝ հետագայում իր կողմից վարչական իրավախախտում կատարելն անհաղթահարելի ուժի կամ ֆիզիկական կամ հոգեկան հարկադրանքի ազդեցությամբ արդարացնելու համար:

**Հոդված 28. Հիմնավորված ռիսկը**

1. Վարչական պատասխանատվության ենթակա չէ այն անձը, ով արարքը կատարել է անձի, հասարակության կամ պետության համար օգտակար կամ իրավաչափ նպատակի հասնելու համար գործադրված հիմնավորված ռիսկի ժամանակ:

2. Ռիսկը համարվում է հիմնավորված, եթե սույն հոդվածի 1-ին մասով սահմանված նպատակին չէր կարելի հասնել առանց ռիսկի դիմելու և ռիսկի դիմած անձն անհրաժեշտ միջոցներ է ձեռնարկել վնաս պատճառելը կանխելու համար:

3. Ռիսկը հիմնավորված չի համարվում, եթե այն ակնհայտորեն զուգորդված է եղել այլ անձի կյանքին կամ առողջությանը վնաս պատճառելու վտանգով, կամ արտակարգ իրավիճակի սպառնալիքով:

**Հոդված 29. Օրենքի կամ այլ իրավական ակտերի** **պահանջները կատարելը, մասնագիտական գործառույթների իրականացումը**

1. Վարչական պատասխանատվության ենթակա չէ այն անձը, ով իր կատարած արարքով կատարել է օրենքով կամ այլ իրավական ակտով իր վրա դրված պարտականությունները կամ լիազորությունները, եթե պահպանվել են այդ պարտականությունները կատարելու կամ լիազորություններն իրականացնելու` օրենքով կամ այլ իրավական ակտերով սահմանված պայմանները:

2. Վարչական պատասխանատվության ենթակա չէ այն անձը, ով արարքը կատարել է իր մասնագիտական գործառույթներն իրականացնելիս, եթե պահպանվել են այդ գործառույթների իրականացման համար իրավական ակտերով սահմանված պահանջները:

**Հոդված 30. Հանձնարարական կատարելը**

1. Վարչական պատասխանատվության ենթակա չէ այն անձը, ով արարքը կատարել է գործելով ի կատարումն իր համար պարտադիր համարվող սահմանված կարգով տրված հանձնարարականի (հրամանի կամ կարգադրության): Այդ վարչական իրավախախտման համար պատասխանատվություն է կրում հանձնարարական (հրաման կամ կարգադրություն) տված անձը:

2. Եթե անձը գիտակցել է սույն հոդվածի 1-ին մասով տրված հանձնարարականի (հրամանի կամ կարգադրության) ոչ իրավաչափ լինելը կամ չի գիտակցել, սակայն կարող էր գիտակցել և կատարել է այն, ապա ենթակա է պատասխանատվության դիտավորյալ վարչական իրավախախտման համար:

3. Ոչ իրավաչափ հանձնարարական (հրաման կամ կարգադրություն) չկատարելը բացառում է վարչական պատասխանատվությունը:

**Հոդված 31. Վարչական պատասխանատվությունից ազատելու հիմքերը**

1.Վարչական պատասխանատվությունից վարչական իրավախախտում կատարած անձին ազատելու հիմքերն են՝

1)վարչական իրավախախտման բացահայտմանն աջակցելը և վնասը հատուցելը կամ այլ կերպ հարթելը.

2) իրադրության փոփոխությունը.

3) վաղեմության ժամկետն անցնելը.

4) նվազ նշանակություն ունեցող վարչական իրավախախտում կատարելը.

5) մարդկանց թրաֆիքինգի կամ շահագործման ենթարկված լինելը.

6) համաներումը:

**Հոդված 32. Վարչական պատասխանատվությունից ազատելը վարչական իրավախախտման բացահայտմանն աջակցելու և վնասը հատուցելու կամ այլ կերպ հարթելու, ինչպես նաև իրադրության փոփոխության հիմքերով**

1. Առաջին անգամ վարչական իրավախախտում կատարած անձը կարող է ազատվել վարչական պատասխանատվությունից, եթե նա կամովին աջակցել է վարչական իրավախախտումը բացահայտելուն, կատարել է իր վրա դրված պարտականությունը, որի չկատարման կամ ոչ պատշաճ կատարման համար պետք է ենթարկվեր վարչական պատասխանատվության, իսկ եթե վարչական իրավախախտմամբ պատճառվել է վնաս, հատուցել կամ այլ կերպ հարթել է այն:

2. Սույն հոդվածի իմաստով առաջին անգամ վարչական իրավախախտում կատարած անձ է համարվում սույն օրենսգրքի հատուկ մասի համապատասխան գլխի որևէ հոդվածով սահմանված արարք կատարած անձը՝ անկախ սույն օրենսգրքի հատուկ մասի այլ գլուխների հոդվածներով սահմանված արարք կատարելու հանգամանքից:

3. Նախկինում սույն հոդվածի 1-ին մասով նախատեսված հիմքով վարչական պատասխանատվությունից ազատված անձը չի կարող նույն հիմքով կրկին ազատվել վարչական պատասխանատվությունից:

4. Վարչական իրավախախտում կատարած անձն ազատվում է վարչական պատասխանատվությունից, եթե իրադրության փոփոխության հետևանքով այդ անձը կամ արարքը դադարել է հանրության համար վտանգավոր լինելուց:

**Հոդված 33. Վարչական պատասխանատվությունից ազատելը վաղեմության ժամկետն անցնելու հետևանքով**

1. Վարչական իրավախախտում կատարած անձն ազատվում է վարչական պատասխանատվությունից, եթե անցել են սույն օրենսգրքով սահմանված վարչական պատասխանատվության ենթարկելու վաղեմության ժամկետները:

2. Զանցակցությամբ վարչական իրավախախտում կատարած անձն ազատվում է վարչական պատասխանատվությունից, եթե կատարողի կողմից վարչական իրավախախտումն ավարտելու կամ վարչական իրավախախտումը դադարելու օրվանից անցել է սույն օրենսգրքով սահմանված վարչական պատասխանատվության ենթարկելու վաղեմության ժամկետը:

**Հոդված 34. Վարչական պատասխանատվությունից ազատելու հնարավորությունը նվազ նշանակություն ունեցող վարչական իրավախախտման դեպքում**

1. Վարչական իրավախախտման վերաբերյալ վարույթ իրականացնող մարմինը նվազ նշանակություն ունեցող վարչական իրավախախտման կատարման դեպքում, հաշվի առնելով վարչական իրավախախտման բնույթն ու վարչական իրավախախտում կատարողի անձը, կարող է վարչական իրավախախտում կատարած անձին ազատել վարչական պատասխանատվությունից` բավարարվելով զգուշացմամբ։

2. Վարչական իրավախախտումը կարող է համարվել նվազ նշանակություն ունեցող, երբ տվյալ վարչական իրավախախտման համար սույն օրենսգրքով որպես վարչական տույժ կարող է նշանակվել նախազգուշացում կամ տուգանք, որի համար սահմանված առավելագույն չափը չի գերազանցում քսան հազար դրամը։

**Հոդված 35. Մարդկանց թրաֆիքինգի կամ շահագործման ենթարկված անձին վարչական պատասխանատվությունից ազատելը**

1. Մարդկանց թրաֆիքինգի կամ շահագործման ենթարկված անձն ազատվում է այն վարչական իրավախախտման համար վարչական պատասխանատվությունից, որը կատարել է հարկադրաբար` իր նկատմամբ իրականացված մարդկանց թրաֆիքինգի կամ շահագործման ընթացքում:

**Հոդված 36. Համաներումը**

1. Համաներման մասին օրենքով ՝

1) վարչական իրավախախտում կատարած անձը կարող է լրիվ կամ մասնակի ազատվել ինչպես հիմնական, այնպես էլ լրացուցիչ վարչական տույժից, եթե վարչական տույժ նշանակելու մասին որոշումը օրենքով սահմանված կարգով չի կատարվել.

2) նշանակված հիմնական վարչական տույժը կարող է փոխարինվել հիմնական վարչական տույժի ավելի մեղմ տեսակով, եթե վարչական տույժ նշանակելու մասին որոշումը օրենքով սահմանված կարգով չի կատարվել.

3) վարչական իրավախախտում կատարած անձը կարող է համարվել վարչական պատասխանատվության չենթարկված, եթե վարչական տույժ նշանակելու մասին որոշումը օրենքով սահմանված կարգով կատարվել է:

2.Համաներման մասին օրենքով նախատեսված վարչական իրավախախտումների վերաբերյալ հարուցված վարչական իրավախախտումների վերաբերյալ վարույթը կարճվում է համաներման մասին օրենքով նախատեսված վարչական իրավախախտում կատարած անձի նկատմամբ, եթե մինչև համաներման մասին օրենքի ուժի մեջ մտնելը վարչական տույժ նշանակելու մասին որոշում չի ընդունվել:

**ԲԱԺԻՆ 3.**

**ՎԱՐՉԱԿԱՆ ՏՈՒՅԺԸ, ԴՐԱ ՏԵՍԱԿՆԵՐԸ, ՎԱՐՉԱԿԱՆ**

**ՀԱՐԿԱԴՐԱՆՔԻ ՕԺԱՆԴԱԿ ԵՎ ԱՅԼ ՄԻՋՈՑՆԵՐԸ**

**ԳԼՈՒԽ 7.**

**ՎԱՐՉԱԿԱՆ ՏՈՒՅԺԸ ԵՎ ԴՐԱ ՏԵՍԱԿՆԵՐԸ**

**Հոդված 37.  Վարչական տույժի հասկացությունը և նպատակները**

1. Վարչական տույժը վարչական իրավախախտում կատարած անձի նկատմամբ սույն օրենսգրքով սահմանված կարգով նշանակված վարչական պատասխանատվության միջոց է։

2. Վարչական տույժը կիրառվում է անձի մոտ իրավահպատակ վարքագիծ ձևավորելու և նոր վարչական իրավախախտումների կատարումը կանխելու նպատակներով։

**Հոդված 38. Վարչական տույժի տեսակները**

1. Վարչական տույժի տեսակներն են՝

1) նախազգուշացումը.

2) վարչական տուգանքը.

3) հանրօգուտ աշխատանքը.

4) վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավումը.

5) որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկումը.

6) լիցենզիայի կամ թույլտվության գործողության կասեցում.

7) հատուկ իրավունքի կասեցումը.

8) լիցենզիայի կամ թույլտվության գործողության դադարեցում.

9) հատուկ իրավունքից զրկումը.

10) իրավաբանական անձի գործունեության դադարեցումը։

2. Ֆիզիկական անձի նկատմամբ կարող են նշանակվել սույն հոդվածի 1-ին մասի 1-9-րդ կետերում նշված վարչական տույժերը։

3. Իրավաբանական անձի նկատմամբ կարող են նշանակվել սույն հոդվածի 1-ին մասի 1-2-րդ, 4-6-րդ, 8-րդ և 10-րդ կետերում նշված վարչական տույժերը։

4. Սույն հոդվածի 1-ին մասի 4-րդ և 10-րդ կետերով սահմանված վարչական տույժերը նշանակվում են դատական ակտով՝ սույն օրենսգրքի 78-րդ հոդվածի 2-րդ մասով սահմանված կարգով:

**Հոդված 39. Հիմնական և լրացուցիչ վարչական տույժերը**

1. Սույն օրենսգրքի 38-րդ հոդվածի 1-ին մասի 1-ին, 2-րդ, 9-րդ և 10-րդ կետերում նշված վարչական տույժերը կարող են նշանակվել միայն որպես հիմնական վարչական տույժ, իսկ սույն օրենսգրքի 49-րդ հոդվածի 2-րդ մասով սահմանված դեպքերում` սույն օրենսգրքի 38-րդ հոդվածի 1-ին մասի 10-րդ կետում նշված վարչական տույժը կարող է նշանակվել նաև որպես լրացուցիչ վարչական տույժ:

2. Սույն օրենսգրքի 38-րդ հոդվածի 1-ին մասի 4-րդ կետում նշված վարչական տույժը կարող է նշանակվել միայն որպես լրացուցիչ վարչական տույժ։

3. Սույն օրենսգրքի 38-րդ հոդվածի 1-ին մասի 5-8-րդ կետերում նշված վարչական տույժերը կարող են նշանակվել ինչպես հիմնական, այնպես էլ որպես լրացուցիչ վարչական տույժ:

4. Սույն օրենսգրքի 38-րդ հոդվածի 1-ին մասի 3-րդ կետում սահմանված տույժի տեսակն այլընտրանքային տույժի տեսակ է:

5. Մեկ վարչական իրավախախտման համար կարող է նշանակվել միայն մեկ հիմնական վարչական տույժ՝ բացառությամբ սույն հոդվածի 6-րդ մասով սահմանված դեպքերի:

6. Սույն օրենսգրքի 47-րդ գլխով սահմանված վարչական իրավախախտումների դեպքում կարող է նշանակվել մեկից ավելի հիմնական տույժ:

**Հոդված 40.  Նախազգուշացումը**

1. Նախազգուշացումը կատարված վարչական իրավախախտման վերաբերյալ բացասական գնահատականի և վարչական իրավախախտում կրկնելու անթույլատրելիության մասին պաշտոնական զգուշացում է:

2. Նախազգուշացումը տրվում է գրավոր։ Նախազգուշացմամբ կարող են տրվել խախտումները վերացնելու պարտադիր հանձնարարականներ:

3. Սույն օրենսգրքի 38-րդ գլխով սահմանված վարչական իրավախախտումների համար նշանակված նախազգուշացմամբ կարող են տրվել նաև խախտումները վերացնելու, շտկելու կամ հետագայում բացառելու հանձնարարականներ` սահմանելով խախտումները վերացնելու կամ շտկելու հանձնարարականների կատարման ժամկետներ կամ միջոցառումներ:

4. Սույն օրենսգրքի 46-րդ գլխով սահմանված վարչական իրավախախտումների համար նշանակված նախազգուշացմամբ տրվում է նաև թույլ տված խախտումը Կենտրոնական բանկի սահմանած ժամկետում վերացնելու կամ հետագայում այդպիսի խախտումը չկրկնելու կամ հետագայում այդպիսի խախտումը բացառելուն ուղղված միջոցառումներ (իրավիճակի շտկման նպատակով վերահսկողական միջոցառումներ՝ ինչպիսիք են հանդիպումը, նամակագրությունը, բացատրական աշխատանքները) ձեռնարկելու հանձնարարական: Այդ հանձնարարականով կարող են նախատեսվել նաև իրավախախտում կատարած անձանց կողմից կնքվող որոշակի գործարքների կամ գործառնությունների դադարեցում կամ դրանց պայմանների փոփոխություն կամ նրանց գործունեությունն օրենքներին և այլ իրավական ակտերին համապատասխանեցնելու վերաբերյալ անհրաժեշտ այլ միջոցառումների իրականացման ցուցումներ:

**Հոդված 41.  Վարչական տուգանքը**

1. Վարչական տուգանքը (այսուհետ՝ տուգանք) դրամական տուժանք է, որը հաշվարկվում է Հայաստանի Հանրապետության դրամով (այսուհետ՝ դրամ) ու նշանակվում է սույն օրենսգրքի հատուկ մասով նախատեսված դեպքերում և չափերով: Սույն օրենսգրքի հատուկ մասով սահմանված դեպքերում կարող են սահմանվել տուգանքի հաշվարկման այլ չափանիշներ:

2. Տուգանքը նշանակելիս հաշվի են առնվում վարչական իրավախախտում կատարած անձի գույքային դրությունը, բացառությամբ սույն հոդվածի 3-րդ մասի, ինչպես նաև սույն օրենսգրքով նախատեսված այլ հանգամանքներ: Վարչական իրավախախտում կատարած անձի եկամտի բացակայության կամ դրա չափը պարզելու անհնարինության դեպքում որպես եկամտի չափ հիմք է ընդունվում վարչական իրավախախտումը կատարելու պահին Հայաստանի Հանրապետությունում սահմանված ամսական նվազագույն աշխատավարձի չափը:

3. Սույն օրենսգրքի 413-423-րդ, 429-433-րդ, 436-րդ հոդվածներով սահմանված վարչական իրավախախտում կատարելու դեպքում սույն հոդվածներով սահմանված տուգանքի չափերը փոխկապակցվում են վարչական իրավախախտում կատարած անձի գույքային դրության հետ սույն հոդվածի 2-րդ մասով սահմանված կարգով:

4. Անչափահասի նկատմամբ տուգանքը նշանակվում է ինքնուրույն եկամտի կամ այնպիսի գույքի առկայության դեպքում, որի վրա կարող է բռնագանձում տարածվել:

5. Իրավաբանական անձի նկատմամբ նշանակվող տուգանքի չափերը չպետք է հանգեցնեն այդ իրավաբանական անձի հարկադրված սնանկացմանը կամ լուծարմանը: Իրավաբանական անձի հարկադրված սնանկացման կամ լուծարման հիմքերի ապացուցման բեռը կրում է տվյալ իրավաբանական անձը։ Իրավաբանական անձի կողմից տուգանքը վճարելու անհնարինության դեպքում, ինչպես նաև տուգանքի չափին համարժեք գույքի բացակայության դեպքում վարչական իրավախախտման վերաբերյալ վարույթ իրականացնող մարմինը տուգանքը փոխարինում է սույն օրենսգրքի 38-րդ հոդվածի 1-ին մասի 5-րդ, 6-րդ և 8-րդ կետերով սահմանված վարչական տույժերից որևէ մեկով` հաշվի առնելով առնելով վարչական իրավախախտման՝ հանրության համար վտանգավորության աստիճանը և բնույթը, վարչական իրավախախտման հետևանքները, վարչական պատասխանատվությունը մեղմացնող և ծանրացնող հանգամանքները:

6. Սույն հոդվածի 3-րդ մասով սահմանված վարչական իրավախախտման կատարման համար տուգանքը, հաշվի առնելով գույքային դրությունը, այդ թվում` վարչական իրավախախտում կատարած անձի եկամտի բացակայությունը, կարող է նշանակվել սույն օրենսգրքի հատուկ մասով տվյալ վարչական իրավախախտման համար սահմանված տուգանքի չափից նվազ չափով, բայց ոչ պակաս քան սահմանված տուգանքի նվազագույն չափի 1/3-ը, բացառությամբ սույն հոդվածի 7-րդ մասով սահմանված դեպքերի:

7. Սույն հոդվածի 3-րդ մասով սահմանված վարչական իրավախախտման կատարման համար, եթե իրավախախտողի եկամուտը գերազանցում է տարեկան 30 մլն դրամը, տուգանքը կարող է նշանակվել սույն օրենսգրքի հատուկ մասով տվյալ վարչական իրավախախտման համար սահմանված տուգանքի առավելագույն չափից ավել չափով, բայց ոչ ավել քան սույն օրենսգրքի հատուկ մասով տվյալ վարչական իրավախախտման համար սահմանված տուգանքի առավելագույն չափի եռապատիկը, որը չպետք է գերազանցի անձի ամսական եկամտի 3 տոկոսը:

8. Վարչական իրավախախտում կատարած անձն իրավունք ունի վճարելու սույն հոդվածի 3-րդ մասով սահմանված վարչական իրավախախտում կատարելու համար սույն օրենսգրքով սահմանված կարգով նշանակված տուգանքի կեսը՝ ազատվելով տուգանքի մյուս կեսի վճարման պարտականությունից, եթե այն վճարում է մինչև սույն օրենսգրքով սահմանված կարգով տվյալ վարչական տույժ նշանակելու որոշումն անբողոքարկելի դառնալու օրը:

9. Սույն օրենսգրքի 44-րդ գլխով սահմանված վարչական իրավախախտումների որոշ տեսակների համար տուգանքի չափը սահմանում է Կենտրոնական բանկը, եթե դա ուղղակիորեն նախատեսված է սույն օրենսգրքի 47-րդ գլխով սահմանված համապատասխան հոդվածով: Տուգանքի չափը սահմանելիս Կենտրոնական բանկը որպես կանոն հաշվի է առնում՝

1) իրավախախտման բնույթը և իրավախախտողի մեղքը.

2) իրավախախտմամբ այլ անձանց հասցված վնասի առկայությունը և դրա չափը.

3) անհիմն հարստացման աստիճանը՝ հաշվի առնելով այլ անձանց տրված հատուցումները.

4) նախկինում նույն անձի կողմից նույն կամ որևէ այլ իրավախախտում թույլ տալը և դրա համար պատասխանատվության ենթարկվելը.

5) տվյալ իրավախախտման համար ստեղծված իրավիճակի շտկման նպատակով խախտումը բացառելուն ուղղված միջոցառումների իրականացման կամ նախազգուշացում վարչական տույժի միջոցի կիրառման արդյունքում իրավախախտում կատարած անձի կողմից խախտումների վերացման ուղղությամբ անհրաժեշտ և արդյունավետ քայլեր չիրականացնելը.

6) նման իրավախախտումները հետագայում բացառելու անհրաժեշտության աստիճանը:

**Հոդված 42.  Հանրօգուտ աշխատանքները**

1. Հանրօգուտ աշխատանքները վարչական իրավախախտում կատարած անձի կողմից ուսումնառությունից կամ աշխատանքից ազատ ժամանակահատվածում հանրության համար օգտակար բնույթ կրող, չվարձատրվող աշխատանքների կատարումն է իրավասու մարմնի կողմից որոշված վայրում։

2. Հանրօգուտ աշխատանքները նշանակվում են որպես տուգանքի այլընտրանք, եթե մինչև տուգանքը նշանակելու մասին որոշումն անբողոքարկելի դառնալը վարչական պատասխանատվության ենթարկված անձն գրավոր դիմում է ներկայացնում վարչական իրավախախտման վերաբերյալ վարույթ իրականացնող մարմնին` տուգանքը հանրօգուտ աշխատանքներով փոխարինելու վերաբերյալ:

3. Հանրօգուտ աշխատանքները նշանակվում են առավելագույնը՝ մինչև երկու հարյուր յոթանասուն ժամ ժամկետով՝ սույն հոդվածի 4-րդ մասով սահմանված հաշվարկման կանոններով: Հանրօգուտ աշխատանքների օրական ժամկետը չի կարող գերազանցել 4 ժամը, իսկ վարչական իրավախախտում կատարած անձի համաձայնությամբ՝ 6 ժամը:

4. Վարչական իրավախախտման վերաբերյալ վարույթ իրականացնող մարմինը տուգանքը փոխարինում է հանրօգուտ աշխատանքներով՝ քսանչորս ժամը հաշվարկելով վարչական իրավախախտումը կատարելու պահին Հայաստանի Հանրապետությունում օրենքով սահմանված ամսական նվազագույն աշխատավարձի չափով: Եթե մեկ վարչական իրավախախտման համար նշանակված տուգանքը հանրօգուտ աշխատանքներով փոխարինելու համար կատարված հաշվարկի արդյունքում հանրօգուտ աշխատանքների ժամկետը գերազանցում է երկու հարյուր յոթանասուն ժամը, ապա նշանակվում է երկու հարյուր յոթանասուն ժամ հանրօգուտ աշխատանքներ:

5. Սույն օրենսգրքի 41-րդ հոդվածի 3-րդ մասով սահմանված վարչական իրավախախտում կատարելու դեպքում՝ տուգանքը հանրօգուտ աշխատանքներով փոխարինվելու դեպքում, սույն օրենսգրքի 174-րդ հոդվածի 1-ին մասի 1-4-րդ կետերով սահմանված տուգանային միավորները հաշվարկվում են:

6. Հանրօգուտ աշխատանքները չեն նշանակվում վարչական տույժը նշանակելու օրվա դրությամբ առաջին կամ երկրորդ խմբի հաշմանդամ ճանաչված, հանրօգուտ աշխատանքները կրելուն խոչընդոտող ծանր հիվանդություն ունեցող անձանց, անչափահասների, հղի կանանց և ժամկետային զինվորական ծառայության մեջ գտնվող զինծառայողների նկատմամբ:

7. Սույն հոդվածի 6-րդ մասով նախատեսված սահմանափակումներն ի հայտ գալու դեպքում, բացառությամբ սույն հոդվածի 10-րդ մասի, կամ հարգելի պատճառներով հանրօգուտ աշխատանքները կատարելու անհնարինության դեպքի, որոշումը կատարող մարմինն այդ մասին գրավոր ծանուցում է վարչական իրավախախտման վերաբերյալ վարույթ իրականացնող մարմնին` հանրօգուտ աշխատանքների չկրած մասը նշանակված տուգանքով փոխարինելու համար՝ հանրօգուտ աշխատանքների չկրած մասի և նշանակված տուգանքի տարբերության հաշվառմամբ կամ հաշվի առնելով նշված սահմանափակումների ծանրության աստիճանը, կատարված հանրօգուտ աշխատանքի ծավալը և հանրօգուտ աշխատանքների կատարման անհնարինության պատճառները` ազատել հանրօգուտ աշխատանքների չկրած մասը կատարելուց:

8. Հանրօգուտ աշխատանքները կատարելուց խուսափելու դեպքում հանրօգուտ աշխատանքների կատարումն ապահովող մարմինն այդ մասին գրավոր ծանուցում է վարչական իրավախախտման վերաբերյալ վարույթ իրականացնող մարմնին՝ հանրօգուտ աշխատանքները տուգանքով փոխարինելու համար: Տվյալ դեպքում հանրօգուտ աշխատանքները փոխարինվում են ի սկզբանե նշանակված տուգանքի չափից 10 տոկոսով ավելի տուգանքի չափով:

9. Հանրօգուտ աշխատանքների ձևով տույժը կրելուց խուսափող է համարվում այն անձը, ով`

1) մեկ ամսվա ընթացքում կատարել է իր համար նախատեսված հանրօգուտ աշխատանքների իննսուն տոկոսից պակաս հանրօգուտ աշխատանքներ` առանց հարգելի պատճառի.

2) մեկ ամսվա ընթացքում երկու և ավելի անգամ խախտել է տվյալ մարմնի կամ կազմակերպության աշխատանքային կարգապահության ներքին կանոնները.

3) ծանուցվելու դեպքում երկու և ավելի անգամ անընդմեջ չի ներկայացել կատարող մարմին՝ առանց հարգելի պատճառի.

4) հրաժարվել է հանրաօգուտ աշխատանքներ կատարելուց, բացառությամբ սույն հոդվածի 6-րդ մասով նախատեսված սահմանափակումներն ի հայտ գալու դեպքերի:

10. Վարչական պատասխանատվության ենթարկված անձի` պարտադիր զինվորական կամ այլընտրանքային ծառայության զորակոչվելու դեպքում հանրօգուտ աշխատանքների ձևով վարչական տույժի կատարումը զինվորական կամ այլընտրանքային ծառայության ժամկետով կասեցվում է:

**Հոդված 43. Վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավումը**

1. Վարչական իրավախախտման  գործիք կամ անմիջական օբյեկտ հանդիսացող առարկայի կամ գույքի բռնագրավումը վարչական իրավախախտում կատարած անձին սեփականության իրավունքով պատկանող  վարչական իրավախախտման  գործիք կամ անմիջական օբյեկտ հանդիսացող առարկայի կամ գույքի հարկադրաբար և անհատույց վերցնելն է` ի uեփականություն պետության կամ համայնքի։ Շրջանառությունից հանված վարչական իրավախախտման  անմիջական օբյեկտ հանդիսացող առարկան կամ գույքը ենթակա է պարտադիր բռնագրավման՝ անկախ այն հանգամանքից, թե ում է այն պատկանում։

2. Վարչական իրավախախտման գործիք կամ անմիջական օբյեկտ հանդիսացող առարկայի կամ գույքի, բռնագրավում չի կարող կիրառվել, եթե դրանք տվյալ վարչական իրավախախտում կատարած անձի ապրուստի հիմնական միջոց են։

**Հոդված 44. Որոշակի պաշտոններ զբաղեցնելու և որոշակի   գործունեությամբ զբաղվելու իրավունքից զրկելը**

1. Որոշակի պաշտոններ զբաղեցնելու իրավունքից զրկելը պետական կամ տեղական ինքնակառավարման մարմիններում, կազմակերպություններում որոշակի պաշտոններ զբաղեցնելն արգելելն է, իuկ որոշակի գործունեությամբ զբաղվելու իրավունքից զրկելը՝ լիցենզիա կամ թույլտվություն չպահանջող որոշակի գործունեությամբ կամ գործունեության որոշակի տեսակով զբաղվելն արգելելն է։

2. Որոշակի պաշտոններ զբաղեցնելու իրավունքից զրկելը որպեu հիմնական տույժ նշանակվում է 6 ամսից մինչև երկու տարի ժամկետով, իuկ որպեu լրացուցիչ տույժ` 3 ամսից մինչև մեկ տարի ժամկետով։ Որոշակի գործունեությամբ զբաղվելու իրավունքից զրկելը որպես հիմնական տույժ նշանակվում է 6 ամսից մինչև մեկ տարի ժամկետով, իսկ որպեu լրացուցիչ տույժ՝ 3 ամսից մինչև մեկ տարի ժամկետով։ Որոշակի գործունեությամբ զբաղվելու իրավունքից զրկելը կարող է նշանակվել նաև մինչև իրավախախտման պատճառների վերացումը:

3. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելը որպես լրացուցիչ վարչական տույժ կարող է նշանակվել միայն այն դեպքում, երբ անձի կողմից կատարված վարչական իրավախախտումը պայմանավորված է նրա զբաղեցրած պաշտոնով կամ նրա կողմից որոշակի գործունեությամբ զբաղվելով, և վարչական իրավախախտման վերաբերյալ վարույթ իրականացնող մարմինը, ելնելով հետագայում նման վարչական իրավախախտումները կանխելու անհրաժեշտությունից, իրավաչափ չի համարում որոշակի պաշտոններ զբաղեցնելու կամ որոշակի գործունեությամբ զբաղվելու նրա իրավունքը պահպանելը։

4. Որոշակի գործունեությամբ զբաղվելու իրավունքից զրկելը որպես վարչական տույժ նշանակելու դեպքում կարող է արգելվել միայն այն գործունեությունը կամ դրա որոշակի տեսակը, որի իրականացման հետ կապված է կամ որի իրականացման արդյունքում կատարվել է վարչական իրավախախտումը: Վարչական տույժ նշանակելու մասին որոշմամբ պետք է հստակ սահմանվի՝ կոնկրետ որ գործունեությունը կամ գործունեության տեսակն է արգելվում:

**Հոդված 45. Լիցենզիայի կամ թույլտվության գործողության կասեցումը**

1. Լիցենզիայի կամ թույլտվությանգործողության կասեցումը լիցենզավորված կամ թույլտվություն ստացած անձին լիցենզավորման կամ թույլտվության ենթակա գործունեությունը կամ այդ գործունեության առանձին գործառույթները կամ լիցենզիայով կամ թույլտվությամբ վերապահված առանձին գործողություններն իրականացնելու իրավունքից ժամանակավորապես զրկումն է։

2. Սույն հոդվածով սահմանված վարչական տույժ նշանակելու որոշմամբ պետք է հuտակ uահմանվեն նաև կաuեցվող գործողությունը կամ գործառույթը, կաuեցման ժամկետները, որոնք չեն կարող գերազանցել «Լիցենզավորման մասին» օրենքով և այլ օրենսդրական ակտերով լիցենզավորման կամ թույլտվության գործողության կասեցման համար սահմանված ժամկետները։

**Հոդված 46. Հատուկ իրավունքի կասեցումը**

1. Հատուկ իրավունքի կասեցումը անձի վարորդական (վարելու) իրավունքը կամ որսի իրավունքը ժամանակավոր կասեցնելն է:

2. Վարորդական իրավունքի կամ որսի իրավունքի կասեցումը կարող է նշանակվել մեկ ամսից մինչև վեց ամիս ժամկետով:

3.  Որuի իրավունքի կասեցում չի կարող նշանակվել այն անձանց նկատմամբ, որոնց համար որuորդությունը ապրուստի հիմնական աղբյուրն է։

4. Վարորդական իրավունքի կասեցում չի կարող նշանակվել այն անձի նկատմամբ, ով տրանսպորտային միջոցից օգտվում է հաշմանդամության վիճակից ելնելով, բացառությամբ ոչ սթափ վիճակում կատարված վարչական իրավախախտման դեպքերի:

5, Վարորդական իրավունքի կասեցման ժամկետի առնվազն կեսն անցնելուց հետո անձն իր ցանկությամբ կարող է հանձնել վարորդական վկայական ստանալու տեսական քննություն: Տեսական քննությունը դրական հանձնելու դեպքում անձի` տրանսպորտային միջոցներ վարելու կասեցված իրավունքը վերականգնվում է:

**Հոդված 47. Լիցենզիայի կամ թույլտվության գործողության դադարեցումը**

1. Լիցենզիայի կամ թույլտվությանգործողության դադարեցումը լիցենզավորված կամ թույլտվություն ստացած անձին լիցենզավորման կամ թույլտվության ենթակա գործունեությունը կամ այդ գործունեության առանձին գործառույթները կամ լիցենզիայով կամ թույլտվությամբ վերապահված առանձին գործողություններն իրականացնելու իրավունքից զրկումն է։

2**.** Սույն օրենսգրքի 47-րդ գլխով սահմանված վարչական իրավախախտումների համար նշանակված լիցենզիայի գործողությունը կարող է դադարեցվել ամբողջությամբ կամ ըստ առանձին ծառայությունների տեսակների: Ըստ առանձին ծառայությունների տեսակների լիցենզիայի գործողությունը դադարեցնելու դեպքում անձը զրկվում է տվյալ տեսակի ծառայություն մատուցելու իրավունքից, բացառությամբ այն գործարքների, որոնք ուղղված են տվյալ ծառայության մատուցման կապակցությամբ նրա ստանձնած պարտավորությունների կատարմանը, կամ միջոցների իրացմանը և դրանց վերջնական բաշխմանը: Տվյալ վարչական տույժի նշանակումից առաջ Կենտրոնական բանկը կարող է որոշակի ժամկետ սահմանել վարչական իրավախախտումը կատարած անձի համար, որի ընթացքում վերջինս պարտավոր է վերացնել տվյալ վարչական տույժի նշանակման համար հիմք հանդիսացող խախտումները:

**Հոդված 48. Հատուկ իրավունքից զրկումը**

1. Հատուկ իրավունքից զրկումը անձին վարորդական իրավունքից կամ որսի իրավունքից զրկելն է,ինչպես նաև համապատասխան որակավորման վկայականից զրկելն է:

2. Վարորդական իրավունքից կամ որսի իրավունքից զրկումը կարող է նշանակվել 6 ամսից մինչև 2 տարի ժամկետով։

3.  Որuի իրավունքից զրկում չի կարող նշանակվել այն անձանց նկատմամբ, որոնց համար որuորդությունը ապրուստի հիմնական աղբյուրն է։

4. Վարորդական իրավունքից զրկում չի կարող նշանակվել այն անձի նկատմամբ, ով տրանսպորտային միջոցից օգտվում է հաշմանդամության վիճակից ելնելով, բացառությամբ ոչ սթափ վիճակում կատարված վարչական իրավախախտման դեպքերի:

5. Հատուկ իրավունքից վարորդը զրկվում է նաև սույն օրենսգրքի 23-րդ գլխով սահմանված կարգով:

6. Վարորդական իրավունքից զրկման սահմանված ժամկետի ավարտման օրվան հաջորդող օրվանից վարորդական իրավունքը օրենքով սահմանված կարգով վերականգնվում է` որակավորման քննությունները, իսկ որսի իրավունքը` որսորդական մինիմումի քննությունը հանձնելուց հետո:

**Հոդված 49. Իրավաբանական անձի գործունեության դադարեցումը**

1. Իրավաբանական անձի գործունեության դադարեցումը վարչական իրավախախտում կատարած իրավաբանական անձի հարկադիր լուծարումն է։

2. Եթե սույն օրենսգրքի հատուկ մասի նորմերով սահմանված չէ իրավաբանական անձի գործունեության դադարեցում, ապա որպես լրացուցիչ վարչական տույժ այն կարող է նշանակվել այն դեպքում, երբ հիմնավորվում է, որ տվյալ իրավաբանական անձը ստեղծվել է վարչական իրավախախտումներ կատարելու համար կամ, եթե չարաշահում է օրենքով կամ այլ իրավական ակտերով իրեն վերապահված իրավունքների իրականացումը կամ պարտականությունների կատարումը վարչական իրավախախտումներ կատարելու համար, կամ վարչական իրավախախտումների կատարումն իր գործունեության հիմնական մասն է կազմում և հիմնավորվում է սույն օրենսգրքով տվյալ վարչական իրավախախտման համար սահմանված մյուս վարչական տույժերի նշանակման անարդյունավետությունը:

3. Իրավաբանական անձի գործունեության դադարեցումը չի կարող նշանակվել օտարերկրյա պետությունում ստեղծված իրավաբանական անձի նկատմամբ, հանրային ծառայությունների կարգավորվող ոլորտում գործունեություն իրականացնող իրավաբանական անձի նկատմամբ, ինչպես նաև  այն կազմակերպությունների նկատմամբ, որոնց գործունեության դադարեցման առանձնահատկություններ են սահմանված Սահմանադրությամբ կամ օրենքներով։

4. Իրավաբանական անձի գործունեության դադարեցման դեպքում իրավաբանական անձի լուծարման հետ կապված իրավահարաբերությունները կարգավորվում են Հայաստանի Հանրապետության քաղաքացիական օրենսգրքով և այլ օրենքներով։

**ԳԼՈՒԽ 8.**

**ՎԱՐՉԱԿԱՆ ՏՈՒՅԺ ՆՇԱՆԱԿԵԼԸ**

**Հոդված 50. Վարչական տույժի նշանակումը**

1. Վարչական տույժը նշանակվում է սույն օրենսգրքի հատուկ մասով սահմանված վարչական իրավախախտման կատարման համար՝ տվյալ իրավախախտման համար սույն օրենսգրքի հատուկ մասի համապատասխան հոդվածի սանկցիայի սահմաններում՝ սույն օրենսգրքի ընդհանուր մասով սահմանված կարգով:

2. Վարչական տույժի տեսակը և չափը որոշվում է՝ հաշվի առնելով վարչական իրավախախտման՝ հանրության համար վտանգավորության աստիճանը և բնույթը, հետևանքները, վարչական պատասխանատվությունը մեղմացնող և ծանրացնող հանգամանքները, վարչական իրավախախտում կատարած անձին բնութագրող տվյալները, գույքային դրությունը:

3. Զանցակիցների նկատմամբ վարչական տույժ նշանակելիս հաշվի են առնվում նաև վարչական իրավախախտմանը նրանցից յուրաքանչյուրի մասնակցության բնույթը և աստիճանը:

4. Վարչական տույժի նշանակումը վարչական իրավախախտում կատարած անձին չի ազատում այն պարտականությունների կատարումից, որոնք չկատարելու կամ ոչ պատշաճ կատարելու համար նշանակվել է վարչական տույժը։

5. Վարչական իրավախախտումների համակցության բացակայության դեպքում միևնույն անձի կողմից մեկ կամ մեկից ավելի արարքներով երկու կամ ավելի վարչական իրավախախտում կատարվելու դեպքում վարչական տույժը նշանակվում է դրանցից յուրաքանչյուրի համար առանձին-առանձին:

6. Վարչական իրավախախտումների համակցության դեպքում վարչական տույժը նշանակվում է դրանցից յուրաքանչյուրի համար առանձին-առանձին և վերջնական վարչական տույժը որոշվում է նվազ խիստ վարչական տույժն ավելի խիստ տույժով կլանելու միջոցով, բացառությամբ տուգանքի չափերի կլանման:

7. Եթե վարչական իրավախախտումների համակցության մեջ մտնող վարչական իրավախախտումներից յուրաքանչյուրի համար նախատեսված է տուգանք վարչական տույժի տեսակը, ապա վերջնական վարչական տույժը որոշվում է նշանակված վարչական տույժերը լրիվ կամ մասնակի գումարելու միջոցով, այն հաշվով, որ այն չգերազանցի խիստ տուգանքի չափ նախատեսող համակցության մեջ մտնող վարչական իրավախախտման համար սույն օրենսգրքով սահմանված տուգանքի առավելագույն չափի տասնապատիկը:

8. Եթե վարչական իրավախախտումների համակցության մեջ մտնող վարչական իրավախախտումներից մեկի համար նախատեսված է իրավաբանական անձի գործունեության դադարեցում վարչական տույժի տեսակը, ապա վերջնական հիմնական վարչական տույժ է նշանակվում իրավաբանական անձի գործունեության դադարեցում վարչական տույժի տեսակը:

9. Վարչական իրավախախտումների համակցության դեպքում հիմնական վարչական տույժին կարող է միացվել կատարված վարչական իրավախախտումներից յուրաքանչյուրի համար սույն օրենսգրքով սահմանված լրացուցիչ վարչական տույժերից մեկը։

10. Եթե միևնույն անձը իրականացնում է զանցակազմի օբյեկտիվ կողմի մեջ մտնող արարք, որը դրսևորվում է մեկից ավելի պահանջների կամ պայմանների խախտմամբ, ապա այն որակվում է որպես մեկ իրավախախտում, եթե տվյալ վարչական իրավախախտման համար սույն օրենսգրքի հատուկ մասով սահմանված սանկցիայում այլ բան սահմանված չէ և նշանակվում է տվյալ վարչական իրավախախտման համար սույն օրենսգրքի հատուկ մասի հոդվածի սանկցիայով սահմանված վարչական տույժի առավել խիստ տեսակը կամ չափը:

11. Անզգույշ վարչական իրավախախտման համար պետք է սահմանվեն և նշանակվեն առավել մեղմ վարչական տույժի տեսակներ և չափեր, քան դիտավորությամբ նույն վարչական իրավախախտումը կատարելու դեպքում:

12. Եթե առկա է վարչական պատասխանատվությունը մեղմացնող հանգամանք և բացակայում է սույն օրենսգրքով սահմանված վարչական պատասխանատվությունը ծանրացնող հանգամանք, ապա նշանակվում է տվյալ վարչական իրավախախտման համար սույն օրենսգրքի հատուկ մասի հոդվածի սանկցիայով սահմանված վարչական տույժի առավել մեղմ տեսակը կամ նվազագույն չափը կամ ժամկետը: Սույն մասով սահմանված դեպքում, եթե տվյալ վարչական իրավախախտման համար սույն օրենսգրքի հատուկ մասի հոդվածի սանկցիայով սահմանված է բացարձակ չափ կամ ժամկետ, ապա նշանակվում սահմանված բացարձակ չափից նվազ չափ կամ ժամկետ, բայց ոչ պակաս քան սահմանված բացարձակ չափի կամ ժամկետի 2/3-ը:

13. Եթե առկա է սույն օրենսգրքով սահմանված վարչական պատասխանատվությունը ծանրացնող երկու և ավելի հանգամանք և բացակայում է վարչական պատասխանատվությունը մեղմացնող հանգամանք, ապա կարող է նշանակվել է տվյալ վարչական իրավախախտման համար սույն օրենսգրքի հատուկ մասի հոդվածի սանկցիայով սահմանված վարչական տույժի առավել խիստ տեսակը, իսկ վարչական տույժի տեսակի չափը կամ ժամկետը չի կարող պակաս լինել սույն օրենսգրքի հատուկ մասի հոդվածի սանկցիայով սահմանված վարչական տույժի տեսակի առավելագույն չափի կամ ժամկետի 3/4-ից:

14. Եթե բացակայում են վարչական պատասխանատվությունը ինչպես մեղմացնող, այնպես էլ ծանրացնող հանգամանքները, ապա չի կարող նշանակվել սույն օրենսգրքի հատուկ մասի համապատասխան հոդվածի սանկցիայով սահմանված վարչական տույժի առավել խիստ տեսակը կամ առավելագույն չափը կամ ժամկետը:

15. Եթե առկա են վարչական պատասխանատվությունը ինչպես մեղմացնող, այնպես էլ ծանրացնող հանգամանքներ, ապա չի կարող նշանակվել սույն օրենսգրքի հատուկ մասի համապատասխան հոդվածի սանկցիայով սահմանված վարչական տույժի առավել մեղմ կամ առավել խիստ տեսակը կամ նվազագույն կամ առավելագույն չափը կամ ժամկետը:

**Հոդված 51. Վարչական պատասխանատվությունը մեղմացնող հանգամանքները**

1. Վարչական պատասխանատվությունը մեղմացնող հանգամանքներն են՝

1) ինքնակամ ներկայանալը և վարչական իրավախախտման բացահայտմանն աջակցելըկամ վարչական իրավախախտմամբ պատճառված վնասը հատուցելը կամ այլ կերպ հարթելը.

2) վարչական իրավախախտումն հանգամանքների պատահական զուգորդմամբ առաջին անգամ կատարելը,

3) վարչական իրավախախտման արդյունքում առաջացած վտանգավոր հետևանքները կանխելը կամ վերացնելը.

4) վարչական իրավախախտում կատարելու կամ վարչական տույժ նշանակելու պահին վարչական իրավախախտում կատարած անձի հղիությունը կամ իր խնամքի տակ մինչև երեք տարեկան երեխայի կամ հաշմանդամություն ունեցող անձի առկայությունը, բացառությամբ այն դեպքերի, երբ իրավախախտումը կատարվել է խնամքի տակ գտնվող անձի նկատմամբ.

5) վարչական իրավախախտում կատարելը անչափահասի կողմից.

6) վարչական իրավախախտում կատարելը հոգեկան կամ ֆիզիկական հարկադրանքի, սպառնալիքի կամ նյութական, ծառայողական կամ այլ կախվածության ազդեցության տակ.

7) վարչական իրավախախտում կատարելը հոգեկան խիստ հուզմունքի ազդեցության տակ կամ անձնական կամ կյանքի ծանր հանգամանքների ազդեցությամբ.

8) վարչական իրավախախտում կատարելը՝ վարչական պատասխանատվությունը բացառող հանգամանքի իրավաչափության պայմանների խախտմամբ:

2. Վարչական տույժ նշանակելիս կարող են հաշվի առնվել նաև սույն հոդվածի 1-ին մասում չնշված վարչական պատասխանատվությունը մեղմացնող այլ հանգամանքներ։

3. Սույն հոդվածի 1-ին մասում նշված հանգամանքները չեն համարվում մեղմացուցիչ հանգամանքներ, եթե սույն օրենսգրքի հատուկ մասի նորմերում դրանք սահմանված են որպես վարչական իրավախախտման հատկանիշներ։

**Հոդված 52. Վարչական պատասխանատվությունը ծանրացնող հանգամանքները**

1. Վարչական պատասխանատվությունը ծանրացնող հանգամանքներն են՝

1) վարչական իրավախախտման կատարումը շարունակելը` չենթարկվելով դրա դադարեցումը պահանջելու լիազորություն ունեցող իրավասու անձի պահանջներին,

2) վարչական իրավախախտումը կատարելուն իրավախախտողի  համար ակնհայտ հոգեկան խանգարումներ ունեցող կամ ոչ սթափ վիճակում գտնվող կամ վարչական պատասխանատվության համար սահմանված տարիքի չհասած անձանց ներգրավելը, եթե իրավախախտը գիտակցում է այդ հանգամանքները.

3) վարչական իրավախախտում կատարելը երկու կամ դրանից ավելի անձանց կողմից.

4) վարչական իրավախախտում կատարելը՝ ռազմական կամ արտակարգ դրության, արտակարգ իրավիճակի կամ զանգվածային անկարգությունների պայմաններն օգտագործելով.

5) վարչական իրավախախտում կատարելն ռասայական, ազգային, էթնիկ կամ սոցիալական ծագումով, կրոնով, քաղաքական կամ այլ հայացքներով կամ անձնական կամ սոցիալական բնույթի այլ հանգամանքներով պայմանավորված ատելության, անհանդուրժողականության, թշնամանքի, կամ այլ անձանց իրավաչափ գործողությունների համար վրեժի շարժառիթներով.

6) վարչական իրավախախտում կատարելը հանցագործություն կամ մեկ այլ վարչական իրավախախտում թաքցնելու կամ դրա կատարումը հեշտացնելու նպատակով.

7) վարչական իրավախախտում կատարելը հղի կնոջ, անչափահասի, անօգնական կամ իրավախախտողից նյութական, ծառայողական կամ այլ կախվածության վիճակում գտնվող անձի նկատմամբ, եթե իրավախախտը գիտակցում է այդ հանգամանքները.

8) վարչական իրավախախտումը ալկոհոլի, թմրամիջոցների կամ հոգեմետ (հոգեներգործուն) այլ նյութերի ազդեցության տակ կատարելը, եթե իրավախախտն ինքն է իրեն դրել այդ վիճակի մեջ,

9) վարչական իրավախախտումը դատվածություն ունեցող անձի կողմից կատարելը.

10) վարչական իրավախախտումը զենքի, ռազմամթերքի, պայթուցիկ նյութերի կամ պայթուցիկ սարքերի կամ ռադիոակտիվ նյութերի գործադրմամբ կամ դրանց գործադրման սպառնալիքով կատարելը.

11) վարչական իրավախախտումը թմրամիջոցների, հոգեմետ (հոգեներգործուն) նյութերի, դրանց ածանցյալների կամ ուժեղ ներգործող դեղերի գործադրմամբ կատարելը,

12) վարչական իրավախախտումը պաշտոնական կամ ծառայողական լիազորությունները կամ դրանցով պայմանավորված ազդեցությունն օգտագործելով կատարելը.

13) վարչական իրավախախտումը անձի կամ նրա մերձավոր ազգականի կամ մերձավորի նկատմամբ կատարելը` կապված այդ անձի կողմից իր ծառայողական կամ մասնագիտական գործունեության կամ հասարակական պարտքը կատարելու հետ,

14) սահմանված կարգով չի անցել սույն օրենսգրքի 65-րդ հոդվածով սահմանված տրանսպորտային միջոցի գործնական վարման կամ տեսական գիտելիքների վերապատրաստումը:

2. Վարչական տույժ նշանակելիս չեն կարող հաշվի առնվել սույն հոդվածի 1-ին մասում չնշված  վարչական պատասխանատվությունը  ծանրացնող այլ հանգամանքներ։

3. Սույն հոդվածի 1-ին մասում նշված հանգամանքները չեն կարող համարվել ծանրացուցիչ հանգամանքներ, եթե սույն օրենսգրքի հատուկ մասի նորմերում դրանք սահմանված են որպես վարչական իրավախախտման հատկանիշներ։

4. Սույն հոդվածի 1-ին մասի 8-րդ, 9-րդ և 14-րդ կետերով սահմանված վարչական պատասխանատվությունը ծանրացնող հանգամանքները վարչական իրավախախտման վերաբերյալ վարույթ իրականացնող մարմինը, վարչական իրավախախտման բնույթից ելնելով, կարող է ծանրացնող չհամարել:

**Հոդված 53. Վարչական պատասխանատվության ենթարկելու վաղեմության ժամկետը**

1. Անձը վարչական պատասխանատվության կարող է ենթարկվել վարչական իրավախախտումը կատարման օրվանից ոչ ուշ, քան երկու ամսվա ընթացքում, բացառությամբ սույն հոդվածով նախատեսված դեպքերի: Դատական կարգով վարչական պատասխանատվության ենթարկելու դեպքում անձը վարչական պատասխանատվության կարող է ենթարկվել հայցադիմումը դատարան ներկայացնելու պահից՝ Հայաստանի Հանրապետության վարչական դատավարության օրենսգրքով սահմանված ժամկետում:

2. Հարուցված քրեական հետապնդումը դադարեցնելու կամ տվյալ քրեական վարույթը օրենքով սահմանված կարգով կարճելու դեպքում, եթե տվյալ անձի արարքում առկա են վարչական իրավախախտման հատկանիշներ, անձը կարող է վարչական պատասխանատվության ենթարկվել քրեական հետապնդումը դադարեցնելու կամ տվյալ քրեական վարույթը կարճելու մաuին որոշումը վարչական իրավախախտման վերաբերյալ վարույթ իրականացնող մարմնի կողմից ստանալու օրվանից ոչ ուշ, քան մեկ ամuվա ընթացքում:

3. Անձը վարչական պատասխանատվության կարող է ենթարկվել՝

1) սույն օրենսգրքի 34-րդ և 36-րդ գլուխներով սահմանված վարչական իրավախախտումների վերաբերյալ գործերով վարչական իրավախախտումը բացահայտվելու օրվանից երկու ամսվա ընթացքում, սակայն ոչ ուշ, քան վարչական իրավախախտումը կատարվելու օրվանից երեք տարվա ընթացքում.

2) սույն օրենսգրքի 38-րդ գլխով սահմանված վարչական իրավախախտումների վերաբերյալ գործերով վարչական իրավախախտումը բացահայտվելու օրվանից երեք ամսվա ընթացքում, սակայն ոչ ուշ, քան վարչական իրավախախտումը կատարվելու օրվանից երեք տարվա ընթացքում, իսկ սույն օրենսգրքի 373-րդ հոդվածի 3-րդ մասով, 375-րդ հոդվածի 2-րդ մասով, 376-րդ հոդվածի 2-րդ և 4-րդ մասերով, 377-րդ հոդվածի 2-րդ մասով, 378-րդ հոդվածի 2-րդ մասով, 379-րդ հոդվածի 2-րդ մասով, 380-րդ հոդվածի 2-րդ մասով և 381-րդ հոդվածի 2-րդ մասով սահմանված վարչական իրավախախտումների վերաբերյալ գործերով՝ տնտեսավարող սուբյեկտի իրավախախտման փաստը հաստատող որոշումն ուժի մեջ մտնելու օրվանից երեք ամսվա ընթացքում, սակայն ոչ ուշ, քան վարչական իրավախախտումը կատարվելու օրվանից երեք տարվա ընթացքում.

3) սույն օրենսգրքի 351-352-րդ և 485-րդ հոդվածներով, ինչպես նաև 47-րդ գլխով սահմանված վարչական իրավախախտումների վերաբերյալ գործերով վարչական իրավախախտումը բացահայտվելու օրվանից երկու ամսվա ընթացքում, սակայն ոչ ուշ, քան վարչական իրավախախտումը կատարելու պահից մեկ տարվա ընթացքում:

4. Վարչական իրավախախումը համարվում է բացահայտված վարչական իրավախախտման վերաբերյալ վարույթ իրականացնող մարմնին առերևույթ վարչական իրավախախտման առկայությունը հայտնի դառնալու պահից: Եթե վարչական իրավախախտումը հնարավոր չէր բացահայտել առանց համապատասխան ստուգումներ կատարելու, ապա վարչական տույժը կարող է նշանակվել վարչական իրավախախտումը ստուգմամբ բացահայտելու օրվանից հետո` ոչ ուշ, քան երկու ամսվա ընթացքում` իսկ սույն հոդվածի 3-րդ մասի 2-րդ կետով սահմանված դեպքերում՝ 3 ամսվա ընթացքում:

5. Տևող վարչական իրավախախտման դեպքում վարչական իրավախախտումը համարվում է ավարտված և վարչական պատասխանատվության ենթարկելու վաղեմության ժամկետը (այսուհետ՝ վաղեմության ժամկետ) հաշվարկվում է վարչական իրավախախտումը դադարելու օրվանից կամ պարտականության կատարման օրենքով սահմանված ժամկետը լրանալու հաջորդող օրվանից, իսկ շարունակվող վարչական իրավախախտման դեպքում` վերջին արարքը կատարելուն հաջորդող օրվանից:

6. Վաղեմության ժամկետի ընթացքը կասեցվում է՝

1) վարչական իրավախախտման վերաբերյալ վարույթի կասեցման ընթացքում՝ մինչև վարչական իրավախախտման վերաբերյալ վարույթի վերսկսումը.

2) եթե վարչական իրավախախտում կատարած անձն ունի անձեռնմխելիության իրավունք՝ մինչև այդ անձին անձեռնմխելիության իրավունքից զրկելը կամ այդ իրավունքի դադարումը.

3) եթե վարչական իրավախախտում կատարած անձը խուսափում է վարույթից՝ մինչև անձին ձերբակալելու կամ նրա ներկայանալու պահը այն դեպքում, երբ վարչական իրավախախտման վերաբերյալ վարույթի իրականացումն անհնար է առանց վարչական իրավախախտում կատարած անձի ներկայության:

7. Անձը չի կարող վարչական պատասխանատվության ենթարկվել, եթե վարչական իրավախախտումը կատարելու կամ ավարտված համարելու օրվանից անցել է մեկ տարի, բացառությամբ սույն հոդվածով սահմանված դեպքերի:

8. Վաղեմության ժամկետի ընթացքն ընդհատվում է, եթե մինչև նշված ժամկետներն անցնելն անձը կատարում է նոր համասեռ վարչական իրավախախտում:

**ԳԼՈՒԽ 9.**

**ՎԱՐՉԱԿԱՆ ՀԱՐԿԱԴՐԱՆՔԻ ՕԺԱՆԴԱԿ ՄԻՋՈՑՆԵՐԸ**

**ԵՎ ՎԱՐՉԱԻՐԱՎԱԿԱՆ ՆԵՐԳՈՐԾՈՒԹՅԱՆ ՄԻՋՈՑՆԵՐԸ**

**Հոդված 54. Վարչական հարկադրանքի օժանդակ միջոցները և վարչաիրավական ներգործության միջոցները**

1.Վարչական հարկադրանքի օժանդակ միջոցներն են`

1) վարչական ձերբակալումը.

2) դաստիարակչական հսկողությունը.

3) գույքի արգելադրումը.

4) տրանսպորտային միջոց վարելուց հեռացնելը, ինչպես նաև տրանսպորտային միջոցը հատուկ տարածք բերման ենթարկելը.

5) սթափության վիճակի զննությունը:

2. Վարչական հարկադրանքի օժանդակ միջոցները կարող են կիրառվել այն անձի նկատմամբ, ում մեղսագրվում է վարչական իրավախախտումը:

3. Իրավաբանական անձի նկատմամբ կարող է կիրառվել միայն սույն հոդվածի 1-ին մասի 3-րդ կետով սահմանված վարչական հարկադրանքի օժանդակ միջոցը:

4. Վարչաիրավական ներգործության միջոցներն են՝

1) վարչական իրավախախտմամբ ձեռքբերված գույքի բռնագրավվումը.

2) տրանսպորտային միջոցների գործնական վարման կամ տեսական գիտելիքների վերապատրաստումը:

**Հոդված 55. Վարչական ձերբակալումը**

1. Վարչական ձերբակալումն անձի ազատության իրավունքի` առավելագույնը 3 ժամ տևողությամբ սահմանափակումն է՝ առանց դատարանի որոշման, եթե օրենքով սահմանված այլ միջոցներով հնարավոր չէ ապահովել սույն հոդվածի 2-րդ մասով սահմանված նպատակների կատարումը:

2. Վարչական ձերբակալում կարող է կիրառվել, եթե դա հիմնավոր կերպով անհրաժեշտ է անձի կողմից վարչական իրավախախտման կատարումը կամ այն կատարելուց հետո անձի փախուստը կանխելու համար:

3. Սույն հոդվածի 1-ին մասով սահմանված 3 ժամից ավելի տևողությամբ ժամկետով, բայց ոչ ավել քան 48 ժամը, կարող են ձերբակալվել՝

1) ոչ սթափ վիճակում գտնվող անձինք՝ մինչև սթափվելը, եթե դա անհրաժեշտ է նրանցից բխող վտանգը կանխելու համար.

2) սահմանային կամ մաքսային ռեժիմը կամ պետական սահմանի անցման կետերի ռեժիմը խախտող անձինք՝ մինչև ինքնությունը պարզելը:

4. Սույն հոդվածի 3-րդ մասի 1-ին կետով նախատեսված դեպքում վարչական մարմինը պարտավոր է 3-ժամյա պարբերականությամբ ստուգել ձերբակալված անձի սթափության վիճակը:

5. Վարչական ձերբակալման ժամկետը հաշվարկվում է անձին ազատությունից փաստացի զրկելու պահից:

6. Անձը չի կարող անազատության մեջ պահվել ավելին, քան այն նպատակի կատարումը, որի իրագործման ապահովման նպատակով անձը ձերբակալվել է, բայց ոչ ավելի քան սույն հոդվածի 1-ին կամ 3-րդ մասով սահմանված ժամկետը:

7. Վարչական ձերբակալում կարող են իրականացնել միայն Ներքին գործերի նախարարությունը, Ազգային անվտանգության ծառայության սահմանապահ զորքերը, մաքսային մարմինները, պահպանվող օբյեկտի գտնվելու վայրի ռազմականացված պահպանության իրավասու պաշտոնատար անձը՝ սույն օրենսգրքով իրենց ենթակայությանը վերապահված վարչական իրավախախտման վերաբերյալ վարույթներով:

8. Վարչական իրավախախտման վերաբերյալ վարույթ իրականացնող սույն հոդվածի 7-րդ մասով չսահմանված այլ մարմինները ձերբակալման իրականացման համար կարող են դիմել Ներքին գործերի նախարարությանը, որը սույն օրենսգրքով սահմանված կարգով կարող է որոշում կայացնել վարչական ձերբակալում կիրառելու վերաբերյալ:

**Հոդված 56. Ձերբակալման արձանագրությունը**

1. Ձերբակալվածին վարչական իրավախախտման վերաբերյալ վարույթ իրականացնող մարմնի վարչական շենք բերելուց հետո ձերբակալում իրականացրած պաշտոնատար անձը սույն օրենսգրքով սահմանված կարգով անհապաղ կազմում է ձերբակալման արձանագրություն:

2. Ձերբակալման արձանագրության մեջ նշվում են`

1) ձերբակալվածի անունը, ազգանունը, հայրանունը, ծննդյան տարեթիվը, ամիսը, օրը, հաշվառման և փաստացի բնակության հասցեն (hայտնի լինելու դեպքում),

2) ձերբակալվածին ազատությունից փաստացի զրկելու օրը, ժամը, րոպեն, վայրը, պայմանները, սույն օրենսգրքի հատուկ մասի այն հոդվածը (մասը, կետը), որով նախատեսված վարչական իրավախախտման կատարման մեջ կասկածվում է ձերբակալվածը,

3) ձերբակալում իրականացրած պաշտոնատար անձի անունը, ազգանունը, պաշտոնը,

4) անձին ազատությունից փաստացի զրկելու պահին կամ վարչական իրավախախտման վերաբերյալ վարույթ իրականացնող մարմին բերելուց հետո օրենքով սահմանված կարգով կատարված անձնական զննությամբ անձից վերցված առարկաների, փաստաթղթերի անվանումը և նկարագրությունը` առկայության դեպքում,

5) ձերբակալվածի մարմնի կամ հագուստի վրա տեսանելի վնասվածքները` առկայության դեպքում, ինչպես նաև նրա ֆիզիկական և հոգեկան առերևույթ վիճակը,

6) ձերբակալվածի հայտարարությունները, այդ թվում՝ սույն հոդվածի 2-րդ մասի 5-րդ կետի վերաբերյալ,

7) ձերբակալվածին վարչական իրավախախտման վերաբերյալ վարույթ իրականացնող մարմնի վարչական շենք բերելու և արձանագրություն կազմելու օրը, ժամը և րոպեն:

3. Անձի կողմից իր անձնական տվյալները հայտնելուց հրաժարվելու դեպքում անձը լուսանկարվում է և վարչական ձերբակալման արձանագրությանը կցվում են նրա գունավոր լուսանկարները` կնքված վարչական իրավախախտման վերաբերյալ վարույթ իրականացնող մարմնի կնիքով:

4. Ձերբակալման արձանագրությունը ստորագրում են ձերբակալում իրականացրած պաշտոնատար անձը և ձերբակալվածը: Արձանագրությունը ձերբակալվածի ծանոթացմանը և ստորագրմանը ներկայացվում է՝ սույն օրենսգրքի 102-րդ հոդվածով սահմանված կարգով։ Ձերբակալման արձանագրության պատճենը ստորագրությամբ առձեռն հանձնվում է ձերբակալվածին: Եթե ձերբակալվածը հրաժարվում է ստանալ արձանագրության օրինակը, ապա այդ մասին նշում է կատարվում արձանագրության մեջ:

5. Ձերբակալման արձանագրությունը կազմելուց հետո վարչական իրավախախտման վերաբերյալ վարույթ իրականացնող մարմինը կայացնում է վարչական իրավախախտման վերաբերյալ վարույթ հարուցելու կամ վարչական իրավախախտման վերաբերյալ վարույթը կարճելու մասին որոշում:

6. Ձերբակալում իրականացրած պաշտոնատար անձը ձերբակալման արձանագրությունն անհապաղ, բայց ոչ ուշ, քան 1 ժամվա ընթացքում ուղարկում է դատախազություն:

**Հոդված 57. Ձերբակալվածի իրավունքները և պարտականությունները**

1. Ձերբակալվածն իրավունք ունի՝

1) ազատությունից փաստացի զրկվելու պահին բանավոր, իսկ վարչական իրավախախտման վերաբերյալ վարույթ իրականացնող մարմնի վարչական շենք մուտք գործելու պահին՝ նաև գրավոր, տեղեկացվել սույն հոդվածով սահմանված իր իրավունքների և պարտականությունների մասին.

2) իրեն հասկանալի լեզվով իմանալ իրեն ազատությունից զրկելու հիմքերի և պատճառների մասին, առարկություններ ներկայացնել դրանց վերաբերյալ.

3) պահպանել լռություն.

4) իր ընտրած անձին տեղեկացնել իր գտնվելու վայրի մասին.

5) հրավիրել պաշտպան, որը հանդես է գալիս, որպես ձերբակալվածի ներկայացուցիչ, տեսակցել և հաղորդակցվել նրա հետ.

6) պահանջել և ստանալ փաստաբանական գործունեություն իրականացնելու համար արտոնագիր ստացած անձանց ցանկը.

7) անհրաժեշտության դեպքում ստանալ բժշկական օգնություն և սպասարկում:

2. Ձերբակալվածը կարող է օգտվել սույն հոդվածի 1-ին մասով սահմանված իրավունքներից ազատությունից փաստացի զրկվելու պահից, բայց ոչ ուշ, քան վարչական իրավախախտման վերաբերյալ վարույթ իրականացնող մարմնի վարչական շենք մուտք գործելու պահից, եթե այդ իրավունքից ակնհայտորեն հնարավոր չէր օգտվել ազատությունից փաստացի զրկվելու պահից։

3. Ձերբակալվածը պարտավոր է ենթարկվել ձերբակալումն իրականացնող անձի և վարչական իրավախախտման վերաբերյալ վարույթ իրականացնող մարմնի օրինական կարգադրություններին, սույն օրենսգրքի 56-րդ հոդվածի 3-րդ մասով սահմանված դեպքում` լուսանկարվել, ենթարկվել անձնական զննության:

**Հոդված 58. Ձերբակալում իրականացնող պաշտոնատար անձի պարտականությունները**

1. Ձերբակալումն իրականացնող պաշտոնատար անձը պարտավոր է`

1) ձերբակալվածին ազատությունից փաստացի զրկվելու պահին պարզաբանել նրա իրավունքները, պարտականությունները և նրան ազատությունից զրկելու հիմքերը, իսկ այդ մարմնի վարչական շենք բերելուց հետո` անհապաղ նրան ստորագրությամբ տրամադրել իր իրավունքների և պարտականությունների ցանկը,

2) ձերբակալվածի համար ապահովել իր գտնվելու վայրի մասին իր նախընտրած անձի տեղեկացնելու և պաշտպան հրավիրելու համար հեռախոսազանգեր կատարելու կամ կապի մատչելի որևէ եղանակով իրազեկելու հնարավորություն,

3) ձերբակալվածի պահանջի կամ անհրաժեշտության դեպքում ապահովել նրա բժշկական օգնություն և սպասարկում ստանալը,

4) ապահովել թարգմանչի ներկայությունը, եթե ձերբակալվածը չի տիրապետում հայերենին.

5) ձերբակալվածի պահանջի դեպքում տրամադրել փաստաբանական գործունեություն իրականացնելու համար արտոնագիր ստացած անձանց ցանկը.

6) չխոչընդոտել պաշտպանի հետ ձերբակալվածի տեսակցելուն և հաղորդակցվելուն:

2. Եթե անձը խուլ կամ համր է, ապա վարչական իրավախախտման վերաբերյալ վարույթ իրականացնող մարմինը պարտավոր է թարգմանչի օգնությամբ ապահովել ձերբակալվածի՝ սույն հոդվածի 1-ին մասում սահմանված իրավունքները:

**Հոդված 59. Ձերբակալվածին ազատելը**

1. Ձերբակալվածը վարչական իրավախախտման վերաբերյալ վարույթ իրականացնող մարմնի կամ դատախազի որոշմամբ պետք է անհապաղ ազատ արձակվի, եթե՝

1) վերացել է անձին անազատության մեջ պահելու անհրաժեշտությունը.

2) անձն ազատությունից զրկվել է ձերբակալման՝ սույն օրենսգրքով սահմանված կարգի խախտմամբ.

3) չի հաստատվել ձերբակալվածի կողմից առերևույթ վարչական իրավախախտում կատարելը.

4) լրացել է ձերբակալման սույն օրենսգրքով սահմանված առավելագույն ժամկետը:

2. Ձերբակալվածին ազատ արձակելու մասին վարչական իրավախախտման վերաբերյալ վարույթ իրականացնող մարմնի կամ դատախազի որոշման պատճենն անհապաղ հանձնվում է ազատված անձին: Որոշման մեջ նշվում են անձին ազատելու հիմքը և ժամանակը (տարեթիվը, ամիսը, օրը, ժամը,րոպեն):

3. Ձերբակալվածին ազատ արձակելու մասին վարչական իրավախախտման վերաբերյալ վարույթ իրականացնող մարմնի որոշումը վարչական իրավախախտման վերաբերյալ վարույթ իրականացնող մարմինն անհապաղ ուղարկում է դատախազություն:

**Հոդված 60. Դաստիարակչական հսկողությունը**

1. Վարչական իրավախախտման վերաբերյալ վարույթի շրջանակներում անչափահաս իրավախախտողի պատշաճ վարքագիծը, վարչական իրավախախտման վերաբերյալ վարույթ իրականացնող մարմնի ծանուցմամբ նրա ներկայանալը և սույն օրենսգրքով նախատեսված այլ պարտականություններ կատարելն ապահովելու նպատակով նրա նկատմամբ հսկողությունը հանձնարարվում է անչափահասի ծնողներին, հոգաբարձուին կամ համապատասխան հիմնարկի վարչակազմին, որտեղ նա գտնվում է:

2. Անչափահաս իրավախախտողի նկատմամբ որպես վարչական հարկադրանքի օժանդակ միջոց դաստիարակչական հսկողությունը կիրառելու դեպքում վարչական իրավախախտման վերաբերյալ վարույթ իրականացնող մարմինը նրա ծնողին, հոգաբարձուին, համապատասխան հիմնարկի վարչակազմի ներկայացուցչին ծանոթացնում է կայացված որոշմանը` ստորագրությամբ առձեռն հանձնելով դրա պատճենը և բացատրելով դրա չկատարման կամ ոչ պատշաճ կատարման համար սույն օրենսգրքով սահմանված վարչական պատասխանատվության մասին, ինչի վերաբերյալ կազմվում է արձանագրություն:

3. Ծնողները, հոգաբարձուներն իրավունք ունեն հրաժարվել անչափահաս իրավախախտողի նկատմամբ դաստիարակչական հսկողություն իրականացնելուց, որի վերաբերյալ նշում է կատարվում արձանագրությունում, իսկ հիմնավորումը կցվում է արձանագրությանը:

4. Սույն հոդվածի 3-րդ մասով նախատեսված դեպքում անչափահաս իրավախախտողի հսկողությունը հանձնարարվում է խնամակալության և հոգաբարձության մարմիններին սույն հոդվածով սահմանված կարգով:

**Հոդված 61. Գույքի արգելադրումը**

1. Գույքի արգելադրումը (գույքի վրա արգելանք դնելը) կիրառվում է վարչական իրավախախտման գործիք կամ անմիջական օբյեկտ հանդիսացող առարկայի կամ գույքի, ինչպես նաև վարչական իրավախախտմամբ ձեռքբերված գույքի բռնագրավումն ապահովելու համար:

2. Գույքը կարող է արգելադրվել, եթե առկա է հիմնավոր կասկած առ այն, որ այն կարող է օտարվել, թաքցվել, վնասվել, ոչնչացվել կամ սպառվել, ինչը կարող է հետագայում անհնարին դարձնել վարչական իրավախախտման գործիք կամ անմիջական օբյեկտ հանդիսացող առարկայի կամ գույքի, ինչպես նաև վարչական իրավախախտմամբ ձեռքբերված գույքի բռնագրավումը:

3. Վարչական իրավախախտման գործիք կամ անմիջական օբյեկտ հանդիսացող առարկայի կամ գույքի, ինչպես նաև վարչական իրավախախտմամբ ձեռքբերված գույքի բռնագրավումն ապահովելու համար արգելադրում կարող է կիրառվել միայն այն դեպքում, եթե ապացույցների գերակշռությամբ հիմնավորվում է, որ արգելադրվող գույքը վարչական իրավախախտման գործիք կամ անմիջական օբյեկտ է կամ ձեռք է բերվել վարչական իրավախախտմամբ:

4. Վարչական իրավախախտման վերաբերյալ վարույթ իրականացնող մարմինը կարող է արգելադրել վարչական իրավախախտմամբ ձեռքբերված գույքը, ինչպես նաև իրավախախտողին սեփականության իրավունքով պատկանող գույքը: Համատեղ կամ ընդհանուր բաժնային սեփականության դեպքում արգելադրումը կիրառվում է իրավախախտողի բաժնի վրա:

5. Արգելադրման ենթակա չէ այն գույքը, որն օրենքի համաձայն չի կարող բռնագրավվել, բռնագանձվել կամ առգրավվել, ինչպես նաև իրեղեն ապացույց ճանաչված գույքը:

6. Վարչական իրավախախտման վերաբերյալ վարույթ իրականացնող մարմինը գույքն արգելադրելու մասին կայացնում է որոշում, որում նշվում են արգելադրման ենթակա գույքը, դրա սեփականատերը, գույքի գտնվելու վայրը, եթե գտնվելու վայրը հայտնի է, գույքի տեսակը և չափը, որոշման կայացման անհրաժեշտության հիմնավորումը:

7. Վարչական իրավախախտման վերաբերյալ վարույթ իրականացնող մարմինը գույքի սեփականատիրոջը կամ տիրապետողին ստորագրությամբ հանձնում է գույքի արգելադրման մասին որոշումը և պահանջում հանձնել արգելադրման ենթակա գույքը: Գույքի սեփականատիրոջը կամ տիրապետողի կողմից արգելադրման ենթակա գույքը հանձնելուց հրաժարվելու դեպքում, գույքն արգելադրելու մասին որոշումը կատարվում է «Դատական ակտերի հարկադիր կատարման մասին» օրենքով սահմանված կարգով:

8. Գույքի արգելադրման փաստի վերաբերյալ սույն օրենսգրքի 102-րդ հոդվածով սահմանված կարգով կազմվում է արձանագրություն, որում նշվում են նաև արգելադրված, այդ թվում՝ վերցված կամ պահպանության թողնված ամբողջ գույքի անվանումը, քանակը, քաշը, մաշվածության աստիճանը, արժեքը, այլ անհատական հատկանիշները, ինչպես նաև արգելադրմանը ներկա անձանց հայտարարությունները: Արձանագրությունը ծանոթացմանը և ստորագրմանը ներկայացվում է՝ սույն օրենսգրքի 102-րդ հոդվածով սահմանված կարգով արգելադրված գույքի սեփականատիրոջը կամ տիրապետողին, իսկ նրա բացակայության դեպքում՝ նրա ընտանիքի չափահաս անդամներից որևէ մեկին կամ տեղական ինքնակառավարման համապատասխան մարմնի ներկայացուցչին և արձանագրության պատճենն ստորագրությամբ հանձնվում է նշված անձանց: Իրավաբանական անձին պատկանող կամ նրա տիրապետության ներքո գտնվող գույքն արգելադրելու դեպքում արձանագրության պատճենն ստորագրությամբ հանձնվում է դրա ներկայացուցչին:

9. Արգելադրված գույքն առգրավվում է բացառությամբ` անշարժ գույքից և մեծածավալ առարկաներից: Գույքի պահպանության համար պատասխանատու անձին բացատրվում է տվյալ գույքը վատնելու, օտարելու, թաքցնելու կամ ապօրինաբար մեկ ուրիշին հանձնելու համար օրենքով նախատեսված պատասխանատվության մասին, որի վերաբերյալ նրանից վերցվում է ստորագրություն: Նվազագույն աշխատավարձի հարյուրապատիկը գերազանցող թանկարժեք մետաղները և քարերը, արտարժույթը, արժեթղթերը, դրամը պահպանման համար հանձնվում են պետական ֆինանսների կառավարման լիազոր մարմնին: Վերցված մյուս առարկաները կնքվում և պահվում են այն մարմնում, որի որոշմամբ գույքը արգելադրվել է:

10. Գույքի արգելադրումը պահպանվում է մինչև վարչական տույժ նշանակելու վերաբերյալ որոշման կատարումը, իսկ վարչական իրավախախտման վերաբերյալ վարույթը կարճելու մասին որոշում կայացնելու կամ վարչական իրավախախտման վերաբերյալ վարույթ հարուցելու որոշումը բեկանելու դեպքում՝ մինչև որոշման ուժի մեջ մտնելը: Այդ ժամկետը լրանալու պահից գույքն արգելադրելու մասին որոշումը կորցնում է իրավական ուժը: Գույքի արգելադրումը պահպանվում է վարույթի կասեցման դեպքում:

11. Գրավի առարկա հանդիսացող գույքը արգելադրելու դեպքում վարչական իրավախախտման վերաբերյալ վարույթ իրականացնող մարմինը գրավառուի միջնորդությամբ կայացնում է որոշում այդ գույքն իրացնելու նպատակով արգելադրումից հանելու մասին, եթե գրավի առարկան չի հանդիսանում վարչական իրավախախտմամբ ձեռքբերված գույք:

12. Գրավառուի պահանջները բավարարելուց ու գույքի իրացման ծախսերը նվազեցնելուց հետո մնացած միջոցները գրավառուն փոխանցում է վարչական իրավախախտման վերաբերյալ վարույթ իրականացնող մարմնի դեպոզիտ:

13. Վարչական իրավախախտման վերաբերյալ վարույթ իրականացնող մարմինը որոշում է կայացնում գույքը արգելադրումից հանելու մասին, եթե ի հայտ են եկել այնպիսի հանգամանքներ, որոնք վկայում են գույքի արգելադրումը վերացնելու անհրաժեշտության մասին:

**Հոդված 62. Տրանսպորտային միջոց վարելուց հեռացնելը և տրանսպորտային միջոցը հատուկ տարածք բերման ենթարկելը**

1. Վարչական իրավախախտման վերաբերյալ վարույթ իրականացնող մարմինը կարող է հեռացնել տրանսպորտային միջոց վարող անձին տրանսպորտային միջոց վարելուց, ինչպես նաև տրանսպորտային միջոցը բերման ենթարկել հատուկ պահպանվող տարածք, եթե՝

1) առկա է հիմնավոր կասկած առ այն, որ տրանսպորտային միջոց վարող անձը ոչ սթափ վիճակում է և հրաժարվում կամ որևէ ձևով խուսափում է սթափության վիճակի զննությունից.

2) տրանսպորտային միջոց վարող անձը չունի տվյալ կարգի տրանսպորտային միջոց վարելու իրավունք կամ զրկված է այն վարելու իրավունքից կամ վարում է առանց օրենսդրությամբ սահմանված փաստաթղթերի.

3) տրանսպորտային միջոցը վարող անձը կատարել է սույն օրենսգրքի 458-րդ, 461-րդ հոդվածի 1-ին, 2-4-րդ, 5-րդ մասերով, 464-րդ հոդվածի 6-9-րդ կամ 11-րդ, մասերով եթե վարորդը տեղում չէ կամ հրաժարվում է վերացնել խոչընդոտը կամ կայանման կանոնների խախտումը,474-րդ, 476-րդ 477-րդ սահմանված վարչական իրավախախտումները:

2. Տրանսպորտային միջոցի բերման ենթարկումը տրանսպորտային միջոցի օգտագործումը դադարեցնելու ժամանակավոր հարկադիր միջոց է, որը ներառում է վերջինիս տեղափոխումը հատուկ տարածք: Տրանսպորտային միջոցի տեղափոխումը հատուկ տարածք իրականացնում է իրավասու վարչական իրավախախտման վերաբերյալ վարույթ իրականացնող մարմնի պաշտոնատար անձը կամ մեկ այլ տրանսպորտային միջոցի օգնությամբ:

3. Տրանսպորտային միջոց վարելուց հեռացնելը, ինչպես նաև անհրաժեշտության դեպքում հատուկ պահպանվող տարածք տվյալ տրանսպորտային միջոցը բերման ենթարկելն իրականացվում են «Ճանապարհային երթևեկության անվտանգության ապահովման մասին» օրենքով սահմանված կարգով:

4. Տրանսպորտային միջոց վարելուց հեռացնելու, ինչպես նաև հատուկ պահպանվող տարածք տրանսպորտային միջոցը բերման ենթարկելու վերաբերյալ սույն օրենսգրքով սահմանված կարգով կազմվում է արձանագրություն, որտեղ նշվում են այն կազմող անձի անունը, ազգանունը, պաշտոնը, արձանագրությունը կազմելու վայրը, օրը, ամիսը, տարին, իրավախախտողի և տրանսպորտային միջոցի տվյալները, իրավախախտողի կողմից ոչ սթափ վիճակում լինելու դեպքում կասկած առաջացնող հանգամանքները, բերման ենթարկված տրանսպորտային միջոցի մեջ գտնվող իրերի ցուցակը:

5. Սույն հոդվածով սահմանված արձանագրությունը ստորագրում են արձանագրությունը կազմող պաշտոնատար անձը և իրավախախտողը: Արձանագրությունը իրավախախտողի ծանոթացմանը և ստորագրմանը ներկայացվում է՝ սույն օրենսգրքի 102-րդ հոդվածով սահմանված կարգով։ Հատուկ պահպանվող տարածք տրանսպորտային միջոցը բերման ենթարկելու դեպքում արձանագրության պատճենը հանձնվում է նաև հատուկ տարածքում տրանսպորտային միջոցի պահպանման համար պատասխանատու անձին:

6. Տրանսպորտային միջոցի վարորդի բացակայության դեպքում այն հատուկ տարածք բերման ենթարկելու մասին բերման ենթարկողն անհապաղ հայտնում է ոստիկանության` տվյալ տարածքը սպասարկող ստորաբաժանում, որը տրանսպորտային միջոցի սեփականատիրոջը կամ նրա ներկայացուցչին տեղեկացնում է տրանսպորտային միջոցի գտնվելու վայրի մասին:

**Հոդված 63. Սթափության վիճակի զննությունը**

1. Սթափության վիճակի զննությունն իրականացվում է՝

1) առկա է հիմնավոր կասկած առ այն, որ տրանսպորտային միջոց վարող անձը ոչ սթափ վիճակում է.

2) երբ ոչ սթափ վիճակում իրավախախտում կատարելը կարող է գնահատվել որպես վարչական պատասխանատվությունը ծանրացնող հանգամանք.

3) երբ ոչ սթափ վիճակում գտնվելը վարչական իրավախախտման հատկանիշ է:

2. Անձի սթափության վիճակի զննության անցկացման կարգը սահմանում է Կառավարությունը:

3. Արտաշնչած օդի մեջ մաքուր ալկոհոլի պարունակության միջոցով վարորդի ոչ սթափ վիճակում լինելու փաստի որոշումը իրականացվում է Կառավարության կողմից սահմանված կարգով՝ տեխնիկական միջոցով կամ բժշկական փորձաքննությամբ: Անձի արյան մեջ մաքուր ալկոհոլի կամ արյան կամ մեզի մեջ թմրամիջոցի կամ հոգեմետ (հոգեներգործուն) նյութի պարունակությամբ ոչ սթափ վիճակը որոշվում է Կառավարության կողմից սահմանված կարգով տրված բժշկական եզրակացությամբ:

4. Սույն օրենսգրքի իմաստով անձը համարվում է ոչ սթափ վիճակում գտնվող, եթե ստուգմամբ պարզվում է, որ նրա մեկ լիտր արյան մեջ մաքուր ալկոհոլի պարունակությունը 0.2 գրամից կամ մեկ լիտր արտաշնչած օդի մեջ 0.1 միլիգրամից ավելի է, կամ եթե անձի արյան կամ մեզի մեջ առկա է թմրամիջոցի կամ հոգեմետ նյութի պարունակություն: Անձը համարվում է ոչ սթափ վիճակում գտնվող նաև այն դեպքում, երբ նրա արյան կամ արտաշնչած օդի մեջ սույն մասում նշված չափով մաքուր ալկոհոլի կամ արյան կամ մեզի մեջ թմրամիջոցի կամ հոգեմետ (հոգեներգործուն) նյութի պարունակությունը ոստիկանության ծառայողի կողմից տրանսպորտային միջոցը կանգնեցնելուց կամ այդ անձին առնչվող ճանապարհատրանսպորտային պատահարից հետո, բայց մինչև նրա սթափության վիճակի զննություն անցկացնելը կամ սթափության վիճակի զննություն անցնելուց նրան ազատելը, այդ անձի կողմից ալկոհոլային խմիչք, թմրամիջոց կամ հոգեմետ (հոգեներգործուն) նյութ օգտագործելու հետևանք է:

5. Սթափության վիճակի զննության ենթարկելու վերաբերյալ կազմվում է արձանագրություն, որտեղ նշվում են այն կազմող անձի անունը, ազգանունը, պաշտոնը, արձանագրությունը կազմելու վայրը, օրը, ամիսը, տարին, իրավախախտողի կողմից ոչ սթափ վիճակում լինելու կասկած առաջացնող հանգամանքները, զննության արդյունքները: Արձանագրությունը ստորագրում են արձանագրությունը կազմող պաշտոնատար անձը և իրավախախտողը: Արձանագրությունը իրավախախտողի ծանոթացմանը և ստորագրմանը ներկայացվում է՝ սույն օրենսգրքի 102-րդ հոդվածով սահմանված կարգով։

6. Եթե անձը հրաժարվում է ենթարկվել սթափության վիճակի զննության, ապա նա ենթարկվում է վարչական պատասխանատվության սույն օրենսգրքով սահմանված կարգով և զննության ենթարկվելն իրականացվում է հարկադրաբար:

7. Սույն օրենսգրքի 62-րդ հոդվածի 1-ին մասի 1-ին կետով սահմանված դեպքում կազմվում է տրանսպորտային միջոց վարելուց հեռացնելու և սթափության վիճակի զննության ենթարկելու միասնական արձանագրություն՝ ներառելով սույն օրենսգրքի 62-րդ հոդվածի 4-րդ մասով և սույն հոդվածի 5-րդ մասով սահմանված պահանջները:

8. Արտաշնչած օդի մեջ մաքուր ալկոհոլի պարունակության միջոցով վարորդի ոչ սթափ վիճակում լինելու փաստը տեխնիկական միջոցով որոշելու դեպքում սույն օրենսգրքով նախատեսված իրավախախտումների վերաբերյալ գործերով վարչական տույժ նշանակելիս որոշում կայացնող մարմինը (պաշտոնատար անձը) տեխնիկական միջոցի արձանագրած ցուցանիշից պարտավոր է հանել դրա 10 տոկոսը՝ տեխնիկական միջոցի հնարավոր սխալի համար:

**Հոդված 64. Վարչական իրավախախտմամբ ձեռքբերված գույքի բռնագրավվում**

1. Վարչական իրավախախտմամբ ձեռքբերված գույքի բռնագրավվումը վարչաիրավական ներգործության միջոց է, որը կիրառվում է վարչական իրավախախտում կատարելու դեպքում սույն օրենսգրքով սահմանված կարգով:

2. Վարչական իրավախախտման կատարման արդյունքում ուղղակի կամ անուղղակի առաջացած կամ ձեռքբերված ցանկացած գույքը, այդ գույքի օգտագործումից ստացված եկամուտները կամ այլ տեսակի օգուտները, բացառությամբ սույն օրենսգրքի 43-րդ հոդվածով սահմանված վարչական իրավախախտման  գործիք կամ անմիջական օբյեկտ հանդիսացող առարկայի կամ գույքի, իսկ դրանց բացակայության դեպքում դրանց համարժեք գույքը ենթակա է բռնագրավվման հօգուտ պետության՝ բացառությամբ բարեխիղճ երրորդ անձին պատկանող գույքի, տուժողին վերադարձման ենթակա գույքի և տուժողին վարչական իրավախախտմամբ պատճառված վնասների հատուցման համար անհրաժեշտ գույքի: Եթե բռնագրավման ենթակա գույքը ծանրաբեռնված է բարեխիղճ երրորդ անձանց իրավունքներով, ապա այդպիսի իրավունքները պահպանվում են բռնագրավումից հետո։

3. Եթե վարչական իրավախախտման կատարման արդյունքում ուղղակի կամ անուղղակի առաջացած գույքը, այդ գույքի օգտագործումից ստացված եկամուտը կամ այլ տեսակի օգուտը միախառնված է օրինական ճանապարհով ստացված գույքի հետ, պատկանում է բարեխիղճ երրորդ անձի, կամ այն չի հայտնաբերվել, ապա բռնագրավման է ենթակա համարժեք գույք։

4. Սույն հոդվածի իմաստով բարեխիղճ երրորդ անձ է այն անձը, ում գույքն իր կամքից անկախ հանգամանքներով դուրս է եկել իր տիրապետությունից, կամ գույքն այլ անձի հանձնելիս չգիտեր կամ չէր կարող իմանալ, որ այդ գույքն օգտագործվելու է կամ նախատեսվում է օգտագործել վարչական իրավախախտում կատարելու նպատակներով, ինչպես նաև այն անձը, ով այդ գույքն այլ անձից ձեռք բերելիս կամ այն իր իրավունքներով ծանրաբեռնելիս չգիտեր կամ չէր կարող իմանալ, որ այդ գույքը ուղղակի կամ անուղղակի առաջացել, ստացվել կամ ձեռք է բերվել վարչական իրավախախում կատարելու միջոցով, կամ այդ գույքի օգտագործումից ստացված եկամուտ կամ այլ տեսակի օգուտ է:

5. Սույն հոդվածի իմաստով գույք են համարվում ցանկացած տեսակի նյութական բարիքները, քաղաքացիական իրավունքի շարժական կամ անշարժ օբյեկտները, ներառյալ` ֆինանսական (դրամական) միջոցները, արժեթղթերը և գույքային իրավունքները, գույքային իրավունքները կամ շահերը հավաստող փաստաթղթերը կամ այլ միջոցները, գույքից ստացված կամ դրա նկատմամբ հաշվեգրվող տոկոսները, շահութաբաժինները կամ այլ եկամուտները, ինչպես նաև հարակից և արտոնագրային իրավունքները, պետական օժանդակության արդյունքում ստացված գույքը և ֆինանսական (դրամական) միջոցները:

6. Վարչական իրավախախտմամբ ձեռքբերված գույքի բռնագրավման համար վարչական իրավախախտման վերաբերյալ վարույթ իրականացնող մարմինը դիմում է դատարան:

7. Վարչական իրավախախտմամբ ստացված գույքը տնօրինվում է օրենքով uահմանված կարգով։

**Հոդված 65. Տրանսպորտային միջոցի գործնական վարման և տեսական գիտելիքների վերապատրաստումը**

1. Տրանսպորտային միջոցի գործնական վարման կամ տեսական գիտելիքների վերապատրաստումը վարչաիրավական ներգործության միջոց է, որը վարչական իրավախախտման վերաբերյալ վարույթ իրականացնող մարմնի որոշմամբ կիրառվում է իրավախախտողի նկատմամբ իր միջոցների հաշվին` մեկ ամսվա ընթացքում հինգերորդ անգամ սույն օրենսգրքի 41-րդ հոդվածի 3-րդ մասով սահմանված վարչական իրավախախտումներ կատարելու դեպքում:

2. Տրանսպորտային միջոցի գործնական վարման կամ տեսական գիտելիքների վերապատրաստման կարգը սահմանվում է Հայաստանի Հանրապետության կառավարության լիազոր մարմնի կողմից:

**ԲԱԺԻՆ 4.**

**ՎԱՐՉԱԿԱՆ ԻՐԱՎԱԽԱԽՏՄԱՆ ՎԵՐԱԲԵՐՅԱԼ ՎԱՐՈՒՅԹԸ**

**ԳԼՈՒԽ 10.**

**ՎԱՐՉԱԿԱՆ ԻՐԱՎԱԽԱԽՏՄԱՆ ՎԵՐԱԲԵՐՅԱԼ ՎԱՐՈՒՅԹԻՆ ՄԱՍՆԱԿՑՈՂ ԱՆՁԻՆՔ**

**Հոդված 65. Վարչական իրավախախտման վերաբերյալ վարույթին մասնակցող անձինք**

1. Վարչական իրավախախտման վերաբերյալ վարույթին մասնակցող անձինք են՝

1) վարչական իրավախախտման վերաբերյալ վարույթի մասնակիցները`

ա. իրավախախտողը.

բ. տուժողը.

գ. իրավախախտողի, տուժողի օրինական ներկայացուցիչները և ներկայացուցիչները, պաշտպանը.

2) վարչական իրավախախտման վերաբերյալ վարույթին օժանդակող անձինք՝ փորձագետը, թարգմանիչը, վկան, վկայի օրինական ներկայացուցիչը, ներկայացուցիչը (փաստաբան).

3) վարչական իրավախախտման վերաբերյալ վարույթ իրականացնող մարմինը` սույն օրենսգրքի 11-րդ գլխով նախատեսված մարմինները.

**Հոդված 66. Իրավախախտողը, նրա իրավունքներն ու պարտականությունները**

1. Իրավախախտողն այն անձն է, ում վարչական իրավախախտման վերաբերյալ վարույթ իրականացնող մարմնի կողմից վերագրվում է ենթադրյալ վարչական իրավախախտման կատարումը:

2. Իրավախախտողը սույն օրենսգրքով սահմանված կարգով իրավունք ունի`

1) իրեն հասկանալի լեզվով տեղեկանալ իրեն վերագրվող վարչական իրավախախտման մասին, վերագրվող արարքի փաստական հանգամանքներին և իրավաբանական որակմանը, իսկ անձին ազատությունից փաստացի զրկելու պահից ազատությունից զրկելու հիմքերի և պատճառների մասին, ինչպես նաև անհապաղ ստանալ սույն հոդվածի 2-րդ մասով սահմանված իր իրավունքների մասին գրավոր ծանուցում և պարզաբանում,

2) տալ ցուցմունք կամ պահպանել լռություն, մինչև ցուցմունք տալը գրավոր տեղեկացվել իր, ամուսնու և մերձավոր ազգականների վերաբերյալ ցուցմունք չտալու, նյութեր չտրամադրելու իր իրավունքի մասին, եթե ողջամտորեն ենթադրելի է, որ ցուցմունքը կամ նյութերի տրամադրումը հետագայում կարող է օգտագործվել իր կամ նրանց դեմ, ինչպես նաև այն մասին, որ նրա ցուցմունքը կարող է օգտագործվել որպես ապացույց,

3) հարցեր տալ իր դեմ ցուցմունք տված վկաներին և վարչական իրավախախտման վերաբերյալ վարույթի մյուս մասնակիցներին,

4) վարչական իրավախախտման վերաբերյալ վարույթում հանդես գալ ինքնուրույն, ներկայացուցչի միջոցով կամ նրա հետ միասին,

5) վարչական իրավախախտման վերաբերյալ վարույթ հարուցելու պահից իր ընտրությամբ ունենալ պաշտպան, հրաժարվել պաշտպանից և պաշտպանվել ինքնուրույն,

6) ներկայացնել ապացույցներ, միջնորդություններ, հայտնել բացարկներ,

7) ծանոթանալ վարչական իրավախախտման վերաբերյալ վարույթի նյութերին, անվճար ստանալ դրանց պատճենները կամ դուրս գրել ցանկացած տեղեկություն,

8) առարկել վարչական իրավախախտման վերաբերյալ վարույթ իրականացնող մարմնի գործողությունների դեմ և պահանջել դրա վերաբերյալ իր դիտողությունները ներառել վարչական իրավախախտման վերաբերյալ վարույթի արձանագրության մեջ,

9) ծանոթանալ վարչական իրավախախտման վերաբերյալ վարույթի ընթացքում կազմված արձանագրություններին և դիտողություններ ներկայացնել արձանագրությունում գրառումների ճշտության և լրիվության վերաբերյալ,

10) սույն օրենսգրքով սահմանված կարգով ստանալ վարչական իրավախախտման վերաբերյալ վարույթ իրականացնող մարմնի որոշումները, ինչպես նաև բողոքարկել վարչական իրավախախտման վերաբերյալ վարույթ իրականացնող մարմնի գործողությունները (անգործությունը) կամ որոշումները,

11) հետ վերցնել իր կամ իր պաշտպանի ներկայացրած բողոքը,

12) ստանալ վարչական իրավախախտման վերաբերյալ վարույթ իրականացնող մարմնի ոչ իրավաչափ գործողությունների (անգործության) կամ որոշումների հետևանքով պատճառված վնասի հատուցում,

13) անվճար օգտվել թարգմանչի ծառայություններից.

14) իրականացնել սույն օրենսգրքով և այլ օրենքներով նախատեսված այլ իրավունքներ:

3. Իրավախախտողը պարտավոր է`

1) ներկայանալ վարչական իրավախախտման վերաբերյալ վարույթ իրականացնող մարմնի ծանուցմամբ,

2) օրենքով նախատեսված դեպքերում և կարգով վարչական իրավախախտման վերաբերյալ վարույթ իրականացնող մարմնի պահանջով լուսանկարվել, ենթարկվել անձնական զննության, սթափության վիճակի զննության, բժշկական զննության, փորձաքննության, փորձաքննության համար հանձնել սույն օրենսգրքով նախատեսված նմուշներ,

3) չխոչընդոտել վարչական իրավախախտման վերաբերյալ վարույթ իրականացմանը,

4) ենթարկվել վարչական իրավախախտման վերաբերյալ վարույթ իրականացնող մարմնի այլ օրինական պահանջներին:

4. Իրավախախտողին չի կարելի հարկադրել ցուցմունք տալ, նյութեր ներկայացնել կամ որևէ կերպ աջակցել վարչական իրավախախտման վերաբերյալ վարույթ իրականացնող մարմնին, բացառությամբ սույն օրենսգրքի 63-րդ հոդվածի 6-րդ մասով սահմանված դեպքի:

5. Իրավախախտող իրավաբանական անձի իրավունքներն ու պարտականություններն իրականացնում է իրավաբանական անձի օրինական ներկայացուցիչը։

6. Սույն օրենսգրքի իմաստով մերձավոր ազգականներ են համարվում՝ Հայաստանի Հանրապետության քրեական դատավարության օրենսգրքի 6-րդ հոդվածի 1-ին մասի 55-րդ կետով սահմանված անձինք:

**Հոդված 67. Տուժողը, նրա իրավունքներն ու պարտականությունները**

1. Տուժող է այն ֆիզիկական կամ իրավաբանական անձը, պետությունը, համայնքը, որին ենթադրյալ վարչական իրավախախտման հետևանքով պատճառվել է կամ ենթադրյալ վարչական իրավախախտման ավարտին հասցնելու դեպքում կարող էր պատճառվել վնաս:

2. Տուժող ճանաչելու մասին որոշումը կայացնում է վարչական իրավախախտման վերաբերյալ վարույթ իրականացնող մարմինը: Այն դեպքերում, երբ ենթադրյալ վարչական իրավախախտմամբ վնաս է պատճառվել կամ կարող էր վնաս պատճառվել անորոշ թվով անձանց, վարչական իրավախախտման վերաբերյալ վարույթ իրականացնող մարմինը տուժող ճանաչելու մասին որոշում չի կայացնում:

3. Անձը կարող է դիմել վարչական իրավախախտման վերաբերյալ վարույթ իրականացնող մարմին՝ հարուցված վարչական իրավախախտման վերաբերյալ վարույթի շրջանակներում իրեն տուժող ճանաչելու միջնորդությամբ, որի հիման վրա վարչական իրավախախտման վերաբերյալ վարույթ իրականացնող մարմինը եռօրյա ժամկետում որոշում է կայացնում անձին տուժող ճանաչելու կամ միջնորդությունը մերժելու մասին:

4. Տուժողն իրավունք ունի`

1) տալ ցուցմունքներ, մինչև ցուցմունք տալը գրավոր տեղեկացվել իր, ամուսնու և մերձավոր ազգականների վերաբերյալ ցուցմունք չտալու, նյութեր չտրամադրելու իր իրավունքի մասին, եթե ողջամտորեն ենթադրելի է, որ ցուցմունքը կամ նյութերի տրամադրումը հետագայում կարող է օգտագործվել իր կամ նրանց դեմ, ինչպես նաև այն մասին, որ նրա ցուցմունքը կարող է օգտագործվել որպես ապացույց.

2) օրենքով սահմանված կարգով ստանալ վարչական իրավախախտման հետևանքով պատճառված վնասի հատուցում.

3) ստանալ վարչական իրավախախտման վերաբերյալ վարույթի ընթացքում վարութային գործողություններին մասնակցելու համար կատարած ծախսերի հատուցում.

4) վարչական իրավախախտման վերաբերյալ վարույթում հանդես գալ ինքնուրույն, ներկայացուցչի միջոցով կամ նրա հետ միասին,

5) ներկայացնել ապացույցներ, միջնորդություններ, հայտնել բացարկներ.

6) ծանոթանալ վարչական իրավախախտման վերաբերյալ վարույթ նյութերին, անվճար ստանալ դրանց պատճենները և դուրս գրել ցանկացած տեղեկություն.

7) առարկել վարչական իրավախախտման վերաբերյալ վարույթ իրականացնող մարմնի գործողությունների դեմ և պահանջել դրա վերաբերյալ իր դիտողությունները ներառել վարչական իրավախախտման վերաբերյալ վարույթի արձանագրության մեջ.

8) ծանոթանալ վարչական իրավախախտման վերաբերյալ վարույթի ընթացքում կազմված արձանագրություններին և դիտողություններ ներկայացնել արձանագրությունում գրառումների ճշտության և լրիվության վերաբերյալ.

9) սույն օրենսգրքով սահմանված կարգով ստանալ վարչական իրավախախտման վերաբերյալ վարույթ իրականացնող մարմնի որոշումները, ինչպես նաև բողոքարկել վարչական իրավախախտման վերաբերյալ վարույթ իրականացնող մարմնի գործողությունները (անգործությունը) և որոշումները.

10) հետ վերցնել իր կամ իր ներկայացուցչի ներկայացրած բողոքը.

11) հետ ստանալ վարչական իրավախախտման վերաբերյալ վարույթ իրականացնող մարմնի կողմից վերցված իրեն պատկանող գույքը և փաստաթղթերի բնօրինակները.

12) անվճար օգտվել թարգմանչի ծառայություններից.

13) իրականացնել սույն օրենսգրքով և այլ օրենքներով նախատեսված այլ իրավունքներ:

5. Տուժողը պարտավոր է`

1) ներկայանալ վարչական իրավախախտման վերաբերյալ վարույթ իրականացնող մարմնի ծանուցմամբ,

2) տալ ճշմարտացի ցուցմունքներ, բացառությամբ սույն հոդվածի 4-րդ մասի 1-ին կետով սահմանված ցուցմունք չտալու դեպքերի.

3) վարչական իրավախախտման վերաբերյալ վարույթ իրականացնող մարմնի պաշտոնատար անձի օրինական պահանջով ներկայացնել իր մոտ եղած վարչական իրավախախտման վերաբերյալ վարույթի լուծման համար նշանակություն ունեցող ապացույցները, բացառությամբ սույն հոդվածի 4-րդ մասի 1-ին կետով սահմանված ցուցմունք չտալու դեպքերի,

4) վարույթն իրականացնող մարմնի պահանջով փորձաքննության համար հանձնել սույն օրենսգրքով նախատեսված նմուշներ, ենթարկվել փորձաքննության,

5) ենթարկվել վարչական իրավախախտման վերաբերյալ վարույթ իրականացնող մարմնի պաշտոնատար անձի այլ օրինական պահանջներին:

6.Վարչական իրավախախտման վերաբերյալ վարույթ իրականացնող մարմնի պաշտոնատար անձը պարտավոր է տուժողին բացատրել նրա իրավունքներն ու պարտականությունները։

7. Տուժողի մահվան կամ օրենքով սահմանված կարգով մահացած ճանաչելու դեպքում նրա իրավունքներն ու պարտականությունները, բացառությամբ սույն հոդվածի 4-րդ մասի 11-րդ կետով սահմանված իրավունքի և 5-րդ մասի 4-րդ կետով սահմանված պարտականության, սույն օրենսգրքով սահմանված կարգով իրականացնում է նրա ժառանգը (իրավահաջորդը) կամ մահացածի՝ վարչական իրավախախտման վերաբերյալ վարույթ իրականացնող մարմնին տուժող ճանաչելու վերաբերյալ միջնորդություն ներկայացրած մերձավոր ազգականը: Միջնորդություն չներկայացնելու դեպքում վարչական իրավախախտման վերաբերյալ վարույթ իրականացնող մարմինը տուժող է ճանաչում մահացածի մերձավոր ազգականներից որևէ մեկին` վերջինիս համաձայնությամբ:

8. Անչափահաս կամ անգործունակ տուժողի իրավունքները սույն օրենսգրքով սահմանված կարգով իրականացնում է նրա օրինական ներկայացուցիչը:

9. Տուժող իրավաբանական անձի իրավունքներն ու պարտականություններն սույն օրենսգրքով սահմանված կարգով իրականացնում է իրավաբանական անձի օրինական ներկայացուցիչը։

10. Ցուցմունք տվող տուժողը նախազգուշացվում է ցուցմունք տալուց ապօրինի հրաժարվելու կամ սուտ ցուցմունք տալու համար սահմանված քրեական պատասխանատվության մասին, ինչը հաստատվում է իր ստորագրությամբ։

# Հոդված 68. Օրինական ներկայացուցիչները և ներկայացուցիչները

1. Օրինական ներկայացուցիչներ են համարվում ծնողները, որդեգրողները, խնամակալները կամ հոգաբարձուները, ովքեր վարչական իրավախախտման վերաբերյալ վարույթի ընթացքում ներկայացնում են համապատասխան անչափահաս կամ անգործունակ իրավախախտողի, տուժողի կամ վկայի օրինական շահերը։ Առանց խնամքի մնացած անչափահաս իրավախախտողի, տուժողի իրավաչափ շահերը ներկայացնելու համար որպես օրինական ներկայացուցիչ է ներգրավվում խնամակալության և հոգաբարձության իրավասու մարմնի աշխատակիցը:

2. Վարչական իրավախախտման վերաբերյալ վարույթ իրականացնող մարմինն իր որոշմամբ թույլատրում է վարչական իրավախախտման վերաբերյալ վարույթին, որպես համապատասխան տուժողի, իրավախախտողի կամ վկայի օրինական ներկայացուցիչներ մասնակցել նրանցից յուրաքանչյուրի ծնողներից, որդեգրողներից, խնամակալներից կամ հոգաբարձուներից մեկին, որի թեկնածությունն իր համաձայնության առկայության դեպքում պաշտպանում են մյուս բոլոր օրինական ներկայացուցիչները։ Հակառակ դեպքում վարչական իրավախախտման վերաբերյալ վարույթին, որպես օրինական ներկայացուցիչ մասնակցող անձին, ընտրում է վարչական իրավախախտման վերաբերյալ վարույթ իրականացնող մարմինը։ Oրինական ներկայացուցիչ չունենալու դեպքում, վարչական իրավախախտման վերաբերյալ վարույթ իրականացնող մարմինը օրինական ներկայացուցիչ նշանակելու համար դիմում է խնամակալության և հոգաբարձության մարմին:

3. Վարչական իրավախախտման վերաբերյալ վարույթին անչափահաս իրավախախտողի օրինական ներկայացուցչի մասնակցությունը պարտադիր է։

4. Օրինական ներկայացուցիչն իրականացնում է իրավախախտողի կամ տուժողի սույն օրենսգրքով նախատեսված իրավունքներն ու պարտականությունները, բացառությամբ վերջիններիս անձի հետ անխզելիորեն կապված իրավունքների և պարտականությունների։

5. Իրավախախտողի օրինական ներկայացուցիչն իրավունք ունի նաև`

1) ծանուցվել ներկայացվող անձին վարչական իրավախախտման վերաբերյալ վարույթ իրականացնող մարմին հրավիրելու մասին և ուղեկցել նրան.

2) մասնակցել ներկայացվող անձի մասնակցությամբ կատարվող վարութային այլ գործողություններին.

3) իր միջնորդությամբ ազատվել վարչական իրավախախտման վերաբերյալ վարույթին մասնակցելուց, եթե առկա է նրա մասնակցությունը խոչընդոտող որևէ հարգելի պատճառ.

4) իրավախախտողի պաշտպանությունը իրականացնելու համար հրավիրել պաշտպան:

6. Տուժողի օրինական ներկայացուցիչը ունի սույն հոդվածի 5-րդ մասի 1-3-րդ կետերով սահմանված իրավունքները:

7. Վկայի օրինական ներկայացուցիչը, սույն հոդվածի 5-րդ մասով սահմանված իրավունքներից բացի, իրավունք ունի նաև`

1) հարուցել միջնորդություններ.

2) առարկել վարչական իրավախախտման վերաբերյալ վարույթ իրականացնող մարմնի գործողությունների դեմ և պահանջել դրա վերաբերյալ իր դիտողությունները ներառել վարչական իրավախախտման վերաբերյալ վարույթի արձանագրության մեջ.

3) ծանոթանալ վկայի ցուցմունքների գրառումներին, դրանց լրիվության և ճշտության հետ կապված դիտողություններ անել, որոնք ներառվում են արձանագրության մեջ:

8. Իրավաբանական անձի օրինական ներկայացուցիչ է հանդիսանում օրենքի կամ կանոնադրության ուժով վարչական իրավախախտման վերաբերյալ վարույթի ընթացքում իրավաբանական անձի անունից հանդես գալու իրավունք ունեցող անձը կամ իրավաբանական անձի ղեկավարը:

9. Իրավախախտողի կամ տուժողի ներկայացուցիչներ են հանդիսանում այն անձինք, որոնք իրավախախտողի կամ տուժողի կողմից լիազորված են վարչական իրավախախտման վերաբերյալ վարույթի ընթացքում ներկայացնելու նրանց օրինական շահերը:

10. Ներկայացուցչին վարչական իրավախախտման վերաբերյալ վարույթի ընթացքում թույլատրվում է մասնակցել վարչական իրավախախտման վերաբերյալ վարույթի հարուցման կամ անձի ձերբակալման պահից։

11. Ներկայացուցիչը վարչական իրավախախտման վերաբերյալ վարույթի ընթացքում իրականացնում է իրավախախտողի կամ տուժողի համար սույն օրենսգրքով նախատեսված իրավունքները, բացառությամբ թարգմանչի անվճար ծառայության իրավունքից, և կրում է սույն օրենսգրքով նրանց համար նախատեսված պարտականությունները, բացառությամբ վերջիններիս անձի հետ անխզելիորեն կապված իրավունքների ու պարտականությունների։ Իրավախախտողի ներկայացուցիչն ունի նաև սույն օրենսգրքի 74-րդ հոդվածով սահմանված իրավունքներն ու պարտականությունները, բացառությամբ փաստաբանի կարգավիճակի հետ անխզելիորեն կապված իրավունքների ու պարտականությունների։

12. Իրավաբանական անձի ներկայացուցիչ է հանդիսանում այն փաստաբանը կամ այն անձը, որն իրավաբանական անձի վերաբերյալ վարույթի ընթացքում իրավաբանական անձի օրինական ներկայացուցչի հրավերով լիազորագրի հիման վրա իրականացնում է իրավաբանական անձի պաշտպանությունը:

13. Օրինական ներկայացուցիչը և ներկայացուցիչն իրավունք չունեն կատարելու ներկայացվողի շահերին հակասող որևէ գործողություն:

14. Ներկայացուցիչները կամ օրինական ներկայացուցիչները վարչական իրավախախտման վերաբերյալ վարույթին ներգրավվելու համար պարտավոր են ներկայացնել համապատասխանաբար լիազորագիր կամ օրինական ներկայացուցիչ լինելը հաստատող փաստաթուղթ: Իրավաբանական անձի օրինական ներկայացուցիչը վարչական իրավախախտման վերաբերյալ վարույթ իրականացնող մարմնին ներկայացնում է իր պաշտոնեական կարգավիճակը կամ լիազորությունները հավաuտող փաuտաթղթեր, իսկ ներկայացուցիչը` լիազորագիր:

**Հոդված 69. Վկան, նրա իրավունքները և պարտականությունները**

1. Վկան ցուցմունք տալու նպատակով վարույթի մասնակցի կամ վարչական իրավախախտման վերաբերյալ վարույթ իրականացնող մարմնի նախաձեռնությամբ կանչված այն անձն է, որին կարող է հայտնի լինել վարչական իրավախախտման վերաբերյալ վարույթի շրջանակներում պարզաբանման ենթակա որևէ փաստական հանգամանք:

2. Որպես վկա չի կարող հարցաքննվել կամ առարկաներ, փաստաթղթեր կամ այլ նյութեր ներկայացնել`

1) անձը, ով ֆիզիկական վիճակի կամ հոգեկան առողջության խնդիր ունենալու հետևանքով ունակ չէ ճիշտ ընկալելու կամ վերարտադրելու պարզման ենթակա հանգամանքները, որը հաստատվել է համապատախան փորձաքննությամբ.

2) փաստաբանը (պաշտպանը)` այն հանգամանքների մասին, որոնք նրանց կարող են հայտնի լինել իրավաբանական օգնության դիմելու կամ իրավաբանական օգնություն մատուցելու հետ

3) անձը, ում տվյալ վարույթին վերաբերող տեղեկությունները հայտնի են դարձել որպես տուժողի կամ վկայի ներկայացուցիչ մասնակցելու կապակցությամբ, բացառությամբ երբ առկա է տուժողի կամ վկայի համաձայնությունը.

4) ձեռնադրված հոգևորական-խոստովանահայրը` խոստովանության ժամանակ իրեն հայտնի դարձած հանգամանքների մասին.

5) մարդու իրավունքների պաշտպանը՝ իր պարտականությունները կատարելու կապակցությամբ իրեն հայտնի դարձած հանգամանքների մասին, բացառությամբ այն դեպքերի, երբ վերջինս համաձայն է ցուցմունք տալ՝ ի օգուտ իրավախախտողի.

6)հաշտարարը, այդ թվում՝ նաև գործունեությունը դադարեցված, պարզելու համար տեղեկություններ, որոնք նրան կարող են հայտնի լինել՝ կապված հաշտարարության իրականացման նպատակով դիմելու կամ հաշտարարության իրականացման հետ,

7) դատավորը, դատախազը, քննիչը, դատական նիստերի քարտուղարը իր լիազորությունների իրականացման ժամանակահատվածում և դրանից հետո, այն հանգամանքների մասին, որոնք իրեն կարող են հայտնի լինել իր վարույթում առկա գործի կապակցությամբ:

3. Վկան իրավունք ունի`

1) իմանալ, թե վարչական իրավախախտման վերաբերյալ ինչ վարույթով է հանդես գալիս որպես վկա.

2) մինչև ցուցմունք տալը գրավոր տեղեկացվել իր, ամուսնու և մերձավոր ազգականների վերաբերյալ ցուցմունք չտալու, նյութեր չտրամադրելու իր իրավունքի մասին, եթե ողջամտորեն ենթադրելի է, որ ցուցմունքը կամ նյութերի տրամադրումը հետագայում կարող է օգտագործվել իր կամ նրանց դեմ, ինչպես նաև այն մասին, որ նրա ցուցմունքը կարող է օգտագործվել որպես ապացույց.

3) ստանալ վարչական իրավախախտման վերաբերյալ վարույթի ընթացքում վարութային գործողություններին մասնակցելու համար կատարած ծախսերի հատուցում.

4) ծանոթանալ իր ցուցմունքների գրառումներին, դրանց լրիվության և ճշտության հետ կապված դիտողություններ անել, որոնք ներառվում են ցուցմունք տալու վարութային գործողության արձանագրության մեջ,

5) առարկել իր նկատմամբ կամ իր մասնակցությամբ կատարված վարչական իրավախախտման վերաբերյալ վարույթ իրականացնող մարմնի գործողությունների դեմ, և պահանջել դրա վերաբերյալ իր դիտողությունները ներառել վարչական իրավախախտման վերաբերյալ վարույթի արձանագրության մեջ.

6) վարչական իրավախախտման վերաբերյալ վարույթ իրականացնող մարմին ներկայանալ փաստաբանի կամ ներկայացուցչի հետ.

7) հետ ստանալ վարչական իրավախախտման վերաբերյալ վարույթ իրականացնող մարմնի կողմից իրենից վերցված առարկաները, փաստաթղթերը և այլ նյութերը.

8) ցուցմունքներ տալիս վարչական իրավախախտման վերաբերյալ վարույթն իրականացնող մարմնի թույլտվությամբ օգտվելու փաստաթղթերից և իր գրավոր նշումներից. կազմելու պլաններ, սխեմաներ և գծանկարներ.

9) անվճար օօգտվել թարգմանչի ծառայությունից.

10) իրականացնել սույն օրենսգրքով և այլ օրենքներով նախատեսված այլ իրավունքներ:

4. Վկան պարտավոր է`

1) տալ ճշմարտացի ցուցմունքներ, բացառությամբ սույն հոդվածի 3-րդ մասի 2-րդ կետով սահմանված ցուցմունք չտալու դեպքերի.

2) ներկայանալ վարչական իրավախախտման վերաբերյալ վարույթ իրականացնող մարմնի հրավերով` ծանուցագրում նշված օրը և ժամին.

3) վարչական իրավախախտման վերաբերյալ վարույթ իրականացնող մարմնի պահանջով տրամադրել իր մոտ եղած առարկաները, փաստաթղթերը և այլ նյութերը, բացառությամբ սույն հոդվածի 3-րդ մասի 2-րդ կետով սահմանված դեպքերի.

4) վարույթն իրականացնող մարմնի պահանջով փորձաքննության համար հանձնել սույն օրենսգրքով նախատեսված նմուշներ, ենթարկվել փորձաքննության,

5) ենթարկվել վարչական իրավախախտման վերաբերյալ վարույթ իրականացնող մարմնի պաշտոնատար անձի այլ օրինական պահանջներին:

5. Վարչական իրավախախտման վերաբերյալ վարույթ իրականացնող մարմինը պարտավոր է վկային գրավոր տեղեկացնել և պարզաբանել նրա իրավունքներն ու պարտականությունները։

6. Վկան նախազգուշացվում է ցուցմունք տալուց ապօրինի հրաժարվելու կամ սուտ ցուցմունք տալու համար սահմանված քրեական պատասխանատվության մասին, ինչը հաստատվում է իր ստորագրությամբ։

**Հոդված 70. Փորձագետը, նրա իրավունքները և պարտականությունները**

1. Վարչական իրավախախտման վերաբերյալ վարույթի ընթացքում ծագող հատուկ գիտելիքներ պահանջող հարցերի պարզաբանման նպատակով վարչական իրավախախտման վերաբերյալ վարույթ իրականացնող մարմինը կարող է վարչական իրավախախտման վերաբերյալ վարույթի մասնակիցների միջնորդությամբ կամ իր նախաձեռնությամբ փորձաքննություն նշանակել, որը հանձնարարվում է փորձագետին կամ մասնագիտացված փորձագիտական կազմակերպությանը, որը նշանակում է փորձագետ: Փորձագետը կարող է ներգրավվել վարչական իրավախախտման վերաբերյալ վարույթին վարչական իրավախախտման վերաբերյալ վարույթի մասնակիցների միջնորդությամբ առանց հետազոտություն իրականացնելու գրավոր կարծիք տրամադրելու համար:

2.  Փորձագետը վարչական իրավախախտման վերաբերյալ վարույթով չշահագրգռված այն անձն է, ով տիրապետում է գիտության, տեխնիկայի, արվեստի, արհեստի կամ այլ բնագավառի բավարար հատուկ գիտելիքների և հմտությունների:

3. Փորձագետն իրավունք ունի՝

1) վարչական իրավախախտման վերաբերյալ վարույթ իրականացնող մարմնից եզրակացություն տալու համար պահանջել անհրաժեշտ նմուշներ և այլ նյութեր.

2) ծանոթանալ եզրակացություն տալու համար անհրաժեշտ նյութերին և վարչական իրավախախտման վերաբերյալ վարույթի նյութերից դուրս գրել անհրաժեշտ տեղեկություններ, իր պարտականությունները պատշաճ կատարելու համար հարցեր տալու իրավախախտողին, տուժողին, վկային.

3) մասնակցել վարութային գործողություններին, որքանով դրանք վերաբերում են փորձաքննության առարկային և անհրաժեշտ են եզրակացություն տալու համար, վարչական իրավախախտման վերաբերյալ վարույթ իրականացնող մարմնի թույլտվությամբ հարցեր տալու ներկաներին.

4) ստանալ վարչական իրավախախտման վերաբերյալ վարույթի ընթացքում իր կրած ծախսերի հատուցում.

5) ծանոթանալ իր մասնակցությամբ կատարված վարութային գործողության արձանագրությանը, ինչպես նաև համապատասխան մասով՝ իր հաղորդած տեղեկությունների կամ գործողությունների գրառումների լրիվության և ճշտության հետ կապված ներկայացնել դիտողություններ, որոնք ներառվում են այդ արձանագրության մեջ.

6) իրականացնել սույն օրենսգրքով և այլ օրենքներով նախատեսված այլ իրավունքներ:

4. Փորձագետը պարտավոր է՝

1) վարչական իրավախախտման վերաբերյալ վարույթ իրականացնող մարմնին ներկայացնել իր հատուկ մասնագիտական ձեռնահասությունը հաստատող փաստաթղթերը.

2) իրեն առաջադրված հարցերի վերաբերյալ տալ հիմնավորված և օբյեկտիվ եզրակացություն կամ գրավոր կարծիք, տալ ցուցմունք,

3) հրաժարվել փորձաքննություն կատարելուց կամ ձեռնպահ մնալ առաջադրված հարցերին պատասխանելուց, եթե դրանք դուրս են իր հատուկ գիտելիքների կամ հմտությունների շրջանակից, կամ ներկայացված նյութերը բավարար չեն այդ հարցերին պատասխանելու համար.

4) վարչական իրավախախտման վերաբերյալ վարույթ իրականացնող մարմնի օրինական պահանջով ներկայացնել փորձաքննության կատարման ծախսերի նախահաշիվ և կատարած ծախսերի մասին հաշվետվություն.

5) ներկայանալ վարչական իրավախախտման վերաբերյալ վարույթ իրականացնող մարմնի ծանուցմամբ.

6) տեղեկություններ հայտնել իր մասնագիտական ձեռնահասության, վարչական իրավախախտման վերաբերյալ վարույթին մասնակցող անձանց հետ իր հարաբերությունների մասին.

7) առանց վարչական իրավախախտման վերաբերյալ վարույթ իրականացնող մարմնի թույլտվության չհրապարակել վարչական իրավախախտման վերաբերյալ վարույթի ընթացքում իրեն հայտնի դարձած տեղեկությունները.

8) եզրակացություն կամ կարծիք տալ ոչ միայն առաջադրված հարցերով, այլև իր իրավասության շրջանակի մեջ մտնող և հետազոտության կատարման ընթացքում ի հայտ եկած հանգամանքներով.

9) ենթարկվել վարչական իրավախախտման վերաբերյալ վարույթ իրականացնող մարմնի օրինական այլ պահանջներին:

5. Փորձագետը նախազգուշացվում է  կեղծ եզրակացություն կամ կարծիք տալու համար սահմանված քրեական պատասխանատվության մասին, ինչը հաստատում է իր ստորագրությամբ։

**Հոդված 71. Թարգմանիչը, նրա իրավունքները և պարտականությունները**

1. Թարգմանիչը նշանակվում է վարչական իրավախախտման վերաբերյալ վարույթ իրականացնող մարմնի կողմից, եթե վարչական իրավախախտման վերաբերյալ վարույթին մասնակցող անձը չի տիրապետում հայերենին:

2. Թարգմանիչը վարչական իրավախախտման վերաբերյալ վարույթով չշահագրգռված այն անձն է, որին վարչական իրավախախտման վերաբերյալ վարույթ իրականացնող մարմինը հրավիրում է թարգմանություն իրականացնելու համար: Թարգմանիչ է համարվում նաև լսողական, խոսակցական կամ տեսողական խանգարումներ ունեցող անձանց հետ նշաններով բացատրվելու ունակ անձը:

3. Թարգմանիչը պետք է պատշաճ տիրապետի վարչական իրավախախտման վերաբերյալ վարույթի լեզվին և այն լեզվին, որից կատարվում է թարգմանությունը: Վարչական իրավախախտման վերաբերյալ վարույթին մասնակցող այլ անձինք իրավունք չունեն թարգմանիչ լինել:

4. Թարգմանիչն իրավունք ունի՝

1) թարգմանությունը ճշգրտելու համար հարցեր տալ թարգմանության ընթացքում ներկա գտնվող անձանց.

2) ծանոթանալ իր մասնակցությամբ կատարված թարգմանության գրառումներին, դրանց լրիվության և ճշտության հետ կապված դիտողություններ անել, որոնք ներառվում են համապատասխան արձանագրության մեջ.

3) ստանալ համապատասխան վարձատրություն և վարչական իրավախախտման վերաբերյալ վարույթի ընթացքում իր կրած ծախսերի հատուցում.

4) իր միջնորդությամբ ազատվել վարչական իրավախախտման վերաբերյալ վարույթին մասնակցելուց, եթե առկա է նրա մասնակցությունը խոչընդոտող որևէ հարգելի պատճառ.

5) իրականացնել սույն օրենսգրքով և այլ օրենքներով նախատեսված այլ իրավունքներ:

5. Թարգմանիչը պարտավոր է՝

1) թարգմանություն կատարելու համար ներկայանալ վարչական իրավախախտման վերաբերյալ վարույթ իրականացնող մարմնի ծանուցմամբ.

2) վարչական իրավախախտման վերաբերյալ վարույթ իրականացնող մարմնին ներկայացնել թարգմանչի՝ իր որակավորումը հաստատող փաստաթղթերը.

3) տեղեկություններ հայտնել իր մասնագիտական որակավորման, վարչական իրավախախտման վերաբերյալ վարույթին մասնակցող անձանց հետ իր հարաբերությունների մասին.

4) թարգմանել լրիվ, ճիշտ և ժամանակին.

5) առանց վարչական իրավախախտման վերաբերյալ վարույթ իրականացնող մարմնի թույլտվության չհրապարակել վարչական իրավախախտման վերաբերյալ վարույթի ընթացքում իրեն հայտնի դարձած տեղեկությունները.

6) ենթարկվել վարչական իրավախախտման վերաբերյալ վարույթ իրականացնող մարմնի օրինական այլ պահանջներին.

7) ստորագրությամբ հաստատել իր մասնակցությամբ վարութային գործողության արձանագրությունում թարգմանության գրառումների լրիվությունը և ճշտությունը, ինչպես նաև վարույթի մասնակիցներին հանձնվող փաստաթղթերում թարգմանության ճշտությունը։

6. Թարգմանիչը նախազգուշացվում է  սխալ թարգմանության համար սահմանված քրեական պատասխանատվության մասին, ինչը հաստատում է իր ստորագրությամբ։

**Հոդված 72. Պաշտպանի մասնակցության հիմքերը և պայմանները, պարտադիր մասնակցությունը**

1. Փաստաբանը վարչական իրավախախտման վերաբերյալ վարույթին որպես պաշտպան մասնակցում է՝

1) իրավախախտողի, նրա օրինական ներկայացուցչի, մերձավոր ազգականի, ինչպես նաև այլ անձանց հրավերով՝ իրավախախտողի հետագա գրավոր համաձայնությամբ.

2) վարչական իրավախախտման վերաբերյալ վարույթ իրականացնող մարմնի գրավոր պահանջի հիման վրա՝ նշանակվելով Հայաստանի Հանրապետության փաստաբանների պալատի կողմից:

2. Վարչական իրավախախտման վերաբերյալ վարույթ իրականացնող մարմինը Հայաստանի Հանրապետության փաստաբանների պալատից պահանջում է պաշտպան նշանակել, եթե սույն օրենսգրքով նախատեսված դեպքերում պաշտպանի մասնակցությունը վարույթին պարտադիր է՝ սույն հոդվածի 7-րդ և 8-րդ մասերով սահմանված պարտադիր դարձնող համապատասխան հիմքն ի հայտ գալուց անմիջապես հետո, իսկ իրավախախտողը պաշտպան չունի:

3. Սույն հոդվածի 2-րդ մասի 1-ին կետով նախատեսված դեպքում պաշտպանի նշանակում նախաձեռնելուց առաջ վարչական իրավախախտման վերաբերյալ վարույթ իրականացնող մարմինը պարտավոր է իրավախախտողին առաջարկել նրա ընտրությամբ հրավիրել պաշտպան:

4. Վարչական իրավախախտման վերաբերյալ վարույթ իրականացնող մարմինն իրավունք չունի որպես պաշտպան հրավիրելու համար երաշխավորել որևէ փաստաբանի:

5. Պաշտպանության ստանձնումը հաստատելու համար պաշտպանը վարչական իրավախախտման վերաբերյալ վարույթ իրականացնող մարմնին ներկայացնում է՝

1) անձը հաստատող փաստաթուղթը.

2) փաստաբան լինելու հանգամանքը հավաստող փաստաթուղթը.

3) իր լիազորությունները հաստատող և սույն օրենսգրքով պաշտպան հրավիրելու իրավունք ունեցող անձի ստորագրությամբ վավերացված փաստաթուղթը կամ պաշտպան նշանակելու մասին իրավասու մարմնի որոշումը:

6. Պաշտպանը վարչական իրավախախտման վերաբերյալ նույն վարույթի ընթացքում կարող է իրականացնել մի քանի իրավախախտողների պաշտպանությունը, եթե նրանց շահերի միջև հակասություն չկա։

7. Վարչական իրավախախտման վերաբերյալ վարույթ իրականացնող մարմինը չի ընդունում պաշտպանից իրավախախտողի հրաժարվելը կամ անհապաղ միջոցներ է ձեռնարկում վարչական իրավախախտման վերաբերյալ վարույթին պաշտպանի մասնակցությունն ապահովելու համար, եթե՝

1) իրավախախտողի համար դժվար է ինքնուրույն պաշտպանվել ակնհայտ հոգեկան, մտավոր կամ ֆիզիկական առողջության խնդիրներ ունենալու պատճառով.

2) վարչական իրավախախտումը կատարելու պահին իրավախախտողն անչափահաս է կամ իրավախախտողն անչափահաս է.

3) իրավախախտողը ժամկետային զինծառայող է.

4) իրավախախտողը դատարանի՝ օրինական ուժի մեջ մտած դատական ակտով ճանաչվել է անգործունակ

5) սույն հոդվածի 8-րդ մասով սահմանված դեպքում:

8. Վարչական իրավախախտման վերաբերյալ վարույթին պաշտպանի մասնակցությունը պարտադիր է ձերբակալված անձին ձերբակալման որոշումը հանձնելու պահից, իսկ եթե սույն օրենսգրքով սահմանված ժամկետում այն չի հանձնվել, ապա նրան ազատությունից փաստացի զրկելուց հետո ոչ ուշ, քան 1 ժամը լրանալու պահից:

9. Սույն հոդվածի 7-րդ և 8-րդ մասերով սահմանված պարտադիր դարձնող համապատասխան հիմքն ի հայտ գալուց անմիջապես հետո, երբ իրավախախտողը պաշտպան չունի, վարչական իրավախախտման վերաբերյալ վարույթ իրականացնող մարմինը պարտավոր է ապահովել պաշտպանի մասնակցությունը վարչական իրավախախտման վերաբերյալ վարույթին:

**Հոդված 73. Պաշտպանի մասնակցության դադարեցումը**

1. Պաշտպանը դադարում է մասնակցել վարչական իրավախախտման վերաբերյալ վարույթին, եթե՝

1) իրավախախտողը կամ նրա օրինական ներկայացուցիչը դադարեցրել են հրավիրված պաշտպանի լիազորությունները.

2) վարչական իրավախախտման վերաբերյալ վարույթ իրականացնող մարմինը, սույն հոդվածով նախատեսված դեպքերում և կարգով, ընդունել է իրավախախտողի հրաժարումը պաշտպանից, բացառությամբ պաշտպանի պարտադիր մասնակցության դեպքերի:

2. Պաշտպանից հրաժարվելն անձի հայտարարությունն է՝ իր պաշտպանությունն առանց որևէ պաշտպանի օգնության (անձամբ) իրականացնելու վերաբերյալ։ Պաշտպանից հրաժարվելու մասին կազմվում է արձանագրություն։

3. Պաշտպանից հրաժարվելը վարչական իրավախախտման վերաբերյալ վարույթ իրականացնող մարմինն ընդունում է միայն այն դեպքում, երբ իրավախախտողի կողմից այդ մասին հայտարարվել է սեփական նախաձեռնությամբ ու կամավոր կերպով, և եթե նրան պարզաբանել են պաշտպան ունենալու նրա իրավունքը։ Անձը պարտավոր չէ բացահայտել պաշտպանից հրաժարվելու պատճառները:

4. Պաշտպանից հրաժարված իրավախախտողն իրավունք ունի վարչական իրավախախտման վերաբերյալ վարույթի ցանկացած պահի պահանջելու վարչական իրավախախտման վերաբերյալ վարույթի ներգրավել նոր պաշտպան: Տվյալ դեպքում, նոր պաշտպանի մասնակցությունը հիմք չէ վարչական իրավախախտման վերաբերյալ վարույթը վերսկսելու համար, սակայն պաշտպանին պետք է տրամադրվի բավարար ժամանակ պաշտպանության արդյունավետ իրականացման համար։ Նոր պաշտպան ունենալու անձի կամաարտահայտությունը պարտադիր է վարչական իրավախախտման վերաբերյալ վարույթ իրականացնող մարմնի համար, բացառությամբ այն դեպքի, երբ անձն ակնհայտորեն չարաշահում է պաշտպան ունենալու իր իրավունքը: Տվյալ դեպքում վարչական իրավախախտման վերաբերյալ վարույթ իրականացնող մարմինն իր որոշմամբ մերժում է նոր պաշտպանի ներգրավումը:

**Հոդված 74. Պաշտպանի իրավունքները և պարտականությունները**

1. Պաշտպանն իրավախախտողին իրավաբանական օգնություն ցույց տալու համար ունի սույն օրենսգրքով իրավախախտողի ներկայացուցչի համար սահմանված իրավունքներն ու պարտականությունները:

2. Պաշտպանը նաև իրավունք ունի՝

1) իմանալ իր պաշտպանյալին վերագրվող վարչական իրավախախտման, արարքի փաստական կողմի և իրավաբանական որակման մասին, պարզաբանել իրավախախտողին նրա իրավունքները և պարտականությունները.

2) մասնակցել պաշտպանյալից ցուցմունքներ վերցնելուն.

3) առանձին, խորհրդապահական կարգով (կոնֆիդենցիալ), անարգել տեսակցել իր պաշտպանյալի հետ, տեսակցությունների թվի և տևողության սահմանափակման, այդ թվում` տեսակցությանը հրավիրելու արտոնագրված թարգմանչի, եթե այլ բան նախատեսված չէ սույն օրենսգրքով.

4) մասնակցել իր պաշտպանյալի մասնակցությամբ կատարվող վարչական իրավախախտման վերաբերյալ վարույթի ցանկացած գործողությանը.

5) ձեռք բերել և ներկայացնել ապացույցներ` վարչական իրավախախտման վերաբերյալ վարույթի նյութերին կցելու և հետազոտելու համար.

6) համաձայնության դեպքում հարցման ենթարկել անձանց, որոնք ենթադրաբար տիրապետում են վարչական իրավախախտման վերաբերյալ վարույթին վերաբերող տեղեկատվությանը

7) դիմելու պետական, տեղական ինքնակառավարման մարմիններին, անհատ ձեռնարկատերերին և իրավաբանական անձանց ` իրավաբանական օգնություն ցույց տալու համար անհրաժեշտ փաստաթղթեր (տեղեկություններ) ստանալու պահանջով, եթե դրանք չեն պարունակում օրենքով պահպանվող գաղտնիք.

8) հետ վերցնել իր ներկայացրած բողոքը` բացառությամբ սույն օրենսգրքով նախատեսված դեպքերի.

9) ստանալ մասնագետների կարծիքը՝ պարզաբանելու համար իրավաբանական օգնություն ցույց տալու հետ կապված այն հարցերը, որոնք պահանջում են հատուկ գիտելիքներ.

10) պետական միջոցների հաշվին իրավաբանական օգնություն տրամադրելու դեպքում Հայաստանի Հանրապետության պետական բյուջեի հաշվին ստանալու վարձատրություն.

11) իրականացնել սույն օրենսգրքով և այլ օրենքներով իրեն վերապահված այլ իրավունքներ:

3. Պաշտպանը իրավունք չունի՝

1) կատարել պաշտպանյալի շահերին հակասող որևէ գործողություն.

2) հակառակ պաշտպանյալի դիրքորոշման՝ ընդունել դեպքի հետ նրա առնչությունը և մեղավորությունը դրա կատարման մեջ.

3) հրապարակել այն տեղեկությունները, որոնք իրեն հայտնի են դարձել իրավաբանական օգնություն ցույց տալու ընթացքում, բացառությամբ օրենքով նախատեսված դեպքերի.

4) իր նախաձեռնությամբ դադարեցնել իր լիազորությունները, բացառությամբ օրենքով նախատեսված դեպքերի.

5) խոչընդոտել այլ պաշտպան հրավիրելուն, նշանակելուն կամ վարչական իրավախախտման վերաբերյալ վարույթին վերջինիս մասնակցելուն.

6) վարչական իրավախախտման վերաբերյալ վարույթին մասնակցելու իր լիազորությունները վերալիազորել այլ անձի.

7) առանց պաշտպանյալի հատուկ հանձնարարության հետ վերցնելու ի շահ պաշտպանյալի ներկայացված բողոքը

4. Պաշտպանը պարտավոր է՝

1) անձին իրավաբանական օգնություն ցույց տալու համար անձամբ ներկայանալ վարչական իրավախախտման վերաբերյալ վարույթ իրականացնող մարմնի կանչով.

2) ենթարկվել վարչական իրավախախտման վերաբերյալ վարույթ իրականացնող մարմնի պաշտոնատար անձի օրինական կարգադրություններին.

3) պաշտպանությունը ստանձնելուց անմիջապես հետո այդ մասին տեղյակ պահել վարչական իրավախախտման վերաբերյալ վարույթ իրականացնող մարմնին.

4) վարչական իրավախախտման վերաբերյալ վարույթին մասնակցելուց իրեն ազատելու խնդրանքով դիմել վարչական իրավախախտման վերաբերյալ վարույթ իրականացնող մարմնին, եթե դա չանելն անխուսափելիորեն կվնասի պաշտպանյալի իրավաչափ շահերին:

**Հոդված 75. Բացարկը և ինքնաբացարկը**

1. **Բացարկը**  վարչական իրավախախտման վերաբերյալ վարույթի մասնակցի գրավոր միջնորդությունն է վարչական իրավախախտման վերաբերյալ վարույթ իրականացնող մարմնի պաշտոնատար անձին, փորձագետին, թարգմանչին վարչական իրավախախտման վերաբերյալ վարույթին համապատասխան անձանց մասնակցությունը բացառող սույն օրենսգրքով նախատեսված հանգամանքների դեպքում վարչական իրավախախտման վերաբերյալ վարույթին մասնակցելուց ազատելու վերաբերյալ: **Ինքնաբացարկը** վարչական իրավախախտման վերաբերյալ վարույթ իրականացնող մարմնի պաշտոնատար անձի, փորձագետի, թարգմանչի վարչական իրավախախտման վերաբերյալ վարույթին իրենց մասնակցությունը բացառող սույն օրենսգրքով նախատեսված հիմքերի առկայության դեպքում սեփական նախաձեռնությամբ իրեն վարչական իրավախախտման վերաբերյալ վարույթին մասնակցելուց ազատելու վերաբերյալ որոշման կայացումն է:

2. Բացարկը և ինքնաբացարկը պետք է լինի փաստարկված` հիմնված վարչական իրավախախտման վերաբերյալ վարույթին համապատասխան անձանց մասնակցությունը բացառող հանգամանքների հիման վրա: Նույն անձին նույն փաստարկմամբ բացարկ կարող է հայտնվել միայն մեկ անգամ:

3. Իրավախախտողի, տուժողի, վկայի օրինական ներկայացուցիչն ու ներկայացուցիչը, թարգմանիչը, փորձագետը, որոնց հայտնի են վարչական իրավախախտման վերաբերյալ վարույթին իրենց մասնակցությունը բացառող հանգամանքներ, պարտավոր են դրանց մասին հայտնել վարչական իրավախախտման վերաբերյալ վարույթ իրականացնող մարմնին, իսկ այն դեպքում, երբ նրանք կասկածում են իրենց մասնակցությամբ գործի պատշաճ քննության հնարավորությանը՝ հայտարարել ինքնաբացարկ:

4. Ինքնաբացարկի կամ բացարկի վերաբերյալ կայացվում է որոշում, որի պատճենն ուղարկվում է տվյալ վարչական իրավախախտման վերաբերյալ վարույթին մասնակցող անձանց:

5. Վարչական իրավախախտման վերաբերյալ վարույթ իրականացնող մարմնի պաշտոնատար անձի բացարկի, ինքնաբացարկի, ինչպես նաև նրա կողմից գործը քննելու, լուծելու անհնարինության հիմքերի և կարգի վրա տարածվում են «Վարչարարության հիմունքների և վարչական վարույթի մասին» օրենքի 24-26-րդ հոդվածները:

6. Պաշտպանը, իրավախախտողի, տուժողի կամ վկայի ներկայացուցիչը կամ վկայի փաստաբանը չի կարող մասնակցել վարչական իրավախախտման վերաբերյալ վարույթին, եթե՝

1) գտնվում է ազգակցական կամ անձնական կախվածության այլ հարաբերությունների մեջ այն պաշտոնատար անձի հետ, որը մասնակցում կամ մասնակցել է վարչական իրավախախտման վերաբերյալ վարույթին.

2) եթե տվյալ վարչական իրավախախտման վերաբերյալ վարույթին մասնակցել է որպես վարչական իրավախախտման վերաբերյալ վարույթի մասնակից, բացառությամբ վկայի փաստաբան կամ ներկայացուցիչ հանդես գալու դեպքերի.

3) օրենքով կամ դատական ակտով իրավունք չունի լինելու փաստաբան.

4) տվյալ վարչական իրավախախտման վերաբերյալ վարույթի հետ կապված իրավաբանական օգնություն է ցույց տալիս կամ ցույց տվել այն անձին, ում շահերը հակասում են վստահորդի շահերին, ինչպես նաև այդ անձի հետ գտնվում է ազգակցական կամ անձնական կախվածության այլ հարաբերությունների մեջ, բացառությամբ այն դեպքի, երբ վստահորդը, տեղյակ լինելով նշված հանգամանքների մասին, տվել է պաշտպանի մասնակցության վերաբերյալ իր համաձայնությունը:

7. Օրինական ներկայացուցիչը չի կարող մասնակցել վարչական իրավախախտման վերաբերյալ վարույթին, եթե՝

1) գտնվում է ազգակցական կամ անձնական կախվածության այլ հարաբերությունների մեջ այն պաշտոնատար անձի հետ, որը մասնակցում կամ մասնակցել է վարչական իրավախախտման վերաբերյալ վարույթին, բացառությամբ ծնողի, որդեգրողի.

2) եթե տվյալ վարչական իրավախախտման վերաբերյալ վարույթին մասնակցել է որպես վարչական իրավախախտման վերաբերյալ վարույթի մասնակից, բացառությամբ ծնողի, որդեգրողի և վկա հանդես գալու դեպքերի.

3) իր վարքագծով ակնհայտորեն վնասում է ներկայացվողի շահերին. իր վարքագծով խոչընդոտել է ներկայացվողի իրավունքների իրականացմանը կամ հանգեցրել է դրանց խախտմանը.

4) օրենքով կամ դատական ակտով չի կարող լինել օրինական ներկայացուցիչ.

5) նրա վերաբերյալ առկա են ներկայացվողի շահերի դեմ ուղղված ենթադրյալ վարչական իրավախախտում կամ հանցանք կատարելու մասին վկայող փաստեր:

8. Թարգմանիչը կամ փորձագետը չեն կարող մասնակցել վարչական իրավախախտման վերաբերյալ վարույթին, եթե՝

1) առկա է «Վարչարարության հիմունքների և վարչական վարույթի մասին» օրենքի 24-25-րդ հոդվածներով սահմանված հանգամանքներից որևէ մեկը.

2) օրենքով կամ դատական ակտով իրավունք չունի լինելու թարգմանիչ, կամ փորձագետ.

3) վարչական իրավախախտման վերաբերյալ վարույթ իրականացնող մարմնի պաշտոնատար անձի հետ գտնվում է ազգակցական, անձնական կամ այլ կախվածության հարաբերությունների մեջ.

4) որպես մասնավոր անձ՝ ականատես է եղել այն փաստերին, որոնք քննվում են վարչական իրավախախտման վերաբերյալ վարույթի ընթացքում.

5) առկա են նրա ձեռնհասությունը կամ անաչառությունը կասկածի տակ դնող հանգամանքներ:

9. Վարչական իրավախախտման վերաբերյալ վարույթին որպես թարգմանիչ կամ փորձագետ անձի նախորդ մասնակցությունն ինքնին նրա հետագա մասնակցությունը բացառող հանգամանք չէ, բացառությամբ, եթե փորձագետի եզրակացության ճշտության վերաբերյալ ծագած կասկածի հիման վրա կատարվում է կրկնակի փորձաքննություն։

**Հոդված 76. Վարչական իրավախախտման վերաբերյալ վարույթի ընթացքում վարչական հարկադրանքի միջոցների կիրառման օրինականության նկատմամբ դատախազական հսկողությունը**

1. Վարչական իրավախախտման վերաբերյալ վարույթի ընթացքում հսկողություն իրականացնող դատախազն իրավունք ունի ծանոթանալու վարչական իրավախախտման վերաբերյալ վարույթի այն նյութերին, ստուգելու վարչական իրավախախտման վերաբերյալ վարույթ իրականացնող մարմինների այն գործողությունների և որոշումների օրինականությունը, որոնք վերաբերում են անձին ազատությունից զրկելու վարչական հարկադրանքի օժանդակ միջոցներ կիրառելուն, բերման ենթարկելու վարութային գործողությանը, ինչպես նաև իրականացնելու «Դատախազության մասին» օրենքի 28-րդ հոդվածով սահմանված լիազորությունները:

2. Սույն հոդվածի 1-ին մասով սահմանված դեպքերում դատախազը խախտումներ հայտնաբերելու դեպքում «Դատախազության մասին» օրենքի 28-րդ հոդվածին համապատասխան, միջնորդում է վերանայելու կամ վերացնում է այդ որոշումները:

**ԳԼՈՒԽ 11.**

**ՎԱՐՉԱԿԱՆ ԻՐԱՎԱԽԱԽՏՄԱՆ ՎԵՐԱԲԵՐՅԱԼ ՎԱՐՈՒՅԹ ՀԱՐՈՒՑԵԼՈՒ ԵՎ ԻՐԱԿԱՆԱՑՆԵԼՈՒ ԻՐԱՎԱՍՈՒԹՅՈՒՆԸ ՈՒ ԵՆԹԱԿԱՅՈՒԹՅՈՒՆԸ**

**Հոդված 77. Վարչական իրավախախտման վերաբերյալ վարույթ հարուցելու և իրականացնելու իրավասությունը**

1. Վարչական իրավախախտման վերաբերյալ վարույթ հարուցելու կամ իրականացնելու իրավասությամբ օժտված են սույն օրենսգրքի հատուկ մասով սահմանված վարչական իրավախախտումների համապատասխան բնագավառներում օրենքների և ենթաօրենսդրական նորմատիվ իրավական ակտերի պահանջների կամ պայմանների կատարման նկատմամբ օրենքով իրենց վերապահված լիազորությունների շրջանակում տեսչական գործունեություն, հսկողություն կամ վերահսկողություն իրականացնող պետական կամ տեղական ինքնակառավարման մարմինը կամ սույն օրենսգրքով սահմանված այլ վարչական մարմինը։

2. Սույն հոդվածի 1-ին մասով նախատեսված մարմինների կողմից վարչական իրավախախտման վերաբերյալ վարույթ հարուցելու և իրականացնելու իրավասությունը սույն գլխով սահմանված՝ վարչական իրավախախտման վերաբերյալ վարույթների ենթակայության կանոններին համապատասխան իրականացվում է նշված մարմինների կանոնադրություններով կամ օրենքով և ենթաօրենսդրական նորմատիվ իրավական այլ ակտերով նախատեսված պաշտոնատար անձանց կամ կառուցվածքային կամ այլ ստորաբաժանումների միջոցով, եթե դրանք նախատեսված չեն սույն օրենսգրքով:

**Հոդված 78. Վարչական դատարանին ենթակա վարչական իրավախախտումների վերաբերյալ վարույթները**

1. Վարչական դատարանը քննում է՝

1) սույն օրենսգրքի 374-րդ հոդվածով սահմանված վարչական իրավախախտումների վերաբերյալ գործը՝ համայնքի ղեկավարի հայցադիմումով, 382-րդ, 394-րդ և 429-րդ հոդվածներով սահմանված վարչական իրավախախտումների վերաբերյալ գործերը՝ Ոստիկանության հայցադիմումով, 426-րդ հոդվածով սահմանված վարչական իրավախախտումների վերաբերյալ գործը՝ Սահմանադրական դատարանի աշխատակազմի ղեկավարի հայցադիմումով, ինչպես նաև 382-րդ հոդվածով, 323-րդ հոդվածի 3-րդ մասով սահմանված վարչական իրավախախտումների վերաբերյալ գործերը, 414-րդ հոդվածի 3-րդ և 5-րդ մասերով, 416-րդ հոդվածով սահմանված վարչական իրավախախտման վերաբերյալ գործերը՝ իրավասու պետական կամ տեղական ինքնակառավարման մարմնի կամ պաշտոնատար անձի հայցադիմումով.

2) սույն օրենսգրքի 352-րդ հոդվածի 1-ին մասով, 414-րդ հոդվածի 1-ին և 4-րդ մասերով, 430-431-րդ հոդվածներով սահմանված վարչական իրավախախտումների վերաբերյալ գործերը` ֆիզիկական կամ իրավաբանական անձանց հայցադիմումով.

3) սույն օրենսգրքի 427-րդ հոդվածով սահմանված վարչական իրավախախտումների վերաբերյալ գործը` մարդու իրավունքների պաշտպանի հայցադիմումով:

2. Սույն օրենսգրքի 38-րդ հոդվածի 1-ին մասի 4-րդ կամ 9-րդ կետերով սահմանված վարչական տույժ նշանակելու դեպքում սույն օրենսգրքի 79-82-րդ հոդվածներով նախատեսված ենթակայության կանոններին համապատասխան վարչական իրավախախտման վերաբերյալ վարույթ հարուցելու իրավասություն ունեցող մարմինը (պաշտոնատար անձը) համապատասխան հայցադիմում է ներկայացնում վարչական դատարան՝ սույն օրենսգրքի 107-րդ հոդվածով սահմանված ժամկետում՝ Հայաստանի Հանրապետության վարչական դատավարության օրենսգրքով սահմանված կարգով:

3. Վարչական պատասխանատվության ենթարկվելու անձեռնմխելիությունից օգտվող անձի նկատմամբ վարչական իրավախախտումների վերաբերյալ վարույթը հարուցում է սույն օրենսգրքի 79-82-րդ հոդվածներով նախատեսված ենթակայության կանոններին համապատասխան վարչական իրավախախտման վերաբերյալ վարույթ հարուցելու իրավասություն ունեցող մարմինը, որը սույն օրենսգրքի 107-րդ հոդվածով սահմանված ժամկետում՝ վարչական իրավախախտումների վերաբերյալ վարույթի իրականացման արդյունքներով՝ Հայաստանի Հանրապետության վարչական դատավարության օրենսգրքով սահմանված կարգով համապատասխան հայցադիմում է ներկայացնում վարչական դատարան:

**Հոդված 79. Տարածքային կառավարման մարմիններին ենթակա վարչական իրավախախտումների վերաբերյալ վարույթները**

1. Սույն oրենuգրքի 218-րդ հոդվածով, 222-րդ հոդվածի 4-րդ մասով, 294-րդ հոդվածի 1-3-րդ, 7-րդ, 13-րդ, 15-րդ, 21-22-րդ, 24-րդ մասերով, 297-րդ և 312-րդ հոդվածներով, 313-րդ հոդվածի 1-6-րդ մասերով, 325-րդ հոդվածի 5-րդ մասով, 345-րդ հոդվածով (մարզերի անվանումները ֆիրմային անվանումներում օգտագործելու մասով), 504-րդ հոդվածի 15-րդ մասով (մարզի տարածքում), 524-րդ հոդվածով սահմանված վարչական իրավախախտումների վերաբերյալ իրենց իրավասության սահմաններում վարույթ են հարուցում և իրականացնում են տարածքային կառավարման մարմինները՝ մարզպետները:

**Հոդված 80. Տեղական ինքնակառավարման մարմիններին ենթակա վարչական իրավախախտումների վերաբերյալ վարույթները**

1. Սույն օրենսգրքի 218-րդ հոդվածով, 222-րդ հոդվածի 1-2-րդ, 5-րդ մասերով, 223-րդ հոդվածի 2-3-րդ մասերով, 224-րդ հոդվածի 2-րդ մասով, 225-րդ հոդվածով, 227-րդ հոդվածի 4-5-րդ մասերով, 228-րդ հոդվածով, 229-րդ հոդվածի 2-3-րդ մասերով, 278-րդ հոդվածի 1-2-րդ մասերով, 294-րդ հոդվածի 4-11-րդ մասերով (3-րդ և 7-րդ մասերով նախատեսված իրավախախտումները տեղական ինքնակառավարման մարմինների կողմից հայտնաբերվելու դեպքում՝ տեղեկացնելով Հայաստանի Հանրապետության ոստիկանությանը), 13-20-րդ, 24-25-րդ մասերով, 295-րդ հոդվածի 1-ին մասով, 297-րդ հոդվածով (իրենց իրավասության սահմաններում), 309-310-րդ հոդվածներով, 312-րդ հոդվածով (իրենց իրավասության սահմաններում), 313-րդ հոդվածի 1-9-րդ մասերով (իրենց իրավասության սահմաններում), 328-րդ հոդվածի 1-ին մասով (բացառությամբ՝ քաղաքաշինական նորմերի), 325-րդ հոդվածի 1-4-րդ մասերով, 331-րդ հոդվածի 1-ին, 3-10-րդ, 12-18-րդ, 22-րդ, 23-րդ, 25-30-րդ, 32-րդ, 34-36-րդ, 39-41-րդ, 43-47-րդ մասերով, 333-րդ հոդվածով, 389-րդ հոդվածի 1-4-րդ (համայնքի ղեկավարի պահանջների մասով), 5-6-րդ մասերով 345-րդ, 379-380-րդ հոդվածներով, 388-րդ հոդվածի 3-րդ և 6-րդ մասերով, 391-րդ, 484-րդ, հոդվածներով, 504-րդ հոդվածի 15-րդ մասով (Երևան քաղաքում), 519-րդ հոդվածով (օրենքով նախատեսված տեղական հարկերը և տեղական վճարները (բացառությամբ տեղական տուրքի) սահմանված ժամկետներում չվճարելու վերաբերյալ գործերըի մասով) և 524-րդ հոդվածով (իրենց իրավասության սահմաններում) սահմանված վարչական իրավախախտումների վերաբերյալ վարույթ են հարուցում և իրականացնում տեղական ինքնակառավարման մարմինները՝ համայնքի ղեկավարները:

**Հոդված 81. Առանձին վարչական մարմիններին ենթակա վարչական իրավախախտումների վերաբերյալ վարույթները**

1.Սույն oրենuգրքի 375-րդ հոդվածով, 398-րդ հոդվածի 5-րդ, 7-րդ և 13-րդ մասերով, 436-437-րդ հոդվածներով (տեսալսողական մեդիայի ոլորտում) սահմանված վարչական իրավախախտումների վերաբերյալ վարույթ է հարուցում և իրականացնում Հեռուստատեսության և ռադիոյի հանձնաժողովը:

2. Սույն oրենuգրքի, 255-րդ, 372-373-րդ հոդվածներով, 381-րդ հոդվածով, 464-րդ հոդվածով սահմանված վարչական իրավախախտումների վերաբերյալ վարույթ է հարուցում և իրականացնում Հանրային ծառայությունները կարգավորող հանձնաժողովը:

3. Սույն oրենuգրքի 35-րդ գլխով սահմանված վարչական իրավախախտումների վերաբերյալ վարույթ է հարուցում և իրականացնում Մրցակցության պաշտպանության հանձնաժողովը:

4. Սույն oրենuգրքի 41-րդ գլխով (բացառությամբ՝ 442-րդ հոդվածի, 436-437-րդ հոդվածների տեսալսողական մեդիայի ոլորտի մասով) սահմանված վարչական իրավախախտումների վերաբերյալ վարույթ է հարուցում և իրականացնում Կենտրոնական ընտրական հանձնաժողովը:

5. Սույն օրենսգրքի 392-393-րդ, 420-421-րդ, 442-րդ հոդվածներով սահմանված վարչական իրավախախտումների վերաբերյալ վարույթ է հարուցում և իրականացնում Կոռուպցիայի կանխարգելման հանձնաժողովը:

6. Սույն oրենuգրքի 344-րդ հոդվածով սահմանված վարչական իրավախախտումների վերաբերյալ վարույթ է հարուցում և իրականացնում Վիճակագրական կոմիտեն:

7. Սույն oրենuգրքի 46-րդ գլխով սահմանված վարչական իրավախախտումների վերաբերյալ վարույթ է հարուցում և իրականացնում Կենտրոնական բանկը։

8. Սույն oրենuգրքի 353-րդ հոդվածով, 401-րդ հոդվածի 1-2-րդ, 4-5-րդ մասերով սահմանված վարչական իրավախախտումների վերաբերյալ վարույթ է հարուցում և իրականացնում Արդարադատության նախարարության իրավաբանական անձանց պետական ռեգիստրի գործակալությունը, 413-րդ հոդվածով սահմանված վարչական իրավախախտումների վերաբերյալ վարույթ է հարուցում և իրականացնում Արդարադատության նախարարության անձնական տվյալների պաշտպանության գործակալությունը, սույն օրենսգրքի 428-րդ հոդվածով սահմանված վարչական իրավախախտումների վերաբերյալ վարույթ է հարուցում և իրականացնում Պրոբացիայի ծառայությունը, սույն օրենսգրքի 373-րդ հոդվածով և 425-րդ հոդվածի 1-ին մասով սահմանված վարչական իրավախախտումների վերաբերյալ վարույթ է հարուցում և իրականացնում Հարկադիր կատարումն ապահովող ծառայությունը, սույն օրենսգրքի 432-րդ հոդվածով սահմանված վարչական իրավախախտումների վերաբերյալ վարույթ է հարուցում և իրականացնում Քրեակատարողական ծառայությունը:

9. Սույն oրենuգրքի 432-րդ հոդվածով, 41-րդ գլխով, 463-րդ հոդվածի 1-ին մասով, 468-րդ, 474-րդ հոդվածի 24-25-րդ մասերով (զինված ուժերի տրանuպորտային միջոցների զինծառայող վարորդների և վարժական հավաքների կանչված զինապարտ վարորդների կողմից կատարված), 477-րդ հոդվածի 2-րդ մասով  (ՀՀ զինված ուժերի տրանսպորտային միջոցների զինծառայող վարորդների և զորահավաքների կանչված զինապարտ վարորդների կողմից կատարված) սահմանված վարչական իրավախախտումների վերաբերյալ վարույթ է հարուցում և իրականացնում Պաշտպանության նախարարությունը:

10. Սույն oրենuգրքի 355-րդ հոդվածով սահմանված վարչական իրավախախտումների վերաբերյալ վարույթ է հարուցում և իրականացնում Ֆինանսների նախարարությունը:

11. Սույն oրենuգրքի 465-467-րդ հոդվածներով սահմանված վարչական իրավախախտումների վերաբերյալ վարույթ է հարուցում և իրականացնում Քաղաքացիական ավիացիայի կոմիտեն:

12. Սույն oրենuգրքի 367-368-րդ հոդվածներով սահմանված վարչական իրավախախտումների վերաբերյալ վարույթ է հարուցում և իրականացնում Միջուկային անվտանգության կարգավորման կոմիտեն:

13. Սույն oրենuգրքի 186-րդ հոդվածի 6-րդ մասով, 328-րդ հոդվածի 2-րդ մասով, 330-րդ հոդվածի 2-3-րդ մասով, 331-րդ հոդվածի 11-րդ և 44-րդ մասերով, 340-343-րդ հոդվածներով, 344-րդ հոդվածով (Պետական եկամուտների կոմիտե ներկայացվող վիճակագրական տեղեկատվության մասով), 347-րդ հոդվածով, 376-րդ հոդվածի 5-6-րդ մասերով, 377-րդ հոդվածով, 401-րդ հոդվածի 3-րդ և 6-րդ մասերով, 468-րդ հոդվածի 3-րդ մասով, 486-րդ հոդվածի 1-ին և 7-րդ մասերով, 500-րդ հոդվածով, 503-504-րդ հոդվածներով, 44-րդ և 45-րդ գլուխներով սահմանված վարչական իրավախախտումների վերաբերյալ վարույթ է հարուցում և իրականացնում է Պետական եկամուտների կոմիտեն:

14. Սույն oրենuգրքի  178-185-րդ հոդվածներով, 186-րդ հոդվածի 1-2-րդ, 8-14-րդ մասերով, 188-191-րդ հոդվածներով, 193-րդ հոդվածով, 196-198-րդ հոդվածներով, 260-261-րդ և 263-268-րդ հոդվածներով (եթե դրանք համարվում են մթնոլորտային օդի պահպանության սանիտարահիգիենիկ կանոնների և նորմերի խախտումներ, աղմուկի նորմատիվներ), 312-րդ հոդվածի 5-րդ և 12-րդ մասերով, 324-րդ հոդվածով, 331-րդ հոդվածի 44-րդ մասով, 334-րդ հոդվածի 5-6-րդ, 14-15-րդ մասերով, 397-րդ հոդվածի 3-4-րդ, 11-րդ, 398-րդ հոդվածի 3-րդ (դեղորայքի ձեռքբերման և շրջանառության հետ կապված իրավախախտումների մասով), 11-րդ (դեղերի և բժշկական նշանակության ապրանքների արտադրման ու ներմուծման հետ կապված իրավախախտումների մասով) և 13-րդ մասերով, 451-րդ հոդվածով (դեղերի և բժշկական նշանակության գույքի մասով)  սահմանված վարչական իրավախախտումների վերաբերյալ վարույթ է հարուցում և իրականացնում Առողջապահական և աշխատանքի տեսչական մարմինը:

15. Սույն oրենuգրքի 219-221-րդ հոդվածներով, 227-րդ հոդվածի 1-3-րդ մասերով, 229-րդ հոդվածով (հողերի պահպանության մասով), 230-246-րդ հոդվածներով, 247-րդ հոդվածով (ջրային ռեսուրսների մասով), 248-251-րդ հոդվածներով, 252-րդ հոդվածով (ջրային ռեսուրսների մասով), 253-265-րդ հոդվածներով, 266-րդ հոդվածով (բացառությամբ աղմուկի նորմատիվների), 267-277-րդ հոդվածներով, 278-րդ հոդվածի 3-րդ մասով, 279-293-րդ հոդվածներով, 324-րդ և 534-րդ հոդվածներով սահմանված վարչական իրավախախտումների վերաբերյալ վարույթ է հարուցում և իրականացնում Բնապահպանության և ընդերքի տեսչական մարմինը:

16. Սույն oրենuգրքի 194-195-րդ հոդվածներով, 403-րդ հոդվածով սահմանված վարչական իրավախախտումների վերաբերյալ վարույթ է հարուցում և իրականացնում Կրթության տեսչական մարմինը:

17. Սույն oրենuգրքի 186-րդ հոդվածի 3-5-րդ, 14 մասերով, 187-188-րդ հոդվածներով, 206-րդ, 326-րդ հոդվածի 3-րդ մասով, 331-րդ հոդվածի 1-2-րդ, 18-21-րդ, 31-րդ և 35-րդ մասերով, 332-րդ հոդվածով (բացառությամբ 5-րդ մասի), 334-րդ հոդվածի 1-4-րդ, 6-13-րդ մասերով, 398-րդ հոդվածի 11-րդ մասով (բացառությամբ դեղերի և բժշկական նշանակության ապրանքների արտադրման ու ներմուծման հետ կապված իրավախախտումների), 402-րդ և 451-րդ հոդվածնեով, սահմանված վարչական իրավախախտումների վերաբերյալ վարույթ է հարուցում և իրականացնում Շուկայի վերահսկողության տեսչական մարմինը։

18. Սույն oրենuգրքի 200-203-րդ հոդվածներով, 209-216-րդ հոդվածներով, 331-րդ հոդվածի 1-ին, 2-րդ, 4-րդ, 5-րդ, 10-րդ, 12-րդ, 13-րդ, 22-րդ, 24-րդ, 31-րդ, 35-րդ մասերով, 332-րդ հոդվածով, 397-րդ հոդվածի 3-րդ և 11-րդ մասերով, 398-րդ հոդվածի 3-րդ (բացառությամբ դեղորայքի) և 13-րդ մասերով, 451-րդ հոդվածով սահմանված վարչական իրավախախտումների վերաբերյալ վարույթ է հարուցում և իրականացնում Սննդամթերքի անվտանգության տեսչական մարմինը:

19. Սույն օրենսգրքի 222-րդ հոդվածի 3-րդ մասով, 223-րդ հոդված-ի 1-ին և 4-րդ մասերով, 224-րդ հոդվածի 1-ին մասով, 226-րդ հոդվածով, 229-րդ հոդվածով (հողերի օգտագործման մասով), 231-րդ հոդվածի 3-րդ մասով (տեխնիկական անվտանգության փորձաքննության անցկացման կարգի խախտման մասով), 295-րդ հոդվածի 2-րդ մասով, 296-րդ հոդվածով, 298-308-րդ, 311-312-րդ հոդվածներով, 313-րդ հոդվածի 10-11-րդ մասերով, 324-րդ հոդվածով, 326-րդ հոդվածի 1-2-րդ, 4-8-րդ մասերով, 327-րդ հոդվածով, 328-րդ հոդվածի 1-ին մասով (քաղաքաշինական նորմերի մասով), 334-րդ հոդվածի 14-15-րդ մասերով (հակահրդեհային կանոնների խախտումների հետ կապված), 335-րդ հոդվածով, 339-րդ, 354-րդ, 369-371-րդ, 399-400-րդ, 452-453-րդ, 454-461-րդ հոդվածներով, 462-րդ հոդվածի 2-րդ մասով, 464-րդհոդվածով, 466-րդ հոդվածի 3-րդ մասով, 470-րդ հոդվածի 3-4-րդ մասերով, 471-րդ հոդվածի 10-11, 13-14-րդ մասերով, 482-րդ հոդվածի 6-րդ մասով, 486-489-րդ, 492-494-րդ, 497-րդ հոդվածներով, 498-րդ հոդվածով (բացառությամբ Երևան քաղաքի միջով անցնող միջպետական, հանրապետական նշանակության ավտոմոբիլային ճանապարհների մաս հանդիսացող հատվածների մասով), 499-500-րդ հոդվածներով, 501-րդ հոդվածով (բացառությամբ Երևան քաղաքի միջով անցնող միջպետական, հանրապետական նշանակության ավտոմոբիլային ճանապարհների մաս հանդիսացող հատվածների մասով), 502-րդ հոդվածով սահմանված վարչական իրավախախտումների վերաբերյալ վարույթ է հարուցում և իրականացնում է Քաղաքաշինության, տեխնիկական և հրդեհային անվտանգության տեսչական մարմինը։

20. Սույն օրենսգրքի 356-րդ հոդվածով սահմանված վարչական իրավախախտումների վերաբերյալ վարույթ է հարուցում և իրականացնում Զբոսաշրջության կոմիտեն։

21. Սույն օրենսգրքի 404-406-րդ հոդվածներով սահմանված վարչական իրավախախտումների վերաբերյալ վարույթ է հարուցում և իրականացնում Լեզվի կոմիտեն:

22. Սույն oրենuգրքի 346-րդ հոդվածով սահմանված վարչական իրավախախտումների վերաբերյալ վարույթ է հարուցում և իրականացնում Կադաստրի կոմիտեն:

23. Սույն oրենuգրքի 192-րդ, 204-205-րդ, 288-րդ հոդվածներով, 294-րդ հոդվածի 3-րդ, 13-րդ, 17-24-րդ մասերով, 314-322-րդ հոդվածներով, 323-րդ հոդվածի 1-2-րդ մասերով, 328-րդ հոդվածի 3-6-րդ մասերով, 329-րդ հոդվածով, 330-րդ հոդվածի 1-ին մասով, 331-րդ հոդվածի 45-րդ մասով, 336-338-րդ, 350-րդ, 378-րդ, 383-387-րդ հոդվածներով, 388-րդ հոդվածի 1-2-րդ, 4-5-րդ մասերով, 389-րդ հոդվածի 3-4-րդ մասերով (ոստիկանության ներկայացուցչի պահանջների մասով), 7-16-րդ մասերով, 390-րդ հոդվածով, 395-396-րդ հոդվածներով, 397-րդ հոդվածի 1-2-րդ, 5-8-րդ, 9-րդ (բացառությամբ պաշտպանության բնագավառում պետական կառավարման լիազոր մարմնի և սահմանապահ զորքերի զինծառայողների (աշխատակիցների) կողմից մեկուսացման կանոնների խախտման վերաբերյալ իրավախախտումների), 10-11-րդ մասերով, 398-րդ հոդվածի 1-2-րդ, 4-10-րդ, 12-13-րդ մասերով, 410-րդ, 417-րդ, 419-րդ, 422-423-րդ հոդվածներով, 425-րդ հոդվածի 2-րդ մասով, 432-րդ հոդվածով (եթե իրավախախտումը կատարվել է ոստիկանության ենթակայության` ձերբակալվածներին պահելու վայրերում), 462-րդ հոդվածի 1-ին մասով, 463-րդ, 466-րդ հոդվածի 4-րդ մասով, 468-469-րդ հոդվածներով, 470-րդ հոդվածով (բացառությամբ 3-4-րդ մասերի), 471-րդ հոդվածով (բացառությամբ 1-11-րդ, 13-14-րդ մասերի), 472-483-րդ, 495-րդ հոդվածներով սահմանված վարչական իրավախախտումների վերաբերյալ վարույթ է հարուցում և իրականացնում Ոստիկանությունը:

24. Սույն oրենuգրքի 408-409-րդ հոդվածներ, 411-րդ հոդվածի 1-ին (բացառությամբ պետական սահմանը հատելիս հայտնաբերված վարչական իրավախախտումների վերաբերյալ գործերի) և 2-րդ մասերով սահմանված վարչական իրավախախտումների վերաբերյալ վարույթ է հարուցում և իրականացնում Միգրացիայի և քաղաքացիության ծառայությունը։

25. Սույն օրենսգրքի 411-րդ հոդվածի 1-ին մասով (պետական սահմանի անցման կետերում հայտնաբերված), 424-րդ հոդվածով,  ազգային անվտանգության մարմիններում ձերբակալվածներին պահելու վայրերում սույն օրենսգրքի 432-րդ հոդվածով սահմանված վարչական իրավախախտման վերաբերյալ վարույթ են հարուցում և իրականացնում Ազգային անվտանգության ծառայության սահմանապահ զորքերը կամ Ոստիկանությունը:

26. Սույն oրենuգրքի 190-րդ հոդվածով սահմանված վարչական իրավախախտումների վերաբերյալ վարույթ են հարուցում և իրականացնում Պաշտպանության նախարարության, Ոստիկանության և Ազգային անվտանգության ծառայության uանիտարական հuկողություն իրականացնող բժշկական ծառայությունները:

**Հոդված 82. Վարչական իրավախախտումների վերաբերյալ այլ վարույթների ենթակայության կանոնները**

1. Սույն oրենuգրքի 414-րդ հոդվածի 2-րդ մասով, 415-րդ, 418-րդ հոդվածով սահմանված վարչական իրավախախտումների վերաբերյալ վարույթ են հարուցում և իրականացնում համապատասպան պետական մարմինները և պաշտոնատար անձինք:

**ԳԼՈՒԽ 12.**

**ԱՊԱՑՈՒՅՑԻ ՏԵՍԱԿՆԵՐԸ ԵՎ ԱՊԱՑՈՒՑՈՒՄԸ**

**Հոդված 83.  Ապացույցի հասկացությունը և տեսակները**

1. Վարչական իրավախախտման վերաբերյալ վարույթում ապացույց է փաստի վերաբերյալ օրենքով սահմանված կարգով ստացված կամ ձեռքբերված այն տվյալը, որի հիման վրա վարչական իրավախախտման վերաբերյալ վարույթ իրականացնող մարմինը օրենքով սահմանված կարգով պարզում է վարչական իրավախախտման վերաբերյալ վարույթի համար նշանակություն ունեցող՝ սույն օրենսգրքով սահմանված ապացուցման ենթակա հանգամանքների առկայությունը կամ բացակայությունը, ինչպես նաև վարչական իրավախախտման վերաբերյալ վարույթի համար նշանակություն ունեցող այլ հանգամանքներ:

2. Վարչական իրավախախտման վերաբերյալ վարույթում ապացույց են`

1) իրավախախտողի ցուցմունքը.

2) տուժողի ցուցմունքը.

3) վկայի ցուցմունքը.

4) փորձագետի եզրակացությունը և կարծիքը.

5) փորձագետի ցուցմունքը.

6) իրեղեն ապացույցները.

7) վարչական իրավախախտումների վերաբերյալ վարույթի ընթացքում կազմված արձանագրությունները.

8) արտավարութային փաստաթղթերը:

3. Օպերատիվ-հետախուզական գործողությունների արդյունքները վարչական իրավախախտման վերաբերյալ վարույթում կարող են օգտագործվել որպես ապացույց, եթե սահմանված են օրենքով և համապատասխանում են սույն օրենսգրքով ապացույցներին ներկայացվող պահանջներին:

**Հոդված 84. Ապացուցման ենթակա փաստական հանգամանքները**

1. Վարչական իրավախախտման վերաբերյալ յուրաքանչյուր վարույթով ապացուցման ենթակա են`

1) դեպքը և այն կատարելու հանգամանքները (կատարման ժամանակը, տեղը, եղանակը և այլն),

2) իրավախախտողի առնչությունը դեպքին,

3) ֆիզիկական անձի մեղավորությունը ենթադրյալ վարչական իրավախախտումը կատարելու մեջ.

4) ենթադրյալ վարչական իրավախախտմամբ պատճառված վնասը,

5) ենթադրյալ վարչական իրավախախտում կատարած անձին բնութագրող հանգամանքները.

6) ենթադրյալ վարչական իրավախախտման` սույն օրենսգրքով նախատեսված հատկանիշները.

7) վարչական պատասխանատվությունը մեղմացնող և ծանրացնող հանգամանքների առկայությունը.

8) վարչական պատասխանատվությունը բացառող հանգամանքների առկայությունը.

9) վարչական պատասխանատվությունից ազատելու հանգամանքների առկայությունը.

10) իրավախախտողին բնութագրող հանգամանքները.

11) վարչական իրավախախտման վերաբերյալ վարույթի համար նշանակություն ունեցող անհրաժեշտ այլ հանգամանքներ:

2. Վարչական իրավախախտման վերաբերյալ վարույթում, եթե հակառակը չի ապացուցվում, ապա ապացուցված են համարվում (ապացուցման կարիք չունեն) ՝

1) հանրահայտ փաստերը.

2) փաստը, որը անձին հայտնի է կամ պետք է հայտնի լիներ իրավական ակտերով կամ պայմանագրով սահմանված իր մասնագիտական կամ պաշտոնական պարտականությունների կապակցությամբ.

3) քաղաքացիական, սնանակության կամ վարչական գործով դատարանի` օրինական ուժի մեջ մտած` գործն ըստ էության լուծող դատական ակտով հաստատված փաստերը.

4) քրեական գործով օրինական ուժի մեջ մտած դատավճռով հաստատված որոշակի գործողությունների կատարման փաստը և դրանք կատարած անձինք.

5) ժամանակակից գիտության, տեխնիկայի, արվեստի, արհեստի կամ այլ բնագավառում համընդհանուր ճանաչում ստացած մեթոդիկաների ճշմարտացիությունը.

3. Եթե վարչական իրավախախտման վերաբերյալ վարույթին մասնակցող անձանցից մեկը վիճարկում է սույն հոդվածի 2-րդ մասով սահմանված փաստերի հավաստիությունը, այն ապացուցելու բեռը կրում է այն վիճարկող կողմը:

**Հոդված 85. Ապացույցների վերաբերելիությունը և թույլատրելիությունը**

1. Վերաբերելի է այն ապացույցը, որն անհրաժեշտ է վարչական իրավախախտման վերաբերյալ վարույթի համար նշանակություն ունեցող որևէ փաստի առկայությունը կամ բացակայությունը հաստատելու համար:

2.Վարչական իրավախախտման վերաբերյալ վարույթի ընթացքում ձեռք բերված ապացույցները, ներառյալ` վարչական իրավախախտման վերաբերյալ վարույթի մասնակիցների ներկայացրած ապացույցները, համարվում են թույլատրելի, քանի դեռ քանի դեռ պատշաճ իրավական ընթացակարգով հակառակը չի հաստատվել:

3. Ապացույցի ոչ վերաբերելի կամ անթույլատրելի լինելը, ինչպես նաև սույն հոդվածի 6-րդ մասով նախատեսված դեպքում օրենքի խախտմամբ ձեռք բերված տվյալների օգտագործման հնարավորությունը  հաստատում է վարչական իրավախախտման վերաբերյալ վարույթ իրականացնող մարմինը սեփական նախաձեռնությամբ կամ վարչական իրավախախտման վերաբերյալ վարույթի մասնակցի միջնորդությամբ։

4. Մարդու և քաղաքացու սահմանադրական իրավունքների և ազատությունների խախտմամբ ձեռք բերված տվյալները, դրանց հիման վրա կատարված վարութային գործողությունների, վարչական հարկադրանքի օժանդակ և վարչաիրավական ներգործության այլ միջոցների կիրառման արդյունքում ձեռք բերված տվյալները, ինչպես նաև սույն հոդվածի 5-րդ մասով սահմանված տվյալները ճանաչվում են անթույլատրելի և չեն կարող օգտագործվել որպես ապացույց:

5. Որպես ապացույց չեն կարող օգտագործվել նաև`

1) այն տվյալները, որոնք ձեռք են բերվել սույն օրենսգրքով նախատեսված ընթացակարգերի խախտմամբ, եթե հնարավոր չէ դրանք վերացնել այլ վարութային գործողության պատշաճ կատարմամբ.

2) այն տվյալները, որոնք ձեռք են բերվել այն անձից, ով հոգեկան, մտավոր կամ ֆիզիկական առողջության խնդիր ունենալու պատճառով ունակ չէ ճիշտ ընկալելու, հիշելու և վերարտադրելու վարչական իրավախախտման վերաբերյալ վարույթով պարզաբանման ենթակա հանգամանքները.

3) այն տվյալները, որոնք ձեռք են բերվել տվյալ վարչական իրավախախտման վերաբերյալ վարույթն իրականացնելու, համապատասխան վարութային գործողություն կատարելու իրավասություն չունեցող անձի կողմից

4) այն տվյալները, որոնք ձեռք են բերվել բացարկման ենթակա անձի էական մասնակցությամբ, եթե նա իմացել է կամ ողջամտորեն պետք է իմանար վարչական իրավախախտման վերաբերյալ վարույթին իր մասնակցությունը բացառող հանգամանքների առկայության մասին.

5) այն տվյալները, որոնք ձեռք են բերվել անհայտ աղբյուրից, ինչպես նաև արդի գիտությանը հակասող մեթոդների կիրառմամբ .

6) այն տվյալները, որոնք ձեռք են բերվել օրենքով սահմանված կարգով, սակայն առկա է դրանք փոխարինած լինելու կամ դրանց հատկանիշները փոփոխած լինելու ողջամիտ կասկած, որը չի հերքվել օրենքով սահմանված կարգով

7) սույն օրենսգրքով սահմանված պաշտպանի պարտադիր մասնակցության դեպքում պաշտպանի բացակայությամբ իրավախախտողի տված ցուցմունքներ, եթե նա հրաժարվել է դրանցից

6. Վարչական իրավախախտման վերաբերյալ վարույթ իրականացնող մարմնի թույլ տված` օրենքի պահանջների կամ սույն օրենսգրքով սահմանված ընթացակարգի խախտմամբ ձեռքբերված տվյալները կարող են իրավախախտողի, նրա պաշտպանի, նրա օրինական ներկայացուցչի կամ ներկայացուցչի միջնորդությամբ օգտագործվել որպես ապացույց միայն ի շահ տվյալ իրավախախտողի, եթե այդ խախտմամբ չեն ոտնահարվել որևէ այլ անձի իրավաչափ շահերը:

7. Անթույլատրելի ճանաչված ապացույցները պահվում են վարչական իրավախախտումների վերաբերյալ գործում:

8. Սույն օրենսգրքով սահմանված կարգով ընդունված վարչական իրավախախտումների վերաբերյալ որոշումը չպետք է բացառապես կամ որոշիչ չափով հիմնված լինի այնպիսի ապացույցի վրա, որին իրավախախտողը վարչական իրավախախտումների վերաբերյալ վարույթի ընթացքում բավարար հնարավորություն չի ունեցել անմիջականորեն` անձամբ կամ օրինական ներկայացուցչի կամ ներկայացուցչի կամ պաշտպանի միջոցով ծանոթանալու և իրացնելու դրա հետ կապված իր պաշտպանության իրավունքները:

**Հոդված 86. Իրավախախտողի, տուժողի և վկայի ցուցմունքները**

1. Իրավախախտողի, տուժողի և վկայի  ցուցմունքները` ցուցմունք վերցնելու վարութային գործողության ընթացքում վարչական իրավախախտման վերաբերյալ վարույթի համար նշանակություն ունեցող հանգամանքների վերաբերյալ բանավոր կամ գրավոր նրանց հաղորդած և սույն օրենսգրքով սահմանված կարգով արձանագրված տվյալներն են:

**Հոդված 87. Փորձագետի եզրակացությունը, կարծիքը և ցուցմունքը**

1. Փորձագետի եզրակացությունը գիտության, տեխնիկայի, արվեստի, արհեստի կամ որևէ այլ բնագավառում հատուկ գիտելիքների կամ հմտությունների օգտագործմամբ իրեն առաջադրած, ինչպես նաև իր իրավասության մեջ մտնող այլ հարցերի վերաբերյալ գրավոր հիմնավորված հետևություններն են, որոնց փորձագետը հանգել է՝ վարչական իրավախախտման վերաբերյալ վարույթի համապատասխան նյութերը, առարկաները կամ վարչական իրավախախտման վերաբերյալ վարույթին ներգրավված համապատասխան անձին հետազոտելով: Փորձագետի տրված եզրակացությունը չի կարող դուրս գալ իր հատուկ գիտելիքի սահմաններից։

2. Փորձագետի կարծիքը գիտության, տեխնիկայի, արվեստի, արհեստի կամ որևէ այլ բնագավառում հատուկ գիտելիքների կամ հմտությունների օգտագործմամբ իրեն առաջադրած, ինչպես նաև իր իրավասության մեջ մտնող այլ հարցերի վերաբերյալ գրավոր հիմնավորված հետևություններն են, որոնց փորձագետը հանգել է առանց վարչական իրավախախտման վերաբերյալ վարույթի համապատասխան նյութերը, առարկաները կամ վարչական իրավախախտման վերաբերյալ վարույթին ներգրավված համապատասխան անձին հետազոտելով: Փորձագետի տրված կարծիքը չի կարող դուրս գալ իր հատուկ գիտելիքի սահմաններից

3. Փորձագետի ցուցմունքն իր եզրակացությունը կամ կարծիքը ներկայացնելուց հետո դրանց ճշգրտման կամ պարզաբանման նպատակով, ինչպես նաև իր լիազորությունների առնչությամբ վարութային գործողությունների կատարմանն աջակցելիս փորձագետի ընկալած փաստերի վերաբերյալ սույն օրենսգրքով սահմանված կարգով գրավոր կամ բանավոր ձևով նրա հաղորդած տվյալներն են:

**Հոդված 88. Իրեղեն ապացույցները**

1. Իրեղեն ապացույցներ են ճանաչվում՝

1) այն առարկաները, որոնք ենթադրյալ վարչական իրավախախտման  գործիք են ծառայել կամ իրենց վրա ենթադրյալ վարչական իրավախախտման հետքեր են պահպանել.

2) ենթադրյալ վարչական իրավախախտմամբ անմիջականորեն ձեռքբերված դրամը, արժեթղթերը, այլ արժեքները և այլ առարկաները.

3) այն առարկաները, որոնք ենթադրյալ վարչական իրավախախտման օբյեկտ են եղել կամ կարող են վարչական իրավախախտման վերաբերյալ վարույթի համար նշանակություն ունեցող փաստական հանգամանքները պարզելու միջոց լինել:

2. Սույն հոդվածի 1-ին մասում նշված առարկաները վարչական իրավախախտման վերաբերյալ վարույթ իրականացնող մարմնի կողմից համապատասխան որոշմամբ ճանաչվում են իրեղեն ապացույց և կցվում վարչական իրավախախտման վերաբերյալ գործին:

3. Եթե վարչական իրավախախտման վերաբերյալ վարույթով իրեղեն ապացույցը որպես իրեղեն ապացույց ճանաչվել է նաև քրեական վարույթով, ապա կազմվում է արձանագրություն, որում նշվում է իրեղեն ապացույցի գտնվելու վայրը, իրեղեն ապացույցի նկարագրությունը, ինչպես նաև դրա լուսանկարների կամ տեսանկարահանման կրիչի հետ միասին կցվում է վարչական իրավախախտման վերաբերյալ գործին:

**Հոդված 89. Իրեղեն ապացույցների պահպանումը և տնօրինումը**

1. Իրեղեն ապացույցները պահվում են վարչական իրավախախտման վերաբերյալ գործի հետ մինչև վարչական իրավախախտման վերաբերյալ որոշումների բողոքարկման ժամկետներն անցնելը, բացառությամբ սույն հոդվածով սահմանված դեպքերի: Իրեղեն ապացույցների տնօրինման վերաբերյալ հարցը սույն հոդվածով սահմանված կարգով լուծվում է սույն օրենսգրքի 115-րդ հոդվածով սահմանված վարչական իրավախախտման վերաբերյալ որոշումներով կամ եթե սույն օրենսգրքով սահմանված դեպքերում տվյալ վարչական իրավախախտումների վերաբերյալ գործը քննում է դատարանը` դատական ակտով (այսուհետ` սույն հոդվածում դատական ակտով):

2. Շուտ փչացող ապրանքներ կամ արտադրանք հանդիսացող իրեղեն ապացույցները, որոնք դժվար է պահել, կամ որոնց պահելու ծախսերը ողջամտորեն արդարացված չեն, վարչական իրավախախտման վերաբերյալ վարույթ իրականացնող մարմնի որոշմամբ վերադարձվում են օրինական տիրապետողին: Օրինական տիրապետողին վերադարձնելու անհնարինության դեպքում վարչական իրավախախտման վերաբերյալ վարույթ իրականացնող մարմնի որոշմամբ և օրենսդրությամբ սահմանված կարգով դրանք հանձնվում են իրացման: Իրացման արդյունքում ստացված միջոցները պահպանման հանձնելու նպատակով փոխանցվում են վարչական իրավախախտման վերաբերյալ վարույթ իրականացնող մարմնի դեպոզիտային հաշվին` մինչև սույն հոդվածի 1-ին մասով սահմանված ժամկետը: Նշված միջոցների տնօրինման հարցը լուծվում է սույն հոդվածով սահմանված կարգով սույն օրենսգրքի 115-րդ հոդվածով սահմանված վարչական իրավախախտման վերաբերյալ որոշումներով կամ դատական ակտով:

3. Եթե սույն հոդվածի 2-րդ մասով նախատեսված իրեղեն ապացույցները փչացել կամ կորցրել են պիտանիությունը (տնտեսական նշանակությունը), ապա վարչական իրավախախտման վերաբերյալ վարույթ իրականացնող մարմնի որոշմամբ դրանք ոչնչացվում են, ինչի մասին կազմվում է արձանագրություն:

4. Եթե իրեղեն ապացույցը երկարատև պահելը կարող է վտանգավոր լինել մարդու կյանքի, առողջության կամ շրջակա միջավայրի համար, ապա վարչական իրավախախտման վերաբերյալ վարույթ իրականացնող մարմնի որոշմամբ և օրենսդրությամբ սահմանված կարգով հանձնվում են տեխնոլոգիական վերամշակման, իսկ դրա անհնարինության դեպքում  օրենսդրությամբ սահմանված կարգով ոչնչացվում է: Իրեղեն ապացույցի տեխնոլոգիական վերամշակման կամ ոչնչացման մասին կազմվում է արձանագրություն:

5. Եթե իրեղեն ապացույցը, մեծածավալության, մեծաքանակության կամ այլ պատճառներով չի կարող պահվել վարչական իրավախախտման վերաբերյալ գործի հետ կամ դրա պահպանման ծախսերը ողջամտորեն արդարացված չեն, ապա այդ ապացույցը վարչական իրավախախտման վերաբերյալ վարույթ իրականացնող մարմնի որոշմամբ`

1) անհրաժեշտ վարույթային գործողությունները կատարելուց հետո վերադարձվում է օրինական տիրապետողին, եթե դա չի կարող վնասել պատշաճ ապացուցմանը կամ կարող է վերադարձվել օրինական տիրապետողին, եթե դրա չվերադարձնելը էական վնաս կպատճառի օրինական տիրապետողի կամ այլ անձանց իրավունքներին և օրինական շահերին.

2) լուսանկարահանվում կամ տեսանկարահանվում է, հնարավորության դեպքում՝ նաև կնքվում է և պահվում վարչական իրավախախտման վերաբերյալ վարույթ իրականացնող մարմնի որոշմամբ սահմանված վայրում կամ օրենսդրությամբ սահմանված կարգով պահպանության է հանձնվում տեղական ինքնակառավարման մարմնին, իսկ վարչական իրավախախտման վերաբերյալ գործին կցվում է արձանագրություն, որում նշվում է իրեղեն ապացույցի գտնվելու վայրը, իրեղեն ապացույցի նկարագրությունը.

3) օրենսդրությամբ սահմանված կարգով հանձնվում է իրացման, որից ստացած միջոցները պահպանման հանձնելու նպատակով փոխանցվում են վարչական իրավախախտման վերաբերյալ վարույթ իրականացնող մարմնի դեպոզիտային հաշվին` մինչև սույն հոդվածի 1-ին մասով սահմանված ժամկետը:

6. Իրեղեն ապացույց հանդիսացող դրամը, արժեթղթերը կամ այլ արժեքները պահվում են վարչական իրավախախտման վերաբերյալ գործի հետ, եթե դրամանիշների անհատական հատկանիշներն ապացուցման համար նշանակություն ունեն, իսկ եթե դրամանիշների անհատական հատկանիշներն ապացուցման համար նշանակություն չունեն, ապա վարչական իրավախախտման վերաբերյալ վարույթ իրականացնող մարմնի որոշմամբ `անհրաժեշտ վարույթային գործողությունները կատարելուց հետո վերադարձվում են օրինական տիրապետողին, եթե դա չի կարող վնասել պատշաճ ապացուցմանը, կամ պահպանման են հանձնվում բանկին կամ այլ վարկային կազմակերպությանը կամ այդ նպատակով փոխանցվում է վարույթն իրականացնող մարմնի դեպոզիտային հաշվին:

7. Սույն հոդվածով սահմանված իրեղեն ապացույցը վարչական իրավախախտման վերաբերյալ գործի հետ պահպանելու անհնարինության դեպքերում գործին հնարավորության դեպքում կցվում է տվյալ իրեղեն ապացույցի նմուշը:

8. Գրավի առարկա իրեղեն ապացույցը վարչական իրավախախտման վերաբերյալ վարույթն իրականացնող մարմնի որոշմամբ վերադարձվում է դրա օրինական տիրապետողին անհրաժեշտ վարույթային գործողությունները կատարելուց հետո, եթե դա չի կարող վնասել պատշաճ ապացուցմանը:

9. Եթե վարչական իրավախախտման վերաբերյալ գործին կցված իրեղեն ապացույցի նկատմամբ իրավունքի մասին վեճը ենթակա է քննության քաղաքացիական կամ վարչական դատավարության կարգով, ապա տվյալ առարկան պահվում է վարչական իրավախախտման վերաբերյալ գործի հետ մինչև համապատասխան գործով դատական ակտի օրինական ուժի մեջ մտնելը:

10. Իրեղեն ապացույցների տնօրինման հարցը, բացառությամբ սույն օրենսգրքի 92-րդ հոդվածով սահմանաված դեպքերի, լուծվում է հետևյալ կանոններով՝

1) վարչական իրավախախտում կատարած անձին սեփականության իրավունքով պատկանող վարչական իրավախախտման գործիքները վերադարձվում են սեփականատիրոջը, բացառությամբ սույն հոդվածի 2-րդ կետի.

2) շրջանառությունից հանված առարկաները հանձնվում են համապատասխան հաստատություն կամ ոչնչացվում են.

3) արժեք չներկայացնող առարկաները շահագրգիռ անձի միջնորդությամբ տրվում են նրան, իսկ միջնորդության բացակայության դեպքում` ոչնչացվում.

4) վարչական իրավախախտմամբ ձեռքբերված գույքը, ինչպես նաև դրանցից ստացված եկամուտները կամ այլ տեսակի օգուտները վերադարձվում են բարեխիղճ սեփականատիրոջը, իսկ եթե դրանք բարեխիղճ սեփականատեր չունեն, կամ դրանց սեփականատերն անհայտ է, ապա դրանք ուղղվում են տուժողին վարչական իրավախախտմամբ պատճառված վնասների հատուցմանը, իսկ եթե դրա անհրաժեշտությունը բացակայում է, ապա դրանք բռնագրավվում են սույն օրենսգրքի 64-րդ հոդվածով սահմանված կարգով.

5) մյուս առարկաները հանձնվում են սեփականատիրոջը, իսկ եթե սեփականատերը հայտնի չէ, ապա սեփականության իրավունքով հանձնվում են պետությանը:

11. Իրեղեն ապացույցները սույն հոդվածով սահմանված կարգով տնօրինվում են սույն օրենսգրքով սահմանված վարութային գործողությունները կատարելուց հետո:

**Հոդված 90. Վարչական իրավախախտումների վերաբերյալ վարույթի ընթացքում կազմվող արձանագրությունները**

1. Վարչական իրավախախտումների վերաբերյալ վարույթի ընթացքում կազմվողարձանագրություններն են՝ սույն օրենսգրքով նախատեսված գրավոր կազմված փաստաթղթերը, որոնք արտացոլում են վարութային գործողությունների կամ վարչական իրավախախտման վերաբերյալ վարույթի ընթացքում իրականացվող այլ գործողության կատարման ընթացքում վարչական իրավախախտման վերաբերյալ վարույթի համար նշանակություն ունեցող հանգամանքները, այդ թվում՝ վարչական իրավախախտման վերաբերյալ հաղորդում ընդունելու արձանագրությունը, վարչական հարկադրանքի օժանդակ միջոցների կիրառման արձանագրությունները:

**Հոդված 91. Արտավարույթային փաստաթղթերը**

1. Արտավարույթային փաստաթուղթ է թղթային, մագնիսական, էլեկտրոնային կամ այլ կրիչի վրա բառային, թվային, գծագրական կամ այլ նշանային ձևով արված ցանկացած գրառում կամ պատկեր, օրենսդրությամբ սահմանված կարգով իրականացված տեսագրություն, տեսաձայնագրություն, ձայնագրություն, որը ձևավորվել է տվյալ վարչական իրավախախտման վերաբերյալ վարույթից դուրս և պարունակում է վարչական իրավախախտման վերաբերյալ վարույթի համար նշանակություն ունեցող փաստական հանգամանքների մասին տվյալներ:

2. Եթե սույն հոդվածի 1-ին մասում նշված փաստաթուղթը պարունակում է սույն օրենսգրքի 88-րդ հոդվածով սահմանված հատկանիշներ, ապա այն ճանաչվում է որպես իրեղեն ապացույց:

**Հոդված 92. Փաստաթղթերի պահպանումը և տնօրինումը**

1. Փաստաթուղթը վարչական իրավախախտման վերաբերյալ վարույթ իրականացնող մարմնի կողմից կցվում է վարչական իրավախախտման վերաբերյալ գործին և պահվում այդ գործի հետ։

2. Այն դեպքում, երբ վարչական իրավախախտման վերաբերյալ գործին կցված փաստաթուղթը անհրաժեշտ է դրա օրինական տիրապետողին որևէ իրավաչափ նպատակի համար, ապա վարչական իրավախախտման վերաբերյալ վարույթ իրականացնող մարմինը համապատասխան օրինական տիրապետողի կամ նրա կողմից լիազորված անձի դիմում ներկայացնելու պահից երեք օրվա ընթացքում նրան ժամանակավոր տրամադրում է այդ փաստաթուղթը կամ թույլատրում է դրանք պատճենահանել։

3. Այն դեպքում, երբ վարչական իրավախախտման վերաբերյալ գործին կցված փաստաթղթերի բնօրինականերն անհրաժեշտ են քրեական հետապնդման մարմնին, ապա դրանք սահմանված կարգով քրեական հետապնդման մարմնին փոխանցելուց հետո գործին են կցվում դրանց պատճենը, ինչի ճշտությունը հաստատում է վարչական իրավախախտման վերաբերյալ վարույթ իրականացնող մարմինը և նշում կատարում դրանց գտնվելու վայրի մասին:

4. Վարչական իրավախախտման վերաբերյալ որոշումն անբողոքարկելի դառնալուց կամ դատական ակտն օրինական ուժի մեջ մտնելուց հետո վարչական իրավախախտման վերաբերյալ գործում առկա փաստաթղթերի բնօրինակները, վերադարձվում են դրանց օրինական տիրապետողին կամ նրա կողմից լիազորված անձին, իսկ գործում պահվում են դրանց պատճենները

**Հոդված 93. Ապացուցումը**

1. Ապացուցումը՝ սույն օրենսգրքով նախատեսված ապացուցման ենթակա փաստական հանգամանքները, վարչական իրավախախտման վերաբերյալ վարույթի լուծման համար նշանակություն ունեցող այլ հանգամանքներ բացահայտելու, հաստատելու կամ հերքելու նպատակով ապացույցներ հավաքելը, ստուգելը և գնահատելն է:

2. Վարչական իրավախախտման վերաբերյալ վարույթի ընթացքում հավաքված ապացույցները ենթակա են բազմակողմանի, լրիվ և օբյեկտիվ ստուգման՝ ձեռք բերված ապացույցի ձևի և բովանդակության վերլուծության, այն այլ ապացույցների հետ համադրելու, նոր ապացույցներ հավաքելու, ապացույցների ձեռքբերման աղբյուրները ստուգելու միջոցով:

3. Յուրաքանչյուր ապացույց ենթակա է գնահատման վերաբերելիության, թույլատրելիության, հավաստիության, իսկ բոլոր ապացույցներն իրենց համակցությամբ՝ վարչական իրավախախտման վերաբերյալ վարույթի լուծման համար բավարարության տեսանկյունից:

4. Վարչական իրավախախտման վերաբերյալ վարույթ իրականացնող մարմինն ապացույցները գնահատում է դրանց համակցության մեջ` դրանց բազմակողմանի, լրիվ և օբյեկտիվ քննության վրա հիմնված ներքին համոզմամբ։

5. Ոչ մի ապացույց նախապես հաստատված ապացույցի ուժ չունի բացառությամբ սույն օրենսգրքի 84-րդ հոդվածի 2-րդ մասով նախատեսված դեպքերի:

6. Վարչական իրավախախտման վերաբերյալ վարույթ իրականացնող մարմնի կողմից չպետք է որևէ ապացույցի մյուսների նկատմամբ առավել կամ նվազ նշանակություն տրվի, քանի դեռ պատշաճ իրավական ընթացակարգի շրջանակներում դրանք չեն ստուգվել և գնահատվել:

**ԳԼՈՒԽ 13.**

**ՎԱՐՉԱԿԱՆ ԻՐԱՎԱԽԱԽՏՄԱՆ ՎԵՐԱԲԵՐՅԱԼ ՎԱՐՈՒՅԹԸ**

**Հոդված 94. Վարչական իրավախախտման վերաբերյալ վարույթի հարուցումը**

1. Վարչական իրավախախտման վերաբերյալ վարույթի հարուցման առիթներն են`

1) ենթադրյալ վարչական իրավախախտման մասին ֆիզիկական կամ իրավաբանական անձանց հաղորդումները.

2) ենթադրյալ վարչական իրավախախտման մասին քրեական վարույթի հանրային մասնակցի, դատավորի, ինչպես նաև պետական կամ տեղական ինքնակառավարման մարմինների (այդ թվում՝ օտարերկրյա) կամ դրանց պաշտոնատար անձանց հաղորդումները.

3) վարչական իրավախախտման փաստի հայտնաբերումը վարչական իրավախախտման վերաբերյալ վարույթ իրականացնող մարմնի կողմից իր լիազորություններն իրականացնելիս, այդ թվում՝ հատուկ տեխնիկական միջոցների օգնությամբ:

2. Հաղորդումը համարվում է ենթադրյալ վարչական իրավախախտման մասին, եթե դրանով փաստվում է այնպիսի դեպք կամ արարք, որին ողջամտորեն կարող է տրվել սույն օրենսգրքով նախատեսված որևէ վարչական իրավախախտմանը համապատասխանելու նախնական իրավական գնահատական:

3. Վարչական իրավախախտման վերաբերյալ վարույթ հարուցելու` uույն հոդվածի 1-ին մասով սահմանված առիթների առկայության դեպքում իրավասու վարչական մարմինը պարտավոր է հարուցել վարչական իրավախախտման վերաբերյալ վարույթ:

4. Զանգվածային լրատվության միջոցներով ենթադրյալ վարչական իրավախախտման մասին հրապարակված տեղեկությունները կարող են իրավասու վարչական մարմնի համար վարչական իրավախախտման վերաբերյալ վարույթ հարուցելու առիթ հանդիսանալ:

5. Վարչական իրավախախտման վերաբերյալ վարույթը հարուցված է համարվում`

1) վարչական իրավախախտման վերաբերյալ արձանագրություն տեղում կազմելու պահից.

2) վարչական իրավախախտման վերաբերյալ վարույթ հարուցելու մասին որոշում կայացնելու պահից.

3) անձին սույն օրենսգրքով սահմանված կարգով ձերբակալելու պահից.

4) եթե օրենքով սահմանված դեպքերում և կարգով իրականացված ստուգման կամ ուսումնասիրության արդյունքում վարչական իրավախախտման փաստ է հայտնաբերվել՝ ստուգումը կամ ուսումնասիրությունը սկսելու պահից:

6. Մինչև վարչական իրավախախտման վերաբերյալ վարույթի հարուցումը իրավասու վարչական մարմինը ենթադրյալ վարչական իրավախախտման կատարման փաստի հավաստիությունը ստուգելու նպատակով կարող է օրենքով իրեն վերապահված լիազորությունների շրջանակում օրենքով սահմանված կարգով կատարել ուսումնասիրություններ, մշտադիտարկումներ, դիտանցումներ, հսկիչ գնումներ, այդ թվում՝ պահանջել և ստանալ տեղեկություններ, որոնք չեն կարող ներառել այնպիսի գործողություններ, որոնք խախտում կամ սահմանափակում են ֆիզիկական և իրավաբանական անձանց իրավունքներն ու ազատությունները:

7.  Վարչական իրավախախտման վերաբերյալ վարույթ չի կարող հարուցվել, եթե վարչական իրավախախտման վերաբերյալ տեղեկությունն ստացվել է սույն հոդվածով չնախատեսված, այդ թվում՝ անհայտ կամ չբացահայտված աղբյուրից:

**Հոդված  95. Վարչական իրավախախտման վերաբերյալ արձանագրությունը**

1. Վարչական իրավախախտման վերաբերյալ արձանագրությունը սույն օրենսգրքի 94-րդ հոդվածի 1-ին մասի 3-րդ կետով սահմանված դեպքում կազմվում է վարչական իրավախախտման բացահայտումից անմիջապես հետո:

2. Սույն հոդվածի 1-ին մասով սահմանված դեպքում վարչականիրավախախտման վերաբերյալ արձանագրությունը կարող է կազմվել նաև տեղում վարչական իրավախախտումը կատարելու վայրում՝ իրավախախտողի ներկայությամբ:

3. Վարչականիրավախախտման վերաբերյալ արձանագրության մեջ նշվում են սույն օրենսգրքի 99-րդ հոդվածի 1-ին և 3-րդ մասով սահմանված տեղեկությունները:

4. Սույն հոդվածով սահմանված արձանագրությունը կազմելիս պահպանվում են սույն օրենսգրքի 102-րդ հոդվածի սահմանված կանոնները՝ սույն հոդվածով սահմանված առանձնահատկությունների հաշվառմամբ:

5. Եթե սույն հոդվածով սահմանված արձանագրության կազմմանը ներկա է նաև տուժողը, ապա սույն օրենսգրքի 102-րդ հոդվածով սահմանված կանոնները վերաբերում են նաև տուժողին։ Արձանագրության կազմմանը տուժողի բացակայության դեպքում արձանագրության պատճենը այն կազմելուց հետո եռօրյա ժամկետում ուղարկվում է նրան:

6. Սույն հոդվածով սահմանված արձանագրությունը կազմելուց հետո եռօրյա ժամկետում այն ուղարկվում է տվյալ վարչական իրավախախտման վերաբերյալ գործի քննության համար լիազորված պաշտոնատար անձին կամ կոլեգիալ մարմնին, եթե արձանագրությունը կազմող պաշտոնատար անձը լիազորված չէ վարչական իրավախախտման վերաբերյալ գործի քննություն իրականացնելու համար:

**Հոդված 96. Ֆիզիկական և իրավաբանական անձանց հաղորդումները**

1. Ենթադրյալ վարչական իրավախախտման մասին ֆիզիկական անձի հաղորդումը կարող է լինել գրավոր կամ բանավոր։ Ֆիզիկական անձի բանավոր հաղորդումը ընդունում է վարչական իրավախախտման վերաբերյալ վարույթ իրականացնող մարմնի իրավասու պաշտոնատար անձը։

2. Ֆիզիկական անձի բանավոր հաղորդումը շարադրվում է գրավոր` առաջին դեմքով: Հաղորդման մեջ պետք է պարունակի հաղորդում ներկայացնողի անունը, ազգանունը, հայրանունը, ծննդյան տարեթիվն ու ամսաթիվը, բնակության հասցեն, նրա առնչությունը վարչական իրավախախտմանը և իրազեկման աղբյուրը, ինչպես նաև տեղեկություններ իր կողմից ներկայացված անձը հաստատող փաստաթղթերի մասին և ֆիզիկական անձի ու հաղորդումը ընդունող իրավասու պաշտոնատար անձի ստորագրությունները։

3. Եթե հաղորդում ներկայացնող ֆիզիկական անձի 16 տարին լրացել է, ապա սույն հոդվածի 2-րդ մասով սահմանված դեպքերում, նա նախազգուշացվում է սուտ հաղորդման համար սույն օրենսգրքով սահմանված վարչական պատասխանատվության մասին, ինչը հաստատում է իր ստորագրությամբ։

4. Իրավաբանական անձի հաղորդումը պետք է լինի գրավոր, պարունակի այն ներկայացրած իրավաբանական անձի լրիվ անվանումը, գտնվելու վայրը, ինչպես նաև բացահայտի իրավաբանական անձի առնչությունը վարչական իրավախախտմանը և նրա իրազեկման աղբյուրը և ստորագրված լինի իրավաբանական անձի օրինական ներկայացուցչի կողմից։

5. Գրավոր հաղորդումը կարող է ուղարկվել նաև փոստով: Փոստային գրավոր հաղորդումը պետք է ունենա նամակի, վավերացված հեռագրի, հեռախոuագրի, ռադիոգրի, էլեկտրոնային փոuտի կամ հաղորդումների այլ ընդունված ձև: Փոստային գրավոր հաղորդումը պետք է պարունակի այն ներկայացրած ֆիզիկական անձի ինքնությունը պարզելու համար բավարար տվյալներ, իսկ իրավաբանական անձի կողմից ներկայացվելու դեպքում` իրավաբանական անձի լրիվ անվանումը, գտնվելու վայրը, ինչպես նաև բացահայտի առնչությունը վարչական իրավախախտմանը և իրազեկման աղբյուրը:

6. Հաղորդմանը կարող են կցվել վարչական իրավախախտման կատարումը հաստատող նյութեր, այդ թվում՝ լուսանկարներ, տեսագրություններ, ձայնագրություններ և այլն։

7. Եթե զանգվածային լրատվության միջոցը հաղորդում է ներկայացնում, ապա հաղորդումը ներկայացվում է սույն հոդվածով սահմանված կարգով**:**

8**.** Եթե փոստային հաղորդումը չի համապատասխանում սույն հոդվածի 5-րդ մասով նախատեսված պահանջներին, ապա վարչական իրավախախտման վերաբերյալ վարույթ իրականացնող մարմինը իրավունք ունի հարուցել վարչական իրավախախտման վերաբերյալ վարույթ, որի մասին գրավոր տեղեկացվում է հաղորդումը ներկայացնողը:

**Հոդված 97. Քրեական վարույթի հանրային մասնակցի, դատավորի պետական կամ տեղական ինքնակառավարման մարմնի կամ դրա պաշտոնատար անձի հաղորդումը**

1. Քրեական վարույթի հանրային մասնակցի, դատավորի, պետական կամ տեղական ինքնակառավարման մարմնի կամ դրա պաշտոնատար անձի հաղորդումը պետք է ունենա ձևաթղթի վրա շարադրված և պատշաճ վավերացված պաշտոնական նամակի, էլեկտրոնային նամակի կամ հաղորդումների այլ ընդունված ձև:

2. Հաղորդումը պետք է պարունակի այն ներկայացրած պետական կամ տեղական ինքնակառավարման մարմնի լրիվ անվանումը և հասցեն կամ համապատասխան պաշտոնատար անձի, քրեական վարույթի հանրային մասնակցի, դատավորի, անունը, ազգանունը, պաշտոնը, ինչպես նաև բացահայտի համապատասխան մարմնի կամ պաշտոնատար անձի այն գործունեությունը կամ լիազորությունը, որի իրականացման ընթացքում նրան հայտնի է դարձել ենթադրյալ վարչական իրավախախտման փաստը: Հաղորդմանը կարող են կցվել այն հաստատող նյութեր, այդ թվում՝ լուսանկարներ, տեսագրություններ, ձայնագրություններ և այլն։

3. Քրեական հետապնդում չհարուցելու կամ այն դադարեցնելու մասին կամ քրեական վարույթը կարճելու մասին որոշում կայացնելու դեպքում, երբ անձի գործողություններում առկա են ենթադրյալ վարչական իրավախախտման հատկանիշներ, քրեական վարույթի հանրային մասնակիցը նման որոշում կայացնելուց ոչ ուշ, քան եռօրյա ժամկետում՝ այդ որոշումն քրեական վարույթի անհրաժեշտ նյութերի հետ միասին ուղարկում է համապատասխան վարչական մարմին՝ ըստ ենթակայության:

**Հոդված 98. Հաղորդումների քննարկման արդյունքում ընդունվող որոշումները**

1. Սույն օրենսգքրով սահմանված կարգով հաղորդում uտանալու յուրաքանչյուր դեպքում ընդունվում է հետևյալ որոշումներից մեկը`

1) վարչական իրավախախտման վերաբերյալ վարույթ հարուցելու մաuին.

2) վարչական իրավախախտման վերաբերյալ վարույթ հարուցելը մերժելու մաuին.

3) հաղորդումն ըuտ ենթակայության ուղարկելու մաuին։

2. Սույն հոդվածի 1-ին մասի 1-ին կետով նախատեսված որոշում կայացնելու դեպքում որոշման պատճենը եռօրյա ժամեկտում ուղարկվում է վարչական իրավախախտման վերաբերյալ վարույթի մասնակիցներին, և հաղորդում ներկայացրած անձին, եթե վերջինս վարչական իրավախախտման վերաբերյալ վարույթի մասնակից չէ:

3. Սույն հոդվածի 1-ին մասի 2-րդ կամ 3-րդ կետերով նախատեսված որոշում կայացնելու դեպքում՝ որոշման պատճենը եռօրյա ժամկետում ուղարկվում է հաղորդում ներկայացրած անձին:

**Հոդված 99. Վարչական իրավախախտման վերաբերյալ վարույթ հարուցելու մասին որոշումը**

1. Վարչական իրավախախտման վերաբերյալ վարույթ հարուցելու մասին որոշման մեջ նշվում են`

1) վարչական իրավախախտման վերաբերյալ վարույթ իրականացնող մարմնի անվանումը.

2) այն կազմելու վայրը (հասցեն) և ժամանակը (տարեթիվը, ամիսը, օրը, ժամը).

3) այն կազմող պաշտոնատար անձի պաշտոնը, անունը, ազգանունը.

4) վարչական իրավախախտման վերաբերյալ վարույթ հարուցելու առիթը.

5) վարչական իրավախախտման կատարման վայրը, ժամանակը (տարեթիվը, ամիսը, օրը, ժամը) և նկարագրությունը (փաստական հիմքը), որքանով դրանք պարզված են առկա ապացույցներով.

6) սույն օրենսգրքի հատուկ մասի այն հոդվածը կամ հոդվածի մասը, կետը, որը պատասխանատվություն է նախատեսում տվյալ վարչական իրավախախտման համար, ինչպես նաև նորմատիվ իրավական ակտի համապատասխան դրույթը, որի խախտումը սույն օրենսգրքի հատուկ մասով սահմանված է որպես վարչական իրավախախտում (իրավական գնահատականը),

7) ֆիզիկական անձ իրավախախտողի անունը, հայրանունը, ազգանունը, ծննդյան տարեթիվն ու ամսաթիվը, բնակության վայրը, իրավաբանական անձ իրավախախտողի անվանումը, գտնվելու վայրը, նրա ներկայացուցչի անունը, ազգանունը, բնակության վայրը, իսկ սույն օրենսգրքի 35-րդ գլխով սահմանված վարչական իրավախախտումների դեպքում՝  հարկ վճարողի հաշվառման համարը (այսուհետ` ՀՎՀՀ) ՝ առկայության դեպքում, ավելացված արժեքի հարկ (այսուհետ` ԱԱՀ)  վճարողների դեպքում` նաև ԱԱՀ վճարողի հաշվառման համարը՝ արձանագրությունը կազմելու պահին այդ տեղեկությունները հայտնի լինելու դեպքում.

8) վկաների և տուժողների (իրավաբանական անձի դեպքում՝ օրինական ներկայացուցչի) անունները, հայրանունները, ազգանունները, ծննդյան տարեթիվն ու ամսաթիվը և հասցեները, եթե նրանք կան,

9) վարչական իրավախախտման վերաբերյալ վարույթի տվյալ տեսակի համար օրենքով սահմանված անհրաժեշտ այլ տվյալներ:

3.  Այն դեպքում, երբ անձին վերագրվում են սույն օրենսգրքի հատուկ մասի տարբեր հոդվածներով, հոդվածի տարբեր մասերով կամ կետերով նախատեսված մի քանիվարչական իրավախախտումներ, որոշման մեջ նշվում են դրանցից յուրաքանչյուրի փաստական հիմքը և իրավական գնահատականը:

**Հոդված 100. Վարչական իրավախախտման վերաբերյալ վարույթի նյութերը**

1. Վարչականիրավախախտման վերաբերյալ վարույթի բոլոր նյութերը և փաստաթղթերը, այդ թվում՝ վարչական իրավախախտման վերաբերյալ արձանագրությունը և վարութային գործողությունների արձանագրությունները, վարչականիրավախախտման վերաբերյալ որոշումները, վարչական հարկադրանքի օժանդակ միջոցների կիրառման որոշումներն ու արձանագրությունները, սույն օրենսգրքի 88-րդ հոդվածի 2-րդ և 3-րդ մասով սահմանված դեպքերում և կարգով նաև իրեղեն ապացույցները, պահվում են վարչականիրավախախտման վերաբերյալ գործում:

2. Վարչական իրավախախտման վերաբերյալ գործերը համարակալվում են։ Վարչական իրավախախտման վերաբերյալ գործի համարն անփոփոխ է և պարունակում է վարչական իրավախախտման վերաբերյալ վարույթ իրականացնող մարմնի անվան առաջին տառերը ներառող կոդը, գործի հերթական համարը, տարեթվի վերջին երկու թվերը։ Վարչական իրավախախտման վերաբերյալ վարույթ իրականացնող մարմնի ղեկավարը կարող է սահմանել վարչական իրավախախտումների վերաբերյալ գործերի դասակարգիչներ։ Նման դասակարգիչներ սահմանված լինելու դեպքում վարչական իրավախախտման վերաբերյալ գործի համարը տարեթվի վերջին երկու թվերից առաջ ներառում է նաև դասակարգչի համարը։ Վարչական իրավախախտման վերաբերյալ գործի հերթական համարակալումը սկսվում է յուրաքանչյուր տարվա հունվարի մեկից։

3. Այն առարկաները և փաuտաթղթերը, որոնք իրենց բնույթով կամ մեծածավալությամբ չեն կարող պահվել վարչականիրավախախտման վերաբերյալ գործում, պահվում են այդ գործից առանձին` որպեu նրա անբաժան մաu, իսկ դրանց ցուցակը կցվում է վարչականիրավախախտման վերաբերյալ գործին:

**Հոդված  101. Վարչական իրավախախտման վերաբերյալ վարույթների միացումը և անջատումը**

1. Վարչական իրավախախտման վերաբերյալ վարույթ իրականացնող մարմինն իր որոշմամբ կարող է մեկ վարույթի շրջանակներում միացնել նույն անձի կողմից կատարված մեկից ավելի վարչական իրավախախտումների կամ մեկից ավելի անձանց կողմից կատարված նույն վարչական իրավախախտումների վերաբերյալ վարույթները, կամ պատշաճ և համակողմանի քննություն ապահովելու համար միմյանց հետ փաստական հանգամանքներով կապված մեկից ավելի վարչական իրավախախտումների վերաբերյալ վարույթները, եթե վարույթների միացումը չի խախտում վարչական իրավախախտման վերաբերյալ վարույթ իրականացնող մարմինների սույն օրենսգրքով սահմանված ենթակայությունը և չի կարող բացասաբար անդրադառնալ վարչական իրավախախտման վերաբերյալ վարույթի լրիվության, բազմակողմանիության և օբյեկտիվության վրա:

2. Մեկից ավելի անձանց կողմից կատարված մեկ կամ մեկից ավելի վարչական իրավախախտումների կապակցությամբ կամ նույն անձի կողմից կատարված մեկից ավելի վարչական իրավախախտումների կապակցությամբ հարուցված վարչական իրավախախտման վերաբերյալ վարույթն անջատվում է առանձին վարույթների վարչական իրավախախտման վերաբերյալ վարույթ իրականացնող մարմնի որոշմամբ, եթե վարույթի անջատումն անհրաժեշտ է տվյալ վարույթի հանգամանքներից ելնելով` պատշաճ և համակողմանի քննություն ապահովելու համար, չի խախտում վարչական իրավախախտման վերաբերյալ վարույթ իրականացնող մարմինների սույն օրենսգրքով սահմանված ենթակայությունը և չի կարող բացասաբար անդրադառնալ վարչական իրավախախտման վերաբերյալ վարույթի լրիվության, բազմակողմանիության ու օբյեկտիվության վրա:

3. Վարչական իրավախախտման վերաբերյալ վարույթները միացնելու կամ անջատելու վերաբերյալ որոշումների մասին եռօրյա ժամկետում ծանուցվում են վարչական իրավախախտման վերաբերյալ վարույթի մասնակիցները:

**Հոդված  102. Վարչական իրավախախտման վերաբերյալ վարույթի ընթացքի ամրագրումը**

1. Վարչական իրավախախտման վերաբերյալ վարույթի ընթացքը և դրա արդյունքներն ամրագրվում են արձանագրություններում: Ժամանակային առումով միմյանց անհապաղ հաջորդող վարութային գործողությունների արդյունքները կարող են ամրագրվել մեկ արձանագրության մեջ:

2. Վարչական իրավախախտման վերաբերյալ վարույթի ընթացքն ամրագրելիս կարող են կատարվել լուuանկարահանում, ձայնագրում, տեuագրում, ինչպես նաև գույքագրում և չափագրում։ Տեխնիկական միջոցների կիրառման արդյունքում ստացված լուսանկարները, ձայնագրությունները, տեսագրությունները, կազմված գծագրերը, պլանները կցվում են արձանագրությանը:

3. Վարչականիրավախախտման վերաբերյալ վարույթի ընթացքում կազմվող արձանագրության մեջ նշվում են՝

1) արձանագրությունը կազմելու վայրը (հասցեն) և ժամանակը (տարեթիվը, ամիսը, օրը, ժամը)..

2) վարութային գործողության կամ վարչական իրավախախտման վերաբերյալ վարույթի ընթացքում իրականացվող այլ գործողության կատարման վայրը և ժամանակը (տարեթիվը, ամիսը, օրը, uկuելու և ավարտելու ժամանակը).

3) վարչական իրավախախտման վերաբերյալ վարույթ իրականացնող մարմնի անվանումը, արձանագրությունը կազմող անձի պաշտոնը, անունը, ազգանունը.

4) վարութային գործողությանը կամ վարչական իրավախախտման վերաբերյալ վարույթի ընթացքում իրականացվող այլ գործողությանը մաuնակցող յուրաքանչյուր անձի ազգանունը, անունը, հայրանունը, ծննդյան տարեթիվն ու ամսաթիվը, կարգավիճակը, անհրաժեշտության դեպքում` հաuցեն և գործողության համար անհրաժեշտ սույն օրենսգրքով սահմանված այլ տվյալներ.

5) վարութային գործողությանը կամ վարչական իրավախախտման վերաբերյալ վարույթի ընթացքում իրականացվող տվյալ գործողության էությունը և կատարման կարգը բացատրելու, ինչպես նաև գործողության մասնակիցներին նրանց իրավունքները (այդ թվում՝ արձանագրության վերաբերյալ հայտարարություններ ու դիտողություններ անելու, լրացումներ և ուղղումներ պահանջելու իրավունքը), պարտականությունները և դրանք չկատարելու հետևանքները պարզաբանելու փաստը, որը հավաստվում է գործողության մասնակիցների ստորագրությամբ․

6) վարչական իրավախախտման վերաբերյալ վարույթի ընթացքում իրականացված գործողությունների ընթացքի, այդ թվում՝ դրանց հաջորդականության և արդյունքների մանրամասն նկարագրությունը, գործողության արդյունքում պարզված հանգամանքները, ինչպես նաև նշում արձանագրությանը կցված հավելվածների մասին, դրանց առկայության դեպքում.

7) առկայության դեպքում՝ գործողության մասնակիցների դիտողությունները, հայտարարությունները, նրանց պահանջով կատարված լրացումները և ուղղումները,.

8) տեխնիկական (տեսաձայնագրման, ձայնագրման, տեսանկարահանման) միջոցների կիրառման դեպքում դրանց նկարագիրը, ինչպես նաև վարութային գործողությանը կամ վարչական իրավախախտման վերաբերյալ վարույթի ընթացքում իրականացվող այլ գործողության մասնակիցներին տեխնիկական միջոցների կիրառման մասին նախազգուշացնելու փաստը, որը հավաստվում է գործողության մասնակիցների ստորագրությամբ:

4. Տեսաձայնագրմամբ, այդ թվում՝ տեսակապի միջոցով կատարված վարչական իրավախախտման վերաբերյալ վարույթի ընթացքում իրականացված գործողության արձանագրությունում միայն նշվում են տվյալ գործողության էությունը, հակիրճ բովանդակությունը և հիմնական արդյունքները, իսկ սույն հոդվածի 3-րդ մասով սահմանված վերաբերելի մյուս տեղեկությունները և գործողությունների կատարման փաստը ամրագրվում են միայն տեսաձայնագրմամբ։

5. Արձանագրությունը կազմվում է ձեռագիր կամ համակարգչային եղանակով։  Արձանագրության  տեքuտը պետք է գրված լինի պարզ, հuտակ և ընթեռնելի։  Արձանագրության տեքստում ջնջումները,  լրացումներն ու ուղղումները, դիտողությունները  պետք է լինեն  ծանոթագրված, դրանում չպետք է թողնվեն դատարկ և հետագայում լրացման համար նախատեuված չլրացված մաuեր կամ այլ չծանոթագրված ուղղումներ։

6. Արձանագրությունը ներկայացվում է վարութային գործողությանը կամ վարչական իրավախախտման վերաբերյալ վարույթի ընթացքում իրականացվող այլ գործողությանը մաuնակցած անձանց` ծանոթացման համար: Արձանագրությունում դիտողություններ կատարելու վերաբերյալ բոլոր հայտարարությունները uտորագրում են նշված գործողությանը մաuնակցած անձինք:

7. Արձանագրության բոլոր էջերը uտորագրում են այն կազմող պաշտոնատար անձը և վարութային գործողությանը կամ վարչական իրավախախտման վերաբերյալ վարույթի ընթացքում իրականացվող այլ գործողությանը մաuնակցող անձինք: Արձանագրության օրինակը այն կազմելուց հետո անմիջապես ստորագրությամբ առձեռն հանձնվում է վարութային գործողությանը կամ վարչական իրավախախտման վերաբերյալ վարույթի ընթացքում իրականացվող այլ գործողությանը սույն օրենսգրքով սահմանված կարգով մասնակցած անձին, իսկ այն ստանալուց հրաժարվելու դեպքում այդ մասին նշում է կատարվում արձանագրության մեջ:

8. Վարութային գործողությանը կամ վարչական իրավախախտման վերաբերյալ վարույթի ընթացքում իրականացվող այլ գործողությանը մասնակցած որևէ անձի` արձանագրությունը uտորագրելուց հրաժարվելու դեպքում այն կազմող պաշտոնատար անձը արձանագրությունում այդ մաuին կատարում է համապատաuխան գրառում: Արձանագրությունը uտորագրելուց հրաժարվող անձին հնարավորություն է տրվում շարադրելու հրաժարման պատճառները, իսկ եթե հրաժարվում է դրանք շարադրելուց, ապա արձանագրությունը կազմող պաշտոնատար անձը արձանագրությունում այդ մաuին կատարում է համապատաuխան գրառում: Եթե վարութային գործողության կամ վարչական իրավախախտման վերաբերյալ վարույթի ընթացքում իրականացվող այլ գործողության մասնակիցը հոգեկան, մտավոր կամ ֆիզիկական առողջության խնդիր ունենալու պատճառով զրկված է արձանագրությունն անձամբ uտորագրելու հնարավորությունից, ապա արձանագրությունը տվյալ անձին ծանոթացման է ներկայացվում նրա օրինական ներկայացուցչի կամ ներկայացուցչի, ինչպես նաև այդ գործողության մյուս մասնակիցների ներկայությամբ, որոնք իրենց uտորագրություններով հաuտատում են արձանագրության բովանդակության համապատաuխանությունն իսկությունը և համապատասխան անձի կողմից այն uտորագրելու անհնարինությունը:

9. Որպես հավելված, դրանց առկայության դեպքում, արձանագրությանը կցվում են վարութային գործողության կամ վարչական իրավախախտման վերաբերյալ վարույթի ընթացքում իրականացվող այլ գործողության ընթացքում վերցված, կնքված և փաթեթավորված առարկաները, փաստաթղթերը կամ այլ նյութերը, ինչպես նաև գործողության ընթացքն ու արդյունքներն ամրագրած էլեկտրոնային կրիչները, տեսաերիզները, ձայնագրությունները, լուսանկարչական նեգատիվները և լուսանկարները, գործողության ընթացքում կազմված կամ պատրաստված տեղեկանքները, գծագրերը, պլանները: Արձանագրությանը կցված հավելվածներն արձանագրության բաղկացուցիչ մաս են և չեն կարող օգտագործվել առանց արձանագրության:

10. Այն դեպքում, երբ վարչական իրավախախտման վերաբերյալ վարույթ իրականացնող մարմնի կողմից ընդունվող որոշումները կամ կազմվող այլ փաստաթղթերը բավարարում են սույն հոդվածով սահմանված արձանագրությանը ներկայացվող պահանջներին, առանձին արձանագրություն կարող է չկազմվել:

11. Վարութային գործողության կամ վարչական իրավախախտման վերաբերյալ վարույթի ընթացքում իրականացվող այլ գործողությունների կատարման կարգը կանոնակարգող նորմերով կարող են նախատեսվել կոնկրետ վարութային գործողության կամ վարչական իրավախախտման վերաբերյալ վարույթի ընթացքում իրականացվող այլ գործողության արձանագրությանը ներկայացվող լրացուցիչ պահանջներ:

**Հոդված 103. Վարչական իրավախախտման վերաբերյալ վարույթը բացառող հանգամանքները և վարչական իրավախախտման վերաբերյալ վարույթը կարճելու հիմքերը**

1. Վարչական իրավախախտման վերաբերյալ վարույթ չի կարող հարուցվել, իսկ հարուցված վարչական իրավախախտման վերաբերյալ վարույթը ենթակա է կարճման, եթե`

1) հաստատվել է վարչական իրավախախտման բացակայությունը.

2) նույն արարքի առնչությամբ հարուցվել է քրեական հետապնդում կամ նույն արարքի համար անձը ենթարկվել է քրեական պատասխանատվության.

3) իրավախախտողը սույն օրենսգրքի ընդհանուր կամ հատուկ մասի դրույթների ուժով ենթակա է ազատման վարչական պատասխանատվությունից.

4) իրավախախտողը վարչական իրավախախտումը կատարելու պահին չի հասել վարչական պատասխանատվության համար սահմանված տարիքին.

5) ուժը կորցրել է տվյալ վարչական իրավախախտման համար վարչական պատասխանատվություն սահմանող սույն օրենսգրքի հատուկ մասի համապատասխան նորմը.

6) առկա է սույն օրենսգրքի ընդհանուր մասով սահմանված՝ վարչական պատասխանատվությունը բացառող հանգամանք.

7) իրավախախտողի նկատմամբ առկա է նույն արարքի համար վարչական տույժ նշանակելու, վարչական իրավախախտման վերաբերյալ վարույթը կարճելու որոշում.

8) իրավախախտողը մահացել է, բացառությամբ այն դեպքերի, երբ մահացածի օրինական ներկայացուցիչը առարկում է դրա դեմ, այն հիմքով, որ մահացածը չի կատարել իրեն վերագրվող վարչական իրավախախտումը.

9) իրավաբանական անձը լուծարվել է.

10) անձը օգտվում է վարչական պատասխանատվության ենթարկվելու անձեռնմխելիությունից և իրավասու մարմինը պատշաճ իրավական ընթացակարգի արդյունքում նրան չի զրկել այդ անձեռնմխելիությունից.

11) վարչական իրավախախտման վերաբերյալ վարույթը հարուցվել է սույն օրենսգրքով չնախատեսված առիթի կամ սույն օրենսգրքով չնախատեսված աղբյուրից ստացված տեղեկության հիման վրա:

2. Վարչական իրավախախտման վերաբերյալ վարույթը կարճվում է նաև եթե՝

1) սույն օրենսգրքով սահմանված կարգով վարչական իրավախախտման վերաբերյալ վարույթը կասեցնելու օրվանից անցել է մեկ տարի, բացառությամբ սույն օրենսգրքի 104-րդ հոդվածի 1-ին մասի 6-րդ կետով և 105-րդ հոդվածի 1-ին մասով սահմանված դեպքերի.

2) բեկանվել են տվյալ վարչական իրավախախտման վերաբերյալ վարույթ հարուցելու կամ վարչական իրավախախտման վերաբերյալ տվյալ վարույթով վարչական տույժ նշանակելու մասին որոշումները:

3. Վարչական իրավախախտման վերաբերյալ վարույթի կարճման մասին վարչական իրավախախտման վերաբերյալ վարույթ իրականացնող մարմինը կայացնում է որոշում, որը եռօրյա ժամկետում ուղարկվում է վարչական իրավախախտման վերաբերյալ վարույթի մասնակիցներին։

4. Սույն օրենսգրքի 105-րդ հոդվածի 3-րդ մասով սահմանված դեպքում վարչական իրավախախտման վերաբերյալ կարճված վարույթը կարող է վերսկսվել:

# Հոդված 104. Վարչական իրավախախտման վերաբերյալ վարույթի կասեցման հիմքերը

1. Վարչական իրավախախտման վերաբերյալ վարույթ իրականացնող մարմինը պարտավոր է վարչական իրավախախտման վերաբերյալ վարույթն ամբողջությամբ կամ համապատասխան մասով կասեցնել, եթե՝

1) հայտնի չէ վարչական իրավախախտում կատարած անձը.

2) ենթադրյալ վարչական իրավախախտում կատարած անձը թաքնվել է կամ նրա բնակության կամ գտնվելու վայրն այլ պատճառներով պարզված չէ, եթե առանց նրա մասնակցության վարչական իրավախախտման վերաբերյալ վարույթի իրականացումն անհնար է.

3) ենթադրյալ վարչական իրավախախտում կատարած անձը հիվանդ է այնպիսի ծանր հիվանդությամբ կամ գտնվում է Հայաստանի Հանրապետության սահմաններից դուրս, որի պատճառով չի կարող մասնակցել վարչական իրավախախտման վերաբերյալ վարույթին, եթե առանց նրա մասնակցության վարչական իրավախախտման վերաբերյալ վարույթի իրականացումն անհնար է.

4) ենթադրյալ վարչական իրավախախտում կատարած անձը օգտվում է վարչական պատասխանատվության ենթարկվելու անձեռնմխելիությունից.

5) գործում է անհաղթահարելի ուժ, որը ժամանակավորապես խոչընդոտում է վարչական իրավախախտման վերաբերյալ վարույթի ընթացքին.

6) անհնարին է տվյալ վարչական իրավախախտման վերաբերյալ վարույթի արդյունքում որոշման ընդունումը մինչև սահմանադրական, վարչական, քաղաքացիական կամ քրեական դատավարության կարգով քննվող գործով որոշում կայացնելը.

7) փորձագիտական եզրակացություն տալու համար անհրաժեշտ է ավելի երկար ժամանակ, քան սույն օրենսգրքով սահմանված վաղեմության ժամկետի ավարտը՝ մինչև համապատասխան փորձագիտական եզրակացությունն ստանալը.

8) ստուգումների կամ ուսումնասիրությունների իրականացման համար անհրաժեշտ է ավելի երկար ժամանակ, քան սույն օրենսգրքով սահմանված վաղեմության ժամկետի ավարտը՝ մինչև համապատասխան ստուգման կամ ուսումնասիրության ավարտը.

9) ենթադրյալ վարչական իրավախախտում կատարած իրավաբանական անձը վերակազմակերպվում է` մինչև վերակազմակերպման ավարտը.

10) նույն արարքի առնչությամբ նախաձեռնվել է քրեական վարույթ մինչև քրեական դատավարության օրենսգրքով սահմանված կարգով քրեական հետապնդում հարուցելը:

2. Վարչական իրավախախտման վերաբերյալ վարույթի կասեցման մասին վարչական իրավախախտման վերաբերյալ վարույթ իրականացնող մարմինը կայացնում է որոշում, որը եռօրյա ժամկետում ուղարկվում է վարչական իրավախախտման վերաբերյալ վարույթի մասնակիցներին։

3. Վարչական իրավախախտման վերաբերյալ վարույթ իրականացնող մարմինը կարող է վարչական իրավախախտման վերաբերյալ վարույթը կասեցնել նաև սույն օրենսգրքով, ինչպես նաև վարչական իրավախախտման վերաբերյալ վարույթի առանձնահատկություններ սահմանող այլ օրենքներով նախատեսված այլ դեպքերում։

4. Վարչական իրավախախտման վերաբերյալ վարույթը կարող է կասեցվել վարչական իրավախախտման վերաբերյալ վարույթի համար անհրաժեշտ հնարավոր բոլոր գործողությունները կատարելուց հետո։

5. Վարչական իրավախախտման վերաբերյալ վարույթը կասեցվում է մինչև այն կասեցնելու հիմք հանդիսացած հանգամանքները վերանալը։ Դրանց վերանալուց հետո վարչական իրավախախտման վերաբերյալ վարույթը վերսկսվում է վարչական իրավախախտման վերաբերյալ վարույթ իրականացնող մարմնի որոշմամբ։ Սույն հոդվածի 1-ին մասի 10-րդ կետով սահմանված դեպքում քրեական հետապնդում հարուցելու որոշում կայացվելու դեպքում վարչական իրավախախտման վերաբերյալ վարույթը կարճվում է սույն օրենսգրքի 103-րդ հոդվածով սահմանված կարգով:

**Հոդված 105. Վարչական իրավախախտման վերաբերյալ վարույթի նյութերը քննիչին հանձնելը**

1. Եթե վարչական իրավախախտման վերաբերյալ վարույթի ընթացքում վարչական իրավախախտման վերաբերյալ վարույթ իրականացնող մարմինը գալիս է այն եզրակացության, որ կատարված արարքը պարունակում է ենթադրյալ հանցագործության հատկանիշներ, ապա սույն օրենսգրքի 104-րդ հոդվածով սահմանված կարգով կասեցնում է վարչական իրավախախտման վերաբերյալ վարույթը և այդ վարույթի նյութերը իր պատճառաբանված որոշմամբ անհապաղ հանձնում է քննիչին Հայաստանի Հանրապետության քրեական դատավարության օրենսգրքի 181-րդ հոդվածով սահմանված քննչական ենթակայության կանոններին համապատասխան: Տվյալ որոշման պատճենը այն կայացնելուց հետո եռօրյա ժամկետում ուղարկվում է վարչական իրավախախտման վերաբերյալ վարույթի մասնակիցներին։

2. Սույն հոդվածի 1-ի մասով սահմանված դեպքում, եթե քրեական վարույթն իրականացնող մարմինը օրենքով սահմանված կարգով չի հարուցում քրեական հետապնդում կամ դադարեցնում է քրեական հետապնդումը, կամ կարճում է քրեական վարույթը, և գալիս է այն եզրակացության, որ կատարված արարքը պարունակում է ենթադրյալ վարչական իրավախախտման հատկանիշներ ապա տվյալ որոշումը՝ անհրաժեշտ նյութերի հետ միասին ստանալու պահից սույն օրենսգրքի 104-րդ հոդվածով սահմանված կարգով կասեցված վարչական իրավախախտման վերաբերյալ վարույթը վերսկսվում է:

3. Սույն հոդվածի 1-ի մասով սահմանված դեպքում, եթե քրեական վարույթն իրականացնող մարմինը օրենքով սահմանված կարգով հարուցում է քրեական հետապնդում, ապա տվյալ որոշումը ստանալու պահից կասեցված վարչական իրավախախտման վերաբերյալ վարույթը սույն օրենսգրքի 103-րդ հոդվածով սահմանված կարգով ենթակա է կարճման: Հարուցված քրեական հետապնդումը դադարեցնելու կամ տվյալ քրեական վարույթը օրենքով սահմանված կարգով կարճելու դեպքում, նման որոշում կայացնելուց ոչ ուշ, քան եռօրյա ժամկետում, երբ անձի գործողություններում առկա են վարչական իրավախախտման հատկանիշներ, այն՝ համապատասխան անհրաժեշտ նյութերով ուղարկում է վարչական մարմին՝ ըստ ենթակայության՝ վարչական իրավախախտումների վերաբերյալ սույն օրենսգրքի 103-րդ հոդվածով սահմանված կարգով կարճված վարչական իրավախախտումների վերաբերյալ վարույթը վերսկսելու համար:

**Հոդված 106.  Վարչական իրավախախտման վերաբերյալ** **վարույթի նյութերը ըստ ենթակայության ուղարկելու մասին որոշում**

1. Եթե վարչական իրավախախտման վերաբերյալ վարույթ իրականացնող մարմինը պարզում է, որ տվյալ վարչական իրավախախտման վերաբերյալ վարույթնիրականացնելու իրավասությամբ օժտված չէ, ապա անհապաղ որոշում է կայացնում վարչական իրավախախտման վերաբերյալ վարույթի նյութերն ըստ ենթակայության ուղարկելու մասին` նշելով այն վարչական իրավախախտման վերաբերյալ վարույթ իրականացնող մարմինը, որին ուղարկվում է տվյալ վարույթը, և որոշման պատճենը այն կայացնելուց հետո եռօրյա ժամկետում ուղարկում է վարչական իրավախախտման վերաբերյալ վարույթի մասնակիցներին։

**Հոդված 107. Դատական կարգով վարչական պատասխանատվության ենթարկելու հայցադիմում դատարան ներկայացնելու մասին որոշումը**

1. Սույն օրենսգրքի 78-րդ հոդվածով սահմանված դեպքերում վարչական իրավախախտման վերաբերյալ վարույթ իրականացնող մարմինը որոշում է կայացնում դատական կարգով վարչական պատասխանատվության ենթարկելու հայցադիմում դատարան ներկայացնելու մասին:

2. Սույն հոդվածի 1-ին մասով սահմանված հայցադիմումը դատարան է ներկայացվում վարչական իրավախախտման վերաբերյալ վարույթ հարուցելու պահից երկու ամսյա ժամկետում վարչական իրավախախտման վերաբերյալ վարույթի համար անհրաժեշտ վարութային կամ վարչական իրավախախտման վերաբերյալ այլ գործողությունները կատարելուց հետո:

3. Սույն հոդվածով սահմանված դատական կարգով վարչական պատասխանատվության ենթարկելու ներկայացված հայցադիմումի ընդունումը և քննությունն իրականացվում է Հայաստանի Հանրապետության վարչական դատավարության օրենսգրքով սահմանված կարգով և ժամկետներում:

**Հոդված 108. Վարչական իրավախախտման վերաբերյալ գործի քննություն նշանակելու մասին որոշումը**

1. Վարչական իրավախախտման վերաբերյալ գործի քննություն նշանակելու մասին որոշումը պետք է բովանդակի վարչական իրավախախտման վերաբերյալ վարույթի մասին տվյալները, հրավիրվող անձանց ցանկը և նրանց կարգավիճակը, տեղեկություններ գործի քննության տեղի և ժամանակի մաuին, գործի քննությանը չներկայանալու հետևանքների մասին և uույն oրենuգրքով սահմանված դեպքերում դռնփակ քննություն անցկացնելու մաuին։

2. Վարչական իրավախախտման վերաբերյալ գործի քննություն նշանակելու մասին որոշումը այն կայացնելուց հետո եռօրյա ժամկետում ուղարկվում է վարչական իրավախախտան վերաբերյալ վարույթի մասնակիցներին, բայց ոչ ուշ քան վարչական իրավախախտման վերաբերյալ գործի քննությունից հինգ օր առաջ:

**Հոդված 109. Վարչական իրավախախտման վերաբերյալ վարույթի նյութերի մատչելիությունը**

1. Վարչական իրավախախտան վերաբերյալ վարույթի մասնակիցները իրավունք ունեն վարչական իրավախախտման վերաբերյալ վարույթ իրականացնող մարմնում ծանոթանալու վարչական իրավախախտման վերաբերյալ վարույթի նյութերին:

2. Վարչական իրավախախտման վերաբերյալ վարույթի նյութերին ծանոթանալու հնարավորությունը, ինչպես նաև վարչական իրավախախտման վերաբերյալ վարույթի նյութերի էլեկտրոնային տարբերակը պետք է տրվի վարչական իրավախախտան վերաբերյալ վարույթի մասնակցի կողմից դրա վերաբերյալ գրավոր դիմումը ներկայացնելու օրվանից երեք օրվա ընթացքում: Վարչական իրավախախտման վերաբերյալ վարույթի նյութերին ծանոթանալու համար վարչական իրավախախտան վերաբերյալ վարույթի մասնակիցներին տրամադրվում է ողջամիտ ժամկետ:

3. Վարչական իրավախախտման վերաբերյալ վարույթի նյութերին ծանոթացող անձինք իրավունք ունեն վարչական իրավախախտման վերաբերյալ գործում առկա փաստաթղթերից անել դուրսգրումներ, պատճենահանել դրանք, համապատասխան սարքավորումների կիրառմամբ լսելու ձայնագրությունները, դիտելու տեսագրությունները, տեսաձայնագրությունները լուսանկարել իրեղեն ապացույցները:

4. Վարչական իրավախախտման վերաբերյալ նյութերին ծանոթացնելու վերաբերյալ վարչական իրավախախտման վերաբերյալ վարույթ իրականացնող մարմնի պաշտոնատար անձը կազմում է արձանագրություն, որի մեջ նշվում են գործին ծանոթանալու յուրաքանչյուր օրը, սկսելու և ավարտելու ժամանակը: Արձանագրության մեջ մտցվում են վարչական իրավախախտման վերաբերյալ վարույթի նյութերի ծանոթանալուց հետո հարուցված բանավոր միջնորդությունները: Գրավոր միջնորդությունները կցվում են արձանագրությանը, որի մասին նշում է կատարվում արձանագրության մեջ:

5. Օրենքով պահպանվող գաղտնիք պարունակող տեղեկություններին ծանոթացնելու դեպքում վարչական իրավախախտման վերաբերյալ վարույթ իրականացնող մարմնի պաշտոնատար անձը նախազգուշացնում է դրանց հրապարակման անթույլատրելիության, ինչպես նաև դրա համար նախատեսված պատասխանատվության մասին, որի կապակցությամբ համապատասխան անձինք տալիս են ստորագրություն, որի մասին նշում է կատարվում արձանագրության մեջ:

6. Վարչական իրավախախտման վերաբերյալ վարույթի նյութերը կարող են հրապարակվել միայն իրավախախտողի համաձայնությամբ, բացառությամբ սույն հոդվածի 7-րդ մասով սահմանված դեպքի:

7. Իրավախախտողին հայտնաբերելու նպատակով վարչական իրավախախտման վերաբերյալ վարույթի նյութերը կարող են հրապարակվել առանց իրավախախտողի համաձայնության, սակայն իրավախախտումն ամրագրած տեսանյութի կադրում կամ լուսանկարում արձանագրված այլ անձանց պատկերները մթնեցվում են անտեսանելիության աստիճանի: Հասարակական կարգի պաշտպանության նպատակով վարչական իրավախախտման վերաբերյալ վարույթի նյութերը կարող են հրապարակվել առանց իրավախախտողի համաձայնության, սակայն իրավախախտումն ամրագրած տեսանյութի կադրում կամ լուսանկարում արձանագրված անձանց, ինչպես նաև իրավախախտողի պատկերները մթնեցվում են անտեսանելիության աստիճանի:

## Հոդված 110. Վարչական իրավախախտման վերաբերյալ գործի քննության հրապարակայնությունը

## 1. Վարչական իրավախախտման վերաբերյալ գործի քննությունը պետք է անցկացվի դռնբաց` բացառությամբ uույն հոդվածի 2-րդ մաuով նախատեuված դեպքերի։

2. Վարչական իրավախախտման վերաբերյալ գործի քննությունը կամ դրա մի մասը վարչական իրավախախտման վերաբերյալ վարույթ իրականացնող մարմնի նախաձեռնությամբ կամ վարչական իրավախախտան վերաբերյալ վարույթի մասնակցի միջնորդությամբ կարող է անցկացվել դռնփակ հասարակական կարգի, պետական անվտանգության, բարոյականության**,** օրենքով պահպանվող գաղտնիքի, մասնակիցների մասնավոր կյանքի կամ անչափահասների պաշտպանության նպատակով։

3. Վարչական իրավախախտման վերաբերյալ գործի քննությունը կամ դրա մի մասը դռնփակ անկացնելու հարցը լուծվում է դռնփակ և վարչական իրավախախտման վերաբերյալ վարույթ իրականացնող մարմինը կայացնում է որոշում վարչական իրավախախտման վերաբերյալ գործի քննությունը կամ դրա մի մասը դռնփակ անցկացնելու մասին:

4. Վարչական իրավախախտման վերաբերյալ վարույթ իրականացնող մարմնի որոշումները բոլոր դեպքերում հրապարակվում են։ Վարչական իրավախախտման վերաբերյալ գործի քննությունը դռնփակ անցկացնելու դեպքում չեն հրապարակվում որոշման այն մասերը, որոնք հիմք են հանդիuացել գործի քննությունը դռնփակ անցկացնելու համար։

**Հոդված 111. Վարչական իրավախախտման վերաբերյալ գործի քննության վայրը**

1. Վարչական իրավախախտման վերաբերյալ գործը քննվում է՝ ըստ վարչական իրավախախտման կատարման վայրի կամ ըստ վարչական իրավախախտման վերաբերյալ գործը քննող մարմնի գտնվելու վայրի։ Տարածքային այլընտրանքային ենթակայության դեպքում իրավախախտողի միջնորդությամբ վարչական իրավախախտման վերաբերյալ գործը կարող է քննվել՝ ըստ նրա բնակության վայրի։

2. Uույն oրենuգրքի 413-433-րդ կամ 436-րդ հոդվածներով սահմանված վարչական իրավախախտումների վերաբերյալ գործերը կարող են քննվել նաև ըստ տրանuպորտային միջոցների կամ դրանք վարող անձանց հաշվառման վայրի։

**Հոդված 112. Վարչական իրավախախտման վերաբերյալ գործի քննությանը վարչական** **իրավախախտման վերաբերյալ վարույթի մասնակիցների չներկայանալու հետևանքները և վարչական իրավախախտման վերաբերյալ գործի քննությունը հետաձգելը**

1. Վարչական իրավախախտման վերաբերյալ գործը քննվում է վարչական իրավախախտման վերաբերյալ վարույթի մասնակիցների մասնակցությամբ։

2. Վարչական իրավախախտման վերաբերյալ գործը կարող է քննվել վարչական իրավախախտման վերաբերյալ վարույթի մասնակցի բացակայությամբ, եթե նա ՝

1) միջնորդել է գործը քննել իր բացակայությամբ՝ ներկայացված փաստաթղթերի և նյութերի հիման վրա.

2) գործի քննության ժամանակի և վայրի մասին պատշաճ ծանուցված լինելով՝ չի ներկայացել գործի քննությանը և չի ներկայացրել գործի քննության հետաձգման մասին միջնորդություն կամ այդ միջնորդությունը մերժվել է:

3. Վարչական իրավախախտման վերաբերյալ գործի քննությունը կարող է հետաձգվել, եթե`

1) վարչական իրավախախտման վերաբերյալ վարույթի մասնակիցը միջնորդել է հետաձգել գործի քննությունը.

2) անհրաժեշտ է ներկայացնել լրացուցիչ ապացույցներ.

3) ավարտվել է աշխատանքային օրը, եթե սույն օրենսգրքով գործի քննության հատուկ ժամկետներ սահմանված չեն.

4) այն չի կարող քննվել տվյալ օրը, վարչական իրավախախտման վերաբերյալ վարույթի մասնակիցներից որևէ վարույթին օժանդակող անձանց բացակայության պատճառով.

4. Վարչական իրավախախտման վերաբերյալ գործի քննությունը հետաձգվում է`

1) տվյալ գործը քննող վարչական իրավախախտման վերաբերյալ վարույթ իրականացնող մարմնի պաշտոնատար անձի կողմի ինքնաբացարկ հայտնելու կամ բացարկի միջնորդությունը բավարարելու դեպքում.

2) վարչական իրավախախտման վերաբերյալ վարույթի կասեցման հիմքերի ի հայտ գալու դեպքում` մինչև կասեցման հանգամանքի վերացումը:

5. Սույն հոդվածի 3-րդ մասով սահմանված դեպքերում տվյալ գործը քննող վարչական իրավախախտման վերաբերյալ վարույթ իրականացնող մարմնի պաշտոնատար անձն իր նախաձեռնությամբ կամ վարչական իրավախախտման վերաբերյալ վարույթի մասնակցի միջնորդությամբ կարող է պատճառաբանված որոշմամբ հետաձգել վարչական իրավախախտման վերաբերյալ գործի քննությունը՝ ծանուցելով վարչական իրավախախտման վերաբերյալ վարույթին մասնակցող անձանց:

6. Վարչական իրավախախտման վերաբերյալ վարույթին օժանդակող անձանցից, ինչպես նաև վարչական իրավախախտման վերաբերյալ վարույթի մասնակիցներից որևէ մեկի գործի քննությանը չներկայանալու դեպքում վարչական իրավախախտման վերաբերյալ վարույթ իրականացնող մարմինը, լսելով վարչական իրավախախտման վերաբերյալ վարույթի մյուս մասնակիցների կարծիքները, նրանց բացակայությամբ վարչական իրավախախտման վերաբերյալ գործը քննելու հնարավորության մասին, կայացնում է վարչական իրավախախտման վերաբերյալ գործի քննությունը շարունակելու կամ վարչական իրավախախտման վերաբերյալ գործի քննությունը հետաձգելու մասին որոշում:

7. Վարչական իրավախախտման վերաբերյալ վարույթին մասնակցող անձինք սույն օրենսգրքով սահմանված կարգով պատշաճ ծանուցվում են վարչական իրավախախտման վերաբերյալ գործի հաջորդ քննության ժամանակի և վայրի մասին:

8. Վարչական իրավախախտման վերաբերյալ գործի քննությունը հետաձգելուց հետո այն շարունակվում է ընդհատված պահից։

**Հոդված 113. Վարչական իրավախախտման վերաբերյալ գործի քննության կարգը**

1. Վարչական իրավախախտման վերաբերյալ գործի քննության ընթացքում`

1) հայտարարվում է, թե ով է քննում գործը (կոլեգիալ կազմի դեպքում՝ ինչ կազմով է քննվում գործը), ինչ գործ է քննվում, ով է իրավախախտողը.

2) պարզվում է վարչական իրավախախտման վերաբերյալ վարույթի մասնակիցների և գործի քննությանը կանչված վարչական իրավախախտման վերաբերյալ վարույթին օժանդակող անձանց ներկայության կամ բացակայության փաստը, նրանց բացակայության պատճառները, որի հիման վրա սույն օրենսգրքով սահմանված կարգով ընդունվում է վարչական իրավախախտման վերաբերյալ գործը նրանց բացակայությամբ քննելու կամ վարչական իրավախախտման վերաբերյալ գործի քննությունը հետաձգելու մասին որոշում.

3) ստուգվում են վարչական իրավախախտման վերաբերյալ վարույթի մասնակիցների օրինական ներկայացուցիչների, ներկայացուցիչների, պաշտպանի լիազորությունները հավաստող փաստաթղթերը.

4) վարչական իրավախախտման վերաբերյալ գործի քննությանը մասնակցող անձանց պարզաբանվում են սույն օրենսգրքով սահմանված նրանց իրավունքները և պարտականությունները.

5) քննարկվում և լուծվում են վարչական իրավախախտման վերաբերյալ վարույթի մասնակիցների ներկայացրած միջնորդությունները և բացարկները.

6) հրապարակվում է վարչական իրավախախտման վերաբերյալ արձանագրությունը, ստուգում իրականացնելու մասին իրավական ակտը կամ վարչական իրավախախտման վերաբերյալ վարույթ հարուցելու մասին որոշումը.

7) հետազոտվում են ապացույցները.

8) լսվում են վարչական իրավախախտման վերաբերյալ վարույթի մասնակիցները.

9) անհրաժեշտության դեպքում վարչական իրավախախտման վերաբերյալ վարույթ իրականացնող մարմնի որոշմամբ իրականացվում են սույն օրենսգրքով նախատեսված այլ գործողություններ։

2. Վարչական իրավախախտման վերաբերյալ գործի քննության վերաբերյալ կազմվում է արձանագրություն, որը ստորագրում է վարչական իրավախախտման վերաբերյալ գործը քննող պաշտոնատար անձը (անձինք)։ Արձանագրությունը պետք է կազմվի գործի քննությունից հետո առնվազն երեք օրվա ընթացքում։ Արձանագրությանը կարող են ծանոթանալ վարչական իրավախախտման վերաբերյալ վարույթին մասնակցող անձինք և ներկայացնել դիտողություններ, որոնք ներառվում են այդ արձանագրության մեջ:

**Հոդված  114. Վարչական իրավախախտման վերաբերյալ արագացված վարույթը**

1. Սույն օրենսգրքի 413-423-րդ, 429-433-րդ, 436-րդ հոդվածներով սահմանված վարչական իրավախախում կատարելու դեպքում, եթե իրավախախտողը սույն օրենսգքրի 95-րդ հոդվածով կազմված վարչական իրավախախտման վերաբերյալ արձանագրությանը ծանոթանալուց հետո դիտողություններ ու միջնորդություններ չի ներկայացնում, ապա վարչական իրավախախտման վերաբերյալ վարույթ իրականացնող մարմինը կարող է վարչական իրավախախտման վերաբերյալ վարույթն իրականացնել արագացված կարգով և վարչական իրավախախտման վերաբերյալ որոշումը կայացնել՝ վարչական իրավախախտման արձանագրությունը կազմելուց անմիջապես հետո, եթե իրավախախտողը չի առարկում:

2. Սույն հոդվածով սահմանված կարգը չի կիրառվում, եթե՝

1) այն կարող է ազդել վարչական իրավախախտման վերաբերյալ վարույթի լրիվության, բազմակողմանիության և օբյեկտիվության վրա.

2) տվյալ վարչական իրավախախտման համար սույն օրենսգրքի հատուկ մասով սահմանված նախազգուշացում կամ տուգանք վարչական տույժի տեսակներից բացի սահմանված է վարչական տույժի այլ տեսակ.

3) անձը օգտվում է վարչական պատասխանատվության ենթարկվելու անձեռնմխելիությունից.

4) վարչական իրավախախտում կատարած անձը անչափահաս է.

5) իրավախախտողը առարկում է արագացված վարույթ դեմ:

3. Արագացված կարգով վարչական իրավախախտման վերաբերյալ որոշում կայացնելիս իրավախախտողին պարզաբանվում են նրա իրավունքները ու պարտականությունները, այդ թվում՝ արագացված վարույթի դեմ առարկելու և սույն օրենսգրքի 41-րդ հոդվածի 8-րդ մասով սահմանված իրավունքները:

4. Վարչական իրավախախտման վերաբերյալ արագացված վարույթի դեպքում ապացույցների ընդհանուր կարգով սահմանված հետազոտություն չի կատարվում, իսկ մեղավորության հիմնավորվածությունը ենթակա չէ բողոքարկման, ինչի մասին գրավոր պարզաբանվում է իրավախախտողը:

**Հոդված 115. Վարչական իրավախախտման վերաբերյալ որոշումները**

1. Վարչական իրավախախտման վերաբերյալ գործի քննության արդյունքում վարչական իրավախախտման վերաբերյալ վարույթ իրականացնող մարմինն ընդունում է հետևյալ որոշումներից մեկը`

1) վարչական տույժ նշանակելու մասին.

2) վարչական իրավախախտման վերաբերյալ վարույթը կարճելու մասին.

2. Սույն հոդվածով սահմանված որոշմանը ներկայացվող պահանջերի, դրա որոշակիության և հիմնավորվածության պահանջների վրա տարածվում են «Վարչարարության հիմունքների և վարչական վարույթի մասին» օրենքի դրույթները:

3. Սույն հոդվածով սահմանված որոշման եզրափակիչ մասը հրապարակվում է վարչական իրավախախտման վերաբերյալ գործի քննությունից անմիջապես հետո։ Որոշման պատճենը հրապարակման պահից եռօրյա ժամկետում ուղարկվում է այն անձին, որի վերաբերյալ այն կայացվել է և տուժողին, վարչական իրավախախտման վերաբերյալ վարույթի մյուս մասնակիցներին` վերջիններիս խնդրանքով։

**ԳԼՈՒԽ 14.**

**ՎԱՐՈՒԹԱՅԻՆ ԳՈՐԾՈՂՈՒԹՅՈՒՆՆԵՐ**

**Հոդված 116. Վարույթային գործողությունների տեսակները և կատարման ընդհանուր կանոնները**

1. Վարութային գործողություն կարող է իրականացվել միայն այն դեպքում, երբ բավարար հիմքեր կան ենթադրելու, որ դրա արդյունքում կարող է ձեռք բերվել տվյալ վարչական իրավախախտման վերաբերյալ վարույթի համար նշանակություն ունեցող ապացույց:

2. Վարութային գործողություններն են`

1) ցուցմունք վերցնելը.

2) փորձաքննությունը, փորձաքննության համար նմուշ վերցնելը.

3) փորձարարությունը.

4) առարկան, փաստաթուղթը և տրանսպորտային միջոցը ճանաչման ներկայացնելը.

5) անձնական զննություն.

6) առարկայի, փաստաթղթի, տեղանքի, շինության և տրանսպորտային միջոցի զննությունը.

7) առարկաներ և փաստաթղթեր վերցնելը.

8) բերման ենթարկելը:

3. Վարութային գործողությունը իրականացնում է տվյալ վարչական իրավախախտման վերաբերյալ վարույթն իրականացնելու իրավասություն ունեցող մարմինը, բացառությամբ այն դեպքերի, երբ վարութային գործողությունը իրականացնելու իրավասությունը սույն օրենսգրքով վերապահված է այլ մարմնի:

4. Ժամը 22.00-ից մինչև 9.00-ն վարութային գործողության կատարումն արգելվում է, բացառությամբ այն դեպքերի, երբ վարչական իրավախախտման վերաբերյալ վարույթն իրականացնող մարմնի պատճառաբանված որոշմամբ դրա հետաձգումը ողջամտորեն կարող է հանգեցնել տվյալ գործողության արդյունքում ակնկալվող ապացույցի կորստի կամ վնասման:

5. Վարչական իրավախախտման վերաբերյալ վարույթն իրականացնող մարմինը նախքան վարութային գործողությունը սկսելը ճշտում է վարութային գործողության կատարմանը ներգրավված բոլոր մասնակիցների ինքնությունը, պարզաբանում նրանց իրավունքները, պարտականությունները և պատասխանատվությունը, նրանց բացատրում է վարութային գործողության էությունը, դրա կատարման կարգը: Վարչական իրավախախտման վերաբերյալ վարույթն իրականացնող մարմինը վարութային գործողության մասնակիցներին նախազգուշացնում է վարութային գործողության ընթացքում իրենց հայտնի դարձած՝ օրենքով պահպանվող գաղտնիքի համարվող տեղեկությունների հրապարակման անթույլատրելիության և դրա համար նախատեսված պատասխանատվության մասին:

6.  Վարութային գործողության ընթացքը և արդյունքները շարադրվում են արձանագրությունում, որը կազմվում է վարութային գործողության ընթացքում կամ դրա ավարտից անմիջապես հետո՝ սույն օրենսգրքի 102-րդ հոդվածով սահմանված կարգով:

 7. Վարութային գործողության ընթացքը և արդյունքներն ամրագրելու, իրեղեն ապացույցները հայտնաբերելու, ամրապնդելու և վերցնելու նպատակով կարող են կատարվել ձայնագրում, լուսանկարում, կիրառվել այլ տեխնիկական միջոցներ: Տեխնիկական միջոցներ կիրառելուց առաջ վարչական իրավախախտման վերաբերյալ վարույթն իրականացնող մարմինը այդ մասին տեղեկացնում է վարութային գործողության մասնակիցներին, ինչպես նաև միջոցներ է ձեռնարկում տեխնիկական միջոցների սարքինությունն ստուգելու ուղղությամբ: Տեսաձայնագրման իրականացման կարգի վրա տարածվում են Հայաստանի Հանրապետության քրեական դատավարության օրենսգրքի 214-րդ հոդվածի 4-11-րդ մասերով սահմանված կանոնները:

8. Վարչական իրավախախտման վերաբերյալ վարույթն իրականացնող մարմինը վարութային գործողության մասին սույն օրենսգրքով պարտավոր է ծանուցել այն անձանց, որոնք դրանց մասնակցելու իրավունք կամ պարտականություն ունեն:

**Հոդված 117. Ցուցմունք տալու կարգը**

1. Ցուցմունք վերցնելը սույն օրենսգրքով սահմանված անձանց հարցեր տալու միջոցով վարույթի համար նշանակություն ունեցող հանգամանքներ պարզելն է:

2. Ցուցմունք վերցնելն իրականացվում է վարչական իրավախախտման կատարման վայրում կամ վարչական իրավախախտման վերաբերյալ վարույթ իրականացնող մարմնի վարչական շենքում: Եթե վարչական իրավախախտման վերաբերյալ վարույթ իրականացնող մարմին անձի ներկայանալն անհնար է, ցուցմունք վերցնելը կատարվում է ցուցմունք տվողի գտնվելու վայրում:

3. Ցուցմունք տալու համար անձը վարչական իրավախախտման վերաբերյալ վարույթ իրականացնող մարմնի կողմից կանչվում է ծանուցագրով, բացառությամբ ձերբակալված իրավախախտողի: Ցուցմունք տալու համար կանչված անձը պարտավոր է վարչական իրավախախտման վերաբերյալ վարույթ իրականացնող մարմին ներկայանալ նշանակված ժամկետում անձը հաստատող փաստաթղթով կամ նախապեu իրազեկել չներկայանալու պատճառները։ Անհարգելի պատճառով չներկայանալու դեպքում անձը նախազգուշացվում է դարձյալ չներկայանալու դեպքում սույն օրենսգրքով սահմանված կարգով բերման ենթարկվելու մասին:

4. Ցուցմունք տալու փաստը, ընթացքը և արդյունքները արտացոլվում են սույն օրենսգրքով սահմանված կարգով կազմված արձանագրությունում։ Ցուցմունք տալը սկսվում է ցուցմունք տվողին հարցեր տալով: Հարցերին պատասխանելուց հետո ցուցմունք տվողին առաջարկվում է հայտնել նաև այն տեղեկությունները, որոնք նրա կարծիքով կարող են նշանակություն ունենալ վարույթի համար: Ցուցմունքը և առաջադրված հարցերին տրված պատասխանները գրի են առնվում առաջին դեմքով և հնարավորության սահմաններում բառացիորեն։ Հարցերը, դրանց պատաuխանները, ինչպես նաև հարցերին պատասխանելուց հրաժարվելու պատճառները գրի են առնվում նույն հաջորդականությամբ, ինչ տրվել են ցուցմունք տալու ընթացքում։

5. Ցուցմունք տվող անձն իրավունք ունի ցուցմունք տալ բանավոր կամ ցուցմունքը գրել իր ձեռքով, որի մասին արձանագրության մեջ նշում է կատարվում։ Գրավոր ցուցմունքին ծանոթանալուց հետո վարչական իրավախախտման վերաբերյալ վարույթ իրականացնող մարմնի պաշտոնատար անձը նրան կարող է տալ լրացուցիչ հարցեր։ Հարցերը և տրվող պատասխանները ներառվում են արձանագրության մեջ։

6. Ցուցմունք տալու ավարտից հետո արձանագրությունը ցուցմունք տվող անձի ծանոթացմանը և ստորագրմանը ներկայացվում է՝ սույն օրենսգրքի 102-րդ հոդվածով սահմանված կարգով։

7. Ցուցմունք վերցնելը չի կարող տևել անընդմեջ երեք ժամից ավելի, բացառությամբ այն դեպքերի, երբ ցուցմունք տվողը պնդում է, որ ցուցմունք վերցնելը շարունակվի, իսկ անչափահասի, ինչպես նաև հոգեկան առողջության խնդիր կամ այլ ծանր հիվանդություն ունեցող անձի դեպքում՝ երկու ժամից ավելի: Ցուցմունք վերցնելը թույլատրվում է շարունակել ցուցմունք տվող անձին հանգստի և սնվելու համար անհրաժեշտ առնվազն մեկ ժամ ընդմիջում տրամադրելուց հետո: Օրվա մեջ ցուցմունք վերցնելոը ընդհանուր տևողությունը չի կարող գերազանցել 6, իսկ անչափահասի, ինչպես նաև հոգեկան առողջության խնդիր կամ ծանր հիվանդություն ունեցող անձի համար՝ 4 ժամը:

8. Հոգեկան առողջության խնդիր կամ այլ ծանր հիվանդություն ունեցող անձի դեպքում բժշկական տեղեկանքի հիման վրա, իսկ անչափահասի դեպքում՝ մանկական հոգեբանի կամ մանկավարժի համաձայնությամբ՝ վարչական իրավախախտման վերաբերյալ վարույթ իրականացնող մարմնի պաշտոնատար անձը կարող է սահմանել սույն հոդվածով ցուցմունք վերցնելու համար նախատեսված ժամկետներից ավելի կարճ ժամկետներ:

9**.** Անչափահաuից ցուցմունք վերցնելիս oրինական ներկայացուցչի, իսկ տասնչորս տարին չլրացած անձից ցուցմունք վերցնելիս նաև մանկական հոգեբանի կամ մանկավարժի մասնակցությունը պարտադիր է: Վարութային գործողությունն սկսելուց առաջ մանկական հոգեբանին կամ մանկավարժին և օրինական ներկայացուցչին պարզաբանվում են վարութային գործողությանը մասնակցելու և դիտողություններ անելու իրավունքները:

10. Խլություն կամ համրություն ունեցող անձի մասնակցությամբ կատարվող վարութային գործողությանը ներգրավվում է նրա հետ հաղորդակցվելու ունակ թարգմանիչ: Հոգեկան առողջության խնդիր կամ ծանր հիվանդություն ունեցող անձի մասնակցությամբ վարութային գործողությունը կատարվում է միայն ձեռնհաս բժշկի գրավոր թույլտվությամբ:

**Հոդված 118. Իրավախախտողի ցուցմունք տալու կարգը**

1. Իրավախախտողը ցուցմունք է տալիս իրեն վերագրվող վարչական իրավախախտման և վարչական իրավախախտման վերաբերյալ վարույթի համար նշանակություն ունեցող այլ հանգամանքների մասին։

2. Ցուցմունք վերցնելուց առաջ, վարչական իրավախախտման վերաբերյալ վարույթ իրականացնող մարմնի պաշտոնատար անձը իրավախախտողին պարզաբանում է պաշտպանի մասնակցությամբ ցուցմունք տալու նրա իրավունքը, ինչպես նաև պաշտպանից հրաժարվելու նրա իրավունքը՝ բացառությամբ սույն օրենսգրքով սահմանված պաշտպանի պարտադիր մասնակցության դեպքերի և ստորագրությամբ նրան տրամադրում սույն օրենսգրքով սահմանված նրա իրավունքներին և պարտականությունների ցանկը, եթե իրավախախտողին մինչ այդ այն չէր տրամադրվել:

3. Վարչական իրավախախտման վերաբերյալ վարույթ իրականացնող մարմնի պաշտոնատար անձը իրավախախտողին բացատրում է լռելու նրա իրավունքը և պարզաբանում, որ այդ իրավունքից օգտվելը չի կարող մեկնաբանվել ի վնաս իրեն, ինչպես նաև հայտնում է, որ նրա ցուցմունքը կարող է օգտագործվել որպես ապացույց: Եթե իրավախախտողը ցուցմունք տալու ցանկություն է հայտնում, ապա վարչական իրավախախտման վերաբերյալ վարույթ իրականացնող մարմնի պաշտոնատար անձը նրան տեղեկացնում է ճիշտ ցուցմունք տալու պարտականության մասին և նախազգուշացնում է սուտ ցուցմունք տալու համար սահմանված քրեական պատասխանատվության մասին: Այդ փաստը հավաստվում է իրավախախտողի ստորագրությամբ:

4. Ձերբակալված իրավախախտողից վարչական իրավախախտման վերաբերյալ վարույթ իրականացնող մարմնի պաշտոնատար անձը պարտավոր է անհապաղ ցուցմունք վերցնել: Ցուցմունք տալուց առաջ իրավախախտողին իր ցանկությամբ հնարավորություն է տրվում առանձին, խորհրդապահական կարգով (կոնֆիդենցիալ), անարգել տեuակցելու իր պաշտպանի հետ:

**Հոդված 119. Վկայի ցուցմունք տալու կարգը**

1. Վկայից վարչական իրավախախտման վերաբերյալ վարույթ իրականացնող մարմնի նախաձեռնությամբ կամ վարչական իրավախախտման վերաբերյալ վարույթի մասնակցի միջնորդությամբ ցուցմունք է վերցվում վարչական իրավախախտման վերաբերյալ վարույթի համար նշանակություն ունեցող հանգամանքի, այդ թվում` իրավախախտողի, տուժողի, այլ վկաների անձի վերաբերյալ։

2. Վկան ցուցմունք է տալիս այլ վկաներից առանձին։ Վարչական իրավախախտման վերաբերյալ վարույթ իրականացնող մարմնի պաշտոնատար անձը միջոցներ է ձեռնարկում, որպեսզի նույն վարչական իրավախախտման վերաբերյալ վարույթի շրջանակներում ցուցմունք տվող անձինք մինչև ցուցմունք տալու ավարտը հաղորդակցություն չունենան միմյանց հետ:

3. Ցուցմունք տալուց առաջ, վարչական իրավախախտման վերաբերյալ վարույթ իրականացնող մարմնի պաշտոնատար անձը հավաuտիանում է վկայի ինքնության մեջ, տեղեկացնում, թե որ վարչական իրավախախտման վերաբերյալ վարույթով է նա կանչվել: Վկան նախազգուշացվում է հարցերին ճշմարտացի պատասխանելու պարտականության, ցուցմունք տալուց հրաժարվելու, սուտ ցուցմունք տալու համար սահմանված քրեական պատասխանատվության մասին, որը հավաստվում է վկայի ստորագրությամբ: Վկային պարզաբանվում է, որ իր տված ցուցմունքը կարող է օգտագործվել որպես ապացույց և որ նա պարտավոր չէ ցուցմունք տալ իր, ամուuնու կամ մերձավոր ազգականների վերաբերյալ: Դրանից հետո վարչական իրավախախտման վերաբերյալ վարույթ իրականացնող մարմնի պաշտոնատար անձը պարզում է իրավախախտողի, տուժողի հետ վկայի փոխհարաբերության բնույթը և uկuում է հարցեր տալ։

4. Եթե վկան ցուցմունք տալու համար ներկայացել է փաuտաբանի հետ, ապա փաuտաբանն իրավունք ունի ներկա գտնվելու ցուցմունք վերցնելուն ու խորհրդատվություն տալ վկային իր կարգավիճակին վերաբերող հարցերով, uակայն իրավաuու չէ մեկնաբանելու նրա պատաuխանները։ Վկայի` uույն oրենuգրքով նախատեuված իրավունքները խախտող հարցեր տալու կամ գործողություններ կատարելու դեպքերում փաuտաբանն իրավունք ունի անելու հայտարարություններ, որոնք ներառվում են սույն օրենսգրքով սահմանված կարգով կազմված ցուցմունք տալու արձանագրությունում։

5. Եթե փաստաբանի հետ ցուցմունք տալուն ներկայանալու իրավունքի մասին պատշաճ ծանուցված վկան ցուցմունք տալուն ներկայացել է առանց փաստաբանի, ապա վարչական իրավախախտման վերաբերյալ վարույթ իրականացնող մարմնի պաշտոնատար անձը պարտավոր չէ փաստաբան հրավիրելու հիմքով հետաձգել ցուցմունք վերցնելը:

6. Եթե վկան տվյալ վարույթին առնչվող մեկ այլ վարչական իրավախախտման վերաբերյալ վարույթով իրավախախտող է, ապա այդ վկայից ցուցմունք վերցնելը կատարվում է սույն օրենսգրքի 118-րդ հոդվածով սահմանված կարգով:

7. Անչափահաս վկայից կարող է ցուցմունք վերցվել անկախ նրա տարիքից,, եթե նա կարող է հաղորդել վարչական իրավախախտման վերաբերյալ վարույթի համար նշանակություն ունեցող տեղեկություններ: Անչափահաս վկայի տարիքից ելնելով նրանից ցուցմունք վերցվում է անչափահասների համար հատուկ կահավորված սենյակում կամ այնպիսի պայմաններում, որոնք թույլ կտան առավելագույնս երաշխավորել նրա լավագույն շահերը:

8. Տասնվեց տարին չլրացած վկային բացատրվում է վարչական իրավախախտման վերաբերյալ վարույթին առնչվող հանգամանքների մասին ճշմարտացիորեն պատմելու նրա պարտականությունը, բայց նա չի նախազգուշացվում ցուցմունքներ տալուց հրաժարվելու կամ խուսափելու կամ սուտ ցուցմունքներ տալու համար սահմանված քրեական պատասխանատվության մասին:

**Հոդված 120. Տուժողի ցուցմունք տալու կարգը**

1. Տուժողից, ինչպես նաև անչափահաս տուժողից ցուցմունք վերցնելը կատարվում է վկայից, ինչպես նաև անչափահաս վկայից ցուցմունք վերցնելու համար` uույն oրենuգրքի 119-րդ հոդվածով uահմանված կանոններով։

2. Եթե տուժողը ցուցմունք տալու համար ներկայացել է ներկայացուցչի հետ, ապա ներկայացուցիչն իրավունք ունի ներկա գտնվելու ցուցմունք վերցնելուն ու խորհրդատվություն տալ տուժողին նրա կարգավիճակին վերաբերող հարցերով, uակայն իրավունք չունի մեկնաբանելու նրա պատաuխանները։Տուժողի` uույն oրենuգրքով նախատեuված իրավունքները խախտող հարցեր տալու կամ գործողություններ կատարելու դեպքերում ներկայացուցիչն իրավունք ունի անելու հայտարարություններ, որոնք ներառվում են սույն օրենսգրքով սահմանված կարգով կազմված ցուցմունք տալու արձանագրությունում։

3. Եթե տվյալ վարչական իրավախախտման վերաբերյալ վարույթի շրջանակներում տուժողն ունի նաև իրավախախտողի կարգավիճակ, ապա այդ տուժողից ցուցմունք վերցնելը կատարվում է սույն օրենսգրքի 118-րդ հոդվածով սահմանված կարգով:

**Հոդված 121. Փորձագետի ցուցմունք տալու կարգը**

1**.** Փորձագետը ցուցմունք է տալիս իր ներկայացրած եզրակացության կամ կարծիքի ճշգրտման կամ պարզաբանման նպատակով:

2.Ցուցմունք տալուց առաջ վարչական իրավախախտման վերաբերյալ վարույթ իրականացնող մարմնի պաշտոնատար անձը հավաuտիանում է փորձագետի ինքնության մեջ, նրան տեղեկացնում է, թե որ վարչական իրավախախտման վերաբերյալ վարույթի կապակցությամբ է նա հրավիրվել: Դրանից հետո վարչական իրավախախտման վերաբերյալ վարույթ իրականացնող մարմնի պաշտոնատար անձը փորձագետին նախազգուշացնում է հարցերին ճշմարտացի պատասխանելու պարտականության, ցուցմունք տալուց հրաժարվելու, սուտ ցուցմունք տալու համար սահմանված քրեական պատասխանատվության մասին, որը հավաստվում է նրա ստորագրությամբ, ինչպես նաև փորձագետին պարզաբանում է, որ նրա տված ցուցմունքը կարող է օգտագործվել որպես ապացույց:

**Հոդված 122. Փորձաքննություն նշանակելը և փորձաքննության տեսակները**

1. Փորձաքննություն նշանակվում և կատարվում է, երբ վարչական իրավախախտման վերաբերյալ վարույթի համար նշանակություն ունեցող հանգամանքները պարզելու նպատակով անհրաժեշտ են գիտության, տեխնիկայի, արվեստի, արհեստի կամ այլ բնագավառում, այդ թվում` համապատասխան հետազոտությունների մեթոդիկայի բնագավառում հատուկ գիտելիքներ:

2. Փորձաքննությունը կատարվում է անկախ վարչական իրավախախտման վերաբերյալ վարույթին մասնակցող անձանց մոտ հատուկ գիտելիքների առկայությունից:

3. Վարչական իրավախախտման վերաբերյալ վարույթ իրականացնող մարմինը որոշում է կայացնում փորձաքննություն նշանակելու մասին: Փորձաքննություն նշանակելու մասին որոշման մեջ պետք է նշվեն`

1) ենթադրյալ վարչական իրավախախտման համառոտ նկարագրությունը, որի առնչությամբ պետք է կատարվի փորձաքննությունը.

2) փորձաքննություն կատարելու անհրաժեշտությունը հիմնավորող տվյալները.

3) փորձագիտական կազմակերպության անվանումը կամ այն անձի անունը, ազգանունը, որին հանձնարարվում է փորձաքննության կատարումը.

4) փորձագետին առաջադրվող հարցերը.

5) փորձաքննության համար տրամադրվող վարչական իրավախախտման վերաբերյալ վարույթի անհրաժեշտ նյութերի ցանկը:

4. Վարչական իրավախախտման վերաբերյալ վարույթ իրականացնող մարմինը փորձաքննություն նշանակելու մաuին իր կայացրած որոշումը, վարչական իրավախախտման վերաբերյալ վարույթի փորձաքննության համար տրամադրվող վարչական իրավախախտման վերաբերյալ վարույթի անհրաժեշտ նյութերն ուղարկում է փորձագիտական կազմակերպության ղեկավարին, իսկ եթե փորձաքննությունը կատարվում է հիմնարկից դուրս, ապա` փորձագետին։

5. Եթե փորձաքննությունը կատարվում է փորձագիտական կազմակերպությունից դուրս, ապա վարչական իրավախախտման վերաբերյալ վարույթ իրականացնող մարմնի պաշտոնատար անձը փորձաքննություն նշանակելու մասին որոշում կայացնելուց հետո իր մոտ է կանչում այն անձին, ում հանձնարարված է փորձաքննությունը, հավաստիանում է նրա ինքնության և մասնագիտական ձեռնհասության մեջ և ստուգում է փորձագետին բացարկ հայտնելու հիմքերի առկայությունը:

6. Փորձագիտական կազմակերպության ղեկավարը, իսկ եթե փորձաքննությունը կատարվում է փորձագիտական կազմակերպությունից դուրս` վարչական իրավախախտման վերաբերյալ վարույթ իրականացնող մարմնի պաշտոնատար անձը, փորձագետին ծանոթացնում է uույն oրենuգրքով սահմանված նրա իրավունքներին ու պարտականություններին, նախազգուշացնում է փորձագիտական կեղծ եզրակացություն տալու համար uահմանված քրեական պատաuխանատվության մաuին, որը հավաստվում է փորձագետի ստորագրությամբ: Վարչական իրավախախտման վերաբերյալ վարույթ իրականացնող մարմնի պաշտոնատար անձը իր իրավասության սահմաններում փորձագետի խնդրանքով պարտավոր է աջակցություն ցույց տալ փորձագետին փորձաքննության բնականոն ընթացքը ապահովելու համար, uակայն իրավունք չունի փորձագետին տալ ցուցումներ, որոնք կանխորոշում են հետազոտությունների ընթացքը և հետևությունների բովանդակությունը։

7. Մինչև փորձաքննություն նշանակելու մասին որոշումը կատարման ուղարկելը վարչական իրավախախտման վերաբերյալ վարույթ իրականացնող մարմնի պաշտոնատար անձը այն ծանոթացնում է իրավախախտողին, տուժողին և բացատրում սույն հոդվածի 8-րդ մասով սահմանված նրանց իրավունքները:

8. Փորձաքննության կատարման կապակցությամբ իրավախախտողը և տուժողը, ինչպես նաև ցանկացած այլ անձ, ում իրավաչափ շահերին առնչվում է փորձաքննությունն իրավունք ունեն`

1) փորձաքննություն նշանակելու մասին որոշումը ստանալուց հետո եռօրյա ժամկետում բացարկ հայտնել փորձագետին, միջնորդել, որ փորձագետ նշանակվի իրենց մատնանշած անձանց թվից,

2) վարչական իրավախախտման վերաբերյալ վարույթ իրականացնող մարմնի պաշտոնատար անձի և փորձագետի թույլտվությամբ ներկա լինել փորձաքննության կատարմանը.

3) փորձաքննություն նշանակելու մասին որոշումը ստանալուց հետո եռօրյա ժամկետում միջնորդել, որ փորձագետին առաջադրվեն լրացուցիչ հարցեր.

4) ծանոթանալ փորձագետի եզրակացությանը, միջնորդել որ փորձագետից վերցվեն ցուցմունքներ.

5) պարզաբանումներ տալ փորձագետին.

6) փորձագետի եզրակացության հետ համաձայն չլինելու դեպքում միջնորդել, որ նշանակվի լրացուցիչ կամ կրկնակի փորձաքննություն.

7) մասնակցել իրենց միջնորդությամբ կատարվող` փորձագետից ցուցմունքներ վերցնելուն։

9. Փորձագետին առաջադրված հարցերը չեն կարող դուրս գալ փորձագետի հատուկ գիտելիքի սահմաններից։

10. Անհրաժեշտ հետազոտություններ կատարելուց հետո փորձագետը կազմում է գրավոր եզրակացություն և հաuտատում է այն իր uտորագրությամբ, որն ուղարկվում է փորձաքննություն նշանակող անձին։

11. Փորձագետի եզրակացության մեջ պետք է նշված լինի` երբ, որտեղ, ում կողմից (անուն, ազգանուն, հայրանուն, կրթությունը, մաuնագիտությունը, մաuնագիտական աշխատանքային uտաժը, գիտական աuտիճանը և կոչումը, զբաղեցրած պաշտոնը) է կատարվել փորձաքննությունը, փորձաքննության կատարման հիմքը, փորձաքննության կատարմանը մասնակցած անձինք, փորձաքննության կատարման ընթացքում օգտագործված վարչական իրավախախտման վերաբերյալ վարույթի նյութերը, փորձաքննության տեսակը, կատարված հետազոտությունների և մեթոդների նկարագրությունը, առաջադրված հարցերի հիմնավորված պատաuխանները, վարչական իրավախախտման վերաբերյալ վարույթի համար նշանակություն ունեցող կամ ի հայտ եկած այն հանգամանքները, որոնք պարզվել են փորձագետի նախաձեռնությամբ։

12. Փորձագետի եզրակացությանը փաթեթավորված և կնքված կցվում են հետազոտված իրեղեն ապացույցները, նմուշները և այլ նյութեր, ինչպեu նաև փորձագետի հետևությունները պարզաբանող լուuանկարները, uխեմաները, գծագրերը, և այլ տեխնիկական միջոցները կամ փաստաթղթային նյութերը։

13. Եթե փորձաքննությանը ներկայացված նյութերն բավարար չեն փորձագետին առաջադրված հարցերին պատասխանելու համար և դրանք փորձագետի միջնորդությամբ լրացնելու հնարավորությունները սպառվել են կամ առաջադրված հարցերը լդուրu են փորձագետի հատուկ գիտելիքների uահմաններից, փորձագետի եզրակացությունը պետք է բովանդակի առաջադրված բոլոր կամ որոշ հարցերին պատաuխանելու անհնարինության մաuին հիմնավորում։

14. Եթե փորձագետի եզրակացությունը թերի է կամ անորոշ, իսկ փորձագետի ցուցմունքները բավարար չեն լինում անհրաժեշտ պարզություն ապահովելու համար, վարչական իրավախախտման վերաբերյալ վարույթ իրականացնող մարմինը կարող է նշանակել լրացուցիչ փորձաքննություն` դրա կատարումը հանձնարարելով նույն կամ մեկ այլ փորձագետի։ Եթե լրացուցիչ փորձաքննության կատարումը հանձարարվում է մեկ այլ փորձագետի, ապա նախկին փորձաքննությունը կատարած փորձագետը կարող են ներկա գտնվել լրացուցիչ փորձաքննությանը, տալ պարզաբանումներ, uակայն հետազոտմանը և եզրակացություն կազմելիu նա չի մաuնակցում:

15. Եթե փորձագետի եզրակացությունը հիմնավորված չէ կամ հանձնաժողովային փորձաքննություն կատարած փորձագետները չեն հանգել միասնական հետևության, կամ անթույլատրելի են ճանաչվել փորձաքննության ընթացքում օգտագործված ապացույցները կամ խախտվել են փորձաքննության կատարման սահմանված կանոնները, նշանակվում է կրկնակի փորձաքննություն, որը պետք է կատարվի մեկ այլ փորձագետի կողմից։ Կրկնակի փորձաքննություն նշանակելիu փորձագետին կարող է առաջադրվել նախկին հետազոտությունների ընթացքում կիրառված մեթոդների գիտական հիմնավորվածության հարցը։ Կրկնակի փորձաքննություն նշանակելու մաuին որոշման մեջ պետք է նշվեն նախկին փորձաքննության արդյունքների հետ չհամաձայնվելու հիմքերը, կարող է առաջադրվել նախկին հետազոտությունների ընթացքում կիրառված մեթոդների գիտական հիմնավորվածության հարցը։ Նախկին փորձաքննությունը կատարած փորձագետները կարող են ներկա գտնվել կրկնակի փորձաքննությանը, տալ պարզաբանումներ, uակայն հետազոտմանը և եզրակացություն կազմելիu նրանք չեն մաuնակցում։

16. Հետազոտության բարդությունից ելնելով` կարող է նշանակվել հանձնաժողովային փորձաքննություն, որը կատարվում է նույն բնագավառում հատուկ գիտելիքներ և հմտություններ ունեցող առնվազն երկու փորձագետի կողմից:

17. Եթե վարչական իրավախախտման վերաբերյալ վարույթի համար նշանակություն ունեցող որևէ հանգամանքի պարզումը հնարավոր է միայն տարբեր բնագավառներում հատուկ գիտելիքների և հմտությունների կամ հետազոտության տարբեր բնագավառների մեթոդիկաների միաժամանակյա կիրառման հիման վրա, ապա նշանակվում է համալիր փորձաքննություն:

18. Եթե փորձաքննության կատարումը հանձնարարված է փորձագիտական կազմակերպությանը առանց հանձնաժողովային կամ համալիր փորձաքննության պահանջի, ապա կազմակերպության ղեկավարը վարչական իրավախախտման վերաբերյալ վարույթ իրականացնող մարմնի համաձայնությամբ, իրավասու է կազմակերպել հանձնաժողովային կամ համալիր փորձաքննություն և կազմակերպությունում համապատասխան փորձագետների բացակայության դեպքում՝ ներգրավել այլ փորձագետների:

19. Հանձնաժողովային փորձաքննություն կատարելիս միասնական հետևության հանգելու դեպքում եզրակացությունը ստորագրում են փորձաքննությունը կատարած բոլոր փորձագետները: Տարաձայնության դեպքում յուրաքանչյուր փորձագետ կազմում է առանձին եզրակացություն` դրանում ընդգրկելով տարաձայնություններ առաջացրած հարցերը:

20. Համալիր փորձաքննության կատարման ընթացքում պարզված հանգամանքների համակցության հիման վրա փորձագետներից յուրաքանչյուրն իր հատուկ գիտելիքների և հմտությունների սահմաններում մասնակցում է ընդհանուր եզրակացության ձևավորմանը: Յուրաքանչյուր փորձագետ ստորագրում է համալիր փորձաքննության եզրակացության այն մասը, որն իր մասնագիտական կամ գիտական իրավասության սահմաններում է:

**Հոդված 123. Փորձաքննության համար նմուշներ վերցնելը**

1.Վարչական իրավախախտման վերաբերյալ վարույթ իրականացնող մարմնի պաշտոնատար անձը կամ նրա հանձնարարությամբ փորձագետը մինչև փորձաքննություն նշանակելը կամ դրա կատարման ընթացքում իրավասու է վերցնել պատրաստի արտադրանքի, հումքի, ապրանքների, նյութերի, ձեռագրերի, ստորագրության, կենդանու, մարդու հատկությունը բնութագրող և մարդու հմտությունն արտահայտող այլ նյութեր, զենքի, պարկուճի, փամփուշտի և այլ նյութերի կամ օբյեկտների հատկությունները բնութագրող նմուշներ, եթե դրանք անհրաժեշտ են փորձաքննության կատարման համար:

2. Փորձաքննության համար նմուշներ վերցնելու մաuին վարչական իրավախախտման վերաբերյալ վարույթ իրականացնող մարմինը կայացնում է որոշում, որտեղ նշում է որոշումը կայացնողի պաշտոնը, անունը և ազգանունը, նմուշներ uտացող անձի պաշտոնը, անունը և ազգանունը, նմուշ ստանալու նպատակը, եթե նմուշը ստացվում է նյութից կամ այլ օբյեկտից, ապա դրա գտնվելու վայրը և դրա մասին այլ վերաբերելի տվյալներ, եթե նմուշն ստացվում է անձից, ապա նրա անունը, ազգանունը և կարգավիճակը, ստացման ենթակա նմուշի տեսակը, չափը կամ քանակը, նմուշներ հանձնելու համար ներկայանալու տեղը և ժամանակը, և փորձաքննության հարցերով պայմանավորված անհրաժեշտ այլ հանգամանքներ։

3. Վարչական իրավախախտման վերաբերյալ վարույթ իրականացնող մարմինը, սու յն օրենսգրքով սահմանված կարգով անձին հրավիրում է իր մոտ կամ վերջինիս ներկայանալու անհնարինության դեպքում գնում է նրա գտնվելու վայրը, ստորագրությամբ ծանոթացնում է նրան նմուշ ստանալու մասին որոշմանը և բացատրում է նրա իրավունքներն ու պարտականությունները: Նմուշի ստացմանն ուղղված անհրաժեշտ գործողությունները կատարվում են փորձագետի մասնակցությամբ։

4. Նմուշներ վերցնելու մաuին սույն օրենսգրքի 102-րդ հոդվածով սահմանված կարգով կազմվում է համապատաuխան արձանագրություն, որում նշվում է նաև վերցված նմուշների տեuակները, նկարագրվում են դրանք, կիրառված մեթոդներն ու միջոցները, նկարագրվում են նմուշներ ստանալու համար ձեռնարկված բոլոր գործողություններն այն հաջորդականությամբ, ինչպես որ դրանք կատարվել են: Ստացված նմուշները պատշաճ փաթեթավորվում են, կնքվում և կցվում են արձանագրությանը: Արձանագրությունը ստորագրվում է, նմուշ տվողի ծանոթացմանը և ստորագրմանը ներկայացվում է՝ սույն օրենսգրքի 102-րդ հոդվածով սահմանված կարգով։

**Հոդված 124. Փորձարարությունը**

1. Փորձարարությունը վարչական իրավախախտման վերաբերյալ վարույթի համար նշանակություն ունեցող որևէ հանգամանք ստուգելու նպատակով փորձերի և այլ հետազոտական գործողությունների կատարումն է:

2. Փորձարարության կատարման պայմանները պետք է հնարավորինս մոտ լինեն ստուգման ենթակա հանգամանքին: Պատահական արդյունքից խուսափելու նպատակով փորձարարության բովանդակությունը կազմող փորձերն ու հետազոտական գործողությունները կարող են կատարվել մի քանի անգամ:

3. Փորձարարության կատարման արդյունքում սույն օրենսգրքի 102-րդ հոդվածով սահմանված կարգով կազմվում է համապատաuխան արձանագրություն, որում նշվում է նաև կատարված փորձի կամ այլ հետազոտական գործողությունների կատարման անհրաժեշտությունը, դրանց նկարագրությունը, կատարման քանակը և արդյունքները:

**Հոդված 125. Անձը, առարկան, փաստաթուղթը, կենդանին կամ տրանսպորտային միջոցը ճանաչման ներկայացնելու կարգը**

1. Վարչական իրավախախտման վերաբերյալ վարույթ իրականացնող մարմինը, բավարար հիմքեր ունենալով ենթադրելու, որ վարչական իրավախախտման վերաբերյալ վարույթի շրջանակում իրավախ ախտողը, տուժողը կամ վկան կարող են հաստատել որոշակի անձի կամ որոշակի օբյեկտի (առարկայի, փաստաթղթի, կենդանու կամ տրանսպորտային միջոցի) ինքնությունը կամ նույնությունը՝ այն ներկայացնում է ճանաչման:

2. Որոշակի անձի կամ որոշակի օբյեկտի ճանաչման ներկայացնելու անհրաժեշտության դեպքում վարչական իրավախախտման վերաբերյալ վարույթ իրականացնող մարմնի պաշտոնատար անձը ճանաչողից նախապեu սույն օրենսգրքով սահմանված կարգով ցուցմունք է վերցնում՝ անձի կամ օբյեկտի հատկանիշների, ինչպես նաև այն հանգամանքների մասին, որոնցում ճանաչողն ընկալել է այդ անձին կամ օբյեկտը։

3.  Ճանաչում չի կատարվում, իսկ կատարված ճանաչումը չի կարող համարվել իրավաչափ, եթե հարցաքննվելիս ճանաչողը նշել է այնպիսի հատկանիշներ, որոնք իրենց անորոշության պատճառով բավարար չեն ճանաչվող անձի կամ օբյեկտի նույնացման համար: Անթույլատրելի է կրկնակի ճանաչումը, ինչպես նաև այն այն ճանաչումը, երբ ճանաչողը վարչական իրավախախտման վերաբերյալ վարույթի ընթացքում տեսել է ճանաչվող անձին կամ օբյեկտը:

4. Ցուցմունք վերցնելուց հետո ճանաչման ենթակա օբյեկտը հնարավորության uահմաններում առնվազն երկու միատեuակ այլ օբյեկտների հետ ներկայացվում է ճանաչողին, առաջարկվում մատնացույց անել դրանցից մեկը և բացատրել, թե ինչ նշաններով ու առանձնահատկություններով ճանաչեց այն։ Այն օբյեկտը, որի նման այլ օբյեկտներ անհնար է կամ դժվար է ձեռք բերել ճանաչման է ներկայացվում մեկ օրինակով։ Ճանաչման ներկայացնելու պայմանները հնարավորինս պետք է մոտ լինեն այն պայմաններին, որոնցում ճանաչողը տեսել է ճանաչման ներկայացված օբյեկտը, իսկ անհրաժեշտության դեպքում այն կարող է մաքրվել կողմնակի նյութերից, եթե դա բացասաբար չի անդրադառնա ճանաչման արդյունքի վրա:

5. Անձը կարող է ճանաչվել արտաքին հատկանիշներով, ֆունկցիոնալ առանձնահատկություններով կամ ձայնով: Անձը ճանաչման է ներկայացվում նույն սեռի և արտաքինով իրեն հնարավորինս նման առնվազն երեք այլ անձանց հետ: Եթե անձին ճանաչման ներկայացնելն անհնար է, կամ ճանաչվողի հատկանիշներն էապես փոխված լինելու հետևանքով աննպատակահարմար է, ապա ճանաչումը կարող է կատարվել համապատասխան հատկանիշներով ճանաչվողին նման առնվազն երեք այլ անձանց լուսանկարներով, տեսագրություններով: Ֆունկցիոնալ առանձնահատկություններով ճանաչումն իրականացվում է ճանաչման ենթակա հատկանիշին հնարավորինս նման հատկանիշ ունեցող, նույն սեռի և արտաքինով հնարավորինս նման երեք այլ անձանց մասնակցությամբ: Ձայնով ճանաչումն իրականացվում է ճանաչվողի ձայնին հնարավորինս նման ձայն ունեցող երեք այլ անձանց մասնակցությամբ: Ճանաչման պայմանները պետք է հնարավորինս մոտ լինեն այն պայմաններին, որոնցում ճանաչողն ընկալել է ճանաչման ներկայացված անձին: Ճանաչումն սկսելուց անմիջապես առաջ ճանաչողի բացակայությամբ ճանաչվողին առաջարկվում է այլ անձանց միջև զբաղեցնել իր ցանկացած տեղը: Այնուհետև ճանաչողին առաջարկվում է մատնացույց անել այն անձին, որին նա կարող է ճանաչել, և բացատրել, թե ինչ հատկանիշներով ճանաչեց այդ անձին:

6. Ճանաչման ներկայացնելու և արդյունքների վերաբերյալ սույն օրենսգրքի 102-րդ սահմանված կարգով կազմվում է արձանագրություն, որում նշվում են նաև ճանաչման ներկայացված անձի կամ օբյեկտի նկարագրությունը` մանրամասն շարադրելով այն հատկանիշները, որոնցով կատարվել է դրանց ճանաչումը: Արձանագրությունը ստորագրվում է, ճանաչողի ծանոթացմանը և ստորագրմանը ներկայացվում է՝ սույն օրենսգրքի 102-րդ հոդվածով սահմանված կարգով։ Ֆունկցիոնալ առանձնահատկություններով կամ ձայնով ճանաչում կատարելու դեպքում արձանագրությանը կցվում է նաև ճանաչման տեսաձայնագրությունը:

**Հոդված 126. Անձնական զննությունը**

1. Վարչական իրավախախտման վերաբերյալ վարույթ իրականացնող մարմինը, բավարար հիմքեր ունենալով կասկածելու, որ անձի հագուստի մեջ, նրա մոտ գտնվող իրերում կամ մարմնի վրա կարող են գտնվել ենթադրյալ վարչական իրավախախտմանն առնչվող առարկաներ, նյութեր կամ փաստաթղթեր, դրանք հայտնաբերելու նպատակով և առանց դրանց կառուցվածքային ամբողջականության խախտման կատարում է անձնական զննություն:

2. Անձնական զննությունը կատարվում է սույն օրենսգրքի 55-րդ հոդվածի 7-րդ մասով սահմանված մարմինների կողմից՝ միայն սույն օրենսգրքով սահմանված ենթադրյալ վարչական իրավախախտումների կատարման հիմնավոր կասկածի առկայության դեպքում, ինչպես նաև սույն օրենսգրքով սահմանված կարգով անձին ձերբակալելիս:

3. Անձնական զննությունը կատարվում է վարչական իրավախախտման վերաբերյալ վարույթ իրականացնող մարմնի՝ զննության ենթարկվողի սեռին պատկանող պաշտոնատար անձի կողմից:

4. Անձնական զննության արդյունքում կազմվում է սույն օրենսգրքի 102-րդ հոդվածով սահմանված կարգով արձանագրություն, որում նշվում են նաև անձնական զննության արդյունքում հայտնաբերված և վերցված վարչական իրավախախտմանն առնչվող առարկաներ, նյութեր կամ փաստաթղթեր՝ նշելով դրանց քանակը, չափը, քաշը, անհատական հատկանիշներն ու այլ առանձնահատկություններ: Արձանագրությունը ստորագրվում է, զննության ենթարկված անձի ծանոթացմանը և ստորագրմանը ներկայացվում է՝ սույն օրենսգրքի 102-րդ հոդվածով սահմանված կարգով։

**Հոդված 127. Առարկայի, փաստաթղթի, տեղանքի, շինության, կենդանու և տրանսպորտային միջոցի զննությունը**

1. Առարկայի (արժեքների, նյութերի, ապրանքների), փաստաթղթի, դրա բովանդակության, տեղանքի, շինության, բացառությամբ բնակարանի, և տրանսպորտային միջոցի զննությունը վարչական իրավախախտման վերաբերյալ վարույթի համար նշանակություն ունեցող հանգամանքներ պարզելու, ենթադրյալ վարչական իրավախախտման հետքերը, այլ նյութական օբյեկտները հայտնաբերելու նպատակով վարչական իրավախախտման վերաբերյալ վարույթ իրականացնող մարմնի կողմից դրանց տեսողական ուսումնասիրությունն ու հետազոտումն է: Բնակարանում զննությունը կարող է կատարվել միայն դատարանի որոշման հիման վրա, բացառությամբ սույն հոդվածի 2-րդ մասով սահմանված դեպքի:

2. Տրանսպորտային միջոցի զննությունն իրականացվում է առանց դրա կառուցվածքային ամբողջականության խախտման: Եթե տրանսպորտային միջոցներում պահվում են մաքսային կանոնների խախտման անմիջական օբյեկտ համարվող ապրանքներ կամ հատուկ պատրաստված գաղտնարաններ, որոնք օգտագործվում են գաղտնի ճանապարհով Հայաստանի Հանրապետության մաքսային սահմանով ապրանքներ տեղափոխելու նպատակով, ապա մաքսային մարմինները իրավունք ունեն զննելու նաև այդ ապրանքներն ու գաղտնարանները:

3. Ֆիզիկական անձի մոտ գտնվող առարկայի կամ փաստաթղթի զննությունը իրականացվում է` նրա ներկայությամբ, իսկ իրավաբանական անձին պատկանող առարկայի կամ փաստաթղթի զննությունը` իրավաբանական անձի ներկայացուցչի ներկայությամբ: Տեղանքի, շինության, դրանց տարածքում, ինչպես նաև բնակարանում գտնվող առարկաների և փաստաթղթերի զննությունը կատարվում է հողամասի, շինության կամ բնակարանի սեփականատիրոջ կամ նրա ներկայացուցչի, իսկ իրավաբանական անձին պատկանող տեղանքի, շինության կամ այնտեղ գտնվող առարկաների կամ փաստաթղթերի զննությունը՝ նրա ներկայացուցչի ներկայությամբ: Տրանսպորտային միջոցի զննությունը կատարվում է դրա սեփականատիրոջ կամ նրա ներկայացուցչի կամ օրենքով սահմանված կարգով շահագործողի (վարորդի) կամ օրենքով սահմանված կարգով այն օգտագործելու իրավունք ունեցող անձի, իսկ իրավաբանական անձին պատկանող տրանսպորտային միջոցի զննությունը՝ նրա ներկայացուցչի ներկայությամբ:

4. Այն դեպքերում, երբ անհրաժեշտ է հայտնաբերել ենթադրյալ վարչական իրավախախտման հետքերը, այլ նյութական օբյեկտները բնակարանում, դրանք հայտանբերելու նպատակով հարկադրաբար բացել այն, ինչպես նաև հարկադրաբար բացել տրանսպորտային միջոցները և դրանց բեռնախցիկները և խցիկները, վարչական իրավախախտման վերաբերյալ վարույթ իրականացնող մարմինը միջնորդություն է ներկայացնում դատարան, նշելով իրավասու դատարանի անվանումը, վարչական իրավախախտման վերաբերյալ վարույթ իրականացնող մարմնի պաշտոնատար անձի անունը, ազգանունը և պաշտոնը, միջնորդությունը դատարան ներկայացնելու տարին, ամիսը, օրը, ժամը և րոպեն, բնակարանի զննության պատճառները, ակնկալվող արդյունքը և ակնկալվող արդյունքն այլ եղանակով ստանալու ողջամիտ անհնարինությունը, ենթադրյալ վարչական իրավախախտման հետքերը, այլ նյութական օբյեկտների հատկանիշները, որոնք պետք է հայտնաբերվեն տվյալ բնակարանում, իսկ տրանսպորտային միջոցի դեպքում այն նույնացնող հատկանիշները, եթե այդ պահին դրանք հնարավոր է պարզել (տիպ, մակնիշ, մոդել, տրանսպորտային միջոցի այլ նույնացնող նշանները, նույնացնող հաշվառման համարանիշ), միջնորդությանը կցվող նյութերի ցանկը, եթե դրանք կցվում են:

5.  Զննության ընթացքում զննության ենթակա օբյեկտները կարող են տեսողական դիտարկման համար մատչելի դարձվել տեխնիկական միջոցների կիրառմամբ, ինչպես նաև կարող են կատարվել զննվող տեղ անքի, շինության և առանձին օբյեկտների կամ առանձին առարկաների չափումներ, կազմվել հատակագծեր, գծագրեր, սխեմաներ: Այդ մասին նշվում է արձանագրության մեջ, իսկ կազմված առանձին փաստաթղթերը կցվում են արձանագրությանը:

6. Զննության արդյունքում սույն օրենսգրքի 102-րդ հոդվածով սահմանված կարգով կազմվում է արձանագրություն, որում նշվում են նաև, այն ամենը ինչ հայտնաբերվել է` նշելով դրանց քանակը, չափը, քաշը, անhատական հատկանիշները և այլ առանձնահատկություններ, այն անձի տվյալները, որի տիրապետման ներքո գտնվում է զննվող տրանսպորտային միջոցը, տրանսպորտային միջոցի տիպը, մակնիշը, մոդելը, հաշվառման համարանիշը, տրանսպորտային միջոցի այլ նույնացնող նշանները, տեսակն ու քանակը, ինչպես նաև տրանսպորտային միջոցի զննման ժամանակ հայտնաբերված փաստաթղթերի վավերապայմանները։ Արձանագրությունը ստորագրվում է, զննությանը մասնակցող անձանց ծանոթացմանը և ստորագրմանը ներկայացվում է՝ սույն օրենսգրքի 102-րդ հոդվածով սահմանված կարգով։

7. Սույն օրենսգրքի իմաստով «բնակարան» է համարվում Հայաստանի Հանրապետության քրեական դատավարության օրենսգրքի 6-րդ հոդվածի 1-ին մասի 56-րդ կետով սահմանված բնակարանը:

8. Բնակարանի զննության միջնորդությունը դատարանը քննում է Հայաստանի Հանրապետության քրեական դատավարության օրենսգրքով սահմանված կարգով:

# Հոդված 128. Առարկաներ կամ փաստաթղթեր վերցնելը

# 

1. Վարչական իրավախախտման վերաբերյալ վարույթ իրականացնող մարմնի կողմից վերցվում են ցանկացած անձի կամովին ներկայացրած և վարչական իրավախախտման վերաբերյալ վարույթի համար նշանակություն ունեցող առարկաները կամ փաստաթղթեր, ինչպես նաև սույն օրենսգրքի 127-րդ հոդվածով սահմանված կարգով կատարված զննության ժամանակ հայտնաբերված վարչական իրավախախտման գործիքները կամ անմիջական օբյեկտ հանդիսացող առարկաները կամ գույքը, վարչական իրավախախտմամբ ձեռք բերված գույքը (առարկաները, արժեքները, նյութերը, ապրանքները), ինչպես նաև վարչական իրավախախտման վերաբերյալ վարույթի համար նշանակություն ունեցող փաստաթղթերը (այսուհետ՝ առարկաներ և փաստաթղթեր):

2. Սույն հոդվածի 1-ին մասով սահմանված առարկաները կամ փաստաթղթերն անձից վերցվում են նրա կամ նրա ներկայացուցչի ներկայությամբ։

3. Անձն իրավունք չունի հրաժարվել հանձնելու սույն հոդվածով սահմանված վերցման ենթակա վարչական իրավախախտման վերաբերյալ վարույթի համար նշանակություն ունեցող այն առարկաները, փաստաթղթերը կամ դրանց պատճենները, որոնք պահանջվել են վարչական իրավախախտման վերաբերյալ վարույթ իրականացնող մարմնի կողմից՝ բացառությամբ սույն հոդվածի 6-րդ մասով սահմանված դեպքերի: Եթե պահանջվող առարկան կամ փաստաթուղթը գտնվում է այլ քրեական, քաղաքացիական, վարչական վարույթի կամ այլ վարչական իրավախախտման վերաբերյալ վարույթի նյութերում, ապա վարչական իրավախախտման վերաբերյալ վարույթ իրականացնող մարմնին կարող է տրամադրվել տվյալ առարկայի լուսանկարը կամ փաստաթղթի պատճենը:

4. Սույն օրենսգրքով սահմանված այնպիսի վարչական իրավախախտում կատարելը, որի համար սույն օրենսգրքին համապատասխան կարող է նշանակվել տրանսպորտային միջոց վարելու իրավունքից զրկում վարչական տույժի տեսակը, վարորդից վերցվում է վարորդական իրավունքի վկայականը մինչև վարչական իրավախախտման վերաբերյալ գործով որոշում կայացնելը և տրվում է համապատասխան կարգի տրանսպորտային միջոց վարելու իրավունքի ժամանակավոր թույլտվություն, որի մասին նշվում է վարչական իրավախախտման վերաբերյալ արձանագրության մեջ։ Տրանսպորտային միջոց վարելու իրավունքից զրկելու մասին որոշում կայացնելու դեպքում վարորդական վկայականը չի վերադարձվում, իսկ համապատասխան կարգի տրանսպորտային միջոց վարելու իրավունքի ժամանակավոր թույլտվության իրավունքը գործում է մինչև վարչական տույժ նշանակելու մասին որոշման օրինական ուժի մեջ մտնելը։

5. Uույն oրենuգրքի 41-րդ գլխով սահմանված վարչական իրավախախտում կատարած անձանց օտարերկրյա պետության կողմից տրված և Հայաստանի Հանրապետությունում գործող վարորդական վկայականները վերցվում են մինչև գործով կայացված որոշման կատարումը։

6. Այնպիսի փաստաթղթեր վերցնելը, որոնք բովանդակում են պետական, ծառայողական, բանկային կամ օրենքով պահպանվող այլ գաղտնիք, իրականացվում է օրենքով սահմանված կարգով։

7. Առարկա կամ փաստաթուղթ վերցնելու վերաբերյալ սույն օրենսգրքով սահմանված կարգով կազմվում է արձանագրություն, որում նշվում են նաև վերցրած փաստաթղթերի քանակը, տեսակը և վավերապայմանները, վերցրած առարկաների քանակը, չափը, քաշը, անհատական այլ հատկանիշները, նկարագրությունը և առանձնահատկությունները։ Եթե անձը, սույն հոդվածի 3-րդ մասով սահմանված դեպքերում հրաժարվել է հանձնել վարչական իրավախախտման վերաբերյալ վարույթի համար նշանակություն ունեցող այն առարկաները, փաստաթղթերը կամ դրանց պատճենները, որոնք պահանջվել են վարչական իրավախախտման վերաբերյալ վարույթ իրականացնող մարմնի կողմից, ապա այդ մասին նշում է կատարվում արձանագրության մեջ: Արձանագրությունը ստորագրվում է, վերցնելուն մասնակցող անձանց ծանոթացմանը և ստորագրմանը ներկայացվում է՝ սույն օրենսգրքի 102-րդ հոդվածով սահմանված կարգով:

8. Առարկա կամ փաստաթուղթ վերցնելու ժամանակ անհրաժեշտության դեպքում կարող են կիրառվել լուսանկարում, ձայնագրառում, տեսագրում և այլ եղանակով ամրագրում, որի մաuին նշվում է արձանագրության մեջ։ Ամրագրման կրիչները կցվում են արձանագրությանը։

9. Վերցրած առարկաներն ու փաստաթղթերը փաթեթավորվում են փաթեթավորման ամբողջականության խախտումը բացառող եղանակով (ստորագրություն, կապարակնիք և այլն) կամ կնքվում են` դրանք վերցնելու վայրում:

# Հոդված 129. Բերման ենթարկելը

1. Բերման ենթարկելն առանց հարգելի պատճառի վարչական իրավախախտման վերաբերյալ վարույթ իրականացնող մարմին չներկայացած իրավախախտողին, իրավաբանական անձի օրինական ներկայացուցչին, վկային, տուժողին, օրինական ներկայացուցչին, փորձագետին, թարգմանչին սույն օրենսգրքով uահմանված պարտականությունների կատարումն ապահովելու նպատակով նրան հարկադրաբար վարչական իրավախախտման վերաբերյալ վարույթ իրականացնող մարմին ներկայացնելն է, եթե անհնարին է վարչական իրավախախտման վերաբերյալ վարույթի հետագա ընթացքն առանց վերջիններիս ներկայության:

2. Սույն հոդվածի 1-ին մասում նշված անձինք առանց հարգելի պատճառի վարչական իրավախախտման վերաբերյալ վարույթ իրականացնող մարմին չներկայանալու դեպքում զգուշացվում են բերման ենթարկվելու վերաբերյալ: Ընդ որում, նշված անձանց բերման ենթարկելը կարող է իրականացվել միայն երկրորդ անգամ անհարգելի պատճառով վարչական իրավախախտման վերաբերյալ վարույթ իրականացնող մարմին չներկայանալուց հետո:

3. Բերման ենթարկված անձը չի կարող անազատության մեջ պահվել ավելի, քան այն պարտականության կատարումը, որի ապահովման նպատակով անձը բերման է ենթարկվել, բայց ոչ ավելի քան 3 ժամը։

4. Բերման ենթարկված անձը ունի սույն օրենսգրքի 57-րդ հոդվածի 1-ին մասով սահմանված իրավունքները:

5. Բերման ենթարկվածը պետք է անհապաղ ազատ արձակվի, եթե՝

1) վերացել է անձին անազատության մեջ պահելու անհրաժեշտությունը.

2) անձն ազատությունից զրկվել է բերման ենթարկվելու՝ սույն օրենսգրքով սահմանված կարգի խախտմամբ.

3) լրացել է սույն հոդվածով սահմանված առավելագույն ժամկետը:

6. Ազատ արձակելու հիմքերը և ժամանակը նշվում են սույն հոդվածի 7-րդ մասով սահմանված արձանագրության մեջ:

7. Բերման ենթարկելուց անմիջապես հետո սույն օրենսգրքով սահմանված կարգով կազմվում է արձանագրություն, որում նշվում են նաև  այն կազմելու ժամանակը (տարեթիվը, ամիuը, oրը, ժամը, րոպեն), վայրը, հիմքը և նպատակը, բերման ենթարկվողի մասին տվյալները։ Արձանագրությունը ստորագրվում է, բերման ենթարկված անձի ծանոթացմանը և ստորագրմանը ներկայացվում է՝ սույն օրենսգրքի 102-րդ հոդվածով սահմանված կարգով:

8. Բերման ենթարկելու լիազորություն ունեն սույն օրենսգրքի 55-րդ հոդվածով սահմանված վարչական ձերբակալում իրականացնելու իրավասություն ունեցող մարմինները՝ սույն օրենսգրքով իրենց ենթակայությանը վերապահված վարչական իրավախախտման վերաբերյալ վարույթներով: Եթե վարչական իրավախախտման վերաբերյալ վարույթն իրականացնելու իրավասություն ունեցող մարմինների կողմից բերման ենթարկելն անհնարին է, ապա անձին բերման ենթարկելու իրականացման համար կարող են դիմել Ներքին գործերի նախարարությանը:

9. Վարչական իրավախախտման վերաբերյալ վարույթ իրականացնող սույն հոդվածի 8-րդ մասով չսահմանված այլ մարմինները անձին բերման ենթարկելու իրականացման համար կարող են դիմել Ներքին գործերի նախարարությանը, որը սույն օրենսգրքով սահմանված կարգով կարող է որոշում կայացնել անձին բերման ենթարկելու վերաբերյալ:

10. Բերման ենթարկելու արձանագրությունն անհապաղ, բայց ոչ ուշ, քան 1 ժամվա ընթացքում ուղարկվում է դատախազություն: Դատախազը սույն հոդվածի 3-րդ մասով սահմանված հիմքերի առկայության դեպքում կարող է որոշում կայացնել անձին անհապաղ ազատ արձակելու մասին:

11. Սույն հոդվածի 1-ին մասով սահմանված անձինք իրենց ներկայանալուն խոչընդոտող հարգելի պատճառների առկայության մասին պարտավոր են տեղյակ պահել վարչական իրավախախտման վերաբերյալ վարույթ իրականացնող մարմնին:

12. Չի թույլատրվում բերման ենթարկել մինչև 16 տարեկան անչափահասներին, հղի կանանց և ծանր հիվանդությամբ տառապող անձանց:

13. Չի թույլատրվում բերման ենթարկել ժամը 22.00-ից մինչև 9.00-ը ընկած ժամանակահատվածում:

14. Սույն օրենսգրքի իմաստով **հարգելի պատճառ է հանդիսանում անձի** հիվանդությունը, մերձավոր ազգական ի մահը կամ անձի կամքից անկախ այլ հատուկ և օբյեկտիվ հանգամանքները:

**ԳԼՈՒԽ 15.**

**ՎԱՐՉԱԿԱՆ ԻՐԱՎԱԽԱԽՏՄԱՆ ՎԵՐԱԲԵՐՅԱԼ ՎԱՐՈՒՅԹՈՒՄ ԳԱՂՏՆԻՈՒԹՅԱՆ ՊԱՀՊԱՆՈՒՄԸ, ՎԱՐՉԱԿԱՆ ԻՐԱՎԱԽԱԽՏՄԱՆ ՎԵՐԱԲԵՐՅԱԼ ՎԱՐՈՒՅԹԻ ԺԱՄԿԵՏՆԵՐԸ ԵՎ ԾԱՆՈՒՑՈՒՄԸ**

**Հոդված 130. Վարչական իրավախախտման վերաբերյալ վարույթում գաղտնիության պահպանումը**

1. Վարչական իրավախախտման վերաբերյալ վարույթի մասնակցի վերաբերյալ՝  օրենքով  պահպանվող գաղտնիք հանդիսացող տեղեկությունները վարչական իրավախախտման վերաբերյալ վարույթ իրականացնող մարմինները կարող են ստանալ միայն օրենքով նախատեսված դեպքերում և կարգով։

2. Վարչական իրավախախտման վերաբերյալ վարույթ իրականացնող մարմինը վարչական իրավախախտման վերաբերյալ վարույթի ընթացքում պարտավոր է ձեռնարկել օրենքով պահպանվող գաղտնիք պարունակող տեղեկությունների պահպանման օրենքով նախատեսված միջոցներ։ Վարչական իրավախախտման վերաբերյալ վարույթի ընթացքում առանց օրենքով սահմանված անհրաժեշտության չպետք է հավաքվեն, պահվեն, օգտագործվեն և տարածվեն օրենքով պահպանվող գաղտնիք պարունակող տեղեկություններ։ Արգելվում է վարութային գործողության ընթացքում հայտնի դարձած՝ օրենքով պահպանվող գաղտնիքի հրապարակումը: Օրենքով պահպանվող գաղտնիք պարունակող տեղեկությունները հետազոտվում են դռնփակ՝ վարչական իրավախախտման վերաբերյալ վարույթ իրականացնող մարմնի նախաձեռնությամբ կամ վարչական իրավախախտման վերաբերյալ վարույթին մասնակցող անձի միջնորդությամբ։

3. Վարչական իրավախախտման վերաբերյալ վարույթին մասնակցող անձը, որին վարչական իրավախախտման վերաբերյալ վարույթ իրականացնող մարմինն առաջարկում է սույն օրենսգրքի դրույթներին համապատասխան հաղորդել կամ ներկայացնել օրենքով պահպանվող գաղտնիք բովանդակող տեղեկություններ, չի կարող, վկայակոչելով օրենքով պահպանվող գաղտնիքի պահպանման անհրաժեշտությունը, հրաժարվել այդ պահանջը կատարելուց։

4. Վարչական իրավախախտման վերաբերյալ վարույթին մասնակցող անձինք, ինչպես նաև այլ անձինք, որոնց ծանոթացման համար ներկայացվում կամ այլ կերպ հաղորդվում են օրենքով պահպանվող գաղտնիք պարունակող տեղեկություններ վարչական իրավախախտման վերաբերյալ վարույթ իրականացնող մարմնի պահանջով պարտավոր են չհրապարակել նշված տեղեկությունները, որի համար նրանցից վերցվում է ստորագրություն: Ստորագրություն տալուց հրաժարվելու դեպքում այդ տեղեկությունները չեն տրամադրվում։ Չհրապարակելու մասին վարչական իրավախախտման վերաբերյալ վարույթին մասնակցող անձի պարտավորությունը նրան չի խոչընդոտում միջնորդելու օրենքով պահպանվող գաղտնիք պարունակող տեղեկությունները հետազոտել դռնփակ։

5.  Անձը, որից վարչական իրավախախտման վերաբերյալ վարույթ իրականացնող իրականացնող մարմինը պահանջում է սույն օրենսգրքի դրույթներին համապատասխան հաղորդել օրենքով պահպանվող գաղտնիք պարունակող տեղեկություններ, բացառությամբ սույն հոդվածի 6-րդ մասով սահմանված դեպքերի, չի կարող հրաժարվել այդ պահանջը կատարելուց` վկայակոչելով գաղտնիքի պահպանման անհրաժեշտությունը, սակայն իրավունք ունի վարչական իրավախախտման վերաբերյալ վարույթ իրականացնող իրականացնող մարմնից նախապես ստանալու նշված տեղեկությունների ստացման անհրաժեշտությունը հաստատող և համապատասխան արձանագրության մեջ արտացոլման ենթակա պարզաբանում:

6. Անձը, որից վարչական իրավախախտման վերաբերյալ վարույթ իրականացնող իրականացնող մարմինը պահանջում է սույն օրենսգրքի դրույթներին համապատասխան հաղորդել բժշկական, նոտարական, բանկային, ապահովագրական, արժեթղթերի շուկայի ոլորտի ծառայողական, կենսաթոշակային գաղտնիք, ինչպես նաև վարկային տեղեկատվությունը և վարկային պատմություն պարունակող տեղեկություններ, իրավունք ունի հրաժարվելու այդ պահանջը կատարելուց` վկայակոչելով համապատասխան գաղտնիքի պահպանման անհրաժեշտությունը:

7. Օրենքով պահպանվող գաղտնիք պարունակող և իրեն վստահված տեղեկությունների վերաբերյալ ցուցմունքներ տվող անձն այդ մասին գրավոր հաղորդում է համապատասխան ղեկավարին, եթե դա նրան ուղղակիորեն չի արգելում վարչական իրավախախտման վերաբերյալ վարույթն իրականացնող մարմինը:

8. Սույն օրենսգրքի 109-րդ հոդվածով սահմանված կարգով վարչական իրավախախտման վերաբերյալ գործին ծանոթացնելիս վարչական իրավախախտման վերաբերյալ վարույթ իրականացնող մարմինը պարտավոր է պահպանել պետական և ծառայողական գաղտնիքը, ինչպես նաև օրենքով պահպանվող այլ գաղտնիքները:

9. Սույն օրենսգրքի իմաստով օրենքով  պահպանվող գաղտնիք է համարվում պետական, բժշկական, նոտարական, ծառայողական, առևտրային, բանկային, ապահովագրական, արժեթղթերի շուկայի ոլորտի ծառայողական, կենսաթոշակային գաղտնիքը, անձի վարկային պատմությունը, վարկային տեղեկատվությունը, ինչպես նաև օրենքով նախատեսված այլ գաղտնիք պարունակող տեղեկություններ:

**Հոդված 131. Վարչական իրավախախտման վերաբերյալ վարույթի ժամկետները և դրա հաշվարկը**

1. Վարչական իրավախախտման վերաբերյալ վարույթի ժամկետը՝ սույն օրենսգրքով սահմանված ժամանակահատվածն է (պահը), որի ընթացքում (կամ որի վրա հասնելու պահից) վարչական իրավախախտման վերաբերյալ վարույթ իրականացնող մարմինը և վարչական իրավախախտման վերաբերյալ վարույթին մասնակցող անձինք իրավունք ունեն կամ պարտավոր են կատարելու որոշակի գործողություններ կամ ձեռնպահ մնալ դրանք կատարելուց։

2. Սույն օրենսգրքով սահմանված ժամկետները հաշվվում են ժամերով, օրերով, ամիսներով և տարիներով։ Օրերով հաշվարկվող ժամկետներում չեն ներառվում  օրենքով նախատեսված ոչ աշխատանքային օրերը: Ժամկետները հաշվելիս նկատի չի առնվում այն ժամը կամ օրը, որից սկսվում է ժամկետների ընթացքը:

3. Ժամկետն օրերով հաշվելիս ժամկետի ընթացքն սկսվում է առաջին օրվա գիշերվա ժամը քսանչորսից և ավարտվում վերջին օրվա գիշերվա ժամը քսանչորսին։ Ժամկետն ամիսներով կամ տարիներով հաշվելիս ժամկետը ավարտվում է վերջին ամսվա համապատասխան օրը, իսկ եթե տվյալ ամիսը չունի համապատասխան օր, ժամկետը ավարտվում է այդ ամսվա վերջին օրը։ Եթե ժամկետի լրանալը համընկնում է ոչ աշխատանքային օրվան, ապա ժամկետի վերջին օրը է համարվում հաջորդ առաջին աշխատանքային օրը։

4. Ժամկետը բաց թողնված չի համարվում, եթե բողոքը կամ այլ փաստաթուղթը փոստին է հանձնվում սահմանված ժամկետը լրանալուց առաջ, իսկ ձերբակալված կամ բժշկական հաստատությունում գտնվող անձանց համար ժամկետը բաց թողնված չի համարվում, եթե բողոքը կամ այլ փաստաթուղթը համապատասխան հաստատության վարչակազմին հանձնվում է մինչև ժամկետը լրանալը։ Բողոքը կամ այլ փաստաթուղթը փոստին հանձնելու ժամանակը որոշվում է փոստային դրոշմով, իսկ համապատասխան հաստատության վարչակազմին հանձնելու ժամանակը` այդ հաստատությունների գրասենյակների կամ պաշտոնատար անձանց կատարած նշումով։

5. Վարչական իրավախախտման վերաբերյալ վարույթին մասնակցող անձանց հանձնման ենթակա փաստաթղթերի ստացման ժամկետը հաստատվում է վարչական իրավախախտման վերաբերյալ գործին կցված նրանց ստորագրությամբ, իսկ փոստով ուղարկված լինելու դեպքում՝ այդ մասին հետադարձ ծանուցման առկայությամբ։

# Հոդված 132. Ժամկետը բաց թողնելու հետևանքները և վերականգնման կարգը

1. Վարչական իրավախախտման վերաբերյալ վարույթ իրականացնող մարմնի կողմից վարչական իրավախախտման վերաբերյալ վարույթի ժամկետն անցնելուց հետո կատարված գործողություններն ու ընդունված որոշումներն իրավաբանական ուժ չունեն։

2. Վարչական իրավախախտման վերաբերյալ վարույթի ժամկետների ավարտից հետո վարչական իրավախախտման վերաբերյալ վարույթին մասնակցող անձինք կորցնում են այդ ժամկետներով պայմանավորված գործողություններ կատարելու իրավունքը։

3. Բաց թողնված ժամկետի պատճառները հարգելի համարելու և ժամկետը վերականգնելու համար շահագրգիռ անձը միջնորդությամբ դիմում է վարչական իրավախախտման վերաբերյալ վարույթ իրականացնող մարմնին։

4. Հարգելի պատճառով բաց թողնված ժամկետը վերականգնվում է վարչական իրավախախտման վերաբերյալ վարույթ իրականացնող մարմնի որոշմամբ՝ շահագրգիռ անձի միջնորդությամբ։

5. Այն որոշման կատարումը, որը բողոքարկված է սահմանված ժամկետի բացթողումով, շահագրգիռ անձի միջնորդությամբ կարող է կասեցվել, եթե վերականգնվել է բաց թողնված ժամկետը։

6. Բողոքարկման ժամկետը բաց թողնելու պատճառը վերանալուց հետո վարչական իրավախախտման վերաբերյալ վարույթին մասնակցող անձը կարող է բողոք ներկայացնել 15 օրվա ընթացքում` նշելով ժամկետը բաց թողնելու պատճառը: Վարչական մարմինը, որի վարույթում է գտնվում վարչական բողոքը, վերականգնում է բաց թողնված ժամկետը, և բողոքն ըստ էության քննարկում և լուծում է, եթե բողոքով կամ բողոքի քննարկման ընթացքում հիմնավորվում է բողոք բերողից անկախ պատճառներով բողոքարկման ժամկետը բաց թողնելու հանգամանքը:

7. Բողոքարկման ժամկետը լրանալուց մեկ տարի անցնելուց հետո վարչական իրավախախտման վերաբերյալ վարույթին մասնակցող անձը կորցնում է բողոքարկման ժամկետը հարգելի պատճառներով բաց թողնելու հիմնավորմամբ բողոք բերելու իրավունքը, բացառությամբ այն դեպքերի, երբ բողոք բերելու ժամկետը բաց թողնելը կապված է անհաղթահարելի ուժի առաջացրած հետևանքների հետ:

8. Բաց թողնված ժամկետը վերականգնելու միջնորդությունը մերժելու վարչական իրավախախտման վերաբերյալ վարույթ իրականացնող մարմնի որոշումը կարող է բողոքարկվել վերադասության կարգով կամ դատարան։

**Հոդված 133. Վարչական իրավախախտման վերաբերյալ վարույթում ծանուցումը**

1. Վարչական իրավախախտման վերաբերյալ վարույթում փաստաթղթերը (որոշումներ, արձանագրություններ, ծանուցագրեր և այլն) կամ դրանց պատճեները ընդունվելուց կամ կազմվելուց հետո, եթե սույն օրենսգրքով այլ ժամկետ նախատեսված չէ, երեք օրվա ընթացքում պատշաճ հանձնվում են սույն օրենսգրքով նախատեսված անձանց (այսուհետ՝ սույն հոդվածում ծանուցվող անձ):

2. Ծանուցագիրը թղթային կամ էլեկտրոնային փաստաթուղթ է, որով վարչական իրավախախտման վերաբերյալ վարույթ իրականացնող մարմինն անձին հրավիրում է մասնակցելու որոշակի վարութային գործողության կամ վարչական իրավախախտման վերաբերյալ գործի քննությանը:  Ծանուցագիրը հանձնվում է վարութային գործողության կամ վարչական իրավախախտման վերաբերյալ գործի քննության օրվանից ոչ ուշ, քան երկու օր առաջ: Տվյալ կարգավիճակով առաջին անգամ հրավիրվող անձին հասցեագրված ծանուցագրին կցվում է հրավիրվողի կարգավիճակից բխող իրավունքների և պարտականությունների ցանկը: Ծանուցվողը պարտավոր է ընդունել թղթային ծանուցագիրը:

3. Ծանուցագրում նշվում են՝

1) հրավիրող մարմնի կամ պաշտոնատար անձի տվյալները.

2) հրավիրվող անձի անունը, ազգանունը, հասցեն և կարգավիճակը.

3) ծանուցվողի վերաբերելի տվյալները, եթե հրավիրվողը ծանուցվում է այլ անձի կամ հաստատության միջոցով.

4) ներկայանալու տեղը և ժամանակը (տարին, ամիսը, օրը, ժամը), կամ վարչական իրավախախտման վերաբերյալ գործի քննության վայրը և ժամանակը,

5) վարչական իրավախախտման վերաբերյալ վարույթի նախաձեռնման հիմքում դրված փաստը և դրա իրավական գնահատականը.

6) եթե հրավիրվում է որոշակի վարութային գործողության մասնակցելու, ապա կատարման ենթակա վարութային գործողությունը.

7) ծանուցումն ստացող անձի պարտականությունն այն հանձնելու հրավիրվող անձին.

8) անհարգելի պատճառով չներկայանալու իրավական հետևանքները.

9) տուժողի և վկայի դեպքում` վարութային գործողությանն առանց փաստաբանի ներկայանալու դեպքում փաստաբան պահանջելու հիմքով այդ վարութային գործողությունը հետաձգման ենթակա չլինելու մասին նշում:

4. Սույն հոդվածի 1-ին մասում նախատեսված փաստաթղթերը կամ դրանց պատճեները համարվում են ծանուցվող անձին պատշաճ հանձնված և ծանուցվող անձը համարվում է պատշաճ ծանուցված, եթե՝

1) այն ստորագրությամբ առձեռն հանձնվել է ծանուցվողին կամ վերջինս փաստաթուղթը ստանալու անդորրագրի վրա ստորագրել է սույն հոդվածի 1-ին մասում նախատեսված փաստաթղթերը կամ դրանց պատճեները ստանալուց հրաժարվելու մասին, իսկ թղթային ծանուցագիրը ստանալուց հրաժարվելու դեպքում` ծանուցագիրը հանձնողն այդ մասին նշում է կատարում ծանուցագրի` ստորագրության համար հատկացված մասում և ծանուցագիրը վերադարձնում է վարույթն իրականացնող մարմին:

2) այն իր համաձայնությամբ ուղարկվել է իր պաշտոնական էլեկտրոնային փոստի հասցեով՝ «Ինտերնետով հրապարակային և անհատական ծանուցման մասին» օրենքով սահմանված կարգով և այդ օրենքով համարվում է պատշաճ ծանուցված.

3) պաշտոնական էլեկտրոնային փոստ չունենալու դեպքում իր գրավոր դիմումի հիման վրա այն ուղարկվել է էլեկտրոնային փոստով կամ հեռահաղորդակցության այլ միջոցով (այդ թվում` բջջային հեռախոսահամարին կարճ հաղորդագրություն ուղարկելու), և առկա է անձի կողմից ծանուցումը ստացած լինելու փաստի հավաստումը:

5. Եթե հնարավոր չէ փաստաթուղթը հանձնել առձեռն կամ ծանուցվող անձը չունի պաշտոնական էլեկտրոնային փոստ (բնակչության պետական ռեգիստրի տվյալների համաձայն անձը չունի նույնականացման քարտ կամ իրավաբանական անձանց պետական գրանցամատյանում չկա տեղեկատվություն իրավաբանական անձի էլեկտրոնային փոստի վերաբերյալ) և գրավոր չի դիմել փաստաթղթի մասին իր հայտնած հեռահաղորդակցության միջոցով ծանուցելու խնդրանքով, կամ սույն հոդվածի 4-րդ մասի 3-րդ կետով սահմանված կարգով փաստաթուղթը հանձնելուց հետո հնգօրյա ժամկետում չի ստացվել հավաստում ծանուցվող անձի կողմից փաստաթղթի մասին ծանուցումը ստացած լինելու փաստի մասին, ապա փաստաթուղթը ուղարկվում է պատվիրված նամակով՝ հետադարձ ծանուցմամբ տվյալ վարչական իրավախախտումների վերաբերյալ վարույթի ընթացքում անձի հայտնած հասցեով, իսկ դրա բացակայության դեպքում՝ անձի հաշվառման հասցեով: Եթե փոստով ուղարկված փաստաթուղթը վերադարձվել է, կամ ծանուցման փաստը չի հաստատվել, ապա փաստաթուղթը տեղադրվում է Հայաստանի Հանրապետության հրապարակային ծանուցումների պաշտոնական ինտերնետային կայքում: Այն դեպքերում, երբ փաստաթուղթը տեղադրվում է Հայաստանի Հանրապետության հրապարակային ծանուցումների պաշտոնական ինտերնետային կայքում, փաստաթուղթը համարվում է հանձնված (պատշաճ ծանուցված) փաստաթղթի մասին ծանուցումն ինտերնետային կայքում տեղադրելու օրվան հաջորդող հինգերորդ օրը: Սույն հոդվածի 4-րդ մասի 3-րդ կետում նախատեսված դիմումի առկայության դեպքում Հայաստանի Հանրապետության հրապարակային ծանուցումների պաշտոնական ինտերնետային կայքում տեղադրվելու հետ մեկտեղ փաստաթուղթը ևս մեկ անգամ ուղարկվում է դիմումում մատնանշված հեռահաղորդակցության միջոցով:

6. Փաստաթուղթը ծանուցվող անձի էլեկտրոնային, այդ թվում՝ պաշտոնական էլեկտրոնային փոստի հասցեով ուղարկվելու դեպքում անձը ստանում է ծանուցում փաստաթղթի առկայության մասին, ինչպես նաև՝ համապատասխան էլեկտրոնային հղումը, որի միջոցով փաստաթուղթը հնարավոր կլինի ներբեռնել, իսկ դրա անհնարինության դեպքում՝ առնվազն ծանուցման մեջ արտացոլվում է փաստաթղթի եզրափակիչ մասը: Բջջային հեռախոսահամարին հաղորդագրությամբ ծանուցման դեպքում անձը ստանում է կարճ հաղորդագրություն փաստաթղթի առկայության մասին՝ փաստաթղթի համարի կամ այլ տվյալի նշումով, որի օգտագործմամբ անձը ինտերնետային կայքի միջոցով հնարավորություն կունենա ներբեռնել այն:

7. Անչափահասը ծանուցվում է, ինչպես նաև նրան սույն հոդվածի 1-ին մասում նախատեսված փաստաթղթերը կամ դրանց պատճեները հանձնվում են իր օրինական ներկայացուցչի միջոցով, իսկ հատուկ հաստատությունում գտնվելու դեպքում` դրա վարչակազմի միջոցով, Աանազատության մեջ պահվող անձին` համապատասխան վայրի վարչակազմի միջոցով, զինծառայողին` զորամասի հրամանատարության միջոցով։

8. Թղթային ծանուցագիրն ծանուցվողի ժամանակավոր բացակայության դեպքում՝ ստորագրությամբ կարող է հանձնվել նրա հետ բնակվող ընտանիքի չափահաս անդամներից մեկին կամ համատիրության աշխատողին: Եթե թղթային ծանուցագիրն ուղարկվել է ծանուցվողի աշխատանքի, ուսման կամ ծառայության վայր, ապա այն հանձնվում է համապատասխան հաստատության վարչակազմի իրավասու աշխատակցին: Թղթային ծանուցագիրն ստացողը պարտավոր է այն հանձնել ծանուցվողին:

**ԲԱԺԻՆ 5.**

**ԲՈՂՈՔԱՐԿՄԱՆ ԵՎ ՎԵՐԱՆԱՅՄԱՆ ՎԱՐՈՒՅԹԸ**

**ԳԼՈՒԽ 16.**

**ՎԱՐՉԱԿԱՆ ԻՐԱՎԱԽԱԽՏՄԱՆ ՎԵՐԱԲԵՐՅԱԼ**

**ՈՐՈՇՄԱՆ ԲՈՂՈՔԱՐԿՈՒՄԸ**

**Հոդված 134. Վարչական իրավախախտման վերաբերյալ որոշման բողոքարկման և վերանայման կարգը**

1. Վարչական իրավախախտման վերաբերյալ վարույթ իրականացնող մարմնի կայացրած վարչական իրավախախտման վերաբերյալ որոշումը, ինչպես նաև գործողությունն ու անգործությունը (սույն գլխում այսուհետ՝ որոշում, բացառությամբ այն հոդվածների, որոնցով գործողությունն ու անգործությունն առանձնացված են որոշումից) կարող է բողոքարկվել սույն օրենսգրքով սահմանված վարչական կարգով՝ կամ Հայաստանի Հանրապետության վարչական դատավարության օրենսգրքով սահմանված դատական կարգով` բացառությամբ սույն հոդվածի 5-րդ մասով նախատեսված դեպքի:

2. Որոշումը վարչական կարգով բողոքարկվում է որոշումն ընդունած վարչական իրավախախտման վերաբերյալ վարույթ իրականացնող մարմնին, եթե այն չունի վերադաս, որոշումն ընդունած վարչական իրավախախտման վերաբերյալ վարույթ իրականացնող մարմնի վերադաս վարչական մարմնին կամ օրենքով նախատեսված դեպքերում՝ այլ իրավասու վարչական մարմնին (սույն գլխում այսուհետ՝ նաև վարչական մարմին) :

3. Եթե բողոքը ներկայացվում է որոշումը ընդունած վարչական իրավախախտման վերաբերյալ վարույթ իրականացնող մարմնին, ապա վերջինս եթե ունի վերադաս, բողոքը ստանալուց հետո եռօրյա ժամկետում այն վարչական իրավախախտման վերաբերյալ գործի հետ միասին ուղարկում է իր վերադասին։

4**.** Որոշման վերաբերյալ բողոքի բացակայության դեպքում այդ որոշումն ընդունած վարչական մարմնի վերադաս վարչական մարմինը (պաշտոնատար անձը), վերահսկողության կարգով իր նախաձեռնությամբ, իրավունք ունի վերանայել և փոփոխել ստորադաս վարչական մարմնի ընդունած որոշումը՝ սույն օրենսգրքի 142-րդ հոդվածի 1-ին մասով սահմանված հիմքերի առկայության դեպքում: Վերադաս վարչական մարմինը վերանայման վարույթը հարուցում և քննում է սույն գլխով սահմանված ժամկետներում և կարգով։ Վերանայման վարույթում պարտադիր ներգրավվում է այն անձը, ում իրավունքների կամ պարտականությունների վերաբերյալ կայացվել է վարչական իրավախախտման վերաբերյալ որոշումը։

5. Սույն օրենսգրքի 41-րդ գլխով սահմանված վարչական իրավախախտումների վերաբերյալ կայացված վարչական իրավախախտումների վերաբերյալ որոշումները կարող են բողոքարկվել դատական կարգով` վարչական կարգով բողոքարկվելուց և սույն օրենսգրքի 141-րդ հոդվածով սահմանված որոշում կայացնելուց հետո:

**Հոդված 135. Վարչական կարգով բողոք ներկայացնելու իրավունք ունեցող անձինք**

1. Վարչական իրավախախտման վերաբերյալ վարույթ իրականացնող մարմնի որոշումների, այդ թվում՝ միջանկյալ որոշումների դեմ վարչական կարգով բողոք ներկայացնելու իրավունք ունեն՝

1) վարչական իրավախախտման վերաբերյալ վարույթի մասնակիցը, եթե համարում է, որ վարչական իրավախախտման վերաբերյալ վարույթ իրականացնող մարմնի կայացրած որոշմամբ խախտվել է կամ անմիջականորեն կարող է խախտվել նրա՝ Սահմանադրությամբ, միջազգային պայմանագրերով, օրենքներով կամ այլ իրավական ակտերով ամրագրված իրավունքներն ու ազատությունները.

2) վարչական իրավախախտման վերաբերյալ վարույթի մասնակից չհանդիսացող այն անձինք, որոնց իրավունքների և պարտականությունների վերաբերյալ վարչական իրավախախտման վերաբերյալ վարույթ իրականացնող մարմինը որոշում է կայացրել:

2. Սույն օրենսգրքի իմաստով միջանկյալ որոշում է համարվում վարչական իրավախախտման վերաբերյալ վարույթ իրականացնող մարմնի վարչական իրավախախտման վերաբերյալ վարույթի ընթացքում կայացված որոշումները, բացառությամբ սույն օրենսգրքի 114-րդ և 115-րդ հոդվածով սահմանված վարչական իրավախախտման վերաբերյալ որոշումների, ինչպես նաև բողոքը վերադարձնելու, բողոքի ընդունումը մերժելու, վերանայման վարույթ հարուցելու դիմումը վերադարձնելու և վերանայման վարույթ հարուցելը մերժելու մասին որոշումները:

**Հոդված 136. Վարչական կարգով բողոք ներկայացնելու ժամկետը և վարչական կարգով ներկայացվող բողոքի բովանդակությունը**

1. Վարչական կարգով ներկայացված բողոքը, բացառությամբ նոր կամ նոր երևան եկած հանգամանքների հիմքով բողոք բերելու դեպքերի, կարող է բերվել`

1) որոշումն ուժի մեջ մտնելու օրվանից երկու ամսվա ընթացքում.

2) վարչական իրավախախտման վերաբերյալ վարույթ իրականացնող մարմնի կողմից գործողություն կատարելու օրվանից՝ մեկ ամսվա ընթացքում.

3) վարչական իրավախախտման վերաբերյալ վարույթ իրականացնող մարմնի կողմից անգործություն ցուցաբերելու օրվանից երկու ամսվա ընթացքում:

2. Վարչական իրավախախտման վերաբերյալ վարույթ իրականացնող մարմնի միջանկյալ որոշումները վարչական կարգով կարող են բողոքարկվել որոշումն ուժի մեջ մտնելուց հետո հինգօրյա ժամկետում:

3. Բողոքարկման բաց թողնված ժամկետը կարող է վերականգնվել սույն օրենսգրքի 132-րդ հոդվածով սահմանված կարգով:

4. Սույն օրենսգրքի 135-րդ հոդվածի 1-ին մասի 2-րդ կետով սահմանված անձանց համար սույն հոդվածի 1-ին մասով սահմանված ժամկետները հաշվարկվում են այն օրվանից սկսած, երբ նրանք իմացել են կամ կարող էին իմանալ այդ որոշման կայացման մասին:

5. Վարչական կարգով ներկայացվող բողոքը կազմվում է գրավոր և պետք է բովանդակի`

1) այն մարմնի անվանումը, որին ներկայացվում է բողոքը.

2) տվյալներ բողոք բերած անձի մասին (բողոք բերող ֆիզիկական անձի անունը, ազգանունը, նրա հաuցեն, իuկ իրավաբանական անձի դեպքում` իրավաբանական անձի անվանումը, գտնվելու վայրը, բողոք բերող նրա օրինական ներկայացուցչի կամ ներկայացուցչի անունը, ազգանունը).

3) բողոքարկվող որոշման համարը, կայացման տարին, ամիսը, օրը և այդ որոշումը կայացրած մարմնի անվանումը, պաշտոնատար անձի անունը և ազգանունը.

4) բողոքարկման առարկան.

5) բողոք բերողի պահանջը.

6) բողոքին կից ներկայացվող նյութերի ցանկը՝ առկայության դեպքում.

7) բողոք բերող անձի uտորագրությունը, իրավաբանական անձի դեպքում` բողոք բերող նրա օրինական ներկայացուցչի կամ ներկայացուցչի uտորագրությունը և իրավաբանական անձի կնիքը՝ դրա առկայության դեպքում։

6. Բողոք կարող է ներկայացնել սույն օրենսգրքի 135-րդ հոդվածով սահմանված բողոք ներկայացնելու իրավունք ունեցող անձի լիազորած անձը, որը բողոքի հետ միաժամանակ պետք է ներկայացնի նաև իր լիազորությունները հաստատող փաստաթուղթը:

**Հոդված 137. Վարչական կարգով ներկայացվող բողոքը վերադարձնելը և վերահասցեագրելը**

1. Բողոքը ստացած վարչական մարմինը վարչական կարգով ներկայացված բողոքը իր որոշմամբ վերադարձնում է, եթե՝

1) բողոքը չի համապատասխանում սույն օրենսգրքի 136-րդ հոդվածի 5-րդ մասով սահմանված պահանջներին.

2) բողոքը ստորագրված չէ, կամ այն ստորագրել է ստորագրելու լիազորություն չունեցող անձը կամ այնպիսի անձ, որի պաշտոնեական դրությունը նշված չէ.

3) մինչև բողոքի հիման վրա բողոքարկման վարույթը հարուցելը՝ բողոք բերողը դիմել է այն վերադարձնելու մասին.

4) լրացել է բողոք ներկայացնելու համար սույն օրենսգրքի 136-րդ հոդվածով սահմանված ժամկետը, և չի ներկայացվել միջնորդություն այն բաց թողնված ժամկետը վերականգնելու մասին:

2. Սույն հոդվածի 1-ին մասով նախատեսված որոշման մեջ պետք է նշվեն բոլոր ձևական առերևույթ սխալները:

3. Բողոքը ստացած վարչական մարմինը սույն հոդվածի 1-ին մասով նախատեսված որոշումը բողոքի և դրան կից փաստաթղթերի հետ եռօրյա ժամկետում ուղարկում է բողոք բերած անձին:

4. Սույն հոդվածի 1-ին մասի 1-ին, 2-րդ կամ 4-րդ կետերով սահմանված հիմքերով բողոքը վերադարձնելուց հետո, բողոքում առկա սխալները վերացնելու և որոշումը ստանալու օրվանից հետո` հինգօրյա ժամկետում, բողոքը կրկին ներկայացվելու դեպքում բողոքը համարվում է ընդունված սկզբնական ներկայացման օրը, սակայն սույն օրենսգրքի 139-րդ հոդվածի 1-ին մասով և 140-րդ հոդվածի 2-րդ մասով սահմանված ժամկետը հաշվարկվում է կրկին ներկայացնելու օրվանից։ Բողոքը կրկին նույն սխալներով բերելու դեպքում դրանք վերացնելու համար նոր ժամկետ չի տրվում։

5. Բողոքը վերադարձնելու մասին որոշումը կարող է բողոքարկվել uույն oրենuգրքով uահմանված կարգով:

6. Բողոքը վերադարձնելու մասին որոշումը բողոքարկվելու և վերացվելու դեպքում բողոքը համարվում է ընդունված սկզբնական ներկայացման օրը, սակայն սույն օրենսգրքի 139-րդ հոդվածի 1-ին մասով և 140-րդ հոդվածի 2-րդ մասով սահմանված ժամկետը հաշվարկվում է բողոքը վերադարձնելու մասին որոշումը վերացվելու օրվանից:

7. Եթե բողոք է բերվել այն որոշման դեմ, որի վերաբերյալ բողոքը ստացած վարչական մարմինը բողոքարկման վարույթ հարուցելու լիազորություն չունի բողոքը վերահասցեագրվում է ըստ իրավասու վարչական մարմնի՝ այդ մասին եռօրյա ժամեկտում ծանուցելով բողոք բերած անձին:

8. Սույն հոդվածի 3-րդ և 7-րդ մասով նախատեսված դեպքերում վարչական մարմինն իր մոտ պահում է վերահասցեագրված կամ վերադարձված բողոքի պատճենը, իսկ անհրաժեշտության դեպքում` նաև դրանց կից փաստաթղթերի կամ դրանց մի մասի պատճենները կամ դրանց ցանկը:

**Հոդված 138. Վարչական կարգով բողոք ներկայացնելու հետևանքը**

1. Վարչական կարգով բողոք ներկայացնելը կասեցնում է այդ որոշման կատարումը, բացառությամբ այն դեպքերի, երբ`

1) անհապաղ կատարումը վարչական իրավախախտման վերաբերյալ վարույթ իրականացնող մարմնի պատճառաբանված որոշմամբ անհրաժեշտ է հանրային շահերից ելնելով, այդ թվում՝ եթե անմիջականորեն վտանգվել է կամ կարող է վտանգվել անձանց կյանքը, առողջությունը կամ սեփականությունը, և այդ վտանգը կանխելու համար վարչական իրավախախտման վերաբերյալ վարույթ իրականացնող մարմինը հարկադրված կլինի ձեռնարկել անհամաչափ միջոցներ:

2) բողոքարկվում է տրանսպորտային միջոցներ վարելու իրավունքը կասեցնելու կամ այդ իրավունքից զրկելու ձևով վարչական տույժ նշանակելու վերաբերյալ որոշումը:

**Հոդված 139. Վարչական կարգով ներկայացված բողոքի հիման վրա բողոքարկման վարույթի հարուցման ժամկետը**

1. Վարչական կարգով ներկայացված բողոքի հիման վրա բողոքարկման վարույթը հարուցվում է բողոքը վարչական մարմնում ստանալու օրվանից 3 օրվա ընթացքում: Այդ ժամկետում վարչական մարմնի կողմից բողոքարկման վարույթի հարուցումը սույն հոդվածի 2-րդ մասով սահմանված հիմքերով չմերժելու դեպքում բողոքարկման վարույթը համարվում է հարուցված, որի մասին եռօրյա ժամկետում ծանուցվում են վարչական վարույթի մասնակիցները:

2. Բողոքի ընդունումը մերժվում է, եթե՝

1) սույն օրենսգրքի 137-րդ հոդվածի 4-րդ մասով սահմանված ժամկետում անձը չի վերացրել բողոքում առկա սխալները, որոնց չվերացնելն արգելք է բողոքարկման վարույթի հարուցման համար կամ բողոքը կրկին բերել է սույն օրենսգրքի 137-րդ հոդվածի 4-րդ մասով սահմանված ժամկետի խախտմամբ.

2) լրացել է բողոք ներկայացնելու համար սույն օրենսգրքի 136-րդ հոդվածով սահմանված ժամկետը և բաց թողնված ժամկետը վերականգնելու մասին միջնորդությունը մերժվել է.

3) բողոքը բերել է այն անձը, ով չունի այդ որոշումը բողոքարկելու իրավունք.

4) բողոքը բերվել է այն որոշման դեմ, որը միաժամանակ բողոքարկվել է դատական կարգով կամ որի վերաբերյալ սույն օրենսգրքով սահմանված կարգով հարուցվել է բողոքարկման վարույթ կամ բողոքը բերվել է այն որոշման դեմ, որի վերաբերյալ գոյություն ունի դատական ակտ կամ վարչական բողոքի քննության արդյունքում կայացված որոշում:

3. Բողոքը ստացած վարչական մարմինը բողոքի ընդունումը մերժելու մասին որոշումը բողոքի և դրան կից փաստաթղթերի հետ եռօրյա ժամկետում ուղարկում է բողոք բերած անձին։

4. Բողոքի ընդունումը մերժելու մասին որոշումը կարող է բողոքարկվել uույն oրենuգրքով uահմանված ընդհանուր կարգով:

5. Բողոքը ընդունումը մերժելու մասին որոշումը բողոքարկվելու և վերացվելու դեպքում բողոքը համարվում է ընդունված սկզբնական ներկայացման օրը։

**Հոդված 140. Վարչական կարգով ներկայացված բողոքի քննության կարգը և ժամկետը**

1. Վարչական կարգով ներկայացված բողոքը քննվում է սույն օրենսգրքի 4-րդ բաժնով սահմանված դրույթներին համապատասխան, եթե սույն գլխով այլ բան նախատեսված չէ, և եթե այդ դրույթներն իրենց էությամբ կիրառելի են բողոքարկման վարույթի նկատմամբ:

2. Բողոքի քննության արդյունքում որոշումը ընդունվում է բողոքը քննող վարչական մարմնի կողմից այն ստանալուց հետո 30 օրվա ընթացքում, իսկ լրացուցիչ ուսումնասիրում և ստուգում պահանջող վարչական իրավախախտումների վերաբերյալ վարույթների դեպքում` նշված ժամկետը կարող է երկարաձգվել ևս 30 օրով։

3. Բողոքը քննող վարչական մարմինը բողոքը քննարկելիս առաջնորդվում է ինչպես վարչական իրավախախտումների վերաբերյալ գործում առկա, այնպես էլ լրացուցիչ ներկայացվող ապացույցներով:

4. Վարչական իրավախախտման վերաբերյալ վարույթ իրականացնող մարմնի միջանկյալ որոշումների դեմ բերված բողոքի քննությունը իրականացվում է գրավոր ընթացակարգով առանց վարչական իրավախախտման վերաբերյալ գործի քննությանը վարչական իրավախախտման վերաբերյալ վարույթի մասնակիցների մասնակցության:

5. Վարչական իրավախախտման վերաբերյալ վարույթ իրականացնող մարմնի միջանկյալ որոշումների դեմ բերված բողոքի քննության արդյունքում որոշումը ընդունվում է բողոքը քննող վարչական մարմնի կողմից այն ստանալուց հետո 5 օրվա ընթացքում:

**Հոդված 141. Բողոքի քննության արդյունքում ընդունվող որոշումները**

1. Վարչական բողոքի քննության արդյունքում բողոքը քննող վարչական մարմինը ընդունում է հետևյալ որոշումներից մեկը՝

1) մերժում է բողոքը և որոշումը թողնում անփոփոխ: Այն դեպքում, երբ որոշումը թերի կամ սխալ է պատճառաբանված, բողոքը քննող վարչական մարմինը պատճառաբանում է անփոփոխ թողնված որոշումը.

2) ամբողջությամբ կամ մասնակիորեն բավարարում է բողոքը` ամբողջությամբ կամ մասնակիորեն բեկանելով որոշումը և փոփոխելով այն այնպես, որ նշանակված վարչական տույժը չխստացվի կամ այլ կերպ չվատթարացվի անձի վիճակը.

3) ամբողջությամբ կամ մասնակիորեն բեկանում է որոշումը և կարճում վարչական իրավախախտման վերաբերյալ վարույթն ամբողջությամբ կամ մասնակիորեն, եթե առկա է սույն օրենսգրքի 103-րդ հոդվածով սահմանված վարչական իրավախախտման վերաբերյալ վարույթը բացառող հանգամանքներից և վարույթը կարճելու հիմքերից որևէ մեկը, իսկ չբեկանված մասով որոշումը թողնում է անփոփոխ.

4) բեկանում է որոշումը և գործն ուղարկում նոր քննության, եթե բողոքը քննող վարչական մարմնի կողմից կատարված գործի քննությունը բավարար չէ սույն մասի 2-րդ կամ 3-րդ կետերով նախատեսված որոշումներից մեկը կայացնելու համար.

5) ամբողջությամբ կամ մասնակիորեն բավարարում է բողոքը` բողոքարկվող գործողությունը ամբողջությամբ կամ մասնակիորեն ճանաչելով ոչ իրավաչափ՝ դադարեցնելով տվյալ գործողությունը, եթե բողոքի վերաբերյալ դիմում ընդունելու պահին այն շարունակվում է.

6) ամբողջությամբ կամ մասնակիորեն բավարարում է բողոքը և համապատասխանաբար ամբողջությամբ կամ մասնակիորեն կատարում է կամ պարտավորեցնում է ստորադաս վարչական մարմնին կատարելու հայցվող գործողությունը:

2. Սույն հոդվածի 1-ին մասի 4-րդ կետով գործը նոր քննության ուղարկելիս տվյալ գործը քննած վարչական իրավախախտման վերաբերյալ վարույթ իրականացնող մարմնի պաշտոնատար անձը չի կարող կրկին այն քննել կամ մասնակցել դրա քննությանը:

**Հոդված 142. Որոշման բեկանման հիմքերը**

1. Որոշման բեկանման հիմքերն են`

1) վարչական իրավախախտման վերաբերյալ վարույթ իրականացնող մարմինը չի կիրառել այն օրենքը կամ միջազգային պայմանագիրը կամ իրավական այլ ակտը, որը պետք է կիրառեր, ինչը հանգեցրել է վարչական իրավախախտման վերաբերյալ գործի սխալ լուծմանը.

2) վարչական իրավախախտման վերաբերյալ վարույթ իրականացնող մարմինը կիրառել է այն օրենքը կամ միջազգային պայմանագիրը կամ իրավական այլ ակտը, որը չպետք է կիրառեր, ինչը հանգեցրել է վարչական իրավախախտման վերաբերյալ գործի սխալ լուծմանը.

3) վարչական իրավախախտման վերաբերյալ վարույթ իրականացնող մարմինը սխալ է մեկնաբանել օրենքը կամ միջազգային պայմանագիրը կամ իրավական այլ ակտը, ինչը հանգեցրել է վարչական իրավախախտման վերաբերյալ գործի սխալ լուծման.

4) վարչական իրավախախտման վերաբերյալ գործը քննել է դրա լիազորությունը չունեցող վարչական մարմինը (նաև այն դեպքում, եթե քննությունն իրականացրել է կոլեգիալ մարմինը, որի կազմում եղել է սույն օրենսգրքի 75-րդ հոդվածի 5-րդ մասով սահմանված կարգով վարչական իրավախախտման վերաբերյալ վարույթին մասնակցելու իրավունք չունեցող պաշտոնատար անձը) կամ դրա պաշտոնատար անձը, կամ համապատասխան պաշտոնատար անձը սույն օրենսգրքի 75-րդ հոդվածի 5-րդ մասով սահմանված պարտադիր հիմքերի առկայության դեպքում սույն օրենսգրքով սահմանված կարգով ինքնաբացարկ չի հայտնել.

5) որոշումը վարչական իրավախախտման վերաբերյալ վարույթն իրականացրած մարմնի պաշտոնատար անձի կողմից ստորագրված չլինելը կամ ստորագրելու լիազորություն չունեցող անձի կողմից ստորագրված լինելը.

6) վարչական իրավախախտման վերաբերյալ վարույթն իրականացվել է վարչական իրավախախտման վերաբերյալ վարույթի մասնակիցներից որևէ մեկի բացակայությամբ, որը պատշաճ չի ծանուցվել գործի քննության ժամանակի և վայրի մասին.

7) որոշումը իրավական կամ փաստական հետևանք է առաջացրել վարչական իրավախախտման վերաբերյալ վարույթի մասնակից չդարձված անձանց համար. 8) առկա է վարչական իրավախախտման վերաբերյալ վարույթը բացառող հանգամանք կամ այն կարճելու սույն օրենսգրքի 103-րդ հոդվածով սահմանված հիմք.

9) որոշումը ընդունվել է կեղծ փաստաթղթերի կամ տեղեկությունների հիման վրա, կամ ներկայացված փաստաթղթերից ակնհայտ է, որ, ըստ էության, պետք է ընդունվեր այլ որոշում.

10) որոշումից հստակ չի երևում կամ միանշանակ պարզ չէ, թե վարչական իրավախախտման վերաբերյալ վարույթի իրականացնող որ մարմինն է դա ընդունել կամ ում է հասցեագրված, կամ ինչ հարց է կարգավորում:

11) որոշման մեջ բացակայում է պատճառաբանական մասը:

2. Վարչական իրավախախտման վերաբերյալ վարույթ իրականացնող մարմնի ըստ էության ճիշտ որոշումը չի կարող բեկանվել միայն ձևական նկատառումներով:

**ԳԼՈՒԽ  17.**

**ՎԱՐՉԱԿԱՆ ԻՐԱՎԱԽԱԽՏՄԱՆ ՎԵՐԱԲԵՐՅԱԼ ՈՐՈՇՈՒՄՆԵՐԻ ՎԵՐԱՆԱՅՈՒՄԸ ՆՈՐ ԵՎ ՆՈՐ ԵՐԵՎԱՆ ԵԿԱԾ ՀԱՆԳԱՄԱՆՔՆԵՐՈՎ**

**Հոդված 143. Վարչական իրավախախտման վերաբերյալ որոշումը նոր կամ նոր երևան եկած հանգամանքներով վերանայելու կարգը**

1. Վարչական իրավախախտման վերաբերյալ անբողոքարկելի դարձած որոշումը (սույն գլխում այսուհետ՝ որոշում) նոր կամ նոր երևան եկած հանգամանքներով վերանայում է որոշումը կայացրած վարչական իրավախախտման վերաբերյալ վարույթ իրականացնող մարմինը կամ այդ մարմնի վերադասը կամ օրենքով նախատեսված այլ իրավասու մարմինը:

2. Վարչական իրավախախտման վերաբերյալ վարույթ իրականացնող մարմինը որոշումը նոր կամ նոր երևան եկած հանգամանքներով վերանայում է դիմումի հիման վրա կամ իր նախաձեռնությամբ:

3. Նոր երևան եկած կամ նոր հանգամանքներով որոշումները վերանայելիս իրավասու վարչական մարմինները վարչական իրավախախտման վերաբերյալ գործը քննում են սույն օրենսգրքով սահմանված բողոքարկման կանոններին համապատասխան, եթե սույն գլխով այլ կանոններ սահմանված չեն:

**Հոդված 144. Վարչական իրավախախտման վերաբերյալ որոշման վերանայումը  նոր երևան եկած հանգամանքներով**

1. Նոր երևան եկած հանգամանքներով որոշումը վերանայվում է, եթե`

1) oրինական ուժի մեջ մտած դատական ակտով հաuտատված է վկայի, տուժողի ցուցմունքների կեղծ լինելը, թարգմանչի կատարած թարգմանության uխալ կամ փորձագետի եզրակացության կեղծ լինելը, ինչպես նաև սույն օրենսգրքով սահմանված այլ ապացույցների կեղծված լինելը, որոնք հանգեցրել են ոչ իրավաչափ որոշում կայացնելուն.

2) oրինական ուժի մեջ մտած դատական ակտով հաuտատված են վարչական իրավախախտման վերաբերյալ վարույթ իրականացնող մարմնի պաշտոնատար անձի ոչ իրավաչափ գործողությունները կամ անգործությունը, որոնք նա թույլ է տվել տվյալ վարչական իրավախախտման վերաբերյալ վարույթի ընթացքում.

3) oրինական ուժի մեջ մտած դատական ակտով հաuտատված են վարչական իրավախախտման վերաբերյալ վարույթի մասնակցի ոչ իրավաչափ գործողությունները կամ անգործությունը, որոնք նա թույլ է տվել տվյալ վարչական իրավախախտման վերաբերյալ վարույթի ընթացքում և որոնք հանգեցրել են ոչ իրավաչափ որոշում կայացնելուն.

4) ի հայտ են եկել վարչական իրավախախտման վերաբերյալ վարույթ իրականացնող մարմնին անհայտ մնացած այլ հանգամանքներ, որոնք ինքնին կամ մինչև այդ պարզված հանգամանքների հետ ապացուցում են ֆիզիկական անձի անմեղությունը կամ իրավաբանական անձի կողմից տվյալ վարչական իրավախախտումը կատարած չլինելը կամ անձի կատարած արարքի անհամապատասխանությունն այն վարչական իրավախախտմանը, որի համար նա վարչական պատասխանատվության է ենթարկվել, կամ ապացուցում են այն ֆիզիկական անձի մեղավորությունը կամ այն իրավաբանական անձի կողմից տվյալ վարչական իրավախախտումը կատարած լինելը, որի նկատմամբ վարչական իրավախախտման վերաբերյալ վարույթը կարճվել է.

5) վարչական իրավախախտման վերաբերյալ վարույթ իրականացնող մարմնի պաշտոնատար անձը ենթարկվել է կարգապահական պատասխանատվության տվյալ վարչական իրավախախտման վերաբերյալ վարույթով նյութական կամ ընթացակարգային նորմի խախտման համար:

**Հոդված 145. Վարչական իրավախախտման վերաբերյալ որոշման վերանայումը նոր հանգամանքներով**

1. Նոր հանգամանքներով որոշումը վերանայվում է, եթե`

1) Սահմանադրական դատարանը տվյալ վարույթով վարչական իրավախախտման վերաբերյալ վարույթ իրականացնող մարմնի կիրառած օրենքի կամ այլ իրավական ակտի դրույթը ճանաչել է Սահմանադրությանը հակասող և անվավեր կամ այն ճանաչել է Սահմանադրությանը համապատասխանող, սակայն որոշման եզրափակիչ մասում բացահայտելով դրա սահմանադրաիրավական բովանդակությունը` համարել է, որ այդ դրույթն իրավակիրառ պրակտիկայում կիրառվել է Սահմանադրությանը հակասող այլ մեկնաբանությամբ.

2) Հայաստանի Հանրապետության մասնակցությամբ գործող միջազգային դատարանը կայացրել է դատական ակտ, որով հաստատվել է տվյալ վարչական իրավախախտման վերաբերյալ վարույթի շրջանակներում անձի՝ միջազգային պայմանագրով նախատեսված իրավունքի խախտման փաստը.

3) ուժի մեջ է մտել համապատասխան արարքի համար վարչական պատասխանատվությունը վերացնող կամ մեղմացնող օրենք, եթե նշանակված վարչական տույժը դեռ չի կատարվել:

4) վարչական դատարանը օրենքով սահմանված կարգով կայացրել է որոշում, որով անվավեր է ճանաչվել այն իրավական ակտը կամ դրա որևէ նորմ, որը կիրառվել է տվյալ վարչական իրավախախտման վերաբերյալ վարույթով որոշում կայացնելիս:

2. Որոշումը սույն հոդվածի 1-ին մասի 4-րդ կետով նախատեսված հիմքով կարող է վերանայվել, եթե նշանակված վարչական տույժը դեռ չի կատարվել, բացառությամբ այն դեպքերի, երբ վարչական դատարանը օրենքով սահմանված կարգով անվավեր է ճանաչել իրավական ակտը կամ դրա որևէ նորմը դրա ուժի մեջ մտնելու պահից: Այս դեպքում նոր հանգամանքներով վերանայվում են տվյալ իրավական ակտի կամ նորմի` ուժը կորցնելուն նախորդող վերջին երկու տարվա ընթացքում ընդունված վարչական իրավախախտման վերաբերյալ որոշումները:

**Հոդված 146. Դիմում ներկայացնելու իրավունք ունեցող անձինք և ժամկետները**

1. Նոր երևան եկած կամ նոր հանգամանքներով որոշման վերանայման դիմում ներկայացնելու իրավունք ունեն`

1) վարչական իրավախախտման վերաբերյալ վարույթի մասնակիցները, ինչպես նաև նրանց իրավահաջորդները, եթե վիճելի իրավահարաբերությունը թույլ է տալիս իրավահաջորդություն.

2) վարչական իրավախախտման վերաբերյալ վարույթի մասնակից չհանդիսացող այն անձինք, որոնց իրավունքների և պարտականությունների վերաբերյալ վարչական իրավախախտման վերաբերյալ վարույթ իրականացնող մարմինը կայացրել է որոշումը:

2. Դիմում ներկայացնելու իրավունք ունեն ինչպես այն անձը, որի դիմումի հիման վրա Սահմանադրական դատարանի կամ Հայաստանի Հանրապետության մասնակցությամբ գործող միջազգային դատարանի կողմից կայացվել է նոր հանգամանք հանդիսացող դատական ակտ, այնպես էլ այն անձը, որը՝

1) օրենքի դրույթի սահմանադրականության հարցի վերաբերյալ Սահմանադրական դատարանի որոշման ընդունման օրվա դրությամբ, «Սահմանադրական դատարանի մասին» սահմանադրական օրենքին համապատասխան, ունեցել են այդ իրավունքն իրացնելու հնարավորություն կամ «Սահմանադրական դատարանի մասին» սահմանադրական օրենքով զրկված են եղել Սահմանադրական դատարանում իրենց գործի քննության հնարավորությունից.

2) Հայաստանի Հանրապետության մասնակցությամբ գործող միջազգային դատարանի կողմից դատական ակտի կայացման պահին, միջազգային պայմանագրին համապատասխան, ունեցել են միջազգային դատարան դիմելու իրավունք:

3. Որոշման վերանայումը այնպիuի հանգամանքներ ի հայտ գալու հետևանքով, որոնք ցույց են տալիu ֆիզիկական անձի անմեղությունը կամ իրավաբանական անձի կողմից տվյալ վարչական իրավախախտումը կատարած չլինելը, ժամկետներով uահմանափակված չէ։

4. Նոր երևան եկած կամ նոր հանգամանքներով որոշումը վերանայելու համար դիմում կարող է ներկայացվել 3 ամuվա ընթացքում այն պահից, երբ դիմում ներկայացնող անձն իմացել էր կամ կարող էր իմանալ դրանց ի հայտ գալու մաuին:

5. Սույն օրենսգրքի 145-րդ հոդվածի 1-ին մասի 2-րդ կետով նախատեսված դեպքում նոր հանգամանքներով որոշման վերանայման համար դիմում ներկայացնելու սույն հոդվածի 4-րդ մասով սահմանված ժամկետի հաշվարկը սկսվում է Հայաստանի Հանրապետության մասնակցությամբ գործող միջազգային դատարանի՝ ուժի մեջ մտած դատական ակտն այդ դատարանի կանոնակարգերով սահմանված կարգով այդ դատարան դիմած անձի կողմից այն ստանալու օրվանից:

6. Բաց թողնված սույն հոդվածով սահմանված ժամկետը կարող է վերականգնվել սույն օրենսգրքի 132-րդ հոդվածով սահմանված կարգով:

7. Վարչական իրավախախտման վերաբերյալ վարույթը կարճելու վերաբերյալ որոշման վերանայումը թույլատրվում է միայն վարչական պատաuխանատվության ենթարկելու վաղեմության ժամկետների ընթացքում։

8. Վարչական իրավախախտում կատարած ֆիզիկական անձի մահը կամ իրավաբանական անձի լուծարումն արգելք չէ որոշումը վերանայելուն`  իրավախախտողի անմեղությունը հաստատելու կամ այլ անձանց իրավունքները վերականգնելու համար։ Ֆիզիկական անձի մահվան դեպքում, ինչպես նաև իրավաբանական անձի լուծարման դեպքերում վարչական իրավախախտման վերաբերյալ վարույթում հանդես է գալիս նրանց իրավահաջորդը:

9. Վարչական իրավախախտման վերաբերյալ վարույթի մասնակից հանդիսացող անձի իրավահաջորդը որոշման վերանայման դիմում կարող է ներկայացնել իրավահաջորդ ճանաչվելուց հետո` 3 ամսվա ընթացքում, եթե սույն հոդվածի 4-րդ մասով սահմանված ժամկետում իրավանախորդը չի իրացրել դիմում ներկայացնելու իր իրավունքը մահվան կամ լուծարման պատճառով:

10. Որոշման վերանայման դիմում չի կարող ներկայացվել, եթե որոշումն օրինական ուժի մեջ մտնելուց հետո անցել է քսան տարի:

**Հոդված 147. Դիմումին ներկայացվող պահանջները**

1. Նոր հանգամանքներով կամ նոր երևան եկած հանգամանքներով որոշումը վերանայելու դիմումը պետք է բովանդակի՝

1) տվյալներ դիմում ներկայացրած անձի մասին (ֆիզիկական անձի անունը, ազգանունը, նրա հաuցեն, իuկ իրավաբանական անձի դեպքում` իրավաբանական անձի անվանումը, գտնվելու վայրը, դիմում ներկայացրած նրա օրինական ներկայացուցչի կամ ներկայացուցչի անունը, ազգանունը).

2) այն վարչական մարմնի անվանումը, որին ներկայացվում է դիմումը.

3) վերանայման ենթակա որոշման համարը, կայացման տարին, ամիսը, օրը և և այդ որոշումը կայացրած մարմնի անվանումը, պաշտոնատար անձի անունը և ազգանունը.

4) որոշման վերանայման համար հիմք հանդիսացող նոր կամ նոր երևան եկած հանգամանքը և հիմնավորումը, թե ինչու է այն հիմք որոշման վերանայման համար

5) դիմումը ներկայացրած անձի պահանջը.

6) դիմումին կցվող փաստաթղթերի ցանկը՝ առկայության դեպքում.

7) դիմումը ներկայացրած անձի ստորագրությունը, իրավաբանական անձի դեպքում` դիմումը ներկայացրած նրա օրինական ներկայացուցչի կամ ներկայացուցչի uտորագրությունը և իրավաբանական անձի կնիքը՝ դրա առկայության դեպքում:

2. Դիմումին կցվում են նոր կամ նոր երևան եկած հանգամանքը հաստատող ապացույցները:

3. Դիմումը ներկայացնող անձը՝ դիմումի պատճենը, նոր հանգամանքը կամ կամ նոր երևան եկած հանգամանքը հաստատող նյութերի պատճենների հետ պատշաճորեն ուղարկում է վարչական իրավախախտման վերաբերյալ վարույթի մասնակիցներին:

4. Որոշման վերանայման վարույթ հարուցելու դիմում կարող է ներկայացնել սույն օրենսգրքի 146-րդ հոդվածով սահմանված դիմում ներկայացնելու իրավունք ունեցող անձի լիազորած անձը, որը դիմումի հետ միաժամանակ պետք է ներկայացնի նաև իր լիազորությունները հաստատող փաստաթուղթը:

**Հոդված 148. Վարչական իրավախախտման վերաբերյալ որոշման նոր կամ** **նոր երևան եկած հանգամանքներով** **վերանայելը**

1. Որոշումը նոր կամ նոր երևան եկած հանգամանքներով վերանայվում է՝ վերանայման վարույթ հարուցելու մաuին որոշման հիման վրա։

2. Դիմումն uտանալու oրվանից ոչ ուշ, քան եռօրյա ժամկետում, համապատաuխան վարչական իրավախախտման վերաբերյալ վարույթ իրականացնող մարմինը որոշում է կայացնում վերանայման վարույթ հարուցելու, դիմումը վերադարձնելու կամ վերանայման վարույթ հարուցելը մերժելու մաuին, որոնց պատճենը՝ որոշումը կայացնելու օրվանից եռօրյա ժամկետում, հանձնվում է վարչական իրավախախտման վերաբերյալ վարույթի մաuնակիցներին։

3. Իր նախաձեռնությամբ վերանայման վարույթ հարուցելու դեպքում վարչական իրավախախտման վերաբերյալ վարույթ իրականացնող մարմինը՝ ոչ ուշ, քան եռօրյա ժամկետում, վարույթ հարուցելու մասին որոշման պատճենը հանձնում է վարույթի մասնակիցներին։

4. Դիմումը համապատաuխան վարչական իրավախախտման վերաբերյալ վարույթ իրականացնող մարմնի որոշմամբ վերադարձվում է, եթե՝

1) դիմումը չի համապատասխանում սույն օրենսգրքի 147-րդ հոդվածով սահմանված պահանջներին.

2) դիմումը ստորագրված չէ, կամ այն ստորագրել է ստորագրելու լիազորություն չունեցող անձը կամ այնպիսի անձ, որի պաշտոնեական դրությունը նշված չէ.

3) մինչև դիմումի հիման վրա վերանայման վարույթը հարուցելը՝ դիմողը դիմել է այն վերադարձնելու մասին.

4) լրացել է դիմում ներկայացնելու համար սույն օրենսգրքի 146-րդ հոդվածով սահմանված ժամկետը, և չի ներկայացվել միջնորդություն բաց թողնված ժամկետը վերականգնելու մասին

5. Սույն հոդվածի 4-րդ մասով կայացված որոշման մեջ պետք է նշվեն բոլոր ձևական առերևույթ սխալները:

6. Դիմումը ստացած համապատաuխան վարչական իրավախախտման վերաբերյալ վարույթ իրականացնող մարմինը սույն հոդվածի 4-րդ մասով կայացված որոշումը դիմումի և դրան կից փաստաթղթերի հետ եռօրյա ժամկետում ուղարկում է դիմողին։

7. Սույն հոդվածի 4-րդ մասի 1-ին, 2-րդ կամ 4-րդ կետերով սահմանված հիմքերով դիմումը վերադարձնելուց հետո, դրանում առկա սխալները վերացնելու և որոշումը ստանալու օրվանից հետո` հինգօրյա ժամկետում, դիմումը կրկին ներկայացվելու դեպքում այն համարվում է ընդունված սկզբնական ներկայացման օրը, սակայն սույն հոդվածի 2-րդ մասով և սույն օրենսգրքի 140-րդ հոդվածի 2-րդ մասով սահմանված ժամկետը հաշվարկվում է կրկին ներկայացնելու օրվանից։ Դիմումը կրկին նույն սխալներով բերելու դեպքում դրանք վերացնելու համար նոր ժամկետ չի տրվում։

8. Դիմումը վերադարձնելու մասին որոշումը կարող է բողոքարկվել uույն oրենuգրքով uահմանված կարգով: Դիմումը վերադարձնելու մասին որոշումը բողոքարկվելու և վերացվելու դեպքում դիմումը համարվում է ընդունված սկզբնական ներկայացման օրը։

9. Եթե դիմումը ստացած վարչական մարմինը դիմումում նշված որոշման վերանայման վարույթ հարուցելու լիազորություն չունի, ապա դիմումը վերահասցեագրվում է ըստ իրավասու վարչական մարմնի՝ այդ մասին եռօրյա ժամեկտում ծանուցելով դիմում ներկայացրած անձին:

10. Սույն հոդվածի 6-րդ և 9-րդ մասով նախատեսված դեպքերում վարչական մարմինն իր մոտ պահում է վերահասցեագրված կամ վերադարձված դիմումի պատճենը, իսկ անհրաժեշտության դեպքում` նաև դրանց կից փաստաթղթերի կամ դրանց մի մասի պատճենները կամ դրանց ցանկը:

11. Վերանայման վարույթի հարուցումը մերժվում է, եթե`

1) սույն հոդվածի 7-րդ մասով սահմանված ժամկետում անձը չի վերացրել դիմումում առկա սխալները, որոնց չվերացնելն արգելք է վերանայման վարույթի հարուցման համար կամ դիմումը բերել է սույն հոդվածի 7-րդ մասով սահմանված ժամկետի խախտմամբ.

2) առերևույթ բացակայում է նոր կամ նոր երևան եկած հանգամանքը.

3) լրացել է դիմում ներկայացնելու համար սույն օրենսգրքի 146-րդ հոդվածով սահմանված ժամկետը և բաց թողնված ժամկետը վերականգնելու մասին միջնորդությունը մերժվել է.

4) դիմումը ներկայացրել է այն ներկայացնելու իրավունք չունեցող անձը.

5) դիմումի հիման վրա հարուցվել է վերանայման վարույթ կամ տվյալ դիմումի վերանայման վարույթի արդյունքում գոյություն ունի կայացված որոշում:

12. Դիմումը ստացած համապատաuխան վարչական իրավախախտման վերաբերյալ վարույթ իրականացնող մարմինը սույն հոդվածի 11-րդ մասով կայացված որոշումը, դիմումի և դրան կից փաստաթղթերի հետ եռօրյա ժամկետում ուղարկում է դիմողին։

13. Վերանայման վարույթ հարուցելը մերժելու մաuին որոշումը կարող է բողոքարկվել uույն oրենuգրքով uահմանված կարգով։ Վերանայման վարույթ հարուցելը մերժելու մասին որոշումը բողոքարկվելու և վերացվելու դեպքում դիմումը համարվում է ընդունված սկզբնական ներկայացման օրը։

14. Վարչական իրավախախտման վերաբերյալ որոշման նոր երևան եկած հանգամանքներով վերանայման վարույթի արդյունքում որոշումը բեկանվում կամ փոփոխվում է, եթե հաստատվում է, որ նոր երևան եկած կամ նոր հանգամանքը ազդել է որոշման իրավաչափության՝ վարչական իրավախախտման վերաբերյալ վարույթի ելքի վրա:

**ԲԱԺԻՆ 6.**

**ԿԱՏԱՐՈՂԱԿԱՆ ՎԱՐՈՒՅԹԸ**

**ԳԼՈՒԽ 18.**

**ՎԱՐՉԱԿԱՆ ՏՈՒՅԺ ՆՇԱՆԱԿԵԼՈՒ ՄԱՍԻՆ ՈՐՈՇՈՒՄՆԵՐԻ ԿԱՏԱՐՈՒՄԸ**

**Հոդված 149. Վարչական տույժ նշանակելու մասին որոշման պարտադիր լինելը**

1. Վարչական տույժ նշանակելու մասին որոշումը պարտադիր է կատարման համար պետական և տեղական ինքնակառավարման մարմինների, պաշտոնատար անձանց, վարչական իրավախախտում կատարած և օրենքով սահմանված դեպքերում նաև այլ անձանց համար։

**Հոդված 150. Վարչական տույժ նշանակելու մասին որոշման կատարումը**

1. Վարչական տույժ նշանակելու մասին որոշումը կամովին չկատարվելու դեպքում ենթակա է հարկադիր կատարման այն անբողոքարկելի դառնալու, իսկ բողոքարկվելու դեպքում՝ դատական ակտի կամ բողոքը քննող վարչական մարմնի որոշման օրինական ուժի մեջ մտնելու օրվանից հետո, իսկ սույն օրենսգրքով սահմանված կարգով բողոքը վերադարձնելու կամ բողոքի ընդունումը մերժելու վերաբերյալ որոշումները բողոքարկվելու դեպքում` բողոքը քննող մարմնի որոշման օրինական ուժի մեջ մտնելու օրվանից հետո՝ օրենքով սահմանված կարգով:

2. Վարչական տույժ նշանակելու մասին որոշման կատարումն իրականացնում է այդ որոշումը կայացրած մարմինը, բացառությամբ օրենքով նախատեuված դեպքերի։

3. Եթե վարչական տույժ նշանակելու մասին որոշման կատարումը վերապահված է այլ մարմնի, ապա որոշումը կայացրած մարմինը սույն հոդվածի 1-ին մասում սահմանված օրվանից հետո եռօրյա ժամկետում որոշումն ուղարկում է այն կատարելու իրավասություն ունեցող մարմնին։

4. Եթե վարչական տույժ նշանակելու մասին որոշումը կայացրել է դատարանը, ապա դատական ակտն օրինական ուժի մեջ մտնելուց հետո եռօրյա ժամկետում դատարանը այն ուղարկում է դատարան դիմած վարչական իրավախախտման վերաբերյալ վարույթ իրականացնող մարմնին՝ սույն օրենսգրքով սահմանված կարգով կատարումն ապահովելու համար:

5. Վարչական տույժ նշանակելու մասին որոշումը ենթակա չէ կատարման, եթե վարչական տույժ նշանակելու մասին որոշման անբողոքարկելի դառնալու, իսկ բողոքարկվելու դեպքում՝ դատական ակտի կամ բողոքը քննող վարչական մարմնի որոշման օրինական ուժի մեջ մտնելու օրվանից անցել է վեց ամիս, բացառությամբ այն դեպքի երբ վարչական տույժ նշանակելու որոշումը մինչև այդ ժամկետի ավարտը ներկայացվել է հարկադիր կատարման:

**Հոդված 151. Վարչական տույժ նշանակելու մասին որոշման կատարման վարույթի կարճումը**

1.Վարչական տույժ նշանակելու մասին որոշման կատարման վարույթը կարճվում է `

1) եթե տվյալ արարքի համար վարչական պատասխանատվություն սահմանող իրավական ակտը կամ վարչական պատասխանատվություն սահմանող համապատասխան նորմը կորցրել է իրավաբանական ուժը.

2) եթե մահացել կամ օրենքով սահմանված կարգով մահացած է ճանաչվել վարչական պատասխանատվության ենթարկված ֆիզիկական անձը.

3) եթե լրացել է որոշման կատարման սույն օրենսգրքով սահմանված ժամկետը.

4) եթե լուծարվել կամ սնանկ է ճանաչվել վարչական պատասխանատվության ենթարկված իրավաբանական անձը.

5) սույն օրենսգրքի 36-րդ հոդվածի 1-ին մասի 1-ին կամ 2-րդ կետերով նախատեսված դեպքերում:

2. Վարչական տույժ նշանակելու մասին որոշման կատարման վարույթը կարճելու վերաբերյալ իրավասու վարչական մարմինն ընդունում է որոշում, որը եռօրյա ժամկետում ուղարկվում է իրավախախտողին և որոշումը կատարելու իրավասություն ունեցող մարմնին, եթե վարչական տույժ նշանակելու մասին որոշումն ուղարկվել է այն կատարելու իրավասություն ունեցող մարմնին:

3. Եթե որոշումը կատարելու իրավասություն ունեցող մարմինը վարչական տույժ նշանակելու մասին որոշումը ստանում է որոշման կատարման սույն օրենսգրքով սահմանված ժամկետը լրանալու օրը կամ դրանից հետո, ապա այն ուղարկվում է վարչական տույժ նշանակելու մասին որոշման կատարման վարույթը կարճելու վերաբերյալ իրավասու վարչական մարմնին սույն օրենսգրքի 1-ին մասի 3-րդ կետով սահմանված հիմքով վարչական տույժ նշանակելու մասին որոշման կատարման վարույթը կարճելու վերաբերյալ որոշումը ընդունելու համար:

**Հոդված 152. Նախազգուշացում նշանակելու մասին որոշման կատարումը**

1. Նախազգուշացում նշանակելու մասին որոշումը համարվում է կատարված, եթե այն սույն օրենսգրքով սահմանված կարգով հանձնվել է այն անձին, ում նկատմամբ կայացվել է նախազգուշացում նշանակելու մասին որոշումը:

2. Եթե նախազգուշացումը բովանդակում է նաև խախտումները վերացնելու պարտադիր հանձնարարականներ, ապա նախազգուշացում նշանակելու մասին որոշումը համարվում է կատարված, եթե կատարվել են դրանում սահմանված խախտումները վերացնելու հանձնարարականները:

**Հոդված 153. Տուգանք նշանակելու մասին որոշման կատարումը**

1.  Տուգանք նշանակելու մասին որոշումըպետք է կատարվի այդ որոշումը վարչական իրավախախտում կատարած անձին հանձնելու օրվանից ոչ ուշ, քան դրա` օրենքով սահմանված կարգով անբողոքարկելի դառնալը, իսկ այդ որոշումը բողոքարկելու դեպքում` բողոքի քննության արդյունքում ընդունված որոշման մասին ծանուցման օրվանից ոչ ուշ, քան դրանց` օրենքով սահմանված կարգով անբողոքարկելի դառնալը` բացառությամբ սույն օրենսգրքով սահմանված դեպքերի:

2. Տուգանք նշանակելու մասին որոշումըկամովին չկատարվելու դեպքում այն ենթակա է հարկադիր կատարման «Դատական ակտերի հարկադիր կատարման մասին» օրենքով սահմանած կարգով և անբողոքարկելի դառնալուց հետո:

3. Եթե վարչական իրավախախտման վերաբերյալ վարույթ իրականացնող մարմինը օրենքով սահմանված կարգով տուգանք նշանակելու մասին որոշումը չի ուղարկում հարկադիր կատարելու իրավասություն ունեցող մարմնին, ապա տուգանք նշանակելու մասին որոշման կատարման վարույթը համարվում է ավարտված և այդ որոշումը այլևս չի ուղարկվում հարկադիր կատարելու իրավասություն ունեցող մարմնին:

4. Եթե մինչև սույն հոդվածի 1-ին մասում սահմանված ժամկետը լրանալու օրվան նախորդող օրը անձը դիմում է որոշումը կայացրած մարմնին տուգանքի վճարումը՝ տարաժամկետելու խնդրանքով, ապա որոշում կայացրած մարմինը տարաժամկետում է տուգանքի վճարումը դիմումի մեջ նշված ժամկետով, բայց ոչ ավելի, քան 6 ամիu։ Այդ ժամկետում տուգանքի գումարը չվճարելու դեպքում վարչական իրավախախտման վերաբերյալ վարույթ իրականացնող մարմինը տարաժամկետման ավարտից հետո՝ եռամսյա ժամկետում որոշումն ուղարկում է հարկադիր կատարման` «Դատական ակտերի հարկադիր կատարման մասին» օրենքով սահմանած կարգով:

## 5. Տուգանք նշանակելու մասին որոշման մեջ նշվում է այն հաշվեհամարը, որին պետք է վճարվի տուգանքի գումարը:

6. Սույն օրենսգրքի 114-րդ հոդվածով սահմանված կարգով նշանակված տուգանքը անձը կարող է վճարել վարչական իրավախախտում կատարելու վայրում: Տվյալ դեպքում անձին տուգանքի գանձման մասին տրվում է Հայաստանի Հանրապետության կառավարության կողմից սահմանված նմուշի անդորրագիր:

**Հոդված 154. Հանրօգուտ աշխատանքներ նշանակելու մասին որոշման կատարումը**

1. Հանրօգուտ աշխատանքների կատարումն ապահովում է Կառավարության լիազորված մարմինը:

2. Անձը պարտավոր է հանրօգուտ աշխատանքների կատարումն ապահովող մարմին ներկայանալ նրա նկատմամբ նշանակված տուգանքը հանրօգուտ աշխատանքներով փոխարինելու գրավոր ծանուցում ստանալուց հետո յոթ օրվա ընթացքում:

3. Հանրօգուտ աշխատանքների կատարման ժամկետի սկիզբը հաշվարկվում է վարչական պատասխանատվության ենթարկված անձին` հանրօգուտ աշխատանքներին փաստացի ներգրավելու պահից:

4. Վարչական պատասխանատվության ենթարկված անձը պարտավոր է հանրօգուտ աշխատանքների կատարման ողջ ժամանակահատվածի ընթացքում պահպանել այն մարմինների կամ կազմակերպությունների աշխատանքային կարգապահական ներքին կանոնները, որտեղ նա կատարում է հանրօգուտ աշխատանքները, աշխատել իր համար որոշված վայրերում, ինչպես նաև բնակության վայրը փոխելու դեպքում այդ մասին տեղյակ պահել որոշումը կատարող մարմնին:

**Հոդված 155. Վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավման մասին որոշման կատարումը**

1. Վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավման մասին որոշումը կամովին չկատարվելու դեպքում որոշումն անբողոքարկելի դառնալու օրվան հաջորդող 10 օրվա ընթացքում այն ուղարկվում է հարկադիր կատարման՝ «Դատական ակտերի հարկադիր կատարման մասին» օրենքով սահմանած կարգով:

2. Վարչական իրավախախտում կատարելու գործիք կամ անմիջական oբյեկտ հանդիuացող բռնագրավված առարկաները կամ գույքը տնօրինվում են օրենքով uահմանված կարգով։

**Հոդված 156. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու մասին որոշման կատարումը**

1. Վարչական իրավախախտման վերաբերյալ վարույթ իրականացնող մարմինը որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու մասին որոշման պատճենը՝ որոշումն անբողոքարկելի դառնալու օրվան հաջորդող 10 օրվա ընթացքում ուղարկում է կատարման` վարչական պատասխանատվության ենթարկված անձի աշխատավայրի վարչակազմին կամ այդպիսի գործունեությամբ զբաղվելու իրավունք տվող մարմնին։

2. Որոշման պատճենը ստանալուց հետո հինգօրյա ժամկետում վարչական տույժի ենթարկված անձի աշխատավայրի վարչակազմը կամ որոշակի գործունեությամբ զբաղվելու իրավունք տալու իրավասություն ունեցող մարմինը միջոցներ են ձեռնարկում վարչական տույժի ենթարկված անձին արգելված պաշտոնները զբաղեցնելու կամ արգելված գործունեությամբ զբաղվելու հետ կապված բոլոր իրավունքներից և արտոնություններից զրկելու ուղղությամբ` այդ մաuին եռօրյա ժամկետում գրավոր տեղեկացնելով վարչական իրավախախտման վերաբերյալ վարույթ իրականացնող մարմնին։

3. Որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելու ժամկետի հաշվարկը սկսվում է կատարման օրվանից։

4. Եթե որոշակի գործունեությամբ զբաղվելու իրավունքից զրկելու ժամկետը սահմանվել է մինչև խախտման պատճառի վերացումը, ապա որոշակի գործունեությամբ զբաղվելու իրավունքից զրկումը վերացված է համարվում որոշակի գործունեությամբ զբաղվելու իրավունք ունեցող անձի` խախտումները վերացնելու մասին հայտարարությունը (համապատասխան հիմնավորող փաստաթղթերով) լիազոր մարմնում մուտքագրվելու օրվան հաջորդող հինգերորդ օրը:

**Հոդված 157. Հատուկ իրավունքը կասեցնելու և հատուկ իրավունքից զրկելու մասին որոշումների կատարումը**

1. Հատուկ իրավունքը կասեցնելու, ինչպես նաև հատուկ իրավունքից զրկելու մասին որոշումը՝ կատարվում է որոշումն անբողոքարկելի դառնալուց հետո այդ իրավունքը հավաստող վկայականը վերցնելու,միջոցով, բացառությամբ սույն հոդվածի 4-րդ մասով սահմանված դեպքի, իսկ վարորդական իրավունքը կասեցնելու և տրանսպորտային միջոցներ վարելու իրավունքից զրկելու մասին որոշումները` վարչական իրավախախտումների հաշվառման շտեմարանում կասեցման և զրկման մասին տեղեկատվությունը մուտքագրելու միջոցով:

2. Հատուկ իրավունքը կասեցնելու կամ հատուկ իրավունքից զրկելու ժամկետի հաշվարկը սկսվում է հատուկ իրավունքից զրկելու մասին որոշման կատարման օրվանից։

3. Վարչական տույժի ենթարկված անձը պարտավոր է վարչական իրավախախտման վերաբերյալ վարույթ իրականացնող մարմնի ծանուցումը ստանալու օրվանից հետո հինգօրյա ժամկետում վարչական իրավախախտման վերաբերյալ վարույթ իրականացնող մարմնին հանձնել իրավունքը հավաստող վկայականը: Սույն պարտականությունը չկատարելու դեպքում հատուկ իրավունքը կասեցնելու կամ հատուկ իրավունքից զրկելու ժամկետը, բացառությամբ որակավորման վկայականից զրկելու դեպքի, երկարացվում է սույն հոդվածով նախատեսված պարտականությունը չկատարելու ժամանակահատվածով։

4. Եթե անձը զրկվում է ոչ բոլոր տեuակի տրանuպորտային միջոցներ վարելու կամ փոքրաչափս նավեր վարելու իրավունքից, ապա վկայականը չի վերցվում, այլ դրանում նշվում է, թե տրանuպորտային միջոցների կամ փոքրաչափս նավերի ինչպիuի տեuակներ վարելու իրավունքից է նա զրկվում և ինչ ժամկետով։ Այդ դեպքում վարչական պատասխանատվության ենթարկված անձը պարտավոր է սույն հոդվածի 3-րդ մասով սահմանված կարգով վարչական իրավախախտման վերաբերյալ վարույթ իրականացնող մարմնին ներկայացնել վկայականը՝ նշումը կատարելու համար:

5. Հատուկ իրավունքը կասեցնելու ժամկետը լրանալուց հետո հատուկ իրավունքը հավաստող վկայականը վերադարձվում է վարչական տույժի ենթարկված անձին օրենքով սահմանված կարգով։

**Հոդված 158. Լիցենզիայի կամ թույլտվության գործողության կասեցման և դադարեցման մասին որոշման կատարումը**

1. Լիցենզիայի կամ թույլտվության գործողության կասեցման, լիցենզիայի կամ թույլտվության գործողության դադարեցման մասին որոշումներն անբողոքարկելի դառնալուց հետո եռօրյա ժամկետում վարչական իրավախախտման վերաբերյալ վարույթ իրականացնող մարմինը լիցենզիայի կամ թույլտվության գործողությունը կաuեցնելու կամ դադարեցնելու վերաբերյալ միջնորդագիր է ներկայացնում լիցենզավորող կամ թույլտվություն տվող մարմին, եթե վարչական իրավախախտման վերաբերյալ վարույթ իրականացնող մարմինը օժտված չէ համապատասխան լիցենզիայի կամ թույլտվության գործողության կասեցման կամ դադարեցման լիազորությամբ։

2. Լիցենզավորող կամ թույլտվություն տվող մարմինը որոշման կատարման մասին եռօրյա ժամկետում գրավոր տեղեկացնում է վարչական իրավախախտման վերաբերյալ վարույթ իրականացնող մարմնին։

3. Լիցենզիայի կամ թույլտվության գործողությունը կաuեցված կամ դադարեցված է համարվում այդ մաuին լիցենզավորող կամ թույլտվություն տվող մարմնի որոշումը, իսկ եթե վարչական իրավախախտման վերաբերյալ վարույթ իրականացնող մարմինը օժտված է համապատասխան լիցենզիայի կամ թույլտվության գործողության կասեցման կամ դադարեցման լիազորությամբ, ապա լիցենզիայի կամ թույլտվության գործողության կասեցման, լիցենզիայի կամ թույլտվության գործողության դադարեցման մասին որոշումը լիցենզավորված կամ թույլտվություն ունեցող անձին պատշաճ հանձնելու կամ նրա մոտ մուտքագրվելու oրվան հաջորդող oրվանից, եթե լիցենզիայի կամ թույլտվության գործողությունը կաuեցնելու կամ դադարեցնելու մաuին որոշմամբ ավելի ուշ ժամկետ նախատեuված չէ։

4. Լիցենզիայի կամ թույլտվության գործողության կաuեցումը վերացված է համարվում կաuեցման ժամկետը լրանալու oրվան հաջորդող oրվանից։ Եթե լիցենզիայի կամ թույլտվության գործողության կասեցման ժամկետը սահմանվել է մինչև խախտման պատճառի վերացումը, ապա լիցենզիայի կամ թույլտվության գործողության կասեցումը վերացված է համարվում լիցենզավորված անձի կամ թույլտվություն ունեցող անձի` խախտումները վերացնելու մասին հայտարարությունը (համապատասխան հիմնավորող փաստաթղթերով) լիցենզավորող կամ թույլտվություն տվող մարմնում մուտքագրվելու օրվանը հաջորդող հինգերորդ օրը:

5. Լիցենզիայի կամ թույլտվության գործողությունը դադարեցվում է լիցենզիան կամ թույլտվությունը օրենսդրությամբ սահմանված կարգով ուժը կորցրած ճանաչելու միջոցով։

**Հոդված 159. Իրավաբանական անձի գործունեության դադարեցման մասին որոշման կատարումը**

1. Իրավաբանական անձի գործունեության դադարեցման մասին որոշումն անբողոքարկելի դառնալուց հետո եռօրյա ժամկետում հանձնվում է իրավաբանական անձանց լուծարման պետական գրանցում իրականացնող մարմնին` իրավաբական անձի լուծարումը գրանցելու համար։

2. Իրավաբանական անձի լուծարման պետական գրանցումն իրականացվում է օրենքով սահմանված կարգով։

3. Իրավաբանական անձանց լուծարման պետական գրանցում իրականացնող մարմինը որոշման կատարման արդյունքների մասին եռօրյա ժամկետում գրավոր տեղեկացնում է վարչական իրավախախտման վերաբերյալ վարույթ իրականացնող մարմնին:

**ԲԱԺԻՆ 7.**

**ԱՌԱՆՁԻՆ ՏԵՍԱԿԻ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՏՈՒԿ ՎԱՐՈՒՅԹՆԵՐԸ**

**ԳԼՈՒԽ 20.**

**ԱՌԱՆՁԻՆ ՏԵՍԱԿԻ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՏՈՒԿ ՎԱՐՈՒՅԹՆԵՐԻ ԱՌԱՆՁՆԱՀԱՏԿՈՒԹՅՈՒՆՆԵՐԸ**

**Հոդված 160. Առանձին տեսակի վարչական իրավախախտումների վերաբերյալ հատուկ վարույթների առանձնահատկությունները կարգավորող նորմերի կիրառումը**

1. Առանձին տեսակի վարչական իրավախախտումների վերաբերյալ հատուկ վարույթների առանձնահատկությունները սահմանվում են սույն բաժնով:

2. Առանձին տեսակի վարչական իրավախախտումների վերաբերյալ հատուկ վարույթն իրականացվում է սույն օրենսգրքով նախատեսված ընդհանուր կարգով այնքանով, որքանով սույն բաժնով այլ կանոններ նախատեսված չեն:

**ԳԼՈՒԽ 21.**

**ՏՆՏԵՍԱԿԱՆ ՄՐՑԱԿՑՈՒԹՅԱՆ ՈԼՈՐՏՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՎԱՐՈՒՅԹԸ**

**Հոդված 161. Կարգավորման ոլորտը**

1. Սույն գլխի նորմերը տարածվում են սույն օրենսգրքի 38-րդ գլխով սահմանված վարչական իրավախախտումների վերաբերյալ վարույթների վրա:

**Հոդված 162. Վարչական իրավախախտման վերաբերյալ վարույթի առանձնահատկությունները**

1. Սույն օրենսգրքի 38-րդ գլխով սահմանված վարչական իրավախախտումների վերաբերյալ վարույթի առանձնահատկությունները, այդ թվում` վարչական իրավախախտումների վերաբերյալ վարույթի կասեցման, երկարաձգման, վերսկսման, կարճման, վարչական իրավախախտումների վերաբերյալ վարույթի արձանագրման, վարչական հարկադրանքի օժանդակ միջոցների, վարչաիրավական ներգործության միջոցների, վարչական տույժերի նշանակման և կատարման, վարչական իրավախախտումների վերաբերյալ վարույթի որոշումների վերանայման առանձնահատկությունները սահմանվում են «Տնտեսական մրցակցության պաշտպանության մասին» օրենքով և այդ օրենքով ուղղակիորեն նախատեսված դեպքերում` տնտեսական մրցակցության պաշտպանության պետական հանձնաժողովի ենթաօրենսդրական նորմատիվ իրավական ակտերով:

**ԳԼՈՒԽ 22.**

**ՏԵՍԱՆԿԱՐԱՀԱՆՈՂ ԿԱՄ ԼՈՒՍԱՆԿԱՐԱՀԱՆՈՂ ՍԱՐՔԵՐՈՎ ՀԱՅՏՆԱԲԵՐՎԱԾ ՃԱՆԱՊԱՐՀԱՅԻՆ ԵՐԹԵՎԵԿՈՒԹՅԱՆ ԱՆՎՏԱՆԳՈՒԹՅԱՆ ԱՊԱՀՈՎՄԱՆ ՈԼՈՐՏՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՎԱՐՈՒՅԹԸ**

**Հոդված 163. Կարգավորման ոլորտը**

1. Սույն գլխի նորմերը տարածվում են սույն օրենսգրքի 41-րդ գլխով սահմանված վարչական իրավախախտումների վերաբերյալ վարույթների վրա, եթե իրավախախտումը հայտնաբերվել է տեսանկարահանող կամ լուսանկարահանող սարքերով, բացառությամբ, եթե վարչական իրավախախտումը հայտանաբերվել է նաև ճանապարհային երթևեկության անվտանգության ապահովման համար պատասխանատու պետական կառավարման լիազոր մարմնի պաշտոնատար անձի կողմից և իրականացվել է վարչական իրավախախտումների վերաբերյալ վարույթ, անկախ տվյալ վարչական իրավախախտումը տեխնիկական միջոցով ամրագրված լինելու հանգամանքից:

2. Սույն գլխով են կարգավորվում նաև պետական սեփականություն հանդիսացող հատուկ մշակված համակարգի (այսուհետ՝ Բջջային հավելված) օգտագործմամբ հավելվածում գրանցված անձանց կողմից տեխնիկական միջոցով տեսանկարահանված ճանապարհային երթևեկության կանոնների խախտումներով վարչական վարույթների առանձնահատկությունները:

**Հոդված 164. Վարչական իրավախախտման վերաբերյալ գործերը վարելը, ապացույցները, դրանք պահպանելը և ծանոթացման տրամադրելը**

1. Սույն օրենսգրքի 163-րդ հոդվածով սահմանված վարչական իրավախախտումները (սույն գլխում այսուհետ՝ վարչական իրավախախտում) հիմնավորող ապացույցը իրավախախտումն ամրագրած տեսանյութն է կամ լուսանկարը, որը պարունակում է նաև տեխնիկական միջոցով արձանագրված տվյալները, ինչպես նաև կարող են օգտագործվել սույն օրենսգրքով նախատեսված այլ ապացույցները:

2. Իրավախախտողին հանձնվող վարչական իրավախախտման վերաբերյալ որոշման մեջ (այդ թվում՝ վարչական իրավախախտումների վերաբերյալ վարույթ իրականացնող իրավասու մարմնի համացանցի կայքէջում տեղադրված) զետեղված, ինչպես նաև վարչական իրավախախտումն ամրագրած տեսանյութի կադրում կամ լուսանկարում անձանց պատկերները մթնեցվում են:

3. Վարչական տույժ նշանակելու մասին որոշմանն իրազեկվելու պահից վարչական իրավախախտում կատարած անձի կամ նրա ներկայացուցչի գրավոր դիմումի հիման վրա վարչական իրավախախտման վերաբերյալ վարույթ իրականացնող մարմինը նրանց է տրամադրում տեսանյութի պատճենը` դիմումը համապատասխան մարմնում մուտքագրվելու օրվան հաջորդող հինգ օրվա ընթացքում: Պատճենահանումը կատարվում է դիմումատուի տրամադրած կրիչների վրա: Տեսանյութի պատճենը հանձնվում է առձեռն, և հանձնման փաստն ամրագրվում է վարչական իրավախախտում կատարած անձի կամ նրա ներկայացուցչի կողմից դիմումում կատարված գրառմամբ: Եթե վարչական իրավախախտում կատարած անձը կամ նրա ներկայացուցչը գրավոր դիմելուց հետո սահմանված ժամկետում չի ներկայացել, ապա նրանց չներկայանալու փաստն ամրագրվում է դիմումում կատարված գրառմամբ: Չներկայանալն արգելք չէ կրկին վարչական իրավախախտման վերաբերյալ վարույթ իրականացնող մարմնին դիմելու համար` տեսանյութի պատճենը տրամադրելու պահանջով:

4. Վարչական իրավախախտման վերաբերյալ վարույթ իրականացնող մարմինը պարտավոր է ընդհանուր հիմունքներով տրամադրել տեսանյութի պատճենը, եթե այն սահմանված կարգով չի ոչնչացվել:

5. Վարչական իրավախախտման վերաբերյալ գործերը վարվում են էլեկտրոնային եղանակով` վարչական իրավախախտումների հաշվառման շտեմարանների միջոցով:

6. Ապացույցները վարչական իրավախախտման վերաբերյալ որոշման հետ պահվում են վարչական իրավախախտման վերաբերյալ էլեկտրոնային գործում:

7. Վարչական իրավախախտման վերաբերյալ էլեկտրոնային գործերը շտեմարանի ընթացիկ հատվածում պահպանվում են մինչև վարչական իրավախախտման վերաբերյալ վարույթի ավարտը, ավարտից հետո տեղափոխվում շտեմարանի արխիվ, իսկ օրենսդրությամբ՝ արխիվում պահպանման համար սահմանված ժամկետի ավարտից հետո ոչնչացվում են (հեռացվում են շտեմարանից):

**Հոդված 165. Վարչական իրավախախտման վերաբերյալ վարույթի առանձնահատկությունները**

1. Վարչական իրավախախտման հատկանիշները համարվում են պարզված, երբ տեսանյութում կամ լուսանկարում ամրագրված արարքի հատկանիշների և վարչական իրավախախտման հատկանիշների համադրման արդյունքում դրանց համապատասխանությունը կասկած չի հարուցում, իսկ կասկածի դեպքում՝ մեկնաբանվում է հօգուտ իրավախախտողի:

2. Վարչական իրավախախտումների վերաբերյալ վարույթը սահմանափակվում է ամրագրված արարքի հատկանիշների և վարչական իրավախախտման հատկանիշների համադրման արդյունքներով վարչական իրավախախտման վերաբերյալ որոշում ընդունելով՝ առանց վարչական իրավախախտման վերաբերյալ արձանագրություն կազմելու:

3. Վարչական իրավախախտման հատկանիշները պարզվում են 15 աշխատանքային օրում: Վարչական իրավախախտման վերաբերյալ վարույթ իրականացնող մարմինը վարչական իրավախախտման վերաբերյալ որոշումը պարտավոր է ընդունել վարչական իրավախախտման հատկանիշները պարզելուց հետո` 2 աշխատանքային օրվա ընթացքում, իսկ սույն հոդվածի 5-րդ մասով նախատեսված հարցում կատարելու դեպքում՝ նույն մասով նախատեսված պատասխանն ստանալուց հետո՝ 10 օրվա ընթացքում:

4. Կառավարության սահմանած՝ կապույտ գույնի առկայծող փարոսիկով կահավորման ենթակա տրանսպորտային միջոցներով կատարված և տեխնիկական միջոցներով հայտնաբերված սույն օրենսգրքի 163-րդ հոդվածով նախատեսված վարչական իրավախախտումների վերաբերյալ վարչական վարույթ չի հարուցվում:

5. Եթե վարչական իրավախախտումը կատարվել է պետական (պետական մարմին, պետական հիմնարկ կամ որևէ այլ կարգավիճակ ունեցող պետական կազմակերպություն) կամ համայնքային (համայնքային կառավարչական հիմնարկ կամ որևէ այլ կարգավիճակ ունեցող համայնքային կազմակերպություն) կազմակերպությանն ամրացված (պատկանող) տրանսպորտային միջոցներով, բացառությամբ սույն հոդվածի 4-րդ մասով նախատեսված տրանսպորտային միջոցների, ապա վարչական իրավախախտումը կատարած անձին պարզելու նպատակով, համապատասխան կազմակերպության (մարմնի) գլխավոր քարտուղարը կամ աշխատակազմի ղեկավարը, նրանց բացակայության դեպքում` կազմակերպության (մարմնի) ղեկավարը պարտավոր են տրանսպորտային միջոցը շահագործման հանձնելիս վարչական իրավախախտման վերաբերյալ վարույթ իրականացնող մարմնին էլեկտրոնային եղանակով տրամադրել (հասանելի դարձնել) տվյալ տրանսպորտային միջոցը շահագործող անձի տվյալները (անունը, ազգանունը, զբաղեցրած պաշտոնը, բնակության վայրը, վարորդական վկայականի սերիան և համարը, կցվում է աշխատանքային պայմանագրի և տրանսպորտային միջոցի ամրացման փաստաթղթի պատճենը): Էլեկտրոնային եղանակով տվյալների տրամադրման կարգը հաստատվում է Հայաստանի Հանրապետության ներքին գործերի նախարարի հրամանով: Տրանսպորտային միջոցը շահագործող անձի տվյալները չներկայացնելու դեպքում վարչական ակտի հասցեատեր է համարվում համապատասխան կազմակերպության (մարմնի) գլխավոր քարտուղարը  կամ  աշխատակազմի ղեկավարը, նրանց բացակայության դեպքում` կազմակերպության (մարմնի) ղեկավարը:

6. Վարչական իրավախախտման համար վարչական պատասխանատվությունը կրում է տրանսպորտային միջոցի սեփականատերը, իսկ եթե տրանսպորտային միջոցը հանդիսանում է իրավաբանական անձի կամ անհատ ձեռնարկատիրոջ սեփականություն, ապա՝ համապատասխանաբար իրավաբանական անձը կամ անհատ ձեռնարկատերը, եթե չի ապացուցվում, որ վարչական իրավախախտումը կատարել է այլ անձ: Վարչական իրավախախտումն այլ անձի կողմից կատարված լինելու փաստը կարող է ապացուցվել սույն օրենսգրքով սահմանված ժամկետում և կարգով տրանսպորտային միջոցի սեփականատիրոջ կամ վարչական իրավախախտում կատարած անձի կողմից այդ որոշմանը իրավաչափությունը վիճարկող դիմում ներկայացնելու միջոցով: Տրանսպորտային միջոցի սեփականատիրոջ պատասխանատվության սույն մասով նախատեսված կանխավարկածը սույն հոդվածով սահմանված կարգով չհաղթահարվելու դեպքում համարվում է, որ տրանսպորտային միջոցի սեփականատերը պատասխանատվություն է կրում իր կատարած արարքի համար:

7. Սույն հոդվածի 6-րդ մասով նախատեսված դիմումը, բացի սույն օրենսգրքով բողոքի բովանդության համար սահմանված պարտադիր հատկանիշներից, պետք է բովանդակի նաև վարչական իրավախախտումը կատարելու պահին տրանսպորտային միջոցը վարող անձի անունը, ազգանունը, բնակության վայրի հասցեն, հնարավորության դեպքում՝ վարորդական վկայականի սերիան ու համարը, բացառությամբ, այն դեպքերի, երբ տրանսպորտային միջոցը նրա տիրապետումից դուրս է եկել այլ անձանց անօրինական գործողությունների արդյունքում, ինչպես նաև տրանսպորտային միջոցի հաշվառման փաստաթղթերի պատճենները, առկայության դեպքում՝ նաև տրանսպորտային միջոցը վարելու՝ ստորագրությամբ հավաստված համաձայնությունը: Եթե տրանսպորտային միջոցն օգտագործվում է գրավոր պայմանագրի հիման վրա, ապա պետք է կցվի նաև պայմանագրի պատճենը, իսկ եթե տրանսպորտային միջոցը հանդիսանում է իրավաբանական անձի կամ անհատ ձեռնարկատիրոջ սեփականություն, ապա՝ վարչական իրավախախտում կատարած անձի կողմից տրանսպորտային միջոցը վարելու իրավունքը հավաստող փաստաթուղթ (աշխատանքային կամ այլ պայմանագիր կամ տրանսպորտային միջոցն ամրակցելու մասին ակտ): Սույն հոդվածի 6-րդ մասով նախատեսված դիմումը կարող է բովանդակել նաև վարչական տույժ նշանակելու մասին որոշմամբ սահմանված տուգանային միավորի իրավաչափության վիճարկումը:

8. Սույն հոդվածի 6-րդ մասով նախատեսված դիմումը ներկայացվելու կամ տրանսպորտային միջոցն այլ անձի կողմից վարելու փաստը հաստատվելու դեպքում սույն օրենսգրքով սահմանված վարչական պատասխանատվության ենթարկելու վաղեմության ժամկետը հաշվարկվում է համապատասխանաբար տրանսպորտային միջոցն այլ անձի կողմից վարելու փաստը հաստատվելու օրվանից:

9. Վարչական տույժ նշանակելու մասին որոշումը սույն օրենսգրքով սահմանված ընդհանուր պահանջներից բացի ներառում է նաև՝

1) նշանակված տուգանքի վճարման հաշվեհամարը.

2) անհատական ծածկագիրը (թվային կամ տառային պայմանանշանների հաջորդականությունը, որոնք մուտքագրելով վարչական իրավախախտումների վերաբերյալ վարույթ իրականացնող իրավասու մարմնի համացանցային կայքէջում` իրավախախտողը կարող է դիտել որոշումը և դիտել (բեռնել) վարչական իրավախախտումն ամրագրած տեսանյութը):

3) լուսանկարը, եթե վարչական իրավախախտման փաստն ամրագրվել է լուսանկարահանմամբ, կամ տեսանյութից կադր, եթե վարչական իրավախախտման փաստն ամրագրվել է տեսանկարահանմամբ.

4) վարչական իրավախախտման վերաբերյալ վարույթին առնչվող այլ տվյալներ:

10. Վարչական տույժ նշանակելու մասին որոշումը ուժի մեջ է մտնում այն վարչական իրավախախտում կատարած անձի կողմից ստանալու օրվանից հետո՝ 15–րդ օրը, եթե այդ ժամկետում չի ներկայացնում այդ որոշմանը իրավաչափությունը վիճարկող սույն հոդվածի 6-րդ մասով նախատեսված դիմում: Այդ դիմումը նշված ժամկետում ներկայացվելու դեպքում վարչական տույժ նշանակելու մասին որոշումն ուժի մեջ չի մտնում և վարչական իրավախախտումների վերաբերյալ վարույթի քննությունն իրականացվում է սույն օրենսգրքով սահմանված ընդհանուր կարգով:

11. Պաշտպանության նախարարության, Ոստիկանության, Ազգային անվտանգության ծառայության՝ սույն հոդվածի 4-րդ մասով նախատեսված պահանջներին չհամապատասխանող տրանսպորտային միջոցներով կատարված և տեխնիկական միջոցներով հայտնաբերված իրավախախտումների վերաբերյալ նյութերը մինչև յուրաքանչյուր ամսվան հաջորդող ամսվա 5-ը վարչական մարմինն ուղարկում է համապատասխան պետական կառավարման մարմին՝ կարգապահական պատասխանատվության հարցը լուծելու համար:

**Հոդված 166. Հայաստանի Հանրապետությունում չհաշվառված տրանսպորտային միջոցներով կատարված և հավելվածում գրանցված անձանց կողմից տեխնիկական միջոցներով ամրագրված իրավախախտումներով վարչական իրավախախտումների վերաբերյալ վարույթի առանձնահատկությունները**

1. Հայաստանի Հանրապետությունում չհաշվառված տրանսպորտային միջոցներով կատարված և սույն գլխով քննության ենթակա վարչական իրավախախտումների վերաբերյալ վարույթն իրականացվում է սույն գլխով սահմանված կարգով, եթե այլ բան սահմանված չէ սույն հոդվածով:

2. Սույն հոդվածի 1-ին մասով նախատեսված վարչական իրավախախտումների համար պատասխանատվությունը կրում է տրանսպորտային միջոցը Հայաստանի Հանրապետություն ներմուծող կամ արտահանող (տրանսպորտային միջոցով որպես վարորդ Հայաստանի Հանրապետության սահմանը հատող) անձը: Եթե տրանսպորտային միջոցը Հայաստանի Հանրապետություն է ներմուծվել (Հայաստանի Հանրապետության սահմանը հատել է) այլ տրանսպորտային միջոցով (ավտոտարհանիչ, ավտոփոխադրող, կոնտեյներ)` ոչ տրանսպորտային վիճակում (առանց վարելու), ապա սույն հոդվածի 1-ին մասով նախատեսված իրավախախտումների համար պատասխանատվությունը կրում է ավտոտարհանիչ, ավտոփոխադրող կամ կոնտեյներ տրանսպորտային միջոցի վարորդը, եթե սույն օրենքի 165-րդ հոդվածի 6-8-րդ մասերով սահմանված կարգով չի հաստատվում, որ վարչական իրավախախտումը կատարել է այլ անձ:

3. Եթե վարչական իրավախախտումը կատարվել է օտարերկրացիների կողմից, ապա վարչական իրավախախտման վերաբերյալ որոշումը, ինչպես նաև կատարման կարգի և չկատարելու իրավական հետևանքների մասին ՀՀ ներքին գործերի նախարարի հրամանով սահմանված ձևի հուշաթերթիկը հասցեատիրոջը հանձնվում է Հայաստանի Հանրապետությունից դեպի այլ երկիր սահմանը հատելու (այդ թվում՝ առանց տրանսպորտային միջոցի) ժամանակ ՀՀ ազգային անվտանգության մարմինների կողմից՝ մինչև սահմանը հատելու թույլտվություն տալը, իսկ այն դեպքում, երբ վարչական իրավախախտման վերաբերյալ որոշումը կայացվել է Հայաստանի Հանրապետությունից դեպի այլ երկիր սահմանը հատելուց հետո, ապա այլ երկրից դեպի Հայաստանի Հանրապետություն հաջորդ անգամ սահմանը հատելու ժամանակ՝ մինչև սահմանը հատելու թույլտվություն տալը, եթե մինչ այդ սույն օրենսգրքով սահմանված կարգով վարչական իրավախախտման վերաբերյալ որոշումը չի հանձնվել:

4. Սույն հոդվածի 3-րդ մասով նախատեսված դեպքերում վարչական իրավախախտման վերաբերյալ որոշման կատարման՝ սույն օրենսգրքի 150-րդ հոդվածի 5-րդ մասով սահմանված ժամկետը հաշվարկվում է՝ որոշումը սույն հոդվածի 3-րդ մասով սահմանված կարգով հանձնելու օրվանից:

5. Բջջային հավելվածում գրանցված անձանց կողմից տեխնիկական միջոցներով ամրագրված իրավախախտումներով վարչական մարմինը վարչական վարույթ իրականացնում է, եթե՝

1) իրավախախտումն ամրագրվել է Բջջային հավելվածի օգտագործմամբ, որը հնարավորություն է տալիս նույնականացնելու իրավախախտումն ամրագրած ֆիզիկական անձին, իրավախախտման գործիք հանդիսացող տրանսպորտային միջոցի հաշվառման համարանիշը, ինչպես նաև պարզելու իրավախախտումն ամրագրելու վայրն ու ժամանակը.

2) իրավախախտում ամրագրած տեսանյութը վարչական մարմնին ուղարկվել է համացանցային ուղիղ առցանց ռեժիմով այդ նպատակով ստեղծված էլեկտրոնային հարթակին՝ որպես իրավախախտման մասին էլեկտրոնային հաղորդում:

6. Բջջային հավելվածի տեխնիկական բնութագիրը (նկարագրությունը, ինտերֆեյսը) և դրանից օգտվելու [կարգը](https://www.arlis.am/DocumentView.aspx?docid=143506) սահմանում է Հայաստանի Հանրապետության կառավարությունը:

7. Հայաստանի Հանրապետության կառավարությունը կարող է սահմանել հավելվածում գրանցված նույն անձի կողմից նույն տրանսպորտային միջոցի վերաբերյալ էլեկտրոնային հաղորդում ուղարկելու ամսական և տարեկան առավելագույն քանակը, ինչպես նաև Բջջային հավելվածի միջոցով արձանագրվող իրավախախտման տեսակները:

8. Հայաստանի Հանրապետության կառավարության սահմանած կարգը խախտելու դեպքում վարչական մարմինը կարող է սահմանափակել Բջջային հավելվածում գրանցված անձանց էլեկտրոնային հաղորդում ուղարկելու իրավունքը մինչև երկու ամսով:

9. Վարչական մարմինը պարտավոր է Բջջային հավելվածը հասանելի դարձնել Հայաստանի Հանրապետությունում մշտապես բնակվող (բնակչության պետական ռեգիստրում հաշվառված) և հանրային ծառայության համարանիշ ունեցող կամ հանրային ծառայությունների համարանիշ չստանալու վերաբերյալ տեղեկանք ունեցող ֆիզիկական անձանց համար:

**10.** Վարչական մարմինը պարտավոր է վարչական վարույթի արդյունքների մասին տեղեկացնել իրավախախտման մասին էլեկտրոնային հաղորդում ներկայացրած ֆիզիկական անձին վարչական ակտ ընդունելու համար սույն օրենքով նախատեսված ժամկետները լրանալուց հետո՝ մեկօրյա ժամկետում՝ ֆիզիկական անձին Բջջային հավելվածի միջոցով էլեկտրոնային հաղորդագրություն ուղարկելով: Էլեկտրոնային հաղորդագրության բովանդակությունը սահմանվում է վարչական մարմնի ղեկավարի հրամանով:

**11.** Իրավախախտման մասին էլեկտրոնային հաղորդում ներկայացրած անձի տվյալները չեն կարող փոխանցվել իրավախախտման համար վարչական պատասխանատվության ենթակա անձին, նրա ներկայացուցչին և երրորդ անձանց, բացառությամբ այն դեպքերի, երբ ֆիզիկական անձը գրավոր տվել է իր համաձայնությունը, կամ իրավախախտման մասին հաղորդում ներկայացնելու կապակցությամբ վարչական մարմնին հայտնի դարձած ֆիզիկական անձի անձնական տվյալների փոխանցումը նախատեսված է օրենքով:

**ԳԼՈՒԽ 23**

**ՏՈՒԳԱՆԱՅԻՆ ՄԻԱՎՈՐՆԵՐ ԿԻՐԱՌԵԼՈՒ ԵՎ ՏՈՒԳԱՆԱՅԻՆ ՄԻԱՎՈՐՆԵՐԻ ԿԻՐԱՌՄԱՆ ՀԻՄՔՈՎ ՎԱՐՈՐԴԱԿԱՆ ԻՐԱՎՈՒՆՔԻՑ ԶՐԿԵԼՈՒ ՎԱՐՈՒՅԹԸ**

**Հոդված 167. Կարգավորման ոլորտը**

1. Սույն գլխի նորմերը տարածվում են սույն օրենսգրքի 168-րդ հոդվածի 1-ին մասով սահմանված տուգանային միավորներ կիրառելու և կիրառված տուգանային միավորների՝ սույն օրենսգրքի 169-րդ հոդվածի 1-ին մասով սահմանված հիմքով վարորդական իրավունքից զրկելու վարույթի վրա:

**Հոդված 168.** **Տուգանային միավորներ կիրառելու առանձնահատկությունները**

1. Սույն օրենսգրքի 41-րդ հոդվածի 3-րդ մասով սահմանված վարչական իրավախախտում կատարելու դեպքում, բացառությամբ` 420-րդ հոդվածի 11-րդ.12-րդ, 15-րդ, 17-րդ, 20-22-րդ, 26-րդ մասերի, 418-419-րդ հոդվածների, 421-րդ հոդվածի 1-ին մասի, 423-րդ հոդվածի, 432-433-րդ հոդվածների և 436-րդ հոդվածի, սույն օրենսգրքով սահմանված կարգով վարչական տույժ նշանակելու որոշումն անբողոքարկելի դառնալու պահից վարչական իրավախախտում կատարած անձի նկատմամբ սահմանվում են տուգանային միավորներ, հետևյալ հաշվարկով՝

1) 1 միավոր՝ այնպիսի վարչական իրավախախտում կատարելու դեպքում, որի համար սույն օրենսգրքի հատուկ մասով որպես վարչական տույժ սահմանված է տուգանք 3 հազար դրամից մինչև 30 հազար դրամի (ներառյալ) չափով.

2) 2 միավոր՝ այնպիսի վարչական իրավախախտում կատարելու դեպքում, որի համար սույն օրենսգրքի հատուկ մասով որպես վարչական տույժ սահմանված է տուգանք՝ 31 հազար դրամից մինչև 50 հազար (ներառյալ) դրամի չափով,

3) 3 միավոր՝ այնպիսի վարչական իրավախախտում կատարելու դեպքում, որի համար սույն օրենսգրքի հատուկ մասով որպես վարչական տույժ սահմանված է տուգանք՝ 51 հազար դրամից մինչև 100 հազար (ներառյալ) դրամի չափով,

4) 4 միավոր՝ այնպիսի վարչական իրավախախտում կատարելու դեպքում, որի համար սույն օրենսգրքի հատուկ մասով որպես վարչական տույժ սահմանված է տուգանք՝ 100 հազար դրամից ավել չափով:

2. Տուգանային միավորներ հաշվարկելու հիմք է սույն հոդվածի 1-ին մասով սահմանված վարչական իրավախախտման կատարման դեպքում սույն օրենսգրքով սահմանված կարգով վարչական տույժ նշանակելու մասին որոշումը:

3. Տուգանային միավորներ կիրառելը սույն հոդվածի 1-ին մասով սահմանված վարչական իրավախախտումների վերաբերյալ վարույթ իրականացնող իրավասու մարմնի կողմից (սույն գլխում այսուհետ՝ վարչական իրավախախտումների վերաբերյալ վարույթ իրականացնող մարմին) սույն հոդվածի 1-ին մասի 1-4-րդ կետերով սահմանված համապատասխան տուգանային միավորի հաշվարկելն է: Եթե կատարված վարչական իրավախախտման համար սույն հոդվածի 1-ին մասի 1-4-րդ կետերով սահմանված տուգանային միավորը ընդգրկում է տարբեր միավորներ, ապա հաշվարկվում է դրանցից նվազագույնը:

4. Սույն հոդվածի 1-ին մասով սահմանված վարչական իրավախախտում կատարելու դեպքում սույն օրենսգրքով սահմանված կարգով վարչական տույժ նշանակելու որոշումն անբողոքարկելի դառնալու պահից վարչական իրավախախտում կատարած անձի նկատմամբ կիրառվում է սույն հոդվածի 1-ին մասի 1-4-րդ կետերով հաշվարկած տուգանային միավորը՝ վարչական իրավախախտումների հաշվառման շտեմարանում տուգանային միավորի մասին տեղեկատվությունը մուտքագրելու միջոցով:

5. Սույն հոդվածի 1-ին մասով սահմանված վարչական իրավախախտում կատարելու դեպքում վարչական տույժ նշանակելու մասին որոշումը, ի լրումն սույն օրենսգրքով վարչական տույժ նշանակելու մասին որոշման համար սահմանված պահանջների, ներառում է նաև տվյալ վարչական իրավախախտմանը համապատասխան հաշվարկված տուգանային միավորը:

6. Սույն հոդվածի 1-ին մասով սահմանված վարչական իրավախախտման համար վարչական տույժ նշանակելու որոշումը՝ տուգանային միավորների կիրառման մասով, կարող է բողոքարկվել սույն օրենսգրքով սահմանված ընդհանուր կարգով:

7. Սույն օրենսգրքի 171-րդ հոդվածի 9-րդ մասով սահմանված վարչական տույժ նշանակելու մասին որոշմամբ վարչական պատասխանատվության ենթարկված անձը կարող է սույն օրենսգրքի 171-րդ հոդվածի 10-րդ մասով սահմանված ժամկետում ներկայացնել այդ որոշմամբ տուգանային միավորի կիրառման իրավաչափությունը վիճարկող դիմում: Եթե սույն օրենսգրքի 171-րդ հոդվածի 9-րդ մասով սահմանված վարչական տույժ նշանակելու մասին որոշմամբ վարչական պատասխանատվության ենթարկված անձը նշված ժամկետում ներկայացնում է տուգանային միավորի իրավաչափությունը վիճարկող դիմում, ապա վարչական իրավախախտումների վերաբերյալ վարույթ իրականացնող մարմինը այն քննարկում է սույն օրենսգրքով վարչական իրավախախտումների վերաբերյալ վարույթի քննության համար սահմանված ընդհանուր կարգով:

8. Վարչական իրավախախտում կատարած անձի նկատմամբ սույն հոդվածով հաշվարկված տուգանային միավորները զրոյանում են՝ վարչական իրավախախտում կատարած անձի նկատմամբ դրանք սույն հոդվածով սահմանված կարգով կիրառելու օրվա դրությամբ մեկ տարին լրանալու օրը:

9. Վարչական իրավախախտում կատարած անձը իր նկատմամբ սույն հոդվածով հաշվարկված տուգանային միավորներից 5 միավոր զրոյացնելու համար կարող է հանձնել վարորդական վկայական ստանալու տեսական քննություն տվյալ տարում միայն մեկ անգամ:

**Հոդված 169. Տուգանային միավորների կիրառման հիմքով վարորդական իրավունքից զրկելու վարույթի առանձնահատկությունները**

1.Սույն օրենսգրքի 168-րդ հոդվածով սահմանված կարգով տվյալ տարվա ընթացքում կիրառված 25 տուգանային միավորի հանրագումարը հիմք է վարորդի նկատմամբ սույն հոդվածով սահմանված կարգով վարորդական իրավունքիզ զրկելու վարույթ հարուցելու համար:

2. Տուգանային միավորների կիրառման հիմքով վարորդական իրավունքից զրկելու վարույթը հարուցվում է վարորդի նկատմամբ սույն օրենսգրքի 168-րդ հոդվածի 4-րդ մասով սահմանված կարգով կիրառված տուգանային միավորների՝ սույն հոդվածի 1-ին մասով սահմանված հանրագումարը լրանալու օրը:

3. Սույն հոդվածի 1-ին մասով սահմանված կարգով վարույթի հարուցման օրվանից վարչական իրավախախտումների վերաբերյալ վարույթ իրականացնող մարմինը 15 օրվա ընթացքում քննում է տուգանային միավորների կիրառման հիմքով վարորդական իրավունքից զրկելու վերաբերյալ գործը՝ վարչական իրավախախտման վարույթի քննության և դրա արդյունքում կայացվող որոշումների վերաբերյալ սույն օրենսգրքով սահմանված ընդհանուր կարգով:

4. Անձին վարորդական իրավունքից զրկելու մասին որոշումը կայացվում է այն դեպքում, երբ տուգանային միավորների կիրառման հիմքով վարորդական իրավունքից զրկելու վարույթի ընթացքում հաստատվում է, որ այդ անձի նկատմամբ տվյալ տարվա ընթացքում սույն օրենսգրքի 168-րդ հոդվածի 4-րդ մասով սահմանված կարգով կիրառված տուգանային միավորների հանրագումարը 25 տուգանային միավոր է :

5. Եթե սույն գլխով սահմանված կարգով հաշվարկված և կիրառված միավորները գերազանցում են 25 տուգանային միավորը, ապա գերազանցող միավորները զրոյանում են վարորդական իրավունքից զրկելու որոշումն ուժի մեջ մտնելու պահից:

6. Անձին վարորդական իրավունքից զրկելու մասին որոշումը ենթակա է կատարման՝ հատուկ իրավունքից զրկելու մասին որոշումների կատարման՝ սույն օրենսգրքով սահմանված ընդհանուր կարգով:

**ԳԼՈՒԽ 24.**

**ԱՎՏՈՏՐԱՆՍՊՈՐՏԱՅԻՆ ՄԻՋՈՑՆԵՐԻ ՕԳՏԱԳՈՐԾՈՒՄԻՑ ԲԽՈՂ ՊԱՐՏԱԴԻՐ ԱՊԱՀՈՎԱԳՐՈՒԹՅԱՆ ՈԼՈՐՏՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՎԱՐՈՒՅԹԸ**

**Հոդված 170. Կարգավորման ոլորտը**

1. Սույն օրենսգրքի 433-րդ հոդվածով սահմանված վարչական իրավախախտումների (այսուհետ սույն գլխում` վարչական իրավախախտում) վերաբերյալ վարույթների վրա տարածվում են սույն օրենսգրքի 165-րդ հոդվածի 3-7-րդ մասերը և սույն գլխով սահմանված առանձնահատկությունները:

2. Սույն գլխի նորմերը չեն տարածվում այն վարչական իրավախախտումների վրա, որոնք արձանագրվել են ճանապարհային երթևեկության անվտանգության ապահովման համար պատասխանատու պետական կառավարման լիազոր մարմնի պաշտոնատար անձի կողմից և իրականացվել է վարչական իրավախախտումների վերաբերյալ վարույթ` անկախ տվյալ վարչական իրավախախտումը նաև տեղեկատվական համակարգից ստացված տեղեկությունների հիման վրա հայտնաբերված լինելու հանգամանքից:

**Հոդված 171. Ապացույցները և դրանք պահպանելը**

1. Վարչական իրավախախտումը հիմնավորող ապացույցը տեղեկատվական համակարգից ստացված տեղեկությունն է` տվյալ ժամանակահատվածում ավտոտրանսպորտային միջոցի վերաբերյալ գործող՝ ավտոտրանսպորտային միջոցների օգտագործումից բխող պատասխանատվության պարտադիր ապահովագրության (այսուհետ՝ սույն գլխում ԱՊՊԱ) պայմանագրի բացակայության, տրանսպորտային միջոցների սեփականության իրավունքի պետական գրանցման և պետական հաշվառման (վերահաշվառման) շտեմարանում առկա տեղեկատվությունը` ավտոտրանսպորտային միջոցը հաշվառված լինելու մասին:

2. Սույն հոդվածի 1-ին մասով նախատեսված ապացույցները պահպանվում և տրամադրվում են սույն օրենսգրքի 165-րդ հոդվածի 3-5-րդ մասերով սահմանված կարգով:

3. Վարչական իրավախախտման վերաբերյալ վարույթ իրականացնող մարմինը վարչական իրավախախտման վերաբերյալ վարույթ իրականացնելիս համադրում է տեղեկատվական համակարգից ստացված տեղեկությունները և իր տվյալների բազայում առկա տվյալները՝ վարչական իրավախախտման հատկանիշների առկայությունը կամ բացակայությունը պարզելու նպատակով:

4. Վարչական տույժի ենթարկված անձն իրավունք ունի չվճարելու սույն օրենսգրքի 433-րդ հոդվածով նախատեսված վարչական իրավախախտումների համար նշանակված տուգանքը, եթե վարչական տույժ նշանակելու մասին որոշումն ուժի մեջ մտնելուց հետո` երեսունօրյա ժամկետում, ճանապարհային երթևեկության անվտանգության ապահովման համար պատասխանատու պետական կառավարման լիազոր մարմին է ներկայացնում մինչև ենթադրյալ վարչական իրավախախտման օրը կնքված և համապատասխան ժամանակահատվածի համար գործող ԱՊՊԱ պայմանագիրը:

**ԳԼՈՒԽ 25.**

**ՄԱՔՍԱՅԻՆ ՈԼՈՐՏՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՎԱՐՈՒՅԹԸ**

**Հոդված 172. Կարգավորման ոլորտը**

1. Սույն գլխի նորմերը տարածվում են սույն օրենսգրքի 36-րդ գլխով սահմանված վարչական իրավախախտումների վերաբերյալ վարույթների վրա:

**Հոդված 173. Վարչական իրավախախտման վերաբերյալ վարույթի առանձնահատկությունները**

1. Եթե Եվրասիական տնտեսական միության մաքսային օրենսգրքով և Մաքսային օրենսգրքով սույն օրենսգրքի 172-րդ հոդվածով սահմանված իրավախախտումների վերաբերյալ վարույթի վերաբերյալ սահմանված են առանձնահատկություններ, ապա կիրառվում են այդ նորմերը:

**ԳԼՈՒԽ 26.**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՎԱՐՈՒՅԹԻ ԻՐԱԿԱՆԱՑՈՒՄԸ ԿԵՆՏՐՈՆԱԿԱՆ ԲԱՆԿԻ ԿՈՂՄԻՑ**

**Հոդված 174. Կարգավորման ոլորտը**

1. Սույն գլխի նորմերը տարածվում են սույն օրենսգրքի 46-րդ գլխով սահմանված, ինչպես նաև սույն օրենսգրքի 81-րդ հոդվածի 8-րդ մասով սահմանված վարչական իրավախախտումների վերաբերյալ վարույթների վրա:

**Հոդված 175. Վարչական իրավախախտման վերաբերյալ վարույթի առանձնահատկությունները**

1. Սույն օրենսգրքի 174-րդ հոդվածով սահմանված իրավախախտումների վերաբերյալ վարույթի առանձնահատկությունները սահմանվում են «Հայաստանի Հանրապետության Կենտրոնական բանկի մասին» օրենքով, ինչպես նաև Կենտրոնական բանկի կողմից լիցենզավորվող, գրանցվող կամ հաշվառվող սուբյեկտների, «Արժեթղթերի շուկայի մասին» օրենքի համաձայն, Կենտրոնական բանկի կողմից վերահսկվող սուբյեկտների գործունեության ոլորտում ծագող հարաբերությունները կարգավորող օրենքով ուղղակիորեն սահմանված դեպքերում ընդունված այլ ենթաօրենսդրական նորմատիվ իրավական ակտերով:

**ԳԼՈՒԽ 27.**

**ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՈԼՈՐՏՈՒՄ**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՎԱՐՈՒՅԹԸ**

**Հոդված 176. Կարգավորման ոլորտը**

1. Սույն գլխի նորմերը տարածվում են սույն օրենսգրքի 81-րդ հոդվածի 2-րդ մասով սահմանված վարչական իրավախախտումների վերաբերյալ վարույթների վրա:

**Հոդված 177. Վարչական իրավախախտման վերաբերյալ վարույթի առանձնահատկությունները**

1. Սույն օրենսգրքի 176-րդ հոդվածով սահմանված վարչական իրավախախտումների վերաբերյալ վարույթի առանձնահատկությունները սահմանվում են «Հանրային ծառայությունները կարգավորող մարմնի մասին» օրենքով և այդ օրենքով ուղղակիորեն սահմանված դեպքերում` հանրային ծառայությունները կարգավորող հանձնաժողովի ենթաօրենսդրական նորմատիվ իրավական ակտերով:

**ՀԱՏՈՒԿ ՄԱՍ**

**ԲԱԺԻՆ 8.**

**ԳԼՈՒԽ 28.**

**ԱՌՈՂՋԱՊԱՀՈՒԹՅԱՆ ԲՆԱԳԱՎԱՌՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 178. Բժշկական օգնություն և սպասարկում իրականացնելու պահանջները խախտելը**

1. Բժշկական օգնության և սպասարկում իրականացնելն առողջապահական բնագավառում համապատասխան մասնագիտական կրթություն, որակավորում, մասնագիտացում, առաջին անգամ մասնագիտական գործունեության հավաստագիր կամ շարունակական մասնագիտական հավաստագիր չունեցող անձի կողմից բացառությամբ օրենքով սահմանված դեպքերի, բուժաշխատողի մասնագիտական էթիկայի կանոնների խախտման հիմքով օրենքի համաձայն արգելված դեպքերում բուժաշխատողի կողմից մասնագիտական գործունեություն իրականացնելը կամ առանց օրենքով նախատեսված հատուկ թույլտվության (լիցենզիա) բժշկական օգնություն և սպասարկում իրականացնելը, եթե այն վնաս չի պատճառել մարդու առողջությանը՝

առաջացնում է տուգանք՝ ֆիզիկական անձի նկատմամբ երեք հարյուր հազար դրամից հինգ հարյուր հազար դրամի չափով, իրավաբանական անձանց նկատմամբ` հինգ հարյուր հազար դրամից մեկ միլիոն դրամի չափով:

2. Առողջապահության բնագավառում համապատասխան մասնագիտական կրթություն, որակավորում, մասնագիտացում կամ շարունակական մասնագիտական զարգացման հավաստագիր չունեցող անձին (բացառությամբ առաջին անգամ մասնագիտական գործունեություն իրականացնող) բժշկական օգնության և սպասարկման ծառայություններ մատուցել թույլատրելը՝

առաջացնում է տուգանք՝ իրավաբանական անձի նկատմամբ երկու հարյուր հազար դրամից երեք հարյուր հազար դրամի չափով` յուրաքանչյուր բուժաշխատողի մասով:

3. Առանց օտարերկրացի բուժաշխատողի մասնագիտական կարճաժամկետ գործունեության (մուտքի վիզայով կամ առանց մուտքի վիզայի Հայաստանի Հանրապետությունում օրացուցային մինչև 180 օր գտնվելու ընթացքում բժշկական մասնագիտական գործունեության իրականացման) թույլտվության օտարերկրացի բուժաշխատողին բժշկական օգնության և սպասարկման ծառայություններ մատուցել թույլատրելը՝

առաջացնում է տուգանք՝ չորս հարյուր հազար դրամից հինգ հարյուր հազար դրամի չափով:

4. Բժշկական օգնություն և սպասարկում իրականացնողների կողմից՝ պետության կողմից երաշխավորված անվճար բժշկական օգնության և սպասարկման մասին պայմանագրի առկայության դեպքում, անվճար բժշկական օգնության և սպասարկման իրավունքն ունեցող անձից բժշկական օգնության և սպասարկման համար վճարներ գանձելը կամ բժշկական օգնության և սպասարկման ծառայությունների տրամադրումը մերժելը՝

առաջացնում է տուգանք` հինգ հարյուր հազար դրամից մեկ միլիոն դրամի չափով։

5. Մարդուն կամ նրա օրինական ներկայացուցչին կամ լիազորված կոնտակտային անձին անձի առողջական վիճակի, հիվանդության ախտորոշման կամ տրամադրված (տրամադրվող) բժշկական օգնության և սպասարկման, այդ թվում՝ բուժման մեթոդների ընտրության, կիրառման ընթացքի կամ արդյունքների, ինչպես նաև դրանց հետ կապված ռիսկերի վերաբերյալ մատչելի ձևով տեղեկություն չտրամադրելը`

առաջացնում է տուգանք` երեսուն հազար դրամի չափով։

6. Պացիենտի վարման գործելակարգով կամ գործունեության ընթացակարգով կամ պետության կողմից երաշխավորված բժշկական օգնության և սպասարկման կազմակերպման չափորոշիչներով սահմանված պահանջները չկատարելը կամ ոչ պատշաճ կատարելը, որը չի պարունակում սույն հոդվածով սահմանված այլ վարչական իրավախախտման հատկանիշներ`

առաջացնում է տուգանք՝ հարյուր հազար դրամից երկու հարյուր հազար դրամի չափով:

7. Պարտադիր վարման ենթակա բժշկական փաստաթղթեր, այդ թվում` էլեկտրոնային, (բացառությամբ ժամանակավոր անաշխատունակության թերթիկների) չվարելը կամ դրանց լրացման կամ շրջանառության պահանջները խախտելը՝

առաջացնում է նախազգուշացում կամ տուգանք՝ հիսուն հազար դրամից հարյուր հիսուն հազար դրամի չափով:

8. Բժշկական օգնություն և սպասարկում իրականացնողի կողմից ժամանակավոր անաշխատունակության թերթիկի լրացման կամ տրամադրման օրենսդրությամբ սահմանված կարգը խախտելը`

առաջացնում է տուգանք` հարյուր հիսուն հազար դրամից երկու հարյուր հազար դրամի չափով` յուրաքանչյուր անաշխատունակության թերթիկի համար:

9. Բժշկական փորձաքննության (բացառությամբ ախտաբանաանատոմիական փորձաքննության) իրականացման օրենսդրությամբ սահմանված կարգը խախտելը՝

առաջացնում է տուգանք՝ երկու հարյուր հազար դրամից՝ երեք հարյուր հազար դրամի չափով՝ որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելով՝ մինչև մեկ տարի ժամկետով կամ առանց դրա։

10. Ախտաբանաանատոմիական հերձումների, փորձաքննությունների կամ հետազոտությունների անցկացման օրենսդրությամբ սահմանված կարգը խախտելը`

առաջացնում է տուգանք` հինգ հարյուր հազար դրամից մեկ միլիոն դրամի չափով՝ որոշակի գործունեությամբ զբաղվելու իրավունքից զրկելով՝ մինչև մեկ տարի ժամկետով կամ առանց դրա:

11. Բժշկական օգնություն և սպասարկում իրականացնողի կողմից մարդուն անհետաձգելի առաջին բժշկական օգնություն` անկախ այդ օգնության դիմաց վարձատրությունը երաշխավորող հիմքերի կամ այլ հանգամանքների առկայությունից չցուցաբերելը՝

առաջացնում է տուգանք` երկու հարյուր հազար դրամի չափով` յուրաքանչյուր դեպքի համար:

12. Բժշկական օգնության և սպասարկում իրականացնողի կողմից օրենսդրությամբ սահմանված կարգով վիճակագրական տեղեկություններ առողջապահության բնագավառի պետական կառավարման լիազոր մարմնին չներկայացնելը՝

առաջացնում է նախազգուշացում կամ տուգանք` երեսուն հազար դրամի չափով:

13. Բժշկական օգնություն և սպասարկում իրականացնողների կողմից պաշտոնական ինտերնետային կայք չունենալը կամ դրա համար սահմանված պահանջները չպահպանելը` ներառյալ բժշկական օգնություն և սպասարկում իրականացնողի պաշտոնական ինտերնետային կայքում ծառայությունների կամ գնացուցակի կամ բուժանձնակազմի վերաբերյալ տվյալների կամ մասնագիտական ծառայություններ մատուցողներիհետ հետադարձ կապի հնարավորության բացակայությունը`

առաջացնում է նախազգուշացում կամ տուգանք երեսուն հազարից վաթսուն հազար դրամի չափով:

14. Պացիենտին իր հիվանդության մասին իրազեկ չդարձնելը կամ բժշկական միջամտության համար համաձայնություն չստանալը` առաջացնում է տուգանք` երեսուն հազար դրամից հիսուն հազար դրամի չափով` յուրաքանչյուր դեպքի համար:

15. Օրենքով նախատեսված դեպքերում օրենսդրությամբ սահմանված պահանջներին համապատասխան պացիենտին կամ նրա օրինական ներկայացուցչին պացիենտի իրավունքների և պարտականությունների իրազեկման թերթիկ չտրամադրելը կամ օրենքով նախատեսված դեպքերում պացիենտին կամ նրա օրինական ներկայացուցչին կամ կոնտակտավոր անձին պացիենտի իրավունքների կամ պարտականությունների մասին չիրազեկելը `

առաջացնում է տուգանք՝ երեսուն հազար դրամից հիսուն հազար դրամի չափով:

16. Պետության կողմից երաշխավորված անվճար և արտոնյալ պայմաններով բժշկական օգնություն և սպասարկում իրականացնողների կողմից օրենքով նախատեսված դեպքում արտակարգ իրավիճակներում, ռազմական դրության կամ Հայաստանի Հանրապետության նկատմամբ օտարերկրյա պետության կողմից իրականացված ռազմական գործողությունների կամ ահաբեկչական գործողությունների արդյունքում տուժած անձանց բժշկական օգնության և սպասարկման իրականացմանը ներկայացվող պահանջները չկատարելը կամ խախտելը՝

առաջացնում է տուգանք՝ մեկ միլիոն դրամից մեկ միլիոն հինգ հարյուր հազար դրամի չափով:

17. Բժշկական օգնություն և սպասարկում իրականացնողի կողմից բժշկական հաստատություն տեղափոխված պացիենտի (ինչպես նաև մահացած անձի) վերաբերյալ Հայաստանի Հանրապետության կառավարության սահմանած կարգով համապատասխան հաղորդում չներկայացնելը կամ դրա ներկայացնելու կարգը խախտելը՝

առաջացնում է տուգանք՝ հարյուր հազար դրամից՝ երկու հարյուր հազար դրամի չափով:

18. Էլեկտրոնային առողջապահության համակարգին չմիանալը՝

առաջացնում է տուգանք՝ երեսուն հազարից վաթսուն հազար դրամի չափով:

19. Սույն հոդվածի 1-8-րդ, 11-12-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով: 20. Սույն հոդվածի 9-10-րդ, 16-րդ, 17-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝ առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով՝ որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկմամբ՝ սույն հոդվածի համապատասխան մասով սահմանված առավելագույն ժամկետով:

21․ Սույն հոդվածի 13-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ հիսուն հազարից հարյուր հազար դրամի չափով։

**Հոդված 179. Մարդուն օրգան և հյուսվածք փոխպատվաստելու կարգը խախտելը**

1. Մարդուն օրգանի կամ հյուսվածքի փոխպատվաստման օրենսդրությամբ սահմանված կարգը խախտելը, եթե այն չի պարունակում սույն հոդվածի 2-7-րդ մասերով սահմանված վարչական իրավախախտման հատկանիշներ՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

2. Փոխպատվաստման նպատակով դիակային դոնորից օրգաններ կամ հյուսվածքներ վերցնելու կամ մշակելու օրենսդրությամբ սահմանված կարգը կամ պայմանները խախտելը՝

առաջացնում է տուգանք՝ երեք հարյուր հազար դրամից չորս հարյուր հազար դրամի չափով` յուրաքանչյուր խախտման համար:

3. Փոխպատվաստման նպատակով կենդանի դոնորից օրգաններ կամ հյուսվածքներ վերցնելու կամ մշակելու օրենսդրությամբ սահմանված կարգը կամ պայմանները խախտելը՝

առաջացնում է տուգանք՝ չորս հարյուր հազար դրամից հինգ հարյուր հազար դրամի չափով` յուրաքանչյուր խախտման համար:

4. Փոխպատվաստման համար օրենսդրությամբ սահմանված ռեցիպիենտի համաձայնության օրենսդրությամբ սահմանված կարգը խախտելը` առաջացնում է տուգանք` երեք հարյուր հազար դրամից չորս հարյուր հազար դրամի չափով` յուրաքանչյուր խախտման համար:

5. Օրգանների և հյուսվածքների դոնորների և ռեցիպիենտների ռեեստրում գրանցված տեղեկությունների գրանցման, տրամադրման կամ օգտագործման օրենսդրությամբ սահմանված կարգը խախտելը՝

առաջացնում է տուգանք՝ ութսուն հազար դրամից հարյուր հազար դրամի չափով:

6. Փոխպատվաստման անհրաժեշտության մասին բժշկական եզրակացություն տալու օրենսդրությամբ սահմանված կարգը խախտելը`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով յուրաքանչյուր խախտման համար:

7. Սույն հոդվածի 1-6-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝ առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 180.** **Մարդու արյան և դրա բաղադրամասերի դոնորության ու փոխներարկումային բժշկական օգնության կարգը խախտելը**

1. Արյան ռեեստրում դոնորների վերաբերյալ տեղեկությունների գրանցման, օգտագործման կամ տրամադրման օրենսդրությամբ սահմանված կարգը խախտելը՝

առաջացնում է տուգանք՝ երեսուն հազար դրամից ութսուն հազար դրամի չափով:

2. Օրենսդրությամբ սահմանված պահանջներին չհամապատասխանող արյան դոնորից արյուն վերցնելը՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

3. Առողջապահության բնագավառում պետական կառավարման լիազոր մարմնի կողմից՝ արյուն կամ արյան բաղադրամաս հանձնելու համար սահմանված հաճախականությունը խախտելը՝

առաջացնում է տուգանք՝ իրավաբանական անձի նկատմամբ՝ ութսուն հազար դրամից հարյուր հազար դրամի չափով:

4. Արյան դոնորին տեղեկատվության տրամադրման կամ նրա համաձայնության ստացման օրենսդրությամբ սահմանված կարգը խախտելը՝

առաջացնում է տուգանք՝ երեսուն հազար դրամից հիսուն հազար դրամի չափով յուրաքանչյուր խախտման համար:

5. Արյուն կամ դրա բաղադրամասը վերցնելու ընթացակարգը կամ արյան կամ դրա բաղրամասի հետազոտության իրականացման օրենսդրությամբ սահմանված կարգը կամ մեթոդը խախտելը՝

առաջացնում է տուգանք՝ ութսուն հազար դրամից հարյուր հազար դրամի չափով:

6. Արյան կամ դրա բաղադրամասերի պահպանման կամ տեղափոխման օրենսդրությամբ սահմանված կարգը խախտելը՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

7. Դոնորական արյան պատրաստուկների արտադրության կամ շրջանառության օրենսդրությամբ սահմանված կարգը խախտելը`

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

8. Օրենսդրությամբ սահմանած կարգով դոնորին տրվող արտոնությունները չապահովելը՝

առաջացնում է տուգանք՝ երեսուն հազար դրամից հիսուն հազար դրամի չափով:

9. Փոխներարկումային բժշկական օգնության իրականացման օրենսդրությամբ սահմանված կարգը խախտելը՝

առաջացնում է տուգանք՝ ութսուն հազար դրամից հարյուր հազար դրամի չափով:

10. Արյան կամ դրա բաղադրամասերի արտահանման կամ ներմուծման օրենսդրությամբ սահմանված կարգը խախտելը՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

11. Բժշկական օգնություն և սպասարկում իրականացնող կազմակերպությունների կողմից օրենսդրությամբ սահմանված դեպքերում արյան նվազագույն պաշարները չապահովելը՝

առաջացնում է տուգանք՝ իրավաբանական անձի նկատմամբ երեք հարյուր հազար դրամից չորս հարյուր հազար դրամի չափով:

12. Օրենսդրությամբ սահմանած կարգով արյան կամ դրա բաղադրամասերի որակի ներքին ընթացակարգի պահանջները խախտելը՝

առաջացնում է տուգանք՝ հարյուր հիսուն հազար դրամից երեք հարյուր հազար դրամի չափով:

13. Արյան դոնորություն իրականացնող կազմակերպությունների կամ դրանց ստորաբաժանումների, կամ փոխներարկումային բժշկական օգնություն իրականացնող բժշկական կազմակերպությունների կամ դրանց ստորաբաժանումների կողմից իրենց մոտ առկա արյան բաղադրամասերը օրենսդրությամբ սահմանած կարգով այլ բժշկական կազմակերպություններին տրամադրելու կարգը խախտելը՝

առաջացնում է տուգանք՝ երեք հարյուր հազար դրամից չորս հարյուր հազար դրամի չափով:

14. Արյան դոնորի արյունից ֆիզիկական մեթոդներով բաղադրամասեր անջատելու օրենսդրությամբ սահմանված կարգը խախտելը` առաջացնում է տուգանք՝ հարյուր հիսուն հազարից երկու հարյուր հազար դրամի չափով:

15. Արյան կամ դրա բաղադրամասերի որակի, անվտանգության կամ փոխներարկումային բժշկական օգնության որակի ապահովման հսկման ներքին ընթացակարգը խախտելը`

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

16. Սույն հոդվածի 1-15-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝ առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 181. Մարդու վերարտադրողական առողջության պահպանման կարգը խախտելը**

1. Անձի կամավոր բժշկական ամլացման իրականացման օրենսդրությամբ սահմանված կարգը կամ պայմանները խախտելը`

առաջացնում է տուգանք` հարյուր հազար դրամից երկու հարյուր հազար դրամի չափով՝ լիցենզիայի գործողության կասեցմամբ:

2.Վերարտադրողականության օժանդակ տեխնոլոգիաների կիրառման օրենսդրությամբ սահմանված կարգը, մեթոդների տարատեսակները կամ բժշկական գործելակերպը խախտելը՝

առաջացնում է տուգանք` երեք հարյուր հազար դրամից չորս հարյուր հազար դրամի չափով։

3.Դոնորի կամ փոխնակ մոր մասին տեղեկությունների` առողջապահության բնագավառում պետական կառավարման լիազոր մարմնի սահմանած հաշվառման կարգը խախտելը.

առաջացնում է տուգանք` հարյուր հարյուր հազար դրամից երկու հարյուր հազար դրամի չափով։

4. Սեռաբջիջների կամ սաղմի պահպանման օրենսդրությամբ սահմանված կարգը խախտելը՝

առաջացնում է տուգանք` երեք հարյուր հազար դրամից չորս հարյուր հազար դրամի չափով:

5. Բժշկի կողմից հղիության արհեստական ընդհատումից (աբորտից) առաջ կնոջը հղիության արհեստական ընդհատման (աբորտի) հնարավոր բացասական հետևանքների վերաբերյալ, կամ բժշկի կողմից հղիության արհեստական ընդհատումից (աբորտից) անմիջապես հետո կնոջը անցանկալի հղիությունը կանխելու միջոցների կամ մեթոդների ընտրության վերաբերյալ անվճար բժշկասոցիալական խորհրդատվություն չտրամադրելը կամ խորհրդատվություն տրամադրելու մասին բժշկական փաստաթղթերում գրառումներ չկատարելը՝

առաջացնում է տուգանքի քսան հազար դրամից հիսուն հազար դրամի չափով:

6. Բժշկի կողմից հղիության արհեստական ընդհատման (աբորտի) բժշկական միջամտությունից անմիջապես առաջ հղի կնոջը հղիության արհեստական ընդհատման վերաբերյալ վերջնական որոշում կայացնելու՝ օրենքով նախատեսված ժամանակահատված չտրամադրելը՝

առաջացնում է տուգանքի ութսուն հազար դրամից հարյուր հազար դրամի չափով:

7. Սույն հոդվածի 1-6-րդ մասով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 182**. **Հոգեբուժական** **օգնության և սպասարկման տրամադրման կարգը խախտելը**

1. Հոգեկան խանգարումով տառապող անձի հոժարակամ հոսպիտալացման օրենսդրությամբ սահմանված կարգը խախտելը, բացառությամբ հոգեբուժական կազմակերպությունում օրենքով սահմանված կարգի խախտմամբ անձին տեղավորելու կամ պահելու դեպքերի ՝

առաջացնում է տուգանք՝ երկու հարյուր հազար դրամից երկու հարյուր հիսուն հազար դրամի չափով:

2. Հոգեկան խանգարումով տառապող անձի ոչ հոժարակամ հոսպիտալացման օրենսդրությամբ սահմանված կարգը խախտելը, բացառությամբ հոգեբուժական կազմակերպությունում օրենքով սահմանված կարգի խախտմամբ անձին տեղավորելու կամ պահելու դեպքերի ՝

առաջացնում է տուգանք՝ չորս հարյուր հազար դրամից հինգ հարյուր հազար դրամի չափով:

3. Հոգեբուժական կազմակերպությունում հոգեկան առողջության խնդիր ունեցող անձի հանգստի (ներառյալ` բացօթյա զբոսանքի կամ մարմնամարզության կամ ութժամյա գիշերային քնի) իրականացման օրենսդրությամբ սահմանված կարգը

առաջացնում է տուգանք՝ հարյուր հազար դրամից երկու հարյուր հազար դրամի չափով:

4. Հոգեբուժական կազմակերպությունում հոգեկան առողջության խնդիր ունեցող անձի կեցությանն անհրաժեշտ օրենսդրությամբ սահմանված պայմանները խախտելը`

առաջացնում է տուգանք՝ հարյուր հազար դրամից երկու հարյուր հիսուն հազար դրամի չափով:

5. Հոգեբուժական կազմակերպությունում բժշկական օգնություն և սպասարկում ստացող հոգեկան առողջության խնդիր ունեցող անձի իրավունքների, ազատությունների կամ դրանց սահմանափակումների  իրազեկման կարգը խախտելը`

առաջացնում է տուգանք՝ հիսուն հազար դրամից հարյուր հազար դրամի չափով:

6. Հոգեբուժական կազմակերպությունում բժշկական օգնություն և սպասարկում ստացող հոգեկան առողջության խնդիր ունեցող անձի իրավունքների իրականացման ընթացակարգը  խախտելը`

առաջացնում է տուգանք՝ հարյուր հազար դրամից երկու հարյուր հազար դրամի չափով:

7. Հոգեբուժական կազմակերպությունում բժշկական օգնություն և սպասարկում ստացող հոգեկան առողջության խնդիր ունեցող անձի նկատմամբ ֆիզիկական զսպման, մեկուսացման միջոցների կամ հանդարտեցման մեթոդների կիրառման կարգը կամ պայմանները խախտելը`

առաջացնում է տուգանք՝ չորս հարյուր հազար դրամից հինգ հարյուր հազար դրամի չափով յուրաքանչյուր խախտման համար:

8. Հոգեբուժական կազմակերպությունում հոգեկան առողջության խնդիր ունեցող անձի բժշկական փաստաթղթերի լրացման կարգը խախտելը`

առաջացնում է տուգանք՝ հիսուն հազար դրամից հարյուր հազար դրամի չափով:

9. Սույն հոդվածի 1-8-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 183. Դեղերի շրջանառության և կլինիկական փորձարկումների կարգը խախտելը**

1. Հայաստանի Հանրապետությունում չգրանցված (բացառությամբ օրենսդրությամբ սահմանած դեպքերի) կամ գրանցումն օրենքով սահմանված կարգով կասեցված կամ օրենքի խախտմամբ դեղեր ներմուծելը (բացառությամբ առանց հավաստագրի դեղեր ներմուծելու), արտադրելը, պահպանելը, բաշխելը, իրացնելը կամ կիրառելը՝

առաջացնում է տուգանք՝ յուրաքանչյուր անվանմամբ դեղի` մինչև 10 փաթեթի դեպքում՝ հարյուր հազարից հարյուր հիսուն հազար դրամի չափով, 10-ից մինչև 30 փաթեթի դեպքում՝ հարյուր վաթսուն հազար դրամից երեք հարյուր հազար դրամի չափով, 30 և ավելի փաթեթի դեպքում՝ երեք հարյուր հիսուն հազար հազար դրամից ութ հարյուր հազար դրամի չափով:

2. Դեղաբուսական հումքի մշակումն օրենսդրության խախտմամբ իրականացնելը կամ դեղանյութերը կամ հետազոտվող դեղագործական արտադրանքը օրենսդրության խախտմամբ արտադրելը կամ ներմուծելը (բացառությամբ առանց ներմուծման հավաստագրի դեղանյութերի, դեղաբուսական հումքի, հետազոտվող դեղագործական արտադրանք ներմուծելու) կամ իրացնելը կամ պահպանելը կամ բաշխելը՝

առաջացնում է տուգանք՝ յուրաքանչյուր անվանմամբ արտադրանքի համար՝ հարյուր հիսուն հազար դրամից երկու հարյուր հազար դրամի չափով։

3. Դեղատներից իրացման կամ բաց թողնման ենթակա հիմնական դեղերի ցանկին համապատասխան նվազագույն տեսականի չապահովելը՝

առաջացնում է նախազգուշացում:

4. Դեղատներում ոչ դեղագիտական խորհրդատվության տրամադրումը՝

առաջացնում է տուգանք՝ հիսուն հազար դրամից հարյուր հազար դրամի չափով:

5. Դեղատների առևտրի սրահներում կամ սպասասրահներում պիտանիության ժամկետն անցած դեղեր պահելը՝

առաջացնում է տուգանք՝ հարյուր հազար դրամի չափով։

6. Դեղատներում կաթիլաներարկման լուծույթներ պատրաստելը՝ բացառությամբ օրենսդրությամբ սահմանված դեպքերի՝

առաջացնում է տուգանք՝ երկու հարյուր հիսուն հազար դրամից երեք հարյուր հազար դրամի չափով։

7. Դեղատոմսով բաց թողնվող դեղի առանց դեղատոմսի դուրս գրումը և իրացումը, բացառությամբ թմրամիջոցի կամ հոգեմետ (հոգեներգործուն) նյութի՝

առաջացնում է տուգանք՝ յուրաքանչյուր անվանմամբ դեղի համար՝ տասն հինգ հազար դրամի չափով:

8. Դեղատոմսով բաց թողնվող դեղերի դեղատոմսերի լրացումը և դուրս գրումը՝  օրենսդրությամբ չնախատեսված ձևաթղթերի վրա`

առաջացնում է տուգանք՝ տասը հազար դրամի չափով:

9. Օրենքով սահմանված կարգով հաստատած դեղագրությունների պահանջները խախտելը կամ պատրաստված դեղերի որակի, ձևավորման, փաթեթավորման, պիտակավորման, պահպանման կամ իրացման պահանջները խախտելը կամ դեղատանը պատրաստված դեղերն առանց պիտանիության ժամկետի նշման բաց թողնելը՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

10. Դեղի գրանցման հավաստագրի իրավատիրոջ կողմից գրանցված դեղերի վնասակար կողմնակի ազդեցության վերաբերյալ արձանագրված դեպքերի վերաբերյալ չհայտնելը կամ դրանց վերաբերյալ տեղեկություններ հրապարակելը` առանց նախապես առողջապահության բնագավառի լիազոր պետական կառավարման մարմնին հայտնելու՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

11. Դեղի մակնշման մեջ, ընդհանուր բնութագրում և ներդիր-թերթիկում Հայաստանի Հանրապետությունում դեղի մատակարարի անվանումը կամ ապրանքային նշանը ներառելը՝

առաջացնում է տուգանք` երկու հարյուր հիսուն հազար դրամից երեք հարյուր հազար դրամի չափով:

12. Դեղ չհամարվող ցանկացած արտադրանքի (այդ թվում` գեղարարական (կոսմետիկ) միջոցների, կենսակտիվ հավելումների), փաթեթի վրա կամ օգտագործման հրահանգում բուժական ցուցումների նշումը՝

առաջացնում է տուգանք՝ յուրաքանչյուր անվանմամբ արտադրանքի համար՝ ութսուն հազար դրամից հարյուր հազար դրամի չափով:

13. Դեղերի, դեղանյութերի, դեղաբուսական հումքի կամ հետազոտվող դեղագործական արտադրանքի փաթեթավորմանը կամ պիտակավորմանը կամ մակնշմանը ներկայացվող պահանջները խախտելը՝

առաջացնում է տուգանք՝ յուրաքանչյուր անվանմամբ դեղի կամ արտադրանքի համար հարյուր հազար դրամից հարյուր հիսուն հազար դրամի չափով։

14. Օրենսդրությամբ նախատեսված կարգի խախտմամբ՝ առանց հայերեն ներդիր-թերթիկի դեղերի իրացումը՝

առաջացնում է տուգանք՝ յուրաքանչյուր անվանման համար հիսուն հազար դրամի չափով:

15. Դեղի գրանցման հավաստագրի իրավատիրոջ կողմից գրանցված արտադրանքի անվտանգության, արդյունավետության կամ որակի վերաբերյալ հետգրանցումային շրջանում հայտնաբերված կամ կատարված յուրաքանչյուր նոր տվյալի կամ փոփոխության մասին գրավոր կարգով առողջապահության բնագավառի պետական կառավարման լիազոր մարմնին չհայտնելը՝

առաջացնում է տուգանք՝ չորս հարյուր հազար դրամից հինգ հարյուր հազար դրամի չափով:

16. Բժշկական օգնություն և սպասարկում իրականացնողների կողմից կամ բուժաշխատողի կողմից պիտանիության ժամկետն անցած դեղեր կիրառելը՝

առաջացնում է տուգանք ֆիզիկական անձանց համար երկու հարյուր հազար դրամից չորս հարյուր հազար դրամի չափով, իրավաբանական անձանց համար չորս հարյուր հազար դրամից հինգ հարյուր հազար դրամի չափով՝  յուրաքանչյուր անվանմամբ դեղի համար:

17. Օրենսդրությամբ նախատեսված դեպքերում կամ օրենսդրությամբ նախատեսված կարգով դեղերի, դեղանյութերի, դեղաբուսական հումքի, հետազոտվող դեղագործական արտադրանքի շրջանառությունը չդադարեցնելը կամ շրջանառությունից չհանելը (հետկանչ չիրականացնելը)՝

առաջացնում է տուգանք՝ յուրաքանչյուր անվանմամբ դեղի կամ արտադրանքի համար հինգ հարյուր հազար դրամից վեց հարյուր հազար դրամի չափով:

18. Դեղատոմսով բաց թողնվող դեղի` դեղատանը առկա նույն ակտիվ բաղադրատարրըպարունակող նույն դեղաչափով և դեղաձևով  փոխադարձաբար փոխարինելի բոլոր դեղերի վերաբերյալ սպառիչ տեղեկատվություն չներկայացնելը`

առաջացնում է տուգանք՝ հիսուն հազար դրամից յոթանասուն հազարի դրամի չափով:

19. Դեղերի գները կարգավորող մարմնի որոշումները չկատարելը՝

առաջացնում է տուգանք՝ ինը հարյուր հազար դրամից մեկ միլիոն դրամի չափով:

20.Դեղերի արտադրություն կամ մեծածախ իրացման լիցենզիա ունեցող անձանց կողմից օրենսդրությամբ սահմանված հաշվետվություն չներկայացնելը՝

առաջացնում է տուգանք՝ երկու հարյուր հիսուն հազար դրամից երեք հարյուր հազար դրամի չափով:

21. Դեղերի առաքման տեխնիկական կամ մասնագիտական պահանջները խախտելը՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

22. Դեղերի կլինիկական փորձարկումներին ներկայացվող օրենսդրությամբ սահմանված պահանջները խախտելը, եթե այն վնաս չի պատճառել փորձարկվողի առողջությանը կամ եթե չի հանգեցրել փորձարկման արդյունքի կեղծմանը կամ թաքցնելուն` առաջացնում է տուգանք՝ երկու հարյուր հազար դրամից երկու հարյուր հիսուն հազար դրամի չափով: 23. Դեղերի կլինիկական փորձարկումների արդյունքների վերաբերյալ հաշվետվություններ չներկայացնելը՝ առաջացնում է տուգանք՝ երկու հարյուր հիսուն հազար դրամից երեք հարյուր հազար դրամի չափով:

24. Դեղատներում կամ դեղատնային կրպակներում գնորդին (սպառողին) վաճառված պատշաճ որակի դեղերը փոխարինելը կամ հետ վերցնելը՝ առաջացնում է տուգանք՝ քսան հազար դրամի չափով:

25. Թմրամիջոցի կամ հոգեմետ (հոգեներգործուն) նյութի` առանց դեղատոմսի դուրս գրումը`

առաջացնում է տուգանք՝  յուրաքանչյուր անվանմամբ թմրամիջոցի կամ հոգեմետ (հոգեներգործուն) նյութի համար՝ երեք հարյուր հազար դրամից հինգ հարյուր հազար դրամի չափով:

26. Սույն հոդվածի 1-ին, 2-րդ, 4-25-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով։

27. Սույն հոդվածի 3-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` դեղատներից իրացման կամ բաց թողնման ենթակա հիմնական դեղերի ցանկին համապատասխան նվազագույն տեսականիում ընդգրկված յուրաքանչյուր անվանում դեղի համար` հինգ հազար դրամի չափով:

28. Առանց ներմուծման հավաստագրի (բացառությամբ օրենքով նախատեսված դեպքերի) դեղեր կամ դեղանյութեր կամ դեղաբուսական հումք կամ հետազոտվող դեղագործական արտադրանք ներմուծելը՝ առաջացնում է լիցենզիայի գործողության դադարեցում:

**Հոդված 184.** **Առողջապահության բնագավառում, ինչպես նաև հատուկ նշանակության սննդամթերքի և այլ ապրանքների, ալկոհոլային խմիչքների և ծխախոտի գովազդի կարգը խախտելը**

1. Գովազդատուի կողմից առանց առողջապահության բնագավառի պետական կառավարման լիազոր մարմնի թույլտվության կամ թույլտվության պայմանների խախտմամբ կամ բժշկի հատուկ նշանակում պահանջող բուժտեխնիկայի կամ բուժական մեթոդի գովազդը, ինչպես նաև  բուժտեխնիկան կամ բուժական մեթոդները զանգվածային տեղեկատվության էլեկտրոնային կամ տպագիր միջոցներով կամ արտաքին գովազդային վահանակների միջոցով գովազդելու դեպքում գովազդի վրա առողջապահության բնագավառի պետական կառավարման լիազոր մարմնի թույլտվության համարն ու ամսաթիվը չնշելը`

առաջացնում է տուգանք՝ հարյուր հազար դրամից հարյուր հիսուն հազար դրամի չափով։

2. Գովազդատուի կողմից արյան կամ դրա բաղադրամասերի դոնորության կամ փոխներարկումային բժշկության` առևտրային բնույթ կրող գովազդը՝

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

3. Առանց անվտանգությունը հիմնավորող փաստաթղթերի առկայության կամ առանց առողջապահության բնագավառի պետական կառավարման լիազոր մարմնի հետ համաձայնեցնելու` գովազդատուի կողմից հատուկ նշանակության սննդամթերք գովազդելը`

առաջացնում է տուգանք՝ հարյուր հազար դրամից երկու հարյուր հազար դրամի չափով:

4. Գովազդատուի կողմից ալկոհոլային խմիչքներ գովազդելը՝ այդ ապրանքատեսակի գովազդման օրենսդրությամբ սահմանված կարգի խախտմամբ`

առաջացնում է տուգանք` երկու հարյուր հազար դրամից երեք հարյուր հազար դրամի չափով:

5. Գովազդատուի կողմից բժշկական օգնություն և սպասարկում, դեղատնային գործունեություն, դեղերի արտադրություն կամ բժշկական միջին մասնագիտական կամ բարձրագույն կրթական ծրագրեր իրականացնողների գովազդման ժամանակ գովազդում կազմակերպության կամ անհատ ձեռնարկատիրոջ գործունեության լիցենզիայի համարը և տրամադրման ամսաթիվը չնշելը`

առաջացնում է տուգանք` հարյուր հազար դրամից երկու հարյուր հազար դրամի չափով:

6. Մանկական կամ վաղ տարիքի երեխաների կաթնախառնուրդների կամ մինչև 6 ամսական մանուկների համար մանկական կաթնախառնուրդ չհանդիսացող ցանկացած սննդամթերք կամ հարակից ապրանքներ գովազդելը կամ դրանց խրախուսման այլ ձևերը՝

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

7. Հավելյալ մանկական սննդի գովազդ իրականացնելը՝ այդ ապրանքատեսակի գովազդման օրենսդրությամբ սահմանված կարգի խախտմամբ՝

առաջացնում է տուգանք՝ հիսուն հազար դրամից հարյուր հազար դրամի չափով:

8. Մարդու օրգանների կամ հյուսվածքների առևտրային բնույթ կրող գովազդը`

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

9. Առանց Հայաստանի Հանրապետության օրենսդրությամբ սահմանված անվտանգությունը հիմնավորող փաստաթղթերի կերի կամ կերային հավելման գովազդը`

առաջացնում է տուգանք՝ երեսուն հազար դրամից հիսուն հազար դրամի չափով:

10. Առանց օրենսդրությամբ սահմանված կարգով լիազոր մարմնի հետ համաձայնեցման կերի կամ կերային հավելման բուժիչ հատկությունների կամ հատուկ սնուցման նպատակի համար նախատեսված կերի գովազդը`

առաջացնում է տուգանք՝ հիսուն հազար դրամից հարյուր հազար դրամի չափով:

11. Կերի կամ կերային հավելումների ապրանքային նշանների կամ ֆիրմային անվանումներով թողարկվող սննդամթերքի` «Գովազդի մասին» օրենքով սահմանված սահմանափակումներ ունեցող տեսակների գովազդը`

առաջացնում է տուգանք՝ հիսուն հազար դրամից հարյուր հազար դրամի չափով:

12. Թմրամիջոցների, հոգեմետ (հոգեներգործուն) նյութերի կամ դրանց պրեկուրսորների գովազդումը կամ քարոզչությունը (թմրամիջոցների, հոգեմետ (հոգեներգործուն) նյութերի կամ դրանց պրեկուրսորների տարածման ձևերի, պատրաստման մեթոդների, ստացման, օգտագործման կամ ձեռքբերման տեղերի մասին տեղեկությունների տարածումը), կամ գրականության հրապարակումը կամ տարածումը զանգվածային լրատվամիջոցներով, համակարգչային ցանցերով կամ այդ տեղեկությունների տարածման նպատակով այլ գործողությունների իրականացումը`

առաջացնում է տուգանք՝ մեկ միլոին հինգ հարյուր հազար դրամից երկու միլիոն դրամի չափով:

13. Սույն հոդվածի 1-12-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 185. Դեղերի գովազդին և դեղերի մասին տեղեկատվությանը ներկայացվող պահանջները խախտելը**

1. Գովազդատուի կողմից դեղ գովազդելը՝ առանց առողջապահության բնագավառի լիազոր պետական կառավարման մարմնի թույլտվության կամ այդ թույլտվության պայմանների խախտմամբ կամ դեղի արտաքին գովազդը՝

առաջացնում է տուգանք՝ յուրաքանչյուր անվանմամբ դեղի համար հարյուր հիսուն հազար դրամից երկու հարյուր հազար դրամի չափով:

2. Գովազդատուի կամ գովազդ արտադրողի կողմից՝ Հայաստանի Հանրապետությունում չգրանցված, գրանցումն օրենքով սահմանված կարգով կասեցված, թմրամիջոցներ կամ հոգեմետ (հոգեներգործուն) նյութեր պարունակող, հսկվող, դեղատանը՝ ըստ դեղատոմսի կամ ըստ դեղագրությունների պատրաստվող դեղի կամ բժշկի հատուկ նշանակում պահանջող դեղի գովազդը կամ թմրամիջոցներ կամ հոգեմետ (հոգեներգործուն) նյութեր պարունակող դեղամիջոցների տարածումը գովազդի նպատակով`

առաջացնում է տուգանք՝ յուրաքանչյուր անվանմամբ դեղի համար հարյուր հիսուն հազար դրամից երկու հարյուր հազար դրամի չափով:

3. Գովազդատուի կողմից դեղ չհամարվող ցանկացած արտադրանքի(կենսաակտիվ հավելումներ, գեղարարական միջոցներ և այլն)՝ որպես բուժման միջոցի գովազդելը, գովազդատուի կողմից գովազդի նպատակով  դեղն ուղղակիորեն սպառողին կամ  բժշկական կամ դեղագործական գործունեությամբ զբաղվող անձին տրամադրելը՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

4. Դեղատոմսով իրացվող կամ բաց թողնվող դեղերի մասին տեղեկատվության տարածումը զանգվածային լրատվության միջոցներով՝

առաջացնում է տուգանք՝ տեղեկատվությունը տարածողի նկատմամբ յուրաքանչյուր անվանմամբ դեղի համար երկու հարյուր հիսուն հազար դրամից երեք հարյուր հազար դրամի չափով:

5. Սույն հոդվածի 1-4-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 186. Ծխախոտային արտադրատեսակների, դրանց պատկանելիքների,  ծխախոտային արտադրատեսակների փոխարինիչների, ծխախոտային արտադրատեսակների նմանակների գովազդի, ինչպես նաև դրանց օգտագործման գովազդի, դրանց հովանավորության և իրացման (վաճառքի)  խթանման արգելքին ու սահմանափակումներին ներկայացվող պահանջներ խախտելը**

1.Գովազդատուի կողմից ծխախոտային արտադրատեսակների կամ դրանց պատկանելիքների կամ ծխախոտային արտադրատեսակների փոխարինիչների (բացառությամբ բժշկական նպատակով օգտագործվող փոխարինիչների), ծխախոտային արտադրատեսակների նմանակների կամ դրանց օգտագործման գովազդը կամ դրանց օգտագործման ներկայացումը խոսքի կամ ձայնի կամ պատկերի միջոցով այլ ապրանքների կամ աշխատանքների կամ ծառայությունների գովազդում ՝

առաջացնում է տուգանքի նշանակում՝ յոթ հարյուր հազար դրամից  ութ հարյուր հազար  չափով:

2. Ծխախոտային արտադրատեսակների կամ դրանց պատկանելիքների կամ ծխախոտային արտադրատեսակների փոխարինիչների (բացառությամբ բժշկական նպատակով օգտագործվող փոխարինիչների) կամ ծխախոտային արտադրատեսակների նմանակների հիշատակումը կամ դրանց ներառումը այլ ապրանքների կամ աշխատանքների կամ ծառայությունների գովազդում ՝

առաջացնում է տուգանքի նշանակում՝ յոթ հարյուր հազար դրամից  ութ հարյուր հազար  չափով:

3.Ծխախոտային արտադրատեսակների կամ դրանց պատկանելիքների կամ ծխախոտային արտադրատեսակների փոխարինիչների (բացառությամբ բժշկական նպատակով օգտագործվող փոխարինիչների) կամ ծխախոտային արտադրատեսակների նմանակների նմուշների անվճար իրացումը ծխախոտային արտադրատեսակներ կամ ծխախոտային արտադրատեսակների փոխարինիչներ արտադրողների, դրանց ներկայացուցիչների կամ իրացնողների կողմից՝

առաջացնում է տուգանքի նշանակում՝ ութսուն հազար դրամից հարյուր հազար դրամի չափով:

4. Ծխախոտային արտադրատեսակների կամ ծխախոտային արտադրատեսակների փոխարինչների հովանավորությունը՝

  առաջացնում է տուգանքի նշանակում՝ հարյուր հիսուն հազար դրամից երկու հարյուր հիսուն հազար դրամի  չափով:

5. Սույն հոդվածի 4-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` վեց ամսվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի 4-րդ մասով սահմանված տուգանքի չափի կրկնապատիկի չափով:

6. Ծխախոտային արտադրատեսակի նմանակ հանդիսացող խաղալիքների կամ սննդամթերքի արտադրությունը, ներմուծումը կամ իրացումը`

առաջացնում է տուգանքի նշանակում՝ հարյուր հիսուն հազար դրամից երկու հարյուր հիսուն հազար դրամի  չափով:

7. Սույն հոդվածի 6-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` վեց ամսվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի 6-րդ մասով սահմանված տուգանքի չափի կրկնապատիկի չափով:

8. Ծխախոտային արտադրատեսակների կամ դրանց պատկանելիքների կամ  ծխախոտային արտադրատեսակների փոխարինիչների կամ ծխախոտային արտադրատեսակների նմանակների իրացման (վաճառքի) համար նախատեսված տարածքներում (ներառյալ վաճառասրահներում)՝ դրանց (այդ թվում դրանց դատարկ տուփերի, բոքսերի, բլոկների, մեծացրած տուփերի, ապրանքային նշանը իմիտացնող գունային պաստառների) կամ դրանց ապրանքային նշանների կամ խորհրդանիշների սպառողի համար տեսանելի վայրում տեղադրելը կամ ցուցադրելը`

առաջացնում է տուգանքի նշանակում՝ հարյուր հազար դրամից երկու հարյուր հազար դրամի չափով:

9. Սույն հոդվածի 8-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` վեց ամսվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի 8-րդ մասով սահմանված տուգանքի չափի կրկնապատիկի չափով:

10. Հայաստանի Հանրապետությունում արտադրված, երեխաների համար նախատեսված տեսաձայնային ստեղծագործություններում (հեռուստատեսային ֆիլմեր, տեսաֆիլմներ, թատերական ներկայացումներ, հեռուստատեսության, ռադիո կամ ինտերնետի միջոցով հեռարձակվող) ծխախոտային արտադրատեսակների կամ դրանց պատկանելիքների կամ ծխախոտային արտադրատեսակների փոխարինիչների կամ ծխախոտային արտադրատեսակների նմանակների պատկերումը կամ դրանց օգտագործման պատկերումը`

առաջացնում է տուգանքի նշանակում՝ հարյուր հազար դրամից երկու հարյուր հազար դրամի չափով:

11. Սույն հոդվածի 10-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` վեց ամսվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի 10-րդ մասով սահմանված տուգանքի չափի կրկնապատիկի չափով:

12. Ծխախոտային արտադրատեսակների կամ դրանց պատկանելիքների կամ ծխախոտային արտադրատեսակների փոխարինիչների կամ ծխախոտային արտադրատեսակների նմանակների տեսա կամ ձայնային պատկերում պարունակող տեսաձայնային ստեղծագործություններ (հեռուստատեսային ֆիլմեր, տեսաֆիլմներ,  հեռուստատեսության, ռադիո կամ ինտերնետի միջոցով հեռարձակվող) հեռարձակելիս հեռարձակողի կողմից  ծխախոտային արտադրատեսակների կամ ծխախոտային արտադրատեսակների  փոխարինիչների օգտագործման վնասակարության վերաբերյալ տեղեկատվությունը օրենքով սահմանված կարգով կամ եղանակով չհաղորդելը `

առաջացնում է տուգանքի նշանակում՝ հարյուր հազար դրամից երկու հարյուր հազար դրամի չափով:

13. Սույն հոդվածի 12-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` վեց ամսվա ընթացքում կրկին կատարելը՝

առաջացնում է տուգանք՝ տվյալ արարքի համար սույն 12-րդ մասով սահմանված տուգանքի չափի կրկնապատիկի չափով:

14. Սույն հոդվածի 1-4-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 187. Ծխախոտային արտադրատեսակների կամ ծխախոտային արտադրատեսակների փոխարինիչների օրենսդրությամբ սահմանված ներմուծման, իրացման կամ արտադրությանը ներկայացվող ընդհանուր պահանջները խախտելը**

1. Օրենսդրությամբ սահմանված անվտանգության տեխնիկական կանոնակարգերին չհամապատասխանող ծխախոտային արտադրատեսակների  կամ ծխախոտային արտադրատեսակների փոխարինիչների Հայաստանի Հանրապետության տարածքում արտադրությունը, ներմուծումը կամ իրացումը`

առաջացնում է տուգանքի նշանակում վեց հարյուր հազար դրամից ինն հարյուր հազար դրամի չափով:

2. Օրենսդրությամբ սահմանված ծխախոտային արտադրատեսակի ծխում նիկոտինի կամ խեժի թույլատրելի  պարունակությունը գերազանցող ծխախոտային արտադրատեսակների արտադրությունը, ներմուծումը կամ իրացումը (բացառությամբ` Հայաստանի Հանրապետության տարածքից արտահանվող ծխախոտային արտադրատեսակների և ծխախոտային արտադրատեսակների փոխարինիչների)՝

առաջացնում է տուգանքի նշանակում յոթ հարյուր հազար դրամից ութ հարյուր հազար դրամի չափով:

3. Հայաստանի Հանրապետությունում ծամախոտի մեծածախ կամ մանրածախ վաճառքը՝

առաջացնում է տուգանքի նշանակում յոթ հարյուր հազար դրամից ութ հարյուր հազար դրամի չափով:

4. Սույն հոդվածի 1-3-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` վեց ամսվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 188.  Առողջության վրա բացասական ազդեցության վերաբերյալ տեղեկատվության ապահովման մասով ծխախոտային արտադրատեսակների կամ ծխախոտային արտադրատեսակների փոխարինիչների փաթեթավորմանը եւ մակնշմանը ներկայացվող  պահանջները խախտելը**

1.  Առողջության վրա բացասական ազդեցության վերաբերյալ տեղեկատվության ապահովման մասովծխախոտային արտադրատեսակների կամ ծխախոտային արտադրատեսակների փոխարինիչների փաթեթավորման կամ մակնշմանը  օրենքով կամ Հայաստանի Հանրապետության կառավարության կողմից հաստատված անվտանգության տեխնիկական կանոնակարգերով ներկայացվող սահմանված պահանջները խախտելը՝

առաջացնում է տուգանքի նշանակում չորս հարյուր հազար դրամից հինգ հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` վեց ամսվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

**Հոդված 189. Պարտադիր բժշկական զննում չանցած կամ բժշկական հակացուցումներ ունեցող անձին աշխատանքի ընդունելը կամ աշխատանքի թույլատրելը**

1. Պարտադիր նախնական ևպարբերականբժշկական զննություն չանցած կամ բժշկական հակացուցումներ ունեցող անձին աշխատանքի ընդունելը կամ աշխատանքի թույլատրելը՝

առաջացնում է տուգանք` հիսուն հազար դրամի չափով՝ յուրաքանչյուր անձի համար։

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ սույն հոդվածի 1-ին մասով սահմանված տուգանքի չափի կրկնապատիկի չափով:

**Հոդված 190. Սանիտարական կանոնները և հիգիենիկ նորմատիվները խախտելը**

1.Առողջապահության բնագավառում օրենսդրությամբ սահմանված սանիտարական կանոնը կամ հիգիենիկ նորմատիվը խախտելը`

առաջացնում է տուգանք` հիսուն հազար դրամից հարյուր հիսուն հազար դրամի չափով:

2. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ սույն հոդվածի 1-ին մասով սահմանված տուգանքի չափի կրկնապատիկի չափով:

**Հոդված 191. Երեխաներին կրծքով կերակրման խրախուսման և մանկական սննդի շրջանառության կանոնները խախտելը**

1. Մանկական սննդի կամ հարակից ապրանքների վաճառքը՝ առողջապահական կազմակերպությունների կողմից`

առաջացնում է տուգանք` երկու հարյուր հազար դրամից երեք հարյուր հազար դրամի չափով:

2. Մոր և մանկան առողջության պահպանման ոլորտում ընդգրկված բուժաշխատողի կողմից մանկական սննդի կամ հարակից ապրանքների վաճառքը, իրացումը, գովազդը կամ խրախուսման այլ ձևերով զբաղվելը ՝

առաջացնում է տուգանք` հարյուր հիսուն հազար դրամից երկուհարյուր հազար դրամի չափով:

3. Մանուկների կամ վաղ տարիքի երեխաների սնուցման, մանկական սննդի կամ հարակից ապրանքների վերաբերյալ գրավոր, ձայնային կամ տեսողական տեղեկատվական կամ ուսուցողական նյութեր պատրաստելը կամ տարածելը օրենսդրությամբ սահմանված կարգի խախտմամբ`

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

4. Մանկական սննդի կամ հարակից ապրանքների պիտակավորման օրենսդրությամբ սահմանված կարգը խախտելը`

առաջացնում է տուգանք` հարյուր հազար դրամից երկու հարյուր հազար դրամի չափով:

5. Մինչև վեց ամսական մանուկների համար մանկական կաթնախառնուրդ չհանդիսացող ցանկացած սննդամթերքի վաճառքը՝ կամ որպես պիտանի 6 ամսականից փոքր մանուկների կերակրման համար ներկայացնելը՝

առաջացնում է տուգանք՝ հարյուր հազար դրամից երեք հարյուր հազար դրամի չափով:

6. Մանկական սննդի կամ հարակից ապրանքների պահպանման համապատասխան պայմաններ չունեցող առևտրի օբյեկտի, սպառողական ապրանքների շուկայի, շրջիկ առևտրի կետի կամ առևտրի կենտրոնի կողմից դրանց վաճառքը՝

առաջացնում է տուգանք՝ հարյուր հազար դրամից երեք հարյուր հազար դրամի չափով:

7. Մոր և մանկան առողջության պահպանման ոլորտում ընդգրկված բուժաշխատողի կողմից մանկական սննդի կամ հարակից ապրանքների վաճառքով, իրացմամբ, գովազդի կամ խրախուսման այլ ձևերով զբաղվելը՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

8. Մանկական սնունդ արտադրողների կամ բաշխողների կողմից ցանկացած առաջարկի դեպքում (նմուշ, նվեր կամ այլ շնորհ) առողջապահական կազմակերպությունների կողմից լիազոր մարմնին չտեղեկացնելը`

առաջացնում է տուգանք՝ հիսուն հազար դրամից հարյուր հազար դրամի չափով:

9. Մանկական սնունդ արտադրողների կամ բաշխողների կողմից ցանկացած առաջարկի դեպքում (նմուշ, նվեր կամ այլ շնորհ), բուժաշխատողի կողմից առողջապահական կազմակերպության ղեկավարությանը չտեղեկացնելը`

առաջացնում է տուգանք՝ հարյուր հազար դրամից երկու հարյուր հազար դրամի չափով:

10. Մոր և մանկան առողջության պահպանման ոլորտում ընդգրկված բուժաշխատողի կողմից արտադրողից կամ բաշխողից կամ նրանց անունից հանդես եկող այլ կազմակերպությունից որևէ նվեր, շնորհ կամ պարգև դրամական կամ որևէ այլ տեսքով ընդունելը, մանկական սննդի կամ հարակից ապրանքների նմուշներ ընդունելը կամ տրամադրելը՝

առաջացնում են տուգանք՝ հարյուր հազար դրամից երկու հարյուր հազար դրամի չափով

11. Սույն հոդվածի 1-10-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 192. Առանց բժշկի նշանակման թմրամիջոց, հոգեմետ (հոգեներգործուն) նյութ, դրանց համարժեք նյութ (անալոգ), դրանց ածանցյալ և պրեկուրսոր գործածելը, ինչպես նաև առանց իրացնելու նպատակի մանր չափերով թմրամիջոց, հոգեմետ (հոգեներգործուն) նյութ, դրանց պատրաստուկ, դրանց համարժեք նյութ (անալոգ) , դրանց ածանցյալ և պրեկուրսոր ապօրինի շրջանառելը, դրանց շրջանառության վերաբերյալ հաշվետվությունները և տեղեկությունները ներկայացնելու կարգը խախտելը**

1. Առանց բժշկի նշանակման թմրամիջոց, հոգեմետ (հոգեներգործուն)նյութ, դրանց համարժեք նյութ (անալոգ), դրանց ածանցյալ կամ պրեկուրսոր գործածելը`

առաջացնում է տուգանք՝ հարյուր հազար դրամից երկու հարյուր հազար դրամի չափով:

2. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք՝ սույն հոդվածի 1-ին մասով սահմանված տուգանքի չափի կրկնապատիկի չափով:

3. Առանց իրացնելու նպատակի մանր չափերով թմրամիջոց, հոգեմետ (հոգեներգործուն) նյութ, դրանց պատրաստուկ, դրանց համարժեք նյութ (անալոգ) , դրանց ածանցյալ կամ պրեկուրսոր ապօրինի պատրաստելը, արտադրելը, վերամշակելը, ձեռք բերելը, պահելը, փոխադրելը կամ առաքելը՝

առաջացնում է տուգանք` երկու հարյուր հազար դրամից չորս հարյուր հազար դրամի չափով:

4. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք` սույն հոդվածի 3-րդ մասով սահմանված տուգանքի չափի կրկնապատիկի չափով:

5. Օրենսդրությամբ սահմանված` թմրամիջոցների կամ հոգեմետ (հոգեներգործուն) նյութերի շրջանառության վերաբերյալ հաշվետվությունները կամ թմրամիջոցների կամ հոգեմետ (հոգեներգործուն) նյութերի պրեկուրսորների շրջանառության վերաբերյալ տեղեկությունները սահմանված ժամկետում լիազոր մարմին չներկայացնելը կամ ոչ լրիվ ծավալով ներկայացնելը կամ ոչ հավաստի տեղեկություն ներկայացնելը`

առաջացնում է տուգանք` հիսուն հազար դրամից հարյուր հազար դրամի չափով:

6. Սույն օրենսգրքում թմրամիջոցների և հոգեմետ (հոգեներգործուն) նյութերի մանր չափեր են համարվում անսովոր գործածողի, այսինքն` թմրամիջոցներ, հոգեմետ (հոգեներգործուն), ինչպես նաև խիստ ներգործող նյութեր չգործածող, 18 տարին լրացած և գործնականում առողջ անձի օրգանիզմի վրա հոգեներգործուն ազդեցություն թողնելու համար բավարար թմրամիջոցների և հոգեմետ (հոգեներգործուն) նյութերի նվազագույն չափերից մինչև դրանց 5-ապատիկը ներառող չափերը:

7. Թմրամիջոցների և հոգեմետ (հոգեներգործուն) նյութերի, ինչպես նաև պրեկուրսորի մանր չափերը սահմանում է Կառավարությունը` հիմք ընդունելով սույն հոդվածի 6-րդ մասում ամրագրված չափորոշիչը: Թմրամիջոցի կամ հոգեմետ (հոգեներգործուն) նյութի անալոգի կամ ածանցյալի չափը համապատասխանում է այն թմրամիջոցի կամ հոգեմետ (հոգեներգործուն) նյութի չափին, որի անալոգը կամ ածանցյալը հանդիսանում է այդ նյութը:

8. Այն անձը, ով առանց բժշկի նշանակման թմրամիջոցներ, հոգեմետ(հոգեներգործուն) նյութեր, դրանց համարժեք նյութ (անալոգ) , դրանց ածանցյալ կամ պրեկուրսոր գործածելու կապակցությամբ բժշկական օգնություն ստանալու համար կամովին դիմել է համապատասխան բժշկական կազմակերպություն ազատվում է սույն հոդվածի 1-ին մասով սահմանված վարչական պատասխանատվությունից:

9. Այն անձը, ով կամովին հանձնել է սույն հոդվածի 3-րդ մասով սահմանված առարկաները ազատվում է սույն հոդվածով սահմանված վարչական պատասխանատվությունից:

**193. Անձի ֆունկցիոնալության գնահատման կարգը խախտելը**

1. Անձի ֆունկցիոնալության գնահատման կարգը խախտելը՝

առաջացնում է տուգանք` երեսուն հազար դրամից հիսուն հազար դրամի չափով:

**ԳԼՈՒԽ 29.**

**ԿՐԹՈՒԹՅԱՆ ԵՎ ԱՇԽԱՏԱՆՔԻ ԲՆԱԳԱՎԱՌՆԵՐՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 194. Կրթության բնագավառում օրենսդրության պահանջները խախտելը**

1. Օրենսդրությամբ սահմանված հիմնական պրոֆեսորադասախոսական կամ մանկավարժական կազմին կամ ուսումնական տարածքին կամ լաբորատոր կամ ուսումնամեթոդական ապահովվածության կամ գրադարանային-տեղեկատվական համակարգին կամ ուսումնաարտադրական պրակտիկայի բազային ներկայացվող պահանջները խախտելը՝

առաջացնում է նախազգուշացում:

2. Ուսումնական հաստատության կողմից լիցենզավորման ենթակա գործունեությունից բխող` օրենքով նախատեսված հաշվետվությունների ներկայացման ժամկետը 10 օրվանից ավելի ժամկետով խախտելը՝

առաջացնում է տուգանք՝ իրավաբանական անձի նկատմամբ ութ հարյուր հազար դրամից մեկ միլիոն դրամի չափով կամ լիցենզիայի գործողության կասեցում:

3. Ուսումնական հաստատության ներկայացրած հայտի հիմքով իրեն հատկացված սովորողների (ըստ կուրսերի) նախատեսվող սահմանային թիվը խախտելը՝

առաջացնում է տուգանք՝ ութ հարյուր հազար դրամից մեկ միլիոն դրամի չափով:

4. Սույն հոդվածի 1-ին մասով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ ութ հարյուր հազար դրամից մեկ միլիոն դրամի չափով կամ լիցենզիայի գործողության կասեցում:

5. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում երրորդ անգամ կատարելը՝

առաջացնում է տուգանք՝ մեկ միլիոն դրամից մեկ միլիոն հինգ հարյուր հազար դրամի չափով կամ լիցենզիայի գործողության դադարեցում:

6. Սույն հոդվածի 2-3-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է լիցենզիայի գործողության կասեցում կամ լիցենզիայի գործողության դադարեցում:

7. Բարձրագույն ուսումնական հաստատության կողմից լիցենզավորման կարգով նախատեսված` կրթական ծրագրեր իրականացնելու վայրում հսկիչ-դրամարկղային մեքենայի առկայության պահանջը խախտելը`

առաջացնում է լիցենզիայի գործողության կասեցում կամ լիցենզիայի գործողության դադարեցում:

**Հոդված 195**. **Հայաստանի Հանրապետության տարածքում գործող կրթական և ուսում­նական համակարգերում դասավանդումը և դաստիարա­կությունը գրական հայերենով չիրականացնելը կամ չապա­հովելը կամ բոլոր միջնակարգ-մասնագիտական, մաս­նա­գիտական-տեխնիկական և բարձրագույն ուuումնական հաuտա­տություն­ներում հայոց լեզվի պարտադիր ուսուցումը կամ հա­յոց լեզվի ընդունելության պարտա­դիր քննությունը չապահովելը**

1. Հայաստանի Հանրապետության տարածքում գործող կրթական և ուսում­նական համակարգերում դասավանդումը և դաստիարա­կությունը գրական հայերենով չիրականացնելը կամ միջնակարգ-մասնագիտական, մաս­նա­գիտական-տեխնիկական կամ բարձրագույն ուսում­նա­կան հաստատություններում հայոց լեզվի պարտադիր ուսուցումը կամ հայոց լեզվի ընդունելության պարտադիր քննությունը չապա­հովելը`

առաջացնում է նախազգուշացում:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշումն անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք` երկու­ հար­յուր հիսուն հազար դրամից չորս հար­յուր հազար դրամի չափով:

**Հոդված 196. Աշխատանքային օրենսդրության պահանջները խախտելը**

1. 14 տարին չլրացած անձին օրենքով չսահմանված ոլորտներում կամ օրենքով սահմանված ոլորտներում առանց ծնողներից մեկի կամ որդեգրողի կամ խնամակալի կամ խնամակալության և հոգաբարձության մարմնի գրավոր համաձայնության, կամ 14-ից մինչև 16 տարեկան անձին առանց ծնողներից մեկի կամ որդեգրողի կամ հոգաբարձուի գրավոր համաձայնության գործատուի կողմից աշխատանքի ընդունելը, կամ մինչև տասնութ տարեկան անձանց մասնակցությամբ օրենսդրությամբ սահմանված աշխատանքային այլ պայմանները խախտելը, որը չի պարունակում սույն հոդվածով սահմանված այլ վարչական իրավախախտման հատկանիշներ`

առաջացնում է տուգանք` յոթանասուն հազար դրամից հարյուր հազար դրամի չափով:

2. Գործատուի կողմից աշխատանքային պայմանագիրը լուծելու համար օրենսդրությամբ կամ աշխատանքային կամ կոլեկտիվ պայմանագրով սահմանված ծանուցման ժամկետները չպահպանելը`

առաջացնում է տուգանք` ութսուն հազար դրամից հարյուր հազար դրամի չափով:

3. Գործատուի կողմից օրենսդրությամբսահմանված դեպքերում կամ կարգով կամ չափով աշխատողին վնասի հատուցում կամ արձակման նպաստ չվճարելը`

առաջացնում է տուգանք` հարյուր հազար դրամից հարյուր երեսուն հազար դրամի չափով:

4. Գործատուի կողմից աշխատանքի վայրում աշխատողի մահվան դեպքում ոստիկանությանը, աշխատանքի անվտանգության ապահովման հարցերով Կառավարության լիազորած մարմնին կամ ապահովագրողին (առկայության դեպքում) անհապաղ չտեղեկացնելը կամ դժբախտ դեպքի ծառայողական քննություն սահմանված կարգով կամ ժամկետում չիրականացնելը՝

առաջացնում է տուգանք` հարյուր հազար դրամից հարյուր հիսուն հազար դրամի չափով:

5. Գործատուի կողմից մասնագիտական հիվանդությունների (թունավորումների) ծառայողական քննության ընթացքում՝ ծառայողական քննություն անցկացնող համապատասխան հանձնաժողովին քննության համար անհրաժեշտ տեղեկություն կամ փաստաթղթեր չներկայացնելը, կամ ծառայողական քննություն անցկացնող համապատասխան հանձնաժողովի աշխատանքի համար անհրաժեշտ պայմաններ չապահովելը, կամ ծառայողական քննության արդյունքների հիման վրա ծառայողական քննություն անցկացնող համապատասխան հանձնաժողովի կողմից տրված գրավոր հանձնարարականը չկատարելը կամ գրավոր հանձնարարականը կատարելու մասին սահմանված ժամկետում ծառայողական քննություն անցկացնող համապատասխան հանձնաժողովին չտեղեկացնելը՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

6. Գործատուի կողմից աշխատանքի (հերթափոխային)  կամ հանգստի ժամանակացույց չհաստատելը, աշխատանքի կամ հանգստի հաստատված ժամանակացույցը խախտելը, աշխատողների օրական կամ շաբաթական աշխատաժամանակի ստույգ հաշվառում չիրականացնելը, կամ աշխատողի օրական կամ շաբաթական աշխատաժամանակի տևողության օրենսդրությամբ սահմանված ժամանակը կամ հանգստի ժամանակի՝ օրենսդրությամբ սահմանված պահանջները խախտելը՝

առաջացնում է տուգանք՝ հիսուն հազար դրամից հարյուր հիսուն հազար դրամի չափով:

7. Գործատուի կողմից օրենսդրությամբ չսահմանված դեպքերում որոշակի ժամկետով աշխատանքային պայմանագիր կնքելը կամ որոշակի ժամկետով աշխատանքային պայմանագիր կնքելու օրենսդրությամբ սահմանված կարգը խախտելը ՝

առաջացնում է տուգանք՝ հիսուն հազար դրամից հարյուր հիսուն հազար դրամի չափով:

8. Գործատուի կողմից աշխատանքային պայմանագիր կնքելիս փորձաշրջան սահմանելու օրենսդրությամբ սահմանված կարգը խախտելը ՝

առաջացնում է տուգանք՝ երեսուն հազար դրամից հիսուն հազար դրամի չափով:

9. Գործատուի կողմից աշխատանքի ժամանակացույցով չնախատեսված` հանգստյան, օրենքով սահմանված ոչ աշխատանքային՝ տոնական կամ հիշատակի օրերին աշխատողներին աշխատանքում ներգրավելու դեպքում ժամային (օրական) դրույքաչափի կամ գործավարձի առնվազն կրկնակի չափով վճարում չկատարելը կամ աշխատողին մեկ ամսվա ընթացքում վճարովի այլ հանգստյան օր չտրամադրելը կամ այդ օրն ամենամյա արձակուրդին չավելացնելը՝ բացառությամբ օրենսդրությամբ սահմանված դեպքերի ՝

առաջացնում է տուգանք՝ հիսուն հազար դրամից հարյուր հիսուն հազար դրամի չափով:

10. Գործատուի կողմից օրենսդրությամբ սահմանված կարգով չվճարվող արձակուրդ չտրամադրելը, ամենամյա արձակուրդ չտրամադրելը, ամենամյա արձակուրդը օրենսդրությամբ սահմանված դեպքերում չերկարաձգելը, ամենամյա արձակուրդի համար միջին աշխատավարձը օրենսդրությամբ սահմանված ժամկետում կամ չափով չվճարելը, ամենամյա արձակուրդը դրամական հատուցմամբ փոխարինելը կամ չօգտագործված ամենամյա արձակուրդի դիմաց օրենսդրությամբ սահմանված դեպքերում կամ կարգով կամ չափով դրամական հատուցում չտրամադրելը՝

առաջացնում է տուգանք՝ հիսուն հազար դրամից հարյուր հիսուն հազար դրամի չափով:

11. Գործատուի կողմից աշխատողների համար օրենսդրությամբ կամ կոլեկտիվ պայմանագրով նախատեսվածից նվազ բարենպաստ պայմաններ սահմանելու դեպքում աշխատանքային պայմանագիրը չհամապատասխանեցնելը օրենսդրության պահանջներին՝

առաջացնում է տուգանք՝ հիսուն հազար դրամի չափով յուրաքանչյուր խախտման համար:

12. Գործադուլ հայտարարվելու մասին որոշումն ընդունվելուց հետո կամ գործադուլի ընթացքում գործատուի կողմից օրենսդրությամբ արգելված գործողություն կատարելը`

առաջացնում է տուգանք՝ հիսուն հազար դրամից հարյուր հիսուն հազար դրամի չափով:

13. Գործատուի կողմից աշխատանքային պայմանագրի կնքման կամ աշխատանքի ընդունման մասին անհատական իրավական ակտի ընդունման օրենսդրությամբ սահմանված կարգը խախտելը`

առաջացնում է տուգանք՝ հիսուն հազար դրամի չափով յուրաքանչյուր խախտման համար:

14. Գործատուի կողմից աշխատողների ներկայացուցիչների գործունեությանը կամ իրավունքների իրականացմանը խոչընդոտելը, աշխատողների իրավական վիճակի վրա ազդող որոշումներ ընդունելիս աշխատողների ներկայացուցիչների հետ չխորհրդակցելը կամ օրենսդրությամբ նախատեսված դեպքերում աշխատողների ներկայացուցչների համաձայնությունը չստանալը, օրենսդրությամբ սահմանված ժամկետներում աշխատողների ներկայացուցիչների առաջարկություններին գրավոր պատասխան կամ աշխատանքային վերաբերող հարցերի վերաբերյալ աշխատողների ներկայացուցիչներին անվճար տեղեկություններ չտրամադրելը, կամ սահմանված կարգով տարածք կամ նյութատեխնիկական միջոցներ՝ աշխատողների ներկայացուցիչներին իրենց լիազորությունների իրականացման համար չտրամադրելը`

առաջացնում է տուգանք՝ հիսուն հազար դրամից հարյուր հազար դրամի չափով:

15. Օտարերկրացու հետ աշխատանքային պայմանագիր կնքելը, առանց «Օտարերկրացիների մասին» օրենքի 15-րդ հոդվածի 1-ին մասի «բ» կետի հիմքով տրամադրված ժամանակավոր կացության կարգավիճակը հավաստող փաստաթղթի, բացառությամբ առանց նման փաստաթղթի Հայաստանի Հանրապետությունում աշխատելու իրավունք ունեցող օտարերկրացիների կամ օտարերկրացու հետ աշխատանքային պայմանագիր կնքելը, առանց «Օտարերկրացիների մասին» օրենքով նախատեսված օտարերկրացի աշխատողների ընտրության միասնական էլեկտրոնային հարթակն օգտագործելու, բացառությամբ առանց կացության կարգավիճակի աշխատելու իրավունք ունեցող օտարերկրացիների՝

առաջացնում է տուգանք՝ հիսուն հազար դրամի չափով յուրաքանչյուր աշխատողի համար:

16. Գործատուի կողմից առանց նույնականացման քարտի կամ անձնագրի Հայաստանի Հանրապետության քաղաքացուն աշխատանքի ընդունելը`

առաջացնում է տուգանք՝ քսան հինգ հազար դրամի չափով յուրաքանչյուր աշխատողի համար:

17. Պարտադիր ժամկետային զինվորական ծառայությունից զորացրվելուց հետո նախկին աշխատակցին աշխատանքի չընդունելը կամ նվազ բարենպաստ պայմաններով ընդունելը, քան մինչև պարտադիր ժամկետային զինվորական ծառայության զորակոչվելը գործող աշխատանքային պայմանագրի պայմաններն էին`

առաջացնում է տուգանք` յոթանասուն հազար դրամի չափով յուրաքանչյուր աշխատողի համար:

18. Սույն հոդվածի 1-17-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

19.  Սույն հոդվածի 13-րդ, 15-րդ, 16-րդ և 17-րդ մասով սահմանված յուրաքանչյուր վարչական իրավախախտման համար նշանակված տուգանքի հանրագումարը չի կարող գերազանցել մեկ միլիոն դրամը:

**Հոդված 197. Գործատուի կողմից աշխատավարձ չհաշվարկելը կամ չվճարելը**

1. Գործատուի կողմից օրենսդրությամբ սահմանված կարգով կամ ժամկետներում աշխատավարձ չհաշվարկելը, չվճարելը կամ պակաս վճարելը, կամ ոչ աշխատողի մեղքով առաջացած պարապուրդի ժամանակ համապատասխան վճարում չկատարելը կամ օրենքով սահմանված նվազագույն աշխատավարձից պակաս աշխատավարձ սահմանելը՝

առաջացնում է տուգանք` յուրաքանչյուր աշխատողի մասով համապատասխանաբար չվճարված, պակաս վճարված կամ պակաս սահմանված աշխատավարձի չափի մեկ քառորդի չափով:

2. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք` յուրաքանչյուր աշխատողի մասով համապատասխանաբար չվճարված, պակաս վճարված կամ պակաս սահմանված աշխատավարձի չափի մեկ երկրորդի չափով:

3. Զինվորական ծառայության անցնելու կամ կամավորական հիմունքներով մարտական գործողությունների մասնակցելու հետ կապված գործատուի կողմից օրենսդրությամբ սահմանված կարգով համապատասխան վճարումներ չկատարելը կամ ոչ պատշաճ կատարելը`

առաջացնում է տուգանք` յուրաքանչյուր աշխատողի մասով համապատասխանաբար չվճարված, պակաս վճարված կամ պակաս հաշվարկված վճարի չափի մեկ քառորդի չափով:

4. Գործատուն ազատվում է սույն հոդվածով նախատեսված` աշխատավարձ չվճարելու համար սահմանված պատասխանատվությունից, եթե աշխատավարձ ստացողը գործատուին օրենսդրությամբ սահմանված կարգով չի ներկայացրել իր հանրային ծառայությունների համարանիշը (սոցիալական ապահովության քարտը) կամ հանրային ծառայությունների համարանիշ չստանալու վերաբերյալ տեղեկանքը, ինչպես նաև աշխատավարձն անկանխիկ ստանալու համար օրենքով սահմանված ձևերից որևէ մեկը:

**Հոդված** **198.** **Աշխատանքի անվտանգության ապահովման և առողջության պահպանման պահանջները խախտելը**

1. Գործատուի կողմից աշխատողների անվտանգության ապահովման և առողջության պահպանության վերաբերյալ ներքին իրավական ակտեր չընդունելը, աշխատողներին աշխատանքի անվտանգության ուսուցում կամ հրահանգավորում չանցկացնելը, առողջության համար աշխատանքի անվտանգ կամ անվնաս պայմաններ չապահովելը կամ աշխատանքի անվտանգ կատարման տեխնիկական կանոնակարգերով սահմանված պահանջները խախտելը՝

առաջացնում է տուգանք երեսուն հազար դրամից հարյուր հազար դրամի չափով:

2. Գործատուի կողմից աշխատողներին կոլեկտիվ կամ անհատական պաշտպանության միջոցներով չապահովելը՝

առաջացնում է տուգանք հիսուն հազար դրամ՝ յուրաքանչյուր խախտման համար:

3. Գործատուի կողմից օրենքով նախատեսված դեպքում առանց պարտադիր բժշկական զննության անձին աշխատանքի ընդունելը կամ աշխատողին պարբերական բժշկական զննությանչենթարկելը`

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

4. Գործատուի կողմից հղի կամ մինչև մեկ տարեկան երեխա խնամող կանանց, կամ մինչև տասնութ տարեկան անձին աշխատանքային օրենսդրությամբ արգելված աշխատանքներում կամ աշխատանքի վնասակար կամ վտանգավոր գործոնների առկայության պայմաններում աշխատանքի ներգրավելը՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

5. Մայրուղային խողովակաշարերի շինարարության, շահագործման կամ վերանորոգման ընթացքում կամ շինարարական, լեռնահանքային, կամ այլ աշխատանքների կատարման ընթացքում կամ պայթյունավտանգ օբյեկտներում անվտանգության կամ աշխատանքի պաշտպանության` օրենսդրությամբ սահմանված կանոն կամ պահանջ խախտելն այն անձի կողմից, որը, ըստ պայմանագրի կամ ծառայողական դիրքի, պարտավոր էր պահպանել այդ կանոնը կամ պահանջը, եթե արարքը չի պարունակում հանցագործության հատկանիշներ և սույն օրենսգրքով սահմանված այլ վարչական իրավախախտման հատկանիշներ`

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

6. Սույն հոդվածի 1-ին, 3-5-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով։

7.  Սույն հոդվածի 2-րդ մասով սահմանված յուրաքանչյուր վարչական իրավախախտման համար նշանակված տուգանքի հանրագումարը չի կարող գերազանցել մեկ միլիոն դրամը:

**ԳԼՈՒԽ 30.**

**ԱՆԱՍՆԱԲՈՒԺԱԿԱՆ-ՍԱՆԻՏԱՐԱԿԱՆ ԵՎ ԳՅՈՒՂԱՏՆՏԵՍՈՒԹՅԱՆ ԲՆԱԳԱՎԱՌՆԵՐՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 199. Ցանքերի արածավերումը, դաշտում գտնվող գյուղատնտեսական կուլտուրաների հավաքված բերքը փչացնելը, ոչնչացնելը, և տունկերը վնասելը**

 1. Ընտանի կենդանիների (տնային անասունների կամ թռչունների) կողմից ցանքերի արածավերումը, կամ գյուղատնտեսական կուլտուրաների դաշտում գտնվող հավաքած բերքը փչացնելը կամ ոչնչացնելը, կամ տունկերը վնասելը`

առաջացնում է տուգանք՝ ընտանի կենդանիների սեփականատիրոջ նկատմամբ՝ հինգ հազար դրամից տասը հազար դրամի չափով:

2. Ցանքերի կամ տունկերի միջով գյուղատնտեսական տեխնիկայով (այդ թվում` ինքնագնաց) կամ այլ տրանսպորտային միջոցով (վտանգի աղբյուր հանդիսացող գույքով) անցնելը`

առաջացնում է տուգանք՝ երեսուն հազար դրամի չափով:

**Հոդված 200. Բույսերի կարանտին վնասակար օրգանիզմների և բույսերի կարգավորվող ոչ կարանտին վնասակար օրգանիզմների վնասազերծման կարգը խախտելը**

1. Բույսերի կարանտին վնասակար օրգանիզմներիվնասազերծման օրենսդրությամբ սահմանված կարգը խախտելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք՝ ֆիզիկական անձի նկատմամբ` տասը հազար դրամի չափով, իրավաբանական անձի նկատմամբ՝ քսան հազար դրամի չափով, պաշտոնատար անձի նկատմամբ` հիսուն հազար դրամի չափով:

  2. Հողօգտագործողների կողմից բույսերի կարգավորվող ոչ կարանտին վնասակար օրգանիզմների վնասազերծման օրենսդրությամբ սահմանված կարգը խախտելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք՝ ֆիզիկական անձի նկատմամբ` հինգ հազար դրամի չափով, իրավաբանական անձի նկատմամբ՝ տասը հազար դրամի չափով, պաշտոնատար անձի նկատմամբ՝ քառասուն հազար դրամի չափով:

3. Սույն հոդվածի 1-ին կամ 2-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով։

4. Եթե սույն օրենսգրքի հատուկ մասում սահմանված չէխոշոր և առանձնապես խոշոր չափի, այլ ծանր հետևանքի և այլ էական վնասի հասկացությունը, ապա սույն օրենսգրքում խոշոր և առանձնապես խոշոր չափ (պատճառված վնաս կամ գույքային վնաս) է համարվում Քրեական օրենսգրքով սահմանված խոշոր և առանձնապես խոշոր չափ (պատճառված վնաս կամ գույքային վնաս) համարվող գումարը (արժեքը), իսկ այլ ծանր հետևանք կամ այլ էական վնասը` Քրեական օրենսգրքով սահմանված դրանց համարժեք այլ ծանր հետևանքը կամ այլ էական վնասը:

**Հոդված 201. Առանց բուսասանիտարական անձնագրի բույսերի կարանտին սահմանված գոտիներից բույսերը, բուսական արտադրանքը, սերմերը և տնկանյութը դուրս բերելը, արտահանելը, ներմուծելը և տեղափոխելը, ինչպես նաև անհայտ ծագում ունեցող սերմանյութը և տնկանյութը օգտագործելը և իրացնելը, ախտահանված սերմերը որպես սնունդ և անասնակեր օգտագործելը**

1. Բույսերի կարանտին սահմանված գոտիներից բուսասանիտարական վերահսկողության ենթակա բույսի, բուսական արտադրանքի կամ կարգավորվող առարկաների, սերմի կամ տնկանյութի դուրս բերումն առանց լիազոր մարմնի տված բուսասանիտարական անձնագրի՝

առաջացնում է տուգանք՝ քսան հազար դրամի չափով:

2. Բույսերի կարանտին սահմանված գոտիներից բուսասանիտարական վերահսկողության ենթակա բույսի, բուսական արտադրանքի կամ կարգավորվող առարկաների, սերմի կամ տնկանյութի արտահանումն առանց լիազոր մարմնի տված բուսասանիտարական անձնագրի՝

առաջացնում է տուգանք՝ երեսուն հազար դրամի չափով:

3.  Բուսասանիտարական հսկողության ենթակա բույսերը, բուսական արտադրանքը կամ կարգավորվող այլ առարկաները վնասակար օրգանիզմներից զերծ գոտի ներմուծելը կամ այդ գոտով տեղափոխելը առանց տվյալ գոտու համար տրված բուսասանիտարական անձնագրի`

առաջացնում է տուգանք՝ երեսուն հազար դրամից քառասուն հազար դրամի չափով:

4. Սույն հոդվածի 1-3-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով։

5. Անհայտ ծագում ունեցող սերմանյութը կամ տնկանյութը օգտագործելը կամ իրացնելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք՝ երեսուն հազար դրամի չափով:

6. Ախտահանված սերմերը որպես սնունդ կամ անասնակեր օգտագործելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք՝ տասը հազար դրամի չափով:

**Հոդված 202. Օգտագործումն արգելված, օգտագործումից հանված, ժամկետանց, անորակ պեստիցիդներ և ագրոքիմիկատներ արտադրելը, իրացնելը, և օգտագործելը, պեստիցիդների և ագրոքիմիկատների պահպանման, արտադրության, փաթեթավորման և շրջանառության օրենսդրությամբ սահմանված պահանջները խախտելը, ինչպես նաև պեստիցիդների և ագրոքիմիկատների թույլատրելի մնացորդային առավելագույն քանակները գերազանցելը**

1. Հայաստանի Հանրապետությունում օգտագործման համար թույլատրված պեստիցիդների և ագրոքիմիկատների անվանացանկում չընդգրկված (պետական գրանցում չստացած) պեստիցիդներ կամ ագրոքիմիկատներ ներմուծելը, ինչպես նաև Հայաստանի Հանրապետությունում օգտագործման համար թույլատրված պեստիցիդների և ագրոքիմիկատների անվանացանկում չընդգրկված (պետական գրանցում չստացած), բնակչության առողջության և շրջակա միջավայրի համար վտանգավոր, օգտագործումն արգելված, օգտագործումից հանված կամ անորակ պեստիցիդներ կամ ագրոքիմիկատներ օգտագործելը, արտադրելը կամ իրացնելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք` ութսուն հազար դրամից հարյուր հազար դրամի չափով:

2. Ժամկետանց պեստիցիդներ կամ ագրոքիմիկատներ իրացնելը կամ արտադրողի սահմանած պիտանելիության ժամկետի մեկ երրորդից պակաս պիտանելիության ժամկետ ունեցող պեստիցիդներ կամ ագրոքիմիկատներ ներմուծելը ՝

առաջացնում է տուգանք` հարյուր հազար դրամից երկու հարյուր հազար դրամի չափով:

3. Պեստիցիդների կամ ագրոքիմիկատների արտադրության կամ շրջանառության օրենսդրությամբ սահմանված պահանջները խախտելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք` երեսուն հազար դրամից հիսուն հազար դրամի չափով:

4. Հողօգտագործողի կողմից հողում կամ բուսական արտադրանքում պեստիցիդների կամ ագրոքիմիկատների թույլատրելի մնացորդային առավելագույն քանակները գերազանցելը կամ պեստիցիդների կամ ագրոքիմիկատների մնացորդային առավելագույն քանակը գերազանցող բուսաբուծական մթերքներ իրացնելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

 առաջացնում է տուգանք՝ քսան հազար դրամից հիսուն հազար դրամի չափով:

5. Հայաստանի Հանրապետությունում շրջանառվող չափածրարված պեստիցիդների և ագրոքիմիկատներիմակնշմանը կամ փաթեթավորմանը ներկայացվող պահանջները խախտելը`

առաջացնում է տուգանք` հիսուն հազար դրամից հարյուր հազար դրամի չափով:

6. Պահեստներում պեստիցիդների կամ ագրոքիմիկատների և սննդամթերքի համատեղ պահպանումը կամ փոխադրամիջոցներով դրանց միաժամանակյա փոխադրումը`

առաջացնում է տուգանք` հիսուն հազար դրամից հարյուր հազար դրամի չափով:

7. Բուսասանիտարական նորմերին չհամապատասխանող պահեստներում կամ շինություններում պեստիցիդների կամ ագրոքիմիկատների պահպանումը`

առաջացնում է տուգանք` երեսուն հազար դրամից հիսուն հազար դրամի չափով:

8. Սույն հոդվածի 1-7-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով։

**Հոդված 203. Կերի և կերային հավելումների արտադրության և շրջանառության փուլերում օրենսդրությամբ սահմանված պահանջները խախտելը, ինչպես նաև կերի և կերային հավելումների գովազդին ներկայացվող օրենսդրությամբ սահմանված պահանջները խախտելը**

1.Կերի կամ կերային հավելումների արտադրության կամ օգտագործման օրենսդրությամբ սահմանված պահանջները խախտելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք` երեսուն հազար դրամից հիսուն հազար դրամի չափով:

2. Հայաստանի Հանրապետությունում շրջանառվող կերի կամ կերային հավելումների մակնշմանը կամ փաթեթավորմանը ներկայացվող օրենսդրությամբ սահմանված պահանջները խախտելը, ինչպես նաև առանց մակնշման կամ վնասված մակնշմամբ կամ վնասված փաթեթավորմամբ կերի կամ կերային հավելումների իրացումը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք`

առաջացնում է տուգանք` հիսուն հազար դրամից հարյուր հիսուն հազար դրամի չափով:

3. Անվտանգության ապահովման ոլորտի նորմատիվ իրավական ակտերով սահմանված պահանջներին չհամանապատասխանող, հստակ արտահայտված փչացման նշաններ ունեցող, պիտանիության ժամկետը լրացած կամ պահման ժամկետ չունեցող (բացառությամբ այն կերերի և կերային հավելումների, որոնք չունեն պահման ժամկետ կամ պիտանիության ժամկետ) կամ առանց Հայաստանի Հանրապետության օրենսդրությամբ սահմանված անվտանգությունը հավաստող փաստաթղթի կերի կամ կերային հավելումների իրացումը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք` ութսուն հազար դրամից հարյուր քսան հազար դրամի չափով:

4. Պիտանիության ժամկետը լրացած կերի կամ կերային հավելման վերամշակումը կամ վերափաթեթավորումը`

առաջացնում է տուգանք` հիսուն հազար դրամից հարյուր հազար դրամի չափով:

5. Սույն հոդվածի 1-4-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը` առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով։

**Հոդված 204. Թմրամիջոցներ պարունակող ցանքերի հսկողության ապահովման ուղղությամբ միջոցներ չձեռնարկելը**

1. Կանեփի կամ ձիթախաշխաշի ցանքերի, դրանց կուլտուրաների բերքի պահատեղերի կամ վերամշակման օրենսդրությամբ սահմանված հսկողություն ապահովման ուղղությամբ միջոցներ չձեռնարկելը կամ դրա իրականացման օրենսդրությամբ սահմանված կարգը խախտելը, ինչպես նաև թմրամիջոցներ պարունակող հնձած արտերի մնացորդների կամ դրանց արտադրության թափոնների ոչնչացման օրենսդրությամբ սահմանված կարգը խախտելը՝

առաջացնում է տուգանք՝ ութսուն հազար դրամից հարյուր հազար դրամի չափով:

**Հոդված 205. Շրջանառությունն արգելված` թմրամիջոցներ, հոգեմետ (հոգեներգործուն), խիստ ներգործող կամ թունավոր նյութեր պարունակող բույսեր ցանելը կամ աճեցնելը**

 1. Շրջանառությունն արգելված` թմրամիջոցներ, հոգեմետ (հոգեներգործուն), խիստ ներգործող կամ թունավոր նյութեր պարունակող թմրամիջոցներ կամ հոգեմետ (հոգեներգործուն) նյութեր պարունակող բույսեր ցանելը կամ աճեցնելը մանր չափերով `

առաջացնում է տուգանք` երկու հարյուր հազար դրամից հինգ հարյուր հազար դրամի չափով:

2. Շրջանառությունն արգելված` թմրամիջոցներ, հոգեմետ (հոգեներգործուն), խիստ ներգործող կամ թունավոր նյութեր պարունակող բույսեր ցանելը կամ աճեցնելը զգալի չափերով`

առաջացնում է տուգանք` հինգ հարյուր հազարից մեկ միլիոն դրամի չափով:

3. Շրջանառությունն արգելված` թմրամիջոցներ, հոգեմետ (հոգեներգործուն), խիստ ներգործող կամ թունավոր նյութեր պարունակող բույսերի ցանկը, դրանց մանր և զգալի չափերը սահմանում է Կառավարությունը:

**Հոդված 206. Արտադրական կանեփի օրինական շրջանառության վերաբերյալ սահմանված նորմերը խախտելը**

1. Արտադրական կանեփի արտադրությամբ, արտահանմամբ, ներմուծմամբ կամ մեծածախ առևտրով զբաղվելու լիցենզիա ունեցող անձի կողմից լիցենզավորման պահանջները խախտելը՝

առաջացնում է տուգանք` հինգ հարյուր հազարից մեկ միլիոն դրամի չափով լիցենզիայի գործողության կասեցմամբ երեքից վեց ամիս ժամկետով կամ առանց դրա:

2. Արտադրական կանեփի արտադրության լիցենզիա ունեցող անձի կողմից իր արտադրանքը արտադրական կանեփի արտահանման, ներմուծման կամ մեծածախ առևտրի լիցենզիա չունեցող անձի փոխանցելը՝

առաջացնում է տուգանք` ութ հարյուր հազարից մեկ միլիոն դրամի չափով` լիցենզիայի գործողության կասեցմամբ վեց ամիս ժամկետով:

3. Արտադրական կանեփի արտադրությամբ, արտահանմամբ, ներմուծմամբ կամ մեծածախ առևտրով զբաղվող անձի կողմից քվոտայով նախատեսված սահմանափակումները խախտելը՝

առաջացնում է տուգանք` մեկ ու կես միլիոն դրամից երկու միլիոն դրամի չափով` լիցենզիայի գործողության կասեցմամբ վեց ամիս ժամկետով:

4. Արտադրական կանեփի օրինական շրջանառության նկատմամբ վերահսկողություն իրականացնող տեսչական մարմնի տված կարգադրագրի պահանջները խախտելը`

առաջացնում է տուգանք` ութ հարյուր հազարից մեկ միլիոն դրամի չափով` լիցենզիայի գործողության կասեցմամբ կամ առանց դրա:

5. Արտադրական կանեփի օրինական շրջանառության նկատմամբ վերահսկողություն իրականացնող տեսչական մարմնի աշխատանքներին խոչընդոտելը կամ օրինական պահանջները չկատարելը՝

առաջացնում է տուգանք` մեկ ու կես միլիոն դրամից երկու միլիոն դրամի չափով` լիցենզիայի գործողության կասեցմամբ երեքից վեց ամիս ժամկետով:

6. Սույն հոդվածի 1-5-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է լիցենզայի գործողության դադարեցում:

**Հոդված 207. Գենետիկորեն ձևափոխված օրգանիզմների գործածությունը**

1. Գյուղատնտեսության բնագավառում գենետիկորեն ձևափոխված օրգանիզմների ներմուծումը, իրացումը, տնօրինումը, օգտագործումը, պահպանումը, տեղափոխումը, փորձարկումը, ստացումը կամ այլ կերպ գործածումը, բացառությամբ գիտահետազոտական կազմակերպությունների կողմից գիտահետազոտական կամ փորձացուցադրական նպատակների՝

առաջացնում է տուգանք` ֆիզիկական անձանց նկատմամբ` վեց հարյուր հազարից ութ հարյուր հազար դրամի չափով, իրավաբանական անձանց նկատմամբ` ութ հարյուր հազարից մեկ միլիոն դրամի չափով,պաշտոնատար անձանց նկատմամբ` մեկ միլիոն դրամից երկու միլիոն դրամի չափով:

2. Գենետիկորեն ձևափոխված օրգանիզմների գործածության համար մեկուսացված համակարգին ներկայացվող տեխնիկական կամ մեթոդական պահանջները խախտելը կամ մեկուսացված համակարգում գենետիկորեն ձևափոխված օրգանիզմների գործածության կամ կենսաանվտանգության ապահովման կարգը խախտելը կամ գիտահետազոտական կամ փորձացուցադրական նպատակներով գենետիկորեն ձևափոխված օրգանիզմների ներմուծման կարգը խախտելը`

առաջացնում է տուգանք` ֆիզիկական անձանց նկատմամբ` հարյուր հազարից երեք հարյուր հազար դրամի չափով, իրավաբանական անձանց նկատմամբ` երեք հարյուր հազարից երեք հարյուր հազար դրամի չափով,պաշտոնատար անձանց նկատմամբ` յոթ հարյուր հազարից մեկ միլիոն դրամի չափով:

3. Գիտահետազոտական կամ փորձացուցադրական նպատակներով գենետիկորեն ձևափոխված օրգանիզմների գործածությունն առանց լիցենզիայի իրականացնելը՝

առաջացնում է տուգանք` ֆիզիկական անձանց նկատմամբ` վեց հարյուր հազարից ութ հարյուր հազար դրամի չափով, իրավաբանական անձանց նկատմամբ` ութ հարյուր հազարից մեկ միլիոն դրամի չափով,պաշտոնատար անձանց նկատմամբ` մեկ միլիոն դրամից երկու միլիոն դրամի չափով:

**Հոդված 208. Գյուղատնտեսական տեխնիկան սահմանված ժամկետներում պետական հաշվառման չներկայացնելը, գյուղատնտեսական մեքենաների տեխնիկական շահագործման և անվտանգության տեխնիկայի կանոնները խախտելը**

1. Գործարանային արտադրության կամ ինքնաշեն գյուղատնտեսական տեխնիկան (ինքնագնաց գյուղատնտեսական մեքենան) սեփականատիրոջ կողմից սահմանված ժամկետներում հաշվառման չներկայացնելը կամ սահմանված կարգով չհաշվառված կամ առանց պետական համարանիշի գյուղատնտեսական տեխնիկան շահագործելը՝

առաջացնում է տուգանք՝ ֆիզիկական անձի նկատմամբ տասը հազար դրամի չափով, իրավաբանական անձի նկատմամբ՝ քսան հազար դրամի չափով:

2. Շահագործող անձի կողմից սույն հոդվածի 1-ին մասով սահմանված գյուղատնտեսական տեխնիկան առանց վարման համապատասխան իրավունքի շահագործելը՝

առաջացնում է տուգանք՝ քսան հազար դրամի չափով:

3. Սույն հոդվածի 1-ին կամ 2-րդ մասով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով։

4. Տրակտորիստ-մեքենավարների գյուղատնտեսական տեխնիկայի շահագործման կամ անվտանգության կանոնները խախտելը`

առաջացնում է տուգանք` տասը հազար դրամի չափով կամ վարելու իրավունքի կասեցում` մինչև մեկ ամիս ժամկետով:

**Հոդված 209. Անասնաբուժական գործունեության իրականացման կարգը խախտելը**

1. Անասնաբուժական գործունեություն իրականացնող անձի կողմից հակաանասնահամաճարակային միջոցառումների և անասնաբուժական գործունեության համապատասխան գրանցամատյաններում օրենսդրությամբ սահմանված կարգով գրանցում չկատարելը կամ դրանց վերաբերյալ լիազոր մարմնին հաշվետվություն չներկայացնելը՝

առաջացնում է տուգանք` տասը հազար դրամի չափով:

2. Անասնաբուժական գործունեություն իրականացնող անձի կողմից յուրաքանչյուր նոր գրանցված գյուղատնտեսական կենդանու անասնաբուժական անձնագրի տվյալները սահմանված ժամկետում լիազոր մարմին չներկայացնելը՝

առաջացնում է տուգանք` քսան հազար դրամի չափով:

3. Անասնաբուժական գործունեություն իրականացնող անձի կողմից կենդանիների վարակիչ հիվանդությունների առաջացման վտանգի կամ կենդանիների հիվանդացության կամ անկման դեպքում լիազոր մարմնին անհապաղ չծանուցելը կամ հիվանդությունների կանխարգելմանը կամ վերացմանն ուղղված համապատասխան հրահանգներ չիրականացնելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք` ութսուն հազար դրամից հարյուր հազար դրամի չափով:

4. Անասնաբուժական գործունեություն իրականացնող անձի կողմից կենդանիների առողջության վրա անասնաբուժական դեղամիջոցի կամ բժշկական պրեպարատներով հագեցած կերերի կիրառման խախտումների կամ դադարեցման ժամանակահատվածի ազդեցության մասին կենդանիների սեփականատերերին չտեղեկացնելը՝

առաջացնում է տուգանք` երեսուն հազար դրամից հիսուն հազար դրամի չափով:

5. Անասնաբուժական գործունեություն իրականացնող անձի կողմից անկած կենդանիների հավաքման, ոչնչացման կամ թաղման գործընթացների խախտումների հայտնաբերման դեպքերի մասին լիազոր մարմնին անմիջապես չտեղեկացնելը՝

առաջացնում է տուգանք` հիսուն հազար դրամից հարյուր հազար դրամի չափով:

6. Անասնաբուժական գործունեություն իրականացնող անձի կողմից կենդանիների բուժման կամ զոոտեխնիկական նպատակներով հորմոնալ արտադրանքներ չկիրառելը, կամ բետա-անտագոնիստների, թիրեոստատիկ կամ այլ անասնաբուժական դեղամիջոցների կամ անասնաբուժական միջոցների օգտագործման օրենսդրությամբ սահմանված կարգը խախտելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք` քսան հազար դրամի չափով:

7. Սույն հոդվածի 1-6-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 210. Համայնքը սպասարկող անասնաբույժի կողմից օրենսդրությամբ սահմանված պարտականությունները չկատարելը կամ ոչ պատշաճ կատարելը**

1. Համայնքը սպասարկող անասնաբույժի կողմից անասնահակահամաճարակային տարեկան միջոցառումների պետական ծրագրում ընդգրկված կենդանիների վարակիչ հիվանդությունների նկատմամբ կանխարգելիչ պատվաստումներ, ախտորոշման նպատակով արյունառում կամ օրենդրությամբ սահմանված այլ անասնաբուժական միջոցառումներ չիրականացնելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք` տասը հազար դրամից հիսուն հազար դրամի չափով:

2. Համայնքը սպասարկող անասնաբույժի կողմից կենդանիների հաշվառում կամ համարակալում չիրականացնելը կամ օրենսդրությամբ սահմանված` կենդանիների անձնագրերի, կենդանիների հաշվառման կամ անասնաբուժական միջոցառումների գրանցամատյաններ չվարելը՝

առաջացնում է տուգանք` երեսուն հազար դրամից հիսուն հազար դրամի չափով:

3. Համայնքը սպասարկող անասնաբույժի կողմից կատարված հակաանասնահամաճարակային միջոցառումների, հայտնաբերված վարակիչ կամ ոչ վարակիչ հիվանդությունների վերաբերյալ տեղեկատվությունը կամ հաշվետվությունը լիազոր մարմնին չտրամադրելը՝

առաջացնում է տուգանք` երեսուն հազար դրամի չափով:

4. Համայնքը սպասարկող անասնաբույժի կողմից գյուղատնտեսական կենդանիների նախասպանդային կամ հետսպանդային զննում չկատարելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք` երեսուն հազար դրամից հիսուն հազար դրամի չափով:

5. Համայնքը սպասարկող անասնաբույժի կողմից անասնաբուժության ոլորտը կարգավորող օրենսդրության պահանջների խախտումների վերաբերյալ լիազոր մարմնին տեղեկատվության չտրամադրելը՝

առաջացնում է տուգանք` երեսուն հազար դրամի չափով:

6. Համայնքը սպասարկող անասնաբույժի կողմից կենդանիների պաշտպանությանն ուղղված անասնաբուժական գործունեություն չիրականացնելը՝

առաջացնում է տուգանք` երեսուն հազար դրամից հիսուն հազար դրամի չափով:

7. Համայնքը սպասարկող անասնաբույժի կողմից Հայաստանի Հանրապետության տարածքում փոխադրվող անասնաբուժական պետական վերահսկողության ենթակա ապրանքների համար անասնաբուժական ուղեկցող փաստաթղթեր չտրամադրելը՝

առաջացնում է տուգանք` տասը հազար դրամից հիսուն հազար դրամի չափով:

8. Սույն հոդվածով 1-7 սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 211. Անասնաբուժական հսկման ենթակա ապրանքների շրջանառության փուլերում գործունեություն իրականացնող անձի կողմից օրենսդրությամբ սահմանված պարտականությունները չկատարելը կամ ոչ պատշաճ կատարելը**

1. Անասնաբուժական հսկման ենթակա ապրանքների շրջանառության փուլերում գործունեություն իրականացնող անձի կողմից չհամարակալված մթերատու կենդանիներ տեղաշարժելը կամ տեղափոխելը, որոնց նկատմամբ չեն կիրառվել հակաանասնահամաճարակային տարեկան կամ կենդանիների վարակիչ հիվանդությունների կանխարգելման և վերացման հրահանգներով սահմանված միջոցառումներ, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք՝ երեսուն հազար դրամից հիսուն հազար դրամի չափով:

2. Անասնաբուժական հսկման ենթակա ապրանքների շրջանառության փուլերում գործունեություն իրականացնող անձի կողմիցգյուղատնտեսական կենդանիների անհատական ականջապիտակ կամ այլ տեսակի համարակալումները հանելը կամ մեղվի փեթակների նշանների ջնջելը՝

առաջացնում է տուգանք՝ քսան հազար դրամի չափով:

3. Անասնաբուժական հսկման ենթակա ապրանքների շրջանառության փուլերում գործունեություն իրականացնող անձի կողմիցառանց անասնաբուժական ուղեկցող փաստաթղթերի առկայության մթերատու կենդանիներ, կամ իսկ առանց անասնաբուժական ուղեկցող փաստաթղթերի կամ առանց անձնագրի խոշոր եղջերավոր կամ միասմբակավոր կենդանիներ տեղափոխելը՝

առաջացնում է տուգանք՝ քսան հազար դրամի չափով:

4. Անասնաբուժական հսկման ենթակա ապրանքների շրջանառության փուլերում գործունեություն իրականացնող անձի կողմիցթափոնների հավաքման համար հատուկ հատկացված տեղերում անասնապահություն իրականացնելը կամ կենդանիներ բուծելը կամ կերակրելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք՝ քսան հազար դրամի չափով:

5. Անասնաբուժական հսկման ենթակա ապրանքների շրջանառության փուլերում գործունեություն իրականացնող անձի կողմիցհիվանդ կամ հնարավոր վարակակիր կենդանիներ տեղափոխելը, բացառությամբ եթե այն իրականացվում է անասնաբույժի գրավոր ցուցումով կամ լիազոր մարմնի թույլտվությամբ, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք՝ ութսուն հազար դրամից հարյուր հազար դրամի չափով:

6. Անասնաբուժական հսկման ենթակա ապրանքների շրջանառության փուլերում գործունեություն իրականացնող անձի կողմիցկենդանիներ կերակրելը սննդի մնացորդներով, բացառությամբ մորթու արտադրության համար բուծվող կենդանիների՝

առաջացնում է տուգանք՝ քսան հազար դրամի չափով:

7. Անասնաբուժական հսկման ենթակա ապրանքների շրջանառության փուլերում գործունեություն իրականացնող անձի կողմիցչհամարակալված կամ հակաանասնահամաճարակային տարեկան միջոցառումներում չներառված մթերատու կենդանիների կողմից հասարակական արոտավայրերի կամ ջրելատեղերի օգտագործման արգելքը խախտելը՝

առաջացնում է տուգանք՝ հիսուն հազար դրամի չափով:

8. Անասնաբուժական հսկման ենթակա ապրանքների շրջանառության փուլերում գործունեություն իրականացնող անձի կողմիցխոզերին արոտախոտային աճեցնելը կամ վերամշակված կենդանական ծագման սպիտակուցներով արոտները պարարտացնելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք՝ երեսուն հազար դրամից հիսուն հազար դրամի չափով:

9. Անասնաբուժական դեղամիջոցներ կիրառելը անասնաբուժական կրթություն չունեցող անձի կողմից՝

առաջացնում է տուգանք՝ քսան հազար դրամի չափով:

10. Անասնաբուժական հսկման ենթակա ապրանքների շրջանառության փուլերում գործունեություն իրականացնող անձի կողմիցկենդանիների վարակիչ հիվանդությունների դեմ պայքարի և կանխարգելման հրահանգներով արգելված սատկած կենդանիներ մաշկազերծելը կամ դիահերձելը կամ այդ հիվանդություններով հիվանդ կենդանիների սանիտարական սպանդ կամ մորթ իրականացնելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք՝ ութսուն հազար դրամից հարյուր հազար դրամի չափով:

11. Անասնաբուժական հսկման ենթակա ապրանքների շրջանառության փուլերում գործունեություն իրականացնող անձի կողմիցորպես անասնաբուժական դեղամիջոց անասնաբուժական դեղամիջոցների արտադրության համար նախատեսված ակտիվ կամ այլ նյութեր կիրառելը ՝

առաջացնում է տուգանք՝ երեսուն հազար դրամից հիսուն հազար դրամի չափով:

12. Անասնաբուժական հսկման ենթակա ապրանքների շրջանառության փուլերում գործունեություն իրականացնող անձի կողմիցշների կամ կատուների կաշիների արտադրությունը, ներմուծումը կամ արտահանումը`

առաջացնում է տուգանք ` երեսուն հազար դրամից հիսուն հազար դրամի չափով:

13. Պետական գրանցում չստացած անասնաբուժական դեղամիջոցների արտադրությունը, ներմուծումը, արտահանումը կամ իրացումը կամ առանց ծագումը և ձեռքբերումը հավաստող փաստաթղթերի` պետական գրանցում ստացած անասնաբուժական դեղամիջոցների իրացումը`

առաջացնում է տուգանք՝ ֆիզիկական անձի նկատմամբ` ութսուն հազար դրամից հարյուր հազար դրամի չափով, իրավաբանական անձի կամ պաշտոնատար անձի նկատմամբ` հարյուր հիսուն հազար դրամից երկու հարյուր հազար դրամի չափով:

14. Սույն հոդվածի 1-13-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 212.** **Կենդանական ծագման հումքի և մթերքին ներկայացվող օրենսդրությամբ սահմանված պահանջները և շրջանառության կարգը խախտելը**

1. Կենդանական ծագման սննդամթերքի հիգիենային կամ բնակչության կողմից սպառման համար չնախատեսված կենդանական ծագման արտադրանքին ներկայացվող օրենսդրությամբ սահմանված պահանջները խախտելը՝

առաջացնում է տուգանք` երեսուն հազար դրամից հիսուն հազար դրամի չափով:

2. Անասնաբուժական հետազոտման կամ նախասպանդային կամ հետսպանդային զննման չենթարկված, անասնահամաճարակային տեսակետից անապահով վայրերի տնտեսություններից չծագող կամ կենդանիների կարանտինային կամ հատուկ վտանգավոր վարակիչ հիվանդությունների դեպքերի կամ դրանց կասկածների հետևանքով արգելքներ կամ սահմանափակումներ ունեցող կենդանիներից՝ մարդկանց կողմից սպառման համար նախատեսված կենդանական ծագման հումք կամ մթերք ստանալը, արտադրելը կամ իրացնելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք ` հիսուն հազար դրամից հարյուր հազար դրամի չափով:

3. Օրենքով սահմանված կարգով լիազոր մարմնում չհաշվառված անձի կողմից՝ մարդկանց կողմից սպառման ենթակա կենդանական ծագման հումքի կամ մթերքի արտադրությունը, վերամշակումը կամ վաճառք իրականացնելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք ` հարյուր հազար դրամից հարյուր հիսուն հազար դրամի չափով:

4. Կենդանական ծագման կողմնակի արտադրանքից ստացված` մարդկանց կողմից սպառման ոչ ենթակա կենդանական ծագման հումք կամ մթերք արտադրելը, վաճառքը կամ շուկայում տեղակայելը օրենքով սահմանված կարգով լիազոր մարմնում չհաշվառված հաստատություններում իրականացնելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք ` հարյուր հազար դրամից հարյուր հիսուն հազար դրամի չափով:

  5. Կենդանական ծագման հումքի, մթերքի արտադրությամբ, վերամշակմամբ, առևտրով կամ իրացմամբ զբաղվող անձի կողմից՝ անասնաբուժական դեղամիջոցով բուժվող, թիրեոստատիկ կամ բետա-ագոնիստներ ընդունած կենդանիներից մինչև դրանց ազդեցության դադարեցման ժամանակահատվածը լրանալը կամ սոմատոտրոպ հորմոնային պրեպարատներով բուժված կթու կենդանիներից ստացված կամ վարակիչ հիվանդությունների հարուցիչներ կամ անասնաբուժական դեղամիջոցի մնացորդների առավելագույն թույլատրելի չափաքանակների գերազանցում հայտնաբերված կենդանական ծագման հումքի կամ արտադրանքի արտադրությունը, վերամշակումը, առևտուրը կամ իրացումը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք` հարյուր հազար դրամից հարյուր հիսուն հազար դրամի չափով:

6. Բուժիչ կամ զոոտեխնիկական նպատակներով հորմոնալ անասնաբուժական դեղամիջոցներ, թիրեոստատիկներ կամ բետա-ագոնիստներ օրենսդրությամբ չսահմանված դեպքում կիրառելը `

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

7. Համապատասխան լիազոր մարմնում չհաշվառված ապրանքափոխադրողների կողմից կենդանական ծագման հումք կամ մթերք կամ մարդու կողմից սպառման համար չնախատեսված կենդանական ծագման կողմնակի արտադրանք փոխադրելը կամ կենդանական ծագման հումք կամ մթերք կամ մարդու կողմից սպառման համար չնախատեսված կենդանական ծագման կողմնակի արտադրանք ոչ համապատասխան տրանսպորտային փոխադրամիջոցներով կամ փոխադրմանը ներկայացվող պահանջներին ոչ համապատասխան փոխադրելը, կամ առանց անասնաբուժական ուղեկցող փաստաթղթերի կենդանական ծագման հումք կամ մթերք փոխադրելը ՝

առաջացնում է տուգանք` հարյուր հազար դրամից հարյուր հիսուն հազար դրամի չափով:

8. Առանց անասնաբուժական ուղեկցող փաստաթղթերի անասնաբուժական վերահսկողության ենթակա ապրանքների (բեռների) տեղափոխումը, ընդունումը, պահպանումը կամ իրացումը, եթե արարքը չի պարունակում սույն հոդվածի 7-րդ մասով սահմանված վարչական իրավախախտման հատկանիշներ՝

առաջացնում է տուգանք**՝** երեսուն հազար դրամից հիսուն հազար դրամի չափով:

**Հոդված 213. Անասնաբուժասանիտարական փորձաքննության չենթարկված կենդանական ծագման մթերքի և հումքի, կենդանական ծագման կերատեսակների, բեղմնավորիչ նյութերի, լրացակերերի արտադրությունը, վերամշակումը, ներմուծումը, արտահանումը և իրացումը**

1. Անասնաբուժասանիտարական փորձաքննության չենթարկված կենդանական ծագման մթերքի, կենդանական ծագման հումքի, կենդանական ծագման կերատեսակների, բեղմնավորիչ նյութերի կամ լրացակերերի արտադրությունը, վերամշակումը, ներմուծումը, արտահանումը կամ իրացումը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք՝ ֆիզիկական անձի նկատմամբ` ութսուն հազար դրամից հարյուր հազար դրամի չափով, իրավաբանական անձի կամ պաշտոնատար անձի նկատմամբ` հարյուր հիսուն հազար դրամից երկու հարյուր հազար դրամի չափով:

**Հոդված 214. Կենդանիների սպանդի, սանիտարական սպանդի, մորթի և գյուղատնտեսական կենդանիների փոխադրման, կենդանիների նկատմամբ փորձարկման և քնեցման օրենսդրությամբ սահմանված** **կարգը խախտելը**

1. Կենդանիների սպանդի, սանիտարական սպանդի, մորթի օրենսդրությամբ սահմանված կարգը կամ պահանջները խախտելը, կամ գյուղատնտեսական կենդանիների փոխադրման օրենսդրությամբ սահմանված կարգը կամ պահանջները խախտելը եթե այն չի պարունակում սույն հոդվածի 2-րդ մասով սահմանված վարչական իրավախախտման հատկանիշներ**՝**

առաջացնում է տուգանք՝ ֆիզիկական անձի նկատմամբ` քսան հազար դրամից երեսուն հազար դրամի չափով, իրավաբանական անձի կամ պաշտոնատար անձի նկատմամբ՝ երեսուն հազար դրամից հիսուն հազար դրամի չափով:

2. Բացառությամբ օրենսդրությամբ նախատեսված դեպքերի կենդանիների ոչ սպանդանոցային սպանդից գոյացած կենդանական ծագման մթերք կամ կենդանական ծագման հումք վերամշակելը (մշակելը), իրացնելը, վաճառելը, մատակարարելը կամ ներմուծելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք` ֆիզիկական անձի նկատմամբ՝ քսան հազար դրամից երեսուն հազար դրամի չափով, իրավաբանական անձի կամ պաշտոնատար անձի նկատմամբ` ութսուն հազար դրամից հարյուր հազար դրամի չափով:

3. Կենդանիների ոչ սպանդանոցային մորթից գոյացած կենդանական ծագման մթերքը կամ կենդանական ծագման հումքը իրացումն առանց անասնաբուժասանիտարական փորձաքննության իրացնելը կամ սպառելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք` ֆիզիկական անձի նկատմամբ՝ երեսուն հազար դրամից քառասուն հազար դրամի չափով, իրավաբանական անձի կամ պաշտոնատար անձի նկատմամբ` հարյուր հազար դրամից հարյուր քսան հազար դրամի չափով:

4. Առանց օրենսդրությամբ սահմանված կարգով լիազոր մարմնի տված թույլտվության կամ լիազոր մարմնում չհաշվառված կազմակերպություններում կենդանիների փորձարկումը կամ կենդանիների փորձարկման օրենսդրությամբ սահմանված կարգը խախտելը`

առաջացնում է տուգանք՝ ֆիզիկական անձի նկատմամբ` քսան հազար դրամից երեսուն հազար դրամի չափով, իրավաբանական անձի կամ պաշտոնատար անձի նկատմամբ՝ երեսուն հազար դրամից հիսուն հազար դրամի չափով:

5. Կյանքըընդհատելունպատակովկենդանիներիքնեցման օրենսդրությամբ սահմանվածպահանջները խախտելը`

առաջացնում է տուգանք՝ ֆիզիկական անձի նկատմամբ` քսան հազար դրամից երեսուն հազար դրամի չափով, իրավաբանական անձի կամ պաշտոնատար անձի նկատմամբ՝ երեսուն հազար դրամից հիսուն հազար դրամի չափով:

**Հոդված 215. Կենդանիների կարանտինային հիվանդությունների բռնկման առնչությամբ կարանտին սահմանելու տարածքային կառավարման մարմինների որոշումները խախտելը, Կենդանիներ պահելիս կենդանիների և մարդկանց համար ընդհանուր վարակիչ հիվանդությունների դեմ պայքարի, ինչպես նաև հակաանասնահամաճարակային կանխարգելիչ միջոցառումների իրականացման կարգը խախտելը**

1. Կենդանիների կարանտինային հիվանդությունների բռնկմանառնչությամբ կարանտին սահմանելու տարածքային կառավարման մարմինների որոշումները խախտելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք՝ ֆիզիկական անձի նկատմամբ` տասը հազար դրամի, իրավաբանական անձի կամ պաշտոնատար անձի նկատմամբ` երեսուն հազար դրամի չափով:

2.Կենդանիներ պահելիս կենդանիների կամ մարդկանց համար ընդհանուր վարակիչ հիվանդությունների դեմ պայքարի միջոցառումների իրականացման համար օրենսդրությամբ սահմանված անհրաժեշտ պայմաններ չստեղծելը կամ կատարված հակաանասնահամաճարակային միջոցառումների մասին օրենսդրությամբ սահմանված հաշվետվություններ կամ անասնագլխաքանակի արհեստական սերմնավորման, հաշվառման կամ շարժի վերաբերյալ տվյալներ, կամ կենդանական ծագման մթերքի կամ հումքի վերաբերյալ տեղեկատվություն կամ լրացակերեր տեղափոխող, պահպանող կամ իրացնող անձի վերաբերյալ օրենսդրությամբ սահմանված փաստաթղթերը լիազոր մարմնին չտրամադրելը կամ այդ կենդանիներին չներկայացնելը`

առաջացնում է տուգանք՝ ֆիզիկական անձի նկատմամբ՝ տասը հազար դրամի, իրավաբանական անձի կամ պաշտոնատար անձի նկատմամբ` երեսուն հազար դրամի չափով:

3. Հակաանասնահամաճարակային կանխարգելիչ միջոցառումների իրականացման` օրենսդրությամբ սահմանված կարգը խախտելը, եթե դրա հետևանքով խոշոր չափերի գույքային վնաս չի պատճառվել, կամ մարդկանց, կենդանիների կամ բույսերի շրջանում համաճարակ չի տարածվել, կամ չի առաջացրել այլ ծանր հետևանք՝

առաջացնում է տուգանք՝ ֆիզիկական անձի նկատմամբ՝ երեսուն հազար դրամի, իրավաբանական անձի կամ պաշտոնատար անձի նկատմամբ՝ հիսուն հազար դրամից յոթանասուն հազար դրամի չափով:

**Հոդված 216. Մշակաբույսերի սերմերի և տնկանյութի օգտագործման, ներմուծման, հավաստագրման,  պիտակավորման, փաթեթավորման, տարավորման, պահպանման, փոխադրման և իրացման օրենսդրությամբ սահմանված պահանջները խախտելը**

1. Մշակաբույսի սերմերի կամ տնկանյութի որակը բնորոշող ցեղային, տեսակային, տարատեսակային, սորտային, հիբրիդային, կարգային կամ դասային պատկանելության մասին փաստաթղթերը չպահպանելը կամ փաստաթղթերի պահպանման օրենսդրությամբ սահմանված կարգը խախտելը`

առաջացնում է նախազգուշացում:

 2. Տնտեսական արդյունավետության պետական փորձարկում չանցած կամ օգտագործման թույլտվություն ունեցող սորտերի և հիբրիդների ցանկում չգրանցված սորտերի, հիբրիդների կամ տնկանյութի ձևերի՝ օգտագործումը կամ բազմացումը՝

առաջացնում է նախազգուշացում:

3. Մշակաբույսի սերմերի որակական կամ տնկանյութի ապրանքային ցուցանիշների փոփոխությունների վերաբերյալ ողջամիտ ժամկետներում լիազոր մարմին համապատասխան տեղեկատվություն չներկայացնելը`

առաջացնում է նախազգուշացում:

4. Սույն հոդվածի 1-4-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ ֆիզիկական անձանց նկատմամբ հինգ հազար դրամից յոթ հազար դրամի չափով, իրավաբանական անձանց նկատմամբ` տասը հազար դրամից տասնհինգ հազար դրամի չափով:

 5. Օգտագործման թույլտվություն ունեցող սորտերի և հիբրիդների ցանկում չգրանցված սորտերի, հիբրիդի կամ տնկանյութի ներմուծումը կամ առանց մշակաբույսերի սերմերի և տնկանյութի խմբաքանակի սորտի պատկանելության և որակական ցուցանիշների` արտահանող երկրի իրավասու կազմակերպության տրամադրած հավաստագրերի ներմուծումը`

առաջացնում է տուգանք՝ ֆիզիկական անձանց նկատմամբ քսան հազար դրամից քսան հինգ հազար դրամի չափով, իրավաբանական անձանց նկատմամբ` երեսուն հազար դրամից երեսուն հինգ հազար դրամի չափով:

6. Նախահիմնային, հիմնային, վերարտադրված սերմերը կամ ելակետային, հիմնային, հավաստագրված, վերարտադրված կամ սովորական տնկանյութերը չհավաստագրելը՝

առաջացնում է տուգանք՝ ֆիզիկական անձանց նկատմամբ քսան հազար դրամից քսան հինգ հազար դրամի չափով, իրավաբանական անձանց նկատմամբ` երեսուն հազար դրամից երեսուն հինգ հազար դրամի չափով:

7. Սերմերի կամ տնկանյութի որակի փաստաթղթերում արձանագրված սորտային մաքրության, ցեղային, տեսակային, սորտային, հիբրիդային, կարգային կամ դասային պատկանելության ցուցանիշների անհամապատասխանությունը իրացվող սերմերի կամ տնկանյութի հավաստագրին կամ հավաստագրում ամրագրված ցուցանիշների և սերմերի, կամ տնկանյութի խմբաքանակի համապատասխան փաստացի ցուցանիշների միջև անհամապատասխանությունը`

առաջացնում է տուգանք՝ ֆիզիկական անձանց նկատմամբ վաթսուն հազար դրամից վաթսուն հինգ հազար դրամի չափով, իրավաբանական անձանց նկատմամբ` յոթանասուն հազար դրամից յոթանասուն հինգ հազար դրամի չափով:

8.Հավաստագրված սերմերի կամ տնկանյութի պիտակավորման, փաթեթավորման, տարավորման, պահպանման, փոխադրման կամ իրացման օրենսդրությամբ սահմանված պահանջները խախտելը`

առաջացնում է տուգանք՝ ֆիզիկական անձանց նկատմամբ քսան հազար դրամից քառասուն հազար դրամի չափով, իրավաբանական անձանց նկատմամբ` երեսուն հազար դրամից հիսուն հազար դրամի չափով:

**Հոդված 217. Տնային կենդանիներ պահելու կանոնները խախտելը**

1. Տնային կենդանիների տերերի կողմից տնային կենդանիներ պահելու օրենսդրությամբ սահմանված կարգը կամ կանոնները խախտելը`

առաջացնում է տուգանք՝ հինգ հազար դրամի չափով:

2. Սույն հոդվածի 1-ին մասով սահմանված արարքը կատարելը, որի հետևանքով վնաս է պատճառվել այլ անձի գույքին կամ առողջությանը՝

առաջացնում է տուգանք՝ երեսուն հազար դրամի չափով:

**Հոդված 218. Արգելված տեղերում գյուղատնտեսական կենդանիներ պահելը**

 1.Գյուղատնտեսական կենդանիների սեփականատիրոջ կողմից օրենսդրությամբ արգելված տեղերում գյուղատնտեսական կենդանիներ պահելը`

առաջացնում է տուգանք՝ տասը հազար դրամի չափով:

2. Քաղաքային բնակավայրերում առանց թույլտվության գյուղատնտեսական ընտանի կենդանի պահելը՝

առաջացնում է տուգանք՝ տասը հազար դրամի չափով:

**ԳԼՈՒԽ 31.**

**ՇՐՋԱԿԱ ՄԻՋԱՎԱՅՐԻ, ՀՈՂՕԳՏԱԳՈՐԾՄԱՆ ԵՎ ՔԱՂԱՔԱՇԻՆՈՒԹՅԱՆ ԲՆԱԳԱՎԱՌՆԵՐՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 219. Առանց շրջակա միջա վայրի վրա ազդեցության գնահատման և փորձաքննական դրական եզրակացության` փորձաքննության ենթակա գործունեության թույլատրման մասին որոշում ընդունելը և գործունեություն իրականացնելը, ինչպես նաև շրջակա միջավայրի վրա ազդեցության գնահատման և փորձաքննության գործընթացում դիտարկվող շրջակա միջավայրի օբյեկտներին և բնութագրերին փորձաքննական եզրակացությամբ ներկայացվող պահանջները խախտելը**

1. Առանց շրջակա միջավայրի վրա ազդեցության գնահատման և փորձաքննական դրական եզրակացության` փորձաքննության ենթակա գործունեության թույլատրման մասին որոշումընդունելը՝

առաջացնում է տուգանք՝ պաշտոնատար անձի նկատմամբ՝ երկու հարյուր հազար դրամից երկու հարյուր հիսուն հազար դրամի չափով։

 2. Առանց փորձաքննական դրական եզրակացության շրջակա միջավայրի վրա ազդեցության գնահատման փորձաքննության ենթակա Ա կատեգորիայի գործունեության տեսակներ իրականացնելը`

առաջացնում է տուգանք՝ ֆիզիկական անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ` երեք հարյուր հազար դրամից հինգ հարյուր հազար դրամի չափով:

3. Առանց փորձաքննական դրական եզրակացության` շրջակա միջավայրի վրա ազդեցության գնահատման փորձաքննության ենթակա Բ կատեգորիայի գործունեության տեսակներ իրականացնելը՝

առաջացնում է տուգանք ֆիզիկական անձի նկատմամբ՝ հարյուր հիսուն հազար դրամից երկու հարյուր հազար դրամի չափով, իրավաբանական անձի նկատմամբ` երկու հարյուր հազար դրամից չորս հարյուր հազար դրամի չափով:

4. Առանց փորձաքննական դրական եզրակացության շրջակա միջավայրի վրա ազդեցության գնահատման փորձաքննության ենթակա Գ կատեգորիայի գործունեության տեսակներ իրականացնելը`

առաջացնում է տուգանք՝ ֆիզիկական անձի նկատմամբ՝ հարյուր հազար դրամից հարյուր հիսուն հազար դրամի չափով, իրավաբանական անձի նկատմամբ` հարյուր հիսուն հազար դրամից երեք հարյուր հազար դրամի չափով:

5. Սույն հոդվածի 1-4-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

6. Շրջակա միջավայրի վրա ազդեցության գնահատման և փորձաքննության գործընթացում դիտարկվող շրջակա միջավայրի օբյեկտներին կամ բնութագրերին փորձաքննական եզրակացությամբ ներկայացվող պահանջները խախտելը`

առաջացնում է տուգանք ֆիզիկական անձի նկատմամբ` ութսուն հազար դրամից հարյուր հազար դրամի չափով, պաշտոնատար անձի նկատմամբ` երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ երեք հարյուր հազար դրամից հինգ հարյուր հազար դրամի չափով:

**Հոդված 220. Շրջակա միջավայրի վրա ազդեցության գնահատման և փորձաքննության ենթակա գործունեության մասին չիրազեկելը,  հիմնադրութային և նախագծային փաստաթղթերը չհրապարակելը, հասարակական քննարկումների անցկացման կարգը խախտելը**

1. Ձեռնարկողի ներկայացրած հայտի, հաշվետվությունների կամ փորձաքննական եզրակացության նախագծի մասին սահմանված կարգով կամ ժամկետում հանրությանը չծանուցելը՝

առաջացնում է տուգանք՝ ութսուն հազար դրամից հարյուր հազար դրամի չափով:

2. Հիմնադրութային փաստաթղթի կամ նախատեսվող գործունեության կամ դրանց ազդեցության գնահատումների մասին սահմանված կարգով կամ ժամկետում հանրությանը չծանուցելը՝

առաջացնում է տուգանք՝ ութսուն հազար դրամից հարյուր հազար դրամի չափով:

3. Սույն հոդվածի 1-ին կամ 2-րդ մասով սահմանված ծանուցումը, հիմնադրութային կամ նախագծային փաստաթղթերը լիազոր մարմնի կայքում սահմանված կարգով կամ ժամկետում չտեղադրելը՝

առաջացնում է տուգանք՝ հիսուն հազար դրամից ութսուն հազար դրամի չափով:

4. Շրջակա միջավայրի վրա ազդեցության գնահատման և փորձաքննության գործընթացում հանրային քննարկումներ չիրականացնելը՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

5. Շրջակա միջավայրի վրա ազդեցության գնահատման և փորձաքննության գործընթացում հանրային քննարկումների կազմակերպման կամ իրականացման օրենսդրությամբ սահմանված կարգը կամ ժամկետները խախտելը՝

առաջացնում է տուգանք՝ ութսուն հազար դրամից հարյուր հազար դրամի չափով:

6. Շրջակա միջավայրի վրա ազդեցության գնահատման և փորձաքննության գործընթացում հանրության ներկայացրած հիմնավոր կարծիքը փորձաքննական եզրակացությունը հաստատելիս հաշվի չառնելը՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

**Հոդված 221. Օբյեկտները նախագծելու, տեղաբաշխելու, կառուցելու, վերակառուցելու, վերանորոգելու, շահագործման հանձնելու, շահագործելու և շահագործումից հանելու ընթացքում շրջակա միջավայրի պահպանության օրենսդրության պահանջները խախտելը**

1. Արդյունաբերական, գյուղատնտեսական, քաղաքաշինական, գիտական կամ այլ նշանակության օբյեկտները նախագծելու, տեղաբաշխելու, կառուցելու, վերակառուցելու, վերանորոգելու, շահագործման հանձնելու, շահագործելու կամ շահագործումից հանելու ընթացքում շրջակա միջավայրի պահպանության օրենսդրության պահանջն իրավասու անձի կողմից խախտելը, եթե դրա հետևանքով չի առաջացել շրջակա միջավայրի քիմիական կամ կենսաբանական աղտոտվածության, շրջակա միջավայրի վրա վնասակար ֆիզիկական ներգործության սահմանային թույլատրելի մակարդակի էական գերազանցում, կենդանական աշխարհի կամ բուսական աշխարհի, կենդանական աշխարհի կամ բուսական աշխարհի օբյեկտների զանգվածային ոչնչացում կամ այլ ծանր հետևանք և արարքը չի պարունակում սույն օրենսգրքի 31-րդ գլխով սահմանված այլ վարչական իրավախախտման հատկանիշներ`

առաջացնում է տուգանք՝ ֆիզիկական անձի նկատմամբ՝ հարյուր հազար դրամից հարյուր հիսուն հազար դրամի չափով, պաշտոնատար անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով:

2. Սույն հոդվածի 1-ին մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը`

առաջացնում է տուգանք՝ ֆիզիկական անձի նկատմամբ՝ հիսուն հազար դրամից հարյուր հազար դրամի չափով, պաշտոնատար անձի նկատմամբ՝ հարյուր հիսուն հազար դրամից երկու հարյուր հիսուն հազար դրամի չափով, իրավաբանական անձի նկատմամբ՝ հարյուր հիսուն հազար դրամից երկու հարյուր հիսուն հազար դրամի չափով:

**Հոդված 222. Հողամասի նպատակային, գործառնական նշանակության և հողատեսքերի իրավական ռեժիմը խախտելը**

1. Հողամասի՝ ըստ նպատակային կամ գործառնական նշանակության կամ հողատեսքերի օգտագործման օրենսդրությամբ սահմանված պահանջները խախտելը, որը չի հանգեցրել հողի փչացման և չի պարունակում սույն հոդվածով սահմանված այլ վարչական իրավախախտման հատկանիշներ`

առաջացնում է տուգանք՝ ֆիզիկական անձի նկատմամբ հիսուն հազար դրամից ութսուն հազար դրամի չափով, իրավաբանական անձի նկատմամբ՝ ութսուն հազար դրամից հարյուր հազար դրամի չափով:

2. Հողամասինպատակայինկամգործառնականնշանակությունըինքնակամ փոխելը, որը չի հանգեցրել հողի փչացման**`**

առաջացնում է տուգանք՝ ֆիզիկական անձի նկատմամբ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով:

3. Հողամասի նպատակային կամ գործառնական նշանակության ինքնակամ փոփոխումն իրավասու վարչական մարմնի կողմից չկանխելը՝

առաջացնում է տուգանք՝ ութսուն հազար դրամից հարյուր հազար դրամի չափով:

4. Համայնքի ղեկավարի կողմից հողամասի նպատակային նշանակության փոփոխման մասին սահմանված ժամկետում կամ կարգով լիազոր մարմնին չհայտնելը`

առաջացնում է տուգանք՝ հիսուն հազար դրամից ութսուն հազար դրամի չափով:

5. Գյուղատնտեսականնշանակությանկամանտառայինհողերում՝բարձրարժեքհողատեսքերը **(**բազմամյատնկարկ**,** վարելահող**)** առավելցածրարժեքհողատեսքերիկամ գյուղատնտեսական հողատեսքերը ոչ գյուղատնտեսական նշանակության հողերի ինքնակամփոխադրելը, որը չի հանգեցրել հողի փչացման`

առաջացնում է տուգանք՝ ֆիզիկական անձի նկատմամբ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով:

**Հոդված 223. Հողաշինարարական փաստաթղթերի կազմման, ներտնտեսային հողաշինարարական նախագծերի, հողերի օգտագործման սխեմաների մշակման սահմանված կարգը խախտելը**

1. Հողաշինարարական փաստաթղթերի տեխնիկական առաջադրանքի կամ հողաշինարարական փաստաթղթերի կազմման օրենսդրությամբ սահմանված կարգը խախտելը, չի պարունակում սույն հոդվածով սահմանված այլ վարչական իրավախախտման հատկանիշներ ՝

առաջացնում է տուգանք՝ հիսուն հազար դրամից հարյուր հազար դրամի չափով:

2. Ներտնտեսային հողաշինարարական նախագծերի օրենսդրությամբ սահմանված պահանջները չկատարելը կամ ոչ պատշաճ կատարելը`

առաջացնում է տուգանք՝ ֆիզիկական անձի նկատմամբ հիսուն հազար դրամից ութսուն հազար դրամի չափով, իրավաբանական անձի նկատմամբ՝ ութսուն հազար դրամից հարյուր քսան հազար դրամի չափով:

3. Ներտնտեսային հողաշինարարական նախագծերի պահանջներն առանց լիազոր մարմնի համաձայնության փոփոխելը՝

առաջացնում է տուգանք՝ ֆիզիկական անձի նկատմամբ երեսուն հազար դրամից հիսուն հազար դրամի չափով, իրավաբանական անձի նկատմամբ՝ հիսուն հազար դրամից ութսուն հազար դրամի չափով:

4. Հողերի օգտագործման օգտագործման (ժամանակավոր, գոտիավորման,) սխեմաները օրենսդրությամբ սահմանված կարգի խախտմամբ մշակելը՝

առաջացնում է տուգանք ՝ հիսուն հազար դրամից ութսուն հազար դրամի չափով:

**Հոդված 224. Հողամասի կադաստրի վարման, պետական հաշվառման, մոնիթորինգի, գնահատման կարգը և հարկադիր սերվիտուտը խախտելը**

1. Հողամասի կադաստրի վարման, պետական հաշվառման, մոնիթորինգի կամ գնահատման օրենսդրությամբ սահմանված կարգը խախտելը՝

առաջացնում է տուգանք՝ պաշտոնատար անձի նկատմամբ՝ քառասուն հազար դրամից ութսուն հազար դրամի չափով:

2. Հասարակական կարիքների համար սահմանված հողամասի հարկադիր սերվիտուտը խախտելը՝

առաջացնում է տուգանք՝ հիսուն հազար դրամից ութսուն հազար դրամի չափով:

**Հոդված 225. Ախտահարման ենթարկված հողամասում գյուղատնտեսական մթերքներ արտադրելը և դրանք իրացնելը**

1. Սահմանված պահանջներին (նորմերին, կանոններին, նորմատիվներին) համապատասխանող արտադրանքի ստացումը չապահովող տեխնածին, համաճարակային կամ այլ վնասակար երևույթների հետևանքով ախտահարման ենթարկված ոչ պիտանի հողամասում գյուղատնտեսական մթերքներ արտադրելը՝

առաջացնում է տուգանք՝ ֆիզիկական անձի նկատմամբ ութսուն հազար դրամից հարյուր քսան հազար դրամի չափով, իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով:

2. Սահմանված պահանջներին (նորմերին, կանոններին, նորմատիվներին) համապատասխանող արտադրանքի ստացումը չապահովող տեխնածին, համաճարակային կամ այլ վնասակար երևույթների հետևանքով ախտահարման ենթարկված ոչ պիտանի հողամասում արտադրված գյուղատնտեսական մթերքներն իրացնելը՝

առաջացնում է տուգանք՝ ֆիզիկական անձի նկատմամբ հարյուր հիսուն հազար դրամից երկու հարյուր հազար դրամի չափով, իրավաբանական անձի նկատմամբ՝ երեք հարյուր հազար դրամից չորս հարյուր հազար դրամի չափով:

3. Սույն հոդվածի 1-ին կամ 2-րդ մասով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 226**. **Պետությանը և համայնքին սեփականության իրավունքով պատկանող հողամասի օտարման, օգտագործման և կառուցապատման իրավունքով տրամադրելու կարգը խախտելը**

1. Պետությանը կամ համայնքին սեփականության իրավունքով պատկանող հողամասի կամ պետական, համայնքային սեփականություն հանդիսացող շենքով կամ շինությամբ զբաղեցված հողամասի օտարման կամ օգտագործման տրամադրելու կարգը խախտելը, եթե արարքը չի պարունակում սույն հոդվածով սահմանված այլ վարչական իրավախախտման հատկանիշներ՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

2. Պետական կամ համայնքային սեփականություն հանդիսացող հողամասը վարձակալության կամ կառուցապատման իրավունքով տրամադրելու նպատակով մրցույթ անցկացնելու կարգը խախտելը, եթե արարքը չի պարունակում սույն հոդվածով սահմանված այլ վարչական իրավախախտման հատկանիշներ՝

առաջացնում է տուգանք՝ երկու հարյուր հազար դրամից երեք հարյուր հազար դրամի չափով:

3. Քաղաքաշինական ծրագրային փաստաթղթերի կամ քաղաքաշինական պարտադիր նորմերի պահանջների խախտմամբ կամ քաղաքաշինական ծրագրային փաստաթղթերի բացակայության դեպքում պետական կամ համայնքային սեփականության հողամասերն օտարելը կամ կառուցապատման իրավունքով տրամադրելը, ինչպես նաև հողահատկացման առաջարկին դրական եզրակացություն տալը`

առաջացնում է տուգանք՝ չորս հարյուր հազար դրամից հինգ հարյուր հազար դրամի չափով:

4.Սույն հոդվածի 1-3-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի կրկնապատիկի չափով և որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկում` մինչև մեկ տարի ժամկետով:

**Հոդված 227. Հողերի պահպանության պահանջները չկատարելը, հողը փչացնելը**

1.Հողամասի սեփականատիրոջ կամ օգտագործողի կողմից հողերը, այդ թվում` անտառները և անտառային հողերը, ջրայինկամհողմային հողատարումից, ողողումներից, ճահճացումից, կրկնակի աղակալումից, կարծրացումից, արտադրականկամ կենցաղային թափոններով, արդյունաբերական արտանետումներով կամ արտադրական կեղտաջրերով, քիմիական կամ ռադիոակտիվ նյութերով աղտոտումից, անապատացումից, սողանքներից, մանրէամակաբուծային կամ կարանտինային վնասատուների վարակումից, մոլախոտերից, թփուտներից կամ հողի վիճակը վատթարացնող այլ ազդեցություններից  պահպանելու պահանջները չկատարելով կամ հողը հանելու, տեղափոխելու, օգտագործելու կանոնը խախտելով կամ այլ եղանակով հողն աղտոտելը, թունավորելը կամ այլ կերպ փչացնելը, որը խոշոր չափերի գույքային կամ այլ էական վնաս չի պատճառել կենդանական կամ բուսական աշխարհին կամ դրանց պաշարներին, հողին կամ ջրերին կամ չի առաջացրել այլ ծանր հետևանք`

առաջացնում է տուգանք՝ յուրաքանչյուր աղտոտված մեկ քառակուսի մետրի համար՝ ֆիզիկական անձի նկատմամբ` հինգ հազար դրամից քսան հազար դրամի չափով, իրավաբանական անձի նկատմամբ՝ տասը հազար դրամից քսան հինգ հազար դրամի չափով:

2. Սույն հոդվածի 1-ին մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը`

առաջացնում է տուգանք՝ յուրաքանչյուր աղտոտված մեկ քառակուսի մետրի համար՝ ֆիզիկական անձի նկատմամբ` երեք հազար դրամից տասն հինգ հազար դրամի չափով, իրավաբանական անձի նկատմամբ՝ հինգ հազար դրամից քսան հազար դրամի չափով:

3. Սույն հոդվածի 1-ին կամ 2-րդ մասերով սահմանված արարքը կատարելը` բնության հատուկ պահպանվող տարածքում կամ էկոլոգիական աղետի կամ արտակարգ էկոլոգիական դրության գոտում`

առաջացնում է տուգանք՝ յուրաքանչյուր աղտոտված մեկ քառակուսի մետրի համար՝ ֆիզիկական անձի նկատմամբ` ութ հազար դրամից քսան հինգ հազար դրամի չափով, իրավաբանական անձի նկատմամբ՝ տասը հինգ հազար դրամից երեսուն հազար դրամի չափով:

4. Շենք կամ շինություն նախագծելիս, շահագործելիս կամ վերակառուցելիս կամ նոր տեխնոլոգիաներ ներդնելիս հողերի պահպանության պահանջները չկատարելը, եթե արարքը չի պարունակում սույն հոդվածով սահմանված այլ վարչական իրավախախտման հատկանիշներ ՝

առաջացնում է տուգանք՝ ֆիզիկական անձի նկատմամբ հիսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով:

5. Սույն հոդվածի 1-3-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի կրկնապատիկի չափով:

**Հոդված 228.** **Հողօգտագործման սահմանները խախտելը և սահմանանիշերը ոչնչացնելը, դրանք չկանխելը**

1. Հողօգտագործման սահմանները խախտելը, ինչպես նաև սահմանանիշերը ոչնչացնելը կամ չտեղադրելը`

առաջացնում է տուգանք՝ ֆիզիկական անձի նկատմամբ հիսուն հազար դրամից ութսուն հազար դրամից չափով, իրավաբանական անձի նկատմամբ՝ հարյուր հազար դրամից հարյուր քսան հազար դրամի չափով:

2. Հողօգտագործման սահմանները խախտումը կամ սահմանանիշերի ոչնչացումը չկանխելը`

առաջացնում է տուգանք՝ պաշտոնատար անձի նկատմամբ ութսուն հազար դրամից հարյուր քսան հազար դրամից չափով:

**Հոդված 229. Հողի բերրի շերտի օգտագործման, պահպանման, վաճառքի և հաշվառման կարգը խախտելը**

1. Հողամասը օգտագործողի կողմից հողի բերրի շերտի հանման, պահեստավորման, տեղափոխման, օգտագործման կամ պահման օրենսդրությամբ սահմանված կարգը խախտելը ՝

առաջացնում է տուգանք՝ ֆիզիկական անձի նկատմամբ քսան հազար դրամից քառասուն հազար դրամի չափով, իրավաբանական անձի նկատմամբ՝ ութսուն հազար դրամից հարյուր հազար դրամի չափով:

2. Շինարարական աշխատանքներ կատարելու հետևանքով հանված հողի բերրի շերտի վաճառքի կարգը խախտելը ՝

առաջացնում է տուգանք՝ ֆիզիկական անձի նկատմամբ երեսուն հազար դրամից հիսուն հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով:

3. Շինարարական աշխատանքներ կատարելու հետևանքով հանված հողի բերրի շերտը ապօրինի վաճառելը`

առաջացնում է տուգանք՝ ֆիզիկական անձի նկատմամբ հարյուր հիսուն հազար դրամից երկու հարյուր հազար դրամի չափով, իրավաբանական անձի նկատմամբ՝ երկու հարյուր հիսուն հազար դրամից երեք հարյուր հազար դրամի չափով:

4. Հողի բերրի շերտի հանման, պահեստավորման, տեղափոխման, օգտագործման կամ պահման մասին տվյալների հաշվառման մատյանը սահմանված կարգի խախտմամբ վարելը՝

առաջացնում է տուգանք՝ երեսուն հազար դրամից հիսուն հազար դրամի չափով:

5. Հողի բերրի շերտի օգտագործման կարգը խախտելը`

առաջացնում է տուգանք՝ ֆիզիկական անձի նկատմամբ երեսուն հազար դրամից հիսուն հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով:

6. Հողամասի սեփականատիրոջ կամ օգտագործողի կողմից հողի բերրի շերտը չկուտակելը, չպահպանելը կամ ոչ արդյունավետ կամ ոչ նպատակային օգտագործելը, կամ ապօրինի տեղափոխելը, կամ հողեի բերրիության վերականգման պահանջները չկատարելը՝

առաջացնում է տուգանք՝ ֆիզիկական անձի նկատմամբ հիսուն հազար դրամից ութսուն հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով:

7. Գյուղատնտեսական նշանակության հողերի բերրիության կամ այլ օգտակար հատկությունների պահպանության կամ վերականգնման սահմանված կարգը խախտելը`

առաջացնում է տուգանք՝ ֆիզիկական անձի նկատմամբ երեսուն հազար դրամից հիսուն հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով:

8. Անտառային հողերի բերրի շերտը վնասելը կամ ոչնչացնելը՝

առաջացնում է տուգանք՝ ութսուն հազար դրամից հարյուր հազար դրամի չափով:

**Հոդված 230. Ընդերքօգտագործման հետ կապված գործունեության հրապարակայնության կանոնները խախտելը**

1. Ընդերքի մասին օրենսգրքին համապատասխան ընդերքօգտագործման հետ կապված գործունեության վերաբերյալ լիազոր մարմին կամ Կառավարության աշխատակազմ հրապարակային հաշվետվություն ներկայացնելու պարտավորություն ունեցող իրավաբանական անձանց կողմից համապատասխան հաշվետվությունը սահմանված ժամկետում չներկայացնելը՝

առաջացնում է տուգանք` իրավաբանական անձի նկատմամբ` հարյուր հիսուն հազար դրամի չափով:

2. Սույն հոդվածի 1-ին մասով սահմանված հաշվետվությունը ներկայացնելու գրավոր պահանջն ստանալուց հետո՝ 10 աշխատանքային օրվա ընթացքում այն չկատարելը՝

առաջացնում է տուգանք` իրավաբանական անձի նկատմամբ` երկու հարյուր հազար դրամի չափով:

3. Սույն հոդվածի 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք` իրավաբանական անձի նկատմամբ` երեք հարյուր հազար դրամի չափով:

**Հոդված 231. Առանց օգտագործման իրավունքի ընդերքօգտագործման իրականացումը**

1. Առանց ընդերքօգտագործման իրավունքի երկարաբանական ուսումնասիրության իրականացումը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ չորս հարյուր հազար դրամից յոթ հարյուր հազար դրամի չափով:

2. Օգտակար հանածոյի արդյունահանման նպատակով ընդերքի օգտագործումը առանց ընդերքօգտագործման իրավունքի, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ հինգ հարյուր հազար դրամից ութ հարյուր հազար դրամի չափով:

3. Օգտակար հանածոյի արդյունահանման նպատակով ընդերքօգտագործման պայմանագրի կնքման, թույլտվության տրամադրման կամ լեռնահատկացման ակտի տրամադրման կամ օգտակար հանածոյի արդյունահանման նպատակով ընդերքաբանական փորձաքննության կամ տեխնիկական անվտանգության փորձաքննության անցկացման օրենսդրությամբ սահմանված կարգը խախտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք ՝ ութսուն հազար դրամից հարյուր հազար դրամի չափով:

4. Սույն հոդվածի 1-ին կամ 2-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը`

առաջացնում է տուգանք՝ երկու հարյուր հազար դրամից չորս հարյուր հազար դրամի չափով:

5. Սույն հոդվածի 3-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը`

առաջացնում է տուգանք՝ հիսուն հազար դրամից յոթանասուն հազար դրամի չափով:

6. Սույն հոդվածի 1-2-րդ և 4-րդ մասերով սահմանված արարքներից որևէ մեկը կատարելը` բնության հատուկ պահպանվող տարածքում կամ էկոլոգիական աղետի կամ արտակարգ էկոլոգիական դրության գոտում`

առաջացնում է տուգանք՝ չորս հարյուր հիսուն հազար դրամից ութ հարյուր հիսուն հազար դրամի չափով:

7. Սույն հոդվածի 3-րդ և 5-րդ մասերով սահմանված արարքներից որևէ մեկը կատարելը` բնության հատուկ պահպանվող տարածքում կամ էկոլոգիական աղետի կամ արտակարգ էկոլոգիական դրության գոտում`

առաջացնում է տուգանք ՝ հարյուր հազար դրամից հարյուր քսան հազար դրամի չափով:

**Հոդված 232. Ընդերքօգտագործման իրավունքի փոխանցման կարգը խախտելը**

1. Առանց իրավասու մարմնի համաձայնության ընդերքօգտագործողի կողմից ընդերքօգտագործման իրավունքի փոխանցումն այլ անձի, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ երեք հարյուր հազար դրամից վեց հարյուր հազար դրամի չափով՝ թույլտվության գործողության դադարեցմամբ:

2. Սույն հոդվածի 2-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով՝ թույլտվության գործողության կասեցմամբ կամ առանց դրա:

**Հոդված 233. Ընդերքի առանձին տեղամասերի տիրապետման, օգտագործման և տնօրինման կարգը խախտելը**

1. Ընդերքի տեղամասերը վաճառելը, այլ կերպ օտարելը կամ որպես գրավի առարկա օգտագործելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ երեք հարյուր հազար դրամից վեց հարյուր հազար դրամի չափով թույլտվության գործողության դադարեցմամբ:

2. Ընդերքի առանձին տեղամասերի օգտագործումն այնպիսի հողամասերում, որտեղ կան գերեզմաններ, բնության, պատմության և մշակութային հուշարձաններ, Հայաստանի Հանրապետության կարմիր գրքում գրանցված բույսեր, կենդանիների բնակատեղեր կամ կենդանիների միգրացիոն ուղիներ, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ երեք հարյուր հազար դրամից չորս հարյուր հազար դրամի չափով՝ թույլտվության գործողության կասեցմամբ կամ առանց դրա:

3. Սույն հոդվածի 1-ին կամ 2-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

1. Ընդերքի օգտագործումը ոչ այն նպատակներով, որի համար տրամադրվել է՝

առաջացնում է տուգանք՝ չորս հարյուր հազար դրամից վեց հարյուր հազար դրամի չափով` թույլտվության գործողության կասեցմամբ կամ առանց դրա:

5. Ընդերքօգտագործման իրավունքում չնշված օգտակար հանածոների կուտակումների հայտնաբերման, հազվագյուտ կամ գիտամշակութային արժեք ներկայացնող օբյեկտների առկայության կամ չնախատեսված էկոլոգիական ռիսկերի ի հայտ գալու մասին սահմանված ժամկետում լիազոր մարմնին չտեղեկացնելը՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

6. Սույն հոդվածի 4-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ երկու հարյուր հազար դրամից չորս հարյուր հազար դրամի չափով` թույլտվության գործողության կասեցմամբ կամ առանց դրա:

7. Սույն հոդվածի 5-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հիսուն հազար դրամից հարյուր հազար դրամի չափով:

8. Սույն հոդվածի 2-րդ և 4-5-րդ մասով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք՝ վեց հարյուր հազար դրամից ութ հարյուր հազար դրամի չափով՝ թույլտվության գործողության կասեցմամբ կամ առանց դրա, թույլտվության գործողության դադարեցմամբ կամ առանց դրա:

**Հոդված 234. Ընդերքօգտագործման իրավունքի գրավադրման կարգը խախտելը**

1. Ընդերքօգտագործման իրավունքի գրավադրման կամ գրավի առարկա հանդիսացող ընդերքօգտագործման իրավունքի հարկադիր օտարման օրենսդրությամբ սահմանված կարգը ընդերքօգտագործողի կողմից խախտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ հարյուր հազար դրամից երկու հարյուր հազար դրամի չափով:

2. Սույն հոդվածի 2-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հիսուն հազար դրամից հարյուր հազար դրամի չափով:

**Հոդված 235. Ընդերքի երկրաբանական ուսումնասիրության իրավունքի տրամադրման և իրականացման կարգը խախտելը**

1. Երկրաբանական ուսումնասիրության թույլտվության, համաձայնության տրամադրման կամ պայմանագրի կնքման օրենսդրությամբ սահմանված կարգը խախտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ հիսուն հազար դրամից հարյուր հազար դրամի չափով:

2. Սույն հոդվածի 1-ին մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ երեսուն հազար դրամից հիսուն հազար դրամի չափով:

3. Ռադիոակտիվ հումքի երկրաբանական ուսումնասիրության նպատակով ընդերքօգտագործման իրավունքի ձեռքբերման համար հատուկ թույլտվության տրամադրման օրենսդրությամբ սահմանված կարգը խախտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

4. Սույն հոդվածի 3-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հիսուն հազար դրամից հարյուր հազար դրամի չափով:

5. Ընդերքօգտագործողի կողմից երկրաբանական ուսումնասիրություններ իրականացնելիս համաձայնությամբ, թույլտվությամբ, պայմանագրով կամ աշխատանքային ծրագրով սահմանված կարգը խախտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ երկու հարյուր հազար դրամից հինգ հարյուր հազար դրամի չափով՝ թույլտվության գործողության կասեցմամբ կամ առանց դրա:

6. Սույն հոդվածի 5-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հարյուր հազար դրամից չորս հարյուր հազար դրամի չափով՝ թույլտվության գործողության կասեցմամբ կամ առանց դրա:

7. Երկրաբանական ուսումնասիրության աշխատանքային ծրագրի փոփոխման օրենսդրությամբ սահմանված կարգը խախտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ քառասուն հազար դրամից ութսուն հազար դրամի չափով:

8. Սույն հոդվածի 7-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ քսան հազար դրամից քառասուն հազար դրամի չափով:

9. Երկրաբանական ուսումնասիրության համար տրամադրված ընդերքի տեղամասից օգտակար հանածո տեղափոխելը, փորձնական հանույթ իրականացնելը կամ տեղամասից տեղափոխելը, եթե դա չի իրականացվում օգտակար հանածոյի արժեքը որոշելու կամ օգտակար հանածոյի փորձաքննություն անցկացնելու նպատակով, և որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ երկու հարյուր հազար դրամից չորս հարյուր հազար դրամի չափով:

10. Սույն հոդվածի 9-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հարյուր հազար դրամից երեք հարյուր հազար դրամի չափով:

11. Սույն հոդվածի 5-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք՝ չորս հարյուր հազար դրամից վեց հարյուր հազար դրամի չափով՝ թույլտվության գործողության կասեցմամբ կամ թույլտվության գործողության դադարեցմամբ:

**Հոդված 236. Երկրաբանական տեղեկատվության տիրապետման, օգտագործման և տնօրինման կարգը խախտելը**

1. Պետական ընդերքաբանական փորձաքննություն անցած երկրաբանական տեղեկատվությունն ընդերքօգտագործման իրավունքից բխող սահմանափակումների խախտմամբ տիրապետելը, օգտագործելը կամ տնօրինելը կամ այդ տեղեկատվությունը լիազոր մարմնին սահմանված կարգով կամ ժամկետում չտրամադրելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք` հարյուր հազար դրամից երկու հարյուր հիսուն հազար դրամի չափով:

2. Երկրաբանական տեղեկատվությունը երրորդ անձի համար բացահայտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

3. Սույն հոդվածի 1-ին կամ 2-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ ութսուն հազար դրամից հարյուր հազար դրամի չափով:

**Հոդված 237. Օգտակար հանածոյի արդյունահանման նպատակով տրամադրված տեղամասի ընդլայնման կարգը խախտելը**

1. Օգտակար հանածոյի արդյունահանման նպատակով ընդերքի երկրաբանական ուսումնասիրության համար տրամադրված ընդերքի տեղամասի ընդլայնման մասին որոշման ընդունման օրենսդրությամբ սահմանված կարգը խախտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ ութսուն հազար դրամից հարյուր հազար դրամի չափով:

2. Սույն հոդվածի 1-ին մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ քառասուն հազար դրամից ութսուն հազար դրամի չափով:

3. Օգտակար հանածոյի արդյունահանման նպատակով ընդերքի երկրաբանական ուսումնասիրության համար տրամադրված ընդերքի տեղամասի ընդլայնման օրենսդրությամբ սահմանված կարգը ընդերքօգտագործողի կողմից խախտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով:

4. Սույն հոդվածի 3-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

5. Սույն հոդվածի 1-ին կամ 2-րդ մասերով սահմանված արարքը կատարելը` բնության հատուկ պահպանվող տարածքում կամ էկոլոգիական աղետի կամ արտակարգ էկոլոգիական դրության գոտում`

առաջացնում է տուգանք՝ ութսուն հազար դրամից հարյուր քսան հազար դրամի չափով:

6. Սույն հոդվածի 3-րդ կամ 4-րդ մասերով սահմանված արարքը կատարելը` բնության հատուկ պահպանվող տարածքում կամ էկոլոգիական աղետի կամ արտակարգ էկոլոգիական դրության գոտում`

առաջացնում է տուգանք՝ երկու հարյուր հազար դրամից երեք հարյուր հիսուն հազար դրամի չափով:

**Հոդված 238. Օգտակար հանածոների արդյունահանման պայմանների փոփոխման կարգը խախտելը**

1. Առանց լիազոր մարմնի հետ համաձայնեցման օգտակար հանածոյի արդյունահանման նախագծի փոփոխումը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք`

առաջացնում է տուգանք՝ երեք հարյուր հազար դրամից չորս հարյուր հազար դրամի չափով՝ թույլտվության գործողության կասեցմամբ կամ առանց դրա, կամ թույլտվության գործողության դադարեցմամբ կամ առանց դրա:

2. Սույն հոդվածի 1-ին մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ երկու հարյուր հազար դրամից երեք հարյուր հազար դրամի չափով՝ թույլտվության գործողության կասեցմամբ կամ առանց դրա:

3. Օգտակար հանածոյի արդյունահանման նպատակով ընդերքօգտագործման թույլտվության ժամկետի երկարաձգման կամ արդյունահանման նախագծի փոփոխման մասին որոշման կայացման օրենսդրությամբ սահմանված կարգը խախտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ հիսուն հազար դրամից հարյուր հազար դրամի չափով:

4. Սույն հոդվածի 3-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ երեսուն հազար դրամից հիսուն հազար դրամի չափով:

5. Առանց լիազոր մարմնի որոշման օգտակար հանածոյի արդյունահանման իրավունք ունեցող սուբյեկտի կողմից իրեն տրամադրված ընդերքի տեղամասի ընդլայնումը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ հինգ հարյուր հազար դրամից ութ հարյուր հազար դրամի չափով:

6. Սույն հոդվածի 5-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ երկու հարյուր հազար դրամից հինգ հարյուր հազար դրամի չափով:

7. Ընդերքի երկրաբանական ուսումնասիրության իրավունքից հրաժարման կամ ընդերքի տեղամասից հրաժարվելու օրենսդրությամբ սահմանված կարգը խախտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ պաշտոնատար անձի նկատմամբ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից երկու հարյուր հազար դրամի չափով:

8. Սույն հոդվածի 7-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ պաշտոնատար անձի նկատմամբ քառասուն հազար դրամից ութսուն հազար դրամի չափով, իրավաբանական անձի նկատմամբ՝ հիսուն հազար դրամից հարյուր հազար դրամի չափով:

**Հոդված 239. Ընդերքօգտագործման հետևանքով խախտված հողերի ռեկուլտիվացման կարգը խախտելը**

1. Ընդերքօգտագործման հետևանքով խախտված հողերի ռեկուլտիվացման աշխատանքները չկատարելը կամ ոչ պատշաճ կատարելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ հինգ հարյուր հազար դրամից ութ հարյուր հազար դրամի չափով:

2. Սույն հոդվածի 1-ին մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

3. Շրջակա միջավայրի պահպանության դրամագլխին հատկացումները սահմանված ժամկետում, կարգով կամ չափով չկատարելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

4. Սույն հոդվածի 2-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հիսուն հազար դրամից հարյուր հազար դրամի չափով:

**Հոդված 240. Օգտակար հանածոների արդյունահանման պահանջները խախտելը**

1. Ընդերքօգտագործողի կողմից հանքավայրի հարուստ տեղամասերի ընտրովի մշակելը, օգտակար հանածոների պաշարները ոչ լիակատար կորզելը, օգտակար հանածոների պահեստավորման կամ պահման պահանջները չկատարելը, հիմնական կամ համատեղ գտնվող օգտակար հանածոները ոչ համալիր օգտագործելը կամ հանույթի ժամանակ օգտակար հանածոների գերնորմատիվ կորուստները կամ գերնորմատիվ աղքատացում թույլ տալը, որոնք խոշոր չափերի գույքային կամ այլ էական վնաս չեն պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չեն առաջացրել այլ ծանր հետևանք՝ ՝

առաջացնում է տուգանք՝ հինգ հարյուր հազար դրամից ութ հարյուր հազար դրամի չափով՝ թույլտվության գործողության կասեցմամբ կամ առանց դրա, կամ թույլտվության գործողության դադարեցմամբ կամ առանց դրա:

2. Սույն հոդվածի 1-ին մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով՝ թույլտվության գործողության կասեցմամբ կամ առանց դրա:

3. Օգտակար հանածոների հանքավայրերի մակերեսներն ինքնակամ կառուցապատելը կամ այդ մակերեսներն օգտագործելը՝ թույլտվությամբ չնախատեսված նպատակներով կամ օրենսդրությամբ կամ պայմանագրով կամ դրանցով սահմանված կարգի խախտմամբ, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ չորս հարյուր հազար դրամից վեց հարյուր հազար դրամի չափով՝ թույլտվության գործողության կասեցմամբ կամ առանց դրա, կամ թույլտվության գործողության դադարեցմամբ կամ առանց դրա:

4. Սույն հոդվածի 3-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ երկու հարյուր հազար դրամից երեք հարյուր հազար դրամի չափով՝ թույլտվության գործողության կասեցմամբ կամ առանց դրա:

5. Լեռնային փորվածքների լցոնման, մեկուսացման, ցանկապատման կամ հրդեհումից կամ հեղեղումից օգտակար հանածոների հանքավայրերի պահպանման պահանջները չկատարելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ չորս հարյուր հազար դրամից վեց հարյուր հազար դրամի չափով՝ թույլտվության գործողության կասեցմամբ կամ առանց դրա, կամ թույլտվության գործողության դադարեցմամբ կամ առանց դրա:

6. Սույն հոդվածի 5-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ երկու հարյուր հազար դրամից երեք հարյուր հազար դրամի չափով՝ թույլտվության գործողության կասեցմամբ կամ առանց դրա:

7. Ընդերքօգտագործողի կողմից ընդերքն օգտագործելիս օգտակար հանածոների որակը կամ հանքավայրերի արդյունաբերական արժեքը նվազեցնող գործընթացներից օգտակար հանածոների հանքավայրերի պահպանման պահանջները չկատարելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ չորս հարյուր հազար դրամից վեց հարյուր հազար դրամի չափով՝ թույլտվության գործողության կասեցմամբ կամ առանց դրա, կամ թույլտվության գործողության դադարեցմամբ կամ առանց դրա:

8. Սույն հոդվածի 7-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ երկու հարյուր հազար դրամից երեք հարյուր հազար դրամի չափով՝ թույլտվության գործողության կասեցմամբ կամ առանց դրա:

9. Ստորերկրյա քաղցրահամ կամ հանքային ջրերի ռեժիմային դիտարկման հորատանցքերը կամ մարկշեյդերական կամ երկրաբաշխական նշանները ոչնչացնելը կամ վնասելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

10. Սույն հոդվածի 9-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հիսուն հարյուր հազար դրամից հարյուր հազար դրամի չափով:

11. Օգտակար հանածոյի արդյունահանման իրավունք ստացած սուբյեկտի կողմից արդյունահանում իրականացնելիս արդյունահանման պայմանագիրը, նախագիծը կամ օգտակար հանածոյի արդյունահանման, տեղափոխման կամ վերամշակման ստանդարտները, նորմերը կամ անվտանգության կանոնները խախտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով՝ թույլտվության գործողության կասեցմամբ կամ առանց դրա, կամ թույլտվության գործողության դադարեցմամբ կամ առանց դրա:

12. Սույն հոդվածի 11-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հարյուր հարյուր հազար դրամից երեք հարյուր հազար դրամի չափով՝ թույլտվության գործողության կասեցմամբ կամ առանց դրա:

13. Առանց բնապահպանական կառավարման, ընդերքօգտագործման թափոնների կառավարման կամ ընդերքօգտագործման թափոնների վերամշակման պլանների, մշտադիտարկման ծրագրի կամ հանքի փակման ծրագրի օգտակար հանածոների արդյունահանման նպատակով ընդերքօգտագործում իրականացնելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ երկու հարյուր հազար դրամից երեք հարյուր հազար դրամի չափով:

14. Սույն հոդվածի 13-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

15. Բնապահպանական կառավարման, ընդերքօգտագործման թափոնների կառավարման կամ ընդերքօգտագործման թափոնների վերամշակման պլանների, մշտադիտարկման ծրագրի կամ հանքի փակման ծրագրի պահանջները խախտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով՝ թույլտվության գործողության կասեցմամբ կամ առանց դրա:

16. Սույն հոդվածի 15-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հիսուն հազար դրամից հարյուր հիսուն հազար դրամի չափով:

17. Սույն հոդվածի 1-ին կամ 3-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք՝ վեց հարյուր հազար դրամից ութ հարյուր հազար չափով՝ թույլտվության գործողության կասեցմամբ կամ առանց դրա, կամ թույլտվության գործողության դադարեցմամբ կամ առանց դրա:

**Հոդված 241. Հանքավայրում կոնդիցիաները և պաշարները չվերագնահատելը, երկրաբանական, մարկշեյդերական և այլ փաստագրություն, պաշարների շարժի գրանցամատյան չվարելը**

1. Շահագործվող հանքավայրում (տեղամասերում) սահմանված ժամկետում կամ կարգով կոնդիցիաները կամ պաշարները չվերագնահատելը կամ լիազոր մարմին վերահաստատման չներկայացնելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

2. Սույն հոդվածի 2-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

3. Երկրաբանական, մարկշեյդերական, այլ փաստագրություն կամ օգտակար հանածոների պաշարների ամենօրյա շարժի գրանցամատյան չվարելը կամ ոչ պատշաճ վարելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք ՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

4. Ուսումնասիրված, արդյունահանված կամ ընդերքում կորսված օգտակար հանածոների պաշարների, դրանցում պարունակած բաղադրամասերի, որակի կամ քանակի մասին տվյալներ չհավաքելը կամ չպահպանելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

5. Սույն հոդվածի 3-րդ կամ 4-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հիսուն հազար դրամից հարյուր հազար դրամի չափով:

**Հոդված 242. Ընդերքօգտագործման գործունեության դադարեցման վերաբերյալ պահանջները չկատարելը**

1. Ընդերքօգտագործողի կողմից հանքարդյունահանման համալիրն ապամոնտաժելիս հանքի փակման ծրագրի պահանջները չկատարելը կամ ոչ պատշաճ կատարելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

2. Օգտակար հանածոյի արդյունհանման հետ կապված լեռնային փորվածքների կամ կառույցների կոնսերվացման օրենսդրությամբ սահմանված կարգը խախտելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

3. Սույն հոդվածի 1-ին կամ 2-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հարյուր հազար դրամից երեք հարյուր հազար դրամի չափով:

4. Օգտակար հանածոյի արդյունահանված տարածքի, արդյունահանման ընթացքում առաջացած արտադրական լցակույտերի տեղադիրքի կամ դրանց հարակից համայնքների բնակչության անվտանգության կամ առողջության ապահովման նպատակով մշտադիտարկումների համար սահմանված վճարումները սահմանված կարգով, չափով կամ ժամկետում չկատարելը, որը խոշոր չափերի գույքային կամ այլ էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին, շրջակա միջավայրին կամ հասարակության կամ պետության օրինական շահերին, կամ չի առաջացրել այլ ծանր հետևանք՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

5. Սույն հոդվածի 4-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը՝

առաջացնում է տուգանք՝ հիսուն հազար դրամից հարյուր հազար դրամի չափով:

**Հոդված 243. Բնապահպանության և ընդերքօգտագործման ոլորտների հաշվետվություններ ներկայացնելու կարգը խախտելը**

1. Բնապահպանության կամ ընդերքօգտագործման ոլորտի վարչական վիճակագրական հաշվետվությունները օրենսդրությամբ սահմանված ժամկետներում կամ կարգով չներկայացնելը`

առաջացնում է տուգանք` հիսուն հազար դրամից յոթանասուն հազար դրամի չափով:

**Հոդված 244. Ջրային ռեսուրսների վերաբերյալ ընդունվող ակտերի մասին հանրությանը ծանուցելու կարգը խախտելը**

1. Ջրի ազգային քաղաքականության, ազգային ծրագրի, կառավարման պլանների, թույլտվությունների, ստանդարտների կամ սակագնային ռազմավարության նախագծերի վերաբերյալ հասարակության ծանուցման օրենսդրությամբ սահմանված կարգը խախտելը՝

առաջացնում է տուգանք՝ քառասուն հազար դրամից ութսուն հազար դրամի չափով:

**Հոդված 245. Առանց թույլտվության ջրային ռեսուրսների օգտագործումը, և ջրօգտագործման թույլտվության պահանջները և ջրօգտագործման թույլտվության տրամադրման կարգը խախտելը, ինչպես նաև ջրային ռեսուրսների և ջրային համակարգերի նկատմամբ իրավունքները հաստատող փաստաթղթերի գրանցման կարգը խախտելը**

1. Առանց ջրօգտագործման թույլտվության ջրային ռեսուրսների օգտագործումը՝

առաջացնում է տուգանք՝ ֆիզիկական անձի նկատմամբ հիսուն հազար դրամից երկու հարյուր հազար դրամի չափով, իրավաբանական անձի նկատմամբ՝ երկու հարյուր հազար դրամից չորս հարյուր հազար դրամի չափով:

2. Առանց լիցենզիայի կամ թույլտվության կամ դրա պահանջների խախտմամբ ստորերկրյա ջրերի արդյունահանում իրականացնելու նպատակով հորատում իրականացնելը՝

առաջացնում է տուգանք՝ հինգ հարյուր հազար դրամից ութ հարյուր հազար դրամի չափով:

3. Ջրօգտագործման թույլտվության տրամադրման օրենսդրությամբ սահմանված կարգը խախտելը՝

առաջացնում է տուգանք՝ ութսուն հազար դրամից հարյուր հազար դրամի չափով:

4. Ջրային համակարգերի օգտագործման իրավունք ունեցող սուբյեկտի կողմից տնտեսական գործունեության իրականացման նպատակով ջրապահպան կամ սանիտարական գոտիների ստեղծման համար գետերի ողողահուները կամ ջրային հողերն օգտագործման տրամադրելը՝ ջրօգտագործման թույլտվությամբ կամ ջրային համակարգի օգտագործման թույլտվությամբ սահմանված կարգի խախտմամբ՝

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

5. Ջրօգտագործման թույլտվության պահանջները խախտելը, որը չի պարունակում սույն հոդվածով սահմանված այլ վարչական իրավախախտման հատկանիշներ՝

առաջացնում է տուգանք՝ ֆիզիկական անձի նկատմամբ հիսուն հազար դրամից հարյուր հիսուն հազար դրամի չափով՝ թույլտվության գործողության կասեցմամբ կամ առանց դրա, կամ թույլտվության գործողության դադարեցմամբ կամ առանց դրա, իրավաբանական անձի նկատմամբ՝ երկու հարյուր հազար դրամից հարյուր հազար դրամի չափով՝ թույլտվության գործողության կասեցմամբ կամ առանց դրա, կամ թույլտվության գործողության դադարեցմամբ կամ առանց դրա:

6. Ջրօգտագործման թույլտվություն ունեցող անձի կողմից ջրօգտագործման թույլտվությամբ իրեն տրված իրավունքը կամ դրա մասը օրենսդրությամբ սահմանված կարգի խախմամբ վաճառելը կամ այլ կերպ փոխանցելը՝

առաջացնում է տուգանք՝ ֆիզիկական անձի նկատմամբ հարյուր հիսուն հազար դրամից երկու հարյուր հիսուն հազար դրամի չափով, իրավաբանական անձի նկատմամբ՝ երկու հարյուր հազար դրամից չորս հարյուր հազար դրամի չափով:

7. Ջրային համակարգի օգտագործման իրավունք ունեցող սուբյեկտի կողմից ջրային ռեսուրսի հունը կամ ափերը ձևափոխելը, փոփոխելը կամ այլ կերպ օգտագործելը, եթե այն չի հանդիսանում ջրօգտագործման թույլտվության առանձին պայման՝

առաջացնում է տուգանք՝ երկու հարյուր հազար դրամից չորս հարյուր հազար դրամի չափով:

8. Ջրօգտագործման թույլտվությունը, ջրօգտագործման իրավունքի կամ ջրային համակարգերի օգտագործման իրավունքի փոխանցման պայմանագիրը կամ դրանցում կատարվող փոփոխությունները սահմանված ժամկետում գրանցման չներկայացնելը՝

առաջացնում է տուգանք՝ ութսուն հազար դրամից հարյուր հազար դրամի չափով:

9. Ջրօգտագործումն էկոլոգիական թողքի հաշվին իրականացնելը`

առաջացնում է տուգանք՝ ֆիզիկական անձի նկատմամբ երկու հարյուր հազար դրամից չորս հարյուր հազար դրամի չափով՝ թույլտվության գործողության կասեցմամբ կամ առանց դրա, իրավաբանական անձի նկատմամբ՝ հինգ հարյուր հազար դրամից ութ հարյուր հազար դրամի չափով՝ թույլտվության գործողության կասեցմամբ կամ առանց դրա:

10. Ջրօգտագործման թույլտվությամբ ամրագրված ջրառի, ջրահեռացման կամ էկոլոգիական թողքի կետերում ջրահաշվիչ (ջրաչափիչ) սարքերի տեղադրման պահանջները չկատարելը`

առաջացնում է տուգանք՝ ֆիզիկական անձի նկատմամբ երկու հարյուր հազար դրամից երեք հարյուր հազար դրամի չափով՝ թույլտվության գործողության կասեցմամբ կամ առանց դրա, իրավաբանական անձի նկատմամբ՝ հինգ հարյուր հազար դրամից վեց հարյուր հազար դրամի չափով՝ թույլտվության գործողության կասեցմամբ կամ առանց դրա:

11. Ջրառի (այդ թվում` ստորերկրյա ջրերից իրականացվող ջրառի կետերում) ջրաչափերը կամ չափիչ-կարգավորիչ սարքերը չկապարակնքելը կամ կապարակնիքները փոխելը (կեղծելը), վնասելը կամ կապարակնիքները պոկելը`

առաջացնում է տուգանք՝ ֆիզիկական անձի նկատմամբ հիսուն հազար դրամից հարյուր հազար դրամի չափով, իրավաբանական անձի նկատմամբ երկու հարյուր հազար դրամից երեք հարյուր հազար դրամի չափով:

12. Սույն հոդվածի 5-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք՝ ֆիզիկական անձի նկատմամբ հարյուր հիսուն հազար դրամից երեք հարյուր հազար դրամի չափով՝ թույլտվության գործողության դադարեցմամբ կամ առանց դրա, իրավաբանական անձի նկատմամբ՝ երեք հարյուր հազար դրամից հինգ հարյուր հազար դրամի չափով՝ թույլտվության գործողության դադարեցմամբ կամ առանց դրա:

13. Սույն հոդվածի 7-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով՝ թույլտվության գործողության դադարեցմամբ կամ առանց դրա:

**Հոդված 246. Ջրային համակարգերը  և հարմարանքները վնասելը, դրանց օգտագործման կանոնները խախտելը**

1. Ջրային համակարգերը կամ դրա հարմարանքները, այդ թվում` ջրամատակարարման համակարգերի, կամ բազմաբնակարան շենքերի մուտքագծերի, բնակարանների կամ անհատական բնակելի տների ջրաչափերը կամ չափիչ-կարգավորիչ սարքերը վնասելը կամ չկապարակնքելը, կամ կապարակնիքները փոխելը կամ դիտավորյալ պոկելը կամ կեղծելը `

առաջացնում է տուգանք՝ ֆիզիկական անձի նկատմամբ երեսուն հազար դրամից հիսուն հազար դրամի չափով, իրավաբանական անձի նկատմամբ հիսուն հազար դրամից հարյուր հազար դրամի չափով:

2. Սույն հոդվածի 1-ին մասով սահմանված արարքը կատարելը, եթե այն հանգեցրել է տեխնիկական վթարի`

առաջացնում է տուգանք՝ ֆիզիկական անձի նկատմամբ հիսուն հազար դրամից ութսուն հազար չափով, իրավաբանական անձի նկատմամբ հարյուր հազար դրամից հարյուր հիսուն հազար դրամի չափով:

3. Ջրային համակարգերի կամ դրա հարմարանքների, այդ թվում` ջրամատակարարման համակարգերի, կամ բազմաբնակարան շենքերի մուտքագծերի, բնակարանների կամ անհատական բնակելի տների ջրաչափերի կամ չափիչ-կարգավորիչ սարքերի օգտագործման կանոնները խախտելը`

առաջացնում է տուգանք՝ ֆիզիկական անձի նկատմամբ հիսուն հազար դրամից ութսուն հազար չափով, իրավաբանական անձի նկատմամբ հարյուր հազար դրամից հարյուր հիսուն հազար դրամի չափով:

4. Տարափային (հեղեղային) ջրահեռացման համակարգեր կեղտաջրեր արտանետելը, բացառությամբ տարափային (հեղեղային) ջրերի`

առաջացնում է տուգանք՝ ֆիզիկական անձի նկատմամբ հիսուն հազար դրամից ութսուն հազար չափով, իրավաբանական անձի նկատմամբ հարյուր հազար դրամից հարյուր հիսուն հազար դրամի չափով:

5. Ցամաքուրդային (դրենաժային) համակարգեր կեղտաջրեր արտանետելը, բացառությամբ ցամաքուրդային (դրենաժային) ջրերի՝

առաջացնում է տուգանք՝ ֆիզիկական անձի նկատմամբ հիսուն հազար դրամից ութսուն հազար չափով, իրավաբանական անձի նկատմամբ հարյուր հազար դրամից հարյուր հիսուն հազար դրամի չափով:

6. Տարափային (հեղեղային) ջրերի ընդունումը կենտրոնացված ջրահեռացման համակարգ, եթե այն նախատեսված չէ ջրահեռացման համակարգի շինարարական և վերակառուցման աշխատանքների նախագծային փաստաթղթերով կամ ցամաքուրդային (դրենաժային) ջրերի ընդունումը կենտրոնացված ջրահեռացման համակարգ ՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

7. Ոռոգման համակարգերի օգտագործման կանոնները խախտելը, որն առաջացրել է դրանց աղտոտում կամ աղբոտում՝

առաջացնում է տուգանք՝ ֆիզիկական անձի նկատմամբ հիսուն հազար դրամից ութսուն հազար չափով, իրավաբանական անձի նկատմամբ հարյուր հազար դրամից հարյուր հիսուն հազար դրամի չափով:

8. Պետական անտառներում կամ անտառային հողերում ոռոգման համակարգը վնասելը`

առաջացնում է տուգանք՝ հարյուր հազար դրամից երկու հարյուր հազար դրամի չափով

**Հոդված 247. Ազատ ջրօգտագործման պահանջները խախտելը և ջրային ռեսուրսների և ջրերի օրենսդրությամբ սահմանված կարգով հաշվառում չկատարելը, ռեկրեացիայի և սպորտի համար ջրային ռեսուրսներից օգտվելու կանոնները խախտելը**

1. Ազատ ջրօգտագործումը, որը խախտում է ջրի ստանդարտները կամ ազատ ջրօգտագործման համար նախատեսված ջուրը՝ շահույթ ստանալու նպատակով օգտագործելը կամ օրենքով չսահմանված այլ նպատակներով օգտագործելը `

առաջացնում է տուգանք՝ ֆիզիկական անձի նկատմամբ ութսուն հազար դրամից հարյուր քսան հազար դրամի չափով, իրավաբանական անձի նկատմամբ՝ հարյուր հիսուն հազար դրամից երկու հարյուր հազար դրամի չափով:

2. Ջրային ռեսուրսներն օրենսդրությամբ սահմանված կարգով չհաշվառելը կամ ջրերի պետական հաշվառում չկատարելը`

առաջացնում է տուգանք՝ հիսուն հազար դրամից հարյուր հազար դրամի չափով:

3. Ռեկրեացիայի կամ սպորտի համար ջրային ռեսուրսներից օգտվելու կանոնները (պայմանները) խախտելը՝

առաջացնում է տուգանք՝ ութսուն հազար դրամից հարյուր քսան հազար դրամի չափով:

**Հոդված 248. Ջրօգտագործում իրականացնելիս ջրի որակին ներկայացվող ստանդարտները խախտելը, ինչպես նաև ջրառի և ջրային ռեսուրսներ թափվող ջրերի քանակին և որակին ներկայացվող պահանջները խախտելը**

1. Ջրօգտագործման իրականացումը ջրի որակի ստանդարտների խախտմամբ`

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

2. Ջրամատակարարումից առաջ խմելու ջրի վերամշակման կամ ջրապատրաստման օրենսդրությամբ սահմանված կարգը խախտելը՝

առաջացնում է տուգանք՝ ութսուն հազար դրամից հարյուր քսան հազար չափով:

3. Սահմանված չափաքանակների գերազանցմամբ ջրային ռեսուրսներից ջրառի իրականացման, ջրային ռեսուրսից կամ օբյեկտից վերցվող և այնտեղ թափվող ջրերի քանակության հաշվառման կամ ջրային ռեսուրս թափվող ջրերի որակի որոշման օրենսդրությամբ սահմանված կարգը խախտելը`

առաջացնում է տուգանք՝ հարյուր հիսուն հազար դրամից երեք հարյուր հազար դրամի չափով:

**Հոդված 249.** **Ջրերն աղտոտելը և ջրային ռեսուրսների որակական հատկանիշները վատթարացնող գործողություններ կատարելը**

1. Ջրերն աղտոտելը՝ բնական կամ արհեստական ծագման մակերևութային կամ ստորերկրյա ջրերը, խմելու ջրամատակարարման աղբյուրներն աղտոտելը, աղբոտելը, խցանելը, սպառելը կամ դրանց բնական հատկությունները կամ որակական բաղադրությունն այլ կերպ փոփոխելը կամ ջրային ռեսուրսը հյուծելը, որը խոշոր չափերի գույքային կամ այլ էական վնաս չի պատճառել ջրին, հողին, գյուղացիական տնտեսությանը, շինություններին, մշակութային արժեքներին, կենդանական կամ բուսական աշխարհին կամ դրանց պաշարներին`

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով՝ թույլտվության կամ լիցենզիայի գործողության դադարեցմամբ կամ առանց դրա:

2. Կեղտաջրերը կամ ցամաքուրդային ջրերն ընդունելու համար կլանող հորատանցքեր կամ ջրհորներ կառուցելը կամ օրենքով արգելված ջրային ռեսուրսները կամ դրանց մասերն օգտագործելը`

առաջացնում է տուգանք՝ հարյուր հիսուն հազար դրամից երեք հարյուր հազար դրամի չափով:

3. Ջրային ռեսուրսների ջրապահպան գոտու տարածքում օրենսդրությամբ չնախատեսված աշխատանքներ իրականացնելը կամ ջրային ռեսուրսներ առանց թույլտվության կեղտաջրերի արտահոսք իրականացնելը, որը չի պարունակում սույն հոդվածով սահմանված այլ վարչական իրավախախտման հատկանիշներ`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով՝ թույլտվության կամ լիցենզիայի գործողության կասեցմամբ կամ առանց դրա, թույլտվության կամ լիցենզիայի գործողության դադարեցմամբ կամ առանց դրա:

4. Սույն հոդվածի 1-ին մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը`

առաջացնում է տուգանք՝ հարյուր հազար դրամից երեք հարյուր հազար դրամի չափով՝ թույլտվության կամ լիցենզիայի գործողության կասեցմամբ կամ առանց դրա:

5. Սույն հոդվածի 1-ին կամ 4-րդ մասերով սահմանված արարքը կատարելը` բնության հատուկ պահպանվող տարածքում կամ էկոլոգիական աղետի կամ արտակարգ էկոլոգիական դրության գոտում`

առաջացնում է տուգանք՝ երեք հարյուր հիսուն հազար դրամից հինգ հարյուր հիսուն հազար դրամի չափով՝ թույլտվության կամ լիցենզիայի գործողության դադարեցմամբ կամ առանց դրա:

6. Սույն հոդվածի 1-ին կամ 5-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք՝ վեց հարյուր հազար դրամից ութ հարյուր հազար դրամի չափով՝ թույլտվության կամ լիցենզիայի գործողության դադարեցմամբ կամ առանց դրա:

7. Սույն հոդվածի 2-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

**Հոդված 250. Առանց ջրային ռեսուրսները վնասակար ազդեցությունից պահպանող սարքերի և միջոցների ջրային համակարգի օգտագործումը**

1. Ջրային համակարգը, կոմունալ կամ այլ արդյունաբերական օբյեկտներն օգտագործման հանձնելը կամ դրանք շահագործելը՝ առանց ջրերի աղբոտումը, աղտոտումը կամ այլ վնասակար ազդեցությունը կանխող սարքերի, վերցվող, այդ թվում՝ էկոլոգիական թողքի կետի մուտքի կամ թափվող ջրերի հաշվառման միջոցների, անհրաժեշտ ձկնապաշտպան հարմարանքների, ջրային ռեսուրսները կամ ջրհավաք ավազաններն աղտոտումից պահպանող կառուցվածքների կամ գյուղատնտեսական կամ անասնապահական գործունեության ոլորտի համար նախատեսված սանիտարական գոտիների՝

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

2. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք՝ վեց հարյուր հազար դրամից ութ հարյուր հազար դրամի չափով՝ թույլտվության կամ լիցենզիայի գործողության դադարեցմամբ:

**Հոդված 251. Կեղտաջրերով գյուղատնտեսական հողատարածքների ոռոգման կարգը խախտելը, կեղտաջրերով ոռոգվող հողերն օգտագործման հանձնելը և ստորերկրյա ջրերի պահպանման գոտիներում հողերի ոռոգումը կեղտաջրերով իրականացնելը**

1. Կեղտաջրերով գյուղատնտեսական հողատարածքների ոռոգման օրենսդրությամբ սահմանված կարգը խախտելը՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

2. Կեղտաջրերով ոռոգվող հողերն օգտագործման հանձնելը կամ ստորերկրյա ջրերի պահպանման գոտիներում հողերի ոռոգումը կեղտաջրերով իրականացնելը`

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

**Հոդված 252.** **Ջրային ռեսուրսների և ջրային համակարգերի սանիտարական պահպանման և անօտարելի գոտիների իրավական ռեժիմը խախտելը**

1. Ստորերկրյա ջրերի հանքավայրերի կամ ջրատար հորիզոնների սանիտարական պահպանման գոտիները սահմանված պահանջների խախտմամբ ստեղծելը կամ սահմանված պահանջների խախտմամբ հորատանցք հորատելը՝

առաջացնում է տուգանք՝ երկու հարյուր հազար դրամից երեք հարյուր հազար դրամի չափով:

2. Ստորերկրյա ջրերի հանքավայրերի կամ ջրատար հորիզոնների սանիտարական պահպանման գոտիների ստեղծման նախագիծը լիազոր մարմնի հետ չհամաձայնեցնելը՝

առաջացնում է տուգանք՝ հիսուն հազար դրամից ութսուն հազար դրամի չափով:

3. Ջրերի վիճակի վրա ազդող ինքնակամ աշխատանքներ կատարելը`

առաջացնում է տուգանք ֆիզիկական անձի նկատմամբ` հիսուն հազար դրամից ութսուն հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով:

4. Ջրային ռեսուրսների կամ ջրային համակարգերիսանիտարական պահպանման կամ անօտարելի գոտիների իրավական ռեժիմը խախտելը ՝

առաջացնում է տուգանք՝ ֆիզիկական անձի նկատմամբ ութսուն հազար դրամից հարյուր հազար դրամի չափով, իրավաբանական անձի նկատմամբ՝ երկու հարյուր հազար դրամից երկու հարյուր հիսուն հազար դրամի չափով:

**Հոդված 253. Հիդրոտեխնիկական կառույցների անվտանգության կանոնները խախտելը**

1. Հիդրոտեխնիկական կառույցներ կառուցելիս, օգտագործելիս, վերանորոգելիս, վերակառուցելիս, կոնսերվացնելիս, օգտագործումից դուրս բերելիս կամ քանդելիս անվտանգության կանոնները չպահպանելը՝

առաջացնում է տուգանք՝ երկու հարյուր հազար դրամից երեք հարյուր հազար դրամի չափով:

2. Հիդրոտեխնիկական կառույցների վթարի հետևանքով առաջացող աղետների կանխման օրենսդրությամբ սահմանված միջոցառումներ չիրականացնելը կամ ոչ պատշաճ իրականացնելը՝

առաջացնում է տուգանք՝ հարյուր հազար դրամից երեք հարյուր հազար դրամի չափով:

**Հոդված 254. Սևանա լճի էկոհամակարգի վրա բացասական ազդեցություն ունեցող արգելված գործունեությամբ զբաղվելը**

1. Սևանա լճի կենտրոնական, անմիջական կամ ոչ անմիջական ազդեցության գոտիներում լճի էկոհամակարգի վրա բացասական ազդեցություն ունեցող օրենսդրությամբ արգելված գործունեությամբ զբաղվելը՝

առաջացնում է տուգանք՝ հինգ հարյուր հազար դրամից ութ հարյուր հազար դրամի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ կամ առանց դրա:

2. Ջրային օրգանիզմների համար բարձր թունավոր նյութերի, սննդային շղթաներով փոխանցվող, բույսերի կամ կենդանիների օրգանիզմներում կուտակվող ոչ բարձր թունավոր նյութերի, Սևանա լճի, նրա մեջ թափվող գետերի կամ աղբյուրների ջրերում դանդաղ քայքայվող թունավոր նյութերի, Սևանա լճի էկոհամակարգի համար վտանգավոր նյութերի, թույլատրելի նորմերը գերազանցող կենսածին տարրերի, ծանր մետաղների կամ նրանց միացությունների օգտագործումը Սևանա լճի էկոհամակարգում ՝

առաջացնում է տուգանք՝ երեք հարյուր հազար դրամից վեց հարյուր հազար դրամի չափով:

**Հոդված 255. Ջրային ոլորտում գործունեության լիցենզիա ունեցող անձի կողմից ջրային օրենսդրությամբ սահմանված պահանջները չկատարելը կամ ոչ պատշաճ կատարելը**

1. Խմելու ջրի մատակարարման, ջրահեռացման (կեղտաջրերի մաքրման) կամ ոռոգման ջրամատակարարման ծառայությունների մատուցման լիցենզիա ունեցող անձի (այսուհետ՝ սույն հոդվածում ջրային ոլորտում գործունեության լիցենզիա ունեցող անձ) կողմից Հանրային ծառայությունները կարգավորող հանձնաժողովի (այսուհետ՝ սույն հոդվածում կարգավորող մարմին) ջրային ոլորտում ընդունված իրավական ակտով սահմանված պահանջը չկատարելը կամ ոչ պատշաճ կատարելը, եթե արարքը չի պարունակում սույն օրենսգրքի այլ հոդվածներով սահմանված վարչական իրավախախտման հատկանիշներ՝

առաջացնում է նախազգուշացում:

2. Ջրային ոլորտում գործունեության լիցենզիա ունեցող անձի կողմի սույն հոդվածի 1-ին մասով սահմանված արարքը կատարելը, որը վտանգել է կամ կարող էր վտանգել համակարգի անվտանգությունը կամ հուսալիությունը, կամ ուղղակիորեն հանգեցրել է մի խումբ սպառողների իրավունքների կամ օրինական շահերի խախտման, կամ սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ հինգ միլիոն դրամից տասը միլիոն դրամի չափով կամ լիցենզիայի գործողության կասեցում կամ լիցենզիայի գործողության դադարեցում:

3. Ջրային ոլորտում գործունեության լիցենզիա ունեցող անձի կողմից սույն օրենսգրքի 245-253-րդ հոդվածներով սահմանված վարչական իրավախախտումներից որևէ մեկը կատարելը, որը վտանգել է կամ կարող էր վտանգել համակարգի անվտանգությունը կամ հուսալիությունը, կամ ուղղակիորեն հանգեցրել է մի խումբ սպառողների իրավունքների կամ օրինական շահերի խախտման`

առաջացնում է տուգանք՝ քսան միլիոն դրամից քառասուն միլիոն դրամի չափով կամ լիցենզիայի գործողության կասեցում կամ լիցենզիայի գործողության դադարեցում:

4. Ջրային ոլորտում գործունեության լիցենզիա ունեցող անձի կողմից կարգավորող մարմնի` լիցենզիայի պայմանը չկատարելը կամ ոչ պատշաճ կատարելը, որը չի պարունակում սույն հոդվածի այլ մասերով սահմանված վարչական իրավախախտման հատկանիշներ՝

առաջացնում է նախազգուշացում:

5. Ջրային ոլորտում գործունեության լիցենզիա ունեցող անձի կողմից սույն հոդվածի 4-րդ մասում սահմանված արարքը կատարելը, եթե այն վտանգել է կամ կարող էր վտանգել համակարգի անվտանգությունը կամ հուսալիությունը, կամ ուղղակիորեն հանգեցրել է մի խումբ սպառողների իրավունքների կամ օրինական շահերի խախտման կամ խոչընդոտել է կարգավորող մարմնի գործառույթների պատշաճ իրականացմանը կամ սույն հոդվածի 4-րդ մասում սահմանված արարքը կատարելը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տասը միլիոն դրամից քսան միլիոն դրամի չափով կամ լիցենզիայի գործողության կասեցում կամ լիցենզիայի գործողության դադարեցում:

**Հոդված 256. Վտանգավոր և այլ թափոնների գործածության անվտանգության կանոնները խախտելը**

1. Շրջակա միջավայրի կամ մարդու կյանքի կամ առողջության համար վտանգ ներկայացնող քիմիական կամ կենսաբանական նյութը կամ թափոնը, կենսաբանական ազդանյութը, ազդակը կամ թունավոր նյութն օգտագործելու, պահպանելու, տեղափոխելու, ոչնչացնելու կամ դրանց հետ վարվելու անվտանգության այլ կանոնն իրավասու անձի կողմից խախտելը, եթե դրա հետևանքով չի առաջացել շրջակա միջավայրի քիմիական կամ կենսաբանական աղտոտվածության, շրջակա միջավայրի վրա վնասակար ֆիզիկական ներգործության սահմանային թույլատրելի մակարդակի էական գերազանցում, շրջակա միջավայրի թունավորում կամ վարակում, կենդանական աշխարհի կամ բուսական աշխարհի, կենդանական աշխարհի կամ բուսական աշխարհի օբյեկտների զանգվածային ոչնչացում կամ այլ ծանր հետևանք՝

առաջացնում է տուգանք՝ ֆիզիկական անձի նկատմամբ ութսուն հազար դրամից հարյուր հազար դրամի չափով, պաշտոնատար անձի նկատմամբ` հարյուր հիսուն հազար դրամից երկու հարյուր հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով:

2. Սույն հոդվածի 1-ին մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը`

առաջացնում է տուգանք՝ ֆիզիկական անձի նկատմամբ հիսուն հազար դրամից ութսուն հազար դրամի չափով, պաշտոնատար անձի նկատմամբ` ութսուն հազար դրամից հարյուր հիսուն հազար դրամի չափով, իրավաբանական անձի նկատմամբ՝ ութսուն հազար դրամից հարյուր հազար դրամի չափով:

**Հոդված 257.** **Թափոնների անձնագրերը չհամաձայնեցնելը**

1. Թափոններ առաջացնողների կողմից կազմված վտանգավոր թափոնների անձնագրերը շրջակա միջավայրի ոլորտի պետական կառավարման լիազոր մարմնի հետ չհամաձայնեցնելը՝

առաջացնում է տուգանք՝ հիսուն հազար դրամից ութսուն հազար դրամի չափով:

**Հոդված 258. Թափոնների հեռացման վայրերի ռեեստրային գրանցման թերթիկը, թափոնների գոյացման, վերամշակման և օգտահանման օբյեկտների ռեեստրային գրանցման հաշվետվությունը և թափոնների վերաբերյալ վարչական վիճակագրական հաշվետվություն չներկայացնելը, թափոնների սկզբնական հաշվառում չիրականացնելը**

1. Թափոնների հեռացման վայրերի ռեեստրային գրանցման թերթիկը կամ թափոնների գոյացման, վերամշակման կամ օգտահանման օբյեկտների ռեեստրային գրանցման հաշվետվությունը շրջակա միջավայրի ոլորտի պետական կառավարման լիազոր մարմին սահմանված կարգով կամ ժամկետում չներկայացնելը՝

առաջացնում է տուգանք՝ երեսուն հազար դրամից հիսուն հազար դրամի չափով:

2. Գոյացող, օգտագործվող, վնասազերծվող, այլ անձանց փոխանցվող կամ այլ անձանցից ստացվող կամ տեղադրվող թափոնների սկզբնական հաշվառում չիրականացնելը`

առաջացնում է տուգանք՝ քառասուն հազար դրամից վաթսուն հազար դրամի չափով:

3. Թափոնների վերաբերյալ վարչական վիճակագրական հաշվետվությունը շրջակա միջավայրի ոլորտի պետական կառավարման լիազոր մարմին սահմանված կարգով կամ ժամկետում չներկայացնելը`

առաջացնում է տուգանք՝ երեսուն հազար դրամից հիսուն հազար դրամի չափով:

**Հոդված 259. Թափոնների տեղադրման, գործածության, պետական կադաստրի, մոնիթորինգի և ռեեստրի վարման կարգը խախտելը**

1. Թափոնների գոյացման նորմատիվների կամ դրանց տեղադրման սահմանաքանակների նախագծերը շրջակա միջավայրի ոլորտի պետական կառավարման լիազոր մարմնի օրենսդրությամբ սահմանված կարգով կամ ժամկետում հաստատմանը չներկայացնելը՝

առաջացնում է տուգանք՝ հիսուն հազար դրամից ութսուն հազար դրամի չափով:

2. Առանց հաստատված թափոնների գոյացման նորմատիվների կամ դրանց տեղադրման uահմանաքանակների նախագծի թափոններ տեղադրելը`

առաջացնում է տուգանք՝ հարյուր հազար դրամից երկու հարյուր հազար դրամի չափով:

3. Հատուկ հատկացված տեղերից դուրս թափոններ տեղադրելը կամ տեղաբաշխելը`

առաջացնում է տուգանք՝ ութսուն հազար դրամից հարյուր հազար դրամի չափով:

4. Թափոնների տեղադրումը թափոնների տեղադրման հաստատված սահմանաքանակների խախտմամբ՝

առաջացնում է տուգանք անհատ ձեռնարկատեր հանդիսացող ֆիզիկական անձի նկատմամբ հարյուր հազար դրամից հարյուր հիսուն հազար դրամի չափով՝ թույլտվության գործողության կասեցմամբ կամ առանց դրա, իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով՝ թույլտվության գործողության կասեցմամբ կամ առանց դրա:

5. Սույն հոդվածի 4-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք անհատ ձեռնարկատեր հանդիսացող ֆիզիկական անձի նկատմամբ հարյուր հիսուն հազար դրամից երկու հարյուր հազար դրամի չափով՝ թույլտվության գործողության դադարեցմամբ կամ առանց դրա, իրավաբանական անձի նկատմամբ՝ երեք հարյուր հազար դրամից չորս հարյուր հազար դրամի չափով՝ թույլտվության գործողության դադարեցմամբ կամ առանց դրա:

6. Թափոնների պետական կադաստրի, մոնիթորինգի կամ ռեեստրի վարման օրենսդրությամբ սահմանված կարգը խախտելը՝

առաջացնում է տուգանք՝ հիսուն հազար դրամից ութսուն հազար դրամի չափով:

7. Թափոնների գործածության ընթացքում առաջացած` մարդու առողջությանը կամ շրջակա միջավայրին վտանգ սպառնացող վթարային իրավիճակների մասին չտեղեկացնելը կամ միջոցներ չձեռնարկել դրանց հետևանքների վերացման ուղղությամբ`

առաջացնում է տուգանք՝ հարյուր հիսուն հազար դրամից երկու հարյուր հիսուն հազար դրամի չափով:

**Հոդված 260. Oզոնային շերտը քայքայող նյութեր արտադրելը, օզոնային շերտը քայքայող նյութեր և հիդրոֆտորածխածիններ ներմուծելը և արտահանելը, ինչպես նաև օզոնային շերտը քայքայող նյութերի և հիդրոֆտորածխածինների հաշվառման կարգը խախտելը**

1. Oզոնային շերտը քայքայող նյութեր արտադրելը կամ Օզոնային շերտը քայքայող նյութերի ներմուծելը կողմ չհանդիսացող երկրներից կամ արտահանելը այդ երկրներ, ինչպես նաև Հայաստանի Հանրապետության տարածքով օզոնային շերտը քայքայող նյութերի տարանցիկ տեղափոխումը, եթե այդ նյութերն առաքվել են կողմ չհանդիսացող երկրից կամ առաքվում են կողմ չհանդիսացող երկիր`

առաջացնում է տուգանք՝ ֆիզիկական անձի նկատմամբ` ութսուն հազար դրամից հարյուր հազար դրամի չափով, պաշտոնատար անձի նկատմամբ` հարյուր հազար դրամից երկու հարյուր հազար դրամի չափով, իրավաբանական անձի նկատմամբ` երկու հարյուր հազար դրամից չորս հարյուր հազար դրամի չափով:

2. Հիդրոֆտորածխածինների ներմուծումը «2016 թվականի հոկտեմբերի 15-ին Կիգալիում ստորագրված՝ «Օզոնային շերտը քայքայող նյութերի մասին» Մոնրեալի արձանագրության Կիգալիի փոփոխություն» համաձայնագրի կողմ չհանդիսացող երկրներից կամ արտահանումն այդ երկրներ, ինչպես նաև Հայաստանի Հանրապետության տարածքով դրանց տարանցիկ տեղափոխումը, եթե դրանք առաքվել են նշված համաձայնագրի կողմ չհանդիսացող երկրից կամ առաքվում են նշված համաձայնագրի կողմ չհանդիսացող երկիր`

առաջացնում է տուգանք՝ ֆիզիկական անձի նկատմամբ` ութսուն հազար դրամից հարյուր հազար դրամի չափով, պաշտոնատար անձի նկատմամբ` հարյուր հազար դրամից երկու հարյուր հազար դրամի չափով, իրավաբանական անձի նկատմամբ` երկու հարյուր հազար դրամից չորս հարյուր հազար դրամի չափով:

3. Oզոնային շերտը քայքայող նյութերի կամ հիդրոֆտորածխածինների ներմուծումը, արտահանումը կամ տարանցիկ տեղափոխումն առանց առաքման թույլտվության`

առաջացնում է տուգանք՝ ֆիզիկական անձի նկատմամբ` հարյուր հազար դրամից հարյուր հիսուն հազար դրամի չափով, պաշտոնատար անձի նկատմամբ` երկու հարյուր հազար դրամից չորս հարյուր հազար դրամի չափով, իրավաբանական անձի նկատմամբ` հարյուր հիսուն հազար դրամից երկու հարյուր հազար դրամի չափով:

4. Oզոնային շերտը քայքայող նյութերի կամ հիդրոֆտորածխածինների հաշվառման օրենսդրությամբ սահմանված կարգը խախտելը`

առաջացնում է տուգանք՝ հարյուր հազար դրամից երկու հարյուր հազար դրամի չափով:

5. Օզոնային շերտը քայքայող նյութերի կամ հիդրոֆտորածխածինների ներմուծման յուրաքանչյուր ժամանակահատվածի մասին կամ օզոնային շերտը քայքայող ներմուծվող նյութերի կամ հիդրոֆտորածխածինների քանակության մասին լիազոր պետական մարմնին գրավոր չտեղեկացնելը`

առաջացնում է տուգանք՝ ֆիզիկական անձի նկատմամբ` երեսուն հազար դրամից հիսուն հազար դրամի չափով, իրավաբանական անձի նկատմամբ` հիսուն հազար դրամից հարյուր հազար դրամի չափով:

6. Սույն հոդվածի 1-3–րդ կամ 5-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 261. Մթնոլորտային օդն աղտոտող նյութերի արտանետումը առանց լիազորված մարմնի թույլտվության և մթնոլորտային օդի աղտոտումը սահմանային թույլատրելի նորմատիվների գերազանցմամբ**

1. Առանց մթնոլորտային օդի պահպանության բնագավառում լիազորված պետական մարմինների թույլտվության մթնոլորտային օդն աղտոտող նյութերի արտանետումը, եթե արարքը չի պարունակում սույն հոդվածի 3-րդ կամ 4-րդ մասով սահմանված վարչական իրավախախտման հատկանիշներ`

առաջացնում է տուգանք՝ ֆիզիկական անձի նկատմամբ՝ հարյուր հազար դրամից երկու հարյուր հազար դրամի չափով, իրավաբանական անձի նկատմամբ՝ չորս հարյուր հազար դրամից վեց հարյուր հազար դրամի չափով:

2. Արտանետման թույլտվություններով նախատեսված պայմանները կամ պահանջները խախտելը, եթե արարքը չի պարունակում սույն հոդվածի 3-րդ կամ 4-րդ մասով սահմանված վարչական իրավախախտման հատկանիշներ`

առաջացնում է տուգանք՝ ֆիզիկական անձի նկատմամբ՝ հարյուր հազար դրամից երկու հարյուր հազար դրամի չափով` թույլտվության գործողության կասեցմամբ կամ առանց դրա, իրավաբանական անձի նկատմամբ՝ երեք հարյուր հազար դրամից հինգ հարյուր հազար դրամի չափով` թույլտվության գործողության կասեցմամբ կամ առանց դրա:

3. Մթնոլորտային օդն աղտոտելը՝ սահմանված նորմատիվի գերազանցմամբ արտանետումներով, սարքավորումների, կառույցների կամ այլ օբյեկտների շահագործման կանոնը խախտելու հետևանքով կամ այլ եղանակով մթնոլորտային օդն աղտոտելը կամ դրա բնական հատկություններն այլ ձևով փոփոխելը, որը խոշոր չափերի գույքային կամ այլ էական վնաս չի պատճառել գյուղացիական տնտեսությանը, շինություններին, մշակութային արժեքներին, կենդանական կամ բուսական աշխարհին, հողին կամ ջրերին կամ չի առաջացրել այլ ծանր հետևանք՝

առաջացնում է տուգանք՝ ֆիզիկական անձի նկատմամբ՝ երկու հարյուր հազար դրամից չորս հարյուր հազար դրամի չափով` թույլտվության գործողության դադարեցմամբ կամ առանց դրա, իրավաբանական անձի նկատմամբ՝ հինգ հարյուր հազար դրամից ութ հարյուր հազար դրամի չափով` թույլտվության գործողության դադարեցմամբ կամ առանց դրա:

4. Սույն հոդվածի 3-րդ մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը`

առաջացնում է տուգանք՝ ֆիզիկական անձի նկատմամբ հարյուր հազար դրամից երկու հարյուր հազար դրամի չափով` թույլտվության գործողության կասեցմամբ կամ առանց դրա, իրավաբանական անձի նկատմամբ՝ երկու հարյուր հազար դրամից չորս հարյուր հազար դրամի չափով` թույլտվության գործողության կասեցմամբ կամ առանց դրա:

5. Մթնոլորտային oդն աղտոտող արտանետումների մաքրման, հuկողության համար տեղակայված կառույցներ կամ uարքավորումներ, կամ մթնոլորտային օդ կատարվող արտանետումների վերահսկման տեխնոլոգիական միջոցներ չունենալը կամ չօգտագործելը`

առաջացնում է տուգանք՝ երկու հարյուր հազար դրամից չորս հարյուր հազար դրամի չափով:

6. Մթնոլորտային oդն աղտոտող արտանետումների մաքրման, հuկողության համար տեղակայված կառույցների կամ uարքավորումների, կամ մթնոլորտային օդ կատարվող արտանետումների վերահսկման տեխնոլոգիական միջոցների շահագործման կանոնները խախտելը, եթե արարքը չի պարունակում սույն հոդվածի 3-րդ կամ 4-րդ մասով սահմանված վարչական իրավախախտման հատկանիշներ`

առաջացնում է տուգանք՝ երկու հարյուր հազար դրամից չորս հարյուր հազար դրամի չափով:

7. Սույն հոդվածի 3-րդ կամ 4-րդ մասերով սահմանված արարքը կատարելը էկոլոգիական աղետի կամ արտակարգ էկոլոգիական դրության գոտում`

առաջացնում է տուգանք՝ ֆիզիկական անձի նկատմամբ՝ երկու հարյուր հիսուն հազար դրամից չորս հարյուր հիսուն հազար դրամի չափով` թույլտվության գործողության դադարեցմամբ կամ առանց դրա, իրավաբանական անձի նկատմամբ՝ հինգ հարյուր հիսուն հազար դրամից ութ հարյուր հիսուն հազար դրամի չափով` թույլտվության գործողության դադարեցմամբ կամ առանց դրա:

8. Սույն հոդվածի 1-ին, 5-րդ և 6-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

9. Սույն հոդվածի 2-րդ և 4-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով թույլտվության գործողության կասեցմամբ կամ թույլտվության գործողության դադարեցմամբ:

10. Սույն հոդվածի 3-րդ կամ 7-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով թույլտվության գործողության դադարեցմամբ:

**Հոդված 262. Մթնոլորտային օդն աղտոտող (վնասակար) նյութերի արտանետումների աղբյուրներ ունեցող անձանց և արտանետումների պետական հաշվառման կարգը խախտելը**

1. Մթնոլորտային օդն աղտոտող (վնասակար) նյութերի արտանետումների աղբյուրներ ունեցող անձանց, կամ մթնոլորտային օդն աղտոտող (վնասակար) նյութերի արտանետումների քանակի կամ բաղադրության պետական հաշվառման օրենսդրությամբ սահմանված կարգը խախտելը`

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

**Հոդված 263. Մթնոլորտային օդի պահպանության պահանջները չբավարարող շինություն և այլ օբյեկտներ կառուցելը և շահագործելը**

1. Մթնոլորտային օդի պահպանության պահանջները չբավարարող շինություններ կամ այլ oբյեկտներ կառուցելը կամ շահագործելը, եթե արարքը չի պարունակում սույն օրենսգրքի 262-րդ հոդվածի 3-րդ կամ 4-րդ մասով սահմանված վարչական իրավախախտման հատկանիշներ`

առաջացնում է տուգանք՝ ֆիզիկական անձի նկատմամբ` ութսուն հազար դրամից հարյուր հազար դրամի չափով, իրավաբանական անձի նկատմամբ՝ երկու հարյուր հազար դրամից չորս հարյուր հազար դրամի չափով:

2. Բնակելի տարածքներում մթնոլորտային օդի վիճակի վրա ներգործող նոր կազմակերպությունների տեղի ընտրության կամ գործող կազմակերպությունների վերակառուցման կամ ընդլայնման դեպքում սանիտարապաշտպանական գոտիներ չսահմանելը`

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

**Հոդված 264. Շինարարության ընթացքում մթնոլորտային օդի պահպանման օրենսդրությամբ սահմանված պահանջները չկատարելը**

1. Հայաստանի Հանրապետության տարածքում կառուցվող (վերակառուցվող, վերականգնվող, քանդվող, հիմնական կամ ընթացիկ վերանորոգվող) շենքերի կամ շինությունների շինարարության ընթացքում մթնոլորտային օդի պահպանման օրենսդրությամբ սահմանված պահանջները չկատարելը` փոշու արտանետումների կանխարգելման համար շինարարական հրապարակները չցանկապատելով, շենքը կամ շինությունը շինարարությանը համապատասխան բարձրությամբ անթափանց թաղանթով չծածկելով, օդի դրական ջերմաստիճանի դեպքում շինարարական հրապարակը` բացառությամբ վերանորոգվող և վերակառուցվող փողոցների, խոնավ չպահելով բացառելով կեղտաջրերի թափանցումը շինարարական հրապարակի սահմաններից դուրս, հղկման աշխատանքներ իրականացնելիս փոշու արտանետումները բացառող սարքեր կամ տեխնոլոգիաներ չօգտագործելով, ավազը, ցեմենտը, գաջը, խիճը կամ այլ սորուն նյութերը կամ շինարարական աղբը փակ տարածքներում չպահեստավորելով կամ անթափանց թաղանթով չծածկելով կամ շինարարական հրապարակից դուրս եկող ավտոմեքենաների անվադողերը չլվանալով, եթե արարքը չի պարունակում սույն օրենսգրքի 262-րդ հոդվածի 3-րդ կամ 4-րդ մասով սահմանված վարչական իրավախախտման հատկանիշներ`

առաջացնում է տուգանք՝ ֆիզիկական անձի նկատմամբ` երեսուն հազար դրամից հիսուն հազար դրամի չափով, իրավաբանական անձի նկատմամբ՝ հարյուր հազար դրամից երկու հարյուր հազար դրամի չափով:

2. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

**Հոդված 265. Ավտոտրանսպորտային միջոցներով շինարարական նյութերի և աղբի տեղափոխման ժամանակ մթնոլորտային օդի պահպանության պահանջները խախտելը**

 1. Ավտոտրանսպորտային միջոցներով ավազի, ցեմենտի, գաջի կամ այլ սորուն նյութերի կամ հողային զանգվածների կամ շինարարական աղբի տեղափոխումն առանց փոշու համար անթափանց ծածկոցների կամ ոչ հատուկ սահմանված երթուղով կամ շինարարական աղբը սահմանված կարգով հատկացված վայրում չտեղադրելը, եթե արարքը չի պարունակում սույն օրենսգրքի 262-րդ հոդվածի 3-րդ կամ 4-րդ մասով սահմանված վարչական իրավախախտման հատկանիշներ`

առաջացնում է տուգանք՝ ֆիզիկական անձի նկատմամբ` երեսուն հազար դրամից ութսուն հազար դրամի չափով, իրավաբանական անձի նկատմամբ` հարյուր հազար դրամից հարյուր հիսուն հազար դրամի չափով:

2. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի 1-ին մասով սահմանված տուգանքի առավելագույնի չափի կրկնապատիկի չափով:

**Հոդված 266. Տրանսպորտային միջոցները և այլ փոխադրամիջոցները մթնոլորտային օդն աղտոտող նյութերի պարունակության չափաքանակների և աղմուկի նորմատիվների գերազանցումով շահագործման հանձնելը, և շահագործելը, ինչպես նաև մթնոլորտային օդն աղտոտող նյութերի արտանետումների նկատմամբ չափումներ չիրականացնելը և չափման կարգը խախտելը**

1. Տրանսպորտային միջոցներ կամ այլ փոխադրամիջոցներ արտադրելըկամ շահագործման հանձնելը, որոնց արտանետումներում մթնոլորտային օդն աղտոտող նյութերի պարունակությունը գերազանցում է սահմանված չափաքանակները`

առաջացնում է տուգանք՝ հարյուր հազար դրամից երկու հարյուր հազար դրամի չափով:

2. Տրանսպորտային միջոցները կամ այլ փոխադրամիջոցներըշահագործելը, որոնց արտանետումներում մթնոլորտային օդն աղտոտող նյութերի պարունակությունը գերազանցում է սահմանված չափաքանակները կամ աշխատանքի ժամանակ դրանց առաջացրած աղմուկի մակարդակը գերազանցում է սահմանված նորմատիվները`

առաջացնում է տուգանք՝ ֆիզիկական անձի նկատմամբ՝ երեսուն հազար դրամից հիսուն հազար դրամի, իրավաբանական անձի նկատմամբ՝ ութսուն հազար դրամից հարյուր հազար դրամի չափով:

3. Սույն հոդվածի 1-ին և 2-րդ մասով սահմանված արարքներից որևէ մեկը` վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

 4. Տրանսպորտային միջոցներից և այլ փոխադրամիջոցներիցաղտոտող նյութերի արտանետումների չափումներ կատարելու լիցենզիա ունեցող կազմակերպությունների կողմից՝ առանց չափումներ իրականացնելու տրանսպորտային միջոցներից կամ այլ փոխադրամիջոցներիցմթնոլորտային օդն աղտոտող նյութերի արտանետումների չափաքանակների համապատասխանության կտրոն տրամադրելը կամ չափման օրենսդրությամբ սահմանված կարգը խախտելը՝ `

առաջացնում է տուգանք՝ իրավաբանական անձի նկատմամբ` հարյուր հազար դրամից երկու հարյուր հազար դրամի չափով:

**Հոդված 267. Արդյունաբերական և կենցաղային**   **թափոնների պահեստավորման, բույսերի պաշտպանության միջոցների, դրանց աճի խթանիչների, քիմիական նյութերի, հանքային պարարտանյութերի և այլ պատրաստուկների արտադրության, փոխադրման, պահպանության և օգտագործման կանոնները խախտելը**

1. Արդյունաբերական կամ կենցաղային թափոնների պահեստավորման. կամ բնակավայրերում արդյունաբերական թափոնների, արտադրական, կենցաղային աղբի, կամ մթնոլորտը փոշով կամ վնասակար գազերով կամ գարշահոտ նյութերով աղտոտելու աղբյուր հանդիսացող թափոնների պահեստավորման, բույuերի պաշտպանության միջոցների, դրանց աճի խթանիչների, քիմիական նյութերի, հանքային պարարտանյութերի կամ այլ պատրաuտուկների արտադրության, փոխադրման, պահպանության կամ օգտագործման օրենսդրությամբ սահմանված կանոնները խախտելը, որոնք առաջացրել են կամ կարող են առաջացնել մթնոլորտային օդի աղտոտում, եթե արարքը չի պարունակում սույն օրենսգրքի 262-րդ հոդվածի 3-րդ կամ 4-րդ մասով սահմանված վարչական իրավախախտման հատկանիշներ`

առաջացնում է տուգանք՝ ֆիզիկական անձի նկատմամբ երեսուն հազար դրամից հիսուն հազար դրամի չափով, իրավաբանական անձի նկատմամբ՝ հարյուր հազար դրամից երկու հարյուր հազար դրամի չափով:

**Հոդված 268. Արտադրության, սպառման և տերևաթափից առաջացած** **թափոնները բնական միջավայրում, բնակավայրերում և դրանց շրջակայքում այրելը, ինչպես նաև խոզանները, բուսական մնացորդներով և չորացած բուսականությամբ տարածքները, արոտավայրերի ու խոտհարքների բուսականությունը գյուղատնտեսական, անտառային ու բնության հատուկ պահպանվող տարածքների հողերում այրելը**

 1. Արտադրության, սպառման կամ տերևաթափից առաջացած թափոնները, կամ արտադրական, կենցաղային աղբի կամ մթնոլորտը փոշով կամ վնասակար գազերով կամ գարշահոտ նյութերով աղտոտելու աղբյուր հանդիսացող թափոնները բնական միջավայրում, բնակավայրերում կամ դրանց շրջակայքում կամ թափոնների այրման համար չնախատեսված կաթսայատներում, վառարաններում կամ չնախատեսված այլ վայրերում, թափոնների գործածության օբյեկտներում, հատուկ հատկացված տեղերում կամ չարտոնագրված աղբավայրերում այրելը, եթե արարքը չի պարունակում սույն օրենսգրքի 262-րդ հոդվածի 3-րդ կամ 4-րդ մասով սահմանված վարչական իրավախախտման հատկանիշներ`

առաջացնում է նախազգուշացում կամ տուգանք՝ տասը հազար դրամից երեսուն հազար դրամի չափով:

2. Խոզանները, բուսական մնացորդներով կամ չորացած բուսականությամբ տարածքները, արոտավայրերի կամ խոտհարքների բուսականությունը գյուղատնտեսական, անտառային կամ բնության հատուկ պահպանվող տարածքների հողերում այրելը, եթե արարքը չի պարունակում սույն օրենսգրքի 262-րդ հոդվածի 3-րդ կամ 4-րդ մասով սահմանված վարչական իրավախախտման հատկանիշներ`

առաջացնում է տուգանք` հիսուն հազար դրամից հարյուր հազար դրամի չափով:

**Հոդված 269. Ծառերը, թփերը կամ բուսածածկն ապօրինի հատելը կամ ապօրինի ձեռք բերված կոճղերը, ծառերը կամ թփերը տեղափոխելը**

 1. Պետական, համայնքային սեփականություն հանդիսացող կամ այլ անձանց պատկանող ծառը, թուփը կամ բուսածածկն ապօրինի հատելը կամ ոչնչացնելը կամ մինչև աճի դադարեցման աստիճանի վնասելը կամ ապօրինի ձեռք բերված կոճղը կամ քամատապալ, ձյունակոտոր, արմատախիլ արված կամ արմատից հատված կամ մասնատված ծառը կամ թուփը տեղափոխելը, եթե դրա հետևանքով պատճառվել է հարյուր հազար դրամը չգերազանցող գույքային կամ դրան համարժեք էական վնաս անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին՝

առաջացնում է տուգանք՝ երկու հարյուր հազար դրամից չորս հարյուր հազար դրամի չափով՝ վարչական իրավախախտման գործիք հանդիսացող առարկայի կամ գույքի բռնագրավմամբ:

2. Սույն հոդվածի 1-ին մասով նախատեսված արարքը, որը կատարվել է Հայաստանի Հանրապետության բույսերի Կարմիր գրքում գրանցված ծառատեսակի, թփի կամ այլ բուսածածկի նկատմամբ, կամ կատարվել է բնության հատուկ պահպանվող տարածքում կամ էկոլոգիական աղետի կամ արտակարգ էկոլոգիական դրության գոտում, կամ կատարվել է հրկիզման կամ հանրավտանգ այլ եղանակով`

առաջացնում է տուգանք՝ չորս հարյուր հազար դրամից ութ հարյուր հազար դրամի չափով՝ վարչական իրավախախտման գործիք հանդիսացող առարկայի կամ գույքի բռնագրավմամբ:

3. Պետական, համայնքային սեփականություն հանդիսացող կամ այլ անձանց պատկանող ծառը, թուփը կամ բուսածածկը ոչնչացնելը կամ վնասելը, որը կատարվել է կրակի, պայթուցիկ նյութի կամ առավել վտանգի այլ աղբյուրի հետ անզգույշ վերաբերմունքի արդյունքով, եթե դրա հետևանքով անզգուշությամբ չի պատճառվել խոշոր չափերի գույքային վնաս անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին՝

առաջացնում է տուգանք՝ երկու հարյուր հազար դրամից չորս հարյուր հազար դրամի չափով՝ վարչական իրավախախտման գործիք հանդիսացող առարկայի կամ գույքի բռնագրավմամբ:

**Հոդված 270. Անտառային հողերն առանց թույլտվության այլ նպատակներով օգտագործելը, ինչպես նաև անտառօգտագործման իրավունք տվող փաստաթղթերով նախատեսված նպատակներին չհամապատասխանող անտառօգտագործումը**

1. Անտառային հողերն առանց թույլտվության օգտագործելը, այդ թվում՝ ճանապարհների, խողովակաշարերի, շենքերի կամ շինությունների կառուցման, հանքերի շահագործման կամ այլ նպատակներով օգտագործելը՝

առաջացնում է տուգանք՝ ֆիզիկական անձի նկատմամբ՝ հիսուն հազար դրամից հարյուր հազար դրամի չափով, իրավաբանական անձի նկատմամբ` հարյուր հազար դրամից երկու հարյուր հազար դրամի չափով:

2. Անտառօգտագործման իրավունք տվող փաստաթղթերով նախատեսված նպատակներին կամ պահանջներին չհամապատասխանող անտառօգտագործումը`

առաջացնում է տուգանք՝ հարյուր հազար դրամից երեք հարյուր հազար դրամի չափով:

3. Հատուկ նշանակության անտառներում այդ տարածքների պահպանության՝ Հայաստանի Հանրապետության օրենսդրությամբ սահմանված ռեժիմին չհամապատասխանող անտառօգտագործումը`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով:

**Հոդված 271. Ապօրինի ձեռքբերված փայտանյութը և դրանից պատրաստված ապրանքները պահելը, տեղափոխելը, օտարելը և արտահանելը, ինչպես նաև փայտանյութի և դրանից պատրաստված ապրանքների օրենդրությամբ սահմանված արտահանման կարգը խախտելը**

1. Ապօրինի ձեռքբերված փայտանյութը կամ դրանից պատրաստված արտադրանքը (գերանը, չորսունը, տախտակը վառելափայտը, չմշակված մանրատախտակը, թափուկը, փայտածուխը) պահման, տեղափոխելը, օտարելը կամ արտահանելը՝

առաջացնում է տուգանք՝ հարյուր հիսուն հազար դրամից երկու հիսուն հարյուր հազար դրամի չափով:

2. Փայտանյութի կամ դրանից պատրաստված ապրանքների օրենդրությամբ սահմանված արտահանման կարգը խախտելը`

առաջացնում է տուգանք՝ ութսուն հազար դրամից հարյուր հիսուն հազար դրամի չափով:

**Հոդված 272. Բնափայտի, ոչ բնափայտային և երկրորդական անտառանյութի մթերման օրենսդրությամբ սահմանված կարգը խախտելը, ինչպես նաև հատատեղի օգտագործման օրենսդրությամբ սահմանված կարգը խախտելը**

1. Բնափայտի մթերման օրենսդրությամբ սահմանված կարգը խախտելը՝

առաջացնում է վարչական իրավախախտման գործիք հանդիսացող առարկայի կամ գույքի բռնագրավում և տուգանք՝ ֆիզիկական անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ երեք հարյուր հազար դրամից հինգ հարյուր հազար դրամի չափով:

2. Երկրորդական անտառանյութի (կոճղի, կեղևի, չորացած ճյուղերի, շիվերի, խեժի) մթերման օրենսդրությամբ սահմանված կարգը խախտելը՝

առաջացնում է տուգանք՝ քսան հազար դրամից հիսուն հազար դրամի չափով՝ վարչական իրավախախտման գործիք հանդիսացող առարկայի կամ գույքի բռնագրավմամբ:

3. Ոչ բնափայտային անտառանյութի (վայրի պտուղների, հատապտուղների, ընկույզների, սնկերի, ուտելի բույսերի կամ դեղաբույսերի, տեխնիկական հումքի) մթերման օրենսդրությամբ սահմանված կարգը խախտելը՝

առաջացնում է տուգանք՝ քսան հազար դրամից հիսուն հազար դրամի չափով՝ վարչական իրավախախտման գործիք հանդիսացող առարկայի կամ գույքի բռնագրավմամբ:

4.Հատատեղի օգտագործման օրենսդրությամբ սահմանված կարգը խախտելը`

առաջացնում է տուգանք՝ ֆիզիկական անձի նկատմամբ՝ հարյուր հազար դրամից երկու հարյուր հազար դրամի չափով, իրավաբանական անձի նկատմամբ՝ երկու հարյուր հազար դրամից չորս հարյուր հազար դրամի չափով:

**Հոդված 273. Անտառաշինական նախագծերի, անտառավերականգնման և անտառապատման իրականացման, անտառատնկարկներն անտառի շարք փոխադրելու օրենսդրությամբ սահմանված կարգը խախտելը, ինչպես նաև սանիտարական և անտառավերականգնման հատումների օրենսդրությամբ սահմանված կարգը խախտելը**

1. Անտառաշինական նախագծերի, անտառավերականգնման և անտառապատման իրականացման օրենսդրությամբ սահմանված կարգը խախտելը՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

2. Անտառատնկարկներն անտառի շարք փոխադրելու կարգը խախտելը`

առաջացնում է տուգանք՝ հարյուր հազար դրամից երկու հարյուր հազար դրամի չափով:

3. Սանիտարական կամ անտառավերականգնման հատումների օրենսդրությամբ սահմանված կարգը խախտելը`

առաջացնում է տուգանք՝ հարյուր հազար դրամից երեք հարյուր հազար դրամի չափով:

**Հոդված 274. Անտառներում և անտառային հողերում ինքնակամ խոտհունձ կատարելը և անասուններ արածեցնելը, սահմանափակող անտառշինական ու այլ նշանները ոչնչացնելը և վնասելը, ինչպես նաև անտառային հողերում ճահճակալած տարածքների ու դրենաժային չորացման առուների համակարգերն ու դրանց ճանապարհները ոչնչացնելը կամ վնասելը**

1. Անտառներում կամ անտառային հողերում ինքնակամ խոտհունձ կատարելը կամ անասուններ արածեցնելը կամ դրանց կանոնները խախտելը`

առաջացնում է տուգանք՝ հիսուն հազար դրամից հարյուր հիսուն հազար դրամի չափով:

2. Անտառային հողերում սահմանափակող անտառշինական կամ այլ նշանները ոչնչացնելը կամ վնասելը`

առաջացնում է տուգանք՝ ութսուն հազար դրամից հարյուր հազար դրամի չափով:

3. Անտառային հողերում ճահճակալած տարածքների կամ դրենաժային չորացման առուների համակարգերը կամ դրանց ճանապարհները ոչնչացնելը կամ վնասելը`

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

**Հոդված 275. Վայրի պտուղներ, ընկույզ, սունկ, հատապտուղ, ուտելի բույսեր և դեղաբույսեր ինքնակամ և սահմանված կարգի խախտմամբ հավաքելը**

1. Վայրի պտուղներ, ընկույզ, սունկ, հատապտուղ, բույսեր կամ դեղաբույսեր ինքնակամ հավաքելը արգելված կամ միայն անտառատոմսերով թույլատրվող անտառամասերում`

առաջացնում է տուգանք` հինգ հազար դրամի չափով:

2. Վայրի պտուղներ, ընկույզ, սունկ, հատապտուղ, բույսեր կամ դեղաբույսեր հավաքելը դրանք հավաքելու համար սահմանված ժամկետների կամ սահմանված եղանակների խախտմամբ`

առաջացնում է նախազգուշացում կամ տուգանք` հինգ հազար դրամի չափով:

**Հոդված 276. Առանց անտառի վրա վնասակար ազդեցությունը կանխող կայանքների արտադրական օբյեկտները շահագործման հանձնելը**

1. Անտառների վիճակի և վերարտադրության վրա վնասակար ազդեցությունը կանխող կայանքներով չապահովված արտադրական օբյեկտներ շահագործման հանձնելը`

առաջացնում է տուգանք` երկու հարյուր հազար դրամից երեք հարյուր հազար դրամի չափով:

**Հոդված 277. Պետական և համայնքային սեփականություն հանդիսացող բնական կերհանդակները վնասելը**

1. Պետական կամ համայնքային սեփականություն հանդիսացող բնական կերհանդակներ` խոտհարքները կամ արոտավայրերը վնասելը՝

առաջացնում է տուգանք՝ ֆիզիկական անձի նկատմամբ՝ հիսուն հազար դրամից հարյուր հազար դրամի չափով, իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով:

**Հոդված 278. Բնակավայրերի ընդհանուր oգտագործման հողերում ծառը, բուսածածկը կամ թուփը վնասելը, ընդհանուր օգտագործման կանաչ տարածքների պահպանման և օգտագործման կանոնները խախտելը, դրանց պահպանության ուղղությամբ միջոցներ չձեռնարկելը**

1. Բնակավայրերի ընդհանուր oգտագործման վայրերի ծառը, բուսածածկը կամ թուփը վնասելը, որը չի պարունակում 269-րդ հոդվածի 1-ին կամ 2-րդ մասով սահմանված վարչական իրավախախտման հատկանիշներ`

առաջացնում է տուգանք՝ հինգ հազար դրամից տասը հազար դրամի չափով:

2. Ընդհանուր օգտագործման տարածքներում կանաչ գոտիների կամ տարածքների պահպանման կամ օգտագործման կանոնները խախտելը, որը չի պարունակում 269-րդ հոդվածի 1-ին կամ 2-րդ մասով սահմանված վարչական իրավախախտման հատկանիշներ

առաջացնում է տուգանք՝ հիսուն հազար դրամից երկու հարյուր հազար դրամի չափով:

3. Ընդհանուր օգտագործման տարածքներում գտնվող կանաչ գոտիների կամ տարածքների պահպանության ուղղությամբ դրանց պահպանության պարտականություն ունեցող անձի կողմից միջոցներ չձեռնարկելը`

 առաջացնում է տուգանք` ութսուն հազար դրամից հարյուր հազար դրամի չափով։

**Հոդված 279. Բուսական աշխարհը և դրա օբյեկտները վնասելը, բուսական աշխարհի օբյեկտների օգտագործման իրավական ռեժիմը խախտելը**

1. Բուսական աշխարհի կամ դրա օբյեկտների հրկիզումը կամ դրանց վնաս պատճառող հանքային պարարտանյութերի կամ թունաքիմիկատների օգտագործումը կամ քիմիական կամ կենսաբանական նյութերով, կեղտաջրերով կամ թափոններով վնասելը, եթե դրա հետևանքով չի առաջացել բուսական աշխարհի կամ բուսական աշխարհի օբյեկտների զանգվածային ոչնչացում կամ այլ ծանր հետևանք և չի պարունակում սույն օրենսգրքի 256-րդ հոդվածի 1-ին մասով սահմանված վարչական իրավախախտման հատկանիշներ`

առաջացնում է տուգանք՝ ֆիզիկական անձի նկատմամբ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով, պաշտոնատար անձի նկատմամբ` հարյուր հիսուն հազար դրամից երկու հարյուր հազար դրամի չափով:

2. Սույն հոդվածի 1-ին մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը`

առաջացնում է տուգանք՝ ֆիզիկական անձի նկատմամբ հիսուն հազար դրամից ութսուն հազար դրամի չափով, իրավաբանական անձի նկատմամբ՝ ութսուն հազար դրամից հարյուր հազար դրամի չափով, պաշտոնատար անձի նկատմամբ` ութսուն հազար դրամից հարյուր հիսուն հազար դրամի չափով:

3. Բուսատեսակների կամ դրանց բազմացման օրգանների ապօրինի ներմուծումը կամ արտահանումը`

առաջացնում է տուգանք՝ հարյուր հիսուն հազար դրամից երկու հարյուր հիսուն հազար դրամի չափով:

4. Բուսատեսակների կլիմայավարժեցումը կամ սելեկցիոն նպատակով դրանց օգտագործումը կամ բուսական աշխարհին վնաս պատճառող կենսաբանական տեխնոլոգիաների միջոցով ստացված կենդանի ձևափոխված օրգանիզմների ինքնակամ օգտագործումը՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

5. Բուսական աշխարհի պետական սեփականություն համարվող օբյեկտների` գիտահետազոտական, գեղագիտական, կրթական, բնապահպանական, սոցիալական, գյուղատնտեսական կամ արդյունագործական նպատակներով օգտագործման` օրենսդրությամբ սահմանված կարգը խախտելը՝

առաջացնում է տուգանք՝ հարյուր հիսուն հազար դրամից երկու հարյուր հիսուն հազար դրամի չափով՝ լիցենզիայի գործողության կասեցմամբ կամ լիցենզիայի գործողության դադարեցմամբ կամ առանց դրա:

6. Հայաստանի Հանրապետության կարմիր գրքում գրանցված բույսերի օգտագործումը ոչ գիտահետազոտական, մշակության մեջ ներդրման կամ բնական պայմաններում դրանց վերարտադրության նպատակներով`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով՝ թույլտվության գործողության դադարեցմամբ:

7. Բնակավայրերում կանաչ գոտիների չափերին կամ տեսակային կազմին ներկայացվող օրենսդրությամբ սահմանված պահանջների խախտումը`

առաջացնում է տուգանք՝ հիսուն հազար դրամից հարյուր հազար դրամի չափով:

**Հոդված 280. Ջրային կենդանիներ կամ ջրային բույսեր ապօրինի արդյունահանելը**

1. Ձուկ, ջրային այլ կենդանի կամ ջրային բույս ապօրինի արդյունահանելը, որը կատարվել է առանց դրա թույլտվության`

առաջացնում է տուգանք՝ ֆիզիկական անձի նկատմամբ՝ հիսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից երկու հարյուր հազար դրամի չափով:

2. Ձուկ, ջրային այլ կենդանի կամ ջրային բույս ապօրինի արդյունահանելը, որը կատարվել է արդյունահանման համար արգելված ժամանակ, եթե չի հանգեցրել խոշոր գույքային վնասի`

առաջացնում է տուգանք՝ ֆիզիկական անձի նկատմամբ՝ հիսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից երկու հարյուր հազար դրամի չափով:

**Հոդված 281. Ապօրինի որսը**

1. Վայրի կենդանի կամ թռչուն ապօրինի որսալը, որը կատարվել է առանց դրա թույլտվության կամ որսի իրականացման արգելված այլ ձև, միջոց կամ գործիք օգտագործելով կամ այդ արարքի փորձը`

առաջացնում է տուգանք՝ ֆիզիկական անձի նկատմամբ` ութսուն հազար դրամից հարյուր հիսուն հազար դրամի չափով՝ վարչական իրավախախտման գործիք հանդիսացող առարկայի կամ գույքի բռնագրավմամբ և որսորդության իրավունքի զրկմամբ մեկից երկու տարի ժամանակով, իրավաբանական անձի նկատմամբ` երկու հարյուր հազար դրամից երեք հարյուր հիսուն հազար դրամի չափով՝ վարչական իրավախախտման գործիք հանդիսացող առարկայի կամ գույքի բռնագրավմամբ:

2. Ձուկ կամ ջրային այլ կենդանի ապօրինի որսալը, որը կատարվել է առանց դրա թույլտվության կամ որսի իրականացման արգելված այլ ձև, միջոց կամ գործիք օգտագործելով կամ այդ արարքի փորձը`

առաջացնում է տուգանք՝ ֆիզիկական անձի նկատմամբ՝ հիսուն հազար դրամից հարյուր հազար դրամի չափով` վարչական իրավախախտման գործիք հանդիսացող առարկայի կամ գույքի բռնագրավմամբ կամ առանց դրա և որսորդության իրավունքի զրկմամբ մինչև վեց ամիս ժամանակով կամ առանց դրա, իրավաբանական անձի նկատմամբ՝ հարյուր հազար դրամից երկու հարյուր հազար դրամի չափով` վարչական իրավախախտման գործիք հանդիսացող առարկայի կամ գույքի բռնագրավմամբ կամ առանց դրա:

3. Վայրի կենդանի կամ թռչուն ապօրինի որսալը, որը կատարվել է որսի համար արգելված վայրերում կամ արգելված ժամանակ, եթե չի հանգեցրել խոշոր գույքային վնասի կամ այդ արարքի փորձը`

առաջացնում է տուգանք՝ ֆիզիկական անձի նկատմամբ` հարյուր հազար դրամից երկու հարյուր հազար դրամի չափով՝ վարչական իրավախախտման գործիք հանդիսացող առարկայի կամ գույքի բռնագրավմամբ և որսորդության իրավունքի զրկմամբ երկուսից երեք տարի ժամանակով, իրավաբանական անձի նկատմամբ` երեք հարյուր հազար դրամից չորս հարյուր հիսուն հազար դրամի չափով՝ վարչական իրավախախտման գործիք հանդիսացող առարկայի կամ գույքի բռնագրավմամբ:

4. Ձուկ կամ ջրային այլ կենդանի ապօրինի որսալը, որը կատարվել է որսի համար արգելված վայրերում կամ արգելված ժամանակ, եթե չի հանգեցրել խոշոր գույքային վնասի կամ այդ արարքի փորձը`

առաջացնում է տուգանք՝ ֆիզիկական անձի նկատմամբ՝ հարյուր հազար դրամից հարյուր հիսուն հազար դրամի չափով` վարչական իրավախախտման գործիք հանդիսացող առարկայի կամ գույքի բռնագրավմամբ կամ առանց դրա և որսորդության իրավունքի զրկմամբ մինչև վեց ամիս ժամանակով, իրավաբանական անձի նկատմամբ՝ հարյուր հիսուն հազար դրամից երկու հարյուր հիսուն հազար դրամի չափով` վարչական իրավախախտման գործիք հանդիսացող առարկայի կամ գույքի բռնագրավմամբ կամ առանց դրա:

**Հոդված 282. Կենդանական աշխարհը և կենդանական աշխարհի օբյեկտները ոչնչացնելը կամ վնաuելը, ինչպես նաև կենդանական աշխարհի օբյեկտների պահպանության կանոնները խախտելը**

1. Կենդանական աշխարհին կամ կենդանական աշխարհի օբյեկտներին վնաս պատճառող հանքային պարարտանյութեր կամ թունաքիմիկատներ օգտագործելը, քիմիական կամ կենսաբանական նյութերով, կեղտաջրերով կամ թափոններով կենդանական աշխարհը վնասելը կամ ոչնչացնելը, կամ կենդանիների բնակատեղերը վնասելը կամ ոչնչացնելը, եթե դրա հետևանքով չի առաջացել կենդանական աշխարհի կամ կենդանական աշխարհի օբյեկտների զանգվածային ոչնչացում կամ այլ ծանր հետևանք և չի պարունակում սույն օրենսգրքի 256-րդ հոդվածի 1-ին մասով սահմանված վարչական իրավախախտման հատկանիշներ`

առաջացնում է տուգանք՝ ֆիզիկական անձի նկատմամբ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով, պաշտոնատար անձի նկատմամբ` հարյուր հիսուն հազար դրամից երկու հարյուր հազար դրամի չափով:

2. Սույն հոդվածի 1-ին մասով սահմանված արարքը, որը կատարվել է անզգուշությամբ կամ որի հետևանքով անզգուշությամբ թեթև ծանրության վնաս է պատճառվել մարդու առողջությանը`

առաջացնում է տուգանք՝ ֆիզիկական անձի նկատմամբ հիսուն հազար դրամից ութսուն հազար դրամի չափով, իրավաբանական անձի նկատմամբ՝ ութսուն հազար դրամից հարյուր հազար դրամի չափով, պաշտոնատար անձի նկատմամբ` ութսուն հազար դրամից հարյուր հիսուն հազար դրամի չափով:

3. Կենդանական աշխարհի օբյեկտների բնակության միջավայրի կամ միգրացիայի ուղիների պահպանության կանոնները խախտելը, եթե դա չի հանգեցրել դրանց զանգվածային ոչնչացման կամ այլ ծանր հետևանքի՝

առաջացնում է տուգանք՝ ֆիզիկական անձի նկատմամբ` ութսուն հազար դրամից հարյուր հազար դրամի չափով, պաշտոնատար անձի նկատմամբ` հարյուր հազար դրամից հարյուր հիսուն հազար դրամի չափով, իրավաբանական անձի նկատմամբ` հարյուր հիսուն հազար դրամից երեք հարյուր հազար դրամի չափով:

4. Հայաստանի Հանրապետության Կարմիր գրքում գրանցված կենդանիների տեսակների պահպանմանը վնաս հասցնող կենդանիներ կամ բույսեր Հայաստանի Հանրապետություն ներմուծելը՝

առաջացնում է տուգանք՝ ֆիզիկական անձի նկատմամբ` ութսուն հազար դրամից հարյուր հազար դրամի չափով, պաշտոնատար անձի նկատմամբ` հարյուր հազար դրամից հարյուր հիսուն հազար դրամի չափով, իրավաբանական անձի նկատմամբ` երկու հարյուր հազար դրամից չորս հարյուր հազար դրամի չափով:

**Հոդված 283. Կենդանական տեսակների ապօրինի տեղափոխումը այլ ապրելավայր, դրանց կլիմայավարժեցումը և սելեկցիոն նպատակներով օգտագործելը, Կենդանական աշխարհի օբյեկտների չսահմանված նպատակներով օգտագործելը, կենսաբանական տեխնոլոգիաների միջոցով ստացվող ձևափոխված նոր կենդանի օրգանիզմների և ինվազիվ՝ օտարածին կենդանական տեսակների ինքնակամ օգտագործումը, վայրի կենդանական տեսակների կրկեսում օգտագործումը**

1. Կենդանական տեսակների ապօրինի տեղափոխումը այլ ապրելավայր, կամ դրանց կլիմայավարժեցումը կամ սելեկցիոն նպատակներով օգտագործումը`

առաջացնում է տուգանք՝ ֆիզիկական անձի նկատմամբ` ութսուն հազար դրամից հարյուր հազար դրամի չափով, պաշտոնատար անձի նկատմամբ` հարյուր հազար դրամից երկու հարյուր հազար դրամի չափով, իրավաբանական անձի նկատմամբ` հարյուր հիսուն հազար դրամից երեք հարյուր հազար դրամի չափով:

2. Կենսաբանական տեխնոլոգիաների միջոցով ստացվող ձևափոխված նոր կենդանի օրգանիզմների ինքնակամ օգտագործումը կամ Հայաստանի Հանրապետության կառավարության լիազորված պետական մարմնի հաստատած ցանկում ընդգրկված ինվազիվ՝ օտարածին կենդանական տեսակների ինքնակամ օգտագործումը`

առաջացնում է տուգանք՝ ֆիզիկական անձի նկատմամբ` հարյուր հազար դրամից հարյուր հիսուն հազար դրամի չափով, պաշտոնատար անձի նկատմամբ` հարյուր հիսուն հազար դրամից երկու հարյուր հազար դրամի չափով, իրավաբանական անձի նկատմամբ` երկու հարյուր հիսուն հազար դրամից երեք հարյուր հազար դրամի չափով,

3. Հայաստանի Հանրապետության կառավարության լիազորված պետական մարմնի հաստատած ցանկում ընդգրկված վայրի կենդանական տեսակների օգտագործումը կրկեսում`

առաջացնում է տուգանք՝ երեսուն հազար դրամից հիսուն հազար դրամի չափով:

4. Կենդանական աշխարհի օբյեկտները գյուղատնտեսական (սելեկցիա), արդյունագործական (որսորդություն, ձկնորսություն, հավաք, այդ թվում` կենդանիների կենսագործունեության արգասիքների հավաք և մթերում), սոցիալական, բնապահպանական, գիտահետազոտական, կրթական, առողջապահական կամ վերարտադրության կազմակերպման նպատակներից բացի այլ նպատակներով օգտագործումը կամ օգտագործման պայմանագրով չսահմանված նպատակներով օգտագործումը՝

առաջացնում է տուգանք՝ ֆիզիկական անձի նկատմամբ՝ հարյուր հազար դրամից երկու հարյուր հազար դրամի չափով, իրավաբանական անձի նկատմամբ՝ հարյուր յոթանասուն հազար դրամից երկու հարյուր հիսուն հազար դրամի չափով:

**Հոդված 284. Վայրի կենդանիների, դրանց արգասիքների**, **կենդանաբանական հավաքածուների, բուսաբանական հավաքածուների և առանձին նմուշների համալրման, օգտագործման, հաշվառման, արտահանման և ներմուծման օրենսդրությամբ սահմանված կարգը խախտելը,**

1. Կենդանաբանական հավաքածուների կամ առանձին նմուշների, պահպանման, օգտագործման, հաշվառման օրենսդրությամբ սահմանված կարգը խախտելը՝

առաջացնում է տուգանք՝ ֆիզիկական անձի նկատմամբ` ութսուն հազար դրամից հարյուր հազար դրամի չափով, պաշտոնատար անձի նկատմամբ` հարյուր հազար դրամից հարյուր հիսուն հազար դրամի չափով, իրավաբանական անձի նկատմամբ` հարյուր հիսուն հազար դրամից երեք հարյուր հազար դրամի չափով:

2. Առանց համապատասխան թույլտվության կամ լիցենզիայի վայրի կենդանիների, դրանց արգասիքների, կենդանաբանական հավաքածուների կամ առանձին նմուշների՝ Հայաստանի Հանրապետության տարածքից արտահանումը կամ Հայաստանի Հանրապետության տարածք ներմուծումը՝

առաջացնում է տուգանք՝ ֆիզիկական անձի նկատմամբ` հարյուր հիսուն հազար դրամից երկու հարյուր հազար դրամի չափով, իրավաբանական անձի նկատմամբ` հարյուր յոթանսուն հազար դրամից երկու հարյուր հիսուն հազար դրամի չափով:

3. Բուսաբանական հավաքածուների կամ առանձին նմուշների պահպանման, հաշվառման, համալրման, առևտրի, ներմուծման և արտահանման օրենսդրությամբ սահմանված կարգը`

առաջացնում է տուգանք՝ ֆիզիկական անձի նկատմամբ` ութսուն հազար դրամից հարյուր հազար դրամի չափով, պաշտոնատար անձի նկատմամբ` հարյուր հազար դրամից հարյուր հիսուն հազար դրամի չափով, իրավաբանական անձի նկատմամբ` հարյուր հիսուն հազար դրամից երեք հարյուր հազար դրամի չափով:

**Հոդված 285. Հայաստանի Հանրապետության բույսերի Կարմիր գրքում գրանցված բույսերը ինքնակամ հավաքելը և դրանց թվաքանակի կրճատմանը կամ աճելավայրերի վատթարացմանը հանգեցնող այլ գործողություններ կատարելը**

1. Հայաuտանի Հանրապետության բույսերի Կարմիր գրքում գրանցված բույuերը կամ դրանց մաuերը (բույuերի արմատները, ծաղիկները, պտուղները, սերմերը), բուսական համակեցությունները ինքնակամ հավաքելը, ոչնչացնելը, փոփոխելը կամ դրանց թվաքանակի կրճատմանը կամ աճելավայրերի վատթարացմանը հանգեցնող այլ գործողություններ կատարելը, եթե այն չի հանգեցրել դրանց պոպուլյացիայի բնաջնջման (վերացման)՝

առաջացնում է վարչական իրավախախտման գործիք հանդիսացող առարկայի կամ գույքի բռնագրավում և տուգանք՝ ֆիզիկական անձի նկատմամբ` հարյուր հազար դրամից երկու հարյուր հիսուն հազար դրամի չափով, պաշտոնատար անձի նկատմամբ ` երկու հարյուր հիսուն հազար դրամից չորս հարյուր հիսուն հազար դրամի չափով, իրավաբանական անձի նկատմամբ`երեք հարյուր հիսուն հազար դրամից յոթ հարյուր հիսուն հազար դրամի չափով:

2. Սույն հոդվածի 1-ին մասով սահմանված արարքը անզգուշությամբ կատարելը`

առաջացնում է տուգանք՝ ֆիզիկական անձի նկատմամբ` ութսուն հազար դրամից երկու հարյուր հազար դրամի չափով, պաշտոնատար անձի նկատմամբ` երկու հարյուր հազար դրամից չորս հարյուր հազար դրամի չափով, իրավաբանական անձի նկատմամբ` երեք հարյուր հազար դրամից յոթ հարյուր հազար դրամի չափով վարչական իրավախախտման գործիք հանդիսացող առարկայի կամ գույքի բռնագրավմամբ կամ առանց դրա:

**Հոդված 286. Հայաստանի Հանրապետության կենդանիների Կարմիր գրքում գրանցված կենդանիներ ոչնչացնելը, վնասելը և փոփոխելը**

1. Հայաստանի Հանրապետության կենդանիների Կարմիր գրքում գրանցված կամ միջազգային պայմանագրերով պահպանվող հազվագյուտ, անհետացող կենդանիների տեսակները, դրանց բնակատեղերը, ձվադրման վայրեր, ձվերը, միգրացիոն ուղիները կամ բները կամ այլ շինվածքները ոչնչացնելը, վնասելը կամ փոփոխելը, ինչպես նաև այլ արարքներ կատարելը, որոնք կարող են առաջացնել կամ առաջացրել են այդպիսի կենդանիների անկում, թվակազմի կրճատում, բնակության միջավայրի կամ միգրացիայի ուղիների խախտում, եթե դա չի հանգեցրել այդ օրգանիզմների պոպուլյացիայի բնաջնջման (վերացման)՝

առաջացնում է վարչական իրավախախտման գործիք հանդիսացող առարկայի կամ գույքի բռնագրավում և տուգանք՝ ֆիզիկական անձի նկատմամբ` հարյուր հիսուն հազար դրամից երեք հարյուր հազար դրամի չափով, պաշտոնատար անձի նկատմամբ` երեք հարյուր հազար դրամից հինգ հարյուր հազար դրամի չափով, իրավաբանական անձի նկատմամբ` չորս հարյուր հազար դրամից ութ հարյուր հազար դրամի չափով:

2. Սույն հոդվածի 1-ին մասով սահմանված արարքը անզգուշությամբ կատարելը`

առաջացնում է տուգանք՝ ֆիզիկական անձի նկատմամբ` հարյուր հազար դրամից երկու հարյուր հազար դրամի չափով, պաշտոնատար անձի նկատմամբ` երկու հարյուր հազար դրամից չորս հարյուր հազար դրամի չափով, իրավաբանական անձի նկատմամբ` երեք հարյուր հազար դրամից յոթ հարյուր հազար դրամի չափով վարչական իրավախախտման գործիք հանդիսացող առարկայի կամ գույքի բռնագրավմամբ կամ առանց դրա:

**Հոդված 287. Անհետացման եզրին գտնվող վայրի կենդանական և բուսական աշխարհի տեսակների արտահանման և ներմուծման կարգը խախտելը**

1. ՄԱԿ-ի 1973 թվականի մարտի 3-ի «Անհետացման եզրին գտնվող վայրի կենդանական և բուսական աշխարհի տեսակների միջազգային առևտրի մասին» կոնվենցիայի հավելվածներում ընդգրկված կենդանիները, բույսերը (կենդանի կամ մահացած), դրանց մասերը կամ ածանցյալները Հայաստանի Հանրապետության տարածքից արտահանելու կամ Հայաստանի Հանրապետության տարածք ներմուծելու օրենսդրությամբ սահմանված կարգը խախտելը՝

առաջացնում է տուգանք՝ ֆիզիկական անձի նկատմամբ՝ հիսուն հազար դրամից հարյուր հազար դրամի չափով, պաշտոնատար անձի նկատմամբ՝ հարյուր հազար դրամից երկու հարյուր հազար դրամի չափով, իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով:

**Հոդված 288.** **Անազատ և կիսաազատ պայմաններում վայրի կենդանիներ պահելու կարգը խախտելը, անազատ և կիսաազատ պայմաններում վայրի կենդանիների հաշվառման տվյալները լիազորված մարմնին չտրամադրելը, դրանց առք ու վաճառքի պայմանները և պահանջները խախտելը**

1.Անազատ կամ կիսաազատ պայմաններում վայրի կենդանիներ պահելու օրենսդրությամբ սահմանված կարգը խախտելը՝

առաջացնում է տուգանք՝ ֆիզիկական անձի նկատմամբ՝ երեսուն հազար դրամից հիսուն հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով:

2. Առանց համապատասխան թույլտվության ֆիզիկական կամ իրավաբանական անձանց կողմից անազատ կամ կիսաազատ պայմաններում պահվող վայրի կենդանիներ, այդ թվում` Հայաստանի Հանրապետության կենդանիների Կարմիր գրքում գրանցված կենդանիներ պահելը՝

առաջացնում է տուգանք՝ ֆիզիկական անձի նկատմամբ՝ հարյուր հազար դրամից երկու հարյուր հազար դրամի չափով, իրավաբանական անձի նկատմամբ՝ հարյուր յոթանասուն հազար դրամից երկու հարյուր հիսուն հազար դրամի չափով:

3. Հայաստանի Հանրապետության կառավարության լիազորված պետական մարմնի սահմանած կարգով կամ ժամկետներում անազատ կամ կիսաազատ պայմաններում պահվող վայրի կենդանիների, այդ թվում` Հայաստանի Հանրապետության կենդանիների Կարմիր գրքում գրանցված կենդանիների հաշվառման տվյալները լիազորված մարմնին չտրամադրելը՝

առաջացնում է նախազգուշացում:

4. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք ֆիզիկական անձի նկատմամբ՝ հիսուն հազար դրամի չափով, իրավաբանական անձի նկատմամբ՝ հարյուր հազար դրամի չափով:

5. Անազատ կամ կիսաազատ պայմաններում պահվող վայրի կենդանիների, այդ թվում` Հայաստանի Հանրապետության կենդանիների Կարմիր գրքում գրանցված կենդանիների, դրանց արգասիքների կամ մասերի առք ու վաճառքի պայմանները կամ պահանջները խախտելը՝

առաջացնում է տուգանք՝ ֆիզիկական անձի նկատմամբ՝ հարյուր հազար դրամից երկու հարյուր հազար դրամի չափով, իրավաբանական անձի նկատմամբ՝ հարյուր յոթանասուն հազար դրամից երկու հարյուր հիսուն հազար դրամի չափով:

**Հոդված 289. Կենդանական աշխարհի ուսումնասիրության արդյունքով ձեռք բերված և կենդանաբանական հավաքածուների վերաբերյալ տեղեկատվություն չտրամադրելը**

1. Սահմանված ժամկետներում կենդանական աշխարհն ուսումնասիրող սուբյեկտների կողմից կենդանական աշխարհի ուսումնասիրության արդյունքով ձեռք բերված տեղեկատվությունը լիազոր մարմնին չտրամադրելը`

առաջացնում է նախազգուշացում:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք հիսուն հազար դրամի չափով:

3. Հայաստանի Հանրապետության կառավարության սահմանած կարգով կամ ժամկետներում իրավաբանական կամ ֆիզիկական անձանց կողմից իրենց մոտ պահվող կենդանաբանական հավաքածուների վերաբերյալ տեղեկատվությունը լիազոր մարմնին չտրամադրելը`

առաջացնում է նախազգուշացում:

4. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք ֆիզիկական անձի նկատմամբ՝ հիսուն հազար դրամի չափով, իրավաբանական անձի նկատմամբ՝ հարյուր հազար դրամի չափով:

**Հոդված 290. Ձկնային պաշարների պահպանության կանոնները խախտելը**

1. Ձկնային պաշարների պահպանության կանոն խախտելը` փայտեղենի լաստառաքումը, կամուրջների կամ ամբարտակների շինարարությունը, փայտեղենի կամ անտառային այլ արտադրանքի փոխադրումը, պայթեցման կամ այլ աշխատանքների իրականացումը, կամ ջրամբարող (ջրահավաք) շինության կամ պոմպային մեխանիզմի շահագործումը՝ ձկնային պաշարների պահպանության կանոնի խախտմամբ, եթե դրա հետևանքով չի առաջացել ձկների կամ ջրային կենդանիների զանգվածային ոչնչացում, կերային պաշարների էական չափերի ոչնչացում կամ այլ ծանր հետևանք՝

առաջացնում է տուգանք՝ ֆիզիկական անձի նկատմամբ` քառասուն հազար դրամից ութսուն հազար դրամի չափով, պաշտոնատար անձի նկատմամբ` ութսուն հազար դրամից հարյուր քսան հազար դրամի չափով, իրավաբանական անձի նկատմամբ` հարյուր հազար դրամից հարյուր հիսուն հազար դրամի չափով՝ վարչական իրավախախտման գործիք հանդիսացող առարկայի կամ գույքի բռնագրավմամբ կամ առանց դրա:

2. Սույն հոդվածի 1-ին մասով սահմանված արարքը, որը կատարվել է անզգուշությամբ`

առաջացնում է տուգանք՝ ֆիզիկական անձի նկատմամբ` երեսուն հազար դրամից հիսուն հազար դրամի չափով, պաշտոնատար անձի նկատմամբ` հիսուն հազար դրամից ութսուն հազար դրամի չափով, իրավաբանական անձի նկատմամբ` ութսուն հազար դրամից հարյուր քսան հազար դրամի չափով՝ վարչական իրավախախտման գործիք հանդիսացող առարկայի կամ գույքի բռնագրավմամբ կամ առանց դրա:

**Հոդված 291. Անասնաբուժական և բույսերի հիվանդությունների, վնասատուների դեմ պայքարելու կանոնները խախտելը**

1. Անասնաբուժական կամ բույսերի հիվանդությունների կամ վնասատուների դեմ պայքարելու՝ Հայաստանի Հանրապետության օրենսդրությամբ սահմանված կանոնն իրավասու անձի կողմից խախտելը, եթե դրա հետևանքով չի պատճառվել խոշոր չափերի գույքային վնաս, մարդկանց, կենդանիների կամ բույսերի շրջանում չի տարածվել համաճարակ, կամ չի առաջացել այլ ծանր հետևանք՝

է տուգանք՝ ֆիզիկական անձի նկատմամբ՝ քսան հազար դրամից քառասուն հազար դրամի չափով, իրավաբանական անձի նկատմամբ՝ քառասուն հազար դրամից վաթսուն հազար դրամի չափով:

2. Սույն հոդվածի 1-ին մասով սահմանված արարքը, որը կատարվել է անզգուշությամբ`

առաջացնում է տուգանք՝ ֆիզիկական անձի նկատմամբ՝ տասը հազար դրամից քսան հազար դրամի չափով, իրավաբանական անձի նկատմամբ՝ քսան հազար դրամից քառասուն հազար դրամի չափով:

**Հոդված 292. Բնության հատուկ պահպանվող տարածքների պահպանության ռեժիմը խախտելը**

1. Պետական արգելոցի, արգելավայրի, ազգային պարկի, բնության հուշարձանի կամ պետության կողմից հատուկ պահպանվող բնական այլ տարածքի կամ օբյեկտի պահպանության ռեժիմը խախտելը, որը չի առաջացրել խոշոր չափերի գույքային կամ այլ էական վնաս՝

առաջացնում է վարչական իրավախախտման գործիք հանդիսացող առարկայի կամ գույքի բռնագրավում և տուգանք՝ ֆիզիկական անձի նկատմամբ՝ հարյուր հազար դրամից հարյուր հիսուն հազար դրամի չափով, իրավաբանական անձի նկատմամբ՝ հարյուր հիսուն հազարից երկու հարյուր հազար դրամի չափով:

2. Սույն հոդվածի 1-ին մասով սահմանված արարքը, որը կատարվել է անզգուշությամբ`

առաջացնում է տուգանք՝ ֆիզիկական անձի նկատմամբ՝ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով` վարչական իրավախախտման գործիք հանդիսացող առարկայի կամ գույքի բռնագրավմամբ կամ առանց դրա:

**Հոդված 293. Բնապահպանական օրենսդրության պահանջների կատարման նկատմամբ ինքնահսկում (արտադրական հսկում) չիրականացնելը և ինքնահսկման (արտադրական հսկման) իրականացման օրենսդրությամբ սահմանված** **կարգը խախտելը**

1. Բնապահպանական օրենսդրության պահանջների կատարման նկատմամբ ինքնահսկում (արտադրական հսկում) չիրականացնելը`

առաջացնում է տուգանք՝ իրավաբանական անձանց նկատմամբ՝ հարյուր հիսուն հազար դրամից երկու հարյուր հիսուն հազար դրամի չափով:

2. Բնապահպանական օրենսդրության պահանջների կատարման նկատմամբ ինքնահսկման (արտադրական հսկման) իրականացման օրենսդրությամբ սահմանված կարգը խախտելը`

առաջացնում է տուգանք՝ իրավաբանական անձանց նկատմամբ՝ հարյուր հազար դրամից երկու հարյուր հազար դրամի չափով:

3. Սույն հոդվածի 1-ին կամ 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք սույն հոդվածի համապատասխան մասով սահմանված տուգանքի առավելագույնի չափի կրկնապատիկի չափով:

**Հոդված 294. Աղբահանության և սանիտարական մաքրման կանոնները խախտելը, չսահմանված վայրերում սպառման թափոններ թափելը**

1. Աղբահանության աշխատանքները ժամանակին չկազմակերպելը’ առաջացնում է տուգանք` հարյուր հազար դրամից երկու հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք` երկու հարյուր հազար դրամից երեք հարյուր հազար դրամի չափով:

3. Չսահմանված կամ չնախատեսված տեղերում կամ վայրերում՝ աղբամուղերից, աղբահավաք խցերից, աղբարկղերից, աղբամաններից կամ աղբահավաք մեքենաներից, կամ պայմանագրով սահմանված վայրից (տեղից) կամ սահմանված կարգով կազմակերպված կամ նախատեսված փոխաբեռնման կայաններից կամ աղբավայրերից դուրս՝

1) մինչև մեկ խորանարդ մետր ծավալով սպառման աղբ թափելը՝ առաջացնում է տուգանք՝ ֆիզիկական անձի նկատմամբ` քսան հազար դրամից երեսուն հազար դրամի չափով, իսկ իրավաբանական անձի նկատմամբ՝ ութսուն հազար դրամից հարյուր հազար դրամի չափով. 2) մեկ խորանարդ մետրից ավելի ծավալով սպառման աղբ թափելը՝ առաջացնում է տուգանք՝ ֆիզիկական անձի նկատմամբ՝ հիսուն հազար դրամից ութսուն հազար դրամի չափով, իսկ իրավաբանական անձի նկատմամբ՝ հարյուր հիսուն հազար դրամից երկու հարյուր հազար դրամի չափով.

3) երեք խորանարդ մետր կամ դրանից ավելի աղբի կուտակումը՝

առաջացնում է տուգանք՝ ֆիզիկական անձի նկատմամբ՝ ութսուն հազար դրամից հարյուր հազար դրամի չափով, իսկ իրավաբանական անձի նկատմամբ՝ երկու հարյուր հազար դրամից երկու հարյուր հիսուն հազար դրամի չափով.

4) սույն հոդվածի 3-րդ մասի 1-ին կետով սահմանված արարքը կատարելը բնակելի, հասարակական կամ այլ նշանակության շենքերից կամ այլ շինություններից՝ առաջացնում է տուգանք՝ երեսուն հազար դրամից հիսուն հազար դրամի չափով, իսկ իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով.

5) խոշոր եզրաչափի աղբ (երկու և ավելի քառակուսի մետր զբաղեցնող խոշոր կենցաղային կամ ոչ կենցաղային սարքավորումներ, այդ թվում՝  տրանսպորտային միջոցի հենասարք, թափք, մետաղական ջարդոն, էլեկտրատեխնիկական սարքավորումներ կամ այլ նմանատիպ իրեր) թափելը՝

առաջացնում է տուգանք՝ ֆիզիկական անձի նկատմամբ՝ հարյուրապատիկից հարյուր հիսուն հազար դրամի չափով, իսկ իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով. 6) մարտկոցներ, էլեկտրական կուտակիչներ, էլեկտրալամպեր, էլեկտրոնային ապրանքներ կամ գրաֆիտային էլեկտրոդներ թափելը` առաջացնում է տուգանք` քսան հազար դրամից երեսուն հազար դրամի չափով.

7) մինչև 5 հատ անվադող թափելը (բացառությամբ հեծանվի դողը)` առաջացնում է տուգանքի` քսան հազար դրամից երեսուն հազար դրամի չափով.

8) 5-ից ավելի անվադող թափելը (բացառությամբ հեծանվի դողը)` առաջացնում է տուգանք` հարյուր հազար դրամի չափով. 9) մինչև մեկ խորանարդ մետր ծավալով շինարարական աղբ թափելը՝

առաջացնում է տուգանք՝ ֆիզիկական անձի նկատմամբ՝ քսան հազար դրամից երեսուն հազար դրամի չափով, իսկ իրավաբանական անձի նկատմամբ՝ վաթսուն հազար դրամից ութսուն հազար դրամի չափով.

10) մեկից ավելի խորանարդ մետր ծավալով շինարարական աղբ թափելը՝ առաջացնում է տուգանք՝ ֆիզիկական անձի նկատմամբ՝ հիսուն հազար դրամից ութսուն հազար դրամի չափով, իսկ իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով. 11)  կենսաբանական  թափոններ (կենդանական  ծագման պարենային կամ ոչ պարենային հումքի վերամշակման արդյունքում ստացված թափոններ, ինչպես նաև անասնապահական, թռչնաբուծական կամ ձկնաբուծական ձեռնարկությունների գործունեության արդյունքում առաջացած թափոններ) թափելը`

առաջացնում է տուգանք` ֆիզիկական անձի նկատմամբ` քսան հազար դրամից երեսուն հազար դրամի չափով, իսկ իրավաբանական անձի նկատմամբ՝ հարյուր հազար դրամից երկու հարյուր հազար դրամի չափով: 4. Առանց թույլտվության շինարարական կամ խոշոր եզրաչափի աղբի հավաքելը կամ փոխադրելը` առաջացնում է տուգանք' հարյուր հազար դրամից երկու հարյուր հազար դրամի չափով:

5. Շինարարական աղբը համայնքի ղեկավարի սահմանած երթուղով չտեղափոխելը կամ սահմանված կարգով հատկացված վայրում այն չտեղադրելը՝ առաջացնում է տուգանք՝ ֆիզիկական անձի նկատմամբ` երեսուն հազար դրամից հիսուն հազար դրամի չափով, իսկ իրավաբանական անձի նկատմամբ` հիսուն հազար դրամից ութսուն հազար դրամի չափով: 6. Հիսուն տոննա և ավելի սպառման թափոնների ժամանակավոր պահեստարանի կազմակերպումը կամ շահագործումն առանց համապատասխան թույլտվության՝ առաջացնում է տուգանք` երեք հարյուր հազար դրամից չորս հարյուր հազար դրամի չափով:

6. Աղբավայրերի, աղբի հավաքման կենտրոնների կամ թափոնների փոխաբեռնման կայանների կազմակերպումը կամ շահագործումն առանց համապատասխան թույլտվության`

առաջացնում է տուգանք` չորս հարյուր հազար դրամի չափով:

7. Առանց աղբահանության ծառայությունների մատուցման պայմանագրի աղբը տեղափոխելը կամ հեռացնելը (թափելը)`

առաջացնում է տուգանք` իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով:

8. Աղբահանության վճար վճարելու պարտավորություն ունեցող անձի կողմից համայնքի ղեկավարին շինություններում (այդ թվում` առանձնացված տնտեսական գործունեության համար նախատեսված շինությունների առանձին հատվածներում) կամ շինություններից դուրս ծառայությունների մատուցման վայրերում գործունեության տեսակի կամ որևէ գործունեություն չիրականացնելու վերաբերյալ սխալ տեղեկատվություն ներկայացնելը՝

առաջացնում է տուգանք` իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով:

9. Սույն հոդվածի 8-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը՝

առաջացնում է տուգանք` իրավաբանական անձի նկատմամբ՝ հարյուր հիսուն հազար դրամից երկու հարյուր հազար դրամի չափով:

10. Սույն հոդվածի 9-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը՝

առաջացնում է տուգանք` իրավաբանական անձի նկատմամբ՝ հինգ հարյուր հազար դրամից ութ հարյուր հազար դրամի չափով:

11. Աղբավայրը շահագործողների կողմից աղբավայրերի մոնիթորինգի իրականացման կարգը խախտելը՝

առաջացնում է տուգանք` ֆիզիկական անձի նկատմամբ` երեսուն հազար դրամից հիսուն հազար դրամի չափով, իսկ իրավաբանական անձի նկատմամբ` ութսուն հազար դրամից հարյուր հազար դրամի չափով:

12. Սույն հոդվածի 3-7-րդ և 12-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի համապատասխան մասով նախատեսված տուգանքի չափի կրկնապատիկի չափով` թույլտվության գործողության դադարեցմամբ կամ առանց դրա:

13. Հողամասերի սեփականատերերի կամ օգտագործողների կողմից իրենց տարածքում իրենց չպատկանող աղբ հայտնաբերվելուց հետո՝ ոչ ուշ, քան 24 ժամվա ընթացքում, այդ մասին տեղական ինքնակառավարման մարմնին չտեղեկացնելը`

առաջացնում է տուգանք` ֆիզիկական անձի նկատմամբ` երեք հազար դրամից հինգ հազար դրամի չափով, իսկ իրավաբանական անձի նկատմամբ` ութ հազար դրամից տասը հազար դրամի չափով:

14. Հողամասերի սեփականատերերի կամ օգտագործողների տարածքում հայտնաբերված իրենց չպատկանող աղբի վերաբերյալ տեղական ինքնակառավարման մարմնին տեղեկացնելուց հետո՝ եռօրյա ժամկետում, համապատասխան միջոցներ չձեռնարկելը՝

առաջացնում է տուգանք` պաշտոնատար անձի նկատմամբ՝ քսան հազար դրամից երեսուն հազար դրամի չափով:

15. Համայնքի կամ աղբահանության օպերատորի տրամադրած կոշտ կենցաղային աղբի համար նախատեսված տարողություններում` աղբամաններում կամ կոնտեյներներում, մեկ խորանարդ մետր կամ դրանից ավել ծավալով աղբի, բժշկական աղբի, այրվող, շիկացած կամ տաք աղբի, ձյան կամ սառույցի տեղադրումը, կամ այն աղբի տեղադրումը, որը կարող է վնաս հասցնել աղբ հեռացնող անձանց կյանքին և առողջությանը`

առաջացնում է տուգանք` ֆիզիկական անձի նկատմամբ` հինգ հազար դրամից տասը հազար դրամի չափով, իսկ իրավաբանական անձի նկատմամբ` քսան հազար դրամից երեսուն հազար դրամի չափով:

16. Պայթուցիկ կամ դյուրավառ նյութերի, բժշկական հաստատություններից կամ սպանդանոցներից առաջացած կամ այլ կենսաբանական աղբի, կամ առանց հատուկ տարաներում պահեստավորված հեղուկ աղբի տեղադրումը աղբավայրերում`

առաջացնում է տուգանք ֆիզիկական անձի նկատմամբ` տասը հազար դրամից քսան հազար դրամի չափով, իսկ իրավաբանական անձի նկատմամբ` ութսուն հազար դրամից հարյուր հազար դրամի չափով:

17. Սույն հոդվածի 16-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը՝

առաջացնում է տուգանք ֆիզիկական անձի նկատմամբ` երեսուն հազար դրամից հիսուն հազար դրամի չափով, իսկ իրավաբանական անձի նկատմամբ` երկու հարյուր հազար դրամից երեք հարյուր հազար դրամի չափով` թույլտվության գործողության դադարեցմամբ կամ առանց դրա:

18. Աղբավայրերում բաց եղանակով աղբի այրման կազմակերպումը՝

առաջացնում է տուգանք` ֆիզիկական անձի նկատմամբ` քսան հազար դրամից երեսուն հազար դրամի չափով, իսկ իրավաբանական անձի նկատմամբ` հարյուր հիսուն հազար դրամից երկու հարյուր հիսուն հազար դրամի չափով:

19. Սույն հոդվածի 18-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը՝

առաջացնում է տուգանք` ֆիզիկական անձի նկատմամբ` հիսուն հազար դրամից ութսուն հազար դրամի չափով, իսկ իրավաբանական անձի նկատմամբ` երեք հարյուր հազար դրամից հինգ հարյուր հազար դրամի չափով` թույլտվության գործողության դադարեցմամբ կամ առանց դրա:

20. Գործող աղբավայրերի բարեկարգմանը կամ շահագործմանը օրենսդրությամբ սահմանված նվազագույն նորմերը կամ պահանջները աղբավայրը շահագործողի կողմից չկատարելը`

առաջացնում է տուգանք` հարյուր հազար դրամից երեք հարյուր հազար դրամի չափով:

21. Շրջակա միջավայրի վրա վնասակար ազդեցության բացահայտման կամ կանխարգելման նպատակով աղբավայրի հսկողություն, կամ աղբի ինքնայրումը կանխելու համար հակահրդեհային միջոցառումներ աղբավայրը շահագործողի կողմից չիրականացնելը`

առաջացնում է տուգանք` ութսուն հազար դրամից երկու հարյուր հազար դրամի չափով:

22. Բնակավայրերում աղբավայրերը առանց ֆիլտրող կուտակիչների շահագործման հանձնելը`

առաջացնում է տուգանք` հարյուր հազար դրամից երկու հարյուր հազար դրամի չափով:

23. Սույն հոդվածի 3-8-րդ, 20-21-րդ մասերով սահմանված արարքներից որևէ մեկը բնության հատուկ պահպանվող կամ մշակութային և բնության ժառանգության տարածքներում կատարելը`

առաջացնում է տուգանք` տվյալ արարքի համար սույն հոդվածի համապատասխան մասով նախատեսված տուգանքի չափի կրկնապատիկի չափով` թույլտվության գործողության կասեցմամբ կամ առանց դրա:

24. Սույն հոդվածի 24-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը՝ առաջացնում է տուգանք` տվյալ արարքի համար սույն հոդվածի համապատասխան մասով նախատեսված տուգանքի չափի քառապատիկի չափով` թույլտվության գործողության դադարեցմամբ:

25. Եթե սույն հոդվածի 3-րդ մասով սահմանված վարչական իրավախախտում կատարած անձը լիազորված մարմնի (պաշտոնատար անձի) կողմից վարչական իրավախախտումը հայտնաբերելու պահից մեկ աշխատանքային օրվա ընթացքում վերացնում է վարչական իրավախախտման հատկանիշները, ապա նա ազատվում է նշանակված վարչական տույժը կատարելու պարտականությունից, եթե այդ մասին նույն ժամանակահատվածում լիազորված մարմնին (պաշտոնատար անձին) ներկայացնում է համապատասխան ապացույց: Այդ մասին կազմվում է համապատասխան արձանագրություն, որի պատճենը տրվում է վարչական  իրավախախտումը կատարած անձին:

**Հոդված 295. Շենքերը և շինությունները ոչ նպատակային նշանակությամբ օգտագործելը**

1. Շենքերը կամ շինությունները ոչ նպատակային նշանակությամբ օգտագործելը՝

առաջացնում է տուգանք՝ ֆիզիկական անձի նկատմամբ՝ քսան հազար դրամից հիսուն հազար դրամի չափով, իրավաբանական անձի նկատմամբ` հիսուն հազար դրամից հարյուր հազար դրամի չափով։

2. Համայնքի ղեկավարի կամ նրա որոշմամբ սահմանված պատասխանատու պաշտոնատար անձի կողմից շենքերը կամ շինությունները օրենսդրությամբ սահմանված պահանջների խախտմամբ ոչ նպատակային նշանակությամբ օգտագործելը կանխելու ուղղությամբ օրենսդրությամբ սահմանված միջոցներ չձեռնարկելը՝

առաջացնում է տուգանք` ութսուն հազար դրամից հարյուր հազար դրամի չափով։

**Հոդված 296.   Օրենսդրության և նորմատիվ-տեխնիկական փաստաթղթերի պահանջների խախտումներով քաղաքաշինական փաստաթղթեր մշակելը և դրանց վերաբերյալ փորձագիտական դրական եզրակացություն տալը, ինչպես նաև օրենսդրությամբ սահմանված դեպքերում նախագծային աշխատանքների կապալառուի կողմից գրավոր երաշխավորագիր տալը**

1. Օրենսդրության կամ նորմատիվ-տեխնիկական փաստաթղթերի պահանջների խախտումներով քաղաքաշինական փաստաթղթեր մշակելը, կամ դրանց վերաբերյալ փորձագիտական դրական եզրակացություն կամ օրենսդրությամբ սահմանված դեպքերում նախագծային աշխատանքների կապալառուի կողմից գրավոր երաշխավորագիր տալը`

առաջացնում է տուգանք՝ երեսուն հազար դրամից հիսուն հազար դրամի չափով:

2. Սույն հոդվածի 1-ին մասով սահմանված արարքը կատարելը, որի հետևանքով նվազել են շենքի կամ շինության ամրության, կայունության կամ հուսալիության նորմատիվային ցուցանիշները`

առաջացնում է տուգանք՝ հարյուր հազար դրամից երկու հարյուր հազար դրամի չափով և քաղաքաշինական գործունեություն իրականացնելու լիցենզիայի գործողության կասեցում:

3. Սույն հոդվածի 1-ին մասով սահմանված արարքը կատարելը, որի հետևանքով շինարարության ընթացքում տեղի է ունեցել տեխնիկական վթար`

առաջացնում է տուգանք` երեք հարյուր հազար դրամից չորս հարյուր հազար դրամի չափով և  լիցենզիայի գործողության դադարեցում:

4. Սույն հոդվածի 1-ին կամ 2-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով և լիցենզիայի գործողության դադարեցում:

**Հոդված 297. Կառուցապատումը համապատաuխան քաղաքաշինական գործունեության համար uահմանված ժամկետներում չավարտելը**

1. Կառուցապատումը (կառուցումը, վերակառուցումը) , բացառությամբ գյուղական բնակավայրերում իրականացվող կառուցապատման կամ անհատական բնակելի տների, համապատասխան քաղաքաշինական փաստաթղթերով սահմանված ժամկետներում չավարտելը՝

առաջացնում է նախազգուշացում:

1. Սույն հոդվածի 1-ին մասով սահմանված արարքի կատարումը վարչական տույժ նշանակելու մասին որոշման անբողոքարկելի դառնալուց հետո շինարարության թույլտվություն տվող մարմնին շինարարության ժամկետը երկարաձգելու համար մեկամսյա ժամկետում չդիմելը կամ նոր սահմանված ժամկետում կառուցապատումը չավարտելը՝

առաջացնում է տուգանք՝

1) մինչև 200 քառակուսի մետր ընդհանուր մակերեսով կառուցապատման համար՝ հարյուր հազար դրամից երկու հարյուր հիսուն հազար դրամի չափով.

2) 200-ից մինչև 500 քառակուսի մետր ընդհանուր մակերեսով կառուցապատման համար՝ երեք հարյուր հազար դրամից չորս հարյուր հիսուն հազար դրամի չափով.

3) 500-ից մինչև 1000 քառակուսի մետր ընդհանուր մակերեսով կառուցապատման համար՝ հինգ հարյուր հազար դրամից վեց հարյուր հիսուն հազար դրամի չափով.

4) 1000-ից մինչև 3000 քառակուսի մետր ընդհանուր մակերեսով կառուցապատման համար՝ յոթ հարյուր հազար դրամից ութ հարյուր հիսուն հազար դրամի չափով.

5) 3000-ից ավելի քառակուսի մետր ընդհանուր մակերեսով կառուցապատման համար՝ ինը հարյուր հազար դրամից մեկ միլիոն դրամի չափով.

3. Սույն հոդվածի 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի 2-րդ մասով սահմանված տուգանքի կրկնապատիկի չափով:

4. Համապատասխան քաղաքաշինական փաստաթղթերով սահմանված ժամկետներում քանդման աշխատանքները չավարտելը՝

առաջացնում է տուգանք՝ հիսուն հազար դրամից հարյուր հազար դրամի չափով:

**Հոդված 298. Շինարարության ընթացքում հեղինակային հսկողության և շինարարության որակի տեխնիկական հսկողության իրականացում չապահովելը, հսկողության իրականացման կարգը խախտելը**

1. Օրենսդրությամբ սահմանված դեպքերում շինարարության ընթացքում հեղինակային հսկողության իրականացում չապահովելը`

առաջացնում է տուգանք` երեսուն հազար դրամի չափով:

2. Սույն հոդվածի 1-ին մասով սահմանած արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` քառասուն հազար դրամից վաթսուն հազար դրամի չափով:

3. Կառուցապատողի կողմից օրենսդրությամբ սահմանված դեպքերում կամ կարգով շինարարության ընթացքում շինարարության որակի տեխնիկական հսկողության իրականացում չապահովելը՝

առաջացնում է տուգանք` երեսուն հազար դրամից հիսուն հազար դրամի չափով:

4.Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք` օբյեկտի կատարված շինմոնտաժային աշխատանքների նախահաշվային արժեքից մասհանվող 0.5 տոկոսից մինչև 2.0 տոկոսի չափով:

5. Տեխնիկական հսկողություն իրականացնողի կողմից շինարարության ընթացքում շինարարության որակի տեխնիկական հսկողության իրականացման օրենսդրությամբ սահմանված կարգը խախտելը՝

առաջացնում է տուգանք՝ վաթսուն հազար դրամից ութսուն հազար դրամի չափով։

6. Սույն հոդվածի 5-րդ մասով սահմանած արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք` հարյուր հազար դրամից հարյուր հիսուն հազար դրամի չափով:

7. Շինարարության որակի տեխնիկական հսկողություն իրականացնողների կողմից քաղաքաշինության բնագավառում վերահսկողություն իրականացնող տեսչական մարմնին շինարարությունում տեխնիկական վթարների մասին քառասունութ ժամվա ընթացքում գրավոր չիրազեկելը`

առաջացնում է տուգանք` ութսուն հազար դրամից հարյուր հազար դրամի չափով:

8. Սույն հոդվածի 7-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` հարյուր հազար դրամից հարյուր հիսուն հազար դրամի չափով:

**Հոդված 299. Շինարարության ընթացքում հաստատված նախագիծը, նորմատիվատեխնիկական փաստաթղթերը, ինչպես նաև տեխնիկական կանոնակարգերով սահմանված ստանդարտները խախտելը**

1. Հաստատված նախագիծը, նորմատիվատեխնիկական փաստաթղթերը կամ տեխնիկական կանոնակարգերով սահմանված ստանդարտները խախտելը շինարարության ընթացքում, եթե դրանք ազդեցություն չեն ունեցել շենքի կամ շինության ամրության, կայունության կամ հուսալիության վրա, կամ վտանգավոր չեն անձանց կամ շրջակա միջավայրի համար և կարող են վերացվել առանց տվյալ տեղամասում շինարարական աշխատանքները դադարեցնելու `

առաջացնում է տուգանք՝ երեսուն հազար դրամից հիսուն հազար դրամի չափով։

2. Սույն հոդվածի 1-ին մասով սահմանված արարքը, եթե դա կարող է ազդեցություն ունենալ շենքի կամ շինության ամրության, կայունության կամ հուսալիության վրա, կամ վտանգավոր է անձանց կամ շրջակա միջավայրի համար և չի կարող վերացվել առանց տվյալ տեղամասում շինարարական աշխատանքները դադարեցնելու`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով և լիցենզիայի գործողության կասեցում։

3. Սույն հոդվածի 1-ին մասով սահմանված արարքը կատարելը, եթե դա հանգեցրել է տեխնիկական վթարի՝

առաջացնում է տուգանք՝ երեք հարյուր հազար դրամից չորս հարյուր հազար դրամի չափով՝ լիցենզիայի գործունեության դադարեցմամբ կամ առանց դրա:

4. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

5. Սույն հոդվածի 2-րդ կամ 3-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով և լիցենզիայի գործողության դադարեցում:

**Հոդված 300. Առանց համապատասխան լիցենզիա ունեցող անձի միջոցով լիցենզավորման ենթակա շինարարական աշխատանքներ իրականացնելը**

1. Կառուցապատողի կողմից առանց համապատասխան լիցենզիա ունեցող անձի միջոցով օրենսդրությամբ սահմանված կարգով լիցենզավորման ենթակա շինարարական աշխատանքներ իրականացնելը`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

**Հոդված 301. Օրենսդրությամբ սահմանված կարգի խախտումներով ճարտարապետահատակագծային առաջադրանք (նախագծման թույլտվությունը) տրամադրելը և տրամադրումը մերժելը**

1. Օրենսդրությամբ սահմանված կարգի խախտումներով ճարտարապետահատակագծային առաջադրանք **(**նախագծման թույլտվությունը) տրամադրելը, կամ դրա տրամադրման համար ինժեներական սպասարկում իրականացնող ծառայության հարցման պատասխանը սահմանված ընթացակարգերի կամ ժամկետների խախտմամբ տրամադրելը կամ օրենքի խախտմամբ դրանց տրամադրումը մերժելը

առաջացնում է տուգանք` հարյուր հազար դրամից հարյուր հիսուն հազար դրամի չափով:

2. Հաստատված գլխավոր հատակագծի կամ քաղաքաշինական գոտիավորման նախագծի պահանջներին չհամապատասխանողճարտարապետահատակագծային առաջադրանք տրամադրելը`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով:

3. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` երկու հարյուր հազար դրամից երկու հարյուր հիսուն հազար դրամի չափով:

4. Սույն հոդվածի 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

**Հոդված 302. Ճարտարապետահատակագծային առաջադրանքին (նախագծման թույլտվությանը) չհամապատասխանող նախագծերը համաձայնեցնելը և ճարտարապետահատակագծային առաջադրանքին (նախագծման թույլտվությանը) համապատասխանող նախագծերի համաձայնեցման կարգը խախտելը**

1. Ճարտարապետահատակագծային առաջադրանքին (նախագծման թույլտվությանը) չհամապատասխանող նախագծերը համաձայնեցնելը`

առաջացնում է տուգանք՝ հարյուր հազար դրամից երկու հարյուր հազար դրամի չափով:

2. Ճարտարապետահատակագծային առաջադրանքին (նախագծման թույլտվությանը) համապատասխանող նախագծերի համաձայնեցման օրենսդրությամբ սահմանված կարգը խախտելը`

առաջացնում է տուգանք՝ ութսուն հազար դրամից հարյուր հազար դրամի չափով:

3. Սույն հոդվածի 1-ին կամ 2-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 303. Ինժեներական սպասարկում իրականացնող ծառայության կողմից ելակետային և տեխնիկական պայմանները ընթացակարգի և ժամկետների խախտմամբ, ինչպես նաև կառուցապատողի համար ոչ իրավաչափորեն անբարենպաստ պայմաններով տրամադրելը**

1․ Ինժեներական սպասարկում իրականացնող ծառայության կողմից ելակետային կամ տեխնիկական պայմանները օրենսդրությամբ սահմանած ընթացակարգի կամ ժամկետների խախտմամբ կամ կառուցապատողի համար ոչ իրավաչափորեն անբարենպաստ պայմաններով տրամադրելը`

 առաջացնում է նախազգուշացում:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

**Հոդված 304. Շինարարության և քանդման (ապամոնտաժման) թույլտվություններ տալու կարգը խախտելը**

1. Շինարարության կամ քանդման (ապամոնտաժման)թույլտվություններ տալու օրենսդրությամբ սահմանված կարգը խախտելը`

առաջացնում է տուգանք ` հարյուր հազար դրամից հարյուր հիսուն հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

**Հոդված 305. Ավարտված շինարարության շահագործման փաստագրման կարգը խախտելը**

1. Ավարտված շինարարության շահագործման փաստագրման օրենսդրությամբ սահմանված կարգը խախտելը՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

3. Ավարտական ակտի (շահագործման թույլտվության) ձևակերպման համար ստեղծվող հանձնաժողովի անդամի կողմից` օրենսդրությամբ սահմանված ընթացակարգը կամ ժամկետները խախտելը՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

**Հոդված 306. Առանց սահմանված կարգով ավարտված շինարարության շահագործման փաստագրման կառուցապատողի կողմից շենքերի ու շինությունների շահագործումը**

1. Առանց սահմանված կարգով ավարտված շինարարության շահագործման փաստագրման (առանց շահագործման թույլտվության) կառուցապատողի կողմից շենքերի կամ շինությունների շահագործումը, բացառությամբ անհատական բնակելի տների, կենցաղային, օժանդակ շենքերի ու շինությունների`

առաջացնում է տուգանք` հինգ հարյուր հազար դրամից յոթ հարյուր հազար դրամի չափով:

2. Սույն հոդվածի 1-ին մասով սահմանված արարքի համար վարչական տույժ նշանակելու մասին որոշման անբողոքարկելի դառնալուց հետո շարունակելը`

առաջացնում է տուգանք՝ յոթ հարյուր հազար դրամից մեկ միլիոն դրամի չափով:

**Հոդված 307. Կենսագործունեության միջավայրի ծրագրվող փոփոխությունների մասին** օ**րենսդրությամբ սահմանված կարգով հանրությանը չիրազեկելը**

1. Կենսագործունեության միջավայրի ծրագրվող փոփոխությունների մասին օրենսդրությամբ սահմանված կարգով հանրությանը չիրազեկելը`

առաջացնում է տուգանք՝ պաշտոնատար անձի նկատմամբ քսան հազար դրամից երեսուն հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` սույն հոդվածի 1-ին մասով սահմանված տուգանքի չափի կրկնապատիկի չափով:

**Հոդված 308. Շինարարությունն սկսելու մասին սահմանված կարգով և ժամկետում իրավասու մարմիններին չիրազեկելը**

1. Կառուցապատողի կողմից շինարարությունը սկսելու մասին օրենսդրությամբ սահմանված կարգով կամ ժամկետում իրավասու մարմնին չիրազեկելը՝

առաջացնում է տուգանք՝ երեսուն հազար դրամից հիսուն հազար դրամի չափով:

2. Պաշտոնատար անձի կողմից շինարարական, քանդման կամ ապամոնտաժման աշխատանքները սկսելու վերաբերյալ կառուցապատողի կողմից սահմանված կարգով ներկայացված տեղեկանքի պատճենը սահմանված ժամկետում քաղաքաշինության բնագավառում վերահսկողություն իրականացնող տեսչական մարմնին չներկայացնելը`

առաջացնում է տուգանք` ութսուն հազար դրամից հարյուր հազար դրամի չափով:

3.Օրենսդրությամբ նախատեսված դեպքերում առանց էսքիզային նախագծի և իրավասու մարմնի հետ համաձայնեցման՝ շինարարության թույլտվություն չպահանջող շինարարական աշխատանքների կատարումը`

առաջացնում ` տուգանք` երեսուն հազար դրամից հիսուն հազար դրամի չափով:

**Հոդված 309. Ընդհանուր օգտագործման տարածքներում օրենսդրությամբ սահմանված պարտադիր բարեկարգումը չիրականացնելը և բարեկարգման կանոնները խախտելը**

1. Համայնքների վարչական սահմաններում գտնվող անշարժ գույքի սեփականատիրոջ կամ տիրապետողի` իր տիրապետման տակ գտնվող անշարժ գույքի և դրան հարակից ընդհանուր օգտագործման տարածքի օրենսդրությամբ սահմանված պարտադիր բարեկարգումը չիրականացնելը`

առաջացնում է տուգանք` տասը հազար դրամից քսան հազար դրամի չափով։

2. Ընդհանուր օգտագործման տարածքներում բարեկարգման կանոնները խախտելը`

 առաջացնում է տուգանք` հինգ հազար դրամի չափով։

**Հոդված 310. Կառուցապատողների կողմից շրջակա միջավայրի վրա շինարարական աշխատանքների ազդեցության նվազեցման, անվտանգության ու սանիտարական վիճակի ապահովման օրենսդրությամբ սահմանված պայմանները չպահպանելը**

1. Կառուցապատողի կողմից շրջակա միջավայրի վրա ազդեցության նվազեցման պայմանների խախտմամբ շինարարական աշխատանքներ իրականացնելը`

առաջացնում է տուգանք՝ երեսուն հազար դրամից հիսուն հազար դրամի չափով:

2. Կառուցապատողի կողմից աշխատանքների իրականացման ընթացքում փողոցների երթևեկության կամ հետիոտնի անցումների անվտանգության ապահովման պայմանները չպահպանելը`

առաջացնում է տուգանք՝ հիսուն հազար դրամից հարյուր հազար դրամի չափով:

3. Կառուցապատվող օբյեկտներում շինարարական հրապարակների տարանջատման ու սանիտարական վիճակի ապահովման պայմանները չպահպանելը`

առաջացնում է տուգանք՝ յոթանասուն հազար դրամից հարյուր հազար դրամի չափով:

**Հոդված 311. Կառուցապատողների կողմից շենքերը և շինությունները հաշմանդամություն ունեցող անձանց մատչելիության և օգտագործման համար չհարմարացնելը**

1. Բնակավայրերի նախագծման կամ կառուցապատման դեպքում, բնակելի, հասարակական արտադրական նշանակության շենքերի կամ շինությունների, տրանսպորտային համակարգերի նախագծման, շինարարության կամ վերակառուցման (հանրային նշանակության շենքերի կամ շինությունների դեպքում՝ նաև հիմնանորոգման) դեպքում հաշմանդամություն ունեցող անձանց մատչելիության նորմերը չպահպանելը կամ օգտագործման համար չհարմարեցնելը ՝

առաջացնում է տուգանք՝ երկու հարյուր հազար դրամից երեք հարյուր հիսուն հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ չորս հարյուր հազար դրամից ութ հարյուր հազար դրամի չափով:

**Հոդված 312. Հուղարկավորությունների կազմակերպման, գերեզմանատների և դիակիզարանների շահագործման բնագավառում խախտումներ իրականացնելը**

1. Հուղարկավորությունների կազմակերպումն իրականացնողների կողմից գերեզմանատների շահագործման կամ պահպանման գործառույթները չիրականացնելը կամ ոչ պատշաճ իրականացնելը, այդ թվում՝ գերեզմանատան օգտագործման սխեմաներ չկազմելը կամ քաղաքաշինական նորմերը խախտելը`

առաջացնում է տուգանք` հարյուր հազար դրամից երկու հարյուր հազար դրամի չափով:

2. Հուղարկավորությունների կազմակերպման կամ իրականացման օրենսդրությամբ սահմանված կարգը խախտելը`

առաջացնում է տուգանք` ֆիզիկական անձի նկատմամբ` տասը հազար դրամից քսան հազար դրամի չափով, պաշտոնատար անձի նկատմամբ` քսան հազար դրամից քառասուն հազար դրամի չափով, իրավաբանական անձի նկատմամբ` քսան հազար դրամից քառասուն հազար դրամի չափով:

3. Տեղական ինքնակառավարման մարմնի կամ նրա լիազորած անձի կամ համայնքային ոչ առևտրային կազմակերպության կողմից համայնքային գերեզմանատներում գերեզմանատեղի, կամ ընտանեկան գերեզմանի կազմակերպման համար տրամադրվող հողատարածքների սահմանված չափերից ավելին տրամադրելը`

առաջացնում է տուգանք՝ չորս հարյուր հազար դրամից հինգ հարյուր հազար դրամի չափով:

4. Գերեզման օգտագործողի կողմից գերեզմանի կառուցապատման, բարեկարգման կամ շահագործման օրենսդրությամբ սահմանված կանոնները, այդ թվում՝ քաղաքաշինական նորմերը խախտելը`

առաջացնում է տուգանք` հարյուր հազար դրամից երկու հարյուր հազար դրամի չափով:

5. Գերեզմանատան կազմակերպման համար նախատեսված վայրերից դուրս հուղարկավորության իրականացումը`

առաջացնում է տուգանք` ֆիզիկական անձի նկատմամբ` երեք հարյուր հազար դրամից հինգ հարյուր հազար դրամի չափով, պաշտոնատար անձի նկատմամբ` հինգ հարյուր հազար դրամից մեկ մլիլիոն դրամի չափով, իրավաբանական անձի նկատմամբ` հինգ հարյուր հազար դրամից մեկ միլիոն դրամի չափով:

6. Գերեզմանատան կազմակերպման համար նախատեսված վայրերից դուրս հուղարկավորված անձին եռամսյա ժամկետում գերեզմանատան կազմակերպման համար նախատեսված վայրում չվերահուղարկավորելը՝

առաջացնում է տուգանք` ֆիզիկական անձի նկատմամբ` ութ հարյուր հազար դրամից մեկ միլիոն դրամի չափով, պաշտոնատար անձի նկատմամբ` մեկ միլիոն հինգ հարյուր հազար դրամից երկու մլիլիոն դրամի չափով, իրավաբանական անձի նկատմամբ` մեկ միլիոն հինգ հարյուր հազար դրամից երկու մլիլիոն դրամի չափով:

7. Փակ կամ մասնակի փակ գերեզմանատներում գերեզման հատկացնելը կամ փակ գերեզմանատներում հուղարկավորություն իրականացնելը.

առաջացնում է տուգանք` ֆիզիկական անձի նկատմամբ՝ հիսուն հազար դրամից հարյուր հազար դրամի չափով, պաշտոնատար անձի նկատմամբ` չորս հարյուր հազար դրամից հինգ հարյուր հազար դրամի չափով, իրավաբանական անձի նկատմամբ` չորս հարյուր հազար դրամից հինգ հարյուր հազար դրամի չափով:

8. Համայնքի ղեկավարի կողմից նոր գերեզմանատների կամ դիակիզարանների կազմակերպման համար հողատարածքների տրամադրման դեպքում օրենսդրությամբ սահմանված նորմերը խախտելը`

առաջացնում է տուգանք` չորս հարյուր հազար դրամից հինգ հարյուր հազար դրամի չափով:

9. Գերեզմանատների կազմակերպման համար տրամադրված հողատարածքներում նպատակային կամ գործառնական նշանակությանը հակասող ցանկացած գործունեություն իրականացնելը`

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

10. Գերեզմանատներում հուղարկավորությունների կազմակերպումն իրականացնող մարմինների կողմից գերեզմանատեղերի հաշվառման, հուղարկավորությունների գրանցման մատյանների վարման կամ գերեզմանների վկայականի տրամադրման օրենսդրությամբ սահմանված կարգը խախտելը`

առաջացնում է տուգանք` հիսուն հազար դրամից ութսուն հազար դրամի չափով:

11. Մասնավոր գերեզմանատների կազմակերպման կամ շահագործման համար օրենսդրությամբ սահմանված կարգը խախտելը`

առաջացնում է տուգանք` հարյուր հազար դրամից չորս հարյուր հազար դրամի չափով:

12. Սույն հոդվածի 3-րդ, 5-րդ 11-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը կամ սույն հոդվածի 6-րդ մասով սահմանված արարքը շարունակելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով

13. Վերահուղարկավորությունը կամ վրահուղարկավորությունը օրենսդրությամբ սահմանված պահանջների խախտմամբ իրականացնելը `

առաջացնում է տուգանք` ֆիզիկական անձի նկատմամբ` ութսուն հազար դրամից հարյուր հազար դրամի չափով, պաշտոնատար անձի նկատմամբ` հարյուր հիսուն հազար դրամից երկու հարյուր հազար դրամի չափով, իրավաբանական անձի նկատմամբ` հարյուր հիսուն հազար դրամից երկու հարյուր հազար դրամի չափով:

14. Տեղական ինքնակառավարման մարմնի կողմից քաղաքաշինական փաստաթղթերում օրենսդրությամբ սահմանված պահանջների խախտմամբ՝ մասնավոր գերեզմանատների կառուցման համար շինարարական թույլտվությունների տրամադրումը`

առաջացնում է տուգանք` հինգ հարյուր հազար դրամից մեկ միլիոն դրամի չափով:

15. Առանց թույլտվության գերեզմանատուն կամ դիակիզարան շահագործելը`

առաջացնում է տուգանք` մեկ միլիոն դրամից մեկ ու կես միլիոն դրամի չափով:

**ԳԼՈՒԽ 32.**

**ՍԵՓԱԿԱՆՈՒԹՅԱՆ ԴԵՄ ՈՒՂՂՎԱԾ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 313. Ինքնակամ շինարարական և առանց թույլտվության քանդման և ապամոնտաժման աշխատանքներ իրականացնելը,** **պետական և համայնքային սեփականություն հանդիսացող հողամասերի ինքնակամ զավթումը չդադարեցնելը և դրա հետևանքները չվերացնելը**

1. Սեփականության կամ հողօգտագործման իրավունք ունեցող անձի կողմից այդ հողամասի վրա, ինչպես նաև անհատական բնակելի տներում կամ ստորաբաժանված կամ բազմաբնակարան շենքերում կամ շենքերին կից օրենքով կամ այլ ենթաօրենսդրական նորմատիվ իրավական ակտերով սահմանված կարգով այդ նպատակի համար չհատկացված հողամասում կամ առանց թույլտվության կամ թույլտվությամբ սահմանված պայմանների կամ քաղաքաշինական նորմերի կամ կանոնների էական խախտումներով շենք, շինություն կամ այլ կառույց կառուցելը, վերակառուցելը կամ տեղադրելը կամ առանց թույլտվության շինարարության կամ տեղադրման թույլտվություն պահանջող շինարարական աշխատանքներ կամ առանց թույլտվության քանդում կամ ապամոնտաժում իրականացնելը՝

առաջացնում է տուգանք` հինգ հարյուր հազար դրամից մեկ միլիոն դրամի չափով:

2.  Սույն հոդվածի 1-ին մասում սահմանված արարքներից որևէ մեկը գյուղական բնակավայրում իրականացնելը`

առաջացնում է տուգանք` ութսուն հազար դրամից հարյուր հազար դրամի չափով:

3. Սույն հոդվածի 1-ին կամ 2-րդ մասով սահմանված արարքներից որևէ մեկը պետական կամ համայնքային, սեփականություն հանդիսացող հողամասում կամ այլ անձանց սեփականության իրավունքով պատկանող հողամասերի վրա կատարելը կամ դրանք ինքնակամ զավթելը և դրա հետևանքները չվերացնելը`

առաջացնում է տուգանք` մեկ միլիոն դրամից մեկ միլիոն հինգ հարյուր հազար դրամի չափով:

4. Սույն հոդվածի 1-ին կամ 2-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո շարունակելը`

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

5. Սույն հոդվածի 3-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո շարունակելը`

առաջացնում է տուգանք` մեկ միլիոն վեց հարյուր հազար դրամից երկու միլիոն դրամի չափով:

6. Պետական կամ համայնքային սեփականություն հանդիսացող հողամասերը, այդ թվում` համայնքի վարչական սահմաններից դուրս գտնվող, ինքնակամ զավթելը և դրա հետևանքները չվերացնելը`

առաջացնում է տուգանք` երկու հարյուր հազար դրամից չորս հարյուր հազար դրամի չափով:

7. Սույն հոդվածի 6-րդ մասում սահմանված արարքներից որևէ մեկը գյուղական համայնքում իրականացնելը`

առաջացնում է տուգանք` ութսուն հազար դրամից հարյուր հազար դրամի չափով:

8. Սույն հոդվածի 6-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո շարունակելը`

առաջացնում է տուգանք` մեկ միլիոն դրամից մեկ միլիոն հինգ հարյուր հազար դրամի չափով:

9. Սույն հոդվածի 7-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո շարունակելը

առաջացնում է տուգանք` հարյուր հազար դրամից երկու հարյուր հազար դրամի չափով:

10. Համայնքի ղեկավարի կողմից պետական կամ համայնքային սեփականություն հանդիսացող հողամասում ինքնակամ կառույցի քանդման (ապամոնտաժման) մասին որոշում չկայացնելը կամ իր լիազորությունների շրջանակներում օրենսդրությամբ սահմանված կարգով ինքնակամ կառույցի քանդման (ապամոնտաժման) մասին որոշման կատարումը չապահովելը՝

առաջացնում է տուգանք` մեկ միլիոն հինգ հարյուր հազար դրամից երկու միլիոն դրամի չափով:

11. Համայնքի վարչական սահմաններում գտնվող պետական կամ համայնքային սեփականություն հանդիսացող հողամասում ինքնակամ կառույց հայտնաբերելու դեպքում հողային պաշարների պետական կառավարման լիազոր մարմնի իրավասու պաշտոնատար անձի կողմից օրենսդրությամբ սահմանած կարգով կամ ժամկետներում համապատասխան համայնքի ղեկավարին և տեսչական մարմնին չհայտնելը`

առաջացնում է տուգանք` երկու հարյուր հազար դրամից երեք հարյուր հազար դրամի չափով:

**Հոդված 314.** **Գույքային վնաս պատճառելը խաբեության, վստահությունը չարաշահելու կամ ապօրինի այլ եղանակով, սպառնալիքի կամ բռնություն գործադրելու միջոցով**

1. Խաբեության, վստահությունը չարաշահելու կամ կեղծ տեղեկություն տարածելու կամ ապօրինի այլ եղանակով մեկ ուրիշին մանր չափերի գույքային վնաս պատճառելը, որը դրսևորվել է բաց թողնված օգուտի, գույքի մաշվածության կամ հարկադրված ծախսեր կատարելու ձևով՝

առաջացնում է տուգանք` երեսուն հազար դրամից հիսուն հազար դրամի չափով։

2. Անձին գործարք կնքելուն կամ գործարք կնքելուց հրաժարվելուն, պարտավորություն ստանձնելուն կամ այլ արարքի կատարմանը հարկադրելը, որը մանր չափերի գույքային վնաս է պատճառել և կատարվել է՝

1) անձի կամ նրա մերձավոր ազգականի կամ մերձավորի կամ անձի դաստիարակության, խնամքի կամ հսկողության տակ գտնվողի նկատմամբ բռնություն գործադրելու սպառնալիքով, կամ

2) անձի կամ նրա մերձավոր ազգականի կամ մերձավորի կամ նրանց օրինական տնօրինության, տիրապետման, օգտագործման կամ պահպանության տակ գտնվող գույքը ոչնչացնելու, վնասելու, վերցնելու կամ չվերադարձնելու սպառնալիքով,կամ

3) շանտաժով կամ

4) հարկադրանքի այլ եղանակով՝

առաջացնում է տուգանք` հիսուն հազար դրամից հարյուր հազար դրամի չափով։

3. Սույն հոդվածի իմաստով՝ մանր չափ է համարվում 500.000 Հայաստանի Հանրապետության դրամը չգերազանցող գումարը (արժեքը)։

4. Սույն հոդվածի իմաստով՝ «խաբեություն», «վստահությունը չարաշահել», «մերձավոր ազգական», «մերձավոր», «բռնություն» հասկացությունները կիրառվում են Քրեական օրենսգրքով սահմանված իմաստով:

**Հոդված 316. Գրավառուին վնաս պատճառելը**

1. Գրավ դրված գույքը թաքցնելը, օտարելը, ոչնչացնելը, վնասելը կամ որևէ այլ կերպ ոչ պիտանի դարձնելը, որով խոչընդոտվել է գրավառուի գույքային իրավունքի իրականացումը, և նրան մանր չափերի գույքային վնաս է պատճառվել՝

առաջացնում է տուգանք` երեսուն հազար դրամից հիսուն հազար դրամի չափով։

2. Սույն հոդվածի իմաստով՝ մանր չափ է համարվում 500.000 Հայաստանի Հանրապետության դրամը չգերազանցող գումարը (արժեքը)։

**Հոդված 317. Գույքը ոչնչացնելը և վնասելը**

1. Ուրիշի գույքը դիտավորությամբ ոչնչացնելը կամ վնասելը, որը մանր չափերի գույքային վնաս է պատճառել`

առաջացնում է տուգանք` երեսուն հազար դրամից հիսուն հազար դրամի չափով:

2. Ուրիշի գույքը դիտավորությամբ ոչնչացնելը կամ վնասելը, որը զգալի չափերի գույքային վնաս է պատճառել`

առաջացնում է տուգանք` հիսուն հազար դրամից հարյուր հազար դրամի չափով:

3. Սույն հոդվածով նախատեսված մանր չափ է համարվում ուրիշի գույքը դիտավորությամբ ոչնչացնելու կամ վնասելու պահին մինչև 30.000 Հայաստանի Հանրապետության դրամը չգերազանցող գումարը (արժեքը), իսկ զգալի չափ է համարվում 30.000 Հայաստանի Հանրապետության դրամից մինչև 500.000 Հայաստանի Հանրապետության դրամը չգերազանցող գումարը (արժեքը):

**Հոդված 318. Ուրիշի գույքն ապօրինաբար օգտագործելը**

1. Սեփականատիրոջ կամ այլ օրինական տիրապետողի կամքին հակառակ կամ նրա կամքն անտեսելով նրա գույքն օգտագործելն առանց այդ գույքն իրենը դարձնելու նպատակի, որը մանր չափերի գույքային վնաս է պատճառել`

առաջացնում է տուգանք` երեսուն հազար դրամից հիսուն հազար դրամի չափով:

2. Սույն հոդվածի իմաստով՝ մանր չափ է համարվում 500.000 Հայաստանի Հանրապետության դրամը չգերազանցող գումարը (արժեքը)։

**Հոդված 319. Բնական գազի, նավթի, ջրի խողովակաշարերին կամ էլեկտրական ցանցին, հեռահաղորդակցության և էլեկտրոնային հաղորդակցության միջոցներին ապօրինի միացում կատարելը, սարքերի ցուցմունքն ապօրինի փոխելը և դրանց բնականոն աշխատանքը խաթարելը**

1. Ուրիշին պատկանող բնական գազի, նավթի, ջրի խողովակաշարերին, էլեկտրական ցանցին, կամ հեռահաղորդակցության կամ էլեկտրոնային հաղորդակցության միջոցներին ապօրինի միացում կատարելը կամ դրանց չափման համար նախատեսված սարքերի ցուցմունքն ապօրինի փոխելը կամ դրանց բնականոն աշխատանքը խաթարելը,, որը մանր չափերի գույքային վնաս է պատճառել՝

առաջացնում է տուգանք` տասը հազար դրամից երեսուն հազար դրամի չափով:

2. Սույն հոդվածի իմաստով՝ մանր չափ է համարվում 500.000 Հայաստանի Հանրապետության դրամը չգերազանցող գումարը (արժեքը)։

**Հոդված 320. Գույքի պահպանության պարտականությունները չկատարելը կամ ոչ պատշաճ կատարելը**

1. Գույքի պահպանության կամ պաշտպանության պարտականություններ ունեցող անձի կողմից այդ պարտականություններըոչ պատշաճ կատարելը կամ չկատարելը դրանց նկատմամբ անփույթ կամ անբարեխիղճ վերաբերմունքի հետևանքով, եթե այդ անձի անզգուշության հետևանքով տեղի է ունեցել այդ գույքի մանր չափերի չհասնող հափշտակում, վնասում կամ կորուստ՝

առաջացնում է տուգանք` երեսուն հազար դրամից հիսուն հազար դրամի չափով:

2. Սույն հոդվածի իմաստով՝ մանր չափ է համարվում 500.000 Հայաստանի Հանրապետության դրամը չգերազանցող գումարը (արժեքը)։

**Հոդված 321. Անձի տիրապետությունից դուրս եկած գույքին տիրանալը**

1. Անձի տիրապետությունից պատահաբար կամ սխալմամբ դուրս եկած կամ կորցրած գույքին այն անձի կողմից ապօրինի տիրանալը և իրենը կամ մեկ ուրիշինը դարձնելը, որն իմացել է, թե ով է գույքի իրական տիրապետողը և չի ձեռնարկել ողջամտորեն անհրաժեշտ միջոցներ գույքն իրական տիրապետողին վերադարձնելու համար`

առաջացնում է տուգանք` երեսուն հազար դրամից հիսուն հազար դրամի չափով:

2. Սույն հոդվածի իմաստով՝ անձի տիրապետությունից դուրս եկած գույքի արժեքը պետք է չգերազանցի նվազագույն աշխատավարձի չափը։

**Հոդված 322. Բնակելի տարածություն կամ ժամանակավոր կացարան ինքնակամ զբաղեցնելը**

1. Բնակելի տարածությունը, այդ թվում` բնակարանը, շենքը կամ շինությունը կամ այլ անշարժ գույքը կամ ժամանակավոր այլ կացարան առանց օրինական հիմքերի զբաղեցնելը`

առաջացնում է տուգանք` երեսուն հազար դրամից հիսուն հազար դրամի չափով:

**Հոդված 323. Հեղինակային և հարակից իրավունքները, արտոնագրային իրավունքը օտարերկրյա պետություններում գյուտի արտոնագրման  կարգը խախտելը,**

1. Հեղինակությունը յուրացնելը, հեղինակային կամ հարակից իրավունքի օբյեկտն ապօրինի օգտագործելը կամ առանց հեղինակային իրավունքի կամ հարակից իրավունքների իրավատիրոջ համաձայնության նրա ստեղծագործությունը իրացնելը, եթե դրա հետևանքով մանր չափի վնաս է պատճառվել հեղինակին կամ այլ իրավատիրոջը`

առաջացնում է տուգանք` հարյուր հազար դրամից երկու հարյուր հազար դրամի չափով:

2. Արտոնագրային իրավունքի օբյեկտն ապօրինի օգտագործելը կամ մինչև այդ իրավունքի պաշտոնական ճանաչումը դրա էության վերաբերյալ առանց հայտատուի համաձայնության տեղեկություն տարածելը կամ դրա հեղինակությունը յուրացնելը, եթե դա մանր չափերի գույքային վնաս է պատճառել՝

առաջացնում է տուգանք` հարյուր հազար դրամից երկու հարյուր հազար դրամի չափով:

3. Օտարերկրյա պետություններում գյուտի արտոնագրման համար սահմանված կարգի խախտումը`

առաջացնում է տուգանքի նշանակում՝ ֆիզիկական անձի նկատմամբ հիսուն հազար դրամից հարյուր հազար դրամի չափով, իրավաբանական անձի նկատմամբ՝ երեք հարյուր հազար դրամից հինգ հարյուր հազար դրամի չափով

4. Սույն հոդվածի իմաստով՝ մանր չափ է համարվում 500.000 Հայաստանի Հանրապետության դրամը չգերազանցող գումարը (արժեքը)։

**ԳԼՈՒԽ 33.**

**ԲԱԶՄԱԲՆԱԿԱՐԱՆ ՇԵՆՔԻ ԿԱՌԱՎԱՐՄԱՆ, ԳԵՈԴԵԶԻԱՅԻ ԵՎ ՔԱՐՏԵԶԱԳՐՈՒԹՅԱՆ, ՊԱՏՄՈՒԹՅԱՆ ԵՎ ՄՇԱԿՈՒՅԹԻ ՀՈՒՇԱՐՁԱՆՆԵՐԻ ԵՎ ՄՇԱԿՈՒԹԱՅԻՆ ԱՐԺԵՔՆԵՐԻ ՊԱՀՊԱՆՈՒԹՅԱՆ ԲՆԱԳԱՎԱՌՆԵՐՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 324. Բազմաբնակարան շենքի ընդհանուր բաժնային սեփականության պահպանման պարտադիր նորմերը չկատարելը**

1. Բազմաբնակարան շենքի կառավարման մարմնի կողմից ընդհանուր բաժնային սեփականության պահպանման` օրենսդրությամբ սահմանված պարտադիր նորմերը սահմանված կարգով կամ ժամկետներում չկատարելը`

առաջացնում է նախազգուշացում:

2. Բազմաբնակարան շենքի կառավարման մարմնի կողմից ընդհանուր բաժնային սեփականության պահպանման` օրենսդրությամբ սահմանված պարտադիր նորմերը սույն հոդվածի 1-ին մասով նշանակված վարչական տույժ նշանակելու մասին որոշումը կայացնելուց հետո իրավասու մարմնի սահմանած կարգով կամ ժամկետում չկատարելը`

առաջացնում է տուգանք` տաս հազար դրամից քսան հազար դրամի չափով:

3. Սույն հոդվածի 1-ին մասում սահմանված արարքը կատարելը, որի արդյունքում վտանգվել է շրջակա միջավայրը, ընդհանուր բաժնային սեփականությունը կամ շինությունների սեփականատերերի կամ այլ անձանց կյանքը, առողջությունը կամ գույքը`

առաջացնում է տուգանք՝ հիսուն հազար դրամից հարյուր հազար դրամի չափով:

4. Սույն հոդվածի 2-րդ կամ 3-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք սույն հոդվածի համապատասխան մասով սահմանված տուգանքի առավելագույնի չափի կրկնապատիկի չափով:

5. Սույն հոդվածում և սույն օրենսգրքի 325-րդ հոդվածում բազմաբնակարան շենքի կառավարման մարմինը ֆիզիկական անձ կամ իրավաբանական անձ կամ համայնքի ղեկավար կամ նրա նշանակած պատասխանատու պաշտոնատար անձն է:

**Հոդված 325. Բազմաբնակարան շենքի կառավարման մարմինների կողմից օրենսդրությամբ սահմանված պարտականությունները չկատարելը կամ ոչ պատշաճ կատարելը**

1. Բազմաբնակարան շենքի կառավարման մարմնի կողմից օրենսդրությամբ սահմանված կարգով կամ ժամկետներում հաշվետվությունները, պարտադիր հրապարակման ենթակա իրազեկումները կամ ծանուցումները չհրապարակելը կամ չտրամադրելը կամ բազմաբնակարան շենքի համար օրենքով սահմանված պարտադիր վճարները կամ այլ վճարներն անկանխիկ եղանակով կատարելու նպատակով առանձին բանկային հաշիվ չբացելը`

առաջացնում է տուգանք` հինգ հազար դրամից տասը հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք` սույն հոդվածի 1-ին մասով սահմանված տուգանքի առավելագույնի չափի կրկնապատիկի չափով:

3. Նոր ստեղծված կամ օրենսդրությամբ սահմանված կարգով լիազորությունները դադարած բազմաբնակարան շենքի կառավարման մարմնի կողմից այդ մասին սահմանված ժամկետներում շենքի սեփականատերերին կամ համայնքի ղեկավարին չծանուցելը`

առաջացնում է տուգանք` երեք հազար դրամի չափով:

4. Սույն հոդվածի 3-րդ մասում նշված արարքը, որի հետևանքով պատճառվել է խոշոր չափի վնաս`

առաջացնում է տուգանքի նշանակում ֆիզիկական անձ կառավարման մարմնի կամ իրավաբանական անձ կառավարման մարմնի պատասխանատու պաշտոնատար անձի նկատմամբ` սահմանված նվազագույն աշխատավարձի հիսնապատիկի չափով:

5. Համայնքի ղեկավարի կամ նրա նշանակած պատասխանատու պաշտոնատար անձի կողմից սահմանված կարգով կամ դեպքերում բազմաբնակարան շենքի կառավարման մարմնի գործառույթները չիրականացնելը կամ ոչ պատշաճ իրականացնելը կամ օրենքով սահմանված տեղեկանքները սահմանված կարգով կամ ժամկետներում շենքի սեփականատերերին չտրամադրելը`

առաջացնում է տուգանք՝ հինգ հազար դրամից տասը հազար դրամի չափով:

6. Սույն հոդվածում խոշոր չափ է համարվում մեկ միլիոն դրամը գերազանցող վնասը:

**Հոդված 326. Գեոդեզիական և քարտեզագրական աշխատանքների իրականացման կանոնները, ինչպես նաև գեոդեզիական նյութերի, տվյալների պահպանման և տրամադրման կարգը խախտելը**

1. Գեոդեզիական կամ քարտեզագրական աշխատանքներ կատարելիս օրենսդրությամբ սահմանված նորմատիվ տեխնիկական կանոնները խախտելը՝

առաջացնում է տուգանք՝ երեսուն հազար դրամից հիսուն հազար դրամի չափով:

2. Տարածքի գեոդեզիական կետերի կամ վարչատարածքային միավորների սահմանների հաշվառման կամ հետազոտման կամ դրանց պահպանման օրենսդրությամբ սահմանված կանոնները խախտելը՝

առաջացնում է տուգանք՝ հիսուն հազար դրամից ութսուն հազար դրամի չափով:

3. Գեոդեզիական աշխատանքների չափաբանական ապահովման կամ սերտիֆիկացման ստանդարտների պահպանման օրենսդրությամբ սահմանված կարգը խախտելը՝

առաջացնում է տուգանք՝ երեսուն հազար դրամից հիսուն հազար դրամի չափով:

4. Հայաստանի Հանրապետության պետական սահմանի կամ վարչատարածքային միավորների սահմանագծման կամ սահմանազատման աշխատանքների օրենսդրությամբ սահմանված կարգը խախտելը՝

առաջացնում է տուգանք՝ ութսուն հազար դրամից հարյուր հազար դրամի չափով:

5. Պետական նշանակության քարտեզագրական աշխատանքներ իրականացնելիս քարտեզների կամ հատակագծերի վրա աշխարհագրական անվանումները ոչ ճիշտ նշելը՝

առաջացնում է տուգանք՝ քսան հազար դրամից քառասուն հազար դրամի չափով:

6. Թեմատիկ քարտեզների կամ ատլասների ստեղծման աշխատանքների իրականացման օրենսդրությամբ սահմանված կարգը խախտելը ՝

առաջացնում է տուգանք՝ երեսուն հազար դրամից հիսուն հազար դրամի չափով:

7. Առանց լիազոր մարմնի թույլտվության գեոդեզիական կետերի արտաքին նշանները քանդելը կամ կենտրոններ վերահիմնելը՝

առաջացնում է տուգանք՝ ութսուն հազար դրամից հարյուր հազար դրամի չափով:

8. Պետական կամ տեղական նշանակության գեոդեզիական, քարտեզագեոդեզիական ֆոնդերի պահպանման կամ նյութերի, տվյալների բազմացման, օգտագործման կամ տրամադրման օրենսդրությամբ սահմանված կարգը խախտելը՝

առաջացնում է տուգանք՝ երեսուն հազար դրամից հիսուն հազար դրամի չափով:

**Հոդված 327. Հայաստանի Հանրապետության տարածքի վերաբերյալ բազային տարածական տվյալների և մետատվյալների ստեղծման, մշակման և հավաքման աշխատանքների իրականացման կարգը խախտելը,**

1. Օտարերկրյա ֆիզիկական կամ իրավաբանական անձանց կողմից առանց իրավասու մարմնի թույլտվության Հայաստանի Հանրապետության տարածքի վերաբերյալ բազային տարածական տվյալների կամ մետատվյալների ստեղծման, մշակման կամ հավաքման աշխատանքներ իրականացնելը կամ օդալուսանկարահանում իրականացնելը՝

առաջացնում է վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավում և տուգանք` ֆիզիկական անձի նկատմամբ` չորս հարյուր հազար դրամից հինգ հարյուր հազար դրամի չափով, իրավաբանական անձի նկատմամբ` մեկ միլիոն հինգ հարյուր հազար դրամից երկու միլիոն դրամի չափով:

 2. Հայաստանի Հանրապետության քաղաքացիների կամ իրավաբանական անձանց կողմից առանց իրավասու մարմնի թույլտվության օրենքով սահմանված պետական նշանակության գեոդեզիական և քարտեզագրական աշխատանքների միջոցով Հայաստանի Հանրապետության տարածքի վերաբերյալ բազային տարածական տվյալների կամ մետատվյալների ստեղծման, մշակման կամ հավաքման աշխատանքներ իրականացնելը կամ օդալուսանկարահանում իրականացնելը՝

առաջացնում է վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավում և տուգանք` ֆիզիկական անձի նկատմամբ` հարյուր հազար դրամից երկու հարյուր հազար դրամի չափով, իրավաբանական անձի նկատմամբ` ութ հարյուր հազար դրամից մեկ միլիոն դրամի չափով:

3. Սույն հոդվածի 1-ին կամ 2-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավում և տուգանք` սույն հոդվածի համապատասխան մասով սահմանված տուգանքի առավելագույնի չափի կրկնապատիկի չափով:

4. Ռեֆերենց կայանների ցանցի միջոցով ծառայություններ մատուցելը օրենքով չսահմանված դեպքերում`

առաջացնում է վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավում և տուգանք` ֆիզիկական անձի նկատմամբ` չորս հարյուր հազար դրամից հինգ հարյուր հազար դրամի չափով, իրավաբանական անձի նկատմամբ` հինգ հարյուր հազար դրամից մեկ միլիոն դրամի չափով:

**Հոդված 328. Պատմության և մշակույթի անշարժ հուշարձանների պահպանության, օգտագործման, տեղափոխման, փոփոխման, ամրակայման, նորոգման և վերականգնման օրենսդրությամբ սահմանված կարգը խախտելը**

1. Պատմության և մշակույթի անշարժ հուշարձանների պահպանության կամ օգտագործման օրենսդրությամբ սահմանված կարգը խախտելը, որը չի հանգեցրել դրա ոչնչացման կամ վնասման`

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

2. Հանրապետական նշանակության պատմության և մշակույթի անշարժ հուշարձանների տեղափոխման կամ փոփոխման օրենսդրությամբ սահմանված կարգը խախտելը, որը չի հանգեցրել դրա ոչնչացման կամ վնասման`

առաջացնում է տուգանք՝ հարյուր հիսուն հազար դրամից երկու հարյուր հիսուն հազար դրամի չափով:

3. Պատմության և մշակույթի անշարժ հուշարձանների պետական ցուցակներում նորահայտ հուշարձան ընդգրկելու կամ ցուցակներից հանելու կարգը խախտելը`

առաջացնում է տուգանք՝ հիսուն հազար դրամից հարյուր հազար դրամի չափով:

4. Նորահայտ պատմության և մշակույթի անշարժ հուշարձանը տնօրինող անձի կողմից դրա անվթարությունը չապահովելը`

առաջացնում է տուգանք՝ ֆիզիկական անձի նկատմամբ` հարյուր հազար դրամից երկու հարյուր հազար դրամի չափով, իրավաբանական անձի նկատմամբ` երկու հարյուր հազար դրամից երեք հարյուր հազար դրամի չափով:

5. Պատմության և մշակույթի անշարժ հուշարձանի հայտնաբերման փաստը թաքցնելը կամ այն հաշվառելու կամ ուսումնասիրելու համար արգելքներ ստեղծելը`

առաջացնում է տուգանք՝ ֆիզիկական անձի նկատմամբ` հարյուր հազար դրամից երկու հարյուր հազար դրամի չափով, իրավաբանական անձի նկատմամբ` երկու հարյուր հազար դրամից երեք հարյուր հազար դրամի չափով:

6. Պատմության և մշակույթի անշարժ հուշարձանի ամրակայման, նորոգման կամ վերականգնման աշխատանքները օրենսդրությամբ սահմանված կարգի խախտման իրականացնելը`

առաջացնում է տուգանք՝ ֆիզիկական անձի նկատմամբ` հարյուր հազար դրամից երկու հարյուր հազար դրամի չափով, իրավաբանական անձի նկատմամբ` երկու հարյուր հազար դրամից երեք հարյուր հազար դրամի չափով` լիցենզիայի գործողության կասեցմամբ կամ առանց դրա:

**Հոդված 329. Ապօրինի հնագիտական պեղումներ և հուշարձանի հետախուզում իրականացնելը**

1. Ապօրինի հնագիտական պեղումներ իրականացնելը, այդ թվում` հնավայրի ամբողջական պեղումը, որը չի հանգեցրել հնագիտական օբյեկտի ոչնչացման, վնասման կամ կորստի, կամ այնպիսի ապօրինի արարք կատարելը, որը չի հանգեցրել հնագիտական կամ հնէաբանական տեղեկության կորստի, կամ հնագիտական կամ հնէաբանական գտածոյին ապօրինի տիրանալուն`

առաջացնում է տուգանք` ֆիզիկական անձի նկատմամբ` երեք հարյուր հազար դրամից չորս հարյուր հազար դրամի չափով, իրավաբանական անձի նկատմամբ` չորս հարյուր հազար դրամից հինգ հարյուր հազար դրամի չափով:

2. Առանց թույլտվության պատմության և մշակույթի անշարժ հուշարձանի հետախուզում իրականացնելը`

առաջացնում է տուգանք՝ ֆիզիկական անձի նկատմամբ` երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ` երեք հարյուր հազար դրամից հինգ հարյուր հազար դրամի չափով:

**Հոդված 330. Մշակութային արժեքների ներմուծման և արտահանման, բռնագրավված մշակութային արժեքների տնօրինման օրենսդրությամբ սահմանված կարգը խախտելը**

1. Բռնագրավված մշակութային արժեքների տնօրինման օրենսդրությամբ սահմանված կարգը խախտելը`

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

2. Հայաստանի Հանրպետության տարածք մշակութային արժեքների ներմուծման կամ արտահանման օրենսդրությամբ սահմանված կարգը խախտելը՝

առաջացնում է տուգանք՝ ֆիզիկական անձի նկատմամբ` հարյուր հազար դրամից երկու հարյուր հազար դրամի չափով, իրավաբանական անձի նկատմամբ` երկու հարյուր հազար դրամից երեք հարյուր հազար դրամի չափով:

3. Սույն հոդվածի 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք՝ սույն հոդվածի 2-րդ մասով սահմանված տուգանքի առավելագույնի չափի կրկնապատիկի չափով:

**ԳԼՈՒԽ  34.**

**ՏՆՏԵՍԱԿԱՆ ԳՈՐԾՈՒՆԵՈՒԹՅԱՆ, ՏԵԽՆԻԿԱԿԱՆ ԱՆՎՏԱՆԳՈՒԹՅԱՆ, ԶԵՆՔԻ ՇՐՋԱՆԱՌՈՒԹՅԱՆ ԵՎ ԱՈՒԴԻՏՈՐԱԿԱՆ ԳՈՐԾՈՒՆԵՈՒԹՅԱՆ ԲՆԱԳԱՎԱՌՆԵՐՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 331. Առևտրի, հանրային սննդի, կենցաղային և սահմանափակման ենթակա ծառայությունների ոլորտում օրենսդրությամբ սահմանված կարգը և պահանջները խախտելը**

1. Առանց պիտանիության ժամկետի, պիտանիության ժամկետն անցած, ոչ ընթեռնելի պիտանիության ժամկետով, պիտանիության ժամկետի կրկնակի մակնշմամբ, արտադրողի կողմից նշված բնօրինակ պիտանիության ժամկետը ջնջված և նոր ժամկետի նշումով կամ հայերեն մակնշումն արտադրողի կողմից նշված բնօրինակ պիտանիության ժամկետի վրա փակցված ապրանքներ արտադրելը, իրացնելը, այլ ձևով փոխանցելը կամ ցանկացած այլ տեսակի փոխանցման համար առաջարկելը կամ իրացնելու նպատակով տեսանելի վայրում դրված լինելը, կամ դրանք նոր ար­տադրանք ստանալու համար վերամշակելը`

առաջացնում է տուգանք` հարյուր հազար դրամից երկու հարյուր հազար դրամի չափով:

2. Առանց համապատասխանության նշանի մակնշմամբ կամ տեխ­նի­կա­կան փաստաթղթերում կամ այլ եղանակներով համապատասխանության փաստը հավաստող նշումի, առանց սերտիֆիկատով կամ գրանցված հայտարարագրով համապատասխանության պարտադիր հավաստման ենթակա ապրանքներ իրացնելը (ծառայություն մատուցելը, աշխատանք կատարելը) կամ առանց անվտանգությունը հավաստող փաստաթղթի սննդամթերք կամ դրա հետ անմիջական շփման մեջ գտնվող նյութեր վաճառելը՝

առաջացնում է տուգանք՝ հիսուն հազար դրամից հարյուր հազար դրամի չափով:

3. Առևտրի, հանրային սննդի կամ կենցաղային ծառայության օբյեկտներում կամ առևտրի իրականացման վայրերում օրենսդրությամբ սահմանված պահանջներին բավարարող ցուցանակ չապահովելը՝

առաջացնում է տուգանք՝ քսան հազար դրամի չափով:

4. Ելնելով տվյալ առևտրի օբյեկտի առանձնահատկություններից՝ առևտրի օբյեկտն ապրանքների ընդունման, պահման կամ վաճառքի պայմաններն ապահովող սարքավորումներով, առևտրատեխնոլոգիական պարագաներով, պահեստային, վարչակենցաղային կամ ապրանքների վաճառքի նախապատրաստման համար անհրաժեշտ սենքերով չապահովելը` բացառությամբ սույն հոդվածի 33-րդ մասով նախատեսված դեպքերի`

առաջացնում է տուգանք` քսան հազար դրամից երեսուն հազար դրամի չափով:

5. Հանրային սննդի օբյեկտը տեխնոլոգիական գործընթացն ապահովող համապատասխան սարքավորումներով կամ հանրային սննդի գործունեությունն իրականացնելու համար նախատեսված օրենսդրության համապատասխան գույքով չապահովելը` բացառությամբ սույն հոդվածի 33-րդ մասով նախատեսված դեպքերի`

առաջացնում է տուգանք` քսան հազար դրամից երեսուն հազար դրամի չափով:

6. Առևտրի օբյեկտից դուրս սգո ծիսակատարություններին վերաբերող ապրանքների նմուշներ ցուցադրելը, ինչպես նաև սգո ծիսակատարություններին վերաբերող ապրանքներ վաճառող օբյեկտների ցուցափեղկերը կամ մուտքերը վարագուրապատված կամ մգավորված ապակիներով չապահովելը՝ այնպես, որ վաճառվող ապրանքների նմուշները դրսից տեսանելի չլինեն`

առաջացնում է տուգանք՝ երեսուն հազար դրամից հիսուն հազար դրամի չափով:

7. Հանրային սննդի օբյեկտներումառանց համապատասխան մասնագիտական կրթության կամ մասնագիտական պատրաստվածության մասին դիպլոմի կամ վկայականի՝ խոհարար կամ հրուշակագործ աշխատանքի ընդունելը կամ ներգրավելը՝

առաջացնում է տուգանք՝ երեսուն հազար դրամից հիսուն հազար դրամի չափով:

8. Կենցաղային ծառայության օբյեկտներում առանձին կենցաղային ծառայությունների մասով օրենսդրությամբ սահմանված դեպքերում առանց համապատասխան մասնագիտական կրթության կամ մասնագիտական պատրաստվածության մասին դիպլոմի կամ վկայականի կամ առանց առնվազն երկու տարվա համապատասխան աշխատանքային ստաժի կենցաղային ծառայություններ մատուցող անձի աշխատանքի ընդունելը կամ ներգրավելը՝

առաջացնում է տուգանք՝ երեսուն հազար դրամից հիսուն հազար դրամի չափով:

9. Սննդամթերքի վաճառքով զբաղվող առևտրի և հանրային սննդի օբյեկտների աշխատողներին աշխատանքային արտահագուստի կրումը վաճառողի (առուվաճառքի պայմանագրով սպառողներին ապրանք իրացնող իրավաբանական անձ կամ անհատ ձեռնարկատեր) կողմից չապահովելը՝

առաջացնում է տուգանք՝ տասն հինգ հազար դրամի չափով:

10. Գյուղատնտեսական արտադրանքի շուկաներում փորձաքննություն պահանջող գյուղատնտեսական արտադրանքի որակի ստուգման նպատակով համապատասխան սարքավորումներով հագեցված լաբորատորիայով չապահովելը՝

առաջացնում է տուգանք` հիսուն հազար դրամից հարյուր հազար դրամի չափով:

11. Առևտրի իրականացման վայրի կազմակերպչի կողմից առանց պայմանագրի կնքման կամ օրենսդրությամբ սահմանված պարտադիր պահանջների խախտումներով կնքված պայմանագրով վաճառատեղերը վճարովի կամ անհատույց օգտագործման նպատակով վաճառողներին տրամադրելը բացառությամբ օրենքով նախատեսված դեպքերի, ինչպես նաև առևտրի իրականացման վայրում (բացառությամբ գյուղատնտեսական արտադրանքի շուկաների, կենդանիների շուկաների, տոնավաճառների (վերնիսաժների) կամ ավտոտրանսպորտային միջոցների շուկաների) ֆիզիկական անձին վաճառատեղերի տրամադրումը`

առաջացնում է տուգանք՝ հարյուր հազար դրամից երեք հարյուր հազար դրամի չափով՝ յուրաքանչյուր տրամադրված տեղի համար:

12. Առևտրի կամ հանրային սննդի օբյեկտներում կամ սպառողական ապրանքների, գյուղատնտեսական արտադրանքի կամ կենդանիների շուկաներում կամ կրպակներում, կամ շրջիկ առևտրի կետերում կամ շրջածախ առևտրի միջոցով օրենսդրությամբ արգելված ապրանքներ վաճառելը (իրացնելը)՝

առաջացնում է տուգանք՝ քսան հազար դրամից երեսուն հազար դրամի չափով:

13. Առևտրի օբյեկտում սննդամթերքի կամ ոչ պարենային ապրանքների, կամ գյուղատնտեսական արտադրանքի վաճառքն՝ ըստ ապրանքախմբերի` առանձին բաժիններում, իսկ առևտրի իրականացման վայրերում, շրջիկ առևտրի կետերում կամ շրջածախ առևտրի միջոցով սննդամթերքի, ոչ պարենային ապրանքների կամ գյուղատնտեսական արտադրանքի վաճառքը՝ ըստ ապրանքախմբերի` տարանջատված մեկուսամասերում չապահովելը`

առաջացնում է տուգանք՝ երեսուն հազար դրամից հիսուն հազար դրամի չափով:

14. Գործատուի կողմից առևտրի, հանրային սննդի և կենցաղային ծառայությունների ոլորտում օրենսդրությամբ սահմանված ձևի կամ կարգով անվանաքարտի կրումը աշխատողի կողմից չապահովելը կամ անհատ ձեռնարկատեր հանդիսացող վաճառողի կողմից օրենսդրությամբ սահմանված ձևի կամ կարգով անվանաքարտի չկրելը  `

առաջացնում է տուգանք` քսան հազար դրամի չափով՝ յուրաքանչյուր անվանաքարտ չկրողի համար:

15. Առևտրի իրականացման վայրի կազմակերպչի կողմից վաճառողներին (բացառությամբ առևտրի իրականացման վայրի տարածքում գործող առևտրի, հանրային սննդի օբյեկտների վաճառողների) օրենսդրությանը համապատասխան` առևտրատեխնոլոգիական սարքավորումներով, ինչպես նաև տվյալ առևտրական գործունեություն իրականացնելու համար նախատեսված այլ գույքով չապահովելը`

առաջացնում է տուգանք` քսան հազար դրամից երեսուն հազար դրամի չափով:

16. Կազմակերպչի կողմից վաճառքի ցուցադրված ապրանքատեսակի վրա գնապիտակ չապահովելը, բացառությամբ գյուղատնտեuական արտադրանքի, կենդանիների շուկաներում, տոնավաճառներում (վերնիuաժներում) կամ ցուցահանդեu-վաճառքի կազմակերպման վայրերում (բացառությամբ նշված վայրերում գործող առևտրի օբյեկտների) վաճառվող կամ վաճառքի ցուցադրվող ապրանքների՝

առաջացնում է տուգանք` տասը հազար դրամի չափով:

17. Հեղուկ վառելիքի, տեխնիկական հեղուկների կամ հեղուկացված գազերի մանրածախ առևտրի կետերից դուրս, բացառությամբ Կառավարության սահմանած ցանկում ընդգրկված սահմանամերձ և բարձրլեռնային բնակավայրերի, դրանց մանրածախ վաճառք իրականացնելը`

առաջացնում է տուգանք` հիսուն հազար դրամից հարյուր հազար դրամի չափով:

18. Հեղուկ վառելիքի, սեղմված բնական կամ հեղուկացված նավթային կամ ածխաջրածնային գազերի մանրածախ առևտրի կետերում վաճառողի կողմից վառելիքի անվանման, նպատակային նշանակության (կոմունալ-կենցաղային կամ արտադրական սպառման համար կամ որպես ավտոմոբիլային տրանսպորտի շարժիչային վառելիք) վերաբերյալ տեղեկատվությունը վառելիքաբաշխիչ սարքավորումների վրա չտեղադրելը`

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

19. Հեղուկ վառելիքի մանրածախ առևտրի կետում վաճառողի կողմից կառավարության հաստատած պահանջներին համապատասխանող ստուգաչափված տարա չունենալը կամ դրա չափագիտական կանոնները կամ նորմերը խախտելը կամ տեղադրման կամ կիրառման կարգը խախտելը կամ սպառողի պահանջով հեղուկ վառելիքի վաճառքը այդ տարաների միջոցով չիրականացնելը՝

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

20. Հեղուկ վառելիքի, սեղմված բնական կամ հեղուկացված նավթային կամ ածխաջրածնային գազերի մանրածախ առևտրի կետերում հեղուկ վառելիքի, սեղմված բնական կամ հեղուկացված նավթային կամ ածխաջրածնային գազերի վաճառքը տեսակը հաստատված կամ ստուգաչափված չափման միջոցներով չիրականացնելը կամ չափագիտական կանոնների կամ նորմերի խախտմամբ իրականացնելը կամ հեղուկ վառելիքի, սեղմված բնական կամ հեղուկացված նավթային կամ ածխաջրածնային գազերի մանրածախ առևտրի կետերում թերլիցքավորում իրականացնելը՝

առաջացնում է տուգանք` ստուգմանը նախորդող եռամսյակի՝ տվյալ գործունեության իրականացման հասցեում հսկիչ դրամարկղային մեքենաներով իրացման շրջանառության մեկ տոկոսի և երկու հարյուր հազար դրամի չափով:

21. Առևտրի, հանրային uննդի, կենցաղային ծառայության oբյեկտներում և առևտրի իրականացման վայրում դրանց տեuակը հաuտատված և uտուգաչափված չափման կամ uտուգաչափված ստուգիչ չափման միջոցներով չապահովելը կամ չափագիտական նորմերը խախտելը, եթե արարքը չի պարունակում սույն հոդվածի 19-րդ կամ 20-րդ մասով սահմանված վարչական իրավախախտման հատկանիշներ`

առաջացնում են տուգանք` հիսուն հազար դրամից հարյուր հազար դրամի չափով:

22. Առևտրի իրականացման վայրերը, հեղուկ վառելիքի կամ սեղմված բնական կամ հեղուկացված նավթային գազերի մանրածախ առևտրի կետերը օրենսդրությանը համապատասխան կառուցված վճարովի կամ անվճար հասարակական զուգարաններով չապահովելը`

առաջացնում է տուգանք` երեսուն հազար դրամից հիսուն հազար դրամի չափով:

23. Վաճառվող փաթեթավորված կամ ոչ փաթեթավորված հացի գնապիտակի վրա օրենքով պահանջվող տվյալների (տեղեկությունների), այդ թվում մեկ միավոր հացի քաշը կամ դրա շեղումների թույլատրելի չափերը չնշելը`

առաջացնում է տուգանք` տաս հազար դրամից քսան հազար դրամի չափով:

24. Աննդամթերքի կամ սննդային կամ կենսաբանական ակտիվ հավելումների արտադրության կամ շրջանառության փուլերում կատարվող գործառնությունների կամ դրանց իրականացման տարածքների, կամ շուկայահանվող այդպիսի արտադրանքի վերաբերյալ մասին լիազոր մարմնին սահմանված ժամկետներում կամ կարգով տեղեկատվություն չտրամադրելը`

առաջացնում է տուգանք` հիսուն հազար դրամից ութսուն հազար դրամի չափով:

25. Առևտրի օբյեկտներում կամ առևտրի իրականացման վայրում վաճառողի (մատակարարի) կողմից մատակարարման պայմանագրով ապրանքների առքուվաճառք (մեծածախ առևտուր) կատարելու դեպքում այդ մասին ցուցանակի վրա համապատասխան տեղեկատվություն չզետեղելը՝

առաջացնում է տուգանք՝ տասը հազար դրամից քառասուն հազար դրամի չափով։

26. Բացօթյա առևտուր իրականացնող վաճառողի կողմից օրենքով վաճառքի թույլատրված ապրանքների համար, դրանց առանձնահատկություններից ելնելով օրենսդրությանը համապատասխան պահման կամ վաճառքի պայմաններն ապահովող սարքավորումներով կամ օրենքով սահմանված այլ պարտադիր պահանջների կատարումը չապահովելը ՝

առաջացնում է տուգանք՝ տասնհինգ հազար դրամից երեսուն հազար դրամի չափով։

27. Կշռափաթեթավորված կամ վաճառքի դրված սննդամթերքի փաթեթի կամ մեջդիր պիտակների վրա օրենդրությամբ սահմանված տվյալների վերա­բեր­յալ նշումները չապահովելը՝

առաջացնում է տուգանք՝ տասը հազար դրամի չափով։

28. Կենցաղային ծառայության օբյեկտներում սպառողներին տեսանելի տեղում մատուցվող ծառայությունների գնացուցակը չփակցնելը՝

առաջացնում է տուգանք՝ տասը հազար դրամի չափով։

29. Ուսումնական հաստատություններում կամ մանկական կամ բուժկանխարգելիչ կազմակերպություններում գործող առևտրի կամ հանրային սննդի օբյեկտներում ալկոհոլային խմիչքների վաճառք իրականացնելը՝

առաջացնում է տուգանք՝ երեսուն հազար դրամի չափով։

30. Առաքվող (մատակարարվող) հացի կամ հացաբուլկեղենի ուղեկցող հաշվարկային փաստաթղթում վառարանից արտադրանքի հանման օրը կամ քաշը նշված չլինեը`

առաջացնում է տուգանք՝ ֆիզիկական անձի նկատմամբ՝ երեսուն հազար դրամի չափով, իրավաբանական անձի նկատմամբ՝ քառասուն հազար դրամից հիսուն հազար դրամի չափով։

31. Նորմատիվ փաստաթղթերի (այդ թվում` տեխնիկական կանոնակարգերի) պահանջներին չհամապատասխանող ապրանքներ իրացնելը (առաքելը, մատա­կարարելը), oգտագործելը (շահագործելը), պահելը, փոխադրելը կամ oգտահանելը, եթե արարքը չի պարունակում սույն հոդվածի այլ մասերով կամ սույն օրենսգրքի 332-րդ հոդվածով սահմանված վարչական իրավախախտման հատկանիշներ՝

առաջացնում է տուգանք՝ հիսուն հազար դրամից հարյուր հազար դրամի չափով:

32. Ոչ սահմանված տեղերում կամ օրենսդրությամբ սահմանված պահանջների խախտմամբ առևտուր իրականացնելը կամ ծառայություն մատուցելը `

առաջացնում է տուգանք` հիսուն հազար դրամից հարյուր հազար դրամի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ կամ առանց դրա:

33. Սննդամթերքի անվտանգության ապահովման ոլորտի նորմատիվ իրավական ակտերով սահմանված սանիտարահիգիենիկ պահանջներին չհամապատասխանող առևտուր կամ հանրային սննդի ծառայություն իրականացնելը`

առաջացնում է տուգանք` կազմակերպչի (պատասխանատու անձի) նկատմամբ՝ քսան հազար դրամից երեսուն հազար դրամի չափով:

34. Երկու հարյուր քառակուսի մետրից ավելի մակերես ունեցող առևտրի օբյեկտներում կամ առևտրի իրականացման վայրերում կաթնամթերք (արտաքին տնտեսական գործունեության ապրանքային անվանացանկի 04 ապրանքային խմբին դասվող) ապրանքախմբի տարանջատված մեկուսամասերում կաթնային յուղի (կաթնային ճարպի) փոխարինիչով կաթնամթերքի առանձնացված սպառողական դարակաշարով (հատվածով) կամ «պարունակում է կաթնային յուղի (կաթնային ճարպի) փոխարինիչ» ընթեռնելի կամ տեղադրված տեսանելի վայրում հատուկ տեսակի նշումով չապահովելը՝

առաջացնում է նախազգուշացում։

35. Սույն հոդվածի 1-17-րդ, 19-րդ, 21-31-րդ, 33-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

36. Սույն հոդվածի 18-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

37. Սույն հոդվածի 20-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` ստուգմանը նախորդող եռամսյակի՝ տվյալ գործունեության իրականացման հասցեում հսկիչ դրամարկղային մեքենաներով իրացման շրջանառության երկու տոկոսի և երկու հարյուր հազար դրամի չափով:

38. Սույն հոդվածի 32-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում են տուգանք՝ տվյալ արարքի համար սույն հոդվածի 32-րդ մասով սահմանված տուգանքի չափի կրկնապատիկի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

39. Սույն հոդվածի 34-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ քսան հազար դրամից երեսուն հազար դրամի չափով:

40. Առևտրի օբյեկտներում գնորդին (սպառողին) վաճառված պատշաճ որակի ոչ պարենային ապրանքները օրենքով սահմանված ժամկետում կամ օրենքով սահմանված դեպքերում չփոխարինելը կամ հետ չվերցնելը կամ հետ վերցնելուց կամ փոխարինելուց հրաժարվելու մասին հայտարարություն փակցնելը՝

առաջացնում է տուգանք՝ հիսուն հազար դրամից հարյուր հազար դրամի չափով:

41. Սույն հոդվածի 40-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

42. Օրենքով նախատեսված «Մենք տուգանվել ենք թերլիցքավորման համար» ցուցանակը վնասելը, թաքցնելը կամ դրա տեսանելիությունը նվազեցնելը կամ չափագիտության բնագավառում տնտեսվարող սուբյեկտի մոտ իրականացված նախորդ ստուգումների ժամկետների կամ արդյունքների մասին տեղեկատվություն պարունակող  QR (արագ արձագանքման) կոդ չունենալը՝

առաջացնում է տուգանք՝ երկու հարյուր հազար դրամից երեք հարյուր հազար դրամի չափով:

43. Տասնութ տարին չլրացած անձի ոգելից կամ ալկոհոլային խմիչքներ, կամ թմրամիջոցներ կամ հոգեմետ (հոգեներգործուն) նյութեր, կամ սարսափ կամ էրոտիկ բնույթի կամ պոռնոգրաֆիա բովանդակող գրականություն կամ տեսաերիզներ վաճառելը`

առաջացնում է տուգանք` հիսուն հազար դրամի չափով:

44. Տասնութ տարին չլրացած անձի ոգելից կամ ալկոհոլային խմիչքների, կամ թմրամիջոցներ կամ հոգեմետ (հոգեներգործուն) նյութերի, կամ սարսափ կամ էրոտիկ բնույթի կամ պոռնոգրաֆիա բովանդակող գրականության կամ տեսաերիզների վաճառքի մեջ ներգրավելը՝

առաջացնում է տուգանք` ութսուն հազար դրամից հարյուր հազար դրամի չափով:

45. Էրոտիկ բնույթի կամ պոռնոգրաֆիա բովանդակող տպագիր հրատարակությունների, տեսաձայներիզների կամ տեսասկավառակների վաճառքը կամ վարձույթն արգելված վայրերում կամ դրանք վաճառելիս կամ վարձույթ իրականացնելիս դրանց ցուցադրումը բոլորի համար տեսանելի վայրում`

առաջացնում է տուգանք` հիսուն հազար դրամից հարյուր հազար դրամի չափով:

46. Սույն հոդվածի 43-44-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

47. Սույն հոդվածի 45-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` հարյուր հիսուն հազար դրամից երկու հարյուր հազար դրամի չափով՝ որոշակի գործունեությամբ զբաղվելու իրավունքից զրկելով՝ մեկ տարի ժամկետով կամ առանց դրա:

**Հոդված 332. Նորմատիվ փաստաթղթերի պարտադիր** **պահանջները խախտելը, համապատասխանության պարտադիր հավաստման ենթակա արտադրանք իրացնելը առանց գրանցված համապատասխանության սերտիֆիկատի և գրանցված համապատասխանության հայտարարագրի, օրենսդրական չափագիտական հսկողության ենթակա տեսակը չհաստատված և չստուգաչափված չափման միջոցներ կիրառելը**

1. Նորմատիվ փաստաթղթերի (այդ թվում` տեխնիկական կանոնակարգերի) պարտադիր պահանջները խախտելը արտադրական գործընթացում, արտադրանքն իրացնելու (առաքելու, մատակարարելու), oգտագործելու (շահագործելու), պահելու, փոխադրելու կամ oգտահանելու ժամանակ, ինչպեu նաև պետական հսկողություն կամ վերահuկողություն իրականացնելու համար արտադրանք, անհրաժեշտ տվյալներ կամ փաuտաթղթեր ներկայացնելուց խուuափելը, եթե արարքը չի պարունակում սույն օրենսգրքի 331-րդ հոդվածով սահմանված վարչական իրավախախտման հատկանիշներ`

առաջացնում են տուգանք` ֆիզիկական անձի նկատմամբ հիսուն հազար դրամից հարյուր հիսուն հազար դրամի չափով, իրավաբանական անձի նկատմամբ` հարյուր հիսուն հազար դրամից երեք հարյուր հազար դրամի չափով։

2. Առանց գրանցված համապատաuխանության սերտիֆիկատի, գրանցված համապատասխանության հայտարարագրի կամ համապատասխանության նշանի մակնշմամբ՝ համապատասխանության պարտադիր հավաստման կամ պարտադիր սերտիֆիկացման ենթակա արտադրանք (այդ թվում` ներմուծվող) իրացնելը (աշխատանք կատարելը կամ ծառայություն մատուցելը) կամ արտադրողների (կատարողների, մատուցողների) կամ uերտիֆիկացման մարմինների և փորձարկման լաբորատորիաների պատասխանատու անձի կողմից համապատասխանության գնահատման ընթացակարգերը կամ սերտիֆիկացման կանոնները խախտելը կամ առանց օրենսդրությամբ սահմանված կարգով գրանցված հավատարմագրման վկայագրի` համապատասխանության հավաստման աշխատանքներ կատարելը, եթե արարքը չի պարունակում սույն օրենսգրքի 331-րդ հոդվածով սահմանված վարչական իրավախախտման հատկանիշներ`

առաջացնում են տուգանք` ֆիզիկական անձի նկատմամբ՝ հիսուն հազար դրամից հարյուր հազար դրամի չափով, իրավաբանական անձի նկատմամբ` հարյուր հազար դրամից երկու հարյուր հազար դրամի չափով:

3. Տեխնիկական կանոնակարգերի կամ տեխնիկական անվտանգության ոլորտում այլ նորմատիվ իրավական ակտերի պահանջներին արտադրանքի կամ ծառայությունների համապատասխանության պետական վերահսկողություն իրականացնող կամ չափումների միասնականության ապահովման վերահսկողություն իրականացնող իրավասու պաշտոնատար անձի կարգադրագրերը սահմանված ժամկետում չկատարելը կամ կարգադրագրերով սահմանված պահանջները խախտելը `

առաջացնում են տուգանք` ֆիզիկական անձի նկատմամբ՝ հարյուր հիսուն հազար դրամից երկու հարյուր հազար դրամի չափով, իրավաբանական անձի նկատմամբ` երկու հարյուր հազար դրամից երեք հարյուր հազար դրամի չափով:

4. Օրենսդրական չափագիտական հսկողության ենթակա տեսակը չհաստատված կամ պետական չափագիտական հսկողության կամ վերահսկողության ենթակա ոլորտներում չստուգաչափված չափման միջոցներ կիրառելը կամ չափման միջոցների ստուգաչափման կանոնները, վկայագրված չափումների կատարման մեթոդիկաները, չափագիտական կանոնները կամ նորմերը կամ չհաստատված տեսակների չափման միջոցների թողարկման պահանջները խախտելը, եթե արարքը չի պարունակում սույն օրենսգրքի 331-րդ հոդվածով սահմանված վարչական իրավախախտման հատկանիշներ `

առաջացնում են տուգանք` ֆիզիկական անձի նկատմամբ՝ հիսուն հազար դրամից հարյուր հազար դրամի չափով, իրավաբանական անձի նկատմամբ` հարյուր հազար դրամից երկու հարյուր հազար դրամի չափով:

5. Առանց հավատարմագրման, հավատարմագրումը կասեցված կամ դադարեցված լինելու դեպքում համապատասխանության գնահատման մարմինների կողմից հավատարմագրման նշանի կամ հավատարմագրման վերաբերյալ տեքստային վկայակոչման կիրառումը`

առաջացնում են տուգանք` ֆիզիկական անձի նկատմամբ՝ հարյուր հազար դրամից հարյուր հիսուն հազար դրամի չափով, իրավաբանական անձի նկատմամբ` երկու հարյուր հազար դրամից երեք հարյուր հազար դրամի չափով:

6. Տեխնիկական կանոնակարգերի կամ տեխնիկական անվտանգության ոլորտում այլ նորմատիվ իրավական ակտերի պահանջներին չհամապատասխանող հեղուկ վառելիք, սեղմված բնական կամ հեղուկացված նավթային կամ ածխաջրածնային գազեր վաճառելը, եթե արարքը չի պարունակում սույն օրենսգրքի 331-րդ հոդվածի 20-րդ մասով սահմանված վարչական իրավախախտման հատկանիշներ ՝

առաջացնում է տուգանք` ութ հարյուր հազար դրամից մեկ միլիոն դրամի չափով:

7. Սույն հոդվածի 6-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում են տուգանք՝ տվյալ արարքի համար սույն հոդվածի 6-րդ մասով սահմանված տուգանքի չափի կրկնապատիկի չափով:

8. Առանց չափագիտական վերահսկողություն իրականացնող մարմնի գրավոր համաձայնեցման չափագիտական վերահսկողություն իրականացնող ծառայողի կողմից դրված կապարակնիքը (դրոշմը) վնասելը կամ հանելը`

առաջացնում են տուգանք` ֆիզիկական անձի նկատմամբ՝ հարյուր հիսուն հազար դրամից երեք հարյուր հազար դրամի չափով, իրավաբանական անձի նկատմամբ` երեք հարյուր հիսուն հազար դրամից հինգ հարյուր հազար դրամի չափով:

9. Սույն հոդվածի 1-8-րդ մասերով սահմանված արարքներից որևէ մեկը կաատարելը, որոնք նյութական վնաս են պատճառել ֆիզիկական անձանց, կազմակերպություններին կամ պետությանը`

առաջացնում են տուգանք` ֆիզիկական անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ` երեք հարյուր հիսուն հազար դրամից հինգ հարյուր հազար դրամի չափով:

**Հոդված 333. Առևտրի, հանրային սննդի և կենցաղային ծառայությունների ոլորտում առանց համապատասխան թույլտվության և օրենսդրությամբ սահմանված կարգի խախտմամբ գործունեություն իրականացնելը**

1. Առանց թույլտվության ոգելից կամ ալկոհոլային խմիչքների վաճառք կամ առանց թույլտվության հանրային սննդի օբյեկտներում ոգելից կամ ալկոհոլային խմիչքների իրացում իրականացնելը`

առաջացնում է տուգանք` հարյուր հազար դրամից երկու հարյուր հազար դրամի չափով:

2. Առևտրի և հանրային սննդի օբյեկտները, զվարճանքի, շահումով խաղերի, վիճակախաղերի կազմակերպման օբյեկտները, խաղատները կամ բաղնիքները (սաունաները) առանց թույլտվության ժամը 24.00-ից հետո աշխատեցնելը`

առաջացնում է տուգանք` երկու հարյուր հազար դրամից երեք հարյուր հազար դրամի չափով:

3. Առանց թույլտվության բացօթյա առևտուր իրականացնելը`

առաջացնում է տուգանք` ֆիզիկական անձի նկատմամբ` երեսուն հազար դրամից քառասուն հազար դրամի չափով, իրավաբանական անձի նկատմամբ՝ հիսուն հազար դրամից յոթանասուն հազար դրամի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ կամ առանց դրա:

4. Առանց թույլտվության հեղուկ վառելիքի կամ սեղմված բնական կամ հեղուկացված նավթային կամ ածխաջրածնային գազերի մանրածախ առևտրի կետերում հեղուկ վառելիքի կամ սեղմված բնական կամ հեղուկացված նավթային կամ ածխաջրածնային գազերի վաճառք իրականացնելը`

առաջացնում է տուգանք` ֆիզիկական անձի նկատմամբ` հարյուր հազար դրամից երկու հարյուր հիսուն հազար դրամի չափով, իրավաբանական անձի նկատմամբ՝ երեք հարյուր հազար դրամից հինգ հարյուր հազար դրամի չափով:

5. Առանց թույլտվության խանութներում կամ կրպակներում կամ հեղուկ վառելիքի, սեղմված բնական կամ հեղուկացված նավթային գազերի մանրածախ առևտրի կետերում կամ ավտոմեքենաների տեխնիկական սպասարկման կամ նորոգման ծառայության օբյեկտներում տեխնիկական հեղուկների վաճառք իրականացնելը`

առաջացնում է տուգանք` ֆիզիկական անձի նկատմամբ` յոթանասուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր քսան հազար դրամից հարյուր հիսուն հազար դրամի չափով:

6. Առանց համապատասխան թույլտվության թանկարժեք մետաղներից պատրաստված իրերի մանրածախ առուվաճառք իրականացնելը՝

առաջացնում է տուգանք` ֆիզիկական անձի նկատմամբ` ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր քսան հազար դրամից հարյուր հիսուն հազար դրամի չափով

7. Առանց թույլտվության հանրային սննդի կազմակերպումը կամ իրացումը՝

առաջացնում է տուգանք՝ ֆիզիկական անձի նկատմամբ՝ հիսուն հազար դրամից յոթանասուն հազար դրամի չափով, իրավաբանական անձի նկատմամբ՝ ութսուն հազար դրամից հարյուր հազար դրամի չափով:

8**.** Բնակելի տարածքներում կամ դրանց հարող տարածքներում գտնվող բացօթյա օբյեկտներում բարձր երաժշտություն հնչեցնելը`

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

9.  Առանց թույլտվության համայնքի վարչական տարածքում մարդատար-տաքսու (բացառությամբ երթուղային տաքսիների՝ միկրոավտոբուսների) ծառայություն իրականացնելը՝

առաջացնում է տուգանք` ֆիզիկական անձի նկատմամբ տասը հազար դրամի չափով, իրավաբանական անձի նկատմամբ՝ տասնհինգ հազար դրամի չափով յուրաքանչյուր ավտոմեքենայի համար։

10. Առանց թույլտվության կամ հաստատված չափագրության սխեմայից դուրս կամ հաստատված էսքիզային առաջարկի խախտմամբ համայնքի վարչական տարածքում հանրային սննդի ամառային կամ ձմեռային սեզոններին հանրային սննդի ծառայություն կազմակերպելը կամ դրա նպատակով սեղաններ, աթոռներ կամ այլ պարագաներ տեղադրելը՝

առաջացնում է տուգանք` ֆիզիկական անձի նկատմամբ` յոթանասուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր քսան հազար դրամից երկու հարյուր հազար դրամի չափով:

11. Երևան համայնքի վարչական տարածքում առանց թույլտվության կամ թույլտվությամբ սահմանված պահանջների կամ պայմանների խախտմամբ շրջիկ առևտրի կետի միջոցով վաճառքի կազմակերպման կամ ծառայության մատուցման գործունեություն իրականացնելը՝

առաջացնում է տուգանք՝ ֆիզիկական անձի նկատմամբ՝ հիսուն հազար դրամից յոթանասուն հազար դրամի չափով, իրավաբանական անձի նկատմամբ՝ ութսուն հազար դրամից հարյուր հազար դրամի չափով:

12. Երևան համայնքի վարչական տարածքում ցանկացած տեսակի տրանսպորտային միջոցից կամ դրանց կցորդներից, բացառությամբ օրենքով նախատեսված դեպքերի, ցանկացած ապրանքի վաճառք իրականացնելը կամ ծառայություն մատուցելը՝

առաջացնում է տուգանք՝ ֆիզիկական անձի նկատմամբ՝ հիսուն հազար դրամից յոթանասուն հազար դրամի չափով, իրավաբանական անձի նկատմամբ՝ ութսուն հազար դրամից հարյուր հազար դրամի չափով:

13. Երևան համայնքի վարչական տարածքում առանց թույլտվության կամ թույլտվությամբ սահմանված պահանջների կամ պայմանների խախտմամբ շրջածախ առևտուր իրականացնելը՝

առաջացնում է տուգանք՝ ֆիզիկական անձի նկատմամբ՝ հիսուն հազար դրամից յոթանասուն հազար դրամի չափով, իրավաբանական անձի նկատմամբ՝ ութսուն հազար դրամից հարյուր հազար դրամի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ կամ առանց դրա:

14. Առանց թույլտվության կամ թույլտվությամբ սահմանված պահանջների խախտմամբ քաղաքացիական հոգեհանգստի (հրաժեշտի) ծիսակատարության ծառայությունների իրականացումը կամ մատուցումը՝

առաջացնում է տուգանք՝ ֆիզիկական անձի նկատմամբ՝ հինգ հարյուր հազար դրամից յոթ հարյուր հիսուն հազար դրամի չափով, իրավաբանական անձի նկատմամբ՝ ութ հարյուր հազար դրամից մեկ միլիոն դրամի չափով:

15. Սույն հոդվածի 1-ին, 6-րդ կամ 14-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

16. Սույն հոդվածի 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` ֆիզիկական անձի նկատմամբ՝ երկու հարյուր հազար դրամից երեք հարյուր հիսուն հազար դրամի չափով, իրավաբանական անձի նկատմամբ՝ չորս հարյուր հազար դրամից հինգ հարյուր հազար դրամի չափով

17. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` ֆիզիկական անձի նկատմամբ` հիսուն հազար դրամից իննսուն հազար դրամի չափով, իրավաբանական անձի նկատմամբ՝ հարյուր հազար դրամից հարյուր քսան հազար դրամի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

18. Սույն հոդվածի 4-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` ֆիզիկական անձի նկատմամբ` չորս հարյուր հազար դրամից վեց հարյուր հազար դրամի չափով, իրավաբանական անձի նկատմամբ՝ վեց հարյուր հազար դրամից ութ հարյուր հազար դրամի չափով:

19. Սույն հոդվածի 5-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` ֆիզիկական անձի նկատմամբ` հարյուր յոթանասուն հազար դրամից երկու հարյուր հազար դրամի չափով, իրավաբանական անձի նկատմամբ՝ երկու հարյուր քսան հազար դրամից երկու հարյուր հիսուն հազար դրամի չափով:

20. Սույն հոդվածի 7-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ ֆիզիկական անձի նկատմամբ՝ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր քսան հազար դրամից հարյուր հիսուն հազար դրամի չափով:

21. Սույն հոդվածի 9-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` ֆիզիկական անձի նկատմամբ քառասուն հազար դրամի չափով, իրավաբանական անձի նկատմամբ՝ հիսուն հազար դրամի չափով յուրաքանչյուր ավտոմեքենայի համար։

22. Սույն հոդվածի 10-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` ֆիզիկական անձի նկատմամբ` հարյուր հիսուն հազար դրամից երկու հարյուր հազար դրամի չափով, իրավաբանական անձի նկատմամբ՝ երկու հարյուր քսան հազար դրամից երեք հարյուր հազար դրամի չափով:

23. Սույն հոդվածի 11-րդ կամ 12-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ ֆիզիկական անձի նկատմամբ՝ հարյուր հիսուն հազար դրամից երկու հարյուր հազար դրամի չափով, իրավաբանական անձի նկատմամբ՝ երկու հարյուր հիսուն հազար դրամից հինգ հարյուր հազար դրամի չափով:

24. Սույն հոդվածի 13-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավում և տուգանք՝ ֆիզիկական անձի նկատմամբ՝ յոթանասուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր քսան հազար դրամից երկու հարյուր հազար դրամի չափով:

25. Առանց թույլտվության կամ թույլտվությամբ սահմանված թույլատրելի վայրերի, պահանջների կամ պայմանների խախտմամբ տեխնիկական կամ հատուկ նշանակության հրավառություն իրականացնելը կամ առանց թույլտվութ­­յան կամ թույլտվությամբ կամ օրենսդրությամբ սահ­մանված պահանջների խախտ­մամբ տեխնիկական կամ հատուկ նշանակության հրավառությունների համար նախատեսված հրագործական նյու­թեր (արտադրանք), հրագործական բաղադրիչներ կամ այլ պայթուցիկ սարքեր (նյութեր) վաճառելը (իրացնելը)՝

առաջացնում է տուգանք` երեք հարյուր հազար դրամից մեկ միլիոն դրամի չափով։

26. Սույն հոդվածի 25-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` մեկ միլիոն դրամից երկու միլիոն դրամի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

27. Առևտրի և ծառայությունների բնագավառում գործունեություն իրականացնող անձանց կողմից օրենսդրությամբ սահմանված հրառավարությունների իրականացման պահանջները կամ պայմանները չապահովելը՝   
 առաջացնում է տուգանք` երեք հարյուր հազար դրամից մեկ միլիոն դրամի չափով։

28. Սույն հոդվածի 27-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` երկու միլիոն դրամի չափով` թույլտվության գործողության դադարեցմամբ ՝ մեկ տարի ժամկետով:

29. Սահմանված կարգով համայնքի ղեկավարի կողմից տեխնիկական կամ հատուկ նշանակության հրավառության իրականացման թույլտվություն չստացած անձանց տեխնիկական կամ հատուկ նշանակության հրավառությունների համար նախատեսված հրագործական նյութեր (արտադրանք), հրագործական բաղադրիչներ կամ այլ պայթուցիկ սարքեր (նյութեր) վաճառելը՝

առաջացնում է տուգանք` երկու հարյուր հազար դրամից երկու հարյուր հիսուն հազար դրամի չափով:

30. Սույն հոդվածի 29-րդ մասերով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի 29-րդ մասով սահմանված տուգանքի չափի կրկնապատիկի չափով:

31. Սահմանափակման ենթակա ծառայության օբյեկտները (բացառությամբ հեստապարային ակումբի)  բազմաբնակարան շենքի բնա­կելի կամ ոչ բնակելի տարածքում կամ կրթական կամ պատմամշակութային հաս­տա­տությունների կամ պետա­կան կամ տեղական ինքնակառավարման մարմինների վարչական շենքերի կամ բժշկական հաստա­տութ­յունների տարածքներում տեղակայելը կամ այդ օբյեկտների տեղա­կայ­մանը (հեռավորությանը) ներկայաց­վող պահանջները չպահպանելը կամ առանց համայնքի ղեկավարի թույլտվության սահմանափակման ենթակա ծառայության ոլորտում  կամ համապա­տաս­խան օբյեկ­­տում (բացառությամբ հեստապարային ակումբի)  գործու­նեություն իրականացնելը կամ սահմանա­փակ­ման ենթա­կա ծառայություն (բացառությամբ հեստապարային ակումբի)  մատուցելը`

առաջացնում է տուգանք` հիսուն հազար դրամից հարյուր հազար դրամի չափով:

32. Հեստապարային ակումբը  բազմաբնակարան շենքի բնա­կելի կամ ոչ բնակելի տարածքում կամ կրթական կամ պատմամշակութային հաս­տա­տությունների կամ պետա­կան կամ տեղական ինքնակառավարման մարմինների վարչական շենքերի կամ բժշկական հաստա­տութ­յունների տարածքներում տեղակայելը կամ տեղա­կայ­մանը (հեռավորությանը) ներկայաց­վող պահանջները չպահպանելը կամ առանց համայնքի ղեկավարի թույլտվության հեստապարային ակումբի գործու­նեություն իրականացնելը կամ այդպիսի ծառայություն մատուցելը`

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

33. Սույն հոդվածի 31-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` երկու հարյուր հազար դրամից երեք հարյուր հազար դրամի չափով:

34. Սույն հոդվածի 32-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք`  մեկ միլիոն դրամից մեկ միլիոն երեք հարյուր հազար դրամի չափով:

35. Ավտոտրանսպորտային միջոցների վաճառքի վայրի՝ օրենսդրությամբ նախատեսված պահանջները խախտելն առևտրի իրականացման վայրի կազմակերպչի կողմից՝

առաջացնում է տուգանք` ֆիզիկական անձի նկատմամբ տասը հազար դրամից քսան հազար դրամի չափով, իրավաբանական անձի նկատմամբ՝ քսանհինգ հազար դրամից քառասուն հազար դրամի չափով։

36. Սույն հոդվածի 35-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանքի նշանակում՝ ֆիզիկական անձի նկատմամբ հիսուն հազար դրամից հարյուր հազար դրամի չափով, իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով:

37. Վաճառքի կամ վարձույթի նպատակով ավտոտրանսպորտային միջոցը վաճառքի կամ վարձույթի համար չսահմանված վայրում կայանելը՝

առաջացնում է տուգանքի նշանակում` ավտոտրանսպորտային միջոցի սեփականատիրոջ նկատմամբ` տասը հազար դրամի չափով յուրաքանչյուր ավտոտրանսպորտային միջոցի համար:

38. Սույն հոդվածի 37-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանքի նշանակում` ավտոտրանսպորտային միջոցի սեփականատիրոջ նկատմամբ` երեսուն հազար դրամի չափով յուրաքանչյուր ավտոտրանսպորտային միջոցի համար:

**Հոդված 334. Ծխախոտային արտադրատեսակների, դրանց պատկանելիքների, ծխախոտային արտադրատեսակների փոխարինիչների, ծխախոտային արտադրատեսակների նմանակների վաճառքի կանոնները խախտելը, ինչպես նաև դրանց օգտագործման և օգտագործման սահմանափակման արգելքը խախտելը, սահմանափակումների ուղղությամբ միջոցներ չձեռնարկելը**

1. Առանց թույլտվության ծխախոտային արտադրատեսակների, դրանց պատկանելիքների կամ ծխախոտային արտադրատեսակների փոխարինիչների կամ ծխախոտային արտադրատեսակների նմանակների վաճառք իրականացնելը կամ առանց թույլտվության հանրային սննդի օբյեկտներում ծխախոտային արտադրատեսակների կամ ծխախոտային արտադրատեսակների փոխարինիչների կամ ծխախոտային արտադրատեսակների նմանակների իրացում իրականացնելը`

առաջացնում է տուգանք` հարյուր հազար դրամից երկու հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

3. Ծխախոտային արտադրատեսակների, դրանց պատկանելիքների կամ ծխախոտային արտադրատեսակների փոխարինիչների (բացառությամբ բժշկական նպատակներով օգտագործվող ծխախոտային արտադրատեսակների փոխարինիչների), կամ  ծխախոտային արտադրատեսակների նմանակների վաճառքի կանոնների խախտելը, եթե արարքը չի պարունակում սույն հոդվածի այլ մասերով սահմանված վարչական իրավախախտման հատկանիշներ`

առաջացնում է տուգանք՝ ութսուն հազար դրամից հարյուր հազար դրամի չափով:

4. Տասնութ տարին չլրացած անձանց ծխախոտային արտադրատեսակներ, դրանց պատկանելիքներ կամ ծխախոտային արտադրատեսակների փոխարինիչներ վաճառելը կամ դրանք որևէ այլ եղանակով իրացնելը՝

առաջացնում է տուգանք՝ ութսուն հազար դրամից հարյուր հազար դրամի չափով:

5. Տասնութ տարին չլրացած անձանց ծխախոտային արտադրատեսակներ, դրանց պատկանելիքներ կամ ծխախոտային արտադրատեսակների փոխարինիչներ վաճառելու կամ որեւէ այլ եղանակով իրացնելու մեջ ներգրավելը՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

6. Սույն հոդվածի 3-5-րդ մասով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` վեց ամսվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

7.Ծխախոտային արտադրատեսակների, դրանց պատկանելիքների կամ ծխախոտային արտադրատեսակների փոխարինիչների (բացառությամբ բժշկական նպատակներով օգտագործվող ծխախոտային արտադրատեսակների փոխարինիչների), կամ ծխախոտային արտադրատեսակների նմանակների վաճառքը կամ որևէ այլ եղանակով իրացումն ինքնասպասարկմամբ (ինքնուրույնաբար ընտրելու  և մինչեւ վճարման համար նախատեսված վայր հասցնելու եղանակով)`

առաջացնում է տուգանք՝ ութսուն հազար դրամից հարյուր հազար դրամի չափով:

8. Ծխախոտային արտադրատեսակների, դրանց պատկանելիքների կամ ծխախոտային արտադրատեսակների փոխարինիչների (բացառությամբ բժշկական նպատակներով օգտագործվող ծխախոտային արտադրատեսակների փոխարինիչների), կամ ծխախոտային արտադրատեսակների նմանակների վաճառքը կամ որևէ այլ եղանակով ավտոմատների կամ մեխանիկական սարքավորումների միջոցներով՝

առաջացնում է տուգանք՝ երկու հարյուր հազար դրամից երկու հարյուր հիսուն հազար դրամի չափով:

9. Ծխախոտային արտադրատեսակների, դրանց պատկանելիքների կամ ծխախոտային արտադրատեսակների փոխարինիչների (բացառությամբ բժշկական նպատակներով օգտագործվող ծխախոտային արտադրատեսակների փոխարինիչների), կամ ծխախոտային արտադրատեսակների նմանակների վաճառքը իրականացնելիս որևէ զեղչի կիրառումը՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

10. Ծխախոտային արտադրատեսակի մանրածախ վաճառքը կամ որևէ այլ եղանակով իրացումը բաց տուփով կամ տուփում արտադրողի կողմից  հավաստված արտադրանքի թվից ավելի կամ պակաս լինելու դեպքում, կամ սիգարետի հատով վաճառքը կամ որևէ այլ եղանակով հատով իրացումը կամ ամբողջություն կազմող փաթեթում ծխախոտային արտադրատեսակի կամ ծխախոտային արտադրատեսակների փոխարինիչի (բացառությամբ բժշկական նպատակներով օգտագործվող ծխախոտային արտադրատեսակների փոխարինիչների) վաճառքը կամ որևէ այլ եղանակով իրացումը սննդամթերքի կամ ոչ պարենային ապրանքների հետ`

առաջացնում է տուգանք՝ հարյուր հիսուն հազար դրամից երկու հարյուր հազար դրամի  չափով:

11. Ծխախոտային արտադրատեսակների, դրանց պատկանելիքների կամ ծխախոտային արտադրատեսակների փոխարինիչների (բացառությամբ բժշկական նպատակներով օգտագործվող ծխախոտային արտադրատեսակների փոխարինիչների), կամ ծխախոտային արտադրատեսակների նմանակների վաճառքը կամ որևէ այլ եղանակով իրացումը օրենքով արգելված տարածքներում կամ հաստատություններում`

առաջացնում է տուգանք՝ երկու հարյուր հազար դրամից երկու հարյուր հիսուն հազար դրամի չափով:

12. Ծխախոտային արտադրատեսակների, դրանց պատկանելիքների կամ ծխախոտային արտադրատեսակների փոխարինիչների (բացառությամբ բժշկական նպատակներով օգտագործվող ծխախոտային արտադրատեսակների փոխարինիչների) հրապարակային ցուցադրումը վաճառասրահներում կամ հանրային սննդի օբյեկտներում՝

առաջացնում է տուգանք՝ երկու հարյուր հազար դրամից երկու հարյուր հիսուն հազար դրամի չափով:

13. Սույն հոդվածի 11-12-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` վեց ամսվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

14. Օրենքով սահմանված ծխախոտային արտադրատեսակի կամ ծխախոտային արտադրատեսակի փոխարինիչների օգտագործման կամ օգտագործման  սահմանափակման արգելքը խախտելը, բացառությամբ տրանսպորտային միջոցներում, հասարակական (օդային, վերգետնյա էլեկտրական տրանսպորտում, մետրոպոլիտենում, ջրային և երկաթուղային) տրանսպորտում, օդանավակայաններում`

առաջացնում է տուգանք` ֆիզիկական անձի նկատմամբ՝ հիսուն հազար դրամի չափով, իրավաբանական անձի նկատմամբ՝ հարյուր հիսուն հազար դրամից երկու հարյուր հազար դրամի  չափով:

14. Օրենքով նախատեսված դեպքերում հաստատությունների կամ հիմնարկների կամ վայրերի կամ տարածքների տեսանելի հատվածներում  ծխախոտային արտադրատեսակների կամ ծխախոտային արտադրատեսակների փոխարինիչների (բացառությամբ բժշկական նպատակներով օգտագործվող ծխախոտային արտադրատեսակների փոխարինիչների) օգտագործման  արգելքի մասին տեղեկատվություն պարունակող ցուցանակնի բացակայությունը՝

առաջացնում է տուգանք` պաշտոնատար անձանց նկատմամբ՝ հարյուր հազար դրամի  չափով:

15.  Պաշտոնատար անձի կողմից սույն հոդվածի 13-14-րդ մասերով սահմանված արարքներից որևէ մեկը կատարելը՝ վարչական տույժ նշանակելու մասին որոշման անբողոքարկելի դառնալուց հետո երեք ամսվա ընթացքում՝

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 335. Տեխնիկական անվտանգության ապահովման ոլորտի պահանջները խախտելը**

1. Տեխնիկական անվտանգության փորձաքննություն օրենսդրությամբ սահմանված կարգով կամ դեպքերում չանցնելը, եթե այն չի հանգեցրել խոշոր տեխնածին աղետների կամ վթարների՝

առաջացնում է տուգանք՝ երկու հարյուր հազար դրամից հինգ հարյուր հազար դրամի չափով:

2. Փորձագետի (փորձագիտական խմբի) կողմից տեխնիկական անվտանգության փորձաքննության արդյունքում ոչ հավաստի կամ տեխնիկական անվտանգության ոլորտի օրենսդ­րութ­յան կամ տեխնիկական անվտան­գության պահանջների խախտ­­մամբ փորձագիտական եզրակացություն կազմելը, եթե արարքը չի պարունակում հանզակացմի հատկանիշներ՝

առաջացնում է տուգանք՝ հինգ հարյուր հազար դրամից մեկ միլիոն դրամի չափով:

3. Արտադրական վտանգավոր օբյեկտ շահագործող անձի կողմից օրենսդրությամբ սահմանված տեղեկատվությունը լիազոր մարմին չներկայացնելը, եթե այն չի հանգեցրել խոշոր տեխնածին աղետների կամ վթարների՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

4. Արտադրական վտանգավոր օբյեկտը շահագործող անձի կողմից օրենսդրությամբ սահմանված կարգով ռեեստրում գրանցման չներկայացնելը, եթե այն չի հանգեցրել խոշոր տեխնածին աղետների կամ վթարների`

առաջացնում է տուգանք՝ ութ հարյուր հազար դրամից մեկ միլիոն դրամի չափով:

5. Արտադրական վտանգավոր օբյեկտի ընդլայնման, վերակառուցման, վերազինման, գտնվելու վայրի կամ շահագործող անձի փոփոխության դեպքում սահմանված կարգով լիազոր մարմնին չտեղեկացնելը, եթե այն չի հանգեցրել խոշոր տեխնածին աղետների կամ վթարների `

առաջացնում է տուգանք՝ չորս հարյուր հազար դրամից հինգ հարյուր հազար դրամի չափով:

6. Արտադրական վտանգավոր օբյեկտի շահագործման արգելման լիազոր մարմնի կարգադրագիրը չկատարելը, եթե այն չի հանգեցրել խոշոր տեխնածին աղետների կամ վթարների՝

առաջացնում է տուգանք՝ մեկ միլիոն հինգ հարյուր հազար դրամից երկու միլիոն դրամի չափով:

7. Արտադրական վտանգավոր օբյեկտում տեղակայված առանձին տեխնիկական միջոցի կամ տեխնոլոգիական սարքավորման շահագործման արգելման լիազոր մարմնի կարգադրագիրը չկատարելը, եթե այն չի հանգեցրել խոշոր տեխնածին աղետների կամ վթարների՝

առաջացնում է տուգանք՝ ութ հարյուր հազար դրամից մեկ միլիոն դրամի չափով:

**Հոդված 336 Զենքի, դրա հիմնական բաղկացուցիչ մասերի և փամփուշտների վաճառքի, հարդարման և նորոգման կարգը խախտելը, ինչպես նաև քաղաքացիական և ծառայողական զենքի արտադրության վերաբերյալ սահմանված նորմերը խախտելը**

1. Քաղաքացիական և ծառայողական զենքի առևտրի լիցենզիա ունեցող իրավաբանական անձանց կողմից զենք ձեռք բերելու թույլտվություն չունեցող ֆիզիկական կամ իրավաբանական անձանց զենք վաճառելը՝

առաջացնում է տուգանք` երկու հարյուր հազար դրամից երեք հարյուր հազար դրամի չափով` թույլտվության կամ լիցենզիայի գործողության կասեցմամբ կամ առանց դրա:

2. Վաճառակետերում զենքի պահպանման անվտանգության կանոնների պահպանումը խախտելը՝

առաջացնում է տուգանք` հարյուր հազար դրամից երկու հարյուր հազար դրամի չափով` թույլտվության կամ լիցենզիայի գործողության կասեցմամբ կամ առանց դրա:

3. Քաղաքացիական ողորկափող հրազենը, դրա փամփուշտները կամ դրա բաղկացուցիչ մասերը ապօրինի ձեռք բերելը, իրացնելը, պահելը, փոխադրելը կամ առաքելը՝

առաջացնում է տուգանք` երկու հարյուր հազար դրամից երեք հարյուր հազար դրամի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

4. Սույն հոդվածի 1-ին կամ 2-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով` լիցենզիայի գործողության կասեցմամբ:

5. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի 3-րդ մասով սահմանված տուգանքի չափի կրկնապատիկի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

6. Զենքի հարդարման կամ նորոգման օրենսդրությամբ սահմանված կարգը խախտելը, եթե արարքը չի պարունակում հանցագործության հատկանիշներ`

առաջացնում է տուգանք` հարյուր հազար դրամից հարյուր հիսուն հազար դրամի չափով` թույլտվության կամ լիցենզիայի գործողության կասեցմամբ կամ առանց դրա:

7. Քաղաքացիական կամ ծառայողական զենքի արտադրության գործունեության կազմակերպման օրենսդրությամբ սահմանված կարգը խախտելը, եթե արարքը չի պարունակում հանցագործության հատկանիշներ`

առաջացնում է տուգանք` երկու հարյուր հազար դրամից երեք հարյուր հազար դրամի չափով` թույլտվության կամ լիցենզիայի գործողության կասեցմամբ կամ առանց դրա:

8. Զենքի շրջանառությունը կանոնակարգող օրենսդրական կամ այլ իրավական ակտերի պահանջները մեկ տարվա ընթացքում ոչ պակաս, քան երկու անգամ կամ դրանից ավել խախտելը կամ իրավասու մարմնի կողմից սահմանված ժամկետում համապատասխան խախտումները չվերցանելը`

առաջացնում է թույլտվության կամ լիցենզիայի գործողության դադարեցում:

9. Սույն հոդվածի 3-րդ մասով սահմանված առարակները մինչև իրավասու մարմինների կողմից դրանց գտնվելու վայրի մասին դրանց իմանալը հանձնած անձն ազատվում է սույն հոդվածի 3-րդ մասով սահմանված վարչական պատասխանատվությունից: Եթե անձի փաստացի կատարած արարքն այլ զանցակազմ է պարունակում, ապա նա ենթակա է վարչական պատասխանատվության այդ վարչական իրավախախտման համար:

**Հոդված 337. Զենքը և ռազմամթերքը պահելու, տեղափոխելու (փոխադրելու), կրելու և օգտագործելու, գովազդի կանոնները խախտելը, գրանցման (վերագրանցման) ժամկետները և հաշվառման վերցնելու կանոնները խախտելը, պահպանության պարտականությունը չկատարելը, ինչպես նաև զենքը և ռազմամթերքն իրացնելուց խուսափելը**

1. Զենք պահելու, կրելու, օգտագործելու և հավաքածուներ կազմելու թույլտվություններ ունեցող քաղաքացիների կողմից զենքը կամ ռազմամթերքը պահելու, տեղափոխելու (փոխադրելու), կրելու կամ օգտագործելու կանոնները խախտելը՝

առաջացնում է տուգանք` տասն հինգ հազար դրամից քսան հազար դրամի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

2. Զենքը կամ ռազմամթերքը պահելու, տեղափոխելու (փոխադրելու), կրելու կամ օգտագործելու կանոններն իրավաբանական անձանց կողմից խախտելը կամ վերջինիս աշխատողների կողմից զենքը կամ ռազմամթերքը ոչ նպատակային օգտագործելը`

առաջացնում է տուգանք` քառասուն հազար դրամից հիսուն հազար դրամի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

3. Սույն հոդվածի 1-ին կամ 2-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

4. Ֆիզիկական անձանց կողմից բնակության վայրը փոխելիս, իսկ իրավաբանական անձանց կողմից հաշվառման վայրը փոխելիս զենքի գրանցման (վերագրանցման) սահմանված ժամկետները խախտելը կամ ոստիկանությունում այն հաշվառման վերցնելու կանոնները խախտելը`

առաջացնում է տուգանք` տասը հազար դրամի չափով՝ յուրաքանչյուր միավոր զենքի համար:

5. Օրենքով սահմանված կարգով զենք պահելու, կրելու, օգտագործելու կամ հավաքածուներ կազմելու թույլտվությունն ուժը կորցրած ճանաչված քաղաքացիների կողմից զենքը կամ ռազմամթերքն իրացնելուց խուսափելը`

առաջացնում է տուգանք` երեսուն հազար դրամի չափով՝ վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

6. Զենքի կամ ռազմամթերքի (բացառությամբ քաղաքացիական զենքի և ռազմամթերքի) գովազդը`

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

7. Սույն հոդվածի 6-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի 6-րդ մասով սահմանված տուգանքի չափի կրկնապատիկի չափով:

8. Հրազենի, ռազմամթերքի, պայթուցիկ նյութի կամ պայթուցիկ սարքի պահպանության պարտականությունը ոչ պատշաճ կատարելը կամ չկատարելը, այդ թվում` դրանք այլ անձի հանձնելը, եթե այն չի առաջացրել ծանր հետևանքներ՝

առաջացնում է տուգանք՝ ֆիզիկական անձի նկատմամբ՝ երեսուն հազար դրամից հիսուն հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով:

9. Միջուկային, քիմիական, կենսաբանական կամ զանգվածային ոչնչացման այլ տեսակի զենք կամ զանգվածային ոչնչացման զենք ստեղծելիս օգտագործվող կամ դրան օժանդակ որևէ նյութի կամ սարքավորման պահպանության պարտականությունը չկատարելը կամ ոչ պատշաճ կատարելը, եթե այն չի առաջացրել ծանր հետևանքներ՝

առաջացնում է տուգանք` ֆիզիկական անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ երեք հարյուր հազար դրամից հինգ հարյուր հազար դրամի չափով:

10. Սույն հոդվածի 8-րդ կամ 9-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը `

առաջացնում է տուգանք՝ տվյալ արարքի համար սույն համապատասխան մասով սահմանված տուգանքի կրկնապատիկի չափով:

**Հոդված 338. Հրաձգարանի կահավորման և անվտանգության կանոնները խախտելը**

1. Օրենսդրությամբ նախատեսված կարգի խախտմամբ հրաձգարան կահավորելը՝

 առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

2․ Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ չորս հարյուր հիսուն հազար դրամից հինգ հարյուր հազար դրամի չափով:

3. Հրաձգարանում ֆիզիկական անձի կողմից զենք պահելու, կրելու կամ այլ անձի փոխանցելու կանոնները խախտելը՝

 առաջացնում է տուգանք՝ քսան հինգ հազար դրամից երեսուն հազար դրամի չափով:

4. Սույն հոդվածի 3-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ ութսուն հազար դրամից հարյուր հազար դրամի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ կամ առանց դրա:

 5. Իրավաբանական անձի կողմից հրաձգարանում, զենքի ուսուցման, պահելու, կրելու կամ այլ անձի փոխանցելու կանոնները խախտելը՝

առաջացնում է տուգանք՝ ութսուն հազար դրամից հարյուր հազար դրամի չափով:

6. Սույն հոդվածի 5-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ երկու հարյուր հիսուն հազար դրամից երեք հարյուր հազար դրամի չափով:

**Հոդված 339. Տիեզերական գործունեության իրականացման օրենսդրությամբ սահմանված պահանջները խախտելը**

1. Տիեզերական օբյեկտներն առանց գրանցման կամ պատկանելիությունը հաստատող նշումի շահագործելը՝

առաջացնում է տուգանք՝ չորս հարյուր հիսուն հազար դրամից հինգ հարյուր հազար դրամի չափով:

2. Տիեզերական տեխնիկան առանց գրանցման շահագործելը՝

 առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

3. Բնակչությանը կամ շրջակա միջավայրին սպառնացող վտանգի առաջացման դեպքում տիեզերական օբյեկտները կամ տեխնիկան շահագործողների կողմից այդ մասին պետական կառավարման համակարգի համապատասխան մարմիններին չտեղեկացնելը՝

 առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

4. Սույն հոդվածի 1-3-րդ մասով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը `

առաջացնում է տուգանք՝ տվյալ արարքի համար սույն համապատասխան մասով սահմանված տուգանքի կրկնապատիկի չափով:

**Հոդված 340. Ֆինանսական հաշվետվությունները չներկայացնելը և սահմանված կարգով չհրապարակելը, ֆինանսական հաշվետվությունները կամ ֆինանսական հաշվետվությունների հրապարակման ինտերնետային կայքի հղումը (հասցեն) չտրամադրելը**

 1. Օրենսդրությամբ սահմանված դեպքերում կամ ժամկետներում ֆինանսական հաշվետվությունները պետական մարմիններ չներկայացնելը կամ դրանք օրենսդրությամբ սահմանված կարգով չհրապարակելը կամ ոչ ամբողջական ծավալով հրապարակելը կամ ֆիզիկական կամ իրավաբանական անձանց դիմումի հիման վրա ֆինանսական հաշվետվությունները կամ ֆինանսական հաշվետվությունների հրապարակման ինտերնետային կայքի հղումը (հասցեն) չտրամադրելը՝

առաջացնում է տուգանք` հիսուն հազար դրամի չափով:

2. Սույն հոդվածի 1-ին մասով սահմանված վարչական տույժ նշանակելու մասին որոշումն անբողոքարկելի դառնալուց հետո` երեսուն օրվա ընթացքում, ֆինանսական հաշվետվությունները պետական մարմիններ չներկայացնելը կամ դրանք օրենքով սահմանված կարգով չհրապարակելը կամ ոչ ամբողջական ծավալով հրապարակելը կամ ֆիզիկական կամ իրավաբանական անձանց դիմումի հիման վրա ֆինանսական հաշվետվությունները կամ ֆինանսական հաշվետվությունների հրապարակման ինտերնետային կայքի հղումը (հասցեն) չտրամադրելը `

առաջացնում է տուգանք` հինգ հարյուր հազար դրամի չափով:

**Հոդված 341. Հրապարակվող ֆինանսական հաշվետվությունները ստորագելու իրավունք չունեցող անձի կողմից ստորագրելը, դրանք անստորագիր ներկայացնելը, ակտիվների և պարտավորությունների գույքագրում չանցկացնելը**

 1. Հրապարակվող ֆինանսական հաշվետվությունները, այդ թվում՝ Կառավարության սահմանած ցանկում ընդգրկված հանրային հատվածի կազմակերպությունների ֆինանսական հաշվետվությունները ստորագրելը օրենսդրությամբ ստորագելու իրավունք չունեցող անձի կողմից կամ դրանք անստորագիր ներկայացնելը`

առաջացնում է տուգանք` հիսուն հազար դրամից հարյուր հազար դրամի չափով:

2. Սույն հոդվածի 1-ին մասով սահմանված արարքը կատարելը, եթե անձը նախորդ արարքի համար վարչական պատասխանատվության է ենթարկվել անմիջապեu դրան նախորդող ժամանակաշրջանի սույն հոդվածի 1-ին մասով սահմանված ֆինանuական հաշվետվությունները ներկայացնելիu`

առաջացնում է տուգանք` հարյուր հազար դրամից երկու հարյուր հիսուն հազար դրամի չափով:

3. Ակտիվների և պարտավորությունների օրենքով սահմանված դեպքերում պարտադիր գույքագրում չանցկացնելը կամ գույքագրումը օրենսդրությամբ սահմանված կարգով չանցկացնելը, իսկ հանրային հատվածի կազմակերպությունների կողմից` այն պետական կառավարման լիազոր մարմնի սահմանած կարգով չանցկացնելը`

առաջացնում է տուգանք` երեսուն հազար դրամից հիսուն հազար դրամի չափով:

4. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը `

առաջացնում է տուգանք՝ տվյալ արարքի համար սույն հոդվածի 3-րդ մասով սահմանված տուգանքի կրկնապատիկի չափով:

**Հոդված 342. Անհատական հաշվի բացման հայտը, անհատական հաշվետվությունը, ապահովագրական (աշխատանքային) ստաժում հաշվառվող աշխատանքային կամ այլ գործունեության ժամանակահատվածների մասին տվյալները սահմանված կարգով և ժամկետում չներկայացնելը, սխալ և կեղծ տվյալներով ներկայացնելը**

1. Անհատական հաշվի բացման հայտը, անհատական հաշվետվությունը կամ ապահովագրական (աշխատանքային) ստաժում հաշվառվող աշխատանքային կամ այլ գործունեության ժամանակահատվածների մասին տվյալները սահմանված կարգով կամ ժամկետում չներկայացնելը կամ սխալ կամ ոչ հավաստի տվյալներով ներկայացնելը`

առաջացնում է տուգանք` տասը հազար դրամից քսան հազար դրամի չափով:

2. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում են տուգանք` երեսուն հազար դրամի չափով:

**Հոդված 343. Հիմնադրամների և հասարակական կազմակերպությունների կողմից հաշվետվությունը չհրապարակելը կամ չներկայացնելը, ինչպես նաև հասարակական կազմակերպության կողմից կանոնադրության նպատակներին անհամապատասխան գործունեություն իրականացնելը**

1. Հիմնադրամի կամ հասարակական կազմակերպության կողմից օրենսդրությամբ սահմանված կարգով հաշվետվություն սահմանված կարգով կամ ժամկետներում չհրապարակելը, թերի հրապարակելը կամ հիմնադրամի կողմից լիազոր մարմնին հրապարակելու մասին չծանուցելը՝

առաջացնում է նախազգուշացում:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` 30 օրվա ընթացքում կրկին կատարելը՝

առաջացնում է տուգանք` երեսուն հազար դրամից հիսուն հազար դրամի չափով։

3. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` 30 օրվա ընթացքում երրորդ անգամ կատարելը՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

4. Հիմնադրամի կողմից սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` 30 օրվա ընթացքում չորրորդ անգամ կատարելը՝

առաջացնում է գործունեության դադարեցում:

5. Հասարակական կազմակերպության կողմից սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` 30 օրվա ընթացքում չորրորդ անգամ կատարելը՝

առաջացնում է հասարակական կազմակերպության գործունեության կասեցում՝ մինչև կասեցման հիմք հանդիսացող հանգամանքները վերացնելը:

6. Հասարակական կազմակերպության կողմից սույն հոդվածի 5-րդ մասով սահմանված վարչական պատասխանատվության միջոցը կիրառելու ժամանակահատվածում կամ վարչական պատասխանատվության ենթարկելու վերաբերյալ վարչական ակտն անբողոքարկելի դառնալուց հետո մեկ տարվա ընթացքում կասեցման հիմք հանդիսացող հանգամանքները չվերացնելը՝

առաջացնում է՝ գործունեության դադարեցում:

7. Հասարակական կազմակերպության կողմից կանոնադրական նպատակներին անհամապատասխան գործունեություն իրականացնելը՝

առաջացնում է նախազգուշացում:

8. Սույն հոդվածի 7-րդ մասով սահմանված արարքը վարչական տույժի ենթարկվելուց հետո 30 օրվա ընթացքում կրկին կատարելը՝

առաջացնում է տուգանք՝ երեսուն հազար դրամից հիսուն հազար դրամի չափով:

9. Սույն հոդվածի 8-րդ մասով սահմանված արարքը վարչական տույժի եթարկվելուց հետո 30 օրվա ընթացքում երրորդ անգամ կատարելը՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

10. Հասարակական կազմակերպության կողմից սույն հոդվածի 7-րդ մասով սահմանված արարքը վարչական տույժի ենթարկվելուց հետո 30 օրվա ընթացքում չորրորդ կամ դրանից ավելի անգամ կատարելը՝

առաջացնում է գործունեության կասեցում՝ մինչև կասեցման հիմք հանդիսացող հանգամանքները վերացնելը:

11. Հասարակական կազմակերպության կողմից սույն հոդվածի 10-րդ մասով սահմանված վարչական պատասխանատվության միջոցը կիրառելու ժամանակահատվածում կամ վարչական պատասխանատվության ենթարկելու վերաբերյալ վարչական տույժի ենթարկվելուց հետո մեկ տարվա ընթացքում կասեցման հիմք հանդիսացող հանգամանքները չվերացնելը՝

առաջացնում է՝ գործունեության դադարեցում:

**Հոդված 344. Պաշտոնական վիճակագրական դիտարկումների իրականացման համար անհրաժեշտ տվյալներ ներկայացնելու կարգը խախտելը**

 1. Վիճակագրական հաշվետվություններ տրամադրողների կողմից պաշտոնական վիճակագրական հաշվետվությունները կամ պաշտոնական վիճակագրական դիտարկումներին վերաբերող այլ փաստաթղթերը օրենսդրությամբ սահմանված դեպքերում չներկայացնելը կամ սահմանված կարգի խախտմամբ (ժամկետների, ծավալի խախտումներով կամ աղավաղումներով) ներկայացնելը`

առաջացնում է` նախազգուշացում:

2. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` քսան հազար դրամի չափով:

3. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում երեք կամ դրանից ավելի անգամ կատարելը՝

առաջացնում է տուգանք` հիսուն հազար դրամի չափով:

4. Ֆիզիկական անձի կողմից օրենսդրությամբ սահմանված համատարած հաշվառումների ժամանակ հաշվառումների հարցաթերթերով նախատեսված տեղեկություններ տրամադրելուց հրաժարվելը`

առաջացնում է նախազգուշացում կամ տուգանք` հինգ հազար դրամի չափով:

**Հոդված 345. Ապրանքային նշանը, սպասարկման նշանը և ֆիրմային անվանումն ապօրինի օգտագործելը կամ օգտագործման կարգը խախտելը**

1. Ապրանքային նշանը, սպասարկման նշանը կամ ֆիրմային անվանումն ապօրինի օգտագործելը կամ դրանց օգտագործման կարգը խախտելը, եթե արարքը չի պարունակում սույն հոդվածի այլ մասերով սահմանված վարչական իրավախախտման հատկանիշներ՝

առաջացնում է տուգանք` ֆիզիկական անձի նկատմամբ՝ հարյուր հազար դրամից հարյուր հիսուն հազար դրամի չափով, իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով:

2. Ցուցանակներում, ցուցափեղկերում, ինչպես նաև տեղեկատվության տրամադրման այլ միջոցներում կամ գովազդում այլ անձանց պատկանող կամ Հայաստանի Հանրապետությունում պահպանվող ապրանքային նշանի կամ ֆիրմային անվանման օգտագործումը, առանց դրանց օգտագործման համար դրանց սեփականատիրոջ կողմից օրենքով սահմանված կարգով տրված թույլտվության`

առաջացնում է տուգանք` ֆիզիկական անձի նկատմամբ՝ հարյուր հազար դրամից երկու հարյուր հազար դրամի չափով, իրավաբանական անձի նկատմամբ՝ երկու հարյուր հիսուն հազար դրամից չորս հարյուր հազար դրամի չափով:

3. Առանց թույլտվության Հայաստանի Հանրապետության համայնքների անվանումները ֆիրմային անվանումներում օգտագործելը՝

առաջացնում է տուգանք` ֆիզիկական անձի նկատմամբ՝ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից հարյուր հիսուն հազար դրամի չափով:

**Հոդված 346. Անշարժ գույքի գնահատման գործունեություն իրականացնող անձի կողմից օրենսդրությամբ սահմանված տեղեկություն չներկայացնելը, հաշվետվությունը չորակավորված անձի կողմից ստորագրելը և հաշվետվությունը հաստատելը**

1. Անշարժ գույքի գնահատման գործունեություն իրականացնող անձի կողմից գնահատողի հետ աշխատանքային պայմանագիր կնքելուց կամ աշխատանքային պայմանագիրը լուծելուց հետո դրանց պատճենները օրենսդրությամբ սահմանված ժամկետում լիազոր մարմին չներկայացնելը՝

առաջացնում է տուգանք` տասը հազար դրամի չափով:

2. Անշարժ գույքի գնահատողի որակավորման գործող վկայական չունեցող անձի կողմից անշարժ գույքի գնահատման հաշվետվությունը ստորագրելը`

առաջացնում է տուգանք` հիսուն հազար դրամից ութսուն հազար դրամի չափով:

3. Անշարժ գույքի գնահատողի որակավորման գործող վկայական չունեցող անձի ստորագրած անշարժ գույքի գնահատման հաշվետվությունը հաստատելը կամ օրենսդրությամբ սահմանված կարգի խախտմամբ անշարժ գույքի գնահատման հաշվետվությունը հաստատելը`

առաջացնում է տուգանք` հարյուր հազար դրամից հարյուր հիսուն հազար դրամի չափով:

4. Անշարժ գույքի գնահատման հաշվետվությունը օրենսդրությամբ սահմանված պահանջների խախտմամբ կազմելը, եթե արարքը չի պարունակում սույն հոդվածի 1-ին կամ 2-րդ մասով սահմանված վարչական իրավախախտման հատկանիշներ`

առաջացնում է տուգանք` հիսուն հազար դրամից ութսուն հազար դրամի չափով:

5. Օրենսդրությամբ սահմանված պահանջների խախտմամբ կազմված անշարժ գույքի գնահատման հաշվետվությունը օգտագործելը`

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

6. Սույն հոդվածի 1-5-րդ մասով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 347. Օրենսդրությամբ որոշակի ապրանքատեսակների համար սահմանված օտարման նվազագույն գնից ցածր գնով ապրանքների օտարումը**

 1. Օրենսդրությամբ որոշակի ապրանքատեսակների համար սահմանված օտարման նվազագույն գնից (արժեքից) ցածր գնով (արժեքով) ապրանքների օտարումը`

առաջացնում է տուգանք` երկու հարյուր հազար դրամից երեք հարյուր հազար դրամի չափով:

**Հոդված 348. Կանխամտածված սնանկությունը**

1. Կանխամտածված սնանկությունը՝ ֆիզիկական անձի, անհատ ձեռնարկատիրոջ կամ նրա անունից հանդես գալու իրավունք ունեցող անձի, իրավաբանական անձի հիմնադիրների (մասնակիցների), իրավաբանական անձի անունից օրենսդրությամբ սահմանված կարգով հանդես գալու կամ նրան պարտադիր կատարման ենթակա ցուցում տալու կամ որոշումը կանխորոշելու հնարավորություն ունեցող անձի կամ մարմնի կողմից սեփականությամբ տվյալ ֆիզիկական անձին, անհատ ձեռնարկատիրոջը կամ իրավաբանական անձին պատկանող գույքը ոչնչացնելու, ակնհայտ կեղծ կամ շինծու գործարքներ կնքելու կամ այլ անվճարունակության հատկանիշների կանխամտածված ստեղծումը կամ դրանց չափի ավելացումը սեփական կամ այլ անձի շահերից ելնելով, եթե դրա հետևանքով խոշոր չափի գույքային վնաս չի պատճառել անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին՝

առաջացնում է տուգանք` չորս հարյուր հազար դրամից ութ հարյուր հազար դրամի չափով:

2. Սույն հոդվածով նախատեսված արարքը կատարած անձն ազատվում է վարչական պատասխանատվությունից, եթե ամբողջությամբ հատուցել է վարչական իրավախախտմամբ պատճառված գույքային վնասը և հաշվարկված տույժերը:

**Հոդված 349. Անօրինական գործունեությունը սնանկության կամ անվճարունակ ճանաչվելու գործընթացում**

1.Անհատ ձեռնարկատիրոջ կամ նրա անունից հանդես գալու իրավունք ունեցող անձի, ֆիզիկական անձի, իրավաբանական անձի հիմնադիրների (մասնակիցների), իրավաբանական անձի անունից օրենսդրությամբ սահմանված կարգով հանդես գալու կամ նրան պարտադիր կատարման ենթակա ցուցում տալու կամ որոշումը կանխորոշելու հնարավորություն ունեցող անձի կամ մարմնի կողմից սնանկության կամ սնանկության կանխատեսման ընթացքում անօրինական գործունեություն ծավալելը, որը խոշոր չափի գույքային վնաս չի պատճառել անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին և դրսևորվել է սնանկության կամ անվճարունակության հատկանիշների առկայություն դեպքում՝

1) գույքը կամ եկամուտը, գույքային իրավունքները կամ պարտականությունները թաքցնելով, կամ.

2) գույքն առանց օրինական հիմքի ուրիշի տիրապետմանը հանձնելով, գույքը ոչնչացնելով, վնասելով կամ ակնհայտ անշահավետ պայմաններով օտարելով, կամ.

3) գույքի, եկամտի, դրանց չափի, գտնվելու վայրի կամ դրանց վերաբերյալ գույքային իրավունքների կամ պարտականությունների կամ այլ տեղեկությունը թաքցնելով կամ խեղաթյուրելով, կամ.

4) պարտապան ֆիզիկական անձի գույքային վիճակը, անհատ ձեռնարկատիրոջ կամ իրավաբանական անձի գույքային կամ տնտեսական գործունեությունն արտացոլող հաշվապահական կամ այլ փաստաթղթերը թաքցնելով, ոչնչացնելով, վնասելով, կեղծելով, կամ.

5) առանձին պարտատերերի գույքային պահանջն ապօրինի բավարարելով՝ ի վնաս այլ պարտատիրոջ կամ.

6) սնանկության կառավարչի կամ սնանկության գործընթացում նման գործառույթներ իրականացնող անձի կամ լուծարային հանձնաժողովի գործունեությանը խոչընդոտելով, կամ.

7) պարտապանի կողմից հայտարարագիր ներկայացնելուց խուսափելով,կամ.

8) գույքագրումը խոչընդոտելով`

առաջացնում է տուգանք` չորս հարյուր հազար դրամից ութ հարյուր հազար դրամի չափով, իրավաբանական անձանց նկատմամբ` հինգ հարյուր հազար դրամից իննը հարյուր հազար դրամի չափով և իրավաբանական անձի գործունեության դադարեցմամբ կամ առանց դրա:

**Հոդված 350.** **Մասնավոր պահնորդական գործունեություն իրականացման ոլորտի օրենսդրության պահանջները խախտելը**

1.Մասնավոր պահնորդական գործունեություն իրականացնելու լիցենզիա չունեցող անձի պահնորդական ծառայություններից օգտվելը`

առաջացնում է տուգանք` հարյուր հազար դրամից երկու հարյուր հազար դրամի չափով:

2. Մասնավոր պահնորդական գործունեություն իրականացնելու լիցենզիա ունեցող իրավաբանական անձի կողմից պահնորդի կամ թիկնապահի` համապատասխան որակավորման ստուգումը հավաստող փաստաթուղթ չունեցող անձանց միջոցով պահնորդական կամ թիկնապահական ծառայություններ մատուցելը`

առաջացնում է տուգանք` ութսուն հազար դրամից հարյուր հազար դրամի չափով:

3. Մասնավոր պահնորդական կազմակերպությունների կողմից առևտրային այլ գործունեությամբ զբաղվելը`

առաջացնում է տուգանք` երեք հարյուր հազար դրամից չորս հարյուր հազար դրամի չափով` լիցենզիայի գործողության դադարեցմամբ:

**Հոդված 351. Հրապարակային սակարկությունների և գնումների անցկացման կարգը խախտելը**

1. Հրապարակային սակարկությունների կամ գնումների անցկացման կարգը խախտելով կամ մեկ այլ անձի հետ անօրինական համաձայնության գալով հրապարակային սակարկության կամ գնումների հաղթող դառնալով, խաբեությամբ կամ ապօրինի այլ եղանակով գույքի սեփականատիրոջը, սակարկություններ, գնումներ կազմակերպողին, գնորդին, այլ տնտեսավարող սուբյեկտի, անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին չի պատճառել է խոշոր չափի գույքային վնաս՝

առաջացնում է տուգանք` հինգ հարյուր հազար դրամից ութ հարյուր հազար դրամի չափով:

**Հոդված  352. Անհատ ձեռնարկատերերին սահմանված ժամկետներում չհաշվառելը և իրավաբանական անձին սահմանված ժամկետներում չգրանցելը (չվերագրանցելը), գրանցումը (վերագրանցումը) անհիմն մերժելը, ֆիրմային անվան գրանցումը անհիմն մերժելը, ինչպես նաև ապօրինի գործունեություն իրականացնելու և ապօրինի գործունեությունը քողարկելու նպատակով իրավաբանական անձ, դրա առանձնացված ստորաբաժանում, հիմնարկ ստեղծելը և օգտագործելը, անհատ ձեռնարկատեր հաշվառելը**

1. Պետական լիազոր մարմնի պաշտոնատար անձի կողմից անհատ ձեռնարկատիրոջը օրենքով սահմանված ժամկետում չհաշվառելը կամ իրավաբանական անձին օրենդրությամբ սահմանված ժամկետում չգրանցելը (չվերագրանցելը) կամ գրանցումը (վերագրանցումը) անհիմն մերժելը կամ ֆիրմային անվան գրանցումը անհիմն մերժելը՝

առաջացնում է տուգանք` հարյուր հազար դրամից երկու հարյուր հազար դրամի չափով:

2. Իրավաբանական անձ կամ դրա առանձնացված ստորաբաժանում կամ հիմնարկ ստեղծելու կամ վերակազմակերպելու կամ դրածո անձի միջոցով կամ դրանք օգտագործելու միջոցով ապօրինի գործունեություն իրականացնելը, որի նպատակն է վարկեր ստանալը, հարկերից խուսափելը, գերավճարներ առաջացնելը, նյութական այլ օգուտներ քաղելը կամ ապօրինի գործունեությունը քողարկելը, կամ նույն նպատակով անհատ ձեռնարկատեր հաշվառելը կամ հաշվառվելը, որը խոշոր չափի գույքային վնաս չի պատճառել՝

առաջացնում է տուգանք` չորս հարյուր հազար դրամից ութ հարյուր հազար դրամի չափով:

**Հոդված  353. Իրական շահառուների վերաբերյալ տեղեկությունների բացահայտման կանոնները խախտելը**

1. «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» Հայաստանի Հանրապետության օրենքով սահմանված՝ իրական շահառուների վերաբերյալ հայտարարագիր ներկայացնելու պարտականություն ունեցող անձի կողմից օրենքում սահմանված ժամկետում իրական շահառուների վերաբերյալ տեղեկություններ չներկայացնելը`

առաջացնում է նախազգուշացում:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` շարունակելը

առաջացնում է տուգանք` հիսուն հազար դրամից հարյուր հազար դրամի չափով:

3. Սույն հոդվածի 1-ին մասում նշված անձի կողմից հայտարարագիրը՝ դրա լրացման նկատմամբ ներկայացվող պահանջների կամ ներկայացման կարգի խախտմամբ ներկայացնելը՝

առաջացնում է տուգանք` հիսուն հազար դրամից ութսուն հազար դրամի չափով:

4. Սույն հոդվածի 1-ին մասում նշված անձի կողմից հայտարարագրում անզգուշությամբ սխալ կամ ոչ ամբողջական տվյալ ներկայացնելը՝

առաջացնում է տուգանք` երեսուն հազար դրամից հիսուն հազար դրամի չափով:

5. Սույն հոդվածի 1-ին մասում նշված անձի կողմից իրական շահառուների բացահայտման նպատակով պատշաճ ուսումնասիրություն չիրականացնելը կամ իրականացված պատշաճ ուսումնասիրության ընթացքում ձեռք բերված տեղեկությունները կամ փաստաթղթերն օրենսդրությամբ սահմանված ժամկետներում չպահպանելը՝

առաջացնում է տուգանք` հիսուն հազար դրամից հարյուր հազար դրամի չափով:

6. Սույն հոդվածով սահմանված վարչական իրավախախտում կատարած անձն ազատվում է վարչական պատասխանատվությունից, եթե մինչև վարչական պատասխանատվության վերաբերյալ որոշում կայացնելը վերացրել է խախտումը և իրավաբանական անձանց պետական գրանցում իրականացնող իրավասու պետական մարմնին է ներկայացրել ապացույցներ այդ մասին:

**Հոդված  354. Սեղմված բնական կամ հեղուկացված նավթային գազով աշխատելու համար ավտոտրանսպորտային միջոցների վրա գազաբալոնային սարքավորումների տեղադրման, գազաբալոնների պարբերական վկայագրման և լցավորման պահանջները խախտելը**

1. Սեղմված բնական կամ հեղուկացված նավթային գազով աշխատելու համար ավտոտրանսպորտային միջոցների վրա գազաբալոնային սարքավորումների տեղադրման կամ պարբերական վկայագրման կարգի պահանջների խախտմամբ Կառավարության սահմանած նմուշի փաստաթղթերի տրամադրումը կամ տվյալ ավտոտրանսպորտային միջոցների կամ գազաբալոնների վերաբերյալ տվյալները էլեկտրոնային շտեմարան մուտքագրելը`

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

2. Առանց էլեկտրոնային շտեմարանի տվյալների հետ նույնականացվելու կամ նույնականացումից հետո դրական եզրակացություն չստանալու դեպքում գազաբալոնների լցավորումը`

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

3. Սույն հոդվածի 2-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի 2-րդ մասով սահմանված տուգանքի չափի կրկնապատիկի չափով:

**Հոդված 355. Ինկասացիոն գործունեության պահանջները խախտելը**

1. Ինկաuացիոն կազմակերպության կանոնադրական կապիտալի չափը oրենքով uահմանված կանոնադրական կապիտալի չափին չհամապատասխանելը`

առաջացնում է նախազգուշացում կամ տուգանք՝ երեսուն հազար դրամի չափով։

2. Ինկաuացիոն կազմակերպության անձնակազմի պատրաuտվածության կամ տեխնիկական միջոցների պահանջվող վիճակն ապահովելու միջոցառումների կատարման վերաբերյալ պետական լիազորված մարմնի uահմանած պահանջները խախտելը`

առաջացնում է նախազգուշացում կամ տուգանք՝ երեսուն հազար դրամից հիսուն հազար դրամի չափով։

3. Ինկաuացիոն կազմակերպության կողմից պետական լիազորված մարմնի uահմանած ժամկետում պետական լիազորված մարմնի` խախտումները վերացնելու հանձնարարականը չկատարելը`

առաջացնում է լիցենզիայի գործողության կասեցում։

4. Ինկաuացիոն կազմակերպության կողմից oրենսդրությամբ չնախատեuված այլ գործունեություն չիրականացնելու պահանջը խախտելը`

առաջացնում է լիցենզիայի գործողության դադարեցում։

5. Սույն հոդվածի 1-ին կամ 3-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է լիցենզիայի գործողության դադարեցում:

6. Ինկասացիոն կազմակերպության կողմից կանխիկ դրամի ինկասացիա իրականացնելու համար սահմանված նվազագույն զրահապատման չափանիշներին համապատասխանող ավտոտրանսպորտային միջոց չապահովելը կամ մեքենաները սահմանված կարգով չկահավորելը`

առաջացնում է տուգանք՝ երկու հարյուր հազար դրամից չորս հարյուր հազար դրամի չափով:

**Հոդված 356. Զբոսաշրջության և զբոսաշրջային գործունեության պահանջները խախտելը**

1. Հյուրանոցային ծառայություններ մատուցող անձի կողմից սպառողների համար դրսից տեսանելի հատվածում, ինտերնետային կայքում կամ գովազդային նյութերում հյուրանոցային տնտեսության օբյեկտը ներկայացնելիս օրենսդրությամբ սահմանված կարգով դրա տեսակը չնշելը, հյուրանոցային տնտեսության օբյեկտն իր տեսակին չհամապատասխանող տեսակով ներկայացնելը կամ գովազդելը, կամ սահմանված կարգով համապատասխան որակավորման կարգ ունեցող հյուրանոցային տնտեսության օբյեկտի որակավորման կարգի նշանը չօգտագործելը կամ օգտագործվող նշանին համապատասխանող որակավորման կարգ չունեցող հյուրանոցային տնտեսության օբյեկտը ներկայացնելու կամ գովազդելու նպատակով որակավորման կարգի նշան օգտագործելը կամ որակավորման կարգի նշաններին մոլորեցնելու աստիճանի նման նշաններ օգտագործելը`

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

2. Հյուրանոցային տնտեսության օբյեկտների նկատմամբ օրենսդրությամբ սահմանված պահանջները չպահպանելը՝

առաջացնում է տուգանք՝ երեսուն հազար դրամից հիսուն հազար դրամի չափով:

**Հոդված 357. Աուդիտորական ծառայության իրականացման օրենսդրությամբ սահմանված պահանջները խախտելը**

1. Աուդիտ իրականացնող անձի կողմից ոչ հավաստի աուդիտորական եզրակացություն տրամադրելը՝

առաջացնում է տուգանք` ութ հարյուր հազար դրամից մեկ միլիոն դրամի չափով:

2. Աուդիտ իրականացնող անձի կողմից աուդիտ իրականացնող անձի համար օրենքով արգելված ձեռնարկատիրական որևէ գործունեությամբ զբաղվելը ՝

առաջացնում է տուգանք` չորս հարյուր հազար դրամից վեց հարյուր հազար դրամի չափով:

3. Աուդիտ իրականացնող անձի կողմից՝ օրենսդրությամբ սահմանված հաշվետվությունների ներկայացման ժամկետները կամ դրանց ներկայացման օրենսդրությամբ սահմանված այլ պահանջները խախտելը՝

առաջացնում է նախազգուշացում կամ տուգանք՝ քսան հազար դրամի չափով:

4. Սույն հոդվածի 3-րդ մասով սահմանված խախտումները սահմանված ժամկետում չվերացնելը կամ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

5.Աուդիտ իրականացնող անձի կողմից՝ աուդիտորական ծառայություններն առնվազն մեկ աուդիտորի կողմից իրականացվելու վերաբերյալ օրենսդրությամբ սահմանված պահանջը խախտելը`

առաջացնում է տուգանք` չորս հարյուր հազար դրամից վեց հարյուր հազար դրամի չափով:

6. Աուդիտ իրականացնող անձի կողմից՝ աուդիտորական եզրակացությունները, աուդիտորական հաշվետվությունները, աուդիտորի աշխատանքային փաստաթղթերը կամ աուդիտի անցկացման հետ կապված այլ փաստաթղթերը օրենսդրությամբ սահմանված կարգով, բայց ոչ պակաս, քան աուդիտի անցկացմանը հաջորդող  հինգ տարիների ընթացքում, պահպանելու օրենսդրությամբ սահմանված պահանջը խախտելը՝

առաջացնում է տուգանք` հարյուր հազար դրամից երկու հարյուր հազար դրամի չափով:

7. Աուդիտ իրականացնող անձի կողմից աուդիտորական եզրակացության կազմմանը, ստորագրմանը, հաստատմանը կամ օրինակների տրամադրմանը վերաբերող օրենսդրությամբ սահմանված պահանջները խախտելը՝

առաջացնում է տուգանք` հարյուր հազար դրամից երկու հարյուր հազար դրամի չափով:

8. Աուդիտ իրականացնող անձի կողմից աուդիտորական գործունեություն իրականացնելու արգելքի դեպքում աուդիտորական ծառայություններ իրականացնելուց չհրաժարվելը՝

առաջացնում է տուգանք՝ երեք հարյուր հիսուն հազար դրամից հինգ հարյուր հազար դրամի չափով:

9. Աուդիտ իրականացնող անձի կողմից աուդիտի կամ հարակից ծառայությունների փաստաթղթավորման վերաբերյալ օրենսդրությամբ սահմանած պահանջները խախտելը, որը չի ազդել աուդիտորական եզրակացության ձևի կամ բովանդակության վրա`

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

10. Աուդիտ իրականացնող անձի կողմից օրենսդրությամբ սահմանված ժամանակահատվածում իր տարեկան ֆինանսական հաշվետվությունները կամ աուդիտի ենթարկված անձանց ցանկը իր ինտերնետային կայքում չտեղադրելը կամ ինտերնետային կայք չունենալը՝

առաջացնում է տուգանք` հարյուր հազար դրամից երկու հարյուր հազար դրամի չափով:

11. Սույն հոդվածի 5-10-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` երեք տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**ԳԼՈՒԽ 35.**

**ՏՆՏԵՍԱԿԱՆ ՄՐՑԱԿՑՈՒԹՅԱՆ ՊԱՇՏՊԱՆՈՒԹՅԱՆ ԲՆԱԳԱՎԱՌՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 358.** **Հակամրցակցային համաձայնությունը**

1. Հակամրցակցային համաձայնություն կնքելը (կայացնելը կամ այդ համաձայնությանը մասնակցելը), որը չի հանգեցրել մրցակցության սահմանափակման, կանխման կամ արգելման և խոշոր չափերի գույքային վնաս չի պատճառել անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին, կամ որի արդյունքով տնտեսավարող սուբյեկտը չի ստացել խոշոր չափերի շահույթ`

առաջացնում է նախազգուշացում կամ տուգանք` տնտեuվարող uուբյեկտի նկատմամբ` տվյալ իրավախախտմանը նախորդող տարվա իր հաuույթի մինչև տասը տոկոuի չափով, իսկ նախորդ տարում 12 ամuից պակաu գործունեություն իրականացրած լինելու դեպքում` տվյալ իրավախախտմանը նախորդող, բայց ոչ ավելի, քան 12 ամսվա գործունեության ժամանակահատվածի իր հաuույթի մինչև տասը տոկոuը, տնտեսվարող սուբյեկտի պաշտոնատար անձի նկատմամբ` երեք միլիոն դրամից հինգ միլիոն դրամի չափով:

2. Սույն գլխի իմաստով տնտեսվարող սուբյեկտ է համարվում «Տնտեսական մրցակցության պաշտպանության մասին» օրենքով սահմանված տնտեսվարող սուբյեկտը:

3. Սույն գլխի իմաստով տնտեսվարող սուբյեկտի պաշտոնատար անձ է համարվում տնտեսվարող սուբյեկտի միանձնյա գործադիր մարմնի իրավասություններն իրականացնող անձը կամ կոլեգիալ գործադիր մարմնի անդամը կամ կազմակերպչական, կարգադրական կամ վարչատնտեսական գործառույթներ իրականացնող ղեկավար անձը:

**Հոդված 359.** **Տնտեսական գործունեության արգելված համակարգումը**

1. Տնտեսական գործունեության արգելված համակարգումը, որը չի հանգեցրել մրցակցության սահմանափակման, կանխման կամ արգելման և խոշոր չափերի գույքային վնաս չի պատճառել անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին, կամ որի արդյունքով տնտեսավարող սուբյեկտը չի ստացել խոշոր չափերի շահույթ `

առաջացնում է նախազգուշացում կամ տուգանք` տնտեuվարող uուբյեկտի նկատմամբ` տվյալ իրավախախտմանը նախորդող տարվա իր հաuույթի մինչև տասը տոկոuի չափով, իսկ նախորդ տարում 12 ամuից պակաu գործունեություն իրականացրած լինելու դեպքում` իրավախախտմանը նախորդող, բայց ոչ ավելի, քան 12 ամսվա գործունեության ժամանակահատվածի իր հաuույթի մինչև տասը տոկոuը, ֆիզիկական անձի, պետական մարմնի կամ տեղական ինքնակառավարման մարմնի պաշտոնատար անձի և տնտեսվարող սուբյեկտի պաշտոնատար անձի նկատմամբ` երեք միլիոն դրամից հինգ միլիոն դրամի չափով:

**Հոդված 360.** **Մենաշնորհ կամ գերիշխող կամ բանակցային ուժեղ  դիրքի չարաշահումը**

1. Մենաշնորհ, գերիշխող կամ բանակցային ուժեղ դիրքը չարաշահելը, որը չի հանգեցրել մրցակցության սահմանափակման, կանխման կամ արգելման և խոշոր չափերի գույքային վնաս չի պատճառել անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին, կամ որի արդյունքով տնտեսավարող սուբյեկտը չի ստացել խոշոր չափերի շահույթ`

առաջացնում է նախազգուշացում կամ տուգանք` տնտեuվարող uուբյեկտի նկատմամբ տվյալ իրավախախտմանը նախորդող տարվա իր հաuույթի մինչև տասը տոկոuի չափով, իսկ նախորդ տարում 12 ամuից պակաu գործունեություն իրականացրած լինելու դեպքում տվյալ իրավախախտման նախորդող, բայց ոչ ավելի, քան 12 ամսվա գործունեության ժամանակահատվածի իր հաuույթի մինչև տասը տոկոuը, տնտեսվարող սուբյեկտի պաշտոնատար անձի նկատմամբ` երեք միլիոն դրամից հինգ միլիոն դրամի չափով:

**Հոդված 361.** **Արգելված համակենտրոնացումը գործողության մեջ դնելը և համակենտրոնացումը չհայտարարագրելը**

1. Մրցակցության պաշտպանության հանձնաժողովի որոշմամբ արգելված համակենտրոնացումը գործողության մեջ դնելը, որը չի հանգեցրել մրցակցության սահմանափակման, կանխման կամ արգելման և խոշոր չափերի գույքային վնաս չի պատճառել անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին, կամ որի արդյունքով տնտեսավարող սուբյեկտը չի ստացել խոշոր չափերի շահույթ`

առաջացնում է նախազգուշացում կամ տուգանք` տնտեսվարող սուբյեկտի նկատմամբ` տվյալ իրավախախտմանը նախորդող տարվա իր հասույթի մինչև 10 տոկոսի չափով, իսկ նախորդ տարում 12 ամuից պակաu գործունեություն իրականացրած լինելու դեպքում` տվյալ իրավախախտմանը նախորդող, բայց ոչ ավելի, քան 12 ամսվա գործունեության ժամանակահատվածի իր հաuույթի մինչև տասը տոկոuը, տնտեսվարող սուբյեկտի պաշտոնատար անձի և համակենտրոնացման մասնակից ֆիզիկական անձի նկատմամբ` երեք միլիոն դրամից հինգ միլիոն դրամի չափով:

2.Հայտարարագրման ենթակա համակենտրոնացումը չհայտարարագրելը, որը չի հանգեցրել մենաշնորհ կամ գերիշխող կամ բանակցային ուժեղ դիրքի չարաշահման, մրցակցության սահմանափակման, կանխման կամ արգելման և խոշոր չափերի գույքային վնաս չի պատճառել անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին, կամ որի արդյունքով տնտեսավարող սուբյեկտը չի ստացել խոշոր չափերի շահույթ`

առաջացնում է նախազգուշացում կամ տուգանք՝ երկու միլիոն դրամից հինգ միլիոն դրամի չափով, իսկ տնտեսվարող սուբյեկտի պաշտոնատար անձի և համակենտրոնացման մասնակից ֆիզիկական անձի նկատմամբ` հինգ հարյուր հազար դրամից մեկ միլիոն դրամի չափով:

**Հոդված 362. Անբարեխիղճ մրցակցության գործողությունը**

1. Անբարեխիղճ մրցակցության գործողությունը`

առաջացնում է նախազգուշացում կամ տուգանք` տնտեսվարող սուբյեկտի նկատմամբ` տվյալ իրավախախտմանը նախորդող տարվա իր հասույթի մինչև հինգ տոկոսի չափով, իսկ նախորդ տարում 12 ամuից պակաu գործունեություն իրականացրած լինելու դեպքում` տվյալ իրավախախտմանը նախորդող, բայց ոչ ավելի, քան 12 ամսվա գործունեության ժամանակահատվածի իր հաuույթի մինչև հինգ տոկոuը, տնտեսվարող սուբյեկտի պաշտոնատար անձի և ֆիզիկական անձի նկատմամբ` մեկ միլիոն դրամից երկու միլիոն դրամի չափով:

**Հոդված 363.** **Մրցակցության պաշտպանության հանձնաժողովին, հանձնաժողովի անդամին կամ աշխատակցին օրենսդրությամբ վերապահված իրավունքների կամ պարտականությունների կատարումը խոչընդոտելը**

1. Մրցակցության պաշտպանության հանձնաժողովին, վերջինիս անդամին կամ աշխատակցին օրենսդրությամբ վերապահված իրավունքների կամ պարտականությունների կատարմանը խոչընդոտելը` տնտեսվարող սուբյեկտի նկատմամբ`

առաջացնում է նախազգուշացում կամ տուգանք` տնտեսվարող սուբյեկտի նկատմամբ մեկ միլիոնից հինգ միլիոն դրամի չափով, տնտեսվարող սուբյեկտի պաշտոնատար անձի, պետական կամ տեղական ինքնակառավարման մարմնի իրավասու պաշտոնատար անձի և ֆիզիկական անձի նկատմամբ` հինգ հարյուր հազար դրամից մեկ միլիոն դրամի չափով:

**Հոդված 364. Սահմանված ժամկետում պահանջվող անհրաժեշտ փաստաթղթեր և այլ տեղեկատվություն Մրցակցության պաշտպանության հանձնաժողովին չներկայացնելը, ոչ հավաստի և ոչ ամբողջական տեղեկություններ ներկայացնելը**

1. Մրցակցության պաշտպանության պետական հանձնաժողովի կողմից կամ օրենքով սահմանված ժամկետում օրենսդրությամբ սահմանված պահանջվող անհրաժեշտ փաստաթղթեր կամ այլ տեղեկատվություն չներկայացնելը կամ ոչ հավաստի կամ ոչ ամբողջական տեղեկություններ ներկայացնելը `

առաջացնում է նախազգուշացում կամ տուգանք` տնտեսվարող սուբյեկտի նկատմամբ` մեկ միլիոն դրամից հինգ միլիոն դրամի չափով, տնտեսվարող սուբյեկտի պաշտոնատար անձի և ֆիզիկական անձի նկատմամբ` հինգ հարյուր հազար դրամից մեկ միլիոն դրամի չափով:

2. Պետական կամ տեղական ինքնակառավարման մարմինների պաշտոնատար անձանց կողմից Մրցակցության պաշտպանության հանձնաժողովի կողմից կամ օրենքով սահմանված ժամկետում օրենսդրությամբ սահմանված պահանջվող անհրաժեշտ փաստաթղթեր կամ այլ տեղեկատվություն չներկայացնելը կամ ոչ հավաստի կամ ոչ ամբողջական տեղեկություններ ներկայացնելը `

առաջացնում է պաշտոնատար անձի նկատմամբ նախազգուշացում կամ տուգանք` հինգ հարյուր հազար դրամից մեկ միլիոն դրամի չափով:

**Հոդված 365.** **Մրցակցության պաշտպանության հանձնաժողովի որոշմամբ արձանագրված խախտումները սահմանված ժամկետում չշտկելը, որոշմամբ նախատեսված պայմանները, պարտավորությունները և հանձնարարությունները սահմանված ժամկետում չկատարելը**

1. Մրցակցության պաշտպանության հանձնաժողովի որոշմամբ արձանագրված խախտումները սահմանված ժամկետում չշտկելը, որոշմամբ նախատեսված պայմանները, պարտավորությունները կամ հանձնարարությունները սահմանված ժամկետում չկատարելը`

առաջացնում է նախազգուշացում կամ տուգանք` տնտեսվարող սուբյեկտի նկատմամբ մեկ միլիոն դրամից հինգ միլիոն դրամի չափով, տնտեսվարող սուբյեկտի պաշտոնատար անձի, պետական կամ տեղական ինքնակառավարման մարմնի իրավասու պաշտոնատար անձի և ֆիզիկական անձի նկատմամբ` հինգ հարյուր հազար դրամից մեկ միլիոն դրամի չափով:

**Հոդված 366. Պետական և տեղական ինքնակառավարման մարմինների պաշտոնատար անձանց հակամրցակցային գործողությունները, արգելված պետական օժանդակություն տրամադրելը**

1. Պետական կամ տեղական ինքնակառավարման մարմնի իրավասու պաշտոնատար անձի կողմից արգելված պետական օժանդակություն տրամադրելը`

առաջացնում է նախազգուշացում կամ տուգանք` հինգ հարյուր հազար դրամից մեկ միլիոն դրամի չափով:

2. Պետական կամ տեղական ինքնակառավարման մարմինների իրավասու պաշտոնատար անձանց կողմից հակամրցակցային գործողություններ կատարելը, հակամրցակցային վարքագիծ դրսևորելը կամ հակամրցակցային ակտեր կայացնելը, եթե արարքը չի պարունակում հանզակացմի հատկանիշներ`

առաջացնում է նախազգուշացում կամ տուգանք` հինգ հարյուր հազար դրամից մեկ միլիոն դրամի չափով:

**ԳԼՈՒԽ 36.**

**ԷՆԵՐԳԱՍՊԱՌՄԱՆ, էՆԵՐԳԵՏԻԿԱՅԻ, ԱՏՈՄԱՅԻՆ ԷՆԵՐԳԻԱՅԻ ՕԳՏԱԳՈՐԾՄԱՆ ԵՎ ՄԱՏԱԿԱՐԱՐՄԱՆ ԲՆԱԳԱՎԱՌՆԵՐՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 367. Ատոմային էներգիայի օգտագործման բնագավառի օրենսդրության, ատոմային էներգիայի օգտագործման բնագավառի կարգավորող մարմնի կարգադրագրերի պահանջները, ատոմային էներգիայի օգտագործման օբյեկտի անվտանգության պայմանները և անվտանգ շահագործման սահմանները խախտելը, դրանց խախտելուն հարկադրելը**

1.  Ատոմային էներգիայի օգտագործման օբյեկտների տեղաբաշխման, նախագծման, կառուցման, վերանորոգման, վերակառուցման, շահագործման, շահագործումից հանելու, վերագործարկման կամ միջուկային կամ ռադիոակտիվ նյութերի տեղափոխման, պահպանման կամ օգտագործման ընթացքում անվտանգության կանոն կամ պահանջ խախտելը, կամատոմային էներգիայի օգտագործման բնագավառի կարգավորող մարմնի կարգադրագրերի պահանջները խախտելը, եթե արարքը չի պարունակում հանցագործության հատկանիշներ`

առաջացնում է տուգանք՝ ֆիզիկական անձի նկատմամբ՝ հիսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից երեք հարյուր հազար դրամի չափով:

2. Իոնացնող ճառագայթման աղբյուրների շահագործման, շահագործումից հանելու կամ տեղափոխման, Էլեկտրոնային, պրոտոնային, ծանր իոնների արագացուցիչների տեղաբաշխման, նախագծման, շինարարության, վերանորոգման, վերակառուցման, շահագործման կամ շահագործումից հանելու ընթացքում անվտանգության` օրենսդրությամբ սահմանված կանոն կամ պահանջ խախտելը, եթե արարքը չի պարունակում հանցագործության հատկանիշներ`

առաջացնում է տուգանք՝ ֆիզիկական անձի նկատմամբ՝ հիսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից երեք հարյուր հազար դրամի չափով:

3. Սույն հոդվածի 1-ին կամ 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

4. Սույն հոդվածի 1-ին կամ 2-րդ մասով սահմանված արարքի կատարմանը հարկադրելը`

առաջացնում է տուգանք՝ երկու հարյուր հազար դրամից չորս հարյուր հազար դրամի չափով:

**Հոդված 368. Ատոմային էներգիայի oգտագործման բնագավառում տեղեկություններ չտրամադրելը, ոչ պատշաճ տրամադրելը, ինչպես նաև ատոմային էներգիայի օգտագործման օբյեկտի վթարի, միջադեպի և պատահարի փաստը թաքցնելը, դրանց վերաբերյալ տեղեկությունների հաղորդման կարգը խախտելը**

1. Ատոմային էներգիայի oգտագործման բնագավառում միջուկային կամ ճառագայթային անվտանգության վերաբերյալ տեղեկությունները չտրամադրելը կամ ոչ պատշաճ տրամադրելը`

առաջացնում է տուգանք՝ հիսուն հազար դրամի չափով։

2. Ատոմային էներգիայի օգտագործման օբյեկտի վթարի, միջադեպի կամ պատահարի փաստը թաքցնելը, կամ վթարի, միջադեպի կամ պատահարի վերաբերյալ տեղեկությունների հաղորդման կարգը խախտելը ՝

առաջացնում է տուգանք՝ հիսուն հազար դրամից հարյուր հազար դրամի չափով:

3. Նախագծվող, կառուցվող, շահագործվող կամ շահագործումից հանվող ատոմային էներգիայի oգտագործման oբյեկտների անվտանգության կամ Հայաuտանի Հանրապետությունում ճառագայթային իրավիճակի վերաբերյալտեղեկություններ չտրամադրելը կամ ոչ ամբողջական տրամադրելը, եթե դրանք պետական կամ ծառայողական գաղտնիք չեն պարունակում `

առաջացնում է տուգանք՝ պաշտոնատար անձի նկատմամբ՝ երեսուն հազար դրամից հիսուն հազար դրամի չափով:

4. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք՝ ֆիզիկական անձի նկատմամբ՝ հարյուր հազար դրամից երկու հարյուր հազար դրամի չափով, իրավաբանական անձի նկատմամբ՝ հինգ հարյուր հազար դրամից մեկ միլիոն դրամի չափով:

**Հոդված 369. Նոր կառուցվող և վերակառուցվող էներգատեղակայանքները գործող ցանցերին առանց էներգետիկայի բնագավառում և էներգաuպառման ոլորտում պետական տեխնիկական վերահuկողություն իրականացնող լիազորված պետական մարմնի գործարկման եզրակացության միացնելը**

1. Նոր կառուցվող կամ վերակառուցվող էներգատեղակայանքները գործող ցանցերին առանց էներգետիկայի բնագավառում և էներգաuպառման ոլորտում պետական տեխնիկական վերահuկողություն իրականացնող լիազորված պետական մարմնի գործարկման եզրակացության միացնելը`

առաջացնում է տուգանք՝ հիսուն հազար դրամից հարյուր հազար դրամի չափով չափով:

**Հոդված 370. Էներգետիկայի բնագավառում գործունեություն իրականացնող անձի կողմից էներգատեղակայանքներում տեղի ունեցած պատահարների մաuին էներգետիկայի բնագավառում և էներգաuպառման ոլորտում պետական տեխնիկական վերահuկողություն իրականացնող լիազոր մարմնին չհայտնելը**

1. Էներգետիկայի բնագավառում գործունեություն իրականացնող անձի կողմից էներգատեղակայանքներում տեղի ունեցած պատահարների մաuին էներգետիկայի բնագավառում և էներգաuպառման ոլորտում պետական տեխնիկական վերահuկողություն իրականացնող լիազոր մարմնին չհայտնելը`

առաջացնում է տուգանք՝ ութսուն հազար դրամից հարյուր հազար դրամի չափով:

**Հոդված 371. Էներգետիկայի բնագավառում և էներգաuպառման ոլորտում տեխնիկական կանոնակարգերով սահմանված նորմերը և էներգիայի օգտագործման բնագավառի կարգավորող մարմնի կարգադրագրերի պահանջները խախտելը**

1. Էներգետիկայի բնագավառում և էներգաuպառման ոլորտում տեխնիկական կանոնակարգերով սահմանված նորմերը խախտելը`

առաջացնում է նախազգուշացում։

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը`

առաջացնում է տուգանք՝ երեսուն հազար դրամից հիսուն հազար դրամի չափով:

3. Էներգատեղակայանքի (հանգույցի) այնպիսի շահագործումը, որի արդյունքում էներգատեղակայանքի տեխնիկական վիճակը կարող է պատահարի առաջացման պատճառ դառնալ ու սպառնալ մարդկանց կյանքին կամ գույքին կամ շրջակա միջավայրին`

առաջացնում է էներգատեղակայանքի (հանգույցի) շահագործման լիցենզիայի գործողության դադարեցում:

4. Էներգիայի օգտագործման բնագավառի կարգավորող մարմնի կարգադրագրերի պահանջները խախտելը`

առաջացնում է տուգանք՝ քսան հազար դրամից հիսուն հազար դրամի չափով:

**Հոդված 372. Էներգետիկայի բնագավառում գործունեության լիզենզիա ունեցող անձի կողմից օրենսդրությամբ սահմանված պահանջները չկատարելը կամ ոչ պատշաճ կատարելը**

1. Էներգետիկայի բնագավառում գործունեության լիզենզիա ունեցող անձի կողմից, բացառությամբ սույն հոդվածի 6-րդ մասով սահմանված անձանց, «Էներգետիկայի մասին» օրենքով սահմանված պահանջը չկատարելը կամ ոչ պատշաճ կատարելը, եթե արարքը չի պարունակում սույն հոդվածի այլ մասերով կամ օրենսգրքի այլ հոդվածներով սահմանված վարչական իրավախախտման հատկանիշներ՝

առաջացնում է նախազգուշացում:

2. Էներգետիկայի բնագավառում գործունեության լիզենզիա ունեցող անձի կողմից, բացառությամբ սույն հոդվածի 6-րդ մասով սահմանված անձանց, սույն հոդվածի 1-ին մասով սահմանված արարքը կատարելը, որի հետևանքով վտանգվել է կամ կարող էր վտանգվել համակարգի անվտանգությունը կամ հուսալիությունը, կամ այն ուղղակիորեն հանգեցրել է մի խումբ սպառողների իրավունքների կամ օրինական շահերի խախտման, կամ լիցենզիայի պայմանների կոպիտ խախտման, կամ էներգետիկայի բնագավառում այլ լիցենզավորված անձի օրինական շահերի խախտման, կամ լիցենզավորված գործունեության խոչընդոտմանը կամ լիցենզիայի պայմանների չկատարմանը կամ ոչ պատշաճ կատարմանը, կամ սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը ՝

առաջացնում է տուգանք՝ քսան միլիոն դրամից քառասուն միլիոն դրամի չափով կամ լիցենզիայի գործողության կասեցում կամ լիցենզիայի գործողության դադարեցում:

3. Էներգետիկայի բնագավառում գործունեության լիզենզիա ունեցող անձի կողմից, բացառությամբ սույն հոդվածի 6-րդ մասով սահմանված անձանց, կարգավորող հանձնաժողովի՝ էներգետիկայի բնագավառում օրենսդրության համաձայն ընդունված իրավական ակտով սահմանված պահանջը չկատարելը կամ ոչ պատշաճ կատարելը, եթե արարքը չի պարունակում սույն հոդվածի այլ մասերով կամ սույն օրենսգրքի այլ հոդվածներով սահմանված վարչական իրավախախտման հատկանիշներ՝

առաջացնում է նախազգուշացում:

4. Էներգետիկայի բնագավառում գործունեության լիզենզիա ունեցող անձի կողմից, բացառությամբ սույն հոդվածի 6-րդ մասով սահմանված անձանց, սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ հինգ միլիոն դրամից տասը միլիոն դրամի չափով կամ լիցենզիայի գործողության կասեցում կամ լիցենզիայի գործողության դադարեցում:

5. Էներգետիկայի բնագավառում գործունեության լիզենզիա ունեցող անձի կողմից, բացառությամբ սույն հոդվածի 6-րդ մասով սահմանված անձանց, սույն հոդվածի 3-րդ մասով սահմանված արարքը կատարելը, որի հետևանքով վտանգվել է կամ կարող էր վտանգվել համակարգի անվտանգությունը կամ հուսալիությունը, կամ այն ուղղակիորեն հանգեցրել է մի խումբ սպառողների իրավունքների կամ օրինական շահերի խախտման, կամ լիցենզիայի պայմանների կոպիտ խախտման, կամ էներգետիկայի բնագավառում այլ լիցենզավորված անձի օրինական շահերի խախտման կամ լիցենզավորված գործունեության խոչընդոտմանը կամ լիցենզիայի պայմանների չկատարմանը կամ ոչ պատշաճ կատարմանը, կամ խոչընդոտել է կարգավորող մարմնի` կարգավորման գործառույթների պատշաճ իրականացմանը՝

առաջացնում է տուգանք՝ տասը միլիոն դրամից քսան միլիոն դրամի չափով կամ լիցենզիայի գործողության կասեցում կամ լիցենզիայի գործողության դադարեցում:

6. Կայանի կառուցման ժամանակահատվածում Էլեկտրական (ներառյալ` էլեկտրական և ջերմային էներգիայի համակցված) կամ ջերմային էներգիայի արտադրության լիցենզիա ունեցող անձի, էլեկտրաէներգետիկական համակարգի օպերատորի, էլեկտրաէներգետիկական շուկայի օպերատորի, էլեկտրաէներգիայի մեծածախ առևտրի լիցենզիա ունեցող անձի, էլեկտրաէներգիայի մատակարարման լիցենզիա ունեցող անձի (բացառությամբ էլեկտրաէներգիայի երաշխավորված մատակարարի), գազամատակարարման համակարգի օպերատորի, էլեկտրական էներգիայի (հզորության) կամ ջերմային էներգիայի հաղորդման կամ բնական գազի փոխադրման լիցենզիա ունեցող անձի, էլեկտրաէներգետիկական շուկային ծառայությունների մատուցման լիցենզիա ունեցող անձի, մինչև 30 ՄՎտ դրվածքային հզորություն ունեցող կայաններում էլեկտրական էներգիա արտադրող լիցենզավորված անձի կողմից սույն հոդվածի 1-ին մասով սահմանված արարքը կատարելը՝

առաջացնում է նախազգուշացում:

7. Սույն հոդվածի 6-րդ մասով սահմանված անձի կողմից սույն հոդվածի 6-րդ մասով սահմանված արարքը կատարելը, որի հետևանքով վտանգվել է կամ կարող էր վտանգվել համակարգի անվտանգությունը կամ հուսալիությունը, կամ այն ուղղակիորեն հանգեցրել է մի խումբ սպառողների իրավունքների կամ օրինական շահերի խախտման, կամ էներգետիկայի բնագավառում այլ լիցենզավորված անձի օրինական շահերի խախտման կամ լիցենզավորված գործունեության խոչընդոտմանը կամ լիցենզիայի պայմանների չկատարմանը կամ ոչ պատշաճ կատարմանը, կամ սույն հոդվածի 6-րդ մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը ՝

առաջացնում է տուգանք մեկ միլիոն հինգ հարյուր հազար դրամից երկու միլիոն դրամի չափով կամ լիցենզիայի գործողության կասեցում կամ լիցենզիայի գործողության դադարեցում:

8. Սույն հոդվածի 6-րդ մասով սահմանված անձի կողմից կարգավորող հանձնաժողովի՝ էներգետիկայի բնագավառում օրենսդրության համաձայն ընդունված իրավական ակտի պահանջը չկատարելը կամ ոչ պատշաճ կատարելը, եթե արարքը չի պարունակում սույն հոդվածի այլ մասերով կամ սույն օրենսգրքի այլ հոդվածներով սահմանված այլ վարչական իրավախախտման հատկանիշներ՝

առաջացնում է նախազգուշացում:

9. Սույն հոդվածի 6-րդ մասով սահմանված անձի կողմից սույն հոդվածի 8-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ հինգ հարյուր հազար դրամից մեկ միլիոն դրամի չափով կամ լիցենզիայի գործողության կասեցում կամ լիցենզիայի գործողության դադարեցում:

10. Սույն հոդվածի 6-րդ մասով սահմանված անձի կողմից սույն հոդվածի 8-րդ մասով սահմանված արարքը կատարելը, որի հետևանքով վտանգվել է կամ կարող էր վտանգվել համակարգի անվտանգությունը կամ հուսալիությունը, կամ այն ուղղակիորեն հանգեցրել է մի խումբ սպառողների իրավունքների կամ օրինական շահերի խախտման, կամ լիցենզիայի պայմանների կոպիտ խախտման, կամ էներգետիկայի բնագավառում այլ լիցենզավորված անձի օրինական շահերի խախտման կամ լիցենզավորված գործունեության խոչընդոտմանը կամ լիցենզիայի պայմանների չկատարմանը կամ ոչ պատշաճ կատարմանը, կամ խոչընդոտել է կարգավորող մարմնի` կարգավորման գործառույթների պատշաճ իրականացմանը՝

առաջացնում է տուգանք մեկ միլիոն դրամից մեկ ու կես միլիոն դրամի չափով կամ լիցենզիայի գործողության կասեցում կամ լիցենզիայի գործողության դադարեցում:

11. Եթե գործունեության լիցենզիա ունեցող անձի չկատարած կամ ոչ պատշաճ կատարած պահանջը միաժամանակ սահմանված է և՛ «Էներգետիկայի մասին» օրենքում, և՛ կարգավորող հանձնաժողովի իրավական ակտում, ապա գործունեության լիցենզիա ունեցող անձի նկատմամբ պատասխանատվության միջոցը կիրառվում է «Էներգետիկայի մասին» օրենքի պահանջի չկատարման կամ ոչ պատշաճ կատարման համար։

12.Սույն հոդվածի իմաստով կարգավորող մարմին է համարվում «Էներգետիկայի մասին» օրենքով սահմանված հանձնաժողովը:

**ԳԼՈՒԽ 37.**

**ԷԼԵԿՏՐՈՆԱՅԻՆ ՀԱՂՈՐԴԱԿՑՈՒԹՅԱՆ, ՏԵՍԱԼՍՈՂԱԿԱՆ ՄԵԴԻԱՅԻ, ԳՈՎԱԶԴԻ, ԿԱՊԻ, ԿԻՆԵՄԱՏՈԳՐԱՖԻԱՅԻ ԲՆԱԳԱՎԱՌՆԵՐՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 373. էլեկտրոնային հաղորդակցության բնագավառում օրենսդրությամբ սահմանված պահանջները չկատարելը կամ ոչ պատշաճ կատարելը**

1. **«**Էլեկտրոնային հաղորդակցության մասին» օրենքով սահմանված պահանջը կարգավորվող անձի կողմից, բացառությամբ սույն հոդվածի 5-րդ մասով սահմանված անձի, չկատարելը կամ ոչ պատշաճ կատարելը, եթե արարքը չի պարունակում սույն հոդվածի այլ մասերով կամ օրենսգրքի այլ հոդվածներով սահմանված վարչական իրավախախտման հատկանիշներ՝

առաջացնում է նախազգուշացում:

2. Սույն հոդվածի 1-ին մասով սահմանված արարքը կատարելը, որն ուղղակիորեն հանգեցրել է մի խումբ սպառողների իրավունքների կամ օրինական շահերի խախտման, կամ լիցենզիայի (թույլտվության) պայմանների կոպիտ խախտման, կամ էլեկտրոնային հաղորդակցության բնագավառում կարգավորվող այլ անձանց օրինական շահերի խախտման, կամ կարգավորվող գործունեության խոչընդոտմանը կամ լիցենզիայի (թույլտվության) պայմանների չկատարմանը կամ ոչ պատշաճ կատարմանը կամ հաճախորդների տեղեկությունների գաղտնիության պահպանման վերաբերյալ պահանջի խախտման, կամ կարգավորվող անձի կողմից իր ծառայությունների կամ ենթակառուցվածքների ապօրինի օգտագործման տրամադրման կամ սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ ֆիզիկական անձի նկատմամբ՝ երկու միլիոն դրամից երեք միլիոն դրամի չափով կամ լիցենզիայի (թույլտվության) գործողության կասեցում կամ լիցենզիայի (թույլտվության) գործողության դադարեցում, իրավաբանական անձի նկատմամբ՝ երեք միլիոն դրամից չորս միլիոն դրամի չափով, կամ լիցենզիայի (թույլտվության) գործողության կասեցում կամ լիցենզիայի (թույլտվության) գործողության դադարեցում:

3. Կարգավորվող անձի կողմից, բացառությամբ սույն հոդվածի 5-րդ մասով սահմանված անձի, կարգավորողի՝ էլեկտրոնային հաղորդակցության բնագավառում օրենսդրության համաձայն ընդունված իրավական ակտով սահմանված պահանջը չկատարելը կամ ոչ պատշաճ կատարելը, եթե արարքը չի պարունակում սույն հոդվածի այլ մասերով կամ սույն օրենսգրքի այլ հոդվածներով սահմանված վարչական իրավախախտման հատկանիշներ՝

առաջացնում է նախազգուշացում:

4. Կարգավորվող անձի կողմից, բացառությամբ սույն հոդվածի 5-րդ մասով սահմանված անձի, սույն հոդվածի 3-րդ մասով սահմանված արարքը կատարելը, որն ուղղակիորեն հանգեցրել է մի խումբ սպառողների իրավունքների կամ օրինական շահերի խախտման, կամ լիցենզիայի (թույլտվության) պայմանների կոպիտ խախտման, կամ էլեկտրոնային հաղորդակցության բնագավառում կարգավորվող այլ անձանց օրինական շահերի խախտման, կամ կարգավորվող գործունեության խոչընդոտմանը կամ լիցենզիայի (թույլտվության) պայմանների չկատարմանը կամ ոչ պատշաճ կատարմանը կամ սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ ֆիզիկական անձի նկատմամբ հինգ հարյուր հազար դրամից մեկ միլիոն դրամի չափով կամ լիցենզիայի (թույլտվության) գործողության կասեցում կամ լիցենզիայի (թույլտվության) գործողության դադարեցում, իրավաբանական անձի նկատմամբ՝ մեկ միլիոն դրամից երկու միլիոն դրամի չափով, կամ լիցենզիայի (թույլտվության) գործողության կասեցում կամ լիցենզիայի (թույլտվության) գործողության դադարեցում:

5. Սույն հոդվածի 1-ին մասով սահմանված արարքը՝ էլեկտրոնային հաղորդակցության բնագավառում տարեկան հինգ հարյուր միլիոն դրամ գումարը գերազանցող շրջանառություն ունեցող կարգավորվող անձի կողմից կատարելը՝

առաջացնում է նախազգուշացում:

6. Սույն հոդվածի 5-րդ մասով սահմանված անձի կողմից սույն հոդվածի 1-ին մասով սահմանված արարքը կատարելը, որն ուղղակիորեն հանգեցրել է մի խումբ սպառողների իրավունքների կամ օրինական շահերի խախտման, կամ լիցենզիայի (թույլտվության) պայմանների կոպիտ խախտման, կամ էլեկտրոնային հաղորդակցության բնագավառում կարգավորվող այլ անձանց օրինական շահերի խախտման կամ կարգավորվող գործունեության խոչընդոտմանը կամ լիցենզիայի (թույլտվության) պայմանների չկատարմանը կամ ոչ պատշաճ կատարմանը, կամ կարգավորվող անձանց նկատմամբ հսկողության փոխանցման վերաբերյալ համաձայնություն ստանալու պահանջի խախտման, կամ հաճախորդների տեղեկությունների գաղտնիության պահպանման վերաբերյալ պահանջի խախտման, կամ կարգավորվող անձի կողմից իր ծառայությունների կամ ենթակառուցվածքների ապօրինի օգտագործման տրամադրման կամ սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ քսան միլիոն դրամից քառասուն միլիոն դրամի չափով, կամ լիցենզիայի (թույլտվության) գործողության կասեցում կամ լիցենզիայի (թույլտվության) գործողության դադարեցում:

7. Սույն հոդվածի 5-րդ մասով սահմանված անձի կողմից սույն հոդվածի 3-րդ մասով սահմանված արարքը կատարելը՝

առաջացնում է նախազգուշացում:

8. Սույն հոդվածի 5-րդ մասով սահմանված անձի կողմից 3-րդ մասով սահմանված արարքը կատարելը, որն ուղղակիորեն հանգեցրել է մի խումբ սպառողների իրավունքների կամ օրինական շահերի խախտման, կամ լիցենզիայի (թույլտվության) պայմանների կոպիտ խախտման էլեկտրոնային հաղորդակցության բնագավառում կարգավորվող այլ անձանց օրինական շահերի խախտման կամ կարգավորվող գործունեության խոչընդոտմանը կամ լիցենզիայի (թույլտվության) պայմանների չկատարմանը կամ ոչ պատշաճ կատարմանը կամ սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը

առաջացնում է տուգանք՝ տասը միլիոն դրամից քսան միլիոն դրամի չափով, կամ լիցենզիայի (թույլտվության) գործողության կասեցում կամ լիցենզիայի (թույլտվության) գործողության դադարեցում:

9. Առանց կարգավորողի թույլտվության ռադիոհաճախականությունների օգտագործումը՝ շարունակելը դրա դադարեցման կարգադրությունն արձակելուց հետո ՝

առաջացնում է տուգանք՝ ֆիզիկական անձի նկատմամբ՝ մեկ միլիոն դրամից երկու միլիոն դրամի չափով, իրավաբանական անձի նկատմամբ՝ երկու միլիոն դրամից չորս միլիոն դրամի չափով:

10. Առանց կարգավորողի թույլտվության էլեկտրոնային հաղորդակցության ծառայությունների մատուցումը շարունակելը ծանուցում չներկայացրած հանրային էլեկտրոնային հաղորդակցության ծառայություններ մատուցող անձի կողմից կամ ծանուցում չներկայացրած հանրային էլեկտրոնային հաղորդակցության ծառայություններ մատուցող անձի կողմից էլեկտրոնային հաղորդակցության ծառայությունների մատուցումը շարունակելը` դրա դադարեցման կարգադրությունն արձակելուց հետո ՝

առաջացնում է տուգանք՝ մեկ միլիոն դրամից երկու միլիոն դրամի չափով:

11. Եթե կարգավորվող անձի չկատարած կամ ոչ պատշաճ կատարած պահանջը միաժամանակ սահմանված է և՛ «Էլեկտրոնային հաղորդակցության մասին» օրենքում, և՛ կարգավորողի իրավական ակտում, ապա կարգավորվող անձի նկատմամբ պատասխանատվության միջոցը կիրառվում է «Էլեկտրոնային հաղորդակցության մասին» օրենքի պահանջի չկատարման կամ ոչ պատշաճ կատարման համար։

12. Սույն հոդվածում կարգավորող և կարգավորվող անձ է հանդիսանում «Էլեկտրոնային հաղորդակցության մասին» օրենքով սահմանված կարգավորող մարմինը և կարգավորվող անձը:

**Հոդված 374. Ռադիոէլեկտրոնային միջոցների շահագործման, ռադիոհաճախականությունների օգտագործման կանոնները կամ ռադիոճառագայթման և արդյունաբերական թույլատրելի ռադիոխանգարումների նորմերը խախտելը, ինչպես նաև ռադիոկայանքների տեղակայումը և շահագործումը առանց գրանցման կամ առանց թույլտվության**

1. Ռադիոէլեկտրոնային միջոցների շահագործման, ռադիոհաճախականությունների օգտագործման կանոնները կամ ռադիոճառագայթման կամ արդյունաբերական թույլատրելի ռադիոխանգարումների նորմերը խախտելը, եթե արարքը չի պարունակում սույն օրենսգրքի 367-րդ հոդվածով սահմանված վարչական իրավախախտման հատկանիշներ`

առաջացնում է տուգանք՝ երեք հազար դրամից տասը հազար դրամի չափով:

2. Իրավաբանական անձի, կազմակերպությունների պատասխանատու անձի կամ ֆիզիկական անձի կողմից ռադիոէլեկտրոնային միջոցներն ու բարձր հաճախականության սարքավորումները, ինչպես նաև դրանց հետ կապված փաստաթղթերը լիազորված մարմնի ներկայացուցիչներին ստուգման համար ներկայացնելուց հրաժարվելը`

առաջացնում է տուգանք՝ երեք հազար դրամից տասը հազար դրամի չափով

3. Առանց գրանցման կամ առանց թույլտվության (այն դեպքերում, երբ դա պահանջվում է) ռադիոտրանսլյացիոն հանգույցի տեղակայումն ու շահագործումը, անկախ նրա հզորությունից`

առաջացնում է տուգանք՝ քսան հազար դրամից հիսուն հազար դրամի չափով:

4. Առանց գրանցման կամ առանց թույլտվության (այն դեպքում, երբ դա պահանջվում է) ռադիոտրանսլյացիոն կետի տեղակայումն ու շահագործումը, անկախ այն ռադիոտրանսլյացիոն հանգույցի գերատեսչական պատկանելությունից, որից նա տեղակայված է`

առաջացնում է տուգանք՝ քսան հազար դրամից հիսուն հազար դրամի չափով:

**Հոդված 375. Տեսալսողական մեդիայի բնագավառում օրենսդրության խախտումները**

1. Տեսալսողական մեդիայի բնագավառը կարգավորող օրենսդրության պահանջները կամ այդ ոլորտում հեղինակազորման կամ լիցենզիայի պայմանները խախտելը, եթե արարքը չի պարունակում սույն հոդվածի 2-30-րդ մասերով սահմանված վարչական իրավախախտման հատկանիշներ՝

առաջացնում է նախազգուշացում:

2. Սույն հոդվածի 1-ին մասով սահմանված արարքի համար Հեռուստատեսության և ռադիոյի հանձնաժողովի (այսուհետ` սույն հոդվածում Հանձնաժողով) կողմից նախազգուշացմամբ նշված ժամկետում սահմանված պահանջը չկատարելը կամ սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք` իրավախախտում կատարած անձի նախորդող տարվա հասույթի 0.03 տոկոսի, բայց ոչ պակաս, քան հարյուր հազար դրամի չափով:

3. Հեռարձակողների կամ օպերատորի կողմից համապատասխան սփռման տարածքների համընկնման շրջաններում` օրինական հիմքով տարածվող այլ տեսալսողական տեղեկատվություն ընդունելու իրավունքը սահմանափակելը `

առաջացնում է տուգանք` իրավախախտում կատարած անձի նախորդող տարվա հասույթի 0.04 տոկոսի, բայց ոչ պակաս, քան երեք հարյուր հազար դրամի չափով:

4. Հեռարձակողների անվանումները էկրանային ցուցադրման ժամանակ միայն օտար լեզուներով՝ առանց հայերեն անընդհատ տառադարձության օգտագործելը՝

առաջացնում է տուգանք` իրավախախտում կատարած անձի նախորդող տարվա հասույթի 0.02 տոկոսի, բայց ոչ պակաս, քան հազար դրամի չափով:

5. Հեռարձակողի կողմից հայերեն հաղորդումները ընդհանուր եթերաժամի 55 տոկոսից պակաս հեռարձակելը, բացառությամբ օրենքով սահմանված դեպքերի`

առաջացնում է տուգանք` իրավախախտում կատարած անձի նախորդող տարվա հասույթի 0.05 տոկոսի, բայց ոչ պակաս, քան երեք հարյուր հազար դրամի չափով:

6. Ցանցային օպերատորի կողմից առանց պայմանագրի վերահաղորդում իրականացնելը`

առաջացնում է տուգանք` իրավախախտում կատարած անձի նախորդող տարվա հասույթի 0.04 տոկոսի, բայց ոչ պակաս, քան հիսուն հազար դրամի չափով:

7. Ընտրությունների (հանրաքվեների) նախընտրական (հանրաքվեի դրված հարցի վերաբերյալ) քարոզչության իրականացման համար օրենքով սահմանված ժամանակահատվածում առանց էկրանի վրա պարտադիր անընդմեջ «Նախընտրական (հանրաքվեի դրված հարցի վերաբերյալ) քարոզչություն» լուսագրի հաղորդումներ սփռելը, իսկ լսողական հաղորդումների դեպքում` յուրաքանչյուր հաղորդման ընթացքում ոչ պակաս, քան երկու անգամ դրա մասին չհիշեցնելը՝

առաջացնում է տուգանք` իրավախախտում կատարած անձի նախորդող տարվա հասույթի 0.05 տոկոսի, բայց ոչ պակաս, քան հինգ հարյուր հազար դրամի չափով:

8. Հեռարձակողների կողմից թունդ ալկոհոլային (սպիրտի պարունակությունը 20 կամ դրանից ավելի ծավալային տոկոս) խմիչքների, ծխախոտի կամ ծխախոտային արտադրության գովազդի հեռարձակումը 06:00-ից մինչև 22:30-ն ընկած ժամանակահատվածում կամ մանկապատանեկան տեսալսողական հաղորդումներում ծխախոտի կամ ծխախոտային արտադրության ապրանքատեսակների ուղղակի կամ անուղղակի օգտագործումը կամ ցուցադրումը՝ ՝

առաջացնում է տուգանք` իրավախախտում կատարած անձի նախորդող տարվա հասույթի 0.02 տոկոսի, բայց ոչ պակաս, քան երկու հարյուր հազար դրամի չափով:

9. Լրատվական հաղորդումների գովազդային ընդհատումը`

առաջացնում է տուգանք` իրավախախտում կատարած անձի նախորդող տարվա հասույթի 0.03 տոկոսի, բայց ոչ պակաս, քան երեք հարյուր հազար դրամի չափով:

10. Հեռարձակողի կողմից ամեն օր եթերում իր ելքային տվյալները չներկայացնելը`

առաջացնում է տուգանք` ութսուն հազար դրամից հարյուր հազար դրամի չափով:

11. Հեռարձակողի կողմից իր հաղորդումների հեռարձակման ժամանակ անընդմեջ իր խորհրդանիշը չհեռարձակելը (բացառությամբ գովազդ հաղորդելու դեպքերի)`

առաջացնում է տուգանք` իրավախախտում կատարած անձի նախորդող տարվա հասույթի 0.02 տոկոսի, բայց ոչ պակաս, քան երեք հարյուր հազար դրամի չափով:

12. Էրոտիկ բնույթի տեսալսողական հաղորդումները կամ սարսափ կամ ակնհայտ բռնություն պարունակող ֆիլմերը կամ անչափահասների առողջության, մտավոր կամ ֆիզիկական զարգացման կամ դաստիարակության վրա հնարավոր բացասական ազդեցություն ունեցող տեսալսողական հաղորդումների եթեր հեռարձակման պահանջները խախտելը`

առաջացնում է տուգանք` իրավախախտում կատարած անձի նախորդող տարվա հասույթի 0.02 տոկոսի, բայց ոչ պակաս, քան չորս հարյուր հազար դրամի չափով:

13. Արբանյակային հեռարձակման մասին կարգավորող պետական մարմին ծանուցում չներկայացնելը` `

առաջացնում է տուգանք` իրավախախտում կատարած անձի նախորդող տարվա հասույթի 0.02 տոկոսի, բայց ոչ պակաս, քան չորս հարյուր հազար դրամի չափով:

14 Տեսալսողական տեղեկատվության լեզվին օրենքով ներկայացվող պահանջը խախտելը`

առաջացնում է տուգանք` իրավախախտում կատարած անձի նախորդող տարվա հասույթի 0.03 տոկոսի, բայց ոչ պակաս, քան երկու հարյուր հազար դրամի չափով:

15. Տեսալսողական հաղորդումների հաշվառման էլեկտրոնային մատյանի վարման սահմանված կարգի խախտում թույլ տալը`

առաջացնում է տուգանք` ութսուն հազար դրամից հարյուր հազար դրամի չափով:

16. Հեռարձակողի կողմից «Գովազդի մասին» օրենքի պահանջները խախտելը`

առաջացնում է տուգանք` իրավախախտում կատարած անձի նախորդող տարվա հասույթի 0.03 տոկոսի, բայց ոչ պակաս, քան հինգ հարյուր հազար դրամի չափով:

17. Հեռարձակողի կողմից հեռարձակված հաղորդումների տեսագրությունները կամ ձայնագրությունները սույն օրենքով սահմանված ժամկետով չպահպանելը``

առաջացնում է տուգանք` իրավախախտում կատարած անձի նախորդող տարվա 0.02 տոկոսի, բայց ոչ պակաս, քան երեք հարյուր հազար դրամի չափով:

18. Տեսալսողական հաղորդումներում հավաստի տեղեկատվության ապահովմանը օրենքով ներկայացվող պահանջը խախտելը`

առաջացնում է տուգանք` իրավախախտում կատարած անձի նախորդող տարվա հասույթի 0.02 տոկոսի, բայց ոչ պակաս, քան  հինգ հարյուր հազար դրամի չափով:

19. Օպերատորի մոտ տեղում դիտարկում իրականացնելու դեպքում վերջինս տեղում դիտարկում իրականացնող անձանց պետք է անհրաժեշտ աշխատանքային տարածքով կամ տեխնիկական միջոցներով չապահովելը`

առաջացնում է տուգանք՝ իրավախախտում կատարած անձի նախորդող տարվա հասույթի 0.01 տոկոսի, բայց ոչ պակաս, քան հարյուր հազար դրամի չափով:

20. Կարևոր իրադարձությունների մասին տեղեկություն ստանալու օրենքով սահմանված պահանջը խախտելը`

առաջացնում է տուգանք՝ իրավախախտում կատարած անձի նախորդող տարվա հասույթի 0.02 տոկոսի, բայց ոչ պակաս, քան երկու հարյուր հազար դրամի չափով:

21. Արգելված հովանավորություն իրականացնելը`

առաջացնում է տուգանք՝ իրավախախտում կատարած անձի նախորդող տարվա հասույթի 0.02 տոկոսի, բայց ոչ պակաս, քան երկու հարյուր հազար դրամի չափով:

22. Պետության հայտարարած սգո կամ հիշատակի օրերին գովազդ կամ զվարճալի հաղորդումներ հեռարձակելը՝

առաջացնում է տուգանք` իրավախախտում կատարած անձի նախորդող տարվա հասույթի 0.03 տոկոսի, բայց ոչ պակաս, քան չորս հարյուր հազար դրամի չափով:

23. Լիցենզիա ստացած Հեռարձակողի կողմից տեսալսողական ծրագրում մանկական, կրթական, մշակութային կամ մարզական թեմատիկ ուղղվածության տեսալսողական հաղորդումների շաբաթական եթերաժամի առնվազն 20 տոկոսի պահանջը չպահպանելը`

առաջացնում է տուգանք՝ իրավախախտում կատարած անձի նախորդող տարվա հասույթի 0.02 տոկոսի, բայց ոչ պակաս, քան հարյուր հազար դրամի չափով:

24. Ծխելու տեսարաններ պարունակող տեսալսողական հաղորդման մեկնարկին հինգ վայրկյան տևողությամբ տեսանելի չափով «Ծխելը վնասում է ձեր առողջությանը» գրառման ուղեկցման պահանջը չպահպանելը՝

առաջացնում է տուգանք` իրավախախտում կատարած անձի նախորդող տարվա հասույթի 0.02 տոկոսի, բայց ոչ պակաս, քան հարյուր հազար դրամի չափով:

25. Տեսալսողական ծրագրերի դիստրիբյուտորի կողմից յուրաքանչյուր նոր տեսալսողական ծրագրի վերաբերյալ ծանուցում չներկայացնելը կամ առանց ծանուցման գործունեություն իրականացնելը`

առաջացնում է տուգանք` չորս հարյուր հազար դրամից հինգ հարյուր հազար դրամի չափով:

26. Հեռարձակողի, իսկ ոչ գծային տեղեկատվության դեպքում` օպերատորի կողմից տեսալսողական ծրագիրը կամ դրա մասը առանց դրա իրավատերերի (հեղինակային կամ հարակից իրավունքի սուբյեկտ չհանդիսացող) համաձայնության տարածելը՝

առաջացնում է տուգանք՝ ութսուն հազար դրամից հարյուր հազար դրամի չափով։

27. Հանձնաժողովի որոշմամբ կամ Հանձնաժողովի նախագահի գրությամբ կամ օրենսդրությամբ սահմանված փաստաթղթեր կամ այլ տեղեկատվություն սահմանված ժամկետում չներկայացնելը կամ ոչ հավաստի կամ ոչ ամբողջական տեղեկություններ ներկայացնելը՝

 առաջացնում է տուգանք` չորս հարյուր հազար դրամից հինգ հարյուր հազար դրամի չափով:

28. Հանձնաժողովին նախորդող տարվա հասույթի գոյացման բացվածքի և չափի վերաբերյալ տեղեկություն չներկայացնելը՝

առաջացնում է տուգանք` ութսուն հազար դրամից հարյուր հազար դրամի չափով:

29. Հեռարձակողի նախանշած նպատակների իրագործման հիմնական ուղղությունների և միջոցառումների ընդհանրական նկարագրին համապատասխան չգործելը՝

առաջացնում է տուգանք` հարյուր հազար դրամից երկու հարյուր հազար դրամի չափով:

30. Էթիկայի կանոնագրի դրույթների ապահովման ինքնակարգավորման միջոցները չկիրառելը՝

առաջացնում է տուգանք` երկու հարյուր հազար դրամից երեք հարյուր հազար դրամի չափով:

31. Սույն հոդվածի 2-30-րդ մասերով սահմանված արարքների որևէ մեկը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի եռապատիկի չափով:

32. Հեռարձակողի կողմից սույն հոդվածի 2-30-րդ մասերով սահմանված արարքների համար մեկ տարվա ընթացքում երեք անգամ (բացառությամբ՝ սույն հոդվածի 7-րդ մասով սահմանված արարքի) վարչական տույժ նշանակելու մասին որոշում կայացնելուց հետո սույն հոդվածի 1-ին մասով սահմանված արարքը կատարելը՝

առաջացնում է հատուկ իրավունքի կամ լիցենզիայի գործողության կասեցում` մինչև խախտումները վերացնելու օրը, բայց ոչ ավել քան 30 օր:

33. Հեռուստառադիոընկերության կողմից սույն հոդվածի 7-րդ մասով սահմանված արարքի համար սույն հոդվածի 31-րդ մասով սահմանված վարչական նշանակելու մասին որոշում կայացնելուց հետո սույն հոդվածով 1-ին մասով սահմանված արարքը կատարելը՝

առաջացնում է հատուկ իրավունքի կամ լիցենզիայի գործողության կասեցում` մինչև խախտումները վերացնելու օրը, բայց ոչ ավել քան 30 օր:

34. Հեռարձակողի տեխնիկական միջոցներ ընդունված ստանդարտներին չհամապատասխանելը, որի հետևանքով վտանգ է սպառնում մարդկանց առողջությանը, կամ արգելքներ են ստեղծվում այլ Հեռարձակողների կամ օպերատորների գործունեության համար, կամ տեսալսողական հաղորդումների տեխնիկական որակը. չապահովելը`

առաջացնում է հատուկ իրավունքի կամ լիցենզիայի գործողության կասեցում` մինչև խախտումները վերացնելու օրը, բայց ոչ ավել քան 30 օր:

35. Լիցենզիա ստացած Հեռարձակողի կողմից առանց որևէ հիմնավոր պատճառի 24 ժամ շարունակ տեսալսողական հաղորդումների հեռարձակում չապահովելը կամ լիցենզիան ստանալու պահից վեց ամսվա ընթացքում տեսալսողական հաղորդումներ չհեռարձակելը`

առաջացնում է լիցենզիայի գործողության կասեցում` մինչև խախտումները վերացնելու օրը, բայց ոչ ավել քան 30 օր:

36.  Արգելվում է տեսալսողական հաղորդումներում օրենսդրությամբ արգելված արարքների կոչեր տարածելը, բացառությամբ ուղիղ եթերի ժամանակ նման կոչի հեղինակին իրավախախտման մասին զգուշացնելու, իսկ կրկնակի կոչի դեպքում ուղիղ եթերը դադարեցնելու դեպքի`

առաջացնում է հատուկ իրավունքի կամ լիցենզիայի գործողության կասեցում` մինչև խախտումները վերացնելու օրը, բայց ոչ ավել քան 30 օր:

37. Հեռարձակողի տեսալսողական ծրագրի անվանումը համընկնում է, նույնական է կամ շփոթելու աստիճան նման է այն անձի ապրանքային նշանին կամ ֆիրմային անվանմանը, դրա գովազդներում օգտագործված կամ օգտագործվող գրաֆիկական կամ ձայնային նշաններին, որը վերջին 10 տարում զբաղվել է շահումով խաղի (այդ թվում` ինտերնետ շահումով խաղի) կամ վիճակախաղի (տոտալիզատորի) կազմակերպման գործունեությամբ`

առաջացնում է հատուկ իրավունքի կամ լիցենզիայի գործողության կասեցում` մինչև խախտումները վերացնելու օրը, բայց ոչ ավել քան 30 օր:

38. Ռազմական կամ արտակարգ դրություն հայտարարելու ժամանակ իրավասու անձին պաշտոնական հաղորդագրություն կատարելու համար եթերաժամանակ չհատկացնելը՝

առաջացնում է լիցենզիայի գործողության կասեցում` մինչև խախտումները վերացնելու օրը, բայց ոչ ավել քան 30 օր:

39. Սույն հոդվածի 32-38-րդ մասերով սահմանված արարքների համար վարչական տույժ նշանակելուց հետո շարունակելը կամ կասեցման ժամկետը լրանալուց հետո խախտումները չվերացնելը`

առաջացնում է հատուկ իրավունքի կամ լիցենզիայի գործողության դադարեցում:

40. Հեռարձակողի կողմից ֆիզիկական կամ իրավաբանական այլ անձանց լիցենզիան փոխանցելը`

առաջացնում է լիցենզիայի գործողության դադարեցում:

41. Տեսալսողական հաղորդումների հեռարձակման ընթացքում կատարված տեխնիկական կանոնների խախտման, թերացումների կամ հաղորդումների հեռարձակումը չապահովելու համար հեռարձակողը, օպերատորը կամ ցանցային օպերատորն ազատվում է սույն հոդվածով սահմանված վարչական պատասխանատվությունից և ողջամիտ ժամկետում վերականգնում է տեսալսողական հաղորդումների հեռարձակումը, եթե հիմնավորվում է, որ դրանք թույլ են տրվել`

1) պետական լիազորված մարմինների կողմից տեխնիկական կանոնների կամ չափորոշիչների փոփոխության պատճառով.

2) տեխնիկական վերազինման նպատակով, որի մասին դրա իրականացումից առնվազն 30 օր առաջ գրավոր հիմնավորմամբ լիցենզավորված անձը տեղյակ է պահել Հանձնաժողովին և ստացել թույլտվություն.

3) անհաղթահարելի ուժի հետևանքով:

42. Մուլտիպլեքս օպերատորի կողմից կարգավորող պետական մարմնի սահմանած ժամկետում օրենքով պահանջվող թվային հեռարձակման ցանց ձեռք չբերելը կամ տեխնիկական պատճառներով գործունեության խափանումը երեք ամսից ավելի տևելը`

առաջացնում է լիցենզիայի գործողության դադարեցում:

43. Սույն հոդվածով սահմանված վարչական իրավախախտումների համար վարչական պատասխանատվության չի ենթարկվում Հանրային հեռարձակողը:

44. Սույն հոդվածում և սույն օրենսգրքի 375-376-րդ հոդվածներում «Հանրային հեռարձակող», «հեռարձակող», «օպերատոր» «ցանցային օպերատոր». «մուլտիպլեքս օպերատոր» և «հասույթ» հասկացություններն օգտագործված են «Տեսալսողական մեդիայի մասին» օրենքով սահմանված իմաստով:

**Հոդված 376. Գովազդի մասին օրենսդրության պահանջները խախտելը, գովազդներում չթույլատրված և արգելված բառերի օգտագործումը, ինչպես նաև որևէ կերպ գովազդելուն աջակցելը**

1. Գովազդատուի, գովազդ արտադրողի, գովազդակրի կողմից գովազդի մասին օրենսդրության խախտման մասին գովազդի մասին օրենսդրության պահպանման նկատմամբ վերահսկողություն իրականացնող պետական կառավարման լիազորված մարմնի կողմից տրված ծանուցագրի պահանջների կատարումից խուսափելը կամ ժամանակին չկատարելը՝

առաջացնում է տուգանք՝ քսան հազար դրամից հարյուր հազար դրամի չափով:

2. Գովազդատուների, գովազդ արտադրողների, գովազդակիրների կողմից համապատասխան համայնքի տարածքում արտաքին գովազդ տեղադրելու թույլտվության պայմանների խախտման մասին համայնքի ղեկավարի ծանուցագրերի պահանջների կատարումից խուսափելը կամ ժամանակին չկատարելը, ինչպես նաև համայնքում առանց արտաքին գովազդ տեղադրելու թույլտվության արտաքին գովազդ տեղադրելը՝

առաջացնում է տուգանք՝ քսան հազար դրամից հարյուր հազար դրամի չափով:

3. Գիշերային ակումբի, ծխախոտի կամ օրենքով` տեսալսողական մեդիայում գովազդի համար արգելված ապրանքների կամ ծառայությունների (բացառությամբ վիճակախաղի, շահումով խաղի, ինտերնետ շահումով խաղի, խաղատան)` Հանրային հեռարձակողի ծրագրում որպես հովանավորներ հիշատակելը կամ գիշերային ակումբի գովազդը `

առաջացնում է տուգանք՝ մեկ միլիոն հինգ հարյուր հազար դրամից երկու միլիոն դրամի չափով:

4. Սույն հոդվածի 1-3-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում երեք կամ երեքից ավելի անգամ կատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի կրկնապատիկի չափով:

5. Օրենսդրությամբ արգելված կամ առանց համապատասխան գրանցման (լիցենզիայի) օրենսդրությամբ սահմանված բառերի կամ դրանց ածանցյալների օգտագործումը իր անվանման մեջ, գովազդներում, հրապարակային օֆերտայում կամ որևէ կերպ գովազդելուն աջակցելը՝

առաջացնում է տուգանք՝ երեսուն հազար դրամից հիսուն հազար դրամի չափով:

6. Սույն հոդվածի 5-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ չորսամսյա ժամկետում կրկին կատարելը կամ շարունակելը`

առաջացնում է տուգանք՝ հիսուն հազար դրամից հարյուր հազար դրամի չափով:

7. Կենտրոնական բանկի կողմից համապատասխան գործունեություն իրականացնելու լիցենզիա չունեցող անձանց կողմից «վարկ», «վարկավորում», «կրեդիտ», «կրեդիտավորում» բառերի կամ այդ գործունեությունը բնութագրելու համար կամ այդ գործունեության իրականացման նպատակով «փոխառություն», «փող», «դրամ», «փոխառության տրամադրում», «դրամի տրամադրում», «գումար», «գումարի տրամադրում», «փողի տրամադրում», «ֆինանս», «ֆինանսավորում», «ֆինանսների տրամադրում» բառերի կամ դրանց հոլովաձևերի կամ ածանցյալների օգտագործումն իր անվան մեջ, գովազդներում, հրապարակային օֆերտայում, կամ լրատվության միջոցների, սոցիալական ցանցերի ակմ էլեկտրոնային հաղորդակցման ցանկացած այլ միջոցների օգտագործմամբ ներկայացվող գովազդներում օգտագործումը, կամ գովազդ իրականացնողներին կամ գովազդելուն աջակցելը՝

առաջացնում է տուգանք՝ մեկ միլիոն ութ հարյուր հազար դրամից երկու միլիոն դրամի չափով:

8. Սույն հոդվածի 7-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ չորս տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի 7-րդ մասով սահմանված տուգանքի կրկնապատիկի չափով:

9. Սույն հոդվածի 5-րդ մասով սահմանված համապատասխան բառերի կամ դրանց ածանցյալների` համապատասխան գրանցում (լիցենզիա) չունեցող անձի կողմից օգտագործումն արգելող օրենքի հրապարակման և ուժի մեջ մտնելու ժամկետների միջև ժամանակահատվածը, եթե քիչ է վեց ամսից, ապա սույն հոդվածով սահմանված պատասխանատվությունը առաջանում է սույն հոդվածով սահմանված արարքը այդ օրենքը հրապարակվելուց վեց ամիս հետո կատարվելու (չվերացվելու) դեպքում:

**Հոդված 377. Վիճակախաղերի, տոտալիզատորների, շահումով խաղերի, ինտերնետ շահումով խաղերի և խաղատների գովազդին ներկայացվող սահմանված կարգը խախտելը**

1․ Գովազդային վիճակախաղի դրամական շահումների գովազդը զանգվածային տեղեկատվության միջոցներով՝

առաջացնում է տուգանք՝ ութսուն հազար դրամից հարյուր հազար դրամի չափով:

2․ Հանրային հեռարձակողի ծրագրում վիճակախաղի, շահումով խաղի, ինտերնետ շահումով խաղի կամ  խաղատան` որպես հովանավորների հիշատակումը կամ վիճակախաղի, ոչ խաղարկությունով վիճակախաղի, խաղարկությունով վիճակախաղի, համակցված վիճակախաղի, գովազդային վիճակախաղի, տոտալիզատորների կամ ինտերնետ շահումով խաղերի գովազդը`

առաջացնում է տուգանք՝ մեկ միլիոն հինգ հարյուր հազար դրամից երկու միլիոն դրամի չափով:

3. Խաղարկությունով կամ համակցված վիճակախաղի շահումային ֆոնդի խաղարկության հեռարձակումը առանց լիազոր մարմնի հետ համաձայնեցնելու կամ վիճակախաղի կազմակերպման կամ անցկացման կանոնակարգով սահմանված պարբերականությա խախտմամբ անցկացնելը, այդ թվում` տեսալսողական հաղորդմամբ ժամը 22:00-07:00-ն ընկած ժամանակահատվածում, և դրա ընդհանուր 30 րոպե տևողությունը չգերազանցելու պահանջների խախտմամբ հեռարձակելը`

առաջացնում է տուգանք՝ մեկ միլիոն հինգ հարյուր հազար դրամից երկու միլիոն դրամի չափով:

4. Տոտալիզատորների, շահումով խաղերի, ինտերնետ շահումով խաղերի, խաղատների կամ վիճակախաղերի օրենքով արտաքին գովազդին ներկայացվող պահանջները խախտելը`

առաջացնում է տուգանք՝ մեկ միլիոն հինգ հարյուր հազար դրամից երկու միլիոն դրամի չափով:

5. Տոտալիզատորների, շահումով խաղերի, ինտերնետ շահումով խաղերի կամ խաղատների գովազդը առանց «21+» նշագրման, իսկ խաղարկությունով, ոչ խաղարկությունով կամ համակցված վիճակախաղ գովազդը՝ առանց «18+» նշագրման կամ դրանց տեսանելության չապահովմամբ`

առաջացնում է տուգանք՝ մեկ միլիոն հինգ հարյուր հազար դրամից երկու միլիոն դրամի չափով:

6. Օրենսդրությամբ սահմանված կարգով համապատասխան լիցենզիա չստացած վիճակախաղի, շահումով խաղի, ինտերնետ շահումով խաղի կամ խաղատան կազմակերպիչների կողմից համապատասխան գործունեության գովազդ Հայաստանի Հանրապետությունում`

առաջացնում է տուգանք՝ մեկ միլիոն հինգ հարյուր հազար դրամից երկու միլիոն դրամի չափով:

7. Վիճակախաղի, շահումով խաղի, ինտերնետ շահումով խաղի կամ խաղատան գովազդի ժամանակ դրամական միջոցներ կամ անչափահասների կերպարներ ցուցադրելը կամ դրանց գովազդի ժամանակ օրենքով արգելվող գործողություններ կատարելը`

առաջացնում է տուգանք՝ մեկ միլիոն հինգ հարյուր հազար դրամից երկու միլիոն դրամի չափով:

8. Վիճակախաղի, շահումով խաղի, ինտերնետ  շահումով խաղի կամ խաղատների գովազդը առանց ոչ սթափ կամ հոգեճնշող վիճակում խաղալու անթույլատրելիության վերաբերյալ նախազգուշացնող տեղեկատվության կամ դրանց գովազդը առանց օրենքով սահմանված բովանդակությամբ շեշտադրված այլ նախազգուշացման`

առաջացնում է տուգանք՝ մեկ միլիոն հինգ հարյուր հազար դրամից երկու միլիոն դրամի չափով:

9. Շահումով խաղի, ինտերնետ շահումով խաղի, խաղատան, խաղասրահի կամ վիճակախաղի (այդ թվում՝ տոտալիզատոր*ի) կամ* դրանց կազմակերպիչների ցանկացած տեսակի գովազդը, այդ թվում` տեսալսողական մեդիայով, բացառությամբ իր պաշտոնական կայքի կամ խաղատների, շահումով խաղերի, ինտերնետ շահումով խաղերի կամ տոտալիզատոր*ի (խաղասրահի,**բուքմեյքերային գրասենյակի)*շենքերի, շինությունների կամ սրահների մեջ կամ դրանց վրա, կամ Հայաստանի Հանրապետության սահմանային մուտքի կետերում, կամ առնվազն չորսաստղանի կարգին համապատասխան որակավորման պահանջներին և չափանիշներին համապատասխան հյուրանոցներում տեղադրվողների կամ, իսկ խաղարկությունով կամ համակցված վիճակախաղի դեպքում` խաղարկությունով կամ համակցված վիճակախաղի վաճառակետերի`

առաջացնում է տուգանք՝ մեկ միլիոն ութ հարյուր հազար դրամից երկու միլիոն դրամի չափով:

**Հոդված 378. Անբարեխիղճ գովազդը և կանխամտածված կեղծ գովազդը**

1. Անբարեխիղճ գովազդը՝ օրենսդրությամբ սահմանված արգելքների կամ սահմանափակումների շրջանցմամբ իրավաբանական կամ ֆիզիկական անձանց կողմից գովազդի պատվերը, արտադրությունը կամ տարածումը`

առաջացնում է նախազգուշացում կամ տուգանք՝ տասնհինգ հազար դրամի չափով:

2. Գովազդատուի, գովազդ արտադրողի կամ գովազդակրի կողմից գովազդ սպառողին հումքի, ապրանքի, մատուցվող ծառայության որակի, գնի կամ այլ առանձնահատկության վերաբերյալ մոլորության մեջ գցելը, եթե դրա հետևանքով անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին չի պատճառվել խոշոր չափերի գույքային վնաս՝

առաջացնում է տուգանք՝ ֆիզիկական անձի նկատմամբ՝ քառասուն հազար դրամից ութսուն հազար դրամի չափով, իրավաբանական անձի նկատմամբ՝ ութսուն հազար դրամից հարյուր հազար դրամի չափով:

3. Անբարեխիղճ գովազդի օգտագործումը կամ հակագովազդից հրաժարվելը`

առաջացնում է տուգանք՝ հիսուն հազար դրամից հարյուր հազար դրամի չափով:

**Հոդված 379. Մշակութային ծառայությունների և համերգային կատարումների գովազդին ներկայացվող կարգը խախտելը**

1. Գովազդատուի կողմից թատերահամերգային, հանրային միջոցառումների, փառատոնների, համերգային հյուրախաղերի վերաբերյալ գովազդում կամ հանրային տեղեկատվության բոլոր՝ հեռուստառադիո, էլեկտրոնային, տպագիր կամ արտաքին գովազդի միջոցներում օրենսդրությամբ պահանջվող տեղեկությունները դիտավորությամբ կամ անզգուշությամբ չնշելը՝

առաջացնում է տուգանք` հիսուն հազար դրամից ութսուն հազար դրամի չափով։

2. Գովազդի ծավալի, տարածքի կամ բովանդակության մեջ կենդանի կատարման կամ ձայնագրվածքի մասին տեղեկատվության ծավալի, տարածքի կամ բովանդակության՝ օրենսդրությամբ սահմանված սահմանաչափը խախտելը՝

առաջացնում է տուգանք` հիսուն հազար դրամից հարյուր հազար դրամի չափով։

3. Գովազդատուի կողմից համերգային կատարումների գովազդում ձայնային առանձնահատկությունների (կենդանի կատարում կամ որևէ տեսակի ձայնագրվածք) մասին տեղեկությունը օրենսդրությամբ սահմանված կարգով դիտավորությամբ կամ անզգուշությամբ չնշելը`

առաջացնում է տուգանք` հարյուր հիսուն հազար դրամից երկուհարյուր հազար դրամի չափով։

4. Սույն հոդվածի 1-3-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով՝ որոշակի գործունեությամբ զբաղվելու իրավունքից զրկելով՝ մինչև մեկ տարի ժամկետով կամ առանց դրա:

5. Համերգային կատարումների ընթացքում դրա գովազդում հայտարարված կենդանի կատարման փոխարեն ձայնագրվածքի (ֆոնոգրամայի) օգտագործումը՝

առաջացնում է տուգանք` հիսուն հազար դրամից հարյուր հազար դրամի չափով։

6. Սույն հոդվածի 5-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը`

առաջացնում է տուգանք` հարյուր հազար դրամից հարյուր հիսուն հազար դրամի չափով՝ որոշակի գործունեությամբ զբաղվելու իրավունքից զրկելով՝ մինչև մեկ տարի ժամկետով կամ առանց դրա:

**Հոդված 380. Կրթական, գիտական և հետազոտական ծրագրերի շրջանակներում սովորողի կողմից ինքնուրույն կատարման ենթակա առաջադրանքները, հետազոտությունները և այլ գործնական աշխատանքները կատարելու, մշակելու, պատրաստելու ծառայությունների գովազդը**

1. Կրթական, գիտական և հետազոտական ծրագրերի շրջանակներում սովորողի (աշակերտի, ուսանողի, ունկնդրի, հետազոտողի) կողմից ինքնուրույն կատարման ենթակա առաջադրանքները, հետազոտությունները և այլ գործնական աշխատանքները (ռեֆերատ, կուրսային, դիպլոմային, ատենախոսություն և այլն) կատարելու, մշակելու, պատրաստելու ծառայությունների գովազդը՝

առաջացնում է տուգանք` ութսուն հազար դրամից հարյուր հազար դրամի չափով:

2. Սույն հոդվածի 1-ին մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի 1-ին մասով սահմանված տուգանքի կրկնապատիկի չափով:

**Հոդված 381. Փոստային կապի բնագավառում օրենսդրությամբ սահմանված պահանջները չկատարելը կամ ոչ պատշաճ կատարելը**

1.Փոստային կապի ունիվերսալ ծառայություններ մատուցող անձի կողմից փոստային կապի ունիվերսալ ծառայությունների մատուցման սակագների կիրառման՝ «Փոստային կապի մասին» օրենքով սահմանված պահանջը չկատարելը, եթե արարքը չի պարունակում սույն օրենսգրքի այլ հոդվածներով սահմանված վարչական իրավախախտման հատկանիշներ՝

առաջացնում է նախազգուշացում:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ երկու միլիոն դրամից չորս միլիոն դրամ գումարի չափով:

3. Սույն հոդվածի 1-ին մասում սահմանված անձի կողմից փոստային կապի բնագավառում օրենսդրության համաձայն ընդունված կարգավորող հանձնաժողովի իրավական ակտով սահմանված պահանջը չկատարելը կամ կամ ոչ պատշաճ կատարելը, եթե արարքը չի պարունակում սույն հոդվածի այլ մասերով կամ սույն օրենսգրքի այլ հոդվածներով սահմանված վարչական իրավախախտման հատկանիշներ՝

առաջացնում է նախազգուշացում:

4. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ մեկ միլիոն դրամից երեք միլիոն դրամ գումարի չափով:

5. Փոստային կամ սուրհանդակային կապի օպերատորի կողմից առանց հատուկ տարբերանշանի տրանսպորտային միջոցով փոստային կապի կամ սուրհանդակային կապի ծառայությունների մատուցումը`

առաջացնում է տուգանք՝ երեսուն հազար դրամից հիսուն հազար դրամի չափով:

6. Փոստային կամ սուրհանդակային կապի օպերատորի կողմից նամակագրական թղթակցության` փոստարկղերից հավաքման հաճախականության կամ փոստային առաքանիների անցման կամ դրամական միջոցների փոuտային փոխադրությունների իրականացման հսկիչ ժամկետների խախտումը`

առաջացնում է տուգանք՝ երեսուն հազար դրամից հիսուն հազար դրամի չափով:

7. Փոստային կապի կամ սուրհանդակային կապի օպերատորի կողմից փոստային կապի կամ սուրհանդակային կապի ծառայությունների սակագների, փոստային առաքանու առաքման ժամկետների կամ աշխատանքի ռեժիմի վերաբերյալ մատչելի տեղեկատվություն դիտավորությամբ կամ անզգուշությամբ չապահովելը`

առաջացնում է նախազգուշացում կամ տուգանք` հինգ հազար դրամից տասը հազար դրամի չափով:

8․ Փոստային կամ սուրհանդակային կապի օպերատորի կողմից փոստային կապի կամ սուրհանդակային կապի գաղտնիության պահանջի խախտումը՝

առաջացնում է նախազգուշացում կամ տուգանք՝ հիսուն հազար դրամից երկու հարյուր հազար դրամի չափով։

9․ Փոստային կամ սուրհանդակային կապի օպերատորի կողմից փոստային առաքանու մշակման և դրամական միջոցների պահպանման համար նախատեսված շինությունները պաշտպանական կամ հակահրդեհային միջոցներով չկահավորելը՝

առաջացնում է տուգանք՝ երեսուն հազար դրամից հիսուն հազար դրամի չափով:

10. Սույն հոդվածի 1-4-րդ մասերի իմաստով կարգավորող հանձնաժողով է համարվում «Փոստային կապի մասին» օրենքով սահմանված կարգավորող հանձնաժողովը:

**Հոդված 382**. **Կինեմատոգրաֆիայի մասին օրենսդրության պահանջները խախտելը**

1. Ազգային ֆիլմերի մասնաբաժինն ամսական ֆիլմերի ցուցադրման ընդհանուր քանակի մեջ առնվազն 15 տոկոս կազմելու պահանջը խախտելը՝

առաջացնում է տուգանք` ութսուն հազար դրամից հարյուր հազար դրամի չափով:

2. Ազգային ֆիլմի հեռարձակման կամ կինոթատրոնում ցուցադրման, կամ դրանց ընթացքում գովազդի տեղադրմամբ ստացվող եկամուտների վերաբերյալ տեղեկություններ տրամադրելու կարգը խախտելը`

առաջացնում է տուգանք` քսան հազար դրամի չափով:

3. Ազգային ֆիլմի հեռարձակման կամ կինոթատրոնում ցուցադրման, կամ դրանց ընթացքում գովազդի տեղադրմամբ ստացվող եկամուտների վերաբերյալ կեղծ տեղեկություններ տրամադրելը`

առաջացնում է տուգանք` ութսուն հազար դրամից հարյուր հազար դրամի չափով:

4. Առանց վարձութային վկայականի ֆիլմի տարածումը՝

առաջացնում է տուգանք` ութսուն հազար դրամից հարյուր հազար դրամի չափով:

5. Սույն հոդվածի 1-ին կամ 4-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով:

**ԳԼՈՒԽ 38.**

**ՀԱՍԱՐԱԿԱԿԱՆ ԿԱՐԳԻ ԵՎ ԲԱՐՈՅԱԿԱՆՈՒԹՅԱՆ ԴԵՄ ՈՒՂՂՎԱԾ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 383. Հրազենի օգտագործման կարգը խախտելը**

1. Հրազենից կրակելը դրա համար սահմանված տեղերում սահմանված կարգի խախտմամբ՝

առաջացնում է տուգանք՝ ութսուն հազար դրամից հարյուր հազար դրամի չափով:

2. Ոորկափող հրազեն օգտագործելը բնակավայրերում կամ բնակավայրերից, մայրուղիներից, միջպետական կամ միջհամայնքային նշանակության ճանապարհներից 500 մետր, իսկ ակոսափող հրազեն՝ 5000 մետր հեռավորությունից մոտ տարածքում կամ դրա համար չհատկացված այլ տեղերում, բացառությամբ հրաձգարանների`

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

3. Սույն հոդվածի 1-ին կամ 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով՝ վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ կամ առանց դրա:

**Հոդված 384. Հասարակական վայրում ոգելից և ալկոհոլային խմիչքներ օգտագործելը**

1. Ոգելից կամ ալկոհոլային խմիչքներ օգտագործելը հասարակական վայրում, բացառությամբ ոգելից կամ ալկոհոլային խմիչքների իրացման թույլտվություն ունեցող հանրային սննդի օբյեկտների՝

առաջացնում է տուգանք՝ տասը հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ երեսուն հազար դրամից հիսուն հազար դրամի չափով:

**Հոդված 385. Երեխային հակահասարակական գործողություններ կատարելուն ներգրավելը**

1․ 18 տարին լրացած անձի կողմից երեխային ոչ պարբերաբար ոչ սթափ վիճակի հասցնելը, որը դրսևորվել է վերջինիս կողմից ոգելից խմիչքներ օգտագործելով կամ թմրամիջոցների, ուժեղ ներգործող կամ այլ թմրեցնող նյութերի ոչ բժշկական նպատակներով օգտագործելով, կամ թափառաշրջիկության կամ մուրացկանության դրդելը կամ ներգրավելը`

առաջացնում է տուգանք՝ հիսուն հազար դրամից հարյուր հազար դրամի չափով։

2. Սույն հոդվածի 1-ին մասով նախատեսված արարքը, որը կատարվել է այն անձի կողմից, որի վրա դրված է երեխայի դաստիարակության, խնամքի կամ բուժման պարտականությունը կամ տեղեկատվական կամ հաղորդակցական տեխնոլոգիաներն օգտագործելով`

առաջացնում է տուգանքի նշանակում՝ հարյուր հազար դրամից հարյուր հիսուն հազար դրամի չափով:

**Հոդված 386. Երեխայի դաստիարակության, ուսուցման, խնամքի, անվտանգության ապահովման և առողջության պահպանման պարտականությունը չկատարելը կամ ոչ պատշաճ կատարելը, երեխայի խնամքի նկատմամբ վերահսկողության իրականացմանը խոչընդոտելը**

1. Ծնողի, այլ օրինական ներկայացուցչի կամ այլ անձի կողմից, որի վրա երեխայի դաստիարակության, ուսուցման կամ խնամքի պարտականություն է դրված, այդ պարտականությունը չկատարելը կամ ոչ պատշաճ կատարելը, որը չի հանգեցրել երեխայի առողջության վատթարացման՝

առաջացնում է տուգանք՝ երեսուն հազար դրամի չափով:

2. Սույն հոդվածի 1-ին մասով նախատեսված արարքը, որը հանգեցրել է առանց բժշկի նշանակման երեխայի կողմից թմրամիջոցներ օգտագործելուն կամ նրա կողմից սույն օրենսգրքով սահմանված այլ իրավախախտումներ կատարելուն`

առաջացնում է տուգանք՝ երեսուն հազար դրամից հիսուն հազար դրամի չափով:

3. Երեխայի կյանքի անվտանգության ապահովման կամ առողջության պահպանման պարտականությունը չկատարելը կամ ոչ պատշաճ կատարելը, եթե դրա հետևանքով երեխայի առողջությանը պատճառվել է թեթև վնաս՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

4. Որդեգրողի կողմից որդեգրված կամ խնամակալության (հոգաբարձության) հանձնված կամ խնամատար ընտանիքում գտնվող երեխայի խնամքի նկատմամբ վերահսկողության իրականացմանը խոչընդոտելը`

առաջացնում է տուգանք` որդեգրողների կամ խնամակալների (հոգաբարձուի) նկատմամբ` հարյուր հիսուն հազար դրամի չափով:

5. Սույն հոդվածի 1-4-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 387. Պոռնկությամբ զբաղվելը** **և այդ ծառայությունից օգտվելը**

1. Պոռնկությամբ զբաղվելը կամ այդ ծառայությունից օգտվելը՝

առաջացնում է տուգանք` հիսուն հազար դրամից յոթանասուն հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` յոթանասուն հազար դրամից հարյուր հազար դրամի չափով:

**Հոդված 388. Լռությունը խախտելը**

 1. Գիշերային ժամերին (ժամը 23.00-ից 7.00-ը, բացառությամբ սույն հոդվածի 3-րդ մասով սահմանված դեպքերի) բնակարանում, բնակելի տանը, կամ բնակելի շենքի մուտքերում կամ բնակելի տարածություններում, փողոցներում  կամ այլ հասարակական վայրերում լռությունը խախտելը, այդ թվում` բարձրաձայն երգելը, նվագելը, ձայնային ազդանշաններ տալը կամ աղմուկով ուղեկցվող աշխատանքներ կատարելը, եթե դրանք կապված չեն անհետաձգելի անհրաժեշտության հետ կամ այլ գործողությունները, որոնք խախտում են գիշերային անդորրը`

առաջացնում տուգանք՝ ֆիզիկական անձի համար՝ քսան հազար դրամի չափով, իրավաբանական անձի համար՝ երեսուն հազար դրամից հիսուն հազար դրամի չափով:

2. Գիշերային ժամերին հրագործական արտադրատեսակներ օգտագործելը՝ բացառությամբ օրենսդրությամբ սահմանված դեպքերի`

առաջացնում է տուգանք` ֆիզիկական անձի համար՝ ութսուն հազար դրամից հարյուր հազար դրամի չափով, իրավաբանական անձի համար՝ հարյուր հազար դրամից հարյուր հիսուն հազար դրամի չափով:

3. Առևտրի և ծառայությունների բնագավառում, այդ թվում՝ հանրային սննդի օբյեկտների (ռեստորաններ, սրճարաններ, բարեր և խոհարարական արտադրանքի պատրաստման և իրացման այլ օբյեկտներ), կամ սահմանափակման ենթակա ծառայության օբյեկտների (կարաոկե, դիսկոտեկ, հեստապարային ակումբ, բաղնիք, շոգեբաղնիք, սաունա)  բնագավառում ծառայություններ մատուցող կամ  գործունեություն իրականացնող անձանց կողմից, ըստ տվյալ առևտրի և ծառայությունների օբյեկտի գտնվելու վայրի, համայնքի ավագանու կողմից սահմանված ժամերին (22.00-ից մինչև 7.00-ն, 23.00-ից մինչև 7.00-ն և 24.00-ից մինչև 7.00-ն) լռությունը խախտելը կամ գիշերային անդորրը չապահովելը՝

առաջացնում է տուգանք` երկու հարյուր հազար դրամից երեք հարյուր հազար դրամի չափով:

4. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

5. Սույն հոդվածի 2-րդ մասով մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` ֆիզիկական անձի համար՝ հարյուր հազար դրամից հարյուր հիսուն հազար դրամի չափով, իրավաբանական անձի համար՝ հարյուր հիսուն հազար դրամից երկու հարյուր հազար դրամի չափով:

6. Սույն հոդվածի 3-րդ մասով մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուագանք` ութ հարյուր հազար դրամից մեկ միլիոն դրամի չափով:

**Հոդված 389. Հավաքներ անցկացնելու օրենսդրությամբ սահմանված կարգը խախտելը**

1. Օրենքով սահմանված կարգով իրազեկման պայմանների խախտմամբ հավաք անցկացնելը`

առաջացնում է տուգանք` հավաքի կազմակերպչի կամ ղեկավարի նկատմամբ՝ հարյուր հազար դրամից երեք հարյուր հազար դրամի չափով:

2. Օրենքով սահմանված ժամկետում իրազեկման մեջ նշված տվյալների փոփոխությունների մասին համայնքի ղեկավարին չտեղեկացնելը`

առաջացնում է տուգանք` հավաքի կազմակերպչի նկատմամբ` հիսուն հազար դրամից հարյուր հիսուն հազար դրամի չափով:

3. Հավաքը Հանրապետության Նախագահի, Ազգային ժողովի, Կառավարության նստավայրերի, դատախազությունների, դատարանների կամ քրեակատարողական հիմնարկների բնականոն գործունեությանը սպառնացող հեռավորության վրա չանցկացնելու վերաբերյալ համայնքի ղեկավարի կամ ոստիկանության ներկայացուցչի պահանջները չկատարելը`

առաջացնում է տուգանք` հիսուն հազար դրամից հարյուր հազար դրամի չափով:

4. Հավաքը «Հայաստանի ատոմային էլեկտրակայան» ՓԲԸ-ի կամ գազի ստորգետնյա պահեստարանների կամ դրանց սպասարկման կառույցների կամ «Oրբիտա 2» վերգետնյա արբանյակային կայանի անվտանգությանը սպառնացող հեռավորության վրա չանցկացնելու վերաբերյալ համայնքի ղեկավարի կամ ոստիկանության ներկայացուցչի պահանջները չկատարելը`

առաջացնում է տուգանք` հարյուր հազար դրամից երկու հարյուր հազար դրամի չափով:

5. Համայնքի ղեկավարի` հավաքը սահմանափակումներով անցկացնելու մասին որոշումը չկատարելը`

առաջացնում է տուգանք` հավաքի կազմակերպչի կամ ղեկավարի նկատմամբ` հիսուն հազար դրամից հարյուր հազար դրամի չափով:

6. Համայնքի ղեկավարի` հավաքն արգելելու մասին որոշումը չկատարելը`

առաջացնում է տուգանք` հավաքի կազմակերպչի կամ ղեկավարի նկատմամբ` հարյուր հազար դրամից երկու հարյուր հազար դրամի չափով:

7. Համայքի ղեկավարի և հավաքի կազմակերպչի միջև հավաքի անցկացման ժամանակի, վայրի կամ եղանակի վերաբերյալ համաձայնության պայմանները խախտելը՝

առաջացնում է տուգանք՝ քառասուն հազար դրամից ութսուն հազար դրամի չափով:

8. Ինքնաբուխ հավաք անցկացնելու մասին ոստիկանությանն անհապաղ չտեղեկացնելը`

առաջացնում է տուգանք` հավաքի կազմակերպչի նկատմամբ` հիսուն հազար դրամից երկու հարյուր հազար դրամի չափով;

9. Շտապ հավաքի կազմակերպչի կողմից հավաքն անցկացնելուն ուղղված գործողություններ ձեռնարկելուց առաջ այդ մասին համայնքի ղեկավարին և ոստիկանությանը չտեղեկացնելը`

առաջացնում է տուգանք` հավաքի կազմակերպչի նկատմամբ` հիսուն հազար դրամից երկու հարյուր հազար դրամի չափով:

10. Ինքնաբուխ և շտապ հավաքների անցկացման համար օրենքով սահմանված առավելագույն ժամկետը ավելի քան 1 ժամով գերազանցելը`

առաջացնում է տուգանք` հավաքի կազմակերպչի նկատմամբ՝ հիսուն հազար դրամից հարյուր հազար դրամի չափով:

11. Օրվա որոշակի ժամերին (ժամը 22.00-ից 8.00-ն) բնակելի շինություններին, հիվանդանոցներին, գիշերօթիկ դպրոցներին կամ գիշերելու համար նախատեսված այլ շենքերին հարող տարածքներում հավաքների անցկացումը՝ աղմուկով կամ լուսային ազդանշաններով հանգիստը խանգարելով`

առաջացնում է տուգանք` հարյուր հազար դրամից երկու հարյուր հազար դրամի չափով

12. Հավաքի մասնակցի կողմից օրենքով սահմանված իր պարտականությունները չկատարելը`

առաջացնում է տուգանք` հիսուն հազար դրամից երկու հարյուր հազար դրամի չափով:

13. Հավաքի ղեկավարի կողմից օրենքով սահմանված իր պարտականությունները չկատարելը`

առաջացնում է տուգանք` հարյուր հազար դրամից երեք հարյուր հազար դրամի չափով:

14. Հավաքի կարգադրիչների կողմից տարբերանշաններ չկրելը կամ օրենքով սահմանված պահանջներին չհամապատասխանող տարբերանշաններ կրելը`

առաջացնում է տուգանք` երեսուն հազար դրամից հիսուն հազար դրամի չափով:

15. Հավաքի կարգադրիչ չհանդիսացող անձի կողմից կարգադրիչի տարբերանշաններ կրելը`

առաջացնում է տուգանք` տասը հազար դրամից երեսուն հազար դրամի չափով:

16. Արգելված հավաքին մասնակցելը քարոզելը՝

առաջացնում է տուգանք՝ քսան հազար դրամից հիսհւն հազար դրամի չափով:

**Հոդված 390. Հատուկ ծառայությունների ակնհայտ կեղծ կանչը**

1. Փրկարարական կամ հրշեջ-փրկարարական ստորաբաժանումների, ոստիկանության, շտապ բուժօգնության կամ մյուս հատուկ ծառայությունների ակնհայտ կեղծ կանչը`

առաջացնում է տուգանք` հարյուր հազար դրամից երկու հարյուր հազար դրամի չափով:

**Հոդված 391. Մշակութային բարիքների և արժեքների տարածման ու իրացման նպատակով հանրային բացօթյա վայրերի օգտագործման պայմանները և սահմանափակումները խախտելը**

1. Մշակութային բարիքների կամ արժեքների տարածման կամ իրացման նպատակով հանրային բացօթյա վայրերի (փողոց, մայթ, հրապարակ, այգի, պուրակ և այլն) օգտագործման պայմանները կամ սահմանափակումները խախտելը՝

առաջացնում է նախազգուշացում կամ տուգանք հարյուր հազար դրամից երկու հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

3. Սույն հոդվածում «մշակութային բարիք» և «մշակութային արժեք» հասկացություններն օգտագործված են «Մշակութային օրենսդրության հիմունքների մասին» օրենքով սահմանված իմաստով:

**ԳԼՈՒԽ 39.**

**ԿԱՌԱՎԱՐՄԱՆ ԿԱՐԳԻ ԵՎ ՊԵՏՈՒԹՅԱՆ ԱՆՎՏԱՆԳՈՒԹՅԱՆ ԴԵՄ ՈՏՆՁԳՎՈՂ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 392. Հայաստանի Հանրապետության օրենսդրությամբ սահմանված` հայտարարագիր ներկայացնելու պարտականություն ունեցող անձի կողմից սահմանված ժամկետներում չներկայացնելը, հայտարարագրերի լրացման նկատմամբ ներկայացվող պահանջների և ներկայացման կարգի խախտմամբ ներկայացնելը, հայտարարագրերում անզգուշությամբ սխալ կամ ոչ ամբողջական տվյալ ներկայացնելը**

1. Հայաստանի Հանրապետության օրենսդրությամբ սահմանված` հայտարարագիր ներկայացնելու պարտականություն ունեցող անձի կողմից (սույն հոդվածում այսուհետ՝ հայտարարատուներ) «Հանրային ծառայության մասին» օրենքով նախատեսված հայտարարագրերը (սույն հոդվածում այսուհետ՝ հայտարարագրեր) «Հանրային ծառայության մասին» օրենքով սահմանված ժամկետները լրանալուց հետո՝ 30 օրվա ընթացքում, Կոռուպցիայի կանխարգելման հանձնաժողովի գրավոր ծանուցման հիման վրա չներկայացնելը`

առաջացնում է տուգանք` երկու հարյուր հազար դրամի չափով:

2. Հայտարարատուի կողմից հայտարարագիրը՝ դրա լրացման նկատմամբ ներկայացվող պահանջների կամ ներկայացման կարգի խախտմամբ Կոռուպցիայի կանխարգելման հանձնաժողով ներկայացնելը՝

առաջացնում է նախազգուշացում:

3. Սույն հոդվածի 2-րդ մասով սահմանված վարչական տույժի կիրառումից հետո 30 օրվա ընթացքում հայտարարատուի կողմից հայտարարագիրը՝ դրա լրացման նկատմամբ ներկայացվող պահանջներին կամ ներկայացման կարգին համապատասխան չներկայացնելը՝

առաջացնում է տուգանք՝ երկու հարյուր հազար դրամի չափով:

4. Հայտարարատուի կողմից հայտարարագրում այն ներկայացնելու պարտականություն ունեցող անձի կողմից անզգուշությամբ սխալ կամ ոչ ամբողջական տվյալ ներառելը՝

առաջացնում է տուգանք՝ երկու հարյուր հազար դրամից չորս հարյուր հազար դրամի չափով:

**Հոդված 393. Կոռուպցիայի կանխարգելման հանձնաժողովին անհրաժեշտ տեղեկությունները կամ պահանջվող նյութերը չտրամադրելը**

1. Պետական կամ տեղական ինքնակառավարման մարմինների պաշտոնատար անձանց կամ այլ անձանց կողմից Կոռուպցիայի կանխարգելման հանձնաժողովին սահմանված ժամկետում պահանջվող նյութերը, փաստաթղթերը կամ այլ տեղեկություններ չտրամադրելը, բացառությամբ օրենքով նախատեսված դեպքերի, կամ Կոռուպցիայի կանխարգելման հանձնաժողովի պահանջով քննարկվող հարցի ուսումնասիրման ընթացքում բացահայտման ենթակա հանգամանքների վերաբերյալ անվճար ուսումնասիրություններ չանցկացնելը կամ անվճար փորձաքննություններ չկատարելը և դրանց արդյունքները չներկայացնելը`

առաջացնում է տուգանք` քսան հազարից հիսուն հազար դրամի չափով:

**Հոդված 394. Ազդարարի կողմից ներկայացված հաղորդումը չհաշվառելը, վարույթ չհարուցելը, դրա գաղտնիությունը չապահովելը, ազդարարին պարզաբանումներ, փաստաթղթեր և դիմումներ ներկայացնելու հնարավորություն չընձեռելը, ազդարարի պահանջով վարույթի ընթացքի և ձեռնարկված միջոցների մասին տեղեկություններ չտրամադրելը, հաղորդման իսկությունն ստուգելու, ազդարարին վնասակար գործողություններից պաշտպանելու, ինչպես նաև վնասակար գործողությունների և դրանց հետևանքների վերացման նպատակով միջոցներ չձեռնարկելը**

1. Ազդարարի կողմից ներկայացված կոռուպցիոն բնույթի դեպքի կամ շահերի բախման կամ էթիկայի կանոնների կամ անհամատեղելիության պահանջների կամ այլ սահմանափակումների կամ հայտարարագրման հետ կապված խախտման կամ հանրային շահերին ուղղված այլ վնասի կամ դրանց սպառնալիքի վերաբերյալ տեղեկությունների հաղորդումը չհաշվառելը, կամ դրա հիման վրա հիմքերի առկայության դեպքում վարույթ չհարուցելը կամ հարուցված վարույթի գաղտնիությունը չապահովելը, կամ ազդարարին պարզաբանումներ, փաստաթղթեր կամ դիմումներ ներկայացնելու հնարավորություն չընձեռելը, կամ ազդարարի պահանջով վարույթի ընթացքի և ձեռնարկված միջոցների մասին տեղեկություններ չտրամադրելը, կամ տվյալ հաղորդման իսկությունն ստուգելու, ազդարարին վնասակար գործողություններից պաշտպանելու, կամ վնասակար գործողությունների կամ դրանց հետևանքների վերացման նպատակով միջոցներ չձեռնարկելը, եթե արարքը չի պարունակում հանցագործության հատկանիշներ՝

առաջացնում է տուգանք` հարյուր հազարից դրամից երկու հարյուր հազար դրամի չափով:

2. Ազդարարի անձնական տվյալները մշակելու ընթացքում գաղտնիությունը չապահովելը, եթե արարքը չի պարունակում հանցագործության հատկանիշներ՝

առաջացնում է տուգանք` երեք հարյուր հազար դրամից չորս հարյուր հազար դրամի չափով:

3. Սույն հոդվածում «ազդարար» հասկացությունը օգտագործված են «Ազդարարման համակարգի մասին» օրենքով սահմանված իմաստով:

**Հոդված 395. Ապաստարանում տեղավորված` ընտանիքում բռնության ենթարկված անձի գտնվելու վայրը հրապարակելը**

1. «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» օրենքով նախատեսված ապաստարանում տեղավորված անձի գտնվելու վայրը հայտնելն այն անձին, որն այդ մասին տեղեկանալու իրավասություն չունի այն անձի կողմից, որն այդ մասին տեղեկացել է իր ծառայողական կամ աշխատանքային պարտականությունները կատարելու կապակցությամբ՝

առաջացնում է տուգանքի՝ երկու հարյուր հազար դրամից չորս հարյուր հազար դրամի չափով:

**Հոդված 396. Արտակարգ դրության օրենսդրությամբ սահմանված կանոնները խախտելը**

1. Արտակարգ դրության տարածք մուտք գործելու կամ տարածքից դուրս գալու հատուկ ռեժիմը խախտելը`

առաջացնում է տուգանք` երեսուն հազար դրամից հիսուն հազար դրամի չափով:

2. Արտակարգ իրավիճակի հիմքով հայտարարված արտակարգ դրության ընթացքում ազատ տեղաշարժվելու սահմանված պայմանը կամ պահանջը խախտելը, որը չի առաջացրել անձի վարակում`

առաջացնում է տուգանք` տասը հազար դրամի չափով:

3. Արտակարգ դրության ժամանակ ֆինանսատնտեսական գործունեության առանձին տեսակների իրականացման սահմանված սահմանափակումները խախտելը`

առաջացնում է տուգանք` հարյուր հազար դրամից երեք հարյուր հազար դրամի չափով:

4. Արտակարգ դրության ժամանակ Կառավարության կողմից սահմանված` սննդամթերքի կամ առաջին անհրաժեշտության ապրանքների վաճառքի, ձեռքբերման կամ շրջանառության հատուկ կարգը խախտելը`

առաջացնում է տուգանք` հարյուր հազար դրամից երեք հարյուր հազար դրամի չափով:

5. Արտակարգ դրության ժամանակ գործադուլների կամ իրավաբանական անձի գործունեությունը կասեցնող կամ դադարեցնող այլ միջոցառումների արգելքը խախտելը`

առաջացնում է տուգանք` հիսուն հազար դրամից երկու հարյուր հազար դրամի չափով:

6. Արտակարգ դրության ժամանակ տրանսպորտային միջոցների տեղաշարժման սահմանված սահմանափակումները խախտելը, կամ դրանց զննման իրականացմանը խոչընդոտելը`

առաջացնում է տուգանք` հիսուն հազար դրամից հարյուր հազար դրամի չափով:

7. Արտակարգ դրության ժամանակ վտանգավոր արտադրությունների, պայթուցիկ, ռադիոակտիվ, քիմիական և կենսաբանական վտանգավոր նյութեր օգտագործող կազմակերպությունների գործունեության նկատմամբ հատուկ պետական վերահսկողությանը խոչընդոտելը կամ կասեցված գործունեությունն այդ կազմակերպությունների կողմից իրականացնելը՝

առաջացնում է տուգանք` հարյուր հազար դրամից երկու հարյուր հազար դրամի չափով:

8. Արտակարգ դրության ժամանակ պարետային ժամի սահմանված կարգը խախտելը`

առաջացնում է տուգանք` քսան հազար դրամից հիսուն հազար դրամի չափով:

9. Զանգվածային լրատվամիջոցների կողմից արտակարգ դրության ժամանակ օրենսդրությամբ արգելված հրապարակումների կամ հաղորդումների թողարկումը`

առաջացնում է տուգանք` հարյուր հազար դրամից երեք հարյուր հազար դրամի չափով:

10. Արտակարգ դրության ժամանակ զենքի, ռազմամթերքի, պայթուցիկ կամ թունավոր նյութերի կամ հատուկ միջոցների վաճառքի արգելքը, կամ թմրամիջոցների կամ հոգեմետ (հոգեներգործուն) նյութերի, ուժեղ ներգործող նյութեր պարունակող դեղագործական միջոցների կամ պատրաստուկների, էթիլային սպիրտի, ալկոհոլային խմիչքների կամ սպիրտ պարունակող արտադրանքի շրջանառության հատուկ ռեժիմը խախտելը`

առաջացնում է տուգանք` հինգ հարյուր հազար դրամից մեկ միլիոն հինգ հարյուր հազար դրամի չափով:

11. Արտակարգ իրավիճակի հիմքով հայտարարված արտակարգ դրության ընթացքում որպես սահմանափակում նախատեսված մեկուսացման կամ ինքնամեկուսացման կանոնները խախտելը, որը չի առաջացրել անձի վարակում՝

առաջացնում է տուգանք` հարյուր հազար դրամից երկու հարյուր հիսուն հազար դրամի չափով:

12. Սույն հոդվածի 1-11-րդ մասով սահմանված արարքներից որևէ մեկի համար վարչական տույժ նշանակելու մասին որոշման կայացումից հետո տվյալ արտակարգ դրության ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով, իսկ իրավաբանական անձանց նկատմամբ նաև որոշակի գործունեությամբ զբաղվելու իրավունքից զրկելով՝ մեկ ամսից մինչև երեք ամիս ժամկետով, սակայն ոչ ավելի, քան մինչև սահմանված արտակարգ դրության իրավական ռեժիմի ավարտը:

13. Սույն հոդվածի և 397-րդ հոդվածի իմաստով մեկուսացում է համարվում անձանց, այդ թվում` հիվանդի կամ վարակվածի կամ նրանց հետ շփված անձանց (կոնտակտավորների) առանձնացումը դրա համար նախատեսված որոշակի տարածքում՝ այլ անձանց հետ անմիջական շփումը բացառելու և վարակի տարածումը կանխելու նպատակով, ինքնամեկուսացում է համարվում անձանց, այդ թվում` հիվանդի կամ վարակվածի կամ նրանց հետ շփված անձանց (կոնտակտավորների) առանձնացումն իրենց մշտական բնակության կամ իր նախընտրությամբ մեկ այլ վայրում՝ այլ անձանց հետ անմիջական շփումը սահմանափակելու և վարակի տարածումը կանխելու նպատակով:

**Հոդված 397. Կարանտին սահմանելու մասին որոշմամբ նախատեսված սահմանափակումների խախտումը**

1. Կարանտին սահմանելու մասին որոշմամբ սահմանված համաճարակի (կարանտինային) գոտի մուտքի կամ ելքի հատուկ ռեժիմը խախտելը`

առաջացնում է տուգանք` հիսուն հազար դրամից յոթանասուն հազար դրամի չափով:

2. Կարանտինի ընթացքում անձանց ազատ տեղաշարժվելու իրավունքի սահմանափակումները խախտելը, որը չի առաջացրել անձի վարակում կարանտին սահմանելու համար հիմք հանդիսացած վարակով կամ տրանսպորտային միջոցների տեղաշարժման սահմանված սահմանափակումները խախտելը կամ դրանց զննման իրականացմանը խոչընդոտելը`

առաջացնում է տուգանք` տասը հազար դրամի չափով:

3. Արտակարգ իրավիճակի հիմք հանդիսացող համաճարակով պայմանավորված կարանտինի ընթացքում տնտեսական գործունեության առանձին տեսակների իրականացման կամ ծառայությունների մատուցման սանիտարահամաճարակային անվտանգության սահմանված կանոնները խախտելը կամ տնտեսական գործունեությամբ չզբաղվող այլ կազմակերպությունների գործունեության սանիտարահամաճարակային անվտանգության սահմանված կանոնները խախտելը`

առաջացնում է տուգանք` հարյուր հիսուն հազար դրամից երեք հարյուր հազար դրամի չափով:

4. Կարանտինի ընթացքում կրթական հաստատությունների կողմից սահմանված միջոցառումները կամ սահմանափակումները խախտելը՝

առաջացնում է նախազգուշացում կամ տուգանք` հիսուն հազար դրամից հարյուր հազար դրամի չափով:

5. Արտակարգ իրավիճակի հիմք հանդիսացող համաճարակով պայմանավորված կարանտինի ընթացքում հավաքներ կազմակերպելու կամ անցկացնելու սահմանված սահմանափակումները խախտելը՝

առաջացնում է տուգանք` հիսուն հազար դրամից հարյուր հիսուն հազար դրամի չափով:

6. Արտակարգ իրավիճակի հիմք հանդիսացող համաճարակով պայմանավորված կարանտինի ընթացքում հավաքների մասնակցելու սահմանափակումները խախտելը՝

առաջացնում է տուգանք` տասը հազար դրամի չափով:

7. Արտակարգ իրավիճակի հիմք հանդիսացող համաճարակով պայմանավորված կարանտինի ընթացքում հանրային միջոցառումներ կազմակերպելու, անցկացնելու կամ դրանց մասնակցելու սահմանված սահմանափակումները կամ արգելքները խախտելը`

առաջացնում է տուգանք` հիսուն հազար դրամից հարյուր հազար դրամի չափով:

8. Արտակարգ իրավիճակի հիմք հանդիսացող համաճարակով պայմանավորված կարանտինի ընթացքում կանոնավոր փոխադրումներ իրականացնող տրանսպորտային միջոցների սահմանված սահմանափակումները խախտելը կամ դրանց զննման իրականացմանը խոչընդոտելը`

առաջացնում է տուգանք` հիսուն հազար դրամից հարյուր հազար դրամի չափով:

9. Կարանտինի ընթացքում մեկուսացման կամ ինքնամեկուսացման կանոնները խախտելը, որը չի առաջացրել անձի վարակում կարանտին սահմանելու համար հիմք հանդիսացած վարակով`

առաջացնում է տուգանք` հիսուն հազար դրամից հարյուր հիսուն հազար դրամի չափով:

10. Կարանտինի ընթացքում անհատական պաշտպանության միջոցների կիրառման սահմանված կանոնները խախտելը, որը չի առաջացրել անձի վարակում կարանտին սահմանելու համար հիմք հանդիսացած վարակով`

առաջացնում է տուգանք` տասը հազար դրամի չափով:

11. Սույն հոդվածի 1-10-րդ մասերով սահմանված արարքներից որևէ մեկի համար վարչական տույժ նշանակելու մասին որոշման կայացումից հետո տվյալ կարանտինի ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով, իսկ իրավաբանական անձանց նկատմամբ նաև որոշակի գործունեությամբ զբաղվելու իրավունքից զրկելով՝ մեկ ամսից մինչև երեք ամիս ժամկետով, սակայն ոչ ավելի, քան մինչև սահմանված կարանտինի ավարտը:

**Հոդված 398. Ռազմական դրության իրավական ռեժիմի ընթացքում գործող կանոնները խախտելը**

1. Ռազմական դրություն հայտարարված տարածքում ազատ տեղաշարժվելու իրավունքի սահմանափակումը կամ տարածք մուտք գործելու կամ տարածքից դուրս գալու հատուկ ռեժիմը խախտելը, եթե արարքը չի պարունակում հանցագործության հատկանիշներ`

առաջացնում է տուգանք` երկու հարյուր դրամից երեք հարյուր հազար դրամի չափով:

2. Ֆինանսատնտեսական գործունեության առանձին տեսակների, ներառյալ՝ ծառայությունների մատուցման, ապրանքների կամ ֆինանսական միջոցների շրջանառության սահմանափակումները խախտելը, եթե արարքը չի պարունակում հանցագործության հատկանիշներ`

առաջացնում է տուգանք` հինգ հարյուր դրամից մեկ միլիոն դրամի չափով:

3. Սահմանված սննդամթերքի, դեղորայքի կամ առաջին անհրաժեշտության ապրանքների վաճառքի, ձեռքբերման կամ շրջանառության հատուկ կարգը խախտելը, եթե արարքը չի պարունակում հանցագործության հատկանիշներ`

առաջացնում է տուգանք` հինգ հարյուր դրամից մեկ միլիոն դրամի չափով:

4. Պարետային ժամի սահմանման դեպքում առանց անձը հաստատող փաստաթղթերի կամ հատուկ թույլտվությունների փողոցներում կամ այլ հասարակական վայրերում գտնվելու արգելքը խախտելը, եթե արարքը չի պարունակում հանցագործության հատկանիշներ`

առաջացնում է տուգանք` հարյուր հազար դրամի չափով:

5. Լրատվական գործունեություն իրականացնողի կողմից ռազմական դրության ընթացքում տեղեկությունների հրապարակման կամ տարածման սահմանված կանոնները խախտելը կամ լրագրողի կողմից հավատարմագրման հատուկ կարգը չպահպանելը կամ կապի միջոցներից օգտվելու սահմանված հատուկ կանոնները խախտելը, որն էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին՝

առաջացնում է տուգանք` վեց հարյուր հազար դրամից ութ հարյուր հազար դրամի չափով:

6. Լրատվական գործունեություն չիրականացնող անձանց կողմից ռազմական դրության ընթացքում տեղեկությունների հրապարակման կամ տարածման սահմանված կանոնները խախտելը կամ կարծիքի արտահայտման ազատության սահմանված սահմանափակման կանոնները խախտելը, որն էական վնաս չի պատճառել անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին`

առաջացնում է տուգանք` երեք հարյուր դրամից հինգ հարյուր հազար դրամի չափով:

7. Սույն հոդվածի 5-րդ կամ 6-րդ մասերով սահմանված արարքի համար վարչական տույժ նշանակելու մասին որոշման կայացումից հետո՝ անհապաղ, ռազմական դրության ընթացքում սահմանված տեղեկությունների հրապարակման կամ տարածման կանոնների խախտմամբ տարածված հրապարակումը չվերացնելը,

առաջացնում է տուգանք` լրատվական գործունեություն իրականացնողի նկատմամբ` ութ հարյուր հազար դրամից մեկ միլիոն դրամի չափով, լրատվական գործունեություն չիրականացնող անձանց նկատմամբ` վեց հարյուր հազար դրամից ութ հարյուր հազար դրամի չափով:

8. Զենքի, ռազմամթերքի, պայթուցիկ կամ թունավոր նյութերի կամ հատուկ միջոցների վաճառքի սահմանված սահմանափակումը կամ արգելքը խախտելը կամ թմրեցնող, հոգեմետ, ուժեղ ներգործող նյութեր պարունակող դեղագործական միջոցների կամ պրեպարատների, էթիլային սպիրտի, ալկոհոլային խմիչքների կամ սպիրտ պարունակող արտադրանքի շրջանառության հատուկ ռեժիմը խախտելը, եթե արարքը չի պարունակում հանցագործության հատկանիշներ`

առաջացնում են տուգանք` հինգ հարյուր հազար դրամից մեկ միլիոն դրամի չափով:

9. Պաշտպանական կամ քաղաքացիական պաշտպանության միջոցառումների կամ վթարավերականգնողական կամ այլ անհետաձգելի աշխատանքներին սահմանված կարգով ներգրավումից աշխատունակ անձի հրաժարվելը կամ տրանսպորտային միջոց տրամադրելուց հրաժարվելը, եթե արարքը չի պարունակում հանցագործության հատկանիշներ`

առաջացնում է տուգանք` երեք հարյուր դրամից հինգ հարյուր հազար դրամի չափով:

10. Ռազմական դրության ժամանակ գործադուլներ կամ հավաքներ կազմակերպելը, անցկացնելը կամ դրանց մասնակցելը կամ կազմակերպությունների գործունեությունը դադարեցնող կամ կասեցնող այլ միջոցառումների արգելքը խախտելը, եթե արարքը չի պարունակում հանցագործության հատկանիշներ`

առաջացնում է տուգանք` չորս հարյուր դրամից յոթ հարյուր հազար դրամի չափով:

11. Կազմակերպությունների (անկախ կազմակերպական-իրավական ձևից) կողմից Հայաստանի Հանրապետության տնտեսության, պաշտպանության կամ բնակչության կենսագոյության համար հատուկ նշանակություն ունեցող արտադրանքի թողարկման (ներառյալ` դեղերի կամ բժշկական նշանակության ապրանքների արտադրման կա ներմուծման) առաջնահերթ կատարման ենթակա առաջադրանքները չկատարելը կամ ոչ պատշաճ կատարելը, եթե արարքը չի պարունակում հանցագործության հատկանիշներ`

առաջացնում են տուգանք` հինգ հարյուր հազար դրամից մեկ միլիոն դրամի չափով:

12. Ռազմական դրության իրավական ռեժիմն ապահովող մարմինների գործունեությունը խոչընդոտելը, եթե արարքը չի պարունակում հանցագործության հատկանիշներ`

առաջացնում է տուգանք` երկու հարյուր դրամից հինգ հարյուր հազար դրամի չափով:

13. Սույն հոդվածի 1-12-րդ մասերով սահմանված արարքներից որևէ մեկի համար վարչական տույժ նշանակելու մասին որոշման կայացումից հետո տվյալ ռազմական դրության իրավական ռեժիմի ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով, իսկ իրավաբանական անձանց նկատմամբ նաև որոշակի գործունեությամբ զբաղվելու իրավունքից զրկելով՝ մեկ ամսից մինչև երեք ամիս ժամկետով, սակայն ոչ ավելի, քան մինչև ռազմական դրության իրավական ռեժիմի ավարտը:

**Հոդված 399. Հրդեհային անվտանգության պահանջները խախտելը**

1. Հրդեհային անվտանգության օրենսդրությամբ սահմանված կանոն կամ պահանջ խախտելը, այն անձի կողմից, որի վրա դրված է եղել այդ կանոնի կամ պահանջի պահպանման պարտականությունը, եթե արարքը չի պարունակում հանցագործության հատկանիշներ և սույն օրենսգրքով սահմանված այլ վարչական իրավախախտման հատկանիշներ`

առաջացնում է տուգանք՝ ֆիզիկական անձի նկատմամբ՝ քսանհինգ հազար դրամից հիսուն հազար դրամի չափով, իրավաբանական անձի նկատմամբ՝ հիսուն հազար դրամից հարյուր հազար դրամի չափով:

2. Պետական հրդեհային հսկողության մարմնի պաշտոնատար անձի կողմից տրված կարգադրագրերում նշված ժամկետում թույլ տրված հրդեհային անվտանգության պահանջի խախտումը չվերացնելը`

առաջացնում է տուգանք` հարյուր հազար դրամից հարյուր հիսուն հազար դրամի չափով։

3. Սույն հոդվածի 1-ին կամ 2-րդ մասերով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 400. Դյուրավառ կամ այրիչ նյութերի պահպանման, հաշվառման, փոխադրման, առաքման կամ օգտագործման կանոնները կամ պահանջները խախտելը**

1. Դյուրավառ կամ այրիչ նյութերի պահպանման, հաշվառման, փոխադրման, առաքման կամ օգտագործման համար` օրենսդրությամբ սահմանված կանոն կամ պահանջ խախտելն այն անձի կողմից, որի վրա դրված է եղել այդ կանոնի կամ պահանջի պահպանման պարտականությունը, կամ նշված նյութերի ապօրինի փոխադրումը կամ առաքումը, եթե արարքը չի պարունակում հանցագործության հատկանիշներ և սույն օրենսգրքով սահմանված այլ վարչական իրավախախտման հատկանիշներ`

առաջացնում է տուգանք՝ ֆիզիկական անձի նկատմամբ՝ տասնհինգ հազար դրամից երեսուն հազար դրամի չափով, իրավաբանական անձի նկատմամբ՝ երեսուն հազար դրամից հիսուն հազար դրամի չափով:

**Հոդված 401. Զանգվածային լրատվության միջոցի ֆինանսական հաշվետվությունն օրենքով սահմանված ժամկետներում չհրապարակելը և պարտադիր օրինակները չուղարկելը**,  **թողարկման տվյալները չներառելը**

1. Լրատվական գործունեություն իրականացնողի կողմից օրենսդրությամբ սահմանված թողարկման տվյալներ չպարունակող զանգվածային լրատվության միջոց տարածելը`

առաջացնում է տուգանք՝ երկու հարյուր հազար դրամից չորս հարյուր հազար դրամի չափով:

2. Նյութական կրիչի վրա թողարկված զանգվածային լրատվության միջոց տարածելն առանց օրենսդրությամբ սահմանված կարգով պարտադիր օրինակներն ըստ պատկանելության ուղարկելու՝

առաջացնում է տուգանք՝ հինգ հազար դրամից տասը հազար դրամի չափով:

3. Զանգվածային լրատվության միջոցի` ֆինանսավորման աղբյուրների թափանցիկությանն ուղղված հաշվետվությունը լրատվական գործունեություն իրականացնողի կողմից օրենսդրությամբ սահմանված ժամկետում չհրապարակելը`

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

4. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ երեք հարյուր հազար դրամից վեց հարյուր հազար դրամի չափով:

5. Սույն հոդվածի 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի 2-րդ մասով սահմանված տուգանքի չափի կրկնապատիկի չափով:

6. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ հինգ հարյուր հազար դրամից յոթ հարյուր հազար դրամի չափով:

**Հոդված 402. Թանկարժեք մետաղների վերաբերյալ օրենսդրության պահանջները խախտելը**

1. Պետական մարմինների, պետական հիմնարկների, պետական ոչ առևտրային կազմակերպությունների կամ 100 տոկոս պետական մասնակցությամբ իրավաբանական անձի հաշվեկշռում հաշվառված թանկարժեք մետաղների կամ թանկարժեք քարերի, կամ թանկարժեք մետաղներից կամ թանկարժեք քարերից պատրաստված իրերի հաշվառման օրենսդրությամբ սահմանված պահանջները խախտելը`

առաջացնում է տուգանք` երեուն հազար դրամի չափով` յուրաքանչյուր թանկարժեք մետաղի, թանկարժեք քարի, դրանից պատրաստված իրի համար:

2. Պաշտոնատար անձի ի պաշտոնե ստացած թանկարժեք մետաղներից կամ թանկարժեք քարերից պատրաստված նվերների տնօրինման օրենսդրությամբ սահմանված կարգը խախտելը`

առաջացնում է տուգանք՝ հարյուր հազար դրամից հարյուր հիսուն հազար դրամի չափով` յուրաքանչյուր նվերի համար:

3. Թանկարժեք մետաղների զտարկման կամ բանկային ոսկու կամ ստանդարտացված ձուլակտորների արտադրության կամ թանկարժեք մետաղների կամ թանկարժեք մետաղներից պատրաստված իրերի հարգորոշման կամ հարգադրոշման կազմակերպման օրենսդրությամբ սահմանված պահանջները խախտելը՝

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով` որոշակի գործունեությամբ զբաղվելու իրավունքից զրկում՝ մինչև մեկ տարի ժամկետով կամ առանց դրա, և հարգորոշողի, հարգադրոշմողի և զտարկողի որակավորումից զրկում:

4. Թանկարժեք մետաղների կամ թանկարժեք մետաղներից պատրաստված իրերի կամ թանկարժեք մետաղների ջարդոնների կամ թանկարժեք մետաղներից պատրաստված նախապատրաստվածքների մասնագիտացված, այդ թվում՝ մանրածախ առուվաճառքի օրենսդրությամբ սահմանված պահանջները խախտելը՝

առաջացնում է տուգանք՝ երեսուն հազար դրամից հիսուն հազար դրամի չափով,

5. Ոչ թանկարժեք մետաղներից պատրաստված կամ թանկարժեք մետաղներով պատված իրերի հարգադրոշումը կամ թանկարժեք մետաղների համար սահմանված նվազագույն հարգից ցածր հարգ ունեցող թանկարժեք մետաղների հարգադրոշումը կամ դրանց` որպես թանկարժեք մետաղներից պատրաստված իրերի իրացումը, կամ հարգորոշման կամ հարգադրոշմման գործունեություն իրականացնող անձանց կամ նրանց աշխատակիցներին օրենսդրությամբ ներկայացվող պահանջները խախտելը՝

առաջացնում է որոշակի գործունեությամբ զբաղվելու իրավունքից զրկում՝ մինչև կասեցման համար հիմք հանդիսացող խախտման պատճառի վերացումը և հարգորոշողի և հարգադրոշմողի որակավորումից զրկում:

6. Թանկարժեք մետաղներից պատրաստված իրերի, ջարդոնների կամ  նախապատրաստվածքների ներմուծման կամ արտահանման օրենսդրությամբ սահմանված պահանջը խախտելը՝

առաջացնում է որոշակի գործունեությամբ զբաղվելու իրավունքից զրկում՝ մինչև մեկ տարի ժամկետով:

7. Սույն հոդվածի 1-ին կամ 4-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

8. Սույն հոդվածի 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը կամ վարչական տույժ նշանակելու մասին որոշումը կայացնելուց հետո մեկամսյա ժամկետում խախտումը չվերացնելը`

առաջացնում է տուգանք՝ տվյալ արարքի համար սույն հոդվածի 2-րդ մասով սահմանված տուգանքի չափի կրկնապատիկի չափով:

9. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ հինգ հարյուր հազար դրամից վեց հարյուր հազար դրամի չափով` որոշակի գործունեությամբ զբաղվելու իրավունքից զրկում՝ մինչև մեկ տարի ժամկետով:

**Հոդված 403**. **Հայաստանի Հանրապետության տարածքում գործող կրթական և ուսում­նական հաստատություններում (համակարգերում) դասավանդումը և դաստիարա­կությունը գրական հայերենով չիրականացնելը, միջնակարգ-մասնագիտական, մաս­նա­գիտական-տեխնիկական և բարձրագույն ուuումնական հաuտա­տություն­ներում հայոց լեզվի պարտադիր ուսուցումը և հա­յոց լեզվի ընդունելության պարտա­դիր քննությունը չապահովելը**

**1.** Հայաստանի Հանրապետության տարածքում գործող կրթական կամ ուսումնական հաստատություններում (համակարգերում) դասավանդումը կամ դաստիարա­կությունը գրական հայերենով չիրականացնելը կամ միջնակարգ-մասնագիտական, մաս­նա­գիտական-տեխնիկական կամ բարձրագույն ուսում­նա­կան հաստատություններում հայոց լեզվի պարտադիր ուսուցումը կամ հայոց լեզվի ընդունելության պարտադիր քննությունը չապա­հովելը (բացառությամբ օրենքով նախատեսված դեպքերի) `

առաջացնում է տուգանք՝ ֆիզիկական անձի նկատմամբ՝ հարյուր հիսուն հազար դրամից երկու հարյուր հազար դրամի չափով, իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշումն անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ ֆիզիկական անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ երեք հարյուր հազար դրամից չորս հարյուր հազար դրամի չափով:

**Հոդված 404. Պետական և տեղական ինքնակառավարման մարմինների, հիմնարկների և կազմակերպությունների գործավարությունը հայոց լեզվով վարելը չապահովելը, հրապարակային գրվածքների, ձևաթղթերի, նամականիշների, կնիքների և փոստային ծրարների, պետական և տեղական ինքնակառավարման մարմինների, հիմնարկների և կազմակերպությունների գովազդները ոչ հայերեն ձևավորելը և ձևավորման կանոնները խախտելը, Հայաuտանի Հանրապետությունում գործող արտասահմանյան կազմակերպությունների՝ պետական վերահuկողության ենթակա փաuտաթղթերը հայոց լեզվով չզուգակցելը**

1. Հայաստանի Հանրապետության պետական, տեղական ինքնակառավարման մարմինների, հիմնարկների կամ կազմակերպությունների (անկախ սեփականության ձևից) գործավարությունը հայոց լեզվով վարելը չապահովելը, կամ հրապարակային գրվածքների, ձևաթղթերի, նամականիշների, կնիքների կամ փոստային ծրարների հայոց լեզվով ձևավորումը չապահովելը կամ Հայաստանի Հանրապետության տարածքում բնակվող ազգային փոքրամասնությունների կազմակերպությունների կողմից իրենց փաստաթղթերի, ձևաթղթերի կամ կնիքների հայոց լեզվով ձևավորումը չապահովելը`

առաջացնում է նախազգուշացում:

2. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք՝ ֆիզիկական անձի համար՝ հիսուն հազար դրամից հարյուր հազար դրամի չափով, պաշտոնատար անձի նկատմամբ՝ յոթանասունհինգ հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից դրամից երկու հարյուր հազար դրամի չափով:

3. Հայաuտանի Հանրապետությունում գործող օտարերկրյա կազմակերպությունների՝ պետական վերահuկողության ենթակա փաuտաթղթերը հայոց լեզվով չզուգակցելը՝

առաջացնում է տուգանք՝ հարյուր հիսուն հազար դրամից երկու հարյուր հիսուն հազար դրամի չափով:

4. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք` պաշտոնատար անձի նկատմամբ` երկու հարյուր հիսուն հազար դրամից երեք հարյուր հիսուն հազար դրամի չափով:

5. Հայաստանի Հանրապետության պետական, տեղական ինքնակառավարման մարմինների, հիմնարկների կամ կազմակերպությունների (անկախ սեփականության ձևից) գովազդները ոչ հայերեն ձևավորելը կամ ձևավորման կանոնները խախտելը`

առաջացնում է տուգանք` պաշտոնատար անձի նկատմամբ` հիսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից երկու հարյուր հազար դրամի չափով:

6. Սույն հոդվածի 5-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք` ֆիզիկական անձի նկատմամբ` հարյուր հազար դրամից հարյուր հիսուն հազար դրամի չափով, պաշտոնատար անձի նկատմամբ` հարյուր հազար դրամից երկու հարյուր հազար դրամի չափով, իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով:

**Հոդված 405. Հրապարակային միջոցառումների ժամանակ ոչ հայերեն ելույթների զուգահեռ հայերեն թարգմանությունը չապահովելը,** **հեռուստառադիոհաղորդումների հեռարձակումը գրական հայերենով չապահովելը, ինչպես նաև Հայաստանի Հանրապետությունում պաշտոնատար անձանց և սպասարկման առանձին ոլորտներում աշխատող Հայաստանի Հանրապետության քաղաքացիների գրական հայերենին չտիրապետելը**

1. Համագումարներում, նստաշրջաններում, միջազգային խորհրդաժողովներում, ցուցահանդեսներում, փառատոններում, մամուլի ասուլիսներում կամ հրապարակային այլ միջոցառումներում ոչ հայերեն ելույթների զուգահեռ հայերեն թարգմանությունը չապահովելը`

առաջացնում է տուգանք` ֆիզիկական անձի նկատմամբ` հարյուր հազար դրամից երկու հարյուր հազար դրամի չափով, պաշտոնատար անձի նկատմամբ` երկու հարյուր հազար դրամից երեք հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

3.Հայաստանի Հանրապետությունում պաշտոնատար անձանց` գրական հայերենին չտիրապետելը՝

առաջացնում է տուգանք` պաշտոնատար անձի նկատմամբ` հարյուր հիսուն հազար դրամից երկու հարյուր հիսուն հազար դրամի չափով:

4. Սպասարկման առանձին ոլորտներում աշխատող Հայաստանի Հանրապետության քաղաքացիների գրական հայերենին չտիրապետելը՝

առաջացնում է տուգանք` ֆիզիկական անձի նկատմամբ` ութսուն հազար դրամից հարյուր հազար դրամի չափով:

5.Հայաստանի Հանրապետության տարածքում հեռարձակվող հեռուստառադիոհաղորդումների հեռարձակումը, բացառությամբ օրենքով սահմանված դեպքերի, գրական հայերենով չապահովելը կամ առանց հայերեն համաժամանակյա թարգմանությամբ հեռարձակելը՝

առաջացնում է տուգանք` երկու հարյուր հիսուն հազար դրամից չորս հարյուր հազար դրամի չափով:

**Հոդված 406. Միջազգային կազմակերպությունների մարմիններում հայոց լեզվի գործածման կանոնները խախտելը**

1. Միջազգային կազմակերպությունների մարմիններում Հայաստանի Հանրապետությունը ներկայացնող անձի՝ հայոց լեզվով ելույթ չունենալը (բացառությամբ այն դեպքերի, երբ տվյալ միջազգային կազմակերպության մարմիններում օտար լեզվով պաշտոնական ելույթ ունենալը պարտադիր է)՝

առաջացնում է տուգանք՝ երկու հարյուր հազար դրամից երեք հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը `

առաջացնում է տուգանք՝ տվյալ արարքի համար սույն հոդվածի 1-ին մասով սահմանված տուգանքի առավելագույն չափի կրկնապատիկի չափով:

**Հոդված 407. Առևտրային կամ այլ կազմակերպության աշխատողի, արբիտրի, աուդիտորի, պահառուի, կառավարչի և նոտարի կողմից ծառայողական լիազորությունները կամ դրանցով պայմանավորված ազդեցությունը չարաշահելը, ինչպես նաև իրենց հասանելի տեղեկատվությունն ապօրինի օգտագործելը**

1. Հայաստանի Հանրապետության կամ այլ պետության առևտրային կամ այլ կազմակերպության աշխատողի, արբիտրի, աուդիտորի, պահառուի, կառավարչի կամ նոտարի կողմից օրենսդրությամբ իրեն վերապահված լիազորությունները կամ դրանցով պայմանավորված ազդեցությունը ի վնաս այդ կազմակերպության շահերին օգտագործելը, իր ծառայողական պարտականությունը չկատարելը կամ իր ծառայողական լիազորություններով պայմանավորված ազդեցությունն օգտագործելով՝ իր լիազորություններից չբխող արարք կատարելը, որը խոշոր չափի գույքային վնաս չի պատճառել անձի, կազմակերպության, հասարակության կամ պետության օրինական շահերին՝

առաջացնում է տուգանք` հարյուր հազար դրամից հինգ հարյուր հազար դրամի չափով:

2.Առևտրային կամ այլ կազմակերպության աշխատողի , արբիտրի, աուդիտորի, պահառուի, կառավարչի կամ նոտարի կողմից օրենսդրությամբ իրեն վերապահված լիազորությունների իրականացման կամ դրանցով պայմանավորված ազդեցության օգտագործման հետևանքով իրեն հայտնի դարձած կամ վստահված տեղեկատվությունն ապօրինի օգտագործելը, որը խոշոր չափի գույքային վնաս չի պատճառել անձի, կազմակերպության, հասարակության կամ պետության օրինական շահերին՝

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

**Հոդված 408. Բնակչության պետական ռեգիստրին անհատական հաշվառման տվյալները չներկայացնելը**

1. Բնակչության պետական ռեգիստրում ընդգրկվելու համար Հայաստանի Հանրապետության բնակչի կամ 16 տարին չլրացած կամ դատարանի վճռով անգործունակ կամ սահմանափակ գործունակ ճանաչված անձի օրինական ներկայացուցչի կողմից օրենքով սահմանված կարգով կամ ժամկետներում համապատասխան տեղական ռեգիստրին մշտական բնակության վայրի (կացարանի) հասցեն, կամ օրենքով պահանջվող այլ անհատական հաշվառման տվյալները չտրամադրելը կամ կեղծ տվյալներ տրամադրելը կամ մշտական բնակության վայրը (կացարանը) փոխելիս նոր բնակության վայրի (կացարանի) հասցեն օրենքով սահմանված ժամկետում չհայտնելը`

առաջացնում է նախազգուշացում կամ տուգանք` երեք հազար դրամի չափով:

2. Լիազորված պետական մարմինների իրավասու պաշտոնատար անձանց կողմից ռեգիստր վարող մարմնին անհատական հաշվառման տվյալները սահմանված ժամկետներում կամ կարգով չտրամադրելը, ոչ լրիվ ծավալով տրամադրելը կամ թերի տրամադրելը կամ բնակչի անհատական հաշվառման տվյալների փոփոխության դեպքում նոր տվյալները չտրամադրելը`

առաջացնում է տուգանք` երեսուն հազար դրամի չափով:

**Հոդված 409. Անձնագիրը կամ նույնականացման քարտը դիտավորությամբ ոչնչացնելը և վնասելը, ինչպես նաև ուրիշի անձնագիրը կամ նույնականացման քարտն ապօրինի վերցնելը և գրավ ընդունելը**

1. Անձնագիրը կամ նույնականացման քարտը դիտավորությամբ ոչնչացնելը կամ վնասելը`

առաջացնում է տուգանք` քսան հազար դրամի չափով:

2. Ուրիշի անձնագիրը կամ նույնականացման քարտն ապօրինի վերցնելը, ինչպես նաև անձնագիրը կամ նույնականացման քարտը գրավ ընդունելը`

առաջացնում է տուգանք` տասը հազար դրամից քսան հազար դրամի չափով:

**Հոդված 410. Սահմանային շերտ մուտք գործելու սահմանված կարգը և մուտք գործած անձանց վրա տարածվող սահմանափակումները** **խախտելը**

1. Սահմանային շերտ մուտք գործելու՝ օրենսդրությամբ սահմանված կարգը կամ մուտք գործած անձանց վրա տարածվող սահմանափակումները խախտելը՝

առաջացնում է նախազգուշացում կամ տուգանք՝ քսան հազար դրամի չափով:

**Հոդված 411. Օտարերկրացիների նրանց հրավիրողների և գործատուների կողմից բնակության կամ տեղաշարժի օրենսդրությամբ սահմանված կարգը խախտելը**

1. Օտարերկրացիների կողմից Հայաստանի Հանրապետությունում առանց վավերական անձնագրի, մուտքի վիզայի, կացության կարգավիճակի կամ անվավեր փաստաթղթերով բնակվելը կամ առանց մուտքի վիզայի Հայաստանի Հանրապետությունում գտնվելու օրենսդրությամբ կամ միջազգային պայմանագրով սահմանված ժամկետից ավել մնալը կամ Հայաստանի Հանրապետության տարածքով տարանցիկ երթևեկության կարգը խախտելը`

առաջացնում է տուգանք` հիսուն հազար դրամից հարյուր հազար դրամի չափով:

2. Օտարերկրացուն՝ Հայաստանի Հանրապետություն հրավիրողի՝ հրավիրվողի կեցության ծախսերը, այդ թվում` նրա հնարավոր բուժօգնության կամ Հայաստանի Հանրապետությունից մեկնելու ծախսերը հոգալու մասին պարտավորությունը դիտավորությամբ չկատարելը`

առաջացնում է տուգանք` հիսուն հազար դրամից հարյուր հազար դրամի չափով:

**Հոդված 412. Կրոնական կազմակերպության կողմից օրենսդրությամբ սահմանված պահանջները խախտելը**

1. Հայաստանի Հանրապետությունում գրանցված կրոնական կազմակերպության կողմից իր կանոնադրությամբ չնախատեսված գործունեությամբ զբաղվելը`

առաջացնում է տուգանք՝ հիսուն հազար դրամից հարյուր հիսուն հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

3. Առանց ծնողների կամ օրինական ներկայացուցիչների (որդեգրողների, խնամակալների կամ հոգաբարձուների) համաձայնության կրոնական քարոզչությունը կամ կրոնական քարոզչության փորձերը այն դաստիարակչական, նախակրթական, կրթական հաստատություններում կամ դրանց մոտակայքում, որտեղ դաստիարակվում կամ ուսումնառում են նրանց մինչև 16 տարեկան երեխաները (խնամարկյալները)`

առաջացնում է տուգանք՝ երկու հարյուր հազար դրամից չորս հարյուր հազար դրամի չափով:

4. Կրոնական ժամերգություններ, ծեսեր կամ արարողություններ կազմակերպելու կամ անցկացնելու վերաբերյալ օրենսդրությամբ սահմանված կանոնները խախտելը կամ դրանք այլոց հիմնական իրավունքների ու ազատությունների խախտմամբ իրականացնելը`

առաջացնում է տուգանք՝ հիսուն հազար դրամից հարյուր հազար դրամի չափով:

5. Նյութական կամ սոցիալական առավելության տրամադրելով կամ խոստանալով, կամ ֆիզիկական կամ հոգեկան բռնություն գործադրելով կամ դրանց գործադրման սպառնալիքով, կամ խաբեությամբ կամ անձի կախվածությունը օգտագործելով, կամ կրոնական ուսմունքների կամ դավանանքի հանդեպ դիտավորությամբ ատելություն սերմանելով դավանափոխությանը, դավանանք կամ համոզմունք ընդունելուն կամ դրանից հրաժարվելուն հարկադրելը`

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

6. Սույն հոդվածի 5-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է իրավաբանական անձի գործունեության դադարեցում:

**Հոդված 413. Անձնական տվյալների պաշտպանության կանոնները խախտելը**

1. Անձնական տվյալների հավաքման, ամրագրման, ձայնագրման, մուտքագրման, համակարգման, կազմակերպման, ուղղման, պահպանման, օգտագործման, վերափոխման, վերականգնման կամ փոխանցման օրենսդրությամբ սահմանված կարգը խախտելը, եթե արարքը չի պարունակում հանցագործության հատկանիշներ`

առաջացնում է տուգանք՝ երկու հարյուր հազար դրամից հինգ հարյուր հազար դրամի չափով:

2. Անձնական տվյալների ոչնչացնելու կամ ուղեփակելու օրենսդրությամբ սահմանված կարգը խախտելը, եթե արարքը չի պարունակում հանցագործության հատկանիշներ`

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

3. Անձնական տվյալներ մշակելու ընթացքում անձնական տվյալների սուբյեկտի կամ անձնական տվյալների պաշտպանության լիազոր մարմնի պահանջով մշակողի կողմից օրենդրությամբ սահմանված տեղեկատվություն չտրամադրելը կամ տրամադրման կարգը խախտելը կամ չտրամադրելու պատճառներն ու հետևանքները չպարզաբանելը՝

առաջացնում է տուգանք՝ հարյուր հազար դրամից երկու հարյուր հազար դրամի չափով:

4. Անձնական տվյալները մշակողի կողմից անձնական տվյալների պաշտպանության լիազոր մարմնի չծանուցելը կամ ծանուցման կարգը խախտելը՝

առաջացնում է տուգանք՝ հիսուն հազար դրամից հարյուր հազար դրամի չափով:

5. Անձնական տվյալները մշակելու ընթացքում գաղտնագրման միջոցներ չօգտագործելը, եթե արարքը չի պարունակում հանցագործության հատկանիշներ`

առաջացնում է տուգանք՝ ութսուն հազար դրամից հարյուր հազար դրամի չափով:

6. Տեղեկատվական համակարգերում անձնական տվյալները մշակելու անվտանգությունն ապահովելուն ներկայացվող պահանջները կամ կենսաչափական անձնական տվյալների նյութական կրիչներին կամ տեղեկատվական համակարգերից դուրս այդ անձնական տվյալները պահպանելու տեխնոլոգիաներին ներկայացվող պահանջները խախտելը, եթե արարքը չի պարունակում հանցագործության հատկանիշներ`

առաջացնում է տուգանք՝ հարյուր հազար դրամից երկու հարյուր հազար դրամի չափով:

7. Անձնական տվյալները մշակելու հետ առնչվող ծառայողական կամ աշխատանքային պարտականությունները կատարելու ընթացքում կամ դրա ավարտից հետո անձնական տվյալներ մշակողների կամ այլ իրավասու անձի կողմից անձնական տվյալների գաղտնիությունը չպահպանելը, եթե արարքը չի պարունակում հանցագործության հատկանիշներ`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով:

8. Սույն հոդվածի 1-2-րդ կամ 4-րդ մասերով սահմանված արարքներից որևէ մեկը կատարած անձն ազատվում է վարչական պատասխանատվությունից, եթե լիազոր մարմնի որոշմամբ սահմանված ժամկետում կամ մինչև վարչական պատասխանատվության ենթարկվելու վերաբերյալ որոշում կայացնելը վերացրել է իր կողմից թույլ տված խախտումը և լիազոր մարմնին ներկայացրել է ապացույցներ այդ մասին:

**Հոդված 414. Տեղեկություն չտրամադրելը կամ ոչ պատշաճ տրամադրելը**

1. Անձին օրենքով սահմանված տեղեկությունը պետական, տեղական ինքնակառավարման մարմինների, պետական հիմնարկների, բյուջեներից ֆինանսավորվող կազմակերպությունների կամ հանրային նշանակության կազմակերպությունների պաշտոնատար անձանց կողմից ապօրինի չտրամադրելը կամ ոչ լրիվ կամ աղավաղված տրամադրելը, եթե այն խոշոր չափի գույքային կամ այլ էական վնաս չի պատճառել անձի իրավունքներին կամ օրինական շահերին`

առաջացնում է տուգանք՝ երեուն հազար դրամից յոթանասուն հազար դրամի չափով:

2. Պետական մարմնին (պաշտոնատար անձին) իր օրինական գործունեության համար անհրաժեշտ օրենքով նախատեսված տեղեկությունը չտրամադրելը, սահմանված ժամկետում չտրամադրելը կամ ոչ լրիվ կամ աղավաղված տրամադրելը`

առաջացնում է տուգանք՝ հիսուն հազար դրամից հարյուր հազար դրամի չափով:

3. Օրենքով սահմանված տեղեկությունը պետական, տեղական ինքնակառավարման մարմինների, պետական հիմնարկների, բյուջեներից ֆինանսավորվող կազմակերպությունների կամ հանրային նշանակության կազմակերպությունների պաշտոնատար անձանց կողմից չհրապարակելը՝

առաջացնում է տուգանք՝ տասը հազար դրամից երեսուն հազար դրամի չափով:

4. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

5. Սույն հոդվածի 2-րդ կամ 3-րդ մասերով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

6. Սույն հոդվածում «տեղեկություն» հասկացությունը օգտագործված է «Տեղեկատվության ազատության մասին» օրենքով սահմանված իմաստով:

**Հոդված 415. Վարչական մարմնի կամ դրա պաշտոնատար անձի պարտականությունների կատարմանը խոչընդոտելը, տրված օրինական հանձնարարականները և պահանջները չկատարելը, վարչական իրավախախտումների վերաբերյալ վարույթի և այլ վարչական վարույթների իրականացմանը խոչընդոտելը և ապօրինի միջամտելը**

1. Իր լիազորությունների շրջանակում ստուգումներ իրականացնելու իրավասությամբ օժտված պետական մարմնի հրամանով կամ հանձնարարագրով ստուգում կամ օրենսդրությամբ սահմանված կարգով հսկողություն, դիտարկում, մշտադիտարկում (մոնիթորինգ), ստուգայց կամ որևէ այլ եղանակով ուսումնասիրություն իրականացնող պաշտոնատար անձի իր լիազորություններից բխող պահանջները կամ հանձնարարականները (ցուցումը, հրահանգը) չկատարելը կամ տնտեսավարող սուբյեկտի ստուգվող, հսկողություն իրականացվող, դիտարկվող, մշտադիտարկվող, ուսումնասիրվող կամ ստույգացի ենթակա տարածք կամ շինություն մուտք գործելն արգելելը կամ ստուգման, հսկման, դիտարկման, մշտադիտարկման, ստուգայցի կամ ուսումնասիրության նպատակներին անմիջականորեն առնչվող փաստաթղթեր, տվյալներ կամ այլ տեղեկություններ նրան չտրամադրելը կամ օրենքով սահմանված կարգով իրականացվող ստուգումների, հսկողության, դիտարկումների, մշտադիտարկումների, ստուգայցերի կամ ուսումնասիրությունների իրականացմանը կամ ընթացքին այլ կերպ խոչընդոտելը`

առաջացնում է տուգանք` ֆիզիկական անձի նկատմամբ` երեսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից երկու հարյուր հազար դրամի չափով, պաշտոնատար անձի նկատմամբ՝ հարյուր հիսուն հազար դրամից երկու հարյուր հիսուն հազար դրամի չափով:

2. Կապարակնքված կամ այլ կերպ կնքված տարածքների կամ գույքի պահպանությունը չապահովելը՝

առաջացնում է տուգանք` ֆիզիկական անձի նկատմամբ` հիսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հիսուն հազար դրամից երկու հարյուր հազար դրամի չափով, պաշտոնատար անձի նկատմամբ՝ երկու հարյուր հազար դրամից երկու հարյուր հիսուն հազար դրամի չափով:

3.Վարչական իրավախախտումների վերաբերյալ վարույթի կամ օրենքով սահմանված այլ վարչական վարույթի իրականացմանը խոչընդոտելու նպատակով վարչական վարույթ իրականացնող մարմնի գործունեությանն որևէ ձևով ապօրինի միջամտելը կամ դրա իրականացմանը խոչընդոտելը կամ վարչական վարույթ իրականացնող մարմնի պաշտոնատար անձի իր լիազորություններից բխող պահանջը կամ հանձնարարականը (ցուցումը, հրահանգը) չկատարելը, եթե արարքը չի պարունակում սույն հոդվածի այլ մասերով սահմանված վարչական իրավախախտման հատկանիշներ`

առաջացնում է տուգանք` ֆիզիկական անձի նկատմամբ` երեսուն հազար դրամից հիսուն հազար դրամի չափով, իրավաբանական անձի նկատմամբ՝ յոթանասուն հազար դրամից հարյուր հիսուն հազար դրամի չափով, պաշտոնատար անձի նկատմամբ՝ հարյուր հիսուն հազար դրամից երկու հարյուր հազար դրամի չափով։

 4. Սույն հոդվածի 1-3-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 416. Վարչական իրավախախտում ծնող կամ դրա կատարմանը նպաստող պատճառներն ու պայմանները վերացնելու ուղղությամբ միջոցներ չձեռնարկելը**

1. Վարչական իրավախախտման վերաբերյալ վարույթ իրականացնող մարմնի (պաշտոնատար անձի)` վարչական իրավախախտում ծնող կամ դրա կատարմանը նպաստող պատճառներն ու պայմանները վերացնելու մասին միջնորդության ուղղությամբ միջոցներ չձեռնարկելը`

առաջացնում է տուգանք` ֆիզիկական անձի նկատմամբ` քսան հազար դրամից քառասուն հազար դրամի չափով, իրավաբանական անձի նկատմամբ՝ հիսուն հազար դրամից յոթանասուն հազար դրամի չափով, պաշտոնատար անձի նկատմամբ՝ յոթանասուն հազար դրամից հարյուր հազար դրամի չափով:

**Հոդված 417**. **Օրենքով սահմանված կարգին համապատասխան` սթափության վիճակը ստուգելու նպատակով զննություն անցնելուց խուսափելը, դաստիարակչական հսկողության չկատարումը կամ ոչ պատշաճ կատարումը**

1.Օրենքով սահմանված կարգին համապատասխան` սթափության վիճակը ստուգելու նպատակով զննություն անցնելուց խուսափելը, բացառությամբ սույն օրենսգրքի 428-րդ հոդվածի 6-րդ մասի և 476-րդ հոդվածի 5-րդ մասով նախատեսված դեպքի՝

առաջացնում է տուգանք՝ հարյուր հիսուն հազար դրամից երկու հարյուր հիսուն հազար դրամի չափով:

2. Անչափահաս իրավախախտողի նկատմամբ սույն օրենսգրքով սահմանված կարգով կիրառված վարչական հարկադրանքի օժանդակ միջոցի՝ դաստիարակչական հսկողության չկատարումը կամ ոչ պատշաճ կատարումը՝

առաջացնում է տուգանք՝ հիսուն հազար դրամից հարյուր հիսուն հազար դրամի չափով։

**Հոդված 418. Վարչական վարույթի մասնակցի ներկայանալուն և ցուցմունք տալուն խոչընդոտելը, վարչական իրավախախտման մասին սուտ մատնությունը**

1. Վարչական իրավախախտման վերաբերյալ վարույթին մասնակցող անձի՝ վարչական իրավախախտման վերաբերյալ վարույթն իրականացնող մարմին ներկայանալուն կամ ցուցմունք տալուն խոչընդոտելը`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով։

2. Վարչական իրավախախտման մասին սուտ հաղորդում տալը, եթե անձը գործել է գիտակցելով, որ իր տրամադրած հաղորդումը կեղծ է`

առաջացնում է տուգանք՝ հիսուն հազար դրամից հարյուր հիսուն հազար դրամի չափով։

**Հոդված 419. Ինքնիրավչությունը**

1. Ինքնիրավչությունը` օրենսդրությամբ սահմանված կարգի խախտմամբ իր իրական կամ ենթադրյալ իրավունքն ինքնակամ իրականացնելը, որը խոշոր չափի կամ էական վնաս չի պատճառել անձանց իրավունքներին, ազատություններին կամ օրինական շահերին կամ հասարակության կամ պետության օրինական շահերին`

առաջացնում է տուգանք՝ հիսուն հազար դրամից հարյուր հազար դրամի չափով։

**Հոդված 420. Շահերի բախման վերաբերյալ օրենսդրությամբ սահմանված կարգը խախտելը**

1. Վերադաս կամ անմիջական ղեկավար չունեցող կամ քաղաքական պաշտոն զբաղեցնող անձի կողմից շահերի բախման իրավիճակի վերաբերյալ Կոռուպցիայի կանխարգելման հանձնաժողովին շահերի բախմանը վերաբերող հանգամանքների մասին գրավոր հայտարարություն չներկայացնելը՝

առաջացնում է տուգանք՝ երկու հարյուր հիսուն հազար դրամից երեք հարյուր հազար դրամի չափով։

2. Նախքան շահերի բախման հանգամանքների վերաբերյալ Կոռուպցիայի կանխարգելման հանձնաժողովի առաջարկությունն ստանալը վերադաս կամ անմիջական ղեկավար չունեցող կամ քաղաքական պաշտոն զբաղեցնող անձի կողմից շահերի բախման իրավիճակում գործողություն (անգործություն) կատարելը կամ որոշում ընդունելը, բացառությամբ օրենքով նախատեսված դեպքերի՝

 առաջացնում է տուգանք՝ երեք հարյուր հիսուն հազար դրամից չորս հարյուր հազար դրամի չափով։

3. Վերադաս կամ անմիջական ղեկավար չունեցող կամ քաղաքական պաշտոն զբաղեցնող անձի կողմից շահերի բախման իրավիճակի վերաբերյալ Կոռուպցիայի կանխարգելման հանձնաժողովի ներկայացրած առաջարկությանն առերևույթ հակասող գործողություն (անգործություն) կատարելը կամ որոշում ընդունելը, բացառությամբ օրենքով նախատեսված դեպքերի՝

 առաջացնում է տուգանք՝ յոթ հարյուր հիսուն հազար դրամից ութ հարյուր հազար դրամի չափով։

**Հոդված 421. Հանրային պաշտոն զբաղեցնող անձի կամ հանրային ծառայողի կողմից նվերներ ընդունելու կամ հաշվառելու օրենսդրությամբ սահմանված կարգը խախտելը**

1. Հանրային պաշտոն զբաղեցնող անձի կամ հանրային ծառայողի կողմից իր պաշտոնեական (ծառայողական) պարտականությունների իրականացման հետ կապված՝ «Հանրային ծառայության մասին» օրենքի իմաստով թույլատրելի չհամարվող նվերներ ընդունելը, եթե տվյալ արարքը չի պարունակում հանցագործության հատկանիշներ՝

առաջացնում է տուգանք՝ երկու հարյուր հազար դրամից հինգ հարյուր հազար դրամի չափով, իսկ նվեր ստացված առարկայի բռնագրավման անհնարինության դեպքում` նվերի՝ ընդունման պահին գործող արժեքի հնգապատիկի չափով:

2․ Հանրային պաշտոն զբաղեցնող անձի կամ հանրային ծառայողի կողմից իր ընտանիքի անդամների կամ իր հետ փոխկապակցված անձանց կողմից «Հանրային ծառայության մասին» օրենքի 29-րդ հոդվածի 10-րդ մասով սահմանված նվերների ստացման մասին դիտավորությամբ չհայտնելը կամ սահմանված կարգի խախտմամբ հայտնելը՝

առաջացնում է տուգանք՝ երկու հարյուր հազար դրամից հինգ հարյուր հազար դրամի չափով, իսկ նվեր ստացված առարկայի բռնագրավման անհնարինության դեպքում` նվերի՝ ընդունման պահին գործող արժեքի հնգապատիկի չափով:

3․ Հանրային պաշտոն զբաղեցնող անձի կամ հանրային ծառայողի կողմից «Հանրային ծառայության մասին» օրենքի 29-րդ հոդվածի 4-րդ մասով նախատեսված նվերները չհաշվառելը՝

առաջացնում է տուգանք՝ հարյուր հիսուն հազար դրամից երեք հարյուր հազար դրամի չափով, իսկ նվեր ստացված առարկայի բռնագրավման անհնարինության դեպքում` նվերի՝ ընդունման պահին գործող արժեքի եռապատիկի չափով:

4․ Հանրային պաշտոն զբաղեցնող անձի կամ հանրային ծառայողի կողմից «Հանրային ծառայության մասին» օրենքի 29-րդ հոդվածի 4-րդ մասով նախատեսված նվերները սահմանված ժամկետների կամ կարգի խախտմամբ հաշվառելը՝

առաջացնում է տուգանք՝ հիսուն հազար դրամից հարյուր հիսուն հազար դրամի չափով, իսկ նվեր ստացված առարկայի բռնագրավման անհնարինության դեպքում` նվերի՝ ընդունման պահին գործող արժեքի կրկնապատիկի չափով:

**Հոդված 422. Պետական պարգևներ և պատվավոր կոչումներ ապօրինի պատրաստելը և կրելը**

1. Հայաստանի Հանրապետության կամ ԽՍՀՄ շքանշան, մեդալ, պատվավոր կոչման կրծքանշան կամ դրանց շերտաձողիկները կամ դրանց հետ շփոթության աստիճանի արտաքին նմանություններ ունեցող նշաններ կամ հուշադրամներ կրելը դրա իրավունքը չունեցող անձի կողմից, եթե արարքը չի պարունակում հանցագործության հատկանիշներ`

առաջացնում է տուգանք՝ քսան հազար դրամի չափով:

2. Հայաստանի Հանրապետության կամ ԽՍՀՄ շքանշան, մեդալ, պատվավոր կոչման կրծքանշան կամ դրանց շերտաձողիկներ կամ դրանց հետ շփոթության աստիճանի արտաքին նմանություններ ունեցող նշաններ, հուշադրամներ կամ կրծքանշաններ պատրաստելը դրա իրավունքը չունեցող անձի կողմից առանց իրացնելու նպատակի`

առաջացնում է տուգանք՝ երեսուն հազար դրամից յոթանասուն հազար դրամի չափով:

**Հոդված 423. Հայաստանի Հանրապետության դրոշի գործածման պահանջները խախտելը**

1. Հայաստանի Հանրապետության դրոշի գործածման պահանջները խախտելը, եթե արարքը չի պարունակում սույն հոդվածի 2-րդ մասով սահմանված վարչական իրավախախտման հատկանիշներ՝

առաջացնում է տուգանք` իրավաբանական անձի նկատմամբ՝ երեսուն հազար դրամից հիսուն հազար դրամի չափով, պաշտոնատար անձի նկատմամբ՝ յոթանասուն հազար դրամից հարյուր հազար դրամի չափով։

2. Հայաստանի Հանրապետության դրոշի բարձրացման, իջեցման կամ փոխանցման պահանջները խախտելը՝

առաջացնում է տուգանք` պաշտոնատար անձի նկատմամբ՝ յոթանասուն հազար դրամից հարյուր հազար դրամի չափով։

3. Հայաստանի Հանրապետության դրոշին ներկայացվող պահանջները խախտելը՝

առաջացնում է տուգանք` երեսուն հազար դրամից հիսուն հազար դրամի չափով:

4. Հայաստանի Հանրապետության դրոշի ընդօրինակման արգելքը խախտելը՝

առաջացնում է տուգանք` երեսուն հազար դրամից հիսուն հազար դրամի չափով:

**Հոդված 424. Պետական գաղտնիք պարունակող տեղեկություններ անզգուշությամբ հրապարակելը**

1. Պետական գաղտնիք պարունակող տեղեկությունն անզգուշությամբ հրապարակելն այն անձի կողմից, որը դրա հետ ծանոթանալու իրավունք ուներ, այդ թվում` որին վստահված է եղել կամ հայտնի է դարձել ծառայության կամ աշխատանքի բերմամբ, եթե դրա հետևանքով խոշոր չափի գույքային կամ այլ էական վնաս չի պատճառել պետության օրինական շահերին`

առաջացնում է տուգանք` երկու հարյուր հազար դրամից չորս հարյուր հազար դրամի չափով։

2. Սույն հոդվածի 1-ին մասերով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` չորս հարյուր հազար դրամից վեց հարյուր հազար դրամի չափով։

**ԳԼՈՒԽ 40.**

**ԱՐԴԱՐԱԴԱՏՈՒԹՅԱՆ ՇԱՀԵՐԻ ԴԵՄ**

**ՈՒՂՂՎԱԾ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 425. Կատարողական վարույթի վերաբերյալ օրենսդրությունը խախտելը**

1. Պարտապանի հաշիվների սպասարկում իրականացնող բանկի կամ վարկային այլ կազմակերպության կողմից կատարողական թերթով սահմանված՝ պարտապանից դրամական միջոցներ բռնագանձելու պահանջները չկատարելը՝

առաջացնում է տուգանք՝ հարյուր հազար դրամից հարյուր հիսուն հազար դրամի չափով:

2. Պարտապանի կողմից սեփականության իրավունքով իրեն պատկանող գույքի և գույքային իրավունքների կազմի, քանակի և գտնվելու վայրի մասին հայտարարագիր ներկայացնելուց խուսափելը, երբ հայտարարագիր տալը պարտադիր է, կամ հայտարարագրում տվյալներ թաքցնելը կամ կեղծ տվյալներ ներկայացնելը, որը հանգեցրել է մանր չափերի պարտավորության հարկադիր կատարման անհնարինության՝

առաջացնում է տուգանք՝ հիսուն հազար դրամից հարյուր հազար դրամի չափով:

3. Սույն հոդվածի իմաստով՝ մանր չափ է համարվում 500.000 Հայաստանի Հանրապետության դրամը չգերազանցող գումարը (արժեքը)։

**Հոդված 426. Փաստաթղթեր, տեղեկություններ և այլ նյութեր տրամադրելու վերաբերյալ Սահմանադրական դատարանի պահանջները չկատարելը կամ ոչ պատշաճ կատարելը կամ կատարման ժամկետները խախտելը**

1. Փաստաթղթեր, տեղեկություններ կամ այլ նյութեր տրամադրելու վերաբերյալ Սահմանադրական դատարանի պահանջը չկատարելը կամ ոչ պատշաճ կատարելը՝ առաջացնում է տուգանք՝ ֆիզիկական և իրավաբանական անձանց նկատմամբ՝ քսան հազար դրամից հիսուն հազար դրամի չափով, պաշտոնատար անձանց նկատմամբ՝ հարյուր հազար դրամից հարյուր քսան հազար դրամի չափով:

2. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ ֆիզիկական և իրավաբանական անձանց նկատմամբ՝ հիսուն հազար դրամից ութսուն հազար դրամի չափով, պաշտոնատար անձանց նկատմամբ՝ հարյուր հիսուն հազար դրամից երկու հարյուր հազար դրամի չափով:

**Հոդված 427. Մարդու իրավունքների պաշտպանի և նրան առընթեր խոշտանգումների կանխարգելման փորձագիտական խորհրդի պահանջները չկատարելը**

1. Մարդու իրավունքների պաշտպանի կամ նրան առընթեր խոշտանգումների կանխարգելման փորձագիտական խորհրդի հարցմանը սահմանված ժամկետներում չպատասխանելը կամ սահմանված ժամկետներում պահանջվող փաստաթղթեր, տեղեկություններ կամ այլ նյութեր չտրամադրելը`

առաջացնում է տուգանք` հարյուր հազար դրամից հարյուր քսան հազար դրամի չափով:

2. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ պաշտոնատար անձի նկատմամբ` հարյուր հիսուն հազար դրամից երկու հարյուր հազար դրամի չափով:

**Հոդված 428. Պրոբացիայի օրենսդրության պահանջները խախտելը**

1. Պրոբացիայի ծառայության հարցումներին սահմանված ժամկետներում չպատասխանելը կամ սահմանված ժամկետներում պահանջվող փաստաթղթեր, տեղեկություններ կամ այլ նյութեր չտրամադրելը՝

առաջացնում է տուգանք՝ պաշտոնատար անձի նկատմամբ` ութսուն հազար դրամից հարյուր հազար դրամի չափով:

2. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ պաշտոնատար անձի նկատմամբ` հարյուր հազար դրամից երկու հարյուր հազար դրամի չափով:

3. Պրոբացիայի ծառայության ծանուցագրով սահմանված ժամկետում անհարգելի պատճառով պրոբացիայի ծառայության մարմին չներկայանալը`

առաջացնում է տուգանք` ութսուն հազար դրամից հարյուր հազար դրամի չափով:

4. Պրոբացիայի ծառայողին իրավասու մարմնի որոշմամբ սահմանված վայր մուտքը կամ ելքն արգելելը կամ պրոբացիայի ծառայողի պարտականությունների կատարմանը ցանկացած այլ ձևով խոչընդոտելը`

առաջացնում է տուգանք` հարյուր հազար դրամից երկու հարյուր հազար դրամի չափով:

5. Սույն հոդվածի 4-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` երկու հարյուր հազար դրամից չորս հարյուր հազար դրամի չափով:

6. Պրոբացիայի շահառուի կողմից պրոբացիայի ծառայողի որոշման հիման վրա իր օրգանիզմում ոգելից խմիչքների (ալկոհոլի), թմրամիջոցների, հոգեմետ (հոգեներգործուն), խիստ ներգործող կամ թունավոր նյութերի առկայության վերաբերյալ հետազոտություն անցնելուց խուսափելը կամ այն անցնելուց հրաժարվելը`

առաջացնում է տուգանք` հարյուր հազար դրամից երկու հարյուր հազար դրամի չափով:

7. Սույն հոդվածի 6-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` երկու հարյուր հազար դրամից չորս հարյուր հազար դրամի չափով:

**Հոդված 429. Անհետաձգելի միջամտության որոշումը կամ պաշտպանական որոշումը դիտավորությամբ չկատարելը**

1. «Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին» օրենքի 7-րդ հոդվածի 3-րդ մասի 5-րդ կետով, 8-րդ հոդվածի 5-րդ մասի 5-8-րդ կետերով նախատեսված պահանջներից որևէ մեկը ընտանիքում բռնություն գործադրած անձի կողմից դիտավորությամբ չկատարելը`

առաջացնում է տուգանք` ութսուն հազար դրամից հարյուր հազար դրամի չափով:

**Հոդված 430. Դատավորի նկատմամբ կարգապահական վարույթի վերաբերյալ տեղեկություններ հրապարակելը**

1. Դատավորի նկատմամբ կարգապահական վարույթ հարուցելու հաղորդում ներկայացրած անձի կողմից վարույթի վերաբերյալ տեղեկություններ հրապարակելը մինչև կարգապահական վարույթ հարուցած մարմնի կողմից դատավորին կարգապահական պատասխանատվության ենթարկելու միջնորդությամբ Բարձրագույն դատական խորհուրդ դիմելը՝

առաջացնում է տուգանք` երկու հարյուր հազար դրամի չափով:

2. Սույն հոդվածի 1-ի մասով նախատեսված արարքը, որը կատարել է Էթիկայի և կարգապահական հանձնաժողովի ոչ դատավոր անդամը՝

առաջացնում է տուգանք` չորս հարյուր հազար դրամի չափով:

**Հոդված 431. Դատարանի լրացուցիչ որոշումն առանց քննարկման թողնելը**

1. Պաշտոնատար անձի կողմից դատարանի լրացուցիչ որոշումն առանց քննարկման թողնելը կամ որոշման մեջ նշված խախտումները վերացնելու ուղղությամբ համապատասխան միջոցներ չձեռնարկելը՝

առաջացնում է տուգանք` հիսուն հազար դրամ դրամից հարյուր հազար դրամի չափով՝ որոշակի պաշտոններ զբաղեցնելու իրավունքից զրկելով՝ առավելագույնը վեց ամիս ժամկետով կամ առանց դրա:

**Հոդված 432. Ձերբակալվածներին և կալանավորվածներին պահելու վայրում, քրեակատարողական հիմնարկում պահվող անձին արգելված առարկաների հանձնելը կամ դրա փորձը**

1. Ձերբակալվածներին կամ կալանավորվածներին պահելու վայրում կամ քրեակատարողական հիմնարկում պահվող անձին արգելված առարկա հանձնելը կամ ցանկացած ձևով հանձնելու փորձը, եթե արարքը չի պարունակում հանցագործության հատկանիշներ`

առաջացնում է տուգանք` հարյուր հազար դրամից երեք հարյուր հազար դրամի չափով, պաշտոնատար անձի նկատմամբ` երեք հարյուր հազար դրամից հինգ հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` երկու հարյուր հազար դրամից չորս հարյուր հազար դրամի չափով, պաշտոնատար անձի նկատմամբ` չորս հարյուր հազար դրամից վեց հարյուր հազար դրամի չափով` որոշակի պաշտոններ զբաղեցնելու զբաղվելու իրավունքից զրկելով՝ մինչև վեց ամիս ժամկետով կամ առանց դրա

**ԳԼՈՒԽ 41.**

**ԸՆՏՐԱԿԱՆ ԻՐԱՎՈՒՆՔԻ ԴԵՄ ՈՒՂՂՎԱԾ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 433. Տեղամասային ընտրական հանձնաժողովի անդամի կողմից քվեարկության արդյունքների արձանագրությունը չստորագրելը, ընտրական կամ հանրաքվեի փաստաթղթերի պարկը տեղամասային ընտրական հանձնաժողովում սահմանված կարգով չփակելը, գրանցամատյանը օրենքով սահմանված կարգով չլրացնելը**

1. Տեղամասային ընտրական հանձնաժողովի անդամի կողմից քվեարկության արդյունքների, այդ թվում` հանրաքվեի, արձանագրությունը չստորագրելը, որի արդյունքով անհնարին չի դարձել հանձնաժողովի կողմից ընտրության կամ քվեարկության արդյունքների ամփոփումը`

առաջացնում է տուգանք` հարյուր հազար դրամից երեք հարյուր հազար դրամի չափով:

2. Ընտրական փաստաթղթերի, այդ թվում` հանրաքվեի, մեկանգամյա օգտագործման պարկը տեղամասային ընտրական հանձնաժողովում հանձնաժողովի նախագահի կողմից սահմանված կարգով չփակելը կամ դրա վրա չստորագրելը, որի արդյունքով անհնարին չի դարձել հանձնաժողովի կողմից ընտրության կամ քվեարկության արդյունքների ամփոփումը`

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

3. Ընտրական հանձնաժողովի գրանցամատյանը օրենքով սահմանված կարգով չլրացնելը, որի արդյունքով անհնարին չի դարձել հանձնաժողովի կողմից ընտրության կամ քվեարկության արդյունքների ամփոփումը`

առաջացնում է տուգանք` երեսուն հազար դրամից երեք հարյուր հազար դրամի չափով:

**Հոդված 434. Տեղամասային ընտրական հանձնաժողովին տրամադրվող ընտրողների գրանցում իրականացնող տեխնիկական սարքավորումը սպասարկող անձի (մասնագետի) կողմից քվեարկության օրն իր լիազորությունները չկատարելը կամ ոչ պատշաճ կատարելը, նրան փոխարինելուց հրաժարվելը**

1. Տեղամասային ընտրական հանձնաժողովին տրամադրվող ընտրողների գրանցում իրականացնող տեխնիկական սարքավորումը սպասարկող անձի (մասնագետի) կողմից քվեարկության օրն իր լիազորությունը չկատարելը կամ ոչ պատշաճ կատարելը

առաջացնում է տուգանք` հարյուր հազար դրամից երեք հարյուր հազար դրամի չափով:

2. Տեղամասային ընտրական հանձնաժողովի անդամի կողմից տեղամասային ընտարական հանձնաժողովին տրամադրվող ընտրողների գրանցում իրականացնող տեխնիկական սարքավորումը սպասարկող անձին փոխարինելուց հրաժարվելը`

առաջացնում է տուգանք` հարյուր հազար դրամից երեք հարյուր հազար դրամի չափով:

**Հոդված 435. Տեղամասային կենտրոնում կամ տեղամասային կենտրոնին հարող տարածքում գտնվելու կանոնները խախտելը**

1. Քվեարկության նախապատրաստման, քվեարկության կամ քվեարկության արդյունքների ամփոփման ժամանակ տեղամասային կենտրոնում կամ քվեարկության սենյակում ներկա լինելու իրավունք չունեցող անձի կողմից բանավոր նախազգուշացումից հետո տեղամասային կենտրոն պարբերաբար մտնելը կամ տեղամասային կենտրոնում ապօրինի գտնվելը, եթե արարքը չի պարունակում հանցագործության հատկանիշներ`

առաջացնում է տուգանք` հիսուն հազար դրամի չափով:

2. Քվեարկության սենյակում ներկա լինելու իրավունք ունեցող անձի կողմից օրենքով սահմանված կարգով իր վկայականը դիտավորությամբ տեսանելի ձևով չկրելը՝

առաջացնում է տուգանք` քսան հազար դրամի:

3. Քվեարկության օրը տեղամասային կենտրոնին, այդ թվում՝ տեղամասային կենտրոնի մուտքին հարող տարածքում մինչև 50 մետր շառավղով անձի բանավոր նախազգուշացումից հետո շարունակական ներկայությունը ընտրողի կամքի ազատ արտահայտման նկատմամբ վերահսկողության նպատակով, եթե արարքը չի պարունակում հանցագործության հատկանիշներ`

առաջացնում է տուգանք` հիսուն հազար դրամի չափով:

**Հոդված 436. Զանգվածային լրատվության միջոցներով նախընտրական կամ հանրաքվեի քարոզչության իրականացման կարգը խախտելը**

1. Զանգվածային լրատվության միջոցներով, այդ թվում` համացանցում գործող և պետական և տեղական ինքնակառավարման մարմինների հիմնադրած զանգվածային լրատվության միջոցները, բացառությամբ կուսակցությունների հիմնադրած մամուլի միջոցների, թեկնածուների կամ կուսակցությունների (կուսակցությունների դաշինքների) նախընտրական կամ հանրաքվեի քարոզչության իրականացման համար լրատվական գործունեություն իրականացնողի կողմից հավասար պայմաններ ( եթերաժամ, ծավալ, սակագին կամ այլն) չապահովելը`

առաջացնում է տուգանք` չորս հարյուր հազար դրամից վեց հարյուր հազար դրամի չափով:

2. Նախընտրականկամ հանրաքվեի քարոզչության իրականացման ժամանակահատվածում հանրային ռադիոյի և հանրային հեռուստատեսության լրատվական հաղորդումներում թեկնածուների կամ կուսակցությունների (կուսակցությունների դաշինքների) կողմից իրականացվող նախընտրական կամ հանրաքվեի քարոզչության վերաբերյալ լրատվական գործունեություն իրականացնողի կողմից ակնհայտ կողմնակալ կամ գնահատականներով տեղեկատվություն ներկայացնելը`

առաջացնում է տուգանք` լրատվական գործունեություն իրականացնողի նկատմամբ` վեց հարյուր հազար դրամից ութ հարյուր հազար դրամի չափով:

3. Օրենքով սահմանված կարգով որպես թեկնածու գրանցվելուց հետո` մինչև ընտրությունների ավարտն ընկած ժամանակահատվածը, վերգետնյա եթերային հեռարձակում իրականացնող ռադիոընկերությունների կամ հեռուստաընկերությունների՝ որպես թեկնածու գրանցված աշխատակիցների կամ աշխատանքային կամ ծառայությունների վճարովի մատուցման պայմանագիր ունեցող անձանց  կողմից ընտրություններ լուսաբանելը կամ հեռուստառադիոհաղորդում (հեռուստահաղորդում կամ ռադիոհաղորդում) վարելը, բացառությամբ օրենքով նախատեսված դեպքերի`

առաջացնում է տուգանք` վեց հարյուր հազար դրամից ութ հարյուր հազար դրամի չափով:

4. Նախընտրական կամ հանրաքվեի քարոզչության իրականացման համար օրենքով սահմանված ժամանակահատվածում նախընտրական կամ հանրաքվեի քարոզչությանը վերաբերող հեռուստառադիոհաղորդումները (հեռուստահաղորդումները կամ ռադիոհաղորդումները) առևտրային գովազդով ընդմիջելը`

առաջացնում է տուգանք` լրատվական գործունեություն իրականացնողի նկատմամբ` երեք հարյուր հազար դրամից հինգ հարյուր հազար դրամի չափով:

**Հոդված 437. Քարոզչություն իրականացնելու իրավունք չունեցող անձի կողմից նախընտրական կամ հանրաքվեի քարոզչություն իրականացնելը և այդ նպատակով վարչական ռեսուրսն օգտագործելը, ինչպես նաև քվեարկության և հանրաքվեի քվեարկության օրը կամ դրան նախորդող օրը քարոզչություն կատարելը**

1. Քարոզչության իրականացման համար օրենքով սահմանված ժամանակահատվածում նախընտրական կամ հանրաքվեի քարոզչություն իրականացնելու իրավունք չունեցող անձի կողմից նախընտրական կամ հանրաքվեի քարոզչություն իրականացնելը, այդ թվում` ցանկացած բնույթի քարոզչական նյութ տարածելը`

առաջացնում է տուգանք` ֆիզիկական և իրավաբանական անձի համար` հարյուր հազար դրամից երկու հարյուր հազար դրամի չափով, պաշտոնատար անձի համար` երկու հարյուր հազար դրամից չորս հարյուր հազար դրամի չափով: 2. Նախընտրական կամ հանրաքվեի քարոզչության նպատակով օրենքով սահմանված անձանց կողմից վարչական ռեսուրսի օգտագործումը, այդ թվում՝ ծառայողական պարտականությունների իրականացման համար տրամադրված ֆինանսական, տեղեկատվական միջոցները, տարածքները, տրանսպորտային և կապի միջոցները, նյութական ու մարդկային ռեսուրսները, բացառությամբ «Հատուկ պետական պաշտպանության ենթակա անձանց անվտանգության ապահովման մասին» օրենքով պետական պահպանության ենթակա բարձրաստիճան պաշտոնատար անձանց նկատմամբ կիրառվող անվտանգության միջոցառումների, օգտագործելը կամ թեկնածուին, ընտրություններին մասնակցող կուսակցությանը, կողմ կամ դեմ քվեարկելուն ուղղված ուղղակի կամ անուղղակի կոչերը պաշտոնեական լիազորություններն իրականացնելիս կամ պաշտոնեական դիրքի ցանկացած չարաշահումը՝ ընտրությունների ժամանակ առավելություն ստանալու համար, եթե արարքը չի պարունակում հանցագործության հատկանիշներ`

առաջացնում է տուգանք` ֆիզիկական անձի և իրավաբանական անձի նկատմամբ` երկու հարյուր հազար դրամից չորս հարյուր հազար դրամի չափով, պաշտոնատար անձի նկատմամբ` չորս հարյուր հազար դրամից ութ հարյուր հազար դրամի չափով:

3. Սույն հոդվածում «վարչական ռեսուրս» հասկացությունը օգտագործված է «Ընտրական օրենսգիրք» սահմանադրական օրենքի 23-րդ հոդվածով սահմանված իմաստով:

4**.** Քվեարկության օրը կամ դրան նախորդող օրը հրապարակային ելույթների կամ հրապարակային միջոցառումների միջոցով նախընտրական կամ հանրաքվեի քարոզչություն իրականացնելը`

առաջացնում է տուգանք՝ չորս հարյուր հազար դրամից վեց հարյուր հազար դրամի չափով։

5. Քվեարկության կամ դրան նախորդող օրը նախընտրական կամ հանրաքվեի քարոզչությունը զանգվածային լրատվության միջոցներով, այդ թվում՝ կաբելային (մալուխային) ցանցով, արբանյակային կապով կամ վերգետնյա եթերային հեռարձակմամբ տեսալսողական մեդիածառայություն մատուցողների կողմից կամ համացանցում գովազդի միջոցով`

առաջացնում է տուգանք` չորս հարյուր հազար դրամից վեց հարյուր հազար դրամի չափով, իսկ լրատվական գործունեություն իրականացնող անձի նկատմամբ` հինգ հարյուր հազար դրամից յոթհարյուր հազար դրամի չափով:

**Հոդված 438. Թեկնածուների, կուսակցությունների (կուսակցությունների դաշինքների) վարկանիշների վերաբերյալ սոցիոլոգիական հարցումների հրապարակման համար սահմանված կարգը խախտելը**

1. Նախընտրական քարոզչության իրականացման համար օրենքով սահմանված ժամանակահատվածում թեկնածուների կամ կուսակցությունների (կուսակցությունների դաշինքների) վարկանիշների վերաբերյալ սոցիոլոգիական կամ լրագրողական հարցում հրապարակելիս դրանում օրենքով սահմանված տեղեկությունները չնշելը`

առաջացնում է տուգանք` ֆիզիկական անձի նկատմամբ՝ հարյուր հազար դրամից երկու հարյուր հազար դրամի չափով, իրավաբանական անձի նկատմամբ` երեք հարյուր հազար դրամից հինգ հարյուր հազար դրամի չափով:

2. Քվեարկության նախորդ օրը, ինչպես նաև քվեարկության օրը՝ մինչև ժամը 20.00-ն, զանգվածային լրատվության միջոցներով, այդ թվում՝ կաբելային (մալուխային) ցանցով, արբանյակային կապով կամ վերգետնյա եթերային հեռարձակում իրականացնող հեռուստատեսությամբ, ռադիոյով կամ տպագիր մամուլով, կամ համացանցի միջոցով թեկնածուների, ընտրություններին մասնակցող կուսակցությունների (կուսակցությունների դաշինքների) վերաբերյալ սոցիոլոգիական կամ լրագրողական հարցման արդյունքները կամ դրանց վերաբերյալ տեղեկատվություն հրապարակելը՝

առաջացնում է տուգանք` վեց հարյուր հազար դրամից ութ հարյուր հազար դրամի չափով։

3. Միևնույն ընտրության ժամանակ սույն հոդվածի 1-2-րդ մասերով սահմանված արարքներից որևէ մեկը կրկին կատարելը`

առաջացնում է տուգանք` մեկ միլիոն երկու հարյուր հազար դրամից մեկ միլիոն վեց հարյուր հազար դրամի չափով:

4. Միևնույն ընտրության ժամանակ սույն հոդվածի 1-2-րդ մասերով սահմանված արարքը երեք կամ երեքից ավելի անգամ կատարելը`

առաջացնում է տուգանք` սույն հոդվածի 3-րդ մասով սահմանված տուգանքի չափի կրկնապատիկի չափով։

**Հոդված 439. Օրենքով սահմանված վավերապայմանների բացակայությամբ քարոզչական տպագիր նյութեր տարածելը և** **քարոզչական պաստառները  վնասելը**

1. Նախընտրական կամ հանրաքվեի քարոզչության իրականացման համար օրենքով սահմանված ժամանակահատվածում քարոզչական տպագիր նյութի պատվիրատուի, տպագրող կազմակերպության կամ տպաքանակի վերաբերյալ տեղեկություններ չպարունակող քարոզչական տպագիր նյութեր տարածելը`

առաջացնում է տուգանք` հարյուր հազար դրամից հինգ հարյուր հազար դրամի չափով:

2. Նախընտրական կամ հանրաքվեի քարոզչության իրականացման համար օրենքով սահմանված ժամանակահատվածում քարոզչական պաստառներ փակցնելու համար առանձնացված տեղերում փակցված քարոզչական պաստառները դիտավորությամբ պոկելը, պատռելը, դրանց վրա գրառումներ կատարելը կամ որևէ այլ եղանակով վնասելը`

առաջացնում է տուգանք` հիսուն հազար դրամից հարյուր հազար դրամի չափով:

**Հոդված 440. Թեկնածուների, համամասնական ընտրակարգով ընտրություններին մասնակցող կուսակցությունների (կուսակցությունների դաշինքների) կողմից նախընտրական քարոզչության սահմանված կարգի խախտման դեպքում ընտրական հանձնաժողովի խախտումը վերացնելու որոշման պահանջները չկատարելը**

1.Թեկնածուների կամ կուսակցությունների (կուսակցությունների դաշինքների) կողմից նախընտրական քարոզչության օրենքով սահմանված կարգի խախտման դեպքում ընտրական հանձնաժողովի` խախտումը վերացնելու որոշման պահանջները` դրանում նշված ժամկետներում չկատարելը կամ խախտումը վերացնելու մասին ընտրական հանձնաժողովին գրավոր չտեղեկացնելը

առաջացնում է տուգանք` Ազգային ժողովի, Երևանի, Գյումրու կամ Վանաձորի ավագանու ընտրությունների դեպքում կուսակցության, կուսակցությունների դաշինքի նկատմամբ՝ հարյուր հազար դրամից երկու հարյուր հազար դրամի չափով, համայնքի ղեկավարի կամ ավագանու անդամի ընտրությունների դեպքում՝ թեկնածուի նկատմամբ` հիսուն հազար դրամից հարյուր հազար դրամի չափով։

2. Միևնույն ընտրության ժամանակ սույն հոդվածի 1-ին մասով սահմանված արարքը կրկին կամ դրանից ավելի անգամ կատարելը`

առաջացնում է տուգանք` սույն հոդվածի 1-ին մասով սահմանված տուգանքի չափի կրկնապատիկի չափով։

**Հոդված 441. Թեկնածուի (կուսակցության կամ կուսակցությունների դաշինքի) կողմից նախընտրական կամ հանրաքվեի քարոզչական նախաձեռնության կողմից հիմնադրամ չբացելը, հիմնադրամում եղած միջոցների օգտագործման վերաբերյալ հայտարարագիր չներկայացնելը**

1. Ազգային ժողովի կամ համամասնական ընտրակարգով անցկացվող համայնքի ավագանու ընտրությունների դեպքում ընտրություններին մասնակցող կուսակցությունների (կուսակցությունների դաշինքների), կամ օրենքով սահմանված դեպքերում մեծամասնական ընտրակարգով ընտրվող համայնքի ղեկավարի կամ ավագանու անդամի թեկնածուի կողմից նախընտրական հիմնադրամ չբացելը`

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

2. Ազգային ժողովի ընտրությունների ժամանակ օրենքով սահմանված՝ նախընտրական քարոզչության ծախսերը նախընտրական հիմնադրամից կամ հանրաքվեի քարոզչության ծախսերը հանրաքվեի քարոզչության ֆինանսավորման հիմնադրամից մանր չափով չկատարելը կամ Ազգային ժողովի ընտրությունների ժամանակ նախընտրական հիմնադրամ կամ հանրաքվեի քարոզչության ֆինանսավորման հիմնադրամ կատարված նվիրատվությունների և դրանց օգտագործման վերաբերյալ հայտարարագրում քարոզչության նպատակով ձեռք բերված ապրանքը կամ մատուցված ծառայությունը շուկայական արժեքով չներառելը (եթե դա ձեռք է բերվել կամ մատուցվել է անհատույց կամ շուկայական արժեքից ցածր գնով կամ մինչև նախընտրական հիմնադրամի կամ հանրաքվեի քարոզչության ֆինանսավորման հիմնադրամի ձևավորումը), որը կազմել է մանր չափ`

առաջացնում է տուգանք` հինգ հարյուր հազար դրամից ութ հարյուր հազար դրամի չափով:

3. Համամասնական ընտրակարգով անցկացվող համայնքի ավագանու ընտրությունների դեպքում ընտրություններին մասնակցող կուսակցությունների (կուսակցությունների դաշինքների), կամ օրենքով սահմանված դեպքերում մեծամասնական ընտրակարգով ընտրվող համայնքի ղեկավարի կամ ավագանու անդամի թեկնածուի կողմից նախընտրական հիմնադրամ կատարված նվիրատվությունների և դրանց օգտագործման վերաբերյալ հայտարարագիրը օրենքով սահմանված ժամկետում չներկայացնելը կամ օրենքով սահմանված կարգի խախտմամբ ներկայացնելը`

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

4. Համամասնական ընտրակարգով անցկացվող համայնքի ավագանու ընտրությունների դեպքում ընտրություններին մասնակցող կուսակցությունների (կուսակցությունների դաշինքների), կամ օրենքով սահմանված դեպքերում մեծամասնական ընտրակարգով ընտրվող համայնքի ղեկավարի կամ ավագանու անդամի թեկնածուի կողմից նախընտրական քարոզչության ծախսերը նախընտրական հիմնադրամից չկատարելը`

առաջացնում է տուգանք` չորս հարյուր հազար դրամից յոթ հարյուր հազար դրամի չափով:

5. Սույն հոդվածի իմաստով՝ մանր չափ է համարվում 10 միլիոն դրամը չգերազանցող գումարը։

**Հոդված 442. Կուսակցության ստացած և ծախսած միջոցների մասին հաշվետվություն չներկայացնելը, չհրապարակելը, ինչպես նաև կուսակցությանը հատկացումները կանխիկ ձևով կատարելը, կուսակցությունների կողմից ստացված նվիրատվությունների տնօրինման կարգը խախտելը,** կ**ուսակցության օգտին ապօրինի նվիրատվություն ներգրավելը և օրենքով սահմանված չափը խախտելը**

1. Հաշվետու տարվա ընթացքում կուսակցության ստացած և ծախսած միջոցների մասին հաշվետվությունը լիազոր մարմին օրենսդրությամբ սահմանված ժամկետում կամ կարգով չներկայացնելը կամ չհրապարակելը`

առաջացնում է տուգանք` քառասուն հազար դրամից հիսուն հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ ամսվա ընթացքում կրկին կատարելը՝

առաջացնում է տուգանք` երկու հարյուր հազար դրամից չորս հարյուր հազար դրամի չափով:

3. Կուսակցության հրապարակած կամ լիազոր մարմին ներկայացրած հաշվետվության հավաստիությունը ստուգելու համար լիազոր մարմնի պահանջի դեպքում օրենսդրությամբ սահմանված փաստաթղթերը սահմանված ժամկետում չտրամադրելը՝

առաջացնում է տուգանք` ութսուն հազար դրամից հարյուր հազար դրամի չափով:

4. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ ամսվա ընթացքում կրկին կատարելը՝

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

5. Կուսակցությանն օրենքով սահմանված նվիրատվություններն անկանխիկ չկատարելը`

առաջացնում է տուգանք՝ ֆիզիկական անձի նկատմամբ՝ երեսուն հազար դրամից հիսուն հազար դրամի չափով, իրավաբանական անձի նկատմամբ՝ հարյուր հազար դրամից երկու հարյուր հազար դրամի չափով:

6. Սույն հոդվածի 5-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ ֆիզիկական անձի նկատմամբ՝ հարյուր հազար դրամից երկու հարյուր հազար դրամի չափով, իրավաբանական անձի նկատմամբ՝ երեք հարյուր հազար դրամից չորս հարյուր հազար դրամի չափով:

7. Կուսակցության կողմից դրամական վճարումների հաշվարկները անկանխիկ չկատարելը՝

առաջացնում է տուգանք` հարյուր հազար դրամից երկու հարյուր հազար դրամի չափով:

8. Սույն հոդվածի 7-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ ֆիզիկական անձի նկատմամբ՝ հարյուր հազար դրամից երկու հարյուր հազար դրամի չափով, իրավաբանական անձի նկատմամբ՝ երեք հարյուր հազար դրամից չորս հարյուր հազար դրամի չափով:

առաջացնում է տուգանք` երեք հարյուր հազար դրամից չորս հարյուր հազար դրամի չափով:

9. Կուսակցությունների կողմից օրենսդրությամբ սահմանված չափից ավելի կամ չթույլատրված նվիրատվությունները պետական բյուջե կամ նվիրատուին փոխանցելու՝ օրենսդրությամբ սահմանված պահանջն օրենսդրությամբ սահմանված ժամկետներում չկատարելը՝

առաջացնում է տուգանք` հարյուր հազար դրամից հարյուր հիսուն հազար դրամի չափով:

10. Սույն հոդվածի 9-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ ամսվա ընթացքում կրկին կատարելը՝

առաջացնում է տուգանք` երկու հարյուր հազար դրամից երկու հարյուր հիսուն հազար դրամի չափով:

11. Կուսակցության անդամի կողմից կուսակցության օգտին օրենքով չթույլատրված աղբյուրից մանր չափերով կամ օրենքով սահմանված առավելագույն չափը մանր չափերով գերազանցող նվիրատվություն ներգրավելը՝

առաջացնում է տուգանք` երկու հարյուր հազար դրամից հինգ հարյուր հազար դրամի չափով:

12. Անձի կողմից կուսակցությանը նվիրատվություն կատարելու՝ օրենքով սահմանված չափը չգերազանցելու արգելքը կամ օրենքով չթույլատրված աղբյուրներից նվիրատվությունների արգելքը այլ անձի անունից նվիրատվություն ձևակերպելու եղանակով շրջանցելը, որը կատարվել է մանր չափերով՝

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

13. Իրավաբանական անձի անունից կուսակցությանը մանր չափով նվիրատվություն կատարելը՝

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

14. Նվիրատուի կողմից կուսակցությանը նվիրատվություն կատարելու՝ օրենքով սահմանված առավելագույն չափը մանր չափերով գերազանցելը՝

առաջացնում է տուգանք` երեք հարյուր հազար դրամից չորս հարյուր հազար դրամի չափով:

15. Բանկի կամ վարկային կազմակերպության կողմից «Կուսակցությունների մասին» օրենքի արգելված պայմաններով վարկի տոկոսները նվազեցնելը կամ ավանդի տոկոսները բարձրացնելը կամ վարկը կամ դրանց տոկոսները ամբողջությամբ կամ մասնակի վճարելու պարտականությունից կուսակցությանն ազատելը (պարտքը ներելը) կամ պայմանագիրը կնքելուց հետո վարկի տոկոսադրույքի վերանայումը, որի արդյունքում տոկոսադրույքը շուկայականից էականորեն նվազում է, կամ այդ պայմանագրերի հետ փոխկապակցված գրավի պայմանագիրը վաղաժամկետ լուծելը կամ պայմանագրի պայմանների այնպիսի փոփոխությունները, որոնք կարող են դիտվել ակնհայտ անհավասար այլ անձանց հետ կնքվող համանման պայմանագրերի պայմանների համեմատ կամ փաստացի կարող են հավասարվել պարտքը ներելուն (օրենքով չթույլատրված նվիրատվություն)՝

առաջացնում է տուգանք` չորս հարյուր հազար դրամից ութ հարյուր հազար դրամի չափով:

16.  Կուսակցության կողմից իր ղեկավար մարմնում հայտարարատու պաշտոնատար անձին պաշտոնի նշանակելու կամ պաշտոնից ազատելու մասին եռօրյա ժամկետում Կոռուպցիայի կանխարգելման հանձնաժողովին չծանուցելը՝

առաջացնում է տուգանք՝ քառասուն հազար դրամից ութսուն հազար դրամի չափով:

17. Սույն հոդվածի 11-14-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ ամսվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի առավելագույն չափի կրկնապատիկի չափով:

18. Սույն հոդվածի իմաստով՝ մանր չափ է համարվում մեկ միլիոն դրամը չգերազանցող գումարին համարժեք նվիրատվությունը:

**ԳԼՈՒԽ 41.**

**ԶԻՆՎՈՐԱԿԱՆ ԾԱՌԱՅՈՒԹՅԱՆ ՍԱՀՄԱՆՎԱԾ ԿԱՐԳԻ ԴԵՄ ՈԻՂՂՎԱԾ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 443. Զինվորական հաշվառման կանոնները խախտելը**

1. Զինապարտի կողմից օրենքով սահմանված զինվորական հաշվառման կանոնները խախտելը`

առաջացնում է նախազգուշացում կամ տուգանք` տասը հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ քսան հազար դրամի չափով:

3. Ըստ բնակության վայրի զինվորական հաշվառման չներկայացած զինապարտներին պետական կամ տեղական ինքնակառավարման մարմինների, անկախ կազմակերպական-իրավական ձևից գործատու կազմակերպությունների կամ ուսումնական հաստատությունների կամ դրանց իրավասու անձի կողմից աշխատանքի կամ սովորելու ընդունելը, եթե վերջիններիս հասանելի է եղել այդ տեղեկությունը`

առաջացնում է տուգանք` երեսուն հազար դրամից հիսուն հազար դրամի չափով:

4. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո ` մեկ տարվա ընթացքում կրկին կատարելը՝

առաջացնում է տուգանք` ութսուն հազար դրամից հարյուր հազար դրամի չափով:

**Հոդված 444. Զորակոչային տեղամասերի կցագրման ենթակա անձի ցուցակները սահմանված ժամկետում չներկայացնելը, զինապարտների գրանցամատյան չվարելը**

 1. Զինվորական հաշվառման ենթակա անձանց ցուցակները կամ նրանց վերաբերյալ անհրաժեշտ տվյալները պետական կամ տեղական ինքնակառավարման մարմինների, անկախ կազմակերպական-իրավական ձևից գործատու կազմակերպությունների կամ ուսումնական հաստատությունների իրավասու անձի կողմից զինվորական կոմիսարիատ ժամանակին կամ սահմանված ձևով չներկայացնելը կամ զինապարտների գրանցամատյան չվարելը`

առաջացնում է տուգանք` երեսուն հազար դրամից հիսուն հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո ` մեկ տարվա ընթացքում կրկին կատարելը՝

առաջացնում է տուգանք՝ ութսուն հազար դրամից հարյուր հազար դրամի չափով:

**Հոդված 445. Զինապարտներին  զինվորական կոմիսարիատներ կանչելու մասին նրանց ծանուցելը չապահովելը**

1. Պետական կամ տեղական ինքնակառավարման մարմինների, անկախ կազմակերպական-իրավական ձևից գործատու կազմակերպությունների կամ ուսումնական հաստատությունների իրավասու անձի կողմից համապատասխան զինվորական կոմիսարիատի պահանջով զինապարտին զինվորական կոմիսարիատ կանչվելու մասին հնարավոր կամ մատչելի միջոցներով ծանուցումն ապահովելուն ուղղված միջոցներ չձեռնարկելը`

առաջացնում է տուգանք` երեսուն հազար դրամից հիսուն հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` ութսուն հազար դրամից հարյուր հազար դրամի չափով:

**Հոդված 446. Բժշկասոցիալական փորձաքննական հանձնաժողովների պաշտոնատար անձի կողմից զինապարտների  հաշմանդամության վերաբերյալ տեղեկություններ ժամանակին չհաղորդելը**

1. Բժշկասոցիալական փորձաքննական հանձնաժողովների պաշտոնատար անձի կողմից, որոնց վրա դրված է հաշմանդամ ճանաչված զինապարտների մասին, անկախ հաշմանդամության խմբից, զինվորական կոմիսարիատներին տեղեկություններ չհաղորդելը կամ ժամանակին չհաղորդելը`

առաջացնում է տուգանք` երեսուն հազար դրամից հիսուն հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` ութսուն հազար դրամից հարյուր հազար դրամի չափով:

**Հոդված  447. Զինապարտների  քաղաքացիական կացության ակտերի գրանցումների փոփոխությունների մասին տեղեկությունները զինվորական կոմիսարիատներին ժամանակին չհաղորդելը կամ ոչ պատշաճ հաղորդելը**

1. Զինապարտների կողմից ազգանունները, անունները կամ հայրանունները փոխելու, քաղաքացիական կացության ակտերի գրանցման մեջ ծննդյան տարեթվի կամ ծննդավայրի վերաբերյալ փոփոխություններ մտցնելու մասին կամ զինապարտների մահվան գրանցման դեպքերի մասին զինվորական կոմիսարիատներին քաղաքացիական կացության ակտերի գրանցման մարմինների պաշտոնատար անձի կողմից ժամանակին տեղեկություններ չհաղորդելը կամ ոչ պատշաճ հաղորդելը`

առաջացնում է տուգանք` երեսուն հազար դրամից հիսուն հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` ութսուն հազար դրամից հարյուր հազար դրամի չափով:

**Հոդված  448. Զինվորական վարժանքներից և զորավարժություններից խուսափելը**

1. Պահեստազորում հաշվառված զինապարտ քաղաքացիների կողմից զինվորական վարժանքներից (հրամանատարաշտաբային, շտաբային, զինվորական մարզումներ) կամ զորավարժություններից (զորախաղերից), բացառությամբ վարժական հավաքներից, խուսափելը, որը կատարվել է զինկոմիսարիատի կողմից տրված ծանուցագրում նշված ժամկետում առանց հարգելի պատճառների զինկոմիսարիատ չներկայանալու կամ զինվորական վարժանքների կամ զորավարժությունների անցկացման վայր չներկայանալու ձևով կամ վայրը ինքնակամ թողնելու ձևով՝

առաջացնում է տուգանք` քսան հազար դրամից հիսուն հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` հիսուն հազար դրամից ութսուն հազար դրամի չափով:

3. Սույն հոդվածի 1-ին մասի իմաստով հարգելի պատճառներ են համարվում քաղաքացու կողմից բժշկական օգնություն և սպասարկում իրականացնող կազմակերպությունում հիվանդանոցային պայմաններում բուժման մեջ կամ Հայաստանի Հանրապետությունից դուրս գտնվելու, ժամանակավոր անաշխատունակությամբ պայմանավորված այլ հանգամանքները կամ այլ օբյեկտիվ պատճառները, որոնք օբյեկտիվորեն հնարավորություն չեն տալիս քաղաքացուն ներկայանալու զինվորական կոմիսարիատ կամ զինվորական վարժանքների կամ զորավարժությունների անցկացման վայր:

**Հոդված  449. Ռազմատրանսպորտային պարտականություն ունեցող մարմինների կողմից իրենց պարտականությունը չկատարելը կամ ոչ պատշաճ կատարելը**

1. Ռազմատրանսպորտային պարտականություն ունեցող մարմնի կողմից պաշտպանության նպատակով օգտագործվող տրանսպորտային միջոցները տեխնիկապես սարքին կամ շահագործման համար պիտանի վիճակում չպահելը, որը հանգեցրել է խաղաղ ժամանակ օրենքով սահմանված կարգով անցկացվող վարժական, զինվորական վարժանքներին (հրամանատարաշտաբային, շտաբային, զինվորական մարզումներ) կամ զորավարժություններին (զորախաղեր) այդ տրանսպորտային միջոցների ներգրավման անհնարինության կամ այդ տրանսպորտային միջոցները տարածքային զինվորական կոմիսարիատի ծանուցագրում նշված վայր կամ ժամկետում չներկայացնելը՝

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

2. Ռազմատրանսպորտային պարտականություն ունեցող մարմնի կողմից պաշտպանության նպատակով օգտագործվող տրանսպորտային միջոցները ռազմական դրության ժամանակ տեխնիկապես սարքին կամ շահագործման համար պիտանի վիճակում չպահելը, որը հանգեցրել է ռազմական դրության ժամանակ տրանսպորտային միջոցների ներգրավման անհնարինության կամ այդ տրանսպորտային միջոցները տարածքային զինվորական կոմիսարիատի ծանուցագրում նշված վայր կամ ժամկետում չներկայացնելը՝

առաջացնում է տուգանք` ութ հարյուր հազար դրամից մեկ միլիոն դրամի չափով:

3. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` երկու հարյուր հիսուն հազար դրամից երեք հարյուր հազար դրամի չափով:

4. Սույն հոդվածում «ռազմատրանսպորտային պարտականություն» և «ռազմատրանսպորտային պարտականություն ունեցող մարմին» հասկացությունները օգտագործված են «Պաշտպանության մասին» օրենքով սահմանված իմաստով:

**Հոդված  450. Զինվորական ծառայության մեջ չգտնվող և զինվորական համազգեստ կրելու իրավունք չունեցող անձի կողմից զինվորական համազգեստ կրելը**

1. Զինծառայողների համար սահմանված զինվորական համազգեստը կամ դրա տարբերանշանները զինվորական ծառայության մեջ չգտնվող կամ զինվորական համազգեստ կրելու իրավունք չունեցող անձի կողմից կրելը՝

առաջացնում է տուգանք` հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով՝ վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ կամ առանց դրա:

**Հոդված  451.Նյութական պահուստի օրենսդրության պահանջների խախտումը**

1. Պետական պահուստի նյութական արժեքների պակասորդի կամ ինքնակամ օգտագործման հայտնաբերումը՝

 առաջացնում է նախազգուշացում:

2. Սույն հոդվածի 1-ին մասով սահմանված վարչական տույժի կիրառումից հետո 30 օրվա ընթացքում պետական պահուստում նյութական արժեքների պակասորդը չվերականգնելը պահպանող կազմակերպության կողմից՝

 առաջացնում է տուգանք` պակաս կամ ինքնակամ օգտագործված ապրանքների արժեքի 10 տոկոսի չափով,

3. Սույն հոդվածի -ին մասով սահմանված վարչական տույժի կիրառումից հետո 60 օրվա ընթացքում պետական պահուստում նյութական արժեքների պակասորդը չվերականգնելը պահպանող կազմակերպության կողմից`

առաջացնում է տուգանք` պակաս կամ ինքնակամ օգտագործված ապրանքների արժեքի 100 տոկոսի չափով:

4. Պահպանող կազմակերպության կողմից պետական պահուստի նյութական արժեքների փչացումը՝

 առաջացնում է նախազգուշացում:

5. Սույն հոդվածի 4-րդ մասով սահմանված վարչական տույժի կիրառումից հետո՝ 30 օրվա ընթացքում, փչացած նյութական արժեքների լրիվ փոխարինումը չկատարելը պահպանող կազմակերպության կողմից՝

 առաջացնում է տուգանք՝ փչացած ապրանքների արժեքի 10 տոկոսի չափով:

6. Սույն հոդվածի 4-րդ մասով սահմանված վարչական տույժի կիրառումից հետո՝ 60 օրվա ընթացքում փչացած նյութական արժեքների լրիվ փոխարինումը չկատարելը պահպանող կազմակերպության կողմից ՝

առաջացնում է տուգանք՝ փչացած ապրանքների արժեքի 100 տոկոսի չափով:

7. Զորահավաքային պահուստ ձևավորելու առաջադրանքը կամ ռազմավարական պաշարների պահուստի կուտակումը սահմանված ժամկետներում չկատարելը՝

 առաջացնում է նախազգուշացում:

8. Սույն հոդվածի 7-րդ մասով սահմանված վարչական տույժի կիրառումից հետո՝ 30 օրվա ընթացքում, պահպանող կազմակերպության կողմից զորահավաքային պահուստ ձևավորելու առաջադրանքը կամ ռազմավարական պաշարների պահուստի կուտակումը չկատարելը՝

 առաջացնում է տուգանք՝ չկուտակված ապրանքների արժեքի 10 տոկոսի չափով,

9. Սույն հոդվածի 7-րդ մասով սահմանված վարչական տույժի կիրառումից հետո` 60 օրվա ընթացքում պահպանող կազմակերպության կողմից զորահավաքային պահուստ ձևավորելու առաջադրանքը կամ ռազմավարական պաշարների պահուստի կուտակումը չկատարելը՝

 առաջացնում է տուգանք՝ չկուտակված ապրանքների արժեքի 100 տոկոսի չափով:

10. Զորահավաքային կամ ռազմավարական պաշարների պահուստի պակասորդի կամ ինքնակամ օգտագործման հայտնաբերումը՝

 առաջացնում է նախազգուշացում:

11. Սույն հոդվածի 10-րդ մասով սահմանված վարչական տույժի կիրառումից հետո` 30 օրվա ընթացքում պահպանող կազմակերպության կողմից ինքնակամ օգտագործված կամ պակաս ապրանքները զորահավաքային կամ ռազմավարական պաշարների պահուստում չվերականգնելը՝

 առաջացնում է տուգանք՝ ինքնակամ օգտագործված կամ պակաս ապրանքների արժեքի 10 տոկոսի չափով,

12. Սույն հոդվածի 10-րդ մասով սահմանված վարչական տույժի կիրառումից հետո` 60 օրվա ընթացքում պահպանող կազմակերպության կողմից ինքնակամ օգտագործված կամ պակաս ապրանքները զորահավաքային կամ ռազմավարական պաշարների պահուստում չվերականգնելը՝

առաջացնում է տուգանք՝ ինքնակամ օգտագործված կամ պակաս ապրանքների արժեքի 100 տոկոսի չափով:

13. Պահպանող կազմակերպության կողմից զորահավաքային պահուստում հաստատված անվանացանկին, տեխնիկական պայմաններին կամ սահմանված որակական հատկանիշներին չհամապատասխանող ապրանքներ ամբարելը կամ պահելը, կամ ապրանքների պահպանման ժամկետները գերազանցելը՝

 առաջացնում է նախազգուշացում:

14. Սույն հոդվածի 13-րդ մասով սահմանված վարչական տույժի կիրառումից հետո՝ 30 օրվա ընթացքում, պահպանող կազմակերպության կողմից անվանացանկին, տեխնիկական պայմաններին կամ սահմանված որակական հատկանիշներին համապատասխանող պահպանման ժամկետները չգերազանցած համապատասխան նյութական արժեքներ չամբարելը՝

 առաջացնում է տուգանք՝ անվանացանկին, տեխնիկական պայմաններին կամ սահմանված որակական հատկանիշներին չհամապատասխանող կամ պահպանման ժամկետները գերազանցած ապրանքների արժեքի 10 տոկոսի չափով:

15. Սույն հոդվածի 13-րդ մասով սահմանված վարչական տույժի կիրառումից հետո՝ 60 օրվա ընթացքում պահպանող կազմակերպության կողմից անվանացանկին, տեխնիկական պայմաններին կամ սահմանված որակական հատկանիշներին համապատասխանող պահպանման ժամկետները չգերազանցած համապատասխան նյութական արժեքներ չամբարելը՝

 առաջացնում է տուգանք՝ անվանացանկին, տեխնիկական պայմաններին կամ սահմանված որակական հատկանիշներին չհամապատասխանող կամ պահպանման ժամկետները գերազանցած ապրանքների արժեքի 100 տոկոսի չափով:

16. Սույն հոդվածում հասկացություններն օգտագործված են «Նյութական պահուստի մասին» օրենքով սահմանված իմաստով:

**ԳԼՈՒԽ 42.**

**ՏՐԱՆՍՊՈՐՏԻ ՇԱՀԱԳՈՐԾՄԱՆ, ՃԱՆԱՊԱՐՀԱՅԻՆ ԵՐԹԵՎԵԿՈՒԹՅԱՆ ԱՆՎՏԱՆԳՈՒԹՅԱՆ ԱՊԱՀՈՎՄԱՆ, ՃԱՆԱՊԱՐՀԱՅԻՆ ՏՆՏԵՍՈՒԹՅԱՆ ԲՆԱԳԱՎԱՌՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 452.** **Երթևեկության կարգի պահպանման և անվտանգության կանոնների խախտումը երկաթուղային տրանսպորտում**

1. Երկաթուղային գծերը, պաշտպանական անտառտնկարկները, ձնապաշտպան ցանկապատերը կամ գծային օբյեկտները դիտավորությամբ կամ անզգուշությամբ վնասելը`

առաջացնում է տուգանք` հինգ հազար դրամից տասը հազար դրամի չափով:

2. Երկաթուղային գծերի վրա դիտավորությամբ կամ անզգուշությամբ իրեր դնելը, կամ հպակային ցանցի, օդային գծերի հենարանների, հատուկ կառուցվածքների կամ արհեստական կառույցների վրա բարձրանալը, կամ նշանները, ցուցատախտակները կամ տեղեկատվության այլ կրիչները դիտավորությամբ կամ անզգուշությամբ վնասելը, ծածկելը, հանելը կամ ինքնակամ տեղակայելը, կամ չսահմանված տեղերով երկաթուղու գծերի վրայով դիտավորությամբ կամ անզգուշությամբ երթևեկելը կամ անցնելը, կամ երկաթուղու ազդանշանային, կապի կառուցվածքները կամ սարքերը դիտավորությամբ կամ անզգուշությամբ վնասելը, ոչնչացնելը կամ այլ կերպ վնասելը կամ վագոնների ոտնակների կամ տանիքների վրա երթևեկելը`

առաջացնում է տուգանք` քսան հազար դրամից երեսուն հազար դրամի չափով:

3. Ուղևորային կառամատույցների կամ երկաթուղային շարժակազմի տակ մտնելը կամ վագոնների միջև ինքնակցիչ սարքվածքների վրայով անցնելը կամ ուղևորային կառամատույցի վրայից երկաթուղային գծերի վրա ցատկելը`

առաջացնում է նախազգուշացում կամ տուգանք` հինգ հազար դրամի չափով:

4. Երկաթուղու անցումային լուսացույցի արգելող ազդանշանի ժամանակ երկաթուղային անցուղիներով դիտավորությամբ կամ անզգուշությամբ անցնելը կամ երկաթուղային շարժակազմի երթևեկության համար դիտավորությամբ կամ անզգուշությամբ խոչընդոտներ ստեղծելը`

առաջացնում է տուգանք` տասնհինգ հազար դրամից քսանհինգ հազար դրամի չափով:

5. Սույն հոդվածի 1-2-րդ կամ 4-րդ մասերով սահմանված արարքներից որևէ մեկը կատարելը այն անձի կողմից, որը, ըստ պայմանագրի կամ ծառայողական դիրքի, պարտավոր էր պահպանել այդ պահանջը կամ կանոնը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

6. Սույն գլխով սահմանված վարչական իրավախախտման համար անձը կարող է ենթարկվել վարչական պատասխանատվության սույն օրենսգրքով սահմանված կարգով, եթե այդ արարքը չի պարունակում Քրեական օրենսգրքի 36-րդ գլխով սահմանված հանցագործության հատկանիշներ:

**Հոդված 453. Երկաթուղային տրանսպորտի միջոցներից օգտվելու կանոնները խախտելը**

1. Բեռնատար գնացքներով ինքնակամ երթևեկելը կամ մարդատար վագոնների ավտոմատացված դռների բացմանը կամ փակմանը խոչընդոտելը կամ վագոն նստելու կամ վագոնից իջնելու ժամանակ այլ անձանց համար դիտավորությամբ խոչընդոտ ստեղծելը`

առաջացնում է տուգանք` հինգ հազար դրամից տասը հազար դրամի չափով:

2. Մետրոպոլիտենի գնացքների կամ երկաթուղային շարժակազմի ներքին սարքավորումները, ապակիները կամ նստատեղերը դիտավորությամբ կամ անզգուշությամբ վնասելը`

առաջացնում է տուգանք` տասը հազար դրամից տասնհինգ հազար դրամի չափով:

3. Գնացքների վագոնների պատուհաններից կամ դռներից աղբ կամ այլ առարկաներ դուրս նետելը`

առաջացնում է տուգանք՝ հինգ հազար դրամի չափով:

4. Ուղևորային կառամատույցի կողմից կամ երկաթուղային կայարաններում հատուկ առանձնացված կամ հարմարեցված տեղերից բացի այլ տեղերից վագոն նստելը կամ վագոնից իջնելը`

առաջացնում է տուգանք` տասը հազար դրամի չափով:

5. Առանց անհրաժեշտության (գնացքին, ուղևորներին և շրջապատին սպառնացող վտանգի բացակայության դեպքում) ինքնակամ կերպով վթարային կանգառ կատարելու համար նախատեսված բռնակի միջոցով գնացքը կանգնեցնելը`

առաջացնում է տուգանք` յոթանասուն հազար դրամից հարյուր հազար դրամի չափով:

**Հոդված 454. Ընդհանուր օգտագործման երկաթուղային տրանսպորտի ենթակառուցվածքի օգտագործման ռեժիմի վերաբերյալ տեղեկատվությունը առանց լիազոր մարմնի հետ համաձայնեցնելու հրապարակելը և համաձայնեցման վերաբերյալ օրենսդրությամբ սահմանված կարգը խախտելը, ոչ հավաստի տեղեկատվություն հրապարակելը**

1. Ընդհանուր օգտագործման երկաթուղային տրանսպորտի ենթակառուցվածքի կառավարչի կողմից ընդհանուր օգտագործման երկաթուղային տրանսպորտի ենթակառուցվածքի օգտագործման ռեժիմի վերաբերյալ տեղեկատվությունն առանց լիազոր մարմնի հետ համաձայնեցնելու հրապարակելը կամ լիազոր մարմնի հետ այդ տեղեկատվության համաձայնեցման վերաբերյալ օրենսդրությամբ սահմանված կարգը խախտելը կամ ոչ հավաստի տեղեկատվություն հրապարակելը`

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

**Հոդված 455. Ընդհանուր օգտագործման երկաթուղային տրանսպորտի ենթակառուցվածքի կառավարչի, սեփականատիրոջ և ոչ ընդհանուր օգտագործման երկաթուղային գծերի օգտագործողների կողմից առավել վտանգավոր գոտիներում անձանց գտնվելու ժամանակ նրանց կյանքին և առողջությանը վնաս պատճառելը կանխելու միջոցառումներ չիրականացնելը**

1. Ընդհանուր օգտագործման երկաթուղային տրանսպորտի ենթակառուցվածքի կառավարչի, սեփականատիրոջ կամ ոչ ընդհանուր օգտագործման երկաթուղային գծերի օգտագործողների կողմից առավել վտանգավոր գոտիներում համապատասխան լուսային, ձայնային ազդանշանների, նշանների, ցուցիչների, տեխնիկական միջոցների կամ տեղեկատվության այլ կրիչների միջոցով անհրաժեշտ տեղեկատվություն չտեղակայելը կամ առավել վտանգավոր գոտիներում գտնվող անձի տեխնիկական միջոցների կամ տեղեկատվության այլ կրիչների միջոցով համապատասխան սահմանափակումների կամ դրանց փոփոխությունների մասին ժամանակին չտեղեկացնելը`

առաջացնում է տուգանք` հիսուն հազար դրամից հարյուր հազար դրամի չափով:

2. Ընդհանուր օգտագործման երկաթուղային տրանսպորտի ենթակառուցվածքի կառավարչի կամ ոչ ընդհանուր օգտագործման երկաթուղային գծերի օգտագործողների կողմից ընդհանուր օգտագործման երկաթուղային գծերի կամ ոչ ընդհանուր օգտագործման երկաթուղային գծերի առավել վտանգավոր գոտիներում գտնվող անձի համար նախատեսված կառամատույցները, հետիոտնային անցումները, թունելները, կամուրջները կամ այլ օբյեկտները տեխնիկապես սարքին կամ անվտանգ վիճակում չպահպանելը կամ առավել վտանգավոր գոտիներում վերակառուցման, շինարարական կամ նորոգման աշխատանքների կատարման տեղերում տեղերի նշումը կամ ցանկապատում չկատարելը՝

առաջացնում է տուգանք` հարյուր հազար դրամից երկու հարյուր հազար դրամի չափով:

3. Սույն հոդվածի 1-ին կամ 2-րդ մասերով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 456**. **Ընդհանուր օգտագործման երկաթուղային գծերին ներկայացվող պահանջները խախտելը**

1. Ընդհանուր օգտագործման երկաթուղային գծերը կամ երկաթուղային տրանսպորտի օբյեկտները երկաթուղու տեխնիկական շահագործման կամ երկաթուղային տրանսպորտի երթևեկության անվտանգության օրենսդրությամբ սահմանված կանոնների խախտմամբ պահելը`

առաջացնում է տուգանք՝ ֆիզիկական անձի նկատմամբ` հիսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից երկու հարյուր հազար դրամի չափով:

2. Ընդհանուր օգտագործման երկաթուղային գծերի հատումը կառուցվող, նոր կամ վերակառուցված ընդհանուր օգտագործման երկաթուղային գծերին կամ ընդհանուր օգտագործման երկաթուղային գծերի գործարկումը մշտական շահագործման համար, գնացքների ժամանման կամ մեկնման կամ բեռների բեռնման, բեռնաթափման, տեսակավորման կամ պահպանման (այդ թվում` բեռնարկղերում) հետ կապված բոլոր կամ որոշ գործողությունների իրականացման նպատակով երկաթուղային կայարանների գործարկումն առանց լիազոր մարմնի համաձայնության իրականացնելը**`**

առաջացնում է տուգանք` ֆիզիկական անձի նկատմամբ` հարյուր հազար դրամից երկու հարյուր հազար դրամի չափով, իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով:

3. Ընդհանուր օգտագործման երկաթուղային գծերի, ցածր ծանրաբեռնվածության գծերի կամ ուղեմասերի փակումը կամ ընդհանուր օգտագործման երկաթուղային գծերի անցումը ոչ ընդհանուր օգտագործման երկաթուղային գծերի, գնացքների ժամանման կամ մեկնման, ուղեբեռների կամ բեռների կամ բեռնածանրոցների ընդունման, հանձնման, բեռնման, բեռնաթափման, տեսակավորման կամ պահպանման (այդ թվում` բեռնարկղերում) հետ կապված բոլոր կամ որոշ գործողությունների դադարեցման նպատակով երկաթուղային կայարանների փակումն առանց համապատասխան թույլտվության իրականացնելը`

առաջացնում է տուգանք` ֆիզիկական անձի նկատմամբ` երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ երեք հարյուր հազար դրամից չորս հարյուր հազար դրամի չափով:

4. Օրենսդրությամբ սահմանված կարգի խախտմամբ ընդհանուր օգտագործման երկաթուղային գծերի նախագծումը կամ կառուցումը`

առաջացնում է տուգանք` երեք հարյուր հազար դրամից հինգ հարյուր հազար դրամի չափով:

5. Ընդհանուր օգտագործման երկաթուղային գծերի կամ երկաթուղային շարժակազմի կամ բեռնարկղերի` օրենսդրությամբ սահմանված համապատասխան տեխնիկական վիճակը չապահովելը կամ բեռնատար վագոնների կամ բեռնարկղերի բեռնման կամ բեռնաթափման աշխատանքները օրենսդրությամբ սահմանված կարգով չկատարելը կամ ոչ պատշաճ կատարելը`

առաջացնում է տուգանք՝ ֆիզիկական անձի նկատմամբ` հիսուն հազար դրամից ութսուն հազար դրամի չափով, իրավաբանական անձի նկատմամբ՝ ութսուն հազար դրամից հարյուր հազար դրամի չափով:

6. Սույն հոդվածի 1-5-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 457. Ընդհանուր օգտագործման երկաթուղային գծերը հատող ոչ ընդհանուր օգտագործման երկաթուղային գծերին ներկայացվող հիմնական պահանջները խախտելը**

1. Ընդհանուր օգտագործման երկաթուղային գծերը հատող ոչ ընդհանուր օգտագործման երկաթուղային գծեր օգտագործողի կողմից այդ գծերի պահպանումը չապահովելը`

առաջացնում է տուգանք՝ ֆիզիկական անձի նկատմամբ` հիսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հազար դրամից երկու հարյուր հազար դրամի չափով:

2. Ընդհանուր օգտագործման երկաթուղային գծերը հատող ոչ ընդհանուր օգտագործման երկաթուղային գծերի, բեռների բեռնման կամ բեռնաթափման կամ վագոնների կամ բեռնարկղերի մաքրման կամ լվացման համար նախատեսված սարքավորումների կառուցումը կամ վերակառուցումը կամ ընդհանուր օգտագործման երկաթուղային գծերը հատող ոչ ընդհանուր օգտագործման երկաթուղային գծերի ընդհանուր օգտագործման երկաթուղային գծանցի տեղի որոշումը կամ ընդհանուր օգտագործման երկաթուղային գծերին նոր կառուցվող կամ վերակառուցված ոչ ընդհանուր օգտագործման երկաթուղային գծերի հետ հատումն առանց լիազոր մարմնի հետ համաձայնեցման իրականացնելը`

առաջացնում է տուգանք` ֆիզիկական անձի նկատմամբ` հարյուր հազար դրամից երկու հարյուր հազար դրամի չափով, իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով:

3. Ընդհանուր օգտագործման երկաթուղային գծերը հատող ոչ ընդհանուր օգտագործման երկաթուղային գծերի օգտագործողների կողմից երկաթուղային տրանսպորտի շահագործման կամ երթևեկության անվտանգության պահանջները չպահպանելը, ընդհանուր օգտագործման երկաթուղային գծերը հատող ոչ ընդհանուր օգտագործման երկաթուղային գծերը, երկաթուղային շարժակազմը կամ բեռնարկղերը օրենսդրությամբ սահմանված տեխնիկական վիճակին համապատասխան չպահպանելը կամ բեռնատար վագոնների կամ բեռնարկղերի բեռնման կամ բեռնաթափման աշխատանքները սահմանված կարգով չկատարելը`

առաջացնում է տուգանք` ֆիզիկական անձի նկատմամբ՝ հիսուն հազար դրամից հարյուր հազար դրամի չափով, իրավաբանական անձի նկատմամբ` հարյուր հազար դրամից երկու հարյուր հազար դրամի չափով:

4. Ոչ ընդհանուր օգտագործման երկաթուղային գծերից դեպի ընդհանուր օգտագործման երկաթուղային գծեր և հակառակը երկաթուղային շարժակազմի գծանցման՝ օրենսդրությամբ սահմանված կարգը դիտավորությամբ կամ անզգուշությամբ խախտելը`

առաջացնում է տուգանք` ֆիզիկական անձի նկատմամբ՝ հիսուն հազար դրամից հարյուր հազար դրամի չափով, իրավաբանական անձի նկատմամբ` հարյուր հազար դրամից երկու հարյուր հազար դրամի չափով:

5. Սույն հոդվածի 1-4-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 458. Երկաթուղային, ավտոմոբիլային տրանսպորտով և էլեկտրատրանսպորտով վտանգավոր նյութեր և առարկաներ, սահմանված նորմաներից ավելի ձեռնածանրոց փոխադրելու կանոնները խախտելը, ինչպես նաև բեռների անվթարությունն ապահովելու կանոնները խախտելը**

1. Երկաթուղային տրանսպորտով վտանգավոր բեռների փոխադրման կարգը դիտավորությամբ կամ անզգուշությամբ խախտելը, եթե արարքը չի պարունակում սույն հոդվածի 3-րդ կամ 5-րդ մասով սահմանված վարչական իրավախախտման հատկանիշներ`

առաջացնում է տուգանք՝ ֆիզիկական անձի նկատմամբ՝ քսան հազար դրամից հիսուն հազար դրամի չափով, իրավաբանական անձի նկատմամբ՝ հիսուն հազար դրամից հարյուր հիսուն հազար դրամի չափով:

2. Սույն հոդվածի 1-ին մասով սահմանված արարքը կատարելը այն անձի կողմից, որը, ըստ պայմանագրի կամ ծառայողական դիրքի, պարտավոր էր պահպանել այդ պահանջը կամ կանոնը`

առաջացնում է տուգանք՝ հարյուր հիսուն հազար դրամից երկու հարյուր հազար դրամի չափով:

3. Երկաթուղային տրանսպորտով վտանգավոր նյութեր կամ առարկաներ ձեռնածանրոցով փոխադրելու կանոնները խախտելը`

առաջացնում է նախազգուշացում կամ տուգանք՝ հինգ հազար դրամից տասը հազար դրամի չափով:

4. Էլեկտրատրանսպորտով, ավտոբուսով, մարդատար-տաքսի ավտոմոբիլով կամ մետրոպոլիտենով վտանգավոր նյութեր կամ առարկաներ դիտավորությամբ կամ անզգուշությամբ փոխադրելը, ինչպես նաև ավտոմոբիլային տրանսպորտում դրանք ուղեբեռ կամ պահախցիկ հանձնելը`

առաջացնում է նախազգուշացում կամ տուգանք՝ հինգ հազար դրամից տասը հազար դրամի չափով:

5. Երկաթուղային տրանսպորտով սահմանված նորմաներից ավելի ձեռնածանրոց փոխադրելը`

առաջացնում է տուգանք` երեք հազար դրամից հինգ հազար դրամի չափով

6. Սույն հոդվածի 1-5-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապապատասխան մասով սահմանված տուգանքի առավելագույն չափի կրկնապատիկի չափով:

7. Շարժակազմը, բեռնարկղերը կամ բեռներ փոխադրելու համար նախատեսված մյուս տրանսպորտային միջոցները, ինչպես նաև փոխադրական հարմարանքները վնասելը`

առաջացնում է տուգանք` հիսուն հազար դրամից հարյուր հազար դրամի չափով:

8. Բեռնատար վագոնների, ավտոմեքենաների, ավտոմեքենաների կցասայլերի, բեռնարկղերի կամ բեռների այլ զետեղարանների կապարակնիքները կամ փակիչ հարմարանքները վնասելը կամ դրանցից կապարակնիքները պոկելը, կամ բեռների առանձին տեղերը, դրանց փաթեթավորումը, ծրարները վնասելը, կամ բեռնաբակերի, երկաթուղային կայարանների, բեռնատար ավտոմեքենաների կայարանների, բեռնարկղերի կետերի (հրապարակների) կամ բեռների փոխադրումների հետ կապված գործառնություններ կատարելու համար օգտագործվող պահեստների ցանկապատերը վնասելը, կամ առանց պատշաճ թույլտվության բեռնաբակերի, բեռնարկղերի կետերի (հրապարակների) կամ նշված պահեստների տարածքում գտնվելը`

առաջացնում է տուգանք` երեսուն հազար դրամից վաթսուն հազար դրամի չափով:

**Հոդված 459. Ընդհանուր օգտագործման երկաթուղային տրանսպորտի գործունեություն կազմակերպողների կողմից օրենսդրությամբ սահմանված պահանջները խախտելը**

1. Ընդհանուր օգտագործման երկաթուղային տրանսպորտի ենթակառուցվածքի կառավարչի կամ սեփականատիրոջ կողմից երկաթուղային շարժակազմի այլ օպերատորների մուտքը խոչընդոտելը՝

առաջացնում է տուգանք` հարյուր հազար դրամից երկու հարյուր հազար դրամի չափով:

2. Ընդհանուր օգտագործման երկաթուղային տրանսպորտի ենթակառուցվածքի կառավարչի, փոխադրողների, բեռնառաքողների կամ փոխադրման գործընթացի այլ մասնակիցների կողմից օրենսդրությամբ սահմանված պահանջները դիտավորությամբ կամ անզգուշությամբ խախտելը`

առաջացնում է տուգանք` հարյուր հազար դրամից երկու հարյուր հազար դրամի չափով:

3. Փոխադրողի կողմից ուղևորների համար տեսանելի վայրում իր կողմից մատուցվող ծառայությունների ցանկի կամ դրանց սակագների մասին անհրաժեշտ տեղեկատվություն դիտավորությամբ կամ անզգուշությամբ չտեղադրելը`

առաջացնում է տուգանք` երեսուն հազար դրամից հիսուն հազար դրամի չափով:

4. Սույն հոդվածի 2-րդ կամ 3-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի առավելագույն չափի կրկնապատիկի չափով:

**Հոդված 460. Երկաթուղու տեխնիկական շահագործման կանոնները խախտելը և ընդհանուր օգտագործման երկաթուղային տրանսպորտի ենթակառուցվածքից օգտվելու պայմանները խախտելը**

1. Երկաթուղու տեխնիկական շահագործման կանոնները խախտելը`

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

2. Ընդհանուր օգտագործման երկաթուղային տրանսպորտի ենթակառուցվածքից օգտվելու՝ լիազոր մարմնի տրամադրած լիցենզիայով սահմանված պայմանները խախտելը`

առաջացնում է տուգանք՝ իրավաբանական անձի նկատմամբ՝ հիսուն հազար դրամից ութսուն հազար դրամի չափով:

3. Սույն հոդվածի 1-ին մասով սահմանված արարքը կատարելը այն անձի կողմից, որը, ըստ պայմանագրի կամ ծառայողական դիրքի, պարտավոր էր պահպանել այդ պահանջը կամ կանոնը`

առաջացնում է տուգանք` երկու հարյուր հազար դրամից երկու հարյուր հիսուն հազար դրամի չափով:

4. Սույն հոդվածի 2-րդ մասով սահմանված արարքը կատարելը այն անձի կողմից, որը, ըստ պայմանագրի կամ ծառայողական դիրքի, պարտավոր էր պահպանել այդ պահանջը կամ կանոնը`

առաջացնում է տուգանք՝ ութսուն հազար դրամից հարյուր հազար դրամի չափով:

5. Սույն հոդվածի 1-5-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի առավելագույն չափի կրկնապատիկի չափով:

**Հոդված 461. Երկաթուղային տրանսպորտի շահագործման և երթևեկության անվտանգության հիմնական պահանջները խախտելը**

1. Վտանգավոր բեռների արտադրություն, բեռնում, փոխադրում կամ բեռնաթափում իրականացնող օբյեկտների կամ դրանց վրա տեղակայված շենքերի, շինությունների կամ կառույցների կամ ընդհանուր օգտագործման երկաթուղային գծերին կապի գծերի, էլեկտրահաղորդումների, նավթամուղների, գազամուղների կամ այլ վերգետնյա կամ ստորգետնյա կառույցների հատման վայրերի տեղակայումն ընդհանուր օգտագործման երկաթուղային գծերից օրենսդրությամբ սահմանված նվազագույն հեռավորությունից պակաս հեռավորության վրա`

առաջացնում է տուգանք` չորս հարյուր հազար դրամից հինգ հարյուր հազար դրամի չափով:

2. Կապի գծերի, էլեկտրահաղորդիչների, նավթամուղների, գազամուղների կամ ընդհանուր օգտագործման երկաթուղային գծերը հատող կամ այդ գծերի անմիջական հարևանությամբ գտնվող կառույցների սեփականատերերի կողմից նշված կառույցների շինարարության կամ շահագործման համար օրենսդրությամբ սահմանված նորմերը չպահպանելը կամ նշված օբյեկտների գործունեության անվտանգությունը չապահովելը`

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

3. Ընդհանուր օգտագործման երկաթուղային տրանսպորտի ենթակառուցվածքի կառավարչի կամ ոչ ընդհանուր օգտագործման երկաթուղային գծերի օգտագործողների կամ փոխադրողների կողմից իրենց տեխնիկական կամ տեխնոլոգիական հնարավորությունների սահմաններում ունեցած վերականգնողական կամ հակահրդեհային միջոցների օգտագործմամբ տրանսպորտային պատահարների հետևանքների վերացմանը դիտավորությամբ կամ անզգուշությամբ չմասնակցելը`

առաջացնում է տուգանք` երեք հարյուր հազար դրամից չորս հարյուր հազար դրամի չափով:

4. Երկաթուղային գծերը ավտոմոբիլային ճանապարհների հետ հատման կարգը կամ երկաթուղային գծերի հատման կանոնները կամ երկաթուղային գծանցների շահագործման պայմանները կամ դրանց գործարկման կամ փակման կարգը խախտելը`

առաջացնում է տուգանք՝ հիսուն հազար դրամից հարյուր հազար դրամի չափով:

5. Երկաթուղային տրանսպորտում երթևեկության անվտանգության կամ տրանսպորտային միջոցների տեխնիկական շահագործման կամ փոխադրման գործընթացի հետ կապված այլ կանոնները խախտելը`

առաջացնում է տուգանք՝ հիսուն հազար դրամից հարյուր հազար դրամի չափով

**Հոդված 462. Երկաթուղային տրանսպորտում հրդեհային անվտանգության կանոնները խախտելը, ինչպես նաև ջրային, էլեկտրական և երկաթուղային տրանսպորտում ծխելը**

1. Ջրային, էլեկտրական կամ երկաթուղային տրանսպորտում ծխելը, բացառությամբ ծխելու համար առանձնացված հատուկ տարածքների`

առաջացնում է տուգանք` քսան հազար դրամի չափով:

2. Երկաթուղային տրանսպորտում սահմանված հրդեհային անվտանգության պահանջները դիտավորությամբ կամ անզգուշությամբ խախտելը`

առաջացնում է տուգանք` հարյուր հազար դրամից հարյուր հիսուն հազար դրամի չափով:

3. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո երեք ամսվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

**Հոդված 463. Երկաթուղային գծանցներում տրանսպորտային միջոցների երթևեկության կանոնները վարորդների կողմից խախտելը**

1. Տրանսպորտային միջոցների վարորդների կողմից երկաթուղային գծերը միայն երկաթուղային գծանցներով հատելու կամ երկաթուղային գծանցներով անցնելիս ճանապարհը գնացքին (լոկոմոտիվ, երկաթուղասայլակ) չզիջելը`

առաջացնում են տուգանք` տասը հազար դրամի չափով:

2. Երկաթուղային գծանցին մոտենալիս գծանցի հերթապահի ցուցումներով, երկաթուղային գծանցներով երթևեկությունը կարգավորելու համար նախատեսված լուսացույցի, նշանների կամ գծանշումների պահանջներով կամ ուղեփակոցի դիրքով ղեկավարվելու` սահմանված պահանջը չկատարելը՝

առաջացնում է տուգանք` քսան հազար դրամի չափով:

3. Գծանցի վրա հարկադրված կանգառ կատարելու դեպքում վարորդի կողմից ուղևորներին անհապաղ իջեցնելու, գծանցն ազատելու համար միջոցներ ձեռնարկելու, տրանսպորտային միջոցի մոտ մնալու, ընդհանուր տագնապի ազդանշան տալու, ինչպես նաև գնացք երևալու դեպքում կանգառի (տագնապի) ազդանշան տալով ընդառաջ վազելու` սահմանված պահանջները չկատարելը՝

առաջացնում է տուգանք` տասը հազար դրամի չափով:

4. Փակ կամ փակվող ուղեփակոցի դեպքում (անկախ լուսացույցի ազդանշանից), լուսացույցի արգելող ազդանշանի (անկախ ուղեփակոցի առկայությունից և դիրքից), գծանցից հետո առաջացած խցանման, տեսանելիության սահմաններում գծանցին գնացք (լոկոմոտիվ, երկաթուղասայլակ) մոտենալու կամ գծանցի հերթապահի արգելող ազդանշանի դեպքերում գծանց մուտք չգործելու` սահմանված պահանջները վարորդի կողմից չկատարելը՝

առաջացնում է տուգանք` տասը հազար դրամի չափով:

5. Հանդիպակաց երթևեկության գոտի դուրս գալով` գծանցից առաջ կանգնած տրանսպորտային միջոցները շրջանցելու, ուղեփակոցն ինքնակամ բացելու, գծանցով ոչ տրանսպորտային վիճակում գտնվող գյուղատնտեսական, ճանապարհային, շինարարական կամ այլ մեքենաներ ու մեխանիզմներ փոխադրելու, առանց երկաթգծի ուղեմասի պետի թույլտվության դանդաղընթաց մեքենաներով՝ 8 կմ/ժ-ից ցածր արագությամբ գծանցով երթևեկելու կամ տրակտորային քարշատափաններ քարշակելու` սահմանված արգելքը խախտելը՝

առաջացնում է տուգանք` քսան հազար դրամի չափով:

6. Սույն հոդվածում ընդհանուր տագնապի ազդանշանը` իրար հաջորդող տրվող մեկ երկար և երեք կարճ ձայնային ազդանշանների համակցությունն է, կանգառի (տագնապի) ազդանշանը` ձեռքի շրջանաձև շարժումը (ցերեկը` վառ գույնի լաթով կամ որևէ լավ տեսանելի առարկայով, գիշերը` ջահով կամ լապտերով), իսկ գծանցի հերթապահի արգելող ազդանշանը հերթապահի կրծքով կամ մեջքով դեպի վարորդն ուղղված դիրքը, ցուցաձողը, կարմիր լապտերը կամ գլխից վեր բարձրացրած դրոշակը կամ կողմ պարզած ձեռքերը:

**Հոդված 464. Ենթակառուցվածքի կառավարչի կողմից երկաթուղային տրանսպորտի բնագավառում օրենսդրությամբ սահմանված պահանջները չկատարելը կամ ոչ պատշաճ կատարելը**

1. Երկաթուղային տրանսպորտի բնագավառում ենթակառուցվածքի կառավարչի կողմից ենթակառուցվածքի օգտագործման վճարների կիրառման՝ «Երկաթուղային տրանսպորտի մասին» օրենքով սահմանված պահանջը չկատարելը, եթե արարքը չի պարունակում սույն օրենսգրքի այլ հոդվածներով սահմանված վարչական իրավախախտման հատկանիշներ՝

առաջացնում է նախազգուշացում:

2. Երկաթուղային տրանսպորտի բնագավառում ենթակառուցվածքի կառավարչի կողմից սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ երկու միլիոն դրամից չորս միլիոն դրամ գումարի չափով:

3. Երկաթուղային տրանսպորտի բնագավառում ենթակառուցվածքի կառավարչի կողմից երկաթուղային տրանսպորտի բնագավառում օրենսդրության համաձայն ընդունված կարգավորող հանձնաժողովի իրավական ակտով սահմանված պահանջը չկատարելը կամ ոչ պատշաճ կատարելը, եթե արարքը չի պարունակում սույն հոդվածի այլ մասերով կամ սույն օրենսգրքի այլ հոդվածներով սահմանված վարչական իրավախախտման հատկանիշներ՝

առաջացնում է նախազգուշացում:

4. Երկաթուղային տրանսպորտի բնագավառում ենթակառուցվածքի կառավարչի կողմից սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք՝ մեկ միլիոն դրամից երեք միլիոն դրամ գումարի չափով:

5. Սույն հոդվածի իմաստով կարգավորող հանձնաժողով է համարվում «Երկաթուղային տրանսպորտի մասին» օրենքով սահմանված կարգավորող հանձնաժողովը:

**Հոդված 465. Թռիչքների և ավիացիոն անվտանգության կանոնները խախտելը**

1. Oդանավակայանի շրջանում օդանավակայանի ճանաչման համար ընդունված տարբերիչ նշաններին կամ կառուցվածքներին նմանվող որևէ նշան կամ կառուցվածք տեղադրելը կամ առանց oդանավակայանի վարչակազմի թույլտվության հրատեխնիկական առարկաներ այրելը կամ oդանավերի թռիչքների համար վտանգավոր թռչունների զանգվածային կուտակմանը նպաստող oբյեկտներ կառուցելը՝

առաջացնում է տուգանք՝ ֆիզիկական անձի նկատմամբ՝ երեսուն հազար դրամից հիսուն հազար դրամի չափով, իրավաբանական անձի նկատմամբ՝ հիսուն հազար դրամից հարյուր հազար դրամի չափով, պաշտոնատար անձի նկատմամբ՝ հարյուր հազար դրամից երկու հարյուր հազար դրամի չափով:

2. Շենքերի կամ շինությունների վրա գիշերային կամ ցերեկային տարբերիչ նշանների կամ կառուցվածքների տեղադրման կանոնները խախտելը՝

առաջացնում է տուգանք՝ ֆիզիկական անձի նկատմամբ՝ երեսուն հազար դրամից հիսուն հազար դրամի չափով, իրավաբանական անձի նկատմամբ՝ հիսուն հազար դրամից հարյուր հազար դրամի չափով, պաշտոնատար անձի նկատմամբ՝ հարյուր հազար դրամից երկու հարյուր հազար դրամի չափով:

3. Օդանավակայանի սարքավորումները, օդանավակայանի նշանները, օդանավերը կամ դրանց սարքավորումները դիտավորությամբ կամ անզգուշությամբ վնասելը՝

առաջացնում է տուգանք` հարյուր հազար դրամից երկու հարյուր հազար դրամի չափով:

4. Առանց թույլտվության oդանավակայանների (բացի oդանավերի մեկնակայաններից) աերոդրոմների, թռիչքների ռադիոապահովման կամ լուսաապահովման oբյեկտների տարածքով անցնելը կամ երթևեկելը՝

առաջացնում է տուգանք` հիսուն հազար դրամից հարյուր հազար դրամի չափով:

5. Օդանավակայաններում անցագրային կամ ներօբյեկտային վերահսկողության կանոնները խախտելը՝

առաջացնում է տուգանք` երեսուն հազար դրամից հիսուն հազար դրամի չափով:

6. Փոխադրողի կողմից Հայաստանի Հանրապետության օդանավակայաններում ուղևորների, այդ թվում` մուտքի թույլտվության տրամադրումը սահմանված կարգով մերժված, կամ օդանավի անձնակազմի անդամների պահպանության կամ խնամքի օրենսդրությամբ սահմանված պահանջները չկատարելը կամ ոչ պատշաճ կատարելը՝

առաջացնում է տուգանք՝ չորս հարյուր հազար դրամից վեց հարյուր հազար դրամի չափով:

7. Թռիչքի նպատակով օդանավի շարժման պահից մինչև թռիչքն ավարտելուց դրա լրիվ կանգառման պահը օդանավի ուղղությամբ լազերային սարքի միջոցով կամ ցանկացած այլ ճառագայթում արձակելը`

առաջացնում է տուգանք` հարյուր հազար դրամի չափով:

8. Անտոմս ուղևորների թռիչքը`

առաջացնում է տուգանք` տվյալ չվերթի տոմսի գնի կրկնապատիկից եռապատիկի չափով:

**Հոդված 466. Հայաստանի Հանրապետության օդային տարածքի օգտագործման ինչպես նաև օդային տրանսպորտով բեռներ փոխադրելու և հրդեհային անվտանգության կանոնները խախտելը**

1. Հայաստանի Հանրապետության օդային տարածքն առանց թույլտվության օգտագործելը, երբ Հայաստանի Հանրապետության օրենսդրության համապատասխան՝ նշված թույլտվությունը պարտադիր է և արարքը չի պարունակում հանցագործության հատկանիշներ`

առաջացնում է տուգանք՝ երեք հարյուր հազար դրամից հինգ հարյուր հազար դրամի չափով:

2. Օդային տրանսպորտով վտանգավոր համարվող բեռներ փոխադրելու կանոնները դիտավորությամբ կամ անզգուշությամբ խախտելը՝

առաջացնում է տուգանք՝ ֆիզիկական անձի նկատմամբ՝ հիսուն հազար դրամից յոթանասուն հազար դրամի չափով, իրավաբանական անձի նկատմամբ՝ երկու հարյուր հազար դրամից հինգ հարյուր հազար դրամի չափով, պատասխանատու անձի նկատմամբ՝ հինգ հարյուր հազար դրամից մեկ միլիոն դրամի չափով:

3. Օդային տրանսպորտում սահմանված հրդեհային անվտանգության կանոնները դիտավորությամբ կամ անզգուշությամբ խախտելը`

առաջացնում է տուգանք` երկու հարյուր հազար դրամից երկու հարյուր հիսուն հազար դրամի չափով:

4. Բեռների առանձին տեղերը, դրանց փաթեթավորումը, ծրարները, օդային տրանսպորտով բեռների փոխադրումների հետ կապված գործառնություններ կատարելու համար օգտագործվող պահեստների ցանկապատերը կամ բեռնարկղերի կապարակնիքները կամ փակիչ հարմարանքները վնասելը կամ կապարակնիքները պոկելը, վնասելը`

առաջացնում է տուգանք՝ երեսուն հազար դրամից հիսուն հազար դրամի չափով:

5. Բեռնարկղերը կամ օդային տրանսպորտով բեռների փոխադրման համար նախատեսված տրանսպորտային միջոցները վնասելը`

առաջացնում է տուգանք՝ յոթանասուն հազար դրամից հարյուր հազար դրամի չափով:

**Հոդված 467. Օդանավում վարքի կանոնները խախտելը, ծխելը, ինչպես նաև չվերթի հետ առնչություն չունեցող անձի ուղեբեռը փոխադրելը**

1. Օդանավի ուղևորների կողմից թռիչքային կամ ավիացիոն անվտանգության ապահովման կարգը պահպանելու վերաբերյալ օդանավի հրամանատարի հրամանները չկատարելը`

առաջացնում է տուգանք՝ հիսուն հազար դրամից հարյուր հազար դրամի չափով:

2. Օդանավում կապի միջոցներից օգտվելու կանոնները խախտելը`

առաջացնում է նախազգուշացում:

3. Սույն հոդվածի 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` քսան հազարի չափով:

4. Օդային տրանսպորտում ծխելը՝

առաջացնում է տուգանք՝ երեսուն հազար դրամի չափով:

5. Օդային տրանսպորտով չվերթի հետ առնչություն չունեցող անձի ուղեբեռը փոխադրելը՝

առաջացնում է տուգանք՝ հիսուն հազար դրամից հարյուր հազար դրամի չափով:

6. Սույն հոդվածի 5-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո երեք ամսվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի 5-րդ մասով սահմանված տուգանքի չափի կրկնապատիկի չափով:

**Հոդված 468. Տրանսպորտային միջոցների շահագործման կանոնները խախտելը**

1. Տրանսպորտային միջոցների շահագործումն արգելող անսարքությունների կամ պայմանների առկայությամբ տրանսպորտային միջոցները վարելը`

առաջացնում է տուգանք` հինգ հազար դրամի չափով:

2. Առանց համապատասխան թույլտվության վերասարքավորված տրանսպորտային միջոց վարելը`

առաջացնում է տուգանք` տասը հազար դրամի չափով:

3. Ծանրաքաշ բեռներ փոխադրելու համար օգտագործվող կամ ճանապարհային երթևեկության կանոններով սահմանված եզրաչափերը գերազանցող կամ երկու և ավելի կցորդների հետ միասին ավտոգնացքի կազմում շահագործվող տրանսպորտային միջոցների երթևեկության կանոնները վարորդների կողմից խախտելը`

առաջացնում է տուգանք` քսան հազար դրամի չափով:

4. Ապակիների լուսաթափանցելիության օրենսդրությամբ սահմանած չափի խախտմամբ, հողմապակին թաղանթապատված վիճակում կամ օրենսդրությամբ սահմանված կարգի խախտմամբ վարագուրապատված տրանսպորտային միջոցները վարելը`

առաջացնում է տուգանք` քսան հինգ հազար դրամի չափով:

5. Սույն հոդվածի 1-ին կամ 4-րդ մասերով սահմանված վարչական իրավախախտում հայտնաբերելու դեպքում լիազորված մարմինը (պաշտոնատար անձը) այդ իրավախախտումը առաջին անգամ կատարած անձին իրազեկում է վարչական իրավախախտման հատկանիշները վերացնելու դեպքում վարչական պատասխանատվության չենթարկվելու մասին: Անձը վարչական պատասխանատվության չի ենթարկվում, եթե իրազեկումից անմիջապես հետո սկսում է իրականացնել վարչական իրավախախտման հատկանիշներն անմիջականորեն վերացնելուն ուղղված գործողություններ: Այդ դեպքում լիազորված մարմինը (պաշտոնատար անձը) վարչական իրավախախտման վերաբերյալ արձանագրություն չի կազմում կամ վարչական իրավախախտման վերաբերյալ վարույթ հարուցելու որոշում չի կայացնում:

6. Եթե, սույն հոդվածի 5-րդ մասին համապատասխան, վարչական իրավախախտումը հայտնաբերելուց անմիջապես հետո այդ իրավախախտման հատկանիշները վերացնել հնարավոր չէ, ապա լիազորված մարմինը (պաշտոնատար անձը) կազմում է վարչական իրավախախտման վերաբերյալ արձանագրություն կամ կայացնում է վարչական իրավախախտման վերաբերյալ վարույթ հարուցելու որոշում:

7. Եթե սույն հոդվածի 6-րդ մասում նշված դեպքում վարչական իրավախախտում կատարած անձը լիազորված մարմնի (պաշտոնատար անձի) կողմից վարչական իրավախախտումը հայտնաբերելու պահից 24 ժամվա ընթացքում վերացնում է վարչական իրավախախտման հատկանիշները, ապա վարչական տույժ նշանակելու մասին որոշումը չի կատարվում, եթե այդ մասին նույն ժամանակահատվածում լիազորված մարմնին (պաշտոնատար անձին) ներկայացնում է համապատասխան ապացույց: Այդ մասին կազմվում է համապատասխան արձանագրություն, որի պատճենը տրվում է վարչական իրավախախտումը կատարած անձին:

**Հոդված 468. Տրանսպորտային միջոցների վրա լուսային, ձայնային և հատուկ սարքավորումներ տեղադրելու կանոնները խախտելը**

1. Տրանսպորտային միջոցների վրա ստանդարտին չհամապատասխանող լուսային կամ ձայնային ազդանշաններ արձակելու սարքավորումներ տեղադրելը (բացառությամբ հակաառևանգման ազդանշանային համակարգի կամ հավաքների կամ հանրային միջոցառումների դեպքում` բարձրախոսների) կամ շարժման ընթացքում դրանք օգտագործելը`

առաջացնում է տուգանք` տասը հազար դրամի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

2. Առանց համապատասխան թույլտվության տրանսպորտային միջոցների վրա կապույտ կամ կարմիր լուսային ազդանշանով առկայծող փարոսիկներ կամ հատուկ ձայնային ազդանշաններ արձակելու սարքավորումներ տեղադրելը կամ օպերատիվ ծառայությունների տրանսպորտային միջոցների համար նախատեսված գունագծապատկերներն օգտագործելը (նմանեցնելը)`

առաջացնում է` տրանսպորտային միջոցներ վարելու իրավունքից զրկում` 1 տարի ժամկետով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

3. Սույն հոդվածի 2-րդ մասով սահմանված արարքը կատարելը տրանսպորտային միջոցներ վարելու իրավունք չունեցող անձի կողմից`

առաջացնում է տուգանք` հարյուր հիսուն հազար դրամից երկու հարյուր հիսուն հազար դրամի չափով:

4. Սույն հոդվածի 1-ին մասով սահմանված վարչական իրավախախտումը հայտնաբերելու դեպքում լիազորված մարմինը (պաշտոնատար անձը) այդ իրավախախտումը առաջին անգամ կատարած անձին իրազեկում է վարչական իրավախախտման հատկանիշները վերացնելու դեպքում վարչական պատասխանատվության չենթարկվելու հնարավորության մասին: Անձը վարչական պատասխանատվության չի ենթարկվում, եթե իրազեկումից անմիջապես հետո սկսում է իրականացնել վարչական իրավախախտման հատկանիշներն անմիջականորեն վերացնելուն ուղղված գործողություններ: Այդ դեպքում լիազորված մարմինը (պաշտոնատար անձը) վարչական իրավախախտման վերաբերյալ արձանագրություն չի կազմում կամ վարչական իրավախախտման վերաբերյալ վարույթ հարուցելու որոշում չի կայացնում:

5. Եթե, սույն հոդվածի 4-րդ մասին համապատասխան, վարչական իրավախախտումը հայտնաբերելուց անմիջապես հետո այդ վարչական իրավախախտման հատկանիշները վերացնել հնարավոր չէ, ապա լիազորված մարմինը (պաշտոնատար անձը) կազմում է վարչական իրավախախտման վերաբերյալ արձանագրություն կամ կայացնում է վարչական իրավախախտման վերաբերյալ վարույթ հարուցելու որոշում:

6. Եթե սույն հոդվածի 5-րդ մասում նշված դեպքում վարչական իրավախախտում կատարած անձը լիազորված մարմնի (պաշտոնատար անձի) կողմից իրավախախտումը հայտնաբերելու պահից 24 ժամվա ընթացքում վերացնում է վարչական իրավախախտման հատկանիշները, ապա վարչական տույժ նշանակելու մասին որոշումը չի կատարվում, եթե այդ մասին նույն ժամանակահատվածում լիազորված մարմնին (պաշտոնատար անձին) ներկայացնում է համապատասխան ապացույց: Այդ մասին կազմվում է համապատասխան արձանագրություն կամ վարչական իրավախախտման վերաբերյալ վարույթ հարուցելու որոշում, որի պատճենը տրվում է վարչական իրավախախտումը կատարած անձին:

**Հոդված 470. Սահմանված կարգով չհաշվառված (չվերահաշվառված), տեխնիկական զննություն չանցած տրանսպորտային միջոց վարելը, տրանսպորտային միջոցի նկատմամբ այլ երկրում ծագած սեփականության իրավունքը սահմանված ժամկետում գրանցման չներկայացնելը, տեխնիկական զննության կամ հաշվառման կտրոնը սահմանված տեղում չփակցնելը, առանց տեխնիկական զննություն անցկացնելու կամ տեխնիկական անսարքություն ունեցող տրանսպորտային միջոցը տեխնիկապես սարքին ճանաչելը, տեխնիկական զննություն անցած տրանսպորտային միջոցի հաշվառման փաստաթղթում նշված բոլոր տվյալները առցանց չփոխանցելը կամ թերի փոխանցելը**

1. Օրենսդրությամբ սահմանված կարգով չհաշվառված (չվերահաշվառված) տրանսպորտային միջոց վարելը, ինչպես նաև տրանսպորտային միջոցը Հայաստանի Հանրապետություն ներմուծելուց հետո օրենսդրությամբ սահմանված դեպքերում կամ կարգով դրա նկատմամբ այլ երկրում ծագած սեփականության իրավունքը սահմանված ժամկետում գրանցման չներկայացնելը`

առաջացնում են տուգանք` քսան հազար դրամի չափով:

2. Օրենսդրությամբ սահմանված կարգով տեխնիկական զննություն չանցած կամ տեխնիկական զննությամբ ի հայտ եկած՝ կառավարության սահմանած` տրանսպորտային միջոցների շահագործումն արգելող անսարքություններից կամ պայմաններից որևէ մեկի առկայությամբ տրանսպորտային միջոց վարելը՝

առաջացնում է տուգանք` քսան հազար դրամի չափով:

3. Առանց տեխնիկական զննություն անցկացնելու կամ այն անցկացնելու օրենսդրությամբ սահմանված կարգի խախտմամբ տեխնիկական անսարքություն ունեցող տրանսպորտային միջոցը լիցենզավորված անձի կողմից տեխնիկապես սարքին ճանաչելը՝

առաջացնում է տուգանք՝ իրավաբանական անձի նկատմամբ ութ հարյուր հազար դրամից մեկ միլիոն դրամի չափով:

4. Տեխնիկական զննություն անցած տրանսպորտային միջոցի հաշվառման փաստաթղթում նշված բոլոր տվյալները լիցենզավորված անձի կողմից դիտավորյալ կամ անզգուշությամբ առցանց չփոխանցելը կամ թերի փոխանցելը՝

առաջացնում է տուգանք՝ ութսուն հազար դրամից հարյուր հազար դրամի չափով:

5. Օրենսդրությամբ սահմանված կարգով տեխնիկական զննություն չանցած լինելու դեպքում լիազորված մարմինը (պաշտոնատար անձը) վարչական իրավախախտում կատարած անձին իրազեկում է վարչական իրավախախտման հատկանիշները վերացնելու դեպքում վարչական պատասխանատվության չենթարկվելու հնարավորության մասին: Եթե իրավախախտումը հայտնաբերելուց անմիջապես հետո վարչական իրավախախտում կատարած անձը ներկայացնում է տեխնիկական զննության անցնելու փաստը հավաստող ապացույցը, ապա լիազորված մարմինը (պաշտոնատար անձը) վարչական իրավախախտման վերաբերյալ արձանագրություն չի կազմում կամ վարչական իրավախախտման վերաբերյալ վարույթ հարուցելու որոշում չի կայացնում:

**Հոդված 471. Տրանսպորտային միջոցների հաշվառման համարանիշի և ներդիրի օգտագործման կանոնները խախտելը**

1. Անընթեռնելի կամ ստանդարտին չհամապատասխանող հաշվառման համարանիշով տրանսպորտային միջոցներ վարելը`

առաջացնում է տուգանք` հինգ հազար դրամի չափով:

2. Տրանսպորտային միջոցի հաշվառման համարանիշի առնվազն մեկ նիշը փակելը`

առաջացնում է տուգանքի նշանակում` քսան հինգ հազար դրամի չափով:

3. Տրանսպորտային միջոցի հաշվառման համարանիշը սահմանված տեղում չփակցնելը`

առաջացնում է տուգանք` հինգ հազար դրամի չափով:

4. Ժամանակավոր համարանիշի օգտագործման ժամկետը լրանալուց հետո տրանսպորտային միջոցն այդ համարանիշով վարելը`

առաջացնում է տուգանք` քսան հազար դրամի չափով:

5. Առանց հաշվառման համարանիշի տրանսպորտային միջոցներ վարելը, եթե արարքը չի պարունակում սույն հոդվածի 3-րդ մասով սահմանված վարչական իրավախախտման հատկանիշներ, կամ կեղծված կամ փոխարինված հաշվառման համարանիշով տրանսպորտային միջոցներ վարելը`

առաջացնում է տրանսպորտային միջոցներ վարելու իրավունքից զրկում` մեկ տարի ժամկետով:

6. Սույն հոդվածի 5-րդ կամ 12-րդ մասով սահմանված արարքը կատարելը տրանսպորտային միջոցներ վարելու իրավունք չունեցող անձի կողմից կատարելը`

առաջացնում է տուգանք` հարյուր հիսուն հազար դրամից երկու հարյուր հիսուն հազար դրամի չափով:

7. Տրանսպորտային միջոցը տնօրինողի կողմից հաշվառման համարանիշը այլ անձի հանձնելը`

առաջացնում է տուգանքի նշանակում` քսան հինգ հազար դրամի չափով:

8. Ճանապարհային երթևեկության կանոններով սահմանված դեպքերում հետնապատին հաշվառման համարանիշի թվերի կամ տառերի կրկնօրինակում չունեցող տրանսպորտային միջոցներ վարելը`

առաջացնում է տուգանք` հինգ հազար դրամի չափով:

9. Դեղին հիմնագույնի հաշվառման համարանիշերը ուղևորափոխադրումների իրականացման երթուղին սպասարկելու ժամկետի ավարտից կամ լիցենզիայի ներդիրի ժամկետի ավարտից հետո չվերադարձնելը`

առաջացնում է տուգանք` իրավաբանական անձի նկատմամբ երեսուն հազար դրամի չափով:

10. Հայաստանի Հանրապետության տարածքում կանոնավոր ուղևորափոխադրումներ (բացառությամբ միջպետականի) իրականացնող իրավաբանական անձանց կամ անհատ ձեռնարկատիրոջ կողմից սպասարկվող երթուղում սպիտակ հիմնագույնի հաշվառման համարանիշ ունեցող տրանսպորտային միջոցների շահագործումը`

առաջացնում է տուգանք` հիսուն հազար դրամի չափով:

11. Հայաստանի Հանրապետության տարածքում առանց սահմանված տեղում փակցված ներդիրի թեթև մարդատար ավտոմոբիլներով տաքսամոտորային ուղևորափոխադրումներ իրականացնելը`

առաջացնում է տուգանք` հինգ հազար դրամի չափով;

12. Դեղին հիմնագույնի հաշվառման համարանիշն այլ տրանսպորտային միջոցի վրա տեղադրելը`

առաջացնում է տրանսպորտային միջոցներ վարելու իրավունքից զրկում` մեկ տարի ժամկետով:

13. Առանց ներդիրի, կեղծված, չգործող կամ այլ տրանսպորտային միջոցի համար տրված ներդիրով Հայաստանի Հանրապետության տարածքում թեթև մարդատար ավտոմոբիլներով տաքսամոտորային ուղևորափոխադրումներ իրականացնելը՝

առաջացնում է տուգանք` հիսուն հազար դրամի չափով:

14. Տրանսպորտային միջոցի սեփականատիրոջ կամ այլ օրինական տիրապետողի կողմից Հայաստանի Հանրապետության տարածքում թեթև մարդատար ավտոմոբիլներով տաքսամոտորային ուղևորափոխադրումներ իրականացնելու համաև անհրաժեշտ ներդիրն այլ անձի հանձնելը`

առաջացնում է տուգանք` հարյուր հազար դրամի չափով:

15. Զույգ հաշվառման համարանիշեր ունեցող տրանսպորտային միջոցը մեկ հաշվառման համարանիշով վարելը՝

առաջացնում է տուգանք` քսան հազար դրամի չափով:

16. Անընթեռնելի հաշվառման համարանիշ է այն համարանիշը, որի թեկուզ մեկ նիշը ցերեկը, պարզ եղանակին գունաթափման կամ այլ պատճառներով անշարժ տրանսպորտային միջոցի վրա տեղադրված վիճակում տեսանելի չէ 40 մետր հեռավորությունից:

17. Տրանսպորտային միջոցի համարանիշը համարվում է սահմանված տեղում չփակցված, եթե համարանիշն ընթեռնելի է ինչպես շարժման ընթացքում, այնպես էլ կանգնած վիճակում, սակայն համարանիշը (զույգ համարանիշերի դեպքում` թեկուզ և մեկը) ամրացված չէ դրա համար նախատեսված տեղում:

18. Տրանսպորտային միջոցը համարվում է առանց համարանիշի, եթե այդ համարանիշը (զույգ համարանիշերի դեպքում` թեկուզ և մեկը) ամրացված չէ դրա համար նախատեսված տեղում և ընթեռնելի չէ ինչպես շարժման ընթացքում, այնպես էլ կանգնած ժամանակ, բացառությամբ այն դեպքերի, երբ անձի կամքից անկախ հանգամանքներում այն շարժման ընթացքում պոկվել է դրա համար սահմանված տեղից:

19. Տրանսպորտային միջոցը զույգ հաշվառման համարանիշեր ունենալու դեպքում համարվում է մեկ հաշվառման համարանիշով, եթե համարանիշերից մեկը ամրացված չէ դրա համար նախատեսված տեղում և ընթեռնելի չէ ինչպես շարժման ընթացքում, այնպես էլ կանգնած ժամանակ:

**Հոդված 472. Ընդհանուր օգտագործման ավտոմոբիլային ճանապարհներով քվադրոցիկլ (մոտոամենագնաց), ձյունաճահճագնաց և ձյունագնաց վարելը**

1. Ընդհանուր օգտագործման ավտոմոբիլային ճանապարհներով քվադրոցիկլ (մոտոամենագնաց), ձյունաճահճագնաց կամձյունագնաց տրանսպորտային միջոց վարելը, բացառությամբ ճանապարհն ուղղահայաց հատելու դեպքերի`

առաջացնում է տուգանք` տասը հազար դրամի չափով:

2. Սույն հոդվածի 1-ին մասով սահմանված վարչական իրավախախտումն ունի նվազ նշանակություն այն դեպքում, երբ դրա հետևանքով երթևեկության մյուս մասնակիցների համար խոչընդոտ կամ վթարային իրադրություն առաջացնելու ակնհայտ վտանգ չի ստեղծվել, ինչպես նաև այն դեպքում, երբ այդ վարչական իրավախախտումն անխուսափելիորեն կատարվել է երթևեկության այլ մասնակցի գործողության կամ անգործության պատճառով:

**Հոդված 474. Ճանապարհային երթևեկության կանոնները խախտելը**

1. Տրանսպորտային միջոցների վարորդների կողմից լուսացույցի կամ կարգավորողի արգելող ազդանշաններին չենթարկվելը՝

առաջացնում է տուգանք` քսան հինգ հազար դրամի չափով:

2. Տրանսպորտային միջոցների վարորդների կողմից վթարային լուսային ազդանշանի կամ «Վթարային կանգառ» ճանաչման նշանի կիրառման՝ սահմանված կանոնները խախտելը՝

առաջացնում է տուգանք` հինգ հազար դրամի չափով:

3. Կապույտ կամ կարմիր լուսային ազդանշանով առկայծող փարոսիկներ միացրած և միաժամանակ հատուկ ձայնային ազդանշաններ արձակող մոտեցող տրանսպորտային միջոցին ճանապարհը զիջելը՝

առաջացնում է տուգանք` քսան հազար դրամի չափով:

4. Տրանսպորտային միջոցների վարորդների կողմից երթևեկությունն սկսելու կամ մանևր կատարելու կամ հետընթաց վարման՝ սահմանված կանոնները խախտելը`

առաջացնում է տուգանք` հինգ հազար դրամի չափով:

5. Տրանսպորտային միջոցների վարորդների կողմից վազանցի՝ սահմանված կանոնները խախտելը`

առաջացնում է տուգանք` հինգ հազար դրամի չափով:

6. Տրանսպորտային միջոցների վարորդների կողմից կանգառի կամ կայանման՝ սահմանված կանոնները խախտելը`

առաջացնում է տուգանք` հինգ հազար դրամի չափով:

7. Տրանսպորտային միջոցի վարորդի կողմից տրանսպորտային միջոցից աղբ, իրեր կամ այլ առարկաներ նետելը`

առաջացնում է տուգանք` քսան հինգ հազար դրամի չափով:

8. Տրանսպորտային միջոցները կայանելը, եթե դրա հետևանքով այլ տրանսպորտային միջոցների վարորդները ստիպված են եղել կանգ առնել կամ փոխել երթևեկության ուղղությունը`

առաջացնում է տուգանք` տասը հազար դրամի չափով:

9. Տրանսպորտային միջոցների վարորդների կողմից կանգառի կամ կայանման՝ սահմանված կանոնները խախտելը, եթե դրա պատճառով տրանսպորտային միջոցը բերման է ենթարկվել հատուկ տարածք կամ «Հաշմանդամներ» ճանապարհային նշանով (ցուցանակով) կահավորված վայրում «Հաշմանդամ» ճանաչման նշանով չկահավորված տրանսպորտային միջոցը կանգնեցնելը`

առաջացնում է տուգանք` քսան հազար դրամի չափով:

10. Տրանսպորտային միջոցների վարորդների կողմից (բացառությամբ ուղևորների կանոնավոր փոխադրումներ իրականացնող տրանսպորտային միջոցների վարորդների) ընդհանուր օգտագործման տրանսպորտային միջոցների կանգառի կետի տարածքում կանգառ կատարելը կամ կայանելը կամ երթևեկելի մասի եզրին ոչ զուգահեռ կայանելը (բացառությամբ օրենսդրությամբ թույլատրված դեպքերի)`

առաջացնում են տուգանք` հինգ հազար դրամի չափով:

11. Տրանսպորտային միջոցների վարորդների կողմից տրանսպորտային միջոցը հետիոտնային անցման վրա կանգառ կատարելը կամ կայանելը`

առաջացնում է տուգանք` տասնհինգ հազար դրամի չափով:

12. Տրանսպորտային միջոցների վարորդների կողմից մայթերին կայանելը կամ մայթերով երթևեկելը, բացառությամբ ճանապարհային նշաններով թույլատրված դեպքերի, ինչպես նաև ստորգետնյա կամ վերգետնյա հետիոտնային անցումներով երթևեկելը`

առաջացնում են տուգանք` քսան հազար դրամի չափով:

13. Տրանսպորտային միջոցների վարորդների կողմից խաչմերուկներն անցնելու՝ սահմանված կանոնները խախտելը`

առաջացնում է տուգանք` հինգ հազար դրամի չափով:

14. Տրանսպորտային միջոցների վարորդների կողմից հետիոտնային անցումները հատելու՝ սահմանված կանոնները խախտելը`

առաջացնում է տուգանք` հինգ հազար դրամի չափով:

15. Տրանսպորտային միջոցը միակողմանի երթևեկությամբ ճանապարհով տրանսպորտային միջոցների հոսքին հակառակ ուղղությամբ (այդ թվում` հետընթաց) վարելը`

առաջացնում է տուգանք` քսան հազար դրամի չափով:

16. Տրանսպորտային միջոցների վարորդների կողմից ձայնային ազդանշանի կիրառման՝ սահմանված կանոնները խախտելը`

առաջացնում է տուգանք` հինգ հազար դրամի չափով:

17. Տրանսպորտային միջոցների վարորդների կողմից ընդհանուր օգտագործման տրանսպորտային միջոցների կանգառի կետերն անցնելու՝ սահմանված կանոնները խախտելը`

առաջացնում է տուգանք ` երեք հազար դրամի չափով:

18. Տրանսպորտային միջոցների վարորդների կողմից արտաքին լուսային սարքերից օգտվելու սահմանված կանոնները խախտելը`

առաջացնում է տուգանք` երեք հազար դրամի չափով:

19. Օրենսդրությամբ սահմանված դեպքերում տրանսպորտային միջոցի լապտերների հեռահար լույսը մոտակայի չփոխարկելը կամ արգելված դեպքերում հեռահար լույսերով տրանսպորտային միջոցը վարելը`

առաջացնում է տուգանք` հինգ հազար դրամի չափով:

20. Քարշակող տրանսպորտային միջոցի վարորդի կողմից տրանսպորտային միջոցների քարշակման՝ սահմանված կանոնները խախտելը`

առաջացնում է տուգանք` երեք հազար դրամի չափով:

21. Տրանսպորտային միջոցների վարորդների կողմից ուսումնական վարման՝ սահմանված կանոնները խախտելը`

առաջացնում է տուգանք` հինգ հազար դրամի չափով:

22. Տրանսպորտային միջոցների վարորդների կողմից մարդկանց փոխադրման՝ սահմանված կանոնները խախտելը`

առաջացնում է տուգանք` հինգ հազար դրամի չափով:

23. Տրանսպորտային միջոցների վարորդների կողմից բեռների փոխադրման՝ սահմանված կանոնները խախտելը`

առաջացնում է տուգանք` հինգ հազար դրամի չափով:

24. Տրանսպորտային միջոցների վարորդների կողմից սահմանված ճանապարհային նշանների կամ ճանապարհային գծանշումների պահանջները չկատարելը`

առաջացնում է տուգանք` հինգ հազար դրամի չափով:

25. Տրանսպորտային միջոցների երթևեկության հակադիր հոսքերն իրարից բաժանող, կամ լուսացույցի (կարգավորողի) արգելող ազդանշանի կամ առանց կանգառ կատարելու երթևեկությունն արգելող ճանապարհային նշանի առկայության դեպքում վարորդի կանգ առնելու տեղը ցույց տվող գծանշումների կամ նշանների պահանջները չկատարելը`

առաջացնում է տուգանք` տասը հազար դրամի չափով:

26. Օրենսդրությամբ սահմանված երթևեկության առավելություն ունեցող մասնակցին ճանապարհը չզիջելը`

առաջացնում է տուգանք` հինգ հազար դրամի չափով:

27. Տրանսպորտային միջոցների վարորդների (բացառությամբ ծառայողական առաջադրանքներ կատարող, օպերատիվ ծառայությունների տրանսպորտային միջոցների վարորդների) կողմից ընթացքի ժամանակ առնվազն մեկ ձեռքի օգտագործմամբ ռադիոկապից կամ հեռախոսակապից օգտվելը`

առաջացնում է տուգանք` տասը հազար դրամի չափով:

28. Տրանսպորտային միջոցի վարորդի կողմից տրանսպորտային միջոցը դռները բաց վիճակում վարելը կամ ընթացքի ժամանակ կամ կանգնած տրանսպորտային միջոցի դռները բացելը, եթե դա խոչընդոտում է երթևեկության մյուս մասնակիցներին` առաջացնում են տուգանք` հինգ հազար դրամի չափով:

29. Ճանապարհի բաժանարար գոտին չնախատեսված վայրերում տրանսպորտային միջոցների վարորդների կողմից հատելը ձախ շրջադարձ կամ հետադարձ կատարելու եղանակով`

առաջացնում է տուգանք` քսան հազար դրամի չափով:

30. Տրանսպորտային միջոցների վարորդների կողմից հանդիպակաց երթևեկության գոտի դուրս գալը, եթե դա կապված չէ թույլատրված տեղերում վազանց կատարելու կամ կանգնած տրանսպորտային միջոցը կամ խոչընդոտը շրջանցելու հետ, որոնք առանց հանդիպակաց երթևեկության գոտի դուրս գալու անհնար է շրջանցել`

առաջացնում է տուգանք` քսան հինգ հազար դրամի չափով:

31. Ուղևորների կանոնավոր փոխադրումներ իրականացնող տրանսպորտային միջոցների կամ բեռնատար ավտոմոբիլների վարորդների կողմից ճանապարհի տվյալ ուղղությամբ երեք և ավելի երթևեկելի գոտիների առկայության դեպքում ձախ եզրային գոտիով երթևեկելու՝ սահմանված արգելքը խախտելը, բացառությամբ օրենսդրությամբ թույլատրված դեպքերի`

առաջացնում է տուգանք` հինգ հազար դրամի չափով:

32. Տրանսպորտային միջոցը կանգնեցնելու մասին ոստիկանության ծառայողի` օրենսդրությամբ սահմանված կարգով տրված պահանջը վարորդի կողմից դիտավորյալ չկատարելը`

առաջացնում է տրանսպորտային միջոցներ վարելու իրավունքից զրկում` մեկ տարի ժամկետով:

33. Ուղևորների կանոնավոր փոխադրումներ իրականացնող տրանսպորտային միջոցների վարորդների կողմից կանգառի կետերի տարածքից դուրս  կամ ընդհանուր օգտագործման տրանսպորտային միջոցների կանգառի կետի տարածքում կայանելը`

առաջացնում են տուգանք` տասը հազար դրամի չափով:

34. Սույն հոդվածի 32-րդ մասով սահմանված արարքը տրանսպորտային միջոցներ վարելու իրավունք չունեցող անձի կողմից կատարելը՝

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

35. Տրանսպորտային միջոցների վարորդների մասնակցությունն այնպիսի խմբակային տեղաշարժի, որը ստեղծում է երթևեկության անվտանգության սպառնալիք`

առաջացնում է տուգանք` երեք հազար դրամի չափով:

36. Կառուցվածքով նախատեսված անվտանգության գոտիներով կահավորված տրանսպորտային միջոցներով երթևեկելիս՝ տրանսպորտային միջոցների անվտանգության գոտիները չամրակապած երթևեկելը կամ անվտանգության գոտիներով չամրակապված ուղևորների փոխադրելը` բացառությամբ օրենսդրությամբ թույլատրվող դեպքերի, ինչպես նաև մոտոցիկլով երթևեկելիս սաղավարտը չկոճկած վիճակում կամ առանց սաղավարտի տրանսպորտային միջոցներ վարելը կամ սաղավարտը չկոճկած կամ առանց սաղավարտի ուղևոր փոխադրելը `

առաջացնում են տուգանք` տասը հազար դրամի չափով:

37. Հետագա արտահանման պարտավորությամբ Հայաստանի Հանրապետություն ներմուծված տրանսպորտային միջոցը ներմուծման ժամկետի խախտմամբ վարելը`

առաջացնում է տուգանք` քսան հազար դրամի չափով:

38. Տրանսպորտային միջոցի վրա գովազդի տեղադրման կարգը խախտելը`

առաջացնում է տուգանք ֆիզիկական անձի նկատմամբ` տասը հազար դրամի չափով, իրավաբանական անձի նկատմամբ՝ երեսուն հազար դրամի չափով:

39. Անտոմս երթևեկելը այն տրանսպորտային միջոցներով, որոնցով երթևեկելու համար այն պարտադիր է`

առաջացնում է տուգանք՝ երկու հազար դրամի չափով:

40. Սույն օրենսգրքում ուղևորների կանոնավոր փոխադրումներ իրականացնող տրանսպորտային միջոց ասելով պետք է հասկանալ տվյալ պահին սահմանված ուղեգծով ու հաստատված չվացուցակով, առաջարկված փոխադրավարձով, ուղևորների նստեցման կամ իջեցման հաստատված կանգառներով, ինչպես նաև երթուղային տաքսու ռեժիմով ուղևորների փոխադրում իրականացնող տրանսպորտային միջոցները:

41. Եթե սույն հոդվածի 6-րդ, 10-րդ (միայն կանգառ կատարելու մասով), 9-րդ, 13-րդ, 16-րդ, 17-րդ, 18-րդ, 19-րդ, 23-րդ, 24-րդ կամ 25-րդ մասերով սահմանված վարչական իրավախախտումը, սույն հոդվածին համապատասխան, ունի նվազ նշանակություն, ապա վարչական իրավախախտման վերաբերյալ վարույթն իրականացնող մարմինը բավարարվում է բանավոր զգուշացմամբ, իսկ մեղմացնող հանգամանքների առակայության պարագայում սույն օրենսգրքով սահմանված կարգով կարող է նշանակել նախազգուշացում վարչական տույժը:

42. «Հոծ գիծ» (այդ թվում՝ «Կանգ-գիծ») գծանշման պահանջները չկատարելու համար սույն հոդվածի 24-րդ մասով սահմանված վարչական իրավախախտումն ունի նվազ նշանակություն այն դեպքում, երբ տրանսպորտային միջոցի առջևի կամ կողային երկու անիվներն ամբողջությամբ չեն հատել գծանշումը, և դրա հետևանքով երթևեկության մյուս մասնակիցների համար խոչընդոտ կամ վթարային իրադրություն առաջացնելու ակնհայտ վտանգ չի ստեղծվել, ինչպես նաև այն դեպքում, երբ այդ վարչական իրավախախտումն անխուսափելիորեն կատարվել է երթևեկության այլ մասնակցի գործողության կամ անգործության պատճառով:

43. Ճանապարհային նշանների պահանջները չկատարելու համար սույն հոդվածի 24-րդ մասով սահմանված վարչական իրավախախտումն ունի նվազ նշանակություն այն դեպքում, երբ այդ վարչական իրավախախտումն անխուսափելիորեն կատարվել է երթևեկության այլ մասնակցի գործողության կամ անգործության պատճառով:

44. Տրանսպորտային միջոցների երթևեկության հակադիր հոսքերն իրարից բաժանող գծանշումների պահանջները չկատարելու համար սույն հոդվածի 25-րդ մասով սահմանված վարչական իրավախախտումն ունի նվազ նշանակություն այն դեպքում, երբ տրանսպորտային միջոցի անիվներից ոչ մեկն ամբողջությամբ չի հատել գծանշումը, և դրա հետևանքով երթևեկության մյուս մասնակիցների համար խոչընդոտ կամ վթարային իրադրություն առաջացնելու ակնհայտ վտանգ չի ստեղծվել, ինչպես նաև այն դեպքում, երբ այդ վարչական իրավախախտումն անխուսափելիորեն կատարվել է երթևեկության այլ մասնակցի գործողության կամ անգործության պատճառով:

45. Սույն հոդվածի 6-րդ և 10-րդ մասերով (միայն կանգառ կատարելու մասով) սահմանված վարչական իրավախախտումն ունի նվազ նշանակություն այն դեպքում, երբ կանգառը կատարվել է միայն ուղևորների նստելու կամ իջնելու նպատակով, չի գերազանցել մեկ րոպե ժամանակահատվածը, և դրա հետևանքով երթևեկության մյուս մասնակիցների համար խոչընդոտ կամ վթարային իրադրություն առաջացնելու ակնհայտ վտանգ չի ստեղծվել:

46. Սույն հոդվածի 9-րդ, 13-րդ, 16-րդ, 17-րդ, 18-րդ, 19-րդ կամ 23-րդ մասով սահմանվարչված վարչական իրավախախտումն ունի նվազ նշանակություն այն դեպքում, երբ դրա հետևանքով երթևեկության մյուս մասնակիցների համար խոչընդոտ կամ վթարային իրադրություն առաջացնելու ակնհայտ վտանգ չի ստեղծվել, ինչպես նաև այն դեպքում, երբ այդ վարչական իրավախախտումն անխուսափելիորեն կատարվել է երթևեկության այլ մասնակցի գործողության կամ անգործության պատճառով:

**Հոդված 475. Տրանսպորտային միջոցների վարորդների կողմից սահմանված արագությունը գերազանցելը**

1. Տրանսպորտային միջոցների վարորդների կողմից երթևեկության սահմանված արագությունը 1-10 կմ/ժ-ով գերազանցելը`

առաջացնում է տուգանք` յուրաքանչյուր գերազանցված կմ/ժ արագության համար՝ հազար դրամի չափով:

2. Տրանսպորտային միջոցների վարորդների կողմից երթևեկության սահմանված արագությունը 11-30 կմ/ժ-ով գերազանցելը`

առաջացնում է տուգանք` յուրաքանչյուր գերազանցված կմ/ժ արագության համար՝ քսան հազար դրամի չափով:

3. Տրանսպորտային միջոցների վարորդների կողմից երթևեկության սահմանված արագությունը 31-50 կմ/ժ-ով գերազանցելը`

առաջացնում է տուգանք` քսան հինգ հազար դրամի չափով:

4. Տրանսպորտային միջոցների վարորդների կողմից երթևեկության՝ սահմանված արագությունը 51-80 կմ/ժ-ով գերազանցելը`

առաջացնում է տուգանք` երեսուն հազար դրամի չափով:

5. Տրանսպորտային միջոցների վարորդների կողմից երթևեկության՝ սահմանված արագությունը 81 կմ/ժ և ավելի գերազանցելը`

առաջացնում է տուգանք` տրանսպորտային միջոցներ վարելու իրավունքից զրկում` մեկ տարի ժամկետով:

6. Սույն հոդվածի 5-րդ մասով սահմանված արարքը տրանսպորտային միջոցներ վարելու իրավունք չունեցող անձի կողմից կատարելը՝

առաջացնում է տուգանք` երկու հարյուր հազար դրամի չափով:

7. Սույն հոդվածի 1-5-րդ մասերով սահմանված վարչական իրավախախտումների վերաբերյալ վարույթներով վարչական պատասխանատվության ենթարկելու որոշում կայացնող մարմինը (պատասխանատու անձը) արագաչափ սարքի արձանագրած ցուցանիշից պարտավոր է հանել 10 կմ/ժ` արագաչափ սարքի հնարավոր սխալանքի համար:

**Հոդված 476. Տրանսպորտային միջոցները ոչ սթափ վիճակում վարելը**

1. Տրանսպորտային միջոցները ոչ սթափ վիճակում վարելը, եթե վարորդը միայն ալկոհոլի ազդեցության տակ է, և եթե արարքը չի պարունակում սույն հոդվածի 2-6-րդ մասերով սահմանված վարչական իրավախախտման հատկանիշներ և հանցագործության հատկանիշներ`

առաջացնում է տուգանք` երեսուն հազար դրամի չափով:

2. Ընդհանուր օգտագործման տրանսպորտային միջոցը կամ թեթև մարդատար-տաքսի ավտոմոբիլը ոչ սթափ վիճակում վարելը, եթե վարորդը միայն ալկոհոլի ազդեցության տակ է, և եթե արարքը չի պարունակում սույն հոդվածի 3-6-րդ մասերով սահմանված վարչական իրավախախտման հատկանիշներ`

առաջացնում է տրանսպորտային միջոցներ վարելու իրավունքից զրկում` վեց ամիս ժամկետով:

3. Սույն հոդվածի 1-ին մասով սահմանված արարքը կատարելը, եթե վարորդի արյան մեկ լիտրի մեջ մաքուր ալկոհոլի պարունակությունը գերազանցում է 1 գրամը, կամ եթե նրա մեկ լիտր արտաշնչած օդի մեջ մաքուր ալկոհոլի պարունակությունը գերազանցում է 0.5 միլիգրամը`

առաջացնում է տրանսպորտային միջոցներ վարելու իրավունքից զրկում` մեկ տարի ժամկետով:

4. Սույն հոդվածի 1-ին մասով սահմանված արարքը կատարելը, եթե վարորդի ոչ սթափ վիճակում լինելը պայմանավորված է արյան կամ մեզի մեջ թմրամիջոցի կամ հոգեմետ (հոգեներգործուն) նյութի պարունակությամբ`

առաջացնում է տրանսպորտային միջոցներ վարելու իրավունքից զրկում` երկու տարի ժամկետով:

5. Օրենքով սահմանված կարգին համապատասխան` սթափության վիճակը ստուգելու նպատակով զննություն անցնելուց խուսափելը կամ հրաժարվելը, եթե արարքը չի պարունակում հանցագործության հատկանիշներ`

առաջացնում է տրանսպորտային միջոցներ վարելու իրավունքից զրկում` երկու տարի ժամկետով:

6. Սույն հոդվածի 1-ին մասով սահմանված արարքը որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տրանսպորտային միջոցներ վարելու իրավունքից զրկում` մեկ տարի ժամկետով:

**Հոդված 477. Տրանսպորտային միջոցներ վարելու իրավունք չունեցող անձի կողմից տրանսպորտային միջոցներ վարելը, առանց վարորդական վկայականի կամ այլ անհրաժեշտ փաստաթղթերի, ուժը կորցրած վարորդական վկայականով կամ ուժը կորցրած այլ անհրաժեշտ փաստաթղթերով տրանսպորտային միջոցներ վարելը, Հայաստանի Հանրապետության քաղաքացու կողմից այլ երկրի վարորդական վկայականով, օտարերկրացու կողմից Հայաստանի Հանրապետությունում չգործող վարորդական վկայականով տրանսպորտային միջոցներ վարելը, տրանսպորտային միջոցների վարումն այդ իրավունքը չունեցող անձին հանձնելը**

1. Տրանսպորտային միջոցներ վարելու իրավունք չունեցող անձի կողմից տրանսպորտային միջոցներ վարելը, եթե արարքը չի պարունակում հանցագործության հատկանիշներ`

առաջացնում է տուգանք` քսան հինգ հազար դրամի չափով:

2. Առանց վարորդական վկայականի կամ այլ անհրաժեշտ փաստաթղթերի տրանսպորտային միջոցներ վարելը`

առաջացնում է տուգանք` երեք հազար դրամի չափով:

3. Ուժը կորցրած վարորդական վկայականով կամ ուժը կորցրած այլ անհրաժեշտ փաստաթղթերով կամ Հայաստանի Հանրապետության քաղաքացու կողմից այլ երկրի վարորդական վկայականով տրանսպորտային միջոց վարելը կամ օտարերկրացու կողմից Հայաստանի Հանրապետությունում չգործող (ՄԱԿ-ի 1968 թվականի «Ճանապարհային երթևեկության մասին» կոնվենցիայի պահանջները չբավարարող) վարորդական վկայականով տրանսպորտային միջոց վարելը`

առաջացնում են տուգանք` տասը հազար դրամի չափով:

4. Տրանսպորտային միջոցը ոչ սթափ (հարբած), տասնվեց տարին չլրացած կամ տվյալ տեսակի տրանսպորտային միջոց վարելու իրավունք չունեցող կամ տրանսպորտային միջոց վարելու իրավունքից զրկված կամ տրանսպորտային միջոց վարելու իրավունքը կասեցված անձին կամ այն անձին հանձնելը, որը տրանսպորտային միջոցը հանձնող անձի համար ակնհայտորեն տվյալ իրադրությունում իր ֆիզիկական կամ հոգեկան վիճակի հետևանքով չէր կարող տրանսպորտային միջոցն անվտանգ վարելը, եթե արարքը չի պարունակում հանցագործության և սույն հոդվածի 5-րդ մասով սահմանված վարչական իրավախախտման հատկանիշներ`

առաջացնում է տուգանք՝ քսան հինգ հազար դրամի չափով:

5. Սույն հոդվածի 4-րդ մասով նախատեսված արարքը կատարելը, եթե դրա հետևանքով մարդու առողջությանն անզգուշությամբ պատճառվել է թեթև վնաս՝

առաջացնում է տուգանք` յոթանասուն հազար դրամի չափով:

6. Սույն հոդվածում այլ փաստաթղթեր ասելով պետք է հասկանալ տրանսպորտային միջոցի հաշվառման փաստաթղթերը, մաքսային փաստաթղթերը, վարորդական վկայականում նշված դեպքերում` նաև բժշկական տեղեկանքը և այլն, որոնք չեն ներառում լիազորագիրը, ուղեգիրը, բեռնաուղեգիրը:

7. Սույն օրենսգրքի իմաստով անձը համարվում է տրանսպորտային միջոցներ վարելու իրավունք չունեցող, եթե նա սահմանված կարգով չի ստացել տվյալ կարգի տրանսպորտային միջոց վարելու իրավունքի վարորդական վկայական կամ սահմանված կարգով ստացել է վարորդական վկայական, սակայն օրենքով սահմանված կարգով զրկվել է տրանսպորտային միջոցներ վարելու իրավունքից և զրկման ժամկետը լրանալուց հետո սահմանված կարգով չի վերականգնել տրանսպորտային միջոցներ վարելու իրավունքը, բացառությամբ ուսումնական վարման դեպքերի:

8. Սույն օրենսգրքի իմաստով՝անձը համարվում է տրանսպորտային միջոցներ վարելու իրավունքից զրկված, եթե նա օրենքով սահմանված կարգով զրկվել է տրանսպորտային միջոցներ վարելու իրավունքից, և զրկման ժամկետը չի լրացել:

9. Սույն օրենսգրքի իմաստով՝ անձի՝ տրանսպորտային միջոցներ վարելու իրավունքը համարվում է կասեցված, եթե նրա` տրանսպորտային միջոցներ վարելու իրավունքն օրենքով սահմանված կարգով կասեցվել է, և կասեցման ժամկետը չի լրացել:

10. Սույն օրենսգրքի իմաստով անձը համարվում է առանց վարորդական վկայականի, եթե նա ունի տրանսպորտային միջոցներ վարելու իրավունք, սակայն վարելու ընթացքում իր մոտ չունի վարորդական վկայական:

11. Սույն հոդվածի 2-րդ մասով սահմանված դեպքերում լիազորված մարմինը (պաշտոնատար անձը) վարչական իրավախախտում կատարած անձին իրազեկում է վարորդական վկայականը կամ այլ փաստաթուղթն լիազորված մարմնին (պաշտոնատար անձին) ներկայացնելու դեպքում վարչական պատասխանատվությունից ազատվելու հնարավորության մասին: Անձը վարչական պատասխանատվության չի ենթարկվում, եթե իրազեկումից անմիջապես հետո սկսում է իրականացնել վարչական իրավախախտման հատկանիշներն անմիջականորեն վերացնելուն ուղղված գործողություններ: Այդ դեպքում լիազորված մարմինը (պաշտոնատար անձը) վարչական իրավախախտման վերաբերյալ արձանագրություն չի կազմում կամ վարչական իրավախախտման վերաբերյալ վարույթ հարուցելու որոշում չի կայացնում:

12. Եթե, սույն հոդվածի 11-րդ մասին համապատասխան, վարչական իրավախախտումը հայտնաբերելուց անմիջապես հետո այդ իրավախախտման հատկանիշները վերացնել հնարավոր չէ, ապա լիազորված մարմինը (պաշտոնատար անձը) կազմում է վարչական իրավախախտման վերաբերյալ արձանագրություն կամ կայացնում է վարչական իրավախախտման վերաբերյալ վարույթ հարուցելու որոշում: Անձը վարչական պատասխանատվության չի ենթարկվում, իսկ վարչական տույժ նշանակելու մասին որոշումը կայացնելու դեպքում այն չի կատարվում, եթե վարչական իրավախախտումը հայտնաբերելու պահից 24 ժամվա ընթացքում լիազորված մարմին (պաշտոնատար անձին) է ներկայացնում վարորդական վկայականը կամ այլ փաստաթուղթ: Այդ մասին կազմվում է համապատասխան արձանագրություն, որի պատճենը տրվում է վարչական իրավախախտումը կատարած անձին:

**Հոդված 478. Ճանապարհային երթևեկության անվտանգության ապահովման բնագավառի օրենսդրությունը խախտելը, որի հետևանքով առաջացել է վթարային իրադրություն կամ ճանապարհատրանսպորտային պատահար, ինչպես նաև պատահարի մասնակից վարորդի կողմից պարտականությունները չկատարելը**

1. Տրանսպորտային միջոց վարող անձի կողմից ճանապարհային երթևեկության անվտանգության ապահովմանն ուղղված պահանջ կամ ճանապարհային երթևեկության կամ տրանսպորտային միջոցների շահագործման անվտանգությունն ապահովող կանոն դիտավորությամբ կամ անզգուշությամբ խախտելը, որի հետևանքով առաջացել է վթարային իրադրություն և եթե արարքը չի պարունակում հանցագործության հատկանիշներ`

առաջացնում է տուգանք՝ քսան հազար դրամի չափով:

2. Տրանսպորտային միջոց վարող անձի կողմից ճանապարհային երթևեկության անվտանգության ապահովմանն ուղղված պահանջ կամ ճանապարհային երթևեկության կամ տրանսպորտային միջոցների շահագործման անվտանգությունն ապահովող կանոն դիտավորությամբ կամ անզգուշությամբ խախտելը, որի հետևանքով առաջացած ճանապարհատրանսպորտային պատահարի արդյունքում անձի առողջությանը պատճառվել է թեթև վնաս`

առաջացնում է տուգանք՝ երեսուն հազար դրամի չափով:

3. Ճանապարհատրանսպորտային պատահարին առնչություն ունեցող տրանսպորտային միջոցի վարորդի կողմից՝ օրենքով սահմանված պարտականությունները դիտավորությամբ կամ անզգուշությամբ չկատարելը, եթե արարքը չի պարունակում հանցագործության հատկանիշներ`

առաջացնում է տուգանք` քսան հինգ հազար դրամի չափով:

**Հոդված 479. Տրանսպորտային միջոցներում ծխելը**

1. Տրանսպորտային միջոցի (բացառությամբ սույն հոդվածի 2-րդ մասով սահմանված տրանսպորտային միջոցների) վարորդի կողմից տրանսպորտային միջոցի ընթացքի ժամանակ ծխախոտային արտադրատեսակ կամ ծխախոտային արտադրատեսակների փոխարինիչներ օգտագործելը `

առաջացնում է տուգանք` յոթ հազար դրամի չափով:

2. Ընդհանուր օգտագործման տրանսպորտային միջոցներում կամ մարդատար-տաքսի ավտոմոբիլներում ծխախոտային արտադրատեսակ կամ ծխախոտային արտադրատեսակների փոխարինիչներ օգտագործելը `

առաջացնում է տուգանք` քսան հազար դրամի չափով:

**Հոդված 480. Հայաստանի Հանրապետության տարածքում հաշվառված տրանսպորտային միջոցների համար կնքված ավտոտրանսպորտային միջոցի օգտագործումից բխող պատասխանատվության պարտադիր ապահովագրության գործող պայմանագիր չունենալը, առանց պայմանագիր ունենալու տրանսպորտային միջոցը վարելը, հաշվառելը և Հայաստանի Հանրապետության տարածք ներմուծումը թույլատրելը**

1. Հայաստանի Հանրապետության տարածքում հաշվառված տրանսպորտային միջոցի սեփականատիրոջ (վարձակալի) կողմից սեփականության իրավունքով իրեն պատկանող (ֆինանսական վարձակալության (լիզինգի) պայմանագրով իրեն տրամադրված) յուրաքանչյուր տրանսպորտային միջոցի համար կնքված ավտոտրանսպորտային միջոցի օգտագործումից բխող պատասխանատվության պարտադիր ապահովագրության գործող պայմանագիր (այսուհետ` սույն հոդվածում ԱՊՊԱ պայմանագիր) չունենալը, որը տևել է տասը օրից ավել`

առաջացնում է տուգանք` յուրաքանչյուր տասն օրվա համար` հինգ հազար դրամի չափով, սակայն յուրաքանչյուր տարվա համար` ոչ ավելի, քան հիսուն հազար դրամի չափով:

2. Առանց տվյալ տրանսպորտային միջոցի համար կնքված գործող ԱՊՊԱ պայմանագիր ունենալու, որը տևել է տասը օրից ավել, Հայաստանի Հանրապետության տարածքում ընդհանուր օգտագործման ավտոմոբիլային ճանապարհներով տրանսպորտային միջոցը վարելը՝

առաջացնում է տուգանք՝ հարյուր հազար դրամի չափով:

3. ԱՊՊԱ պայմանագիր չունեցող տրանսպորտային միջոցը վարելու միջոցով Հայաստանի Հանրապետության տարածք ներմուծումը թույլատրելը, եթե ԱՊՊԱ պայմանագրի պայմանագիր ունենալը տրանսպորտային միջոցը վարելու միջոցով Հայաստանի Հանրապետության տարածք ներմուծումը թույլատրելու` օրենսդրությամբ սահմանված պարտադիր պայման է`

առաջացնում է տուգանք` պաշտոնատար անձի նկատմամբ` չորս հարյուր հիսուն հազար դրամից հինգ հարյուր հազար դրամի չափով:

4. Սույն հոդվածի 2-րդ մասով սահմանված դեպքերում լիազորված մարմինը (պաշտոնատար անձը) վարչական իրավախախտում կատարած անձին իրազեկում է ԱՊՊԱ պայմանագիրը լիազորված մարմնին (պաշտոնատար անձին) ներկայացնելու դեպքում նշանակված վարչական տույժից մասնակի ազատվելու հնարավորության մասին` այն է տուգանքի 75 տոկոսի չափով վճարման պարտականությունից ազատվելու հնարավորության մասին:

5. Եթե սույն հոդվածի 4-րդ մասին համապատասխան, վարչական իրավախախտումը հայտնաբերելուց անմիջապես հետո այդ իրավախախտման հատկանիշները վերացնել հնարավոր չէ, ապա լիազորված մարմինը (պաշտոնատար անձը) կազմում է վարչական իրավախախտման վերաբերյալ արձանագրություն կամ կայացնում է վարչական իրավախախտման վերաբերյալ վարույթ հարուցելու որոշում:

6. Եթե սույն հոդվածի 5-րդ մասում նշված դեպքում վարչական իրավախախտում կատարած անձը լիազորված մարմնի (պաշտոնատար անձի) կողմից վարչական իրավախախտումը հայտնաբերելու պահից 24 ժամվա ընթացքում վերացնում է իրավախախտման հատկանիշները, ապա նա ազատվում է նշանակված տուգանքի 75 տոկոսի չափով վճարման պարտականությունից, եթե այդ մասին նույն ժամանակահատվածում լիազորված մարմին (պաշտոնատար անձին) է ներկայացնում համապատասխան ապացույց (ներկայացնում է տվյալ տրանսպորտային միջոցի համար կնքված ավտոտրանսպորտային միջոցի օգտագործումից բխող պատասխանատվության պարտադիր ապահովագրության գործող կամ ներկայացման պահից 24 ժամվա ընթացքում ուժի մեջ մտնող պայմանագիր): Այդ մասին կազմվում է համապատասխան արձանագրություն, որի պատճենը տրվում է իրավախախտումը կատարած անձին:

**Հոդված 481. Հետիոտների և ճանապարհային երթևեկության մյուս մասնակիցների կողմից ճանապարհային երթևեկության կանոնները խախտելը**

 1. Հետիոտների, հեծանվորդների, ուղևորների կամ ճանապարհային երթևեկության մյուս մասնակիցների կողմից (բացառությամբ տրանսպորտային միջոցների վարորդների) ճանապարհային երթևեկության անվտանգության ապահովմանն ուղղված պահանջ կամ ճանապարհային երթևեկության կամ տրանսպորտային միջոցների շահագործման կանոն խախտելը, եթե արարքը չի պարունակում հանցագործության հատկանիշներ`

առաջացնում է տուգանք՝ երեք հազար դրամից տասը հազար դրամի չափով:

2. Հետիոտների, հեծանվորդների, ուղևորների կամ ճանապարհային երթևեկության մյուս մասնակիցների կողմից (բացառությամբ տրանսպորտային միջոցների վարորդների) ճանապարհային երթևեկության կարգավորման ազդանշաններին չենթարկվելը, կամ սահմանված ճանապարհային նշանների կամ ճանապարհային գծանշումների պահանջները խախտելը`

առաջացնում է տուգանք` երեք հազար դրամի չափով:

3. Տրանսպորտային միջոցի ուղևորի կողմից ընթացքի ժամանակ տրանսպորտային միջոցի դռները բացելը, ինչպես նաև կանգնած տրանսպորտային միջոցի դռները բացելը (եթե դա խոչընդոտում է երթևեկության մյուս մասնակիցներին) կամ երթևեկության ընթացքում տրանսպորտային միջոցից դուրս կախվելը (դուրս ցցվելը),

առաջացնում է տուգանք` հինգ հազար դրամի չափով:

4. Տրանսպորտային միջոցի ուղևորի կողմից ընթացքի ժամանակ միջոցից աղբ, իրեր կամ այլ առարկաներ նետելը`

առաջացնում է տուգանք` քսան հինգ հազար դրամի չափով:

5. Մոպեդները, հեծանիվները կամ լծասայլերը վարելու՝ օրենսդրությամբ սահմանված կանոնները խախտելը`

առաջացնում է տուգանք` հինգ հազար դրամի չափով:

6. Հետիոտների կողմից ճանապարհով (այդ թվում` մայթերով կամ հետիոտնային արահետներով, իսկ դրանց բացակայության դեպքում` կողնակներով) շարժվելու կարգը կամ ճանապարհի երթևեկելի մասը հատելու կարգը խախտելը`

առաջացնում է տուգանք` հինգ հազար դրամի չափով:

7. Ճանապարհներով անասուններ կամ կենդանիներ քշելու՝ օրենսդրությամբ սահմանված կանոնները խախտելը`

առաջացնում է տուգանք` տաս հազար դրամի չափով:

8. Սույն հոդվածի 1-7-րդ մասերով սահմանված արարքներից որևէ մեկը դիտավորությամբ կամ անզգուշությամբ կատարելը, որոնք ստեղծել են վթարային իրադրություն`

առաջացնում է տուգանք` տասը հազար դրամի չափով:

9.  Սույն հոդվածի 1-7-րդ մասերով նախատեսված արարքները կատարելը, եթե դրանց հետևանքով անձի առողջությանը պատճառվել է թեթև վնաս՝`

առաջացնում է տուգանք` երեսուն հազար դրամի չափով:

**Հոդված 482. Լողամիջոցների շահագործման կանոնները խախտելը**

1. Լողամիջոցը ոչ սթափ վիճակում վարելը կամ Օրենքով սահմանված կարգին համապատասխան` սթափության վիճակը ստուգելու նպատակով զննություն անցնելուց խուսափելը կամ հրաժարվելը`

առաջացնում է տուգանք` երեսուն հազար դրամի չափով:

2. Սահմանված կարգով չգրանցված կամ տեխնիկական անսարքություններ ունեցող լողամիջոցները շահագործելը կամ առանց կողային համարների լողամիջոց վարելը`

առաջացնում է տուգանք` տասը հազար դրամի չափով:

3. Առանց նավավարման իրավունքի վկայականի լողամիջոց վարելը կամ լողամիջոցի վարումը նավավարման իրավունքի վկայական չունեցող անձին հանձնելը`

առաջացնում է տուգանք` քսան հազար դրամի չափով:

4. Առանց օրենսդրությամբ սահմանված փաստաթղթերի լողամիջոցը շահագործելը`

առաջացնում է տուգանք` տասը հազար դրամի չափով:

5. Առանց փրկարարական միջոցների լողամիջոց վարելը կամ փրկարարական միջոցների քանակից ավելի թվով ուղևորներ տեղափոխելը կամ առանց դրոշմի փրկարարական միջոցներ տեղակայելը`

առաջացնում է տուգանք` տասը հազար դրամի չափով:

6. Լողամիջոցներում հրդեհային անվտանգության սահմանված կանոնները խախտելը`

առաջացնում է տուգանք` քսան հազար դրամի չափով:

7. Հանգստյան գոտիներում լողալու համար նախատեսված վայրերում լողամիջոցներ վարելը՝

առաջացնում է տուգանք` հիսուն հազար դրամի չափով:

8. Լողամիջոցները լողափնյա հատվածների հատուկ նշաններով առանձնացված գոտիներից դուրս լողափնյա տարածքներում ափին մոտեցնելը կամ հեռացնելը՝

առաջացնում է տուգանք` քսան հազար դրամի չափով:

**Հոդված 483. Տրանսպորտային միջոցները և տրանսպորտային ենթակառուցվածքներն անորակ վերանորոգելը, տեխնիկական անսարքությամբ շահագործումը թույլատրելը և տրանսպորտային միջոցների շահագործման կանոնների այլ խախտումները**

1. Տեխնիկական զննություն չանցած կամ առանց համապատասխան թույլտվության վերասարքավորված, մեծ եզրաչափերով, ծանրաքաշ, վտանգավոր բեռների կամ չվնասազերծված տարայի փոխադրման կանոնների խախտումներով կամ օրենսդրությամբ սահմանված դեպքերում տրանսպորտային միջոցի հետնապատին հաշվառման համարանիշի կրկնօրինակում չունեցող տրանսպորտային միջոցների շահագործումը կազմակերպությունների ղեկավարների կամ տրանսպորտային միջոցների տեխնիկական վիճակի կամ շահագործման համար պատասխանատու անձի կողմից թույլատրելը, եթե արարքը չի պարունակում հանցագործության հատկանիշներ՝

առաջացնում է տուգանք` տաս հազար դրամից երեսուն հազար դրամի չափով:

2. Անընթեռնելի, ստանդարտին չհամապատասխանող, ինքնաշեն կամ սահմանված տեղում չփակցված հաշվառման համարանիշերով, կամ առանց հաշվառման համարանիշի, կեղծված կամ փոխարինված հաշվառման համարանիշով կամ ժամանակավոր համարանիշի օգտագործման ժամկետը լրանալուց հետո տրանսպորտային միջոցի շահագործումը կազմակերպությունների ղեկավարների կամ տրանսպորտային միջոցների տեխնիկական վիճակի կամ շահագործման համար պատասխանատու անձի կողմից թույլատրելը, եթե արարքը չի պարունակում հանցագործության հատկանիշներ`

առաջացնում է տուգանք` երեսուն հազար դրամի չափով:

3. Կազմակերպությունների ղեկավարների կամ տրանսպորտային միջոցների տեխնիկական վիճակի կամ շահագործման համար պատասխանատու անձի կողմից՝ ոչ սթափ (հարբած), տասնվեց տարին չլրացած կամ տվյալ տեսակի տրանսպորտային միջոցներ վարելու իրավունք չունեցող, տրանսպորտային միջոցներ վարելու իրավունքը կասեցված կամ այդ իրավունքից զրկված անձանց կամ ուժը կորցրած վարորդական վկայականով տրանսպորտային միջոցներ վարել թույլ տալը, եթե արարքը չի պարունակում հանցագործության հատկանիշներ`

առաջացնում է տուգանք` երեսուն հազար դրամի չափով:

4. Կազմակերպությունների ղեկավարների կամ տրանսպորտային միջոցների կամ տրասնպորտային ենթակառուցվածքների տեխնիկական վիճակի կամ շահագործման համար պատասխանատու անձանց կողմից տրանսպորտային միջոցը, հաղորդակցության ուղին, ազդանշանման կամ կապի միջոցը կամ տրանսպորտային այլ սարքավորումն անորակ վերանորոգելը կամ տեխնիկական անսարքությամբ շահագործման բաց թողնելը, եթե արարքը չի պարունակում հանցագործության հատկանիշներ`,

առաջացնում է տուգանք` հիսուն հազար դրամի չափով:

5. Սույն հոդվածի 3-4-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով՝ որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկմամբ՝ վեց ամսից մեկ տարի ժամկետով:

**Հոդված 484. Համայնքներում վճարովի ավտոկայանատեղերի համար օրենքով սահմանված տեղական վճարը չվճարելը**

1. Ավտոտրանսպորտային միջոցը կամ դրա կցորդը համայնքային վճարովի ավտոկայանատեղում կայանելու համար օրենքով սահմանված տեղական վճարը չվճարելը`

առաջացնում է տուգանք` հինգ հազար դրամի չափով:

2. Ավտոտրանսպորտային միջոցը կամ դրա կցորդը համայնքային վճարովի ավտոկայանատեղում առանց հաշվառման համարանիշի կամ հաշվառման համարանիշի առնվազն մեկ նիշը փակված վիճակում կայանելը, եթե արարքը չի պարունակում սույն օրենսգրքի 471-րդ հոդվածի 2-րդ մասով սահմանված վարչական իրավախախտման հատկանիշներ`

առաջացնում է տուգանք` հինգ հազար դրամի չափով:

**Հոդված 485. Ծառայողական տրանսպորտային միջոցը հանրային ծառայողների կողմից անձնական կարիքների համար օգտագործելը,** **պաշտոնատար անձի կոչումը կամ լիազորությունները ինքնակամ յուրացնելը, ինչպես նաև ծառայողական վկայականը կամ ծառայողական համազգեստը օգտագործելը**

1. Հանրային ծառայողների կողմից ծառայողական տրանսպորտային միջոցը անձնական կարիքների համար օգտագործելը`

առաջացնում է տուգանք` հիսուն հազար դրամից հարյուր հազար դրամի չափով:

2. Պաշտոնատար անձի կոչումը կամ լիազորությունները ինքնակամ յուրացնելը, կամ ծառայողական վկայականը կամ ծառայողական համազգեստը օգտագործելը, եթե անձը օրենքով սահմանված կարգով չունի տվյալ համազգեստը կրելու իրավունք և արարքը չի պարունակում սույն օրենսգրքի 450-րդ հոդվածով սահմանված վարչական իրավախախտման և հանցակագործության հատկանիշներ՝

առաջացնում է տուգանք` հիսուն հազար դրամից երկու հարյուր հազար դրամի չափով՝ վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ կամ առանց դրա:

**Հոդված 486. Ավտոմոբիլային տրանսպորտով** **միջպետական կանոնավոր ուղևորափոխադրումների իրականացման հիմնական** **պահանջները չկատարելը**

1. Առանց Հայաստանի Հանրապետության և փոխադրման մյուս կողմ հանդիսացող պետության միջև կնքված տրանսպորտի բնագավառը կանոնակարգող միջազգային պայմանագրով և առանց օրենսդրությամբ սահմանված փաստաթղթերի միջպետական կանոնավոր ուղևորափոխադրումների իրականացումը`

առաջացնում է տուգանք` երեք հարյուր հազարից չորս հարյուր հիսուն հազար դրամի չափով:

2. Առանց ուղևորափոխադրում իրականացնող ավտոբուսի կառուցվածքով սահմանված տեղում երթուղու սկզբնակետի կամ վերջնակետի անվանմամբ հայերենով և անգլերենով գրված ցուցատախտակի միջպետական կանոնավոր փոխադրումների իրականացումը`

առաջացնում է տուգանք` քսան հազար դրամի չափով:

3. Հայաստանի Հանրապետության տարածքում որևէ այլ պետությունում հաշվառված տրանսպորտային միջոցով (բացառությամբ միջազգային համաձայնագրերով սահմանված դեպքերի) կամ միջազգային համաձայնագրերով սահմանված պահանջների խախտմամբ կաբոտաժային փոխադրումների իրականացումը`

առաջացնում է տուգանք` երեք հարյուր հազարից չորս հարյուր հիսուն հազար դրամի չափով:

4. Ավտովարորդի աշխատանքային հերթափոխի՝ աշխատանքային օրենսդրությամբ սահմանված նորմատիվային տևողությունը գերազանցող միջպետական երթուղիների սպասարկումը երկու վարորդով չկազմակերպելը՝

առաջացնում է տուգանք՝ երեսուն հազար դրամի չափով:

5. Հայաստանի Հանրապետությունում թվային տախոգրաֆով չկահավորված ավտոտրանսպորտային միջոցներով միջպետական կանոնավոր ուղևորափոխադրումներ իրականացնելը՝

առաջացնում է տուգանք՝ հարյուր հազար դրամի չափով:

6. Առանց թվային տախոգրաֆի քարտի կամ ժամկետանց թվային տախոգրաֆի քարտով կամ թվային տախոգրաֆի քարտը տախոգրաֆում չտեղադրված վիճակում կամ թվային տախոգրաֆի անսարքության կամ թվային տախոգրաֆն անջատած վիճակում Հայաստանի Հանրապետությունում միջպետական կանոնավոր ուղևորափոխադրումներ իրականացնելը`

առաջացնում է տուգանք՝ հիսուն հազար դրամի չափով:

7. Միջպետական կանոնավոր ուղևորափոխադրումներ իրականացնող կազմակերպության կամ անհատ ձեռնարկատիրոջ կողմից տրանսպորտի բնագավառում վերահսկողություն իրականացնող տեսչական մարմնին տրանսպորտային միջոցների թվային տախոգրաֆների արձանագրած տվյալների վերաբերյալ անհրաժեշտ տեղեկատվություն չտրամադրելը կամ միջպետական փոխադրումներ իրականացնող ավտոտրանսպորտային միջոցի անձնակազմի կողմից ավտոտրանսպորտային միջոցը վարելու կամ հանգստի ժամանակահատվածների օրենսդրությամբ սահմանված պահանջները խախտելը կամ թվային տախոգրաֆի արձանագրած ավտովարորդի քարտի վրա գրանցված տվյալները կեղծելը կամ թվային տախոգրաֆի շահագործման պահանջները խախտելը ՝

առաջացնում է տուգանք՝ հարյուր հազար դրամի չափով:

8. Միջպետական կանոնավոր ուղևորափոխադրումներ իրականացնելիս Հայաստանի Հանրապետությունում առանց արհեստանոցի քարտի թվային տախոգրաֆի ստուգաչափում իրականացնելը`

առաջացնում է տուգանք՝ հարյուր հազար դրամի չափով:

9. Սույն հոդվածի 1-8-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

10. Սույն հոդվածի 6-րդ մասով նախատեսված արարքները կատարելու դեպքում անձն ազատվում է վարչական պատասխանատվությունից թվային տախոգրաֆի քարտի կորստի կամ դրա գողության կամ դրա վնասվելու կամ դրա անվավերության համար, «Միջազգային ավտոճանապարհային փոխադրումներ կատարող տրանսպորտային միջոցների անձնակազմի աշխատանքի մասին» համաձայնագրի պահանջներին համապատասխան, լիազոր մարմին ներկայացված հիմնավորված դիմումի քննարկման արդյունքներով:

**Հոդված** **487**. **Հայաստանի Հանրապետության տարածքում** **ուղևորափոխադրումների իրականացման հիմնական** **պահանջները չկատարելը**

1. Փոխադրող կազմակերպության կողմից առանց ուղետոմսի կամ առանց ուղեբեռային անդորրագրի ավտոբուսներով ուղևորների կամ ուղեբեռի կանոնավոր ուղևորափոխադրումների իրականացումը`

առաջացնում է տուգանք՝ տասը հազար դրամի չափով, միջպետական կանոնավոր ուղևորափոխադրումների դեպքում` քսան հազար դրամի չափով:

2. Ներքաղաքային կամ մերձքաղաքային փոխադրումների ընթացքում վարորդի կամ ուղևորների կողմից ավտոբուսի ուղեսրահում երաժշտություն միացնելը, կամ միջքաղաքային կամ միջպետական փոխադրումների ընթացքում առանց ուղևորների համաձայնության` երաժշտություն միացնելը `

առաջացնում է տուգանք` հինգ հազար դրամի չափով:

3. Ավտոբուսային կանոնավոր ուղևորափոխադրումների ժամանակ օրենքով սահմանված թույլատրելի չափերը կամ քաշերը գերազանցող իրերի, առարկաների կամ արգելված այլ նյութերի կամ իրերի փոխադրումը`

առաջացնում է տուգանք` տասը հազար դրամի չափով:

4. Ավտոբուսային կանոնավոր ուղևորափոխադրումների ժամանակ ավտոտրանսպորտային միջոցի կամ ուղևորների հագուստն աղտոտող կամ վնասող նյութերի կամ իրերի կամ տհաճ կամ սուր հոտ ունեցող իրերի փոխադրումը`

առաջացնում է տուգանք` քսան հազար դրամի չափով:

5. Ավտոբուսային կանոնավոր ուղևորափոխադրումները սպասարկող ավտոտրանսպորտային միջոցները առանց երթուղին արտահայտող ցուցատախտակի, երթուղու չվացուցակի, երթուղու uխեմայի (բացառությամբ ներհամայնքային երթուղիների), սպասարկող կազմակերպության անվանման և գտնվելու վայրի նշումով ցուցանակի կամ տեխնիկական կանոնակարգերի և ստանդարտների պահանջներին անհամապատասխան արտաքին կամ ներքին կահավորմամբ շահագործելը`

առաջացնում է տուգանք` քսան հազար դրամից երեսուն հազար դրամի չափով:

6. Առանց ճանապարհային թերթիկի կամ ճանապարհային թերթիկում համապատաuխան նշումների բացակայությամբ կանոնավոր ուղևորափոխադրումներ իրականացնելը`

առաջացնում է տուգանք` քսան հազար դրամի չափով:

7. Հայաuտանի Հանրապետությունում ընդհանուր օգտագործման ավտոմոբիլային տրանսպորտով կանոնավոր ուղևորափոխադրումների մրցույթով չընտրված իրավաբանական անձի, անհատ ձեռնարկատիրոջ կողմից կամ ֆիզիկական անձի կողմից կանոնավոր ուղևորափոխադրումներ իրականացնելը`

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

8. Կանոնավոր ուղևորափոխադրումներ իրականացնողների կողմից հաստատված չվացուցակներով ավտոբուսների (միկրոավտոբուսների) երթերի ձախողումը կամ մեկնման ժամերի խախտումները՝

առաջացնում է տուգանք` երեսուն հազար դրամի չափով:

9. Սույն հոդվածի 8-րդ մասով սահմանված արարքը կատարելը ներքաղաքային երթուղիներում՝

առաջացնում է տուգանք՝ տասը հազար դրամի չափով:

10. Կանոնավոր ուղևորափոխադրումներ իրականացնողների կողմից երթուղու ուղեգծից ինքնակամ շեղումները կամ վերջնակետի (սկզբնակետի) խախտումները`

առաջացնում է տուգանք` ութսուն հազար դրամից հարյուր հազար դրամի չափով:

11. Ավտոկայարանային գործունեություն չիրականացնող կամ ավտոկայարանային գործունեություն իրականացնող կազմակերպության հետ պայմանագիր չունեցող կազմակերպության կամ ֆիզիկական անձի կողմից միջքաղաքային կամ միջպետական երթուղիների ուղետոմսերի վաճառքի իրականացումը`

առաջացնում է տուգանք` երկու հարյուր հազար դրամից երեք հարյուր հազար դրամի չափով:

12. Երթուղու սպասարկման ընթացքում սահմանված փոխադրավարձից բարձր փոխադրավարձով փոխադրումներ իրականացնելը՝

առաջացնում է տուգանք` երկու հարյուր հազար դրամից երեք հարյուր հազար դրամի չափով:

13. Ավտովարորդի առողջական վիճակի կամ ավտոտրանսպորտային միջոցի տեխնիկական վիճակի նախաուղերթային զննման մասին երթուղային թերթիկում նշումներ չկատարելը`

առաջացնում է տուգանք՝ հինգ հազար դրամի չափով:

14. Կազմակերպության կողմից ավտովարորդների աշխատանքի կամ հանգստի ռեժիմը խախտելը`

առաջացնում է տուգանք՝ հինգ հազար դրամից տասը հազար դրամի չափով:

15. Լրիվ զբաղեցված նստատեղերով երթևեկելու դեպքում ուղևորի նստեցման նպատակով միկրոավտոբուսի կանգառումը`

առաջացնում է տուգանք՝ տասը հազար դրամի չափով:

16. Ընդհանուր օգտագործման ուղևորափոխադրումներում օգտագործվող ավտոտրանսպորտային միջոցների ուղեսրահի նստատեղերի խտացմամբ, այլ հարմարադասմամբ, տվյալ ավտոտրանսպորտային միջոցի համար չնախատեսված այլ նստոցների տեղադրմամբ կամ պատառոտված պաստառներով նստոցների առկայության դեպքում փոխադրումների իրականացումը`

առաջացնում է տուգանք՝ երեսուն հազար դրամից հիսուն հազար դրամի չափով:

17. Հայաստանի Հանրապետության օրենքի պահանջների խախտմամբ երեխաների փոխադրումների իրականացումը՝

առաջացնում է տուգանք` ութսունն հազար դրամից հարյուր հազար դրամի չափով:

18. Սույն հոդվածի 1-17-րդ սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 488. Ավտոմոբիլային տրանսպորտով բեռնափոխադրումների կազմակերպման պահանջները խախտելը**

1. Առանց թույլտվության վտանգավոր բեռներ կամ չվնասազերծված տարաներ փոխադրելը`

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

2. Առանց օրենսդրությամբ սահմանված պահանջներին համապատասխան կահավորված տրանսպորտային միջոցով վտանգավոր բեռներ փոխադրելը`

առաջացնում է տուգանք` հիսուն հազար դրամից յոթանասուն հազար դրամի չափով:

3. Առանց օրենսդրությամբ սահմանված պահանջների պահպանման վտանգավոր բեռների բեռնման-բեռնաթափման աշխատանքներ իրականացնելը`

առաջացնում է տուգանք` հիսուն հազար դրամից յոթանասուն հազար դրամի չափով:

4. Առանց մակնշման վտանգավոր բեռներ փոխադրելը`

առաջացնում է տուգանք` քառասուն հազար դրամի չափով:

5.  Հայաստանի Հանրապետությունում թվային տախոգրաֆով չկահավորված ավտոտրանսպորտային միջոցներով միջպետական բեռնափոխադրումներ իրականացնելը՝ (բացառությամբ 1970 թվականի հուլիսի 1-ի «Միջազգային ավտոճանապարհային փոխադրումներ կատարող տրանսպորտային միջոցների անձնակազմի աշխատանքի մասին» համաձայնագրի կողմ չհանդիսացող պետություններում հաշվառված տրանսպորտային միջոցների)`

 առաջացնում է տուգանք` հարյուր հազար դրամի չափով:

6. Առանց թվային տախոգրաֆի քարտի կամ ժամկետանց թվային տախոգրաֆի քարտով կամ թվային տախոգրաֆի քարտը տախոգրաֆում չտեղադրված վիճակում, կամ թվային տախոգրաֆի անսարքության կամ թվային տախոգրաֆն անջատած վիճակում Հայաստանի Հանրապետությունում միջպետական բեռնափոխադրումներ իրականացնելը`

առաջացնում է տուգանք` հիսուն հազար դրամի չափով:

7. Միջպետական բեռնափոխադրումներ իրականացնող կազմակերպության կամ անհատ ձեռնարկատիրոջ կողմից տրանսպորտի բնագավառում վերահսկողություն իրականացնող տեսչական մարմնին տրանսպորտային միջոցների թվային տախոգրաֆների արձանագրած տվյալների վերաբերյալ անհրաժեշտ տեղեկատվություն չտրամադրելը կամ միջպետական փոխադրումներ իրականացնող ավտոտրանսպորտային միջոցի անձնակազմի կողմից ավտոտրանսպորտային միջոցը վարելու կամ հանգստի ժամանակահատվածների օրենսդրությամբ սահմանված պահանջները խախտելը կամ թվային տախոգրաֆի արձանագրած ավտովարորդի քարտի վրա գրանցված տվյալները կեղծելը կամ թվային տախոգրաֆի շահագործման պահանջները խախտելը՝

 առաջացնում է տուգանք` հարյուր հազար դրամի չափով:

8. Ավտոտրանսպորտային միջոցներով միջպետական բեռնափոխադրումներ իրականացնելիս Հայաստանի Հանրապետությունում առանց արհեստանոցի քարտի թվային տախոգրաֆի ստուգաչափում իրականացնելը`

առաջացնում է տուգանք` երկու հարյուր հազար դրամից երեք հարյուր հազար դրամի չափով:

9. Սույն հոդվածի 1-8-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

10. Սույն հոդվածի 6-րդ մասով նախատեսված արարքները կատարելու դեպքում անձն ազատվում է վարչական պատասխանատվությունից թվային տախոգրաֆի քարտի կորստի կամ դրա գողության կամ դրա վնասվելու կամ դրա անվավերության համար, «Միջազգային ավտոճանապարհային փոխադրումներ կատարող տրանսպորտային միջոցների անձնակազմի աշխատանքի մասին» համաձայնագրի պահանջներին համապատասխան, լիազոր մարմին ներկայացված հիմնավորված դիմումի քննարկման արդյունքներով:

**Հոդված 489. Հայաստանի Հանրապետությունում և Հայաստանի Հանրապետության տարածքում ավտոմոբիլային տրանսպորտով ոչ կանոնավոր ուղևորափոխադրումների իրականացման հիմնական պահանջները չկատարելը**

1. Առանց ուղևորների անվանացուցակի ավտոմոբիլային տրանսպորտով միջպետական ոչ կանոնավոր ուղևորափոխադրումների իրականացումը կամ սահմանված խմբից ավելի կամ այլ ուղևորների փոխադրումը (բացառությամբ յուրաքանչյուր 10 ուղևորի դեպքում ոչ ավելի, քան մեկ ուղևոր)`

առաջացնում է տուգանք` երեք հարյուր հիսուն հազար դրամից չորս հարյուր հիսուն հազար դրամի չափով:

2. Հայաստանի Հանրապետության հետ տրանսպորտի բնագավառը կանոնակարգող միջազգային համաձայնագրեր չունեցող պետությունից դեպի Հայաստանի Հանրապետություն կամ հակառակ ուղղությամբ այլ պետություններում հաշվառված տրանսպորտային միջոցներով միջպետական ոչ կանոնավոր ուղևորափոխադրումների իրականացումն առանց ճանապարհային թերթիկի կամ ճանապարհային թերթիկում համապատասխան նշումների բացակայությամբ՝

առաջացնում է տուգանք` հարյուր հիսուն հազար դրամից երկու հարյուր հազար դրամի չափով:

3. Հայաստանի Հանրապետության օրենքով սահմանված պահանջների խախտումներով միջպետական ոչ կանոնավոր ուղևորափոխադրումների իրականացումը`

առաջացնում է տուգանք՝

1) Հայաստանի Հանրապետությունից դեպի Վրաստան կամ հակառակ ուղղությամբ ավտոբուսային փոխադրումների դեպքում՝ ութսուն հազար դրամից հարյուր հիսուն հազար դրամի չափով.

2) Հայաստանի Հանրապետությունից դեպի այլ պետություններ կամ հակառակ ուղղությամբ ավտոբուսային փոխադրումների դեպքում՝ երեք հարյուր հազար դրամից չորս հարյուր հիսուն հազար դրամի չափով.

3) Հայաստանի Հանրապետությունից դեպի Վրաստան կամ հակառակ ուղղությամբ միկրոավտոբուսային փոխադրումների դեպքում՝ երեսուն հազար դրամից հիսուն հազար դրամի չափով.

4) Հայաստանի Հանրապետությունից դեպի այլ պետություններ կամ հակառակ ուղղությամբ միկրոավտոբուսային փոխադրումների դեպքում` ութսուն հազար դրամից հարյուր հիսուն հազար դրամի չափով.

5) Հայաստանի Հանրապետության հետ տրանսպորտի բնագավառը կանոնակարգող միջազգային համաձայնագրեր չունեցող պետությունից դեպի Հայաստանի Հանրապետություն կամ հակառակ ուղղությամբ այլ պետություններում հաշվառված տրանսպորտային միջոցներով միջպետական ոչ կանոնավոր .ավտոբուսային փոխադրումների դեպքում՝ երեք հարյոււր հազար դրամից չորս հարյուր հազար դրամի չափով.

6) Հայաստանի Հանրապետության հետ տրանսպորտի բնագավառը կանոնակարգող միջազգային համաձայնագրեր չունեցող պետությունից դեպի Հայաստանի Հանրապետություն կամ հակառակ ուղղությամբ այլ պետություններում հաշվառված տրանսպորտային միջոցներով միջպետական ոչ կանոնավոր միկրոավտոբուսային փոխադրումների դեպքում՝ հարյուր հազար դրամից երկու հարյուր հազար դրամի չափով:

4. Հայաստանի Հանրապետությունում թվային տախոգրաֆով չկահավորված ավտոբուսներով կամ միկրոավտոբուսներով միջպետական ոչ կանոնավոր ուղևորափոխադրումներ իրականացնելը՝

առաջացնում է տուգանք՝ հարյուր հազար դրամի չափով:

5. Առանց թվային տախոգրաֆի քարտի, կամ ժամկետանց թվային տախոգրաֆի քարտով կամ թվային տախոգրաֆի քարտը տախոգրաֆում չտեղադրված վիճակում, կամ թվային տախոգրաֆի անսարքության կամ թվային տախոգրաֆն անջատած վիճակում Հայաստանի Հանրապետությունում միջպետական ոչ կանոնավոր ուղևորափոխադրումներ իրականացնելը`

առաջացնում է տուգանք՝ հիսուն հազար դրամի չափով:

6. Միջպետական ոչ կանոնավոր ուղևորափոխադրումներ իրականացնող կազմակերպության կամ անհատ ձեռնարկատիրոջ կողմից տրանսպորտի բնագավառում վերահսկողություն իրականացնող տեսչական մարմնին տրանսպորտային միջոցների թվային տախոգրաֆների արձանագրած տվյալների վերաբերյալ անհրաժեշտ տեղեկատվություն չտրամադրելը կամ միջպետական փոխադրումներ իրականացնող ավտոտրանսպորտային միջոցի անձնակազմի կողմից ավտոտրանսպորտային միջոցը վարելու և հանգստի ժամանակահատվածների օրենսդրությամբ սահմանված պահանջները խախտելը կամ թվային տախոգրաֆի արձանագրած ավտովարորդի քարտի վրա գրանցված տվյալները կեղծելը կամ թվային տախոգրաֆի շահագործման պահանջները խախտելը`

առաջացնում է տուգանք՝ հարյուր հազար դրամի չափով:

7. Միջպետական ոչ կանոնավոր ուղևորափոխադրումներ իրականացնելիս Հայաստանի Հանրապետությունում առանց արհեստանոցի քարտի թվային տախոգրաֆի ստուգաչափում իրականացնելը`

առաջացնում է տուգանք՝ հարյուր հազար դրամի չափով:

8. Սույն հոդվածի 1-7-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

9. Սույն հոդվածի 5-րդ մասով նախատեսված արարքները կատարելու դեպքում անձն ազատվում է վարչական պատասխանատվությունից թվային տախոգրաֆի քարտի կորստի կամ դրա գողության կամ դրա վնասվելու կամ դրա անվավերության համար, «Միջազգային ավտոճանապարհային փոխադրումներ կատարող տրանսպորտային միջոցների անձնակազմի աշխատանքի մասին» համաձայնագրի պահանջներին համապատասխան, լիազոր մարմին ներկայացված հիմնավորված դիմումի քննարկման արդյունքներով:

**Հոդված 490. Հայաստանի Հանրապետության տարածքում մարդատար-տաքսի ավտոմոբիլներով ուղևորափոխադրումների իրականացման պահանջները չկատարելը**

1. Առանց մարդատար-տաքսի ավտոմոբիլներով ուղևորափոխադրումների կազմակերպման լիցենզիայի տաքսամոտորային փոխադրումներ իրականացնելը, կամ մարդատար-տաքսի ավտոմոբիլներով ուղևորափոխադրումների կազմակերպման լիցենզիայի ներդիրի փոխանցումը մեկ այլ ավտոմոբիլին կամ մեկ այլ մարդատար-տաքսուն պատկանող ավտոմոբիլներով ուղևորափոխադրումների կազմակերպման լիցենզիայի ներդիրով, առանց ներդիրի, կեղծված կամ չգործող ներդիրով մարդատար-տաքսի ավտոմոբիլ վարել,

առաջացնում է տուգանք՝ երեսուն հազար դրամից հիսուն հազար դրամի չափով:

2. Առանց սահմանված տեղում փակցված ներդիրի թեթև մարդատար ավտոմոբիլներով տաքսամոտորային ուղևորափոխադրումներ իրականացնելը`

առաջացնում է տուգանք` հինգ հազար դրամի չափով:

3. Ուղևորի պահանջով մարդատար-տաքսու վարորդի կողմից փոխադրավարձի վճարումը հավաստող փաստաթղթի չտրամադրումը`

առաջացնում է տուգանք՝ վարորդի նկատմամբ տասը հազար դրամի չափով:

4. Մարդատար-տաքսի ավտոմոբիլով երթևեկության համար թույլատրելի ոչ ամենակարճ ուղեգծով (եթե ուղևորն այլ ուղեգծով երթևեկելու ցանկություն չի հայտնել) փոխադրումն իրականացնելը`

առաջացնում է տուգանք` քսան հազար դրամի չափով:

5. Կազմակերպության, ֆիզիկական անձի կամ անհատ ձեռնարկատերերի կողմից առանց մարդատար-տաքսի ավտոմոբիլով փոխադրումների կազմակերպման լիցենզիայի մարդատար-տաքսի ավտոմոբիլով փոխադրում իրականացնելը կամ թեթև մարդատար ավտոմոբիլը օրենսդրությամբ սահմանված պահանջներով կահավորելը (բացառությամբ մարդատար տաքսի ավտոմոբիլով փոխադրումների կազմակերպման լիցենզիա ստանալու համար լիցենզավորող մարմին ներկայացված հայտի առկայության դեպքերի)

առաջացնում է տուգանք` երեսուն հազար դրամից հիսուն հազար դրամի չափով:

6. Առանց սակաչափիչի (տաքսամետրի) կամ անսարք կամ չստուգաչափված սակաչափիչով մարդատար-տաքսի ավտոմոբիլով փոխադրումներ իրականացնելը`

առաջացնում է տուգանք՝ քսանհինգ հազար դրամի չափով:

7. Առանց տարբերանշանների (տանիքին՝ «ՏԱՔՍԻ» գրառմամբ կամ շախմատաձև դեղին և սև տարբերանշանի կամ տաքսի-ծառայություն մատուցող կազմակերպության և տվյալ տրանսպորտային միջոցի վարորդի կամ անհատ ձեռնարկատեր չհանդիսացող ֆիզիկական անձի մասին տեղեկատվության) գնացուցակի մարդատար-տաքսի ավտոմոբիլով փոխադրումներ իրականացնելը`

առաջացնում է տուգանք՝ տասը հազար դրամի չափով:8. Առանց ներդիրի մեջ համապատասխան նշում կատարված սակաչափիչով մարդատար-տաքսի ավտոմոբիլով ուղևորափոխադրում իրականացնելը՝

առաջացնում է տուգանք՝ տասը հազար դրամի չափով:

8. Չլիցենզավորված կազմակերպություններին, անհատ ձեռնարկատերերին կամ ֆիզիկական անձի մարդատար տաքսի ավտոմոբիլներով փոխադրումների կազմակերպման համար պատվերների կազմակերպումը, այդ թվում՝ էլեկտրոնային եղանակով՝

առաջացնում է տուգանք՝ հինգ հարյուր հազար դրամի չափով:

9. Երկդռնանի (չհաշված բեռնախցիկի դուռը), աջակողմյան ղեկային տեղաբաշխմամբ կամ ձեռքի միջոցով արգելակային կառավարմամբ թեթև մարդատար ավտոմոբիլներով տաքսամոտորային փոխադրումների կազմակերպումը (իրականացումը)

առաջացնում է տուգանք՝ հիսուն հազար դրամից հարյուր հազար դրամի չափով:

10. Առանց օդանավակայանի տաքսի ծառայության լիցենզիայի օդանավակայանի տաքսու կայանատեղից տաքսի ծառայություն մատուցելը՝

առաջացնում է տուգանք՝ հիսուն հազար դրամի չափով:

11. Սույն հոդվածի 1-11-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

12. Սույն հոդվածում սահմանված դեպքերում առանց մարդատար-տաքսի ավտոմոբիլներով ուղևորափոխադրումների կազմակերպման լիցենզիայի ուղևորափոխադրումներ կատարելիս վարչական պատասխանատվության ենթարկվում է տվյալ ավտոտրանսպորտային միջոցի սեփականատերը, եթե վարչական իրավախախտումների վերաբերյալ վարույթի շրջանակում չի պարզվում տվյալ վարչական իրավախախտումը կատարած անձի ինքնությունը:

**Հոդված 491. Ավտոմոբիլային տրանսպորտով փոխադրումների անվտանգությանը ներկայացվող պահանջները չկատարելը**

1. Սեղմված բնական կամ հեղուկացված նավթային գազով աշխատող ընդհանուր օգտագործման ավտոմոբիլային տրանսպորտը առանց տրանսպորտային միջոցի դիմապակու վրա փակցված` ավտոտրանսպորտային միջոցի վրա տեղադրված բալոնների հերթական վկայագրման ժամկետը նշող կտրոնի կամ ժամկետանց կտրոնով շահագործելը`

առաջացնում է տուգանք՝ հարյուր հազար դրամից երկու հարյուր հազար դրամի չափով:

2. Ավտոմոբիլային տրանսպորտի շարժական կազմի տեխնիկական շահագործման վերաբերյալ օրենսդրության պահանջները խախտելը`

առաջացնում է տուգանք՝ քսան հազար դրամի չափով:

3. Տեխնիկական զննություն իրականացնելու լիցենզիա ունեցող իրավաբանական անձի կամ անհատ ձեռնարկատիրոջ կողմից առանց տեխնիկական զննություն անցնելու կամ տեխնիկական անuարքություն ունեցող տրանuպորտային միջոցին տեխնիկական զննության կտրոն տալը, եթե այդ անuարքության առկայությունը տեխնիկական զննության կտրոն տալը մերժելու oրենuդրությամբ նախատեuված հիմք է`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով:

4. Օրենuդրությանը համապատաuխան լիցենզավորված իրավաբանական անձի կամ անհատ ձեռնարկատերերի արտադրական բազայում` տրանuպորտային միջոցների պարտադիր տեխնիկական զննության ժամանակ անսարք արատորոշման սարքավորումներով տրանuպորտային միջոցի տեխնիկական զննություն անցկացնելը`

առաջացնում է տուգանք՝ հարյուր հազար դրամից երկու հարյուր հազար դրամի չափով:

5. Օրենuդրությանը համապատաuխան լիցենզավորված իրավաբանական անձի կամ անհատ ձեռնարկատերերի արտադրական բազայում` տրանuպորտային միջոցների պարտադիր տեխնիկական զննության ժամանակ արգելակային համակարգի ստուգման համար նախատեսված հոլովակային ստենդի տրանսպորտային միջոցի սռնու վրա ընկնող առավելագույն զանգվածի գերազանցումը`

առաջացնում է տուգանք՝ ութսուն հազար դրամից հարյուր հազար դրամի չափով:

6. Օրենuդրությանը համապատաuխան լիցենզավորված իրավաբանական անձի կամ անհատ ձեռնարկատերերի արտադրական բազայում` տրանuպորտային միջոցների պարտադիր տեխնիկական զննության աշխատանքները սահմանված ծավալով չկատարելը`

առաջացնում է տուգանք՝ հարյուր հազար դրամից երկու հարյուր հազար դրամի չափով:

7. Իրավաբանական անձի կամ անհատ ձեռնարկատերերի կողմից տեխնիկական զննության անցկացման գործունեության նկատմամբ օրենսդրությամբ սահմանված կարգով պետական վերահսկողություն իրականացնող մարմնի կողմից պարտադիր կատարման ցուցումները չկատարելը`

առաջացնում է տուգանք՝ հարյուր հազար դրամից երկու հարյուր հազար դրամի չափով:

8. Օրենuդրությանը համապատաuխան լիցենզավորված իրավաբանական անձի կամ անհատ ձեռնարկատերերի կողմից օրենսդրությամբ սահմանված անվտանգության տեխնիկայի կանոնների խախտումը`

առաջացնում է տուգանք՝ երեսուն հազար դրամից հիսուն հազար դրամի չափով:

9. Օրենuդրությանը համապատաuխան լիցենզավորված իրավաբանական անձի կամ անհատ ձեռնարկատերերի արտադրական բազայում` առանց տեխնիկական զննություն անցնելու համար սահմանված փաuտաթղթերի կամ անհամապատասխան անդորրագրերի առկայությամբ տրանuպորտային միջոցի տեխնիկական զննություն անցկացնելը`

առաջացնում է տուգանք՝ ութսուն հազար դրամից հարյուր հազար դրամի չափով:

10. Օրենuդրությանը համապատաuխան լիցենզավորված իրավաբանական անձի կամ անհատ ձեռնարկատերերի արտադրական բազայում` Հայաuտանի Հանրապետությունում տրանuպորտային միջոցների պարտադիր տեխնիկական զննության փաuտաթղթի (կտրոնի) պահպանման, հաշվառման, բացթողման կամ oգտագործման կարգը խախտելը, որի արդյունքում սահմանված կարգով ստացված և առկա կտրոնների անհամապատասխանություն է հայտնաբերվում`

առաջացնում է տուգանք՝ քառասուն հազար դրամից հիսուն հազար դրամի չափով յուրաքանչյուր պակաս կտրոնի համար:

11. Օրենuդրությանը համապատաuխան լիցենզավորված իրավաբանական անձի կամ անհատ ձեռնարկատերերի արտադրական բազայում տեխնիկական զննություն անցած տրանuպորտային միջոցի հաշվառման փաuտաթղթում նշված բոլոր տվյալները օրենսդրությամբ սահմանված սերվերին առցանց համակարգով` գրանցամատյանի տեսքով անմիջապես (բացառությամբ կապի խափանման դեպքում) չտրամադրելը կամ թերի տամադրելը`

առաջացնում է տուգանք՝ ութսուն հազար դրամից հարյուր հազար դրամի չափով:

12. Սույն հոդվածի 1-11-րդ մասերով սահմանված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 492. Չթույլատրված անձի կողմից քարշակներով (լոկոմոտիվներով) երթևեկելը և չվացուցակով չնախատեսված տեղերում գնացքը կանգնեցնելը`**

1. Չթույլատրված անձի կողմից քարշակներով (լոկոմոտիվներով) երթևեկելը կամ չվացուցակով չնախատեսված տեղերում (այդ թվում` ուղևորների պահանջով) գնացքը կանգնեցնելը`

առաջացնում է տուգանք՝ երեսուն հազար դրամից հիսուն հազար դրամի չափով:

**Հոդված 493. Երկաթուղու օտարման շերտի օգտագործման կարգը խախտելը**

1. Երկաթուղու օտարման շերտի սահմաններում շենք-շինությունների կառուցումը կամ տեղադրումը կամ բազմամյա տնկարկների (արհեստական ծառերի) տեղակայումը`

առաջացնում է տուգանք` հիսուն հազար դրամից հարյուր հազար դրամի չափով:

2. Երկաթուղու օտարման շերտի սահմաններում անտառային զանգվածներին հարող վայրերում ցցաչոր ծառերի, թփերի կամ գետնին ընկած չորացած ծառերի ոստերի, խշուրների, հատված մնացորդների կամ այլ դյուրավառ նյութերի կուտակումը`

առաջացնում է տուգանք` քսան հազար դրամից հիսուն հազար դրամի չափով:

3. Երկաթուղու օտարման շերտի սահմաններում գյուղատնտեսական նշանակության հողերին հարող վայրերում մոլախոտային կամ փայտաթփային բուսականության կուտակումը`

առաջացնում է տուգանք` տասը հազար դրամից երեսուն հազար դրամի չափով:

4. Երկաթուղիները հաղորդակցուղիներով հատման կամ երկաթուղիների օտարման շերտում հաղորդակցուղիների տեղադրման օրենսդրությամբ սահմանված կարգը ընդհանուր օգտագործման երկաթուղային տրանսպորտի կառավարչի կամ ոչ ընդհանուր օգտագործման երկաթուղային գծերի սեփականատիրոջ կողմից խախտելը`

առաջացնում է տուգանք` հիսուն հազար դրամից հարյուր հազար դրամի չափով:

**Հոդված 494. Երկաթուղու պաշտպանական գոտու օգտագործման կարգի խախտումը**

1. Երկաթուղու պաշտպանական գոտու սահմաններում օրենսդրությամբ սահմանած նորմերի խախտմամբ շենք-շինությունների կամ ժամանակավոր ճանապարհների կառուցումը կամ տեղադրումը`

առաջացնում է տուգանք` հարյուր հազար դրամից երկու հարյուր հազար դրամի չափով:

2. Երկաթուղու պաշտպանական գոտու սահմաններում ծառաթփուտային բուսականության հատումը կամ ճիմե ծածկույթի հեռացումը`

առաջացնում է տուգանք` տասը հազար դրամից երեսուն հազար դրամի չափով:

3. Երկաթուղու պաշտպանական գոտու սահմաններում այնպիսի աշխատանքների կատարումը, որոնց հետևանքով պաշտպանական գոտիների հողերում կարող են առաջանալ հիդրոլոգիական ռեժիմի անբարենպաստ փոփոխություններ կամ ռելիեֆի տարրերի կայունության խախտում (սողանքներ, լանջերի փլվածքներ, ձորակներ, լճակներ կամ հողերի ճահճացում)`

առաջացնում է տուգանք` յոթանասուն հազար դրամից հարյուր հազար դրամի չափով:

4. Երկաթուղու պաշտպանական գոտիների սահմանները կամ կիրառվող սահմանափակումները ցույց տվող նշաններ չտեղադրելը`

առաջացնում է տուգանք` երեսուն հազար դրամից հիսուն հազար դրամի չափով:

**Հոդված 495. Ճանապարհները, երկաթուղային գծանցները և ճանապարհի այլ ինժեներական կառույցները վնասելը, առանց համապատաuխան թույլտվության ճանապարհների հետ հատումներ բացելը, երթևեկելի մասը սահմանափակելը,** գովազդ տեղադրելը**, ճանապարհային նշաններ ինքնակամ տեղադրելը և ապամոնտաժելը**

1. Ճանապարհները, երկաթուղային գծանցները, ճանապարհի այլ ինժեներական կառույցները կամ ճանապարհային երթևեկության կազմակերպման տեխնիկական միջոցները վնասելը, փակելը, հանելը կամ տեղադրելը, կամ ճանապարհային երթևեկության համար խոչընդոտներ ստեղծելը (այդ թվում` ճանապարհի ծածկույթը աղտոտելու, առանց համապատասխան թույլտվության ճանապարհի վրա բացօթյա առևտուր իրականացնելու կամ շինարարական նյութեր կամ այլ իրեր կամ առարկաներ ճանապարհին թողնելու միջոցով)`

առաջացնում են տուգանք՝ քսան հինգ հազար դրամի չափով:

2. Առանց համապատասխան թույլտվության կամ իրավասու մարմինների հետ համաձայնեցման` ճանապարհի վրա շինարարական աշխատանքներ կատարելը, ինչպես նաև ճանապարհների հետ հատումներ բացելը`

առաջացնում են տուգանք՝ քսան հինգ հազար դրամի չափով:

3. Սույն հոդվածի 2-րդ մասով սահմանված արարքը կատարելը, եթե դրանք խոչընդոտում են վարորդների կողմից լուսացույցները, ճանապարհային նշանները կամ երթևեկության կարգավորման այլ տեխնիկական միջոցները տեսնելուն`

առաջացնում են տուգանք՝ հիսուն հազար դրամի չափով:

4. Ինքնակամ ճանապարհային նշաններ (այդ թվում` ինքնաշեն) տեղադրելը կամ ապամոնտաժելը, կամ ինքնակամ գծանշումներ կատարելը կամ դրանք փոփոխելը`

առաջացնում են տուգանք քսան հինգ հազար դրամի չափով:

5. Առանց համապատասխան թույլտվության կանգնակների, արգելապատնեշների կամ այլ պարագաների միջոցով երթևեկելի մասը սահմանափակելը`

առաջացնում է տուգանք՝ տասը հազար դրամից քսան հինգ հազար դրամի չափով` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

6. Առանց համապատասխան թույլտվության կամ իրավասու մարմինների հետ համաձայնեցման` ճանապարհի վրա գովազդ տեղադրելը`

առաջացնում են տուգանք` քսան հինգ հազար դրամի չափով:

7. Սույն հոդվածի 6-րդ մասով սահմանված արարքը, եթե դա խոչընդոտում է վարորդների կողմից լուսացույցները, ճանապարհային նշանները կամ երթևեկության կարգավորման այլ տեխնիկական միջոցները տեսնելուն`

առաջացնում են տուգանք` հիսուն հազար դրամի չափով:

8. Տրանսպորտային ենթակառուցվածքը, հաղորդակցության ուղին, ազդանշանման կամ կապի միջոցը կամ տրանսպորտային այլ սարքավորումը ոչնչացնելը, վնասելը, արգելափակելը, այլ կերպ փչացնելը կամ երթևեկությունը կարգավորող կեղծ ազդանշան տեղադրելը, եթե արարքը չի պարունակում հանցագործության հատկանիշներ`

առաջացնում են տուգանք` հիսուն հազար դրամից հարյուր հազար դրամի չափով:

9. Ճանապարհները, երկաթուղագծերի անցատեղերը կամ ճանապարհային մյուս կառուցվածքները երթևեկության համար անվտանգ վիճակում պահելու կանոնները խախտելը կամ երթևեկությունը ճանապարհների առանձին տեղամասերում ժամանակին արգելելու կամ սահմանափակելու համար միջոցներ չձեռնարկելը, երբ դրանցից օգտվելը սպառնում է երթևեկության անվտանգությանը և, եթե արարքը չի պարունակում հանցագործության հատկանիշներ`

առաջացնում է տուգանք՝ հիսուն հազար դրամից հարյուր հազար դրամի չափով:

10. Սույն հոդվածի 1-5-րդ կամ 8-9-րդ մասերով սահմանված արարքը կատարելը, եթե դրանց հետևանքով անձի առողջությանը պատճառվել է թեթև վնաս՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 496. Ավտոմոբիլային ճանապարհների օտարման շերտի պահպանության կանոնները խախտելը, ինչպես նաև ավտոմոբիլային ճանապարհների և ճանապարհային կառուցվածքների պահպանության կանոնները հողօգտագործողների կողմից խախտելը**

1. Ավտոմոբիլային ճանապարհների օտարման շերտը վարելը, դրա վրա խոտ հնձելը, տնկիները կտրելը կամ վնասելը, ճիմահողը վերցնելը, հողը դուրս հանելը կամ կոյուղու, արդյունաբերական, մելիորատիվ ջրերը կամ կեղտաջրերը բաց թողնելը ավտոմոբիլային ճանապարհների օտարման շերտերի ջրատար կառուցվածքներ կամ հողափոսեր՝ առանց ճանապարհային մարմինների հետ համաձայնեցնելու՝

առաջացնում է տուգանք՝ քսան հազար դրամից հիսուն հազար դրամի չափով:

2. Ավտոմոբիլային ճանապարհների օտարման շերտի սահմաններում կատարվող աշխատանքների հետևանքով վնասված ճանապարհի հողապաստառը, ճանապարհային կահավորանքը, տեխնոլոգիական կապը կամ կանաչ տնկիները չվերականգնելը կամ ավելորդ հողը, աղբը, չօգտագործված նյութերը կամ կառուցվածքները չհեռացնելը`

առաջացնում է տուգանք՝ միջպետական նշանակության ավտոմոբիլային ճանապարհների մասով` երկու հարյուր հազար դրամի չափով, հանրապետական և մարզային նշանակության ավտոմոբիլային ճանապարհների մասով` հարյուր հազար դրամի չափով:

3. Ավտոմոբիլային ճանապարհների օտարման շերտին սահմանակից հողամասերն օգտագործողների կողմից ընդհանուր օգտագործման պետական կամ հանրապետական նշանակության ճանապարհների վրա գտնվող բնակավայրերի շրջաններում հետիոտնի արահետները կամ անցման կամրջակները նրանց ամրացված հողամասերի սահմաններում կառուցելու, նորոգելու կամ կանոնավոր կերպով մաքրելու պարտականությունները խախտելը, ինչպես նաև նրանց ամրացված հողամասերից դեպի ընդհանուր օգտագործման ավտոմոբիլային ճանապարհներ տանող ելքատեղերը կամ մերձատար ուղիները՝ ներառյալ անցման կամրջակները, տեխնիկապես սարքին կամ մաքուր վիճակում պահելու պարտականությունները խախտելը`

առաջացնում է տուգանք՝ հինգ հազար դրամից տասը հազար դրամի չափով:

**Հոդված 497. Ընդհանուր օգտագործման պետական ավտոմոբիլային ճանապարհներին գովազդի մասին օրենսդրության պահանջները խախտելը**

1. Ընդհանուր օգտագործման պետական ավտոմոբիլային ճանապարհներին առանց համապատասխան լիազոր մարմնի թույլտվության գովազդային վահանակի կամ գովազդի տեղադրումը`

առաջացնում է նախազգուշացում:

2. Ընդհանուր օգտագործման պետական ավտոմոբիլային ճանապարհներին գովազդի (գովազդային վահանակների տեղադրման) մասին օրենսդրության պահանաջները խախտելը, եթե արարքը չի պարունակում սույն հոդվածի 1-ին կամ 3-րդ մասով սահմանված վարչական իրավախախտման հատկանիշներ՝

առաջացնում է նախազգուշացում:

3. Ընդհանուր օգտագործման պետական ավտոմոբիլային ճանապարհներին տեղադրված գովազդային վահանակների պահպանմանը կամ անվտանգ շահագործմանը ներկայացվող պահանջները չպահպանելը՝

առաջացնում է տուգանք` միջպետական նշանակության ավտոմոբիլային ճանապարհների մասով ութսուն հազար դրամի չափով, հանրապետական և մարզային նշանակության ավտոմոբիլային ճանապարհների մասով` հիսուն հազար դրամի չափով:

4. Ընդհանուր oգտագործման պետական ավտոմոբիլային ճանապարհների օտարման շերտում ինքնակամ ցուցանակներ, ազդագրեր կամ այլ առարկաներ տեղակայելը, որոնք պարունակում են գովազդի տարրեր`

առաջացնում է տուգանք` միջպետական նշանակության ավտոմոբիլային ճանապարհների մասով՝ յոթանասուն հազար դրամի չափով, հանրապետական և մարզային նշանակության ավտոմոբիլային ճանապարհների մասով` հիսուն հազար դրամի չափով:

5. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք` միջպետական նշանակության ավտոմոբիլային ճանապարհների մասով` հարյուր հիսուն հազար դրամի չափով, իսկ հանրապետական և մարզային նշանակության ավտոմոբիլային ճանապարհների մասով՝ հարյուր հազար դրամի չափով:

6. Սույն հոդվածի 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք` միջպետական նշանակության ավտոմոբիլային ճանապարհների մասով` հարյուր հազար դրամի չափով, իսկ հանրապետական և մարզային նշանակության ավտոմոբիլային ճանապարհների մասով՝ ութսուն հազար դրամի չափով:

7. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի 3-րդ մասով uահմանված տուգանքի չափի կրկնապատիկի չափով:

**Հոդված 498. Ընդհանուր օգտագործման ավտոմոբիլային ճանապարհները ոռոգման առուներով, կապի, էլեկտրականության գծերով, խողովակաշարերով և այլ հաղորդակցուղիներով, ավտոմոբիլային ճանապարհներով և երկաթուղային գծերով հատման և ավտոմոբիլային ճանապարհների օտարման շերտում և պաշտպանական գոտում հաղորդակցուղիների և երկաթուղային գծերի տեղադրման և վերատեղադրման կարգը խախտելը**

1. Առանց իրավասու մարմնի հետ համաձայնեցնելու ընդհանուր օգտագործման ավտոմոբիլային ճանապարհներըոռոգման առուներով, կապի, էլեկտրականության գծերով, խողովակաշարերով կամ այլհաղորդակցուղիներով կամ ավտոմոբիլային ճանապարհներով կամ երկաթուղային գծերովհատման կամ ավտոմոբիլային ճանապարհների օտարման շերտում կամ պաշտպանական գոտում հաղորդակցուղիների կամ երկաթուղային գծերի տեղադրման կամ վերատեղադրման կարգը խախտելը`

առաջացնում է տուգանք` պաշտոնատար անձանց նկատմամբ` միջպետական նշանակության ավտոմոբիլային ճանապարհների մասով` հարյուր հիսուն հազար դրամի չափով, իսկ հանրապետական և մարզային նշանակության ավտոմոբիլային ճանապարհների մասով` հարյուր հազար դրամի չափով:

2. Ընդհանուր օգտագործման ավտոմոբիլային ճանապարհի հողային պաստառի վրայով, բացի ճանապարհային տեխնոլոգիական կապից և լուսավորումից որևէ հաղորդակցուղու տեղադրումը`

առաջացնում է տուգանք` միջպետական նշանակության ավտոմոբիլային ճանապարհների մասով` հարյուր հիսուն հազար դրանի չափով, իսկ հանրապետական և մարզային նշանակության ավտոմոբիլային ճանապարհների մասով` հարյուր հազար դրամի չափով:

3. Ընդհանուր օգտագործման ավտոմոբիլային ճանապարհները ոռոգման առուներով, կապի, էլեկտրականության գծերով, խողովակաշարերով կամ այլ հաղորդակցուղիներով, ավտոմոբիլային ճանապարհներով կամ երկաթուղային գծերով հատման, օտարման շերտում դրանց տեղադրման կամ վերատեղադրման Հայաստանի Հանրապետության օրենսդրությամբ սահմանված կարգի կամ տեխնիկական պայմանների խախտումը, եթե արարքը չի պարունակում սույն հոդվածի 1-ին կամ 2-րդ մասերով սահմանված վարչական իրավախախտման հատկանիշներ`

առաջացնում է տուգանք` միջպետական նշանակության ավտոմոբիլային ճանապարհների մասով` հարյուր հազար դրամի չափով, հանրապետական և մարզային նշանակության ավտոմոբիլային ճանապարհների մասով` հիսուն հազար դրամի չափով:

4. Ընդհանուր օգտագործման պետական ավտոմոբիլային ճանապարհների օտարման շերտի սահմաններում հողային (շինարարական) աշխատանքների կատարման հետևանքով վնասված հողապաստառի, ճանապարհային կահավորանքի, տեխնոլոգիական կապի նախկին տեսքը չվերականգնելը`

առաջացնում է տուգանք` միջպետական նշանակության ավտոմոբիլային ճանապարհների մասով` երկու հարյուր հազար դրամի չափով, հանրապետական և մարզային նշանակության ավտոմոբիլային ճանապարհների մասով` հարյուր հազար դրամի չափով:

5.Սույն հոդվածի 1-4-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը`

առաջացնում է տուգանք` տվյալ արարքի համար սույն հոդվածի համապատասխան մասով uահմանված տուգանքի չափի կրկնապատիկի չափով:

**Հոդված 499. Ընդհանուր օգտագործման պետական ավտոմոբիլային ճանապարհներից օգտվելու կարգը խախտելը և սահմանված վճարը չվճարելը**

1. Ընդհանուր օգտագործման պետական ավտոմոբիլային ճանապարհների կողային առուները ոռոգման նպատակով օգտագործելը, կամ երթևեկամասի կամ կողնակների վրա կողմնակի առարկաներ թողնելը, կամ տրանսպորտային միջոցները ճանապարհից չնախատեսված հատվածներում դուրս բերելը կամ ճանապարհ մտցնելը`

առաջացնում է տուգանք՝ միջպետական նշանակության ավտոմոբիլային ճանապարհների մասով` քառասուն հազար դրամի չափով, իսկ հանրապետական և մարզային նշանակության ավտոմոբիլային ճանապարհների մասով` քսան հազար դրամի չափով:

2. Ընդհանուր օգտագործման պետական ավտոմոբիլային ճանապարհների ինժեներական շինությունները (երթևեկելի մասը, կողնակները, մայթերը, հետիոտնաուղիները, հեծանվաուղիները, կամուրջները, ավտոտաղավարները կամ այլ կառույցները, ճանապարհային նշանները, լուսավորող սարքավորումները, պարսպումները, կանաչ տնկիները) վնասելը կամ աղտոտելը`

առաջացնում է տուգանք՝ քսան հազար դրամից երեսուն հազար դրամի չափով:

3. Ընդհանուր օգտագործման պետական ավտոմոբիլային ճանապարհների երթևեկելի մասով կամ բաժանարար գոտիով անասուններ քշելը կամ ճանապարհի պաշտպանական գոտում դիտավորությամբ կամ անզգուշությամբ առանց մշտական հսկողության անասուն արածեցնելը`

առաջացնում է տուգանք՝ երեք հազար դրամի չափով:

4. Թրթուրավոր կամ այլ մետաղական օղագոտի ունեցող անիվներով մեքենաներով կամ մեխանիզմներով ասֆալտբետոնե կամ սև խճային կամ կոպճային ծածկով (կատարելագործված ծածկով) ընդհանուր օգտագործման պետական ավտոմոբիլային ճանապարհներով երթևեկելը`

առաջացնում է տուգանք՝ քսան հազար դրամի չափով:

5. Ընդհանուր օգտագործման պետական ավտոմոբիլային ճանապարհներով ծանրաքարշ կամ մեծ եզրաչափերով տրանսպորտային միջոցներով կամ այլ պետություններում գրանցված տրանսպորտային միջոցներով երթևեկելու համար օրենքով սահմանված վճարը չվճարելը`

առաջացնում է տուգանք` երեսուն հազար դրամից հիսուն հազար դրամի չափով:

**Հոդված 500. Ընդհանուր օգտագործման պետական ավտոմոբիլային ճանապարհներով թույլատրելի առավելագույն զանգվածը գերազանցող, չմասնատվող և մեծ եզրաչափերով բեռներ փոխադրող տրանսպորտային միջոցներով երթևեկելը**

1. Հայաստանի Հանրապետության ընդհանուր օգտագործման պետական ավտոմոբիլային ճանապարհներով թույլատրելի առավելագույն զանգվածը գերազանցող ծանրաքաշ կամ մեկ սռնու վրա ընկնող բեռնվածքը գերազանցող տրանսպորտային միջոցներով երթևեկելը`

առաջացնում է տուգանք` մինչև մեկ տոննա երկու հարյուր հազար դրամի չափով, մեկ տոննայից ավել յուրաքանչյուր տոննայի համար երկու հարյուր հազար դրամի չափով:

2. Հայաստանի Հանրապետության ավտոմոբիլային ճանապարհներով չմասնատվող բեռներ փոխադրող թույլատրելի առավելագույն զանգվածը գերազանցող և (կամ) մեկ սռնու վրա ընկնող բեռնվածքը գերազանցող տրանսպորտային միջոցներով երթևեկելն առանց փոխադրումների իրականացման թույլտվության`

առաջացնում է տուգանք` մինչև մեկ տոննա երկու հարյուր հազար դրամի չափով, մեկ տոննայից ավել յուրաքանչյուր տոննայի համար երկու հարյուր հազար դրամի չափով:

3. Հայաստանի Հանրապետության ավտոմոբիլային ճանապարհներով մեծ եզրաչափերը գերազանցող տրանսպորտային միջոցներով երթևեկելն առանց փոխադրումների իրականացման թույլտվության`

առաջացնում է տուգանք՝ հինգ հարյուր հազար դրամի չափով:

4. Հայաստանի Հանրապետության ավտոմոբիլային ճանապարհներով չմասնատվող բեռներ փոխադրող թույլատրելի առավելագույն զանգվածը գերազանցելու, մեկ սռնու վրա ընկնող բեռնվածքը և (կամ) մեծ եզրաչափերը գերազանցող տրանսպորտային միջոցներով թույլտվությամբ նախատեսված երթուղուց շեղումը`

առաջացնում է տուգանք` հինգ հարյուր հազար դրամի չափով:

5. Սույն հոդվածի 1-4-րդ մասերով նախատեսված արարքներից որևէ մեկը՝ վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի կրկնապատիկի չափով:

**Հոդված 501. Ընդհանուր օգտագործման պետական ավտոմոբիլային ճանապարհներին օրենսդրությամբ սահմանված կարգի խախտմամբ կառուցվածքների տեղաբաշխումը,** **կողնակների վրա ապրանքներ վաճառելը, մարզական և հրապարակային միջոցառումների անցկացումը, տրանսպորտային միջոցների մուտքերի ու ելքերի կառուցումը, կանաչապատումն ու լուսավորումը, ինչպես նաև պետական ավտոմոբիլային ճանապարհներին նորմաներից պակաս հեռավորության վրա բնակավայրերի, շենքերի և կառուցվածքների շինարարությունը և նախագծումը**

1. Ընդհանուր օգտագործման պետական ավտոմոբիլային ճանապարհներին առանց դրանց տնօրինողների թույլտվության և ոստիկանության համաձայնության մարզական, հրապարակային միջոցառումների անցկացումը, կանաչապատումը կամ լուսավորումը`

առաջացնում է տուգանք՝ հինգ հազար դրամի չափով:

2. Ընդհանուր օգտագործման պետական ավտոմոբիլային ճանապարհներին առանց դրանց տնօրինողների թույլտվության և ոստիկանության համաձայնության, տրանսպորտային միջոցների մուտքերի ու ելքերի կառուցումը՝

առաջացնում է տուգանք՝ քսան հազար դրամի չափով:

3. Ընդհանուր օգտագործման պետական ավտոմոբիլային ճանապարհներին առանց դրանց տնօրինողների թույլտվության և ոստիկանության համաձայնության կրպակների, տաղավարների կամ այլ կառուցվածքների տեղաբաշխումը կամ կողնակների վրա ապրանքներ վաճառելը`

առաջացնում է տուգանք՝ միջպետական նշանակության ավտոմոբիլային ճանապարհների մասով` հարյուր հիսուն հազար դրամի չափով, իսկ հանրապետական կամ մարզային նշանակության ավտոմոբիլային ճանապարհների մասով` հարյուր հազար դրամի չափով:

4. Ընդհանուր օգտագործման պետական ավտոմոբիլային ճանապարհներին, առանց դրանց տնօրինողների թույլտվության և ոստիկանության համաձայնության, ճանապարհային երթևեկության անվտանգությունն ապահովելու կամ ճանապարհների հեռանկարային շինարարության համար պայմաններ ստեղծելու նպատակով նորմաներից պակաս հեռավորության վրա բնակավայրերի, շենքերի կամ կառուցվածքների շինարարությունը կամ նախագծումը`

առաջացնում է տուգանք՝ ֆիզիկական անձի նկատմամբ՝ տասը հազար դրամից հարյուր հիսուն հազար դրամի չափով, իրավաբանական անձի նկատմամբ՝ հարյուր հազար դրամից չորս հարյուր հազար դրամի չափով:

**Հոդված 502. Ընդհանուր օգտագործման պետական ավտոմոբիլային ճանապարհների պաշտպանական գոտիների օգտագործման կարգը խախտելը, պաշտպանական գոտիների հողի սեփականատերերի և հողօգտագործողների կողմից իրենց պարտականությունները չկատարելը կամ ոչ պատշաճ կատարելը**

1. Ընդհանուր օգտագործման պետական ավտոմոբիլային ճանապարհների պաշտպանական գոտիներում` առանց դրանց տնօրինողների, ճանապարհային երթևեկության անվտանգության ապահովման մասով նաև ոստիկանության հետ համաձայնեցնելու, շենքեր, կառույցներ կամ ինժեներական հաղորդակցումներ կառուցելը, կամ լեռնահետազոտական կամ արդյունահանման աշխատանքներ կատարելը կամ անտառահատում կամ հողածածկույթը վնասող աշխատանքներ կատարելը`

առաջացնում է տուգանք՝ ֆիզիկական անձի նկատմամբ՝ երեսուն հազար դրամից հիսուն հազար դրամի չափով, իրավաբանական անձի նկատմամբ՝ հիսուն հազար դրամից հարյուր հազար դրամի չափով:

2. Ընդհանուր օգտագործման պետական ավտոմոբիլային ճանապարհների պաշտպանական գոտիներում` առանց դրանց տնօրինողների, ճանապարհային երթևեկության անվտանգության ապահովման մասով նաև ոստիկանության հետ համաձայնեցնելու, այնպիսի աշխատանքների իրականացումը, որոնց հետևանքով դիտավորությամբ կամ անզգուշությամբ պաշտպանական գոտիների հողերում կարող են առաջանալ հիդրոլոգիական ռեժիմի անբարենպաստ փոփոխություններ կամ ռելիեֆի տարրերի կայունության խախտում`

առաջացնում է տուգանք՝ ֆիզիկական անձի նկատմամբ՝ քառասուն հազար դրամից յոթանասուն հազար դրամի չափով, իրավաբանական անձի նկատմամբ՝ յոթանասուն հազար դրամից հարյուր քսան հազար դրամի չափով:

3. Ընդհանուր օգտագործման ավտոմոբիլային ճանապարհների պաշտպանական գոտիների հողի սեփականատերերի կամ հողօգտագործողների կողմից իրենց պարտականությունները չկատարելը կամ ոչ պատշաճ կատարելը`

առաջացնում է տուգանք՝ տասը հազար դրամից քսան հազար դրամի չափով:

**ԳԼՈՒԽ 43.**

**ԱՐԺՈՒԹԱՅԻՆ, ՓՈՂԵՐԻ ԼՎԱՑՄԱՆ ԵՎ ԱՀԱԲԵԿՉՈՒԹՅԱՆ ՖԻՆԱՆՍԱՎՈՐՄԱՆ ԴԵՄ ՊԱՅՔԱՐԻ , ՎԻՃԱԿԱԽԱՂԵՐԻ ԵՎ ՇԱՀՈՒՄՈՎ ԽԱՂԵՐԻ ԿԱԶՄԱԿԵՐՊՄԱՆ,**

**ԳՈՐԾՈՒՆԵՈՒԹՅԱՆ ԲՆԱԳԱՎԱՌՆԵՐՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 503. Հայաստանի Հանրապետության արժույթով գործարքների իրականացման, ինչպես նաև արժութային հարաբերությունները կարգավորող օրենսդրությամբ սահմանված կարգը խախտելը**

1. «Արժութային կարգավորման և արժութային վերահոսկողության մասին» օրենքով սահմանված դեպքերում Հայաստանի Հանրապետության տարածքում ապրանքների (գույքի) իրացման, ծառայությունների մատուցման, աշխատավարձի կամ դրան հավասարեցված այլ վճարների վճարումների, գույքի գնահատման կամ աշխատանքների կատարման, գույքի օգտագործման դրամական (փողային) գնանշումները, ռեզիդենտների միջև ապրանքների (գույքի) իրացման, ծառայությունների մատուցման, աշխատանքների կատարման, գույքի օգտագործման դիմաց դրամական վճարումները, ներառյալ` գրավատան կողմից վարկերի տրամադրումը, դրանց դիմաց տոկոսավճարները, ֆինանսական գործառնությունների դիմաց վճարվող տոկոսավճարները կամ իրավունքի կամ արտոնության իրականացման կամ տրամադրման դիմաց տրվող հատուցումները, ապահովագրավճարների կամ ապահովագրական հատուցումների ընդունումը կամ իրականացումը, կանխիկ կամ անկանխիկ՝ ընթացիկ արժութային գործարքների դիմաց վճարումները, կապիտալի շարժի կամ ֆինանսական արժութային գործարքները բացառությամբ օրենսդրությամբ սահմանված դեպքերի, կամ իրավաբանական անձանց կանոնադրական կամ բաժնեհավաք կապիտալում դրամական ներդրումները կամ Հայաստանի Հանրապետության տարածքում դրամական շահումների գովազդը կամ այդ շահումների հատկացումը Հայաստանի Հանրապետության դրամով չիրականացնելը՝

առաջացնում է տուգանք` յուրաքանչյուր խախտման գումարի չափով, բայց ոչ պակաս, քան երկու միլիոն դրամի չափով:

2. Ռեզիդենտ կամ ոչ ռեզիդենտ անձանց կողմից (բացառությամբ Կենտրոնական բանկի լիցենզավորած անձանց) արժութային հարաբերությունները կարգավորող օրենքներով կամ իրավական այլ ակտերով սահմանված այլ պահանջ չկատարելը`

առաջացնում է տուգանք` խախտման գումարի չափով, բայց ոչ պակաս, քան հարյուր հազար դրամի չափով:

3. Սույն հոդվածի 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք` խախտման գումարի չափով, բայց ոչ պակաս, քան երկու հարյուր հազար դրամի չափով:

4. Շահումով խաղերի կամ խաղատների կազմակերպման գործունեության կազմակերպչի կողմից խաղասրահում խաղանիշերի (ժետոնների) փոխանակումը միայն անկանխիկ եղանակով հայկական դրամով չիրականացնելը կամ անմիջականորեն (խաղասրահի միջոցով) խաղացողների կողմից, բացառությամբ ոչ ռեզիդենտ նույնականացված խաղացողների, խաղադրույքների կատարումը կամ կազմակերպիչների կողմից խաղացողներին տրված անհատական խաղային քարտերին դրամական միջոցների համալրումն անկանխիկ եղանակով հայկական դրամով չիրականացնելը կամ ինտերնետ շահումով խաղերի կազմակերպման գործունեության կազմակերպչի շահումը անկանխիկ եղանակով և հայկական դրամով չփոխանցելը (վճարելը)`

առաջացնում է տուգանք` յուրաքանչյուր խախտման գումարի չափով, բայց ոչ պակաս, քան երկու միլիոն դրամի չափով:

5. Սույն հոդվածի 1-ին կամ 4-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ խախտման գումարի չափով, բայց ոչ պակաս, քան տվյալ արարքի համար սույն հոդվածի համապատասխան մասով նշանակված տուգանքի չափի կրկնապատիկի չափով:

6. Սույն հոդվածով սահմանված վարչական իրավախախտում չի համարվում պաշտոնատար անձի կողմից իր իրավասության սահմաններում վերահսկողական նպատակներով իրականացվող` սույն հոդվածով սահմանված արարքների կատարումը:

**Հոդված 502.Փողերի լվացման և ահաբեկչության ֆինանսավորման դեմ պայքարի մասին օրենսդրության պահանջները խախտելը**

 1. «Փողերի լվացման և ահաբեկչության ֆինանսավորման դեմ պայքարի մասին» օրենքի (սույն հոդվածում այսուհետ` Օրենք) 4-րդ հոդվածով սահմանված պարտականությունները չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձ հանդիսացող ոչ ֆինանսական հաստատությունների կամ անձանց (սույն հոդվածում այսուհետ` ֆիզիկական անձ) նկատմամբ՝ ութսուն հազար դրամից հարյուր հազար դրամի չափով, իրավաբանական անձ հանդիսացող ոչ ֆինանսական հաստատությունների կամ անձանց (սույն հոդվածում այսուհետ` իրավաբանական անձ)՝ նկատմամբ հարյուր հիսուն հազար դրամից երկու հարյուր հազար դրամի չափով;

2. Օրենքի 6-րդ հոդվածի 2-րդ մասով սահմանված հաշվետվությունները չտրամադրելը կամ ժամկետանց տրամադրելը, կամ Օրենքի 7-րդ հոդվածի 1-ին մասով սահմանված դեպքերում գործարքը կամ գործարար հարաբերությունը կասկածելի չորակելը`

առաջացնում է նախազգուշացում կամ տուգանք` ֆիզիկական անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ հինգ հարյուր հազար դրամից վեց հարյուր հազար դրամի չափով:

3. Օրենքի 6-րդ հոդվածի 3-րդ մասով սահմանված հաշվետվությունները չտրամադրելը կամ ժամկետի խախտմամբ տրամադրելը, կամ հաշվետվությունների մեջ տվյալները սխալ, այդ թվում` կեղծ կամ ոչ արժանահավատ, կամ թերի լրացնելը, հաստատված հաշվետվական ձևը կառուցվածքային փոփոխությունների ենթարկելը`

առաջացնում է նախազգուշացում կամ տուգանք` ֆիզիկական անձի նկատմամբ՝ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հիսուն հազար դրամից երկու հարյուր հազար դրամի չափով:

4. Օրենքի 6-րդ հոդվածի 5-րդ մասով սահմանված պարտականությունը չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ հինգ հարյուր հազար դրամից վեց հարյուր հազար դրամի չափով:

5. Օրենքի 7-րդ հոդվածի 3-րդ մասով սահմանված պարտականությունը չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ ութսուն հազար դրամից հարյուր հիսուն հազար դրամի չափով, իրավաբանական անձի նկատմամբ՝ երկու հարյուր հազար դրամից երեք հարյուր հազար դրամի չափով:

6. Օրենքի 9-րդ հոդվածի 5-րդ կամ 6-րդ մասերով սահմանված պարտականությունը չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հիսուն հազար դրամից երկու հարյուր հազար դրամի չափով:

7. Օրենքի 10-րդ հոդվածի 1-ին մասի 4-րդ, 6-րդ կամ 19-րդ կետերով սահմանված տեղեկության տրամադրման կամ հանձնարարականի կատարման պարտականությունները չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ հինգ հարյուր հազար դրամից վեց հարյուր հազար դրամի չափով:

8. Հաճախորդի պատշաճ ուսումնասիրությանը խոչընդոտող գործարքների կամ գործարար հարաբերությունների, արժեթղթերի, ինչպես նաև կեղծ բանկային գործունեության Օրենքի 15-րդ հոդվածով սահմանված արգելքները խախտելը՝

առաջացնում է՝ նախազգուշացում կամ տուգանք` ֆիզիկական անձի նկատմամբ` չորս հարյուր հիսուն հազար դրամից հինգ հարյուր հազար դրամի չափով, իրավաբանական անձի նկատմամբ` հինգ հարյուր հազար դրամից վեց հարյուր հազար դրամի չափով:

9. Օրենքի 16-րդ հոդվածով սահմանված պարտականությունները չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ հինգ հարյուր հազար դրամից վեց հարյուր հազար դրամի չափով:

10. Օրենքի 17-րդ հոդվածով սահմանված պարտականությունները չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հիսուն հազար դրամից երկու հարյուր հազար դրամի չափով:

11. Օրենքի 18-րդ հոդվածով սահմանված պարտականությունները չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հիսուն հազար դրամից երկու հարյուր հազար դրամի չափով:

12. Օրենքի 21-րդ հոդվածով սահմանված պարտականությունները չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ հինգ հարյուր հազար դրամից վեց հարյուր հազար դրամի չափով:

13. Օրենքի 22-րդ հոդվածով սահմանված պարտականությունները չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ հինգ հարյուր հազար դրամից վեց հարյուր հազար դրամի չափով:

14. Օրենքի 23-րդ հոդվածով սահմանված պարտականությունները չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հիսուն հազար դրամից երկու հարյուր հազար դրամի չափով:

15. Օրենքի 24-րդ հոդվածով սահմանված պարտականությունները չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ հինգ հարյուր հազար դրամից վեց հարյուր հազար դրամի չափով:

16. Օրենքի 25-րդ հոդվածով սահմանված պարտականությունները չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ ութսուն հազար դրամից հարյուր հազար դրամի չափով, իրավաբանական անձի նկատմամբ՝ հարյուր հիսուն հազար դրամից երկու հարյուր հազար դրամի չափով:

17. Օրենքի 27-րդ հոդվածով սահմանված պարտականությունները չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ երկու հարյուր հազար դրամից երեք հարյուր հազար դրամի չափով, իրավաբանական անձի նկատմամբ՝ հինգ հարյուր հազար դրամից վեց հարյուր հազար դրամի չափով:

18. Օրենքի 28-րդ հոդվածով սահմանված պարտականությունները չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` ֆիզիկական անձի նկատմամբ՝ ութ հարյուր հազար դրամից մեկ միլիոն դրամի չափով, իրավաբանական անձի նկատմամբ՝ մեկ միլիոն հինգ հարյուր հազար դրամից երկու միլիոն դրամի չափով:

19. Ոչ առևտրային կազմակերպությունների կողմից Օրենքի 29-րդ հոդվածի 3-րդ մասով նախատեսված պարտականությունները չկատարելը կամ ոչ պատշաճ կատարելը`

առաջացնում է նախազգուշացում կամ տուգանք` հինգ հարյուր հազար դրամից դրամից վեց հարյուր հազար դրամի չափով։

20. Սույն հոդվածի 1-18-րդ մասերով սահմանված արարքներից որևէ մեկը կատարելը իրավաբանական անձ հանդիսացող ոչ ֆինանսական հաստատության ղեկավարի կողմից՝

առաջացնում է տուգանք՝ մեկ միլիոն դրամի չափով՝ որոշակի պաշտոններ զբաղեցնելու իրավունքից կամ որակավորման վկայականից զրկմամբ կամ առանց դրանց:

21. Օրենքի, դրա հիման վրա ընդունված այլ նորմատիվ իրավական ակտերի կամ հաշվետվություն տրամադրող անձի ներքին իրավական ակտի պահանջը իրավաբանական անձ հանդիսացող ոչ ֆինանսական հաստատության կամ նրա ղեկավարի կողմից խախտելը, եթե արարքը չի պարունակում սույն հոդվածի այլ մասերով սահմանված վարչական իրավախախտման հատկանիշներ՝

առաջացնում է նախազգուշացում կամ տուգանք՝ մինչև երկու հարյուր հազար դրամի չափով:

22. Հաշվետվություն տրամադրող անձ հանդիսացող  պետական մարմինների պաշտոնատար անձի կողմից օրենքի պահանջները չկատարելը կամ ոչ պատշաճ կատարելը `

առաջացնում է տուգանք՝ երկու հարյուր հազար դրամից չորս հարյուր հազար դրամի չափով:

23.  Այն ֆինանսական հաստատությունների նկատմամբ, որոնց գործունեությունը կարգավորող օրենսդրությամբ օրենքի կամ դրա հիման վրա ընդունված իրավական ակտերի պահանջների չկատարման կամ ոչ պատշաճ կատարման համար սույն օրենսգրքի 46-րդ գլխով սահմանված չեն վարչական պատասխանատվության միջոցներ, սույն հոդվածով սահմանված վարչական իրավախախտումների համար կիրառվում են սույն հոդվածով իրավաբանական անձ հանդիսացող ոչ ֆինանսական հաստատությունների կամ անձանց համար նախատեսված պատասխանատվության միջոցները:

**Հոդված 503. Շահումով խաղերի կազմակերպման և անցկացման կարգը խախտելը**

1. Շահումով խաղերի, խաղատների կազմակերպման գործունեության կազմակերպչի կամ ինտերնետ շահումով խաղերի կազմակերպման գործունեության կազմակերպչի կողմից՝ օրենսդրությամբ սահմանված տեղեկությունների կամ հաշվետվությունների ներկայացման, հրապարակման կարգը, ժամկետները, բովանդակությունը կամ ձևը խախտելը՝

առաջացնում է նախազգուշացում:

2. Շահումով խաղերի, խաղատների կազմակերպման գործունեության կազմակերպչի կամ ինտերնետ շահումով խաղերի կազմակերպման գործունեության կազմակերպչի ղեկավարի կողմից՝ օրենսդրությամբ սահմանված տեղեկությունները կամ հաշվետվությունները ուշ ներկայացնելը կամ դրանցում ոչ արժանահավատ տվյալներ արտացոլելը՝

առաջացնում է տուգանք` հարյուր հազար դրամի չափով:

3. Շահումով խաղերի, խաղատների կազմակերպման գործունեության կազմակերպչի կամ ինտերնետ շահումով խաղերի կազմակերպման գործունեության կազմակերպչի կողմից՝ օրենսդրության պահանջներին համապատասխան խաղասրահի տարածքի պաշտպանությունը պահպանիչ կամ հակահրդեհային ազդարարման համակարգերով չապահովելը՝

 առաջացնում է նախազգուշացում:

4. Շահումով խաղերի կամ խաղատների կազմակերպման գործունեության կազմակերպչի կողմից՝ օրենսդրության պահանջներին համապատասխան խաղասրահի՝ դրսից դեպի ներս անտեսանելիությունը չապահովելը կամ ինտերնետ շահումով խաղերի կազմակերպման գործունեության կազմակերպչի կողմից անմիջականորեն (խաղասրահի միջոցով) ինտերնետ շահումով խաղերի կազմակերպման դեպքում խաղասրահի դրսից դեպի ներս անտեսանելիությունը չապահովելը՝

առաջացնում է նախազգուշացում:

5. Շահումով խաղերի կամ խաղատների կազմակերպման գործունեության կազմակերպչի կողմից՝ օրենսդրության պահանջներին համապատասխան, խաղասրահում կազմակերպվող խաղերի կանոնները խաղասրահում, տեսանելի տեղում չփակցնելը (բացառությամբ այն խաղային ավտոմատների, որոնք իրենց վրա պարունակում են շահումների տարբերակներ) կամ ինտերնետ շահումով խաղերի կազմակերպման գործունեության կազմակերպչի կողմից անմիջականորեն (խաղասրահի միջոցով) ինտերնետ շահումով խաղերի կազմակերպման դեպքում կազմակերպվող խաղերի կանոնները խաղասրահում, տեսանելի տեղում չփակցնելը՝

առաջացնում է նախազգուշացում:

6. Շահումով խաղերի կամ խաղատների կազմակերպման գործունեության կազմակերպչի կողմից խաղային ավտոմատի շահագործումից կամ ինտերնետ շահումով խաղերի կազմակերպման գործունեության կազմակերպչի կողմից ինտերնետ շահումով խաղի կազմակերպման գործունեությունից ստացված հասույթի մեջ շահումների ծրագրավորված օրենսդրությամբ սահմանված ընդհանուր մեծության նվազագույն չափը խախտելը՝

առաջացնում է տուգանք՝ յուրաքանչյուր խաղային ավտոմատի, ինտերնետ շահումով խաղերի դեպքում՝ յուրաքանչյուր խաղի համար՝ երկու հարյուր հազար դրամի չափով:

7. Շահումով խաղերի կամ խաղատների կազմակերպման գործունեության կազմակերպչի կողմից քսանմեկ տարին չլրացած ֆիզիկական անձի մուտքը խաղասրահ օրենսդրությամբ սահմանված պահանջներին համապատասխան չարգելելը կամ ինտերնետ շահումով խաղերի կազմակերպման գործունեության կազմակերպչի կողմից օրենսդրությամբ սահմանված կարգով քսանմեկ տարին չլրացած ֆիզիկական անձանց ինտերնետ շահումով խաղին մասնակցելը չբացառելը մինչև ինտերնետ շահումով խաղին մասնակցելու հնարավորության տրամադրումը հաճախորդների նույնականացում և տվյալների մուտքագրում (գրանցում) իրականացնելով կամ անմիջականորեն (խաղասրահի միջոցով) ինտերնետ շահումով խաղերի կազմակերպման դեպքում  քսանմեկ տարին չլրացած ֆիզիկական անձի մուտքը խաղասրահ օրենսդրությամբ սահմանված պահանջներին համապատասխան չարգելելը՝

առաջացնում է տուգանք՝ յուրաքանչյուր խախտման համար երկու միլիոն դրամի չափով:

8. Սույն հոդվածի 7-րդ մասով սահմանված արարքը վարչական տույժի ենթարկելու վերաբերյալ որոշման անբողոքարկելի դառնալուց հետո երկու տարվա ընթացքում կրկին կատարելը`

առաջացնում է տուգանք` յուրաքանչյուր խախտման համար` հինգ միլիոն դրամի չափով:

9. Սույն հոդվածի 7-րդ մասով սահմանված արարքը վարչական տույժի ենթարկելու վերաբերյալ որոշման անբողոքարկելոի դառնալուց հետո երկու տարվա ընթացքում երրորդ անգամ կատարելը`

առաջացնում է տուգանք` յուրաքանչյուր խախտման համար` տասը միլիոն դրամի չափով:

10. Շահումով խաղերի կամ խաղատների կազմակերպման գործունեության կազմակերպչի՝ օրենսդրությամբ սահմանված պահանջներին համապատասխան, պատահականությամբ չպայմանավորված շահումներով խաղեր կազմակերպելիս նախօրոք խաղացողներին չտեղեկացնելը կամ դրա մասին չբացատրելը՝

առաջացնում է տուգանք՝ երեք հարյուր հազար դրամի չափով:

11. Շահումով խաղերի, խաղատների կամ ինտերնետ շահումով խաղերի կազմակերպման գործունեության կազմակերպչի կողմից նախասրահում կառավարության սահմանած կարգով` մեկ միլիոն Հայաստանի Հանրապետության դրամից ավելի գործարքներ իրականացնող հաճախորդների նույնականացման, տվյալների շտեմարանի ստեղծման կամ պահպանման աշխատանքներ չիրականացնելը կամ ինտերնետ շահումով խաղերի կազմակերպման գործունեության կազմակերպչի կողմից մեկ միլիոն Հայաստանի Հանրապետության դրամից ավելի գործարքներ իրականացնող հաճախորդների նույնականացման, տվյալների շտեմարանի ստեղծման և պահպանման աշխատանքները չիրականացնելը

առաջացնում է նախազգուշացում կամ տուգանք` վեց հարյուր հազար դրամի չափով:

12. Շահումով խաղերի, խաղատների կազմակերպման գործունեության կազմակերպչի կողմից կամ ինտերնետ շահումով խաղերի կազմակերպման գործունեության կազմակերպչի կողմից խաղացողի առաջին իսկ պահանջի դեպքում շահումը չտրամադրելը կամ խաղասրահում խաղանիշերի (ժետոնների) փոխանակումը միայն անկանխիկ եղանակով չիրականացնելը կամ անմիջականորեն (խաղասրահի միջոցով) խաղացողների կողմից, բացառությամբ ոչ ռեզիդենտ նույնականացված խաղացողների, խաղադրույքների կատարումը կամ կազմակերպիչների կողմից խաղացողներին տրված անհատական խաղային քարտերին դրամական միջոցների համալրումն անկանխիկ եղանակով չիրականացնելը կամ ինտերնետ շահումով խաղերի կազմակերպման գործունեության կազմակերպչի կողմից շահումը այն հաշիվներին փոխանցելը, որոնցից չեն կատարվել մասնակցության համար նախատեսված վճարները կամ կանխիկ գումարով անմիջականորեն (խաղասրահի միջոցով) ինտերնետ շահումով խաղերի կազմակերպման դեպքում մասնակցության համար նախատեսված վճարների ընդունումը կամ շահումների տրամադրումը՝

առաջացնում է տուգանք՝ երկու հարյուր հազար դրամի չափով:

13. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց` երկու տարվա ընթացքում կրկին կատարելը կամ սույն հոդվածի 1-ին մասով նշանակված նախազգուշացմամբ տրված խախտումները վերացնելու մասին հանձնարարականը սահմանված ժամկետում չկատարելը և այդ մասին լիազոր մարմնին գրավոր չտեղեկացնելը՝

առաջացնում է տուգանք՝ հարյուր հազար դրամի չափով:

14. Շահումով խաղերի, խաղատների կազմակերպման գործունեության կազմակերպչի կողմից իր անվանման կամ ցուցանակների մեջ «խաղատուն» բառը, դրա ածանցյալները կամ թարգմանությունները օգտագործելը, ինչպես նաև ինտերնետ շահումով խաղերի կազմակերպման գործունեության կազմակերպչի կողմից իր անվանման կամ կայքերի անվանման կամ ցուցանակների մեջ «խաղատուն» կամ «շահումով խաղեր» բառերը, դրանց ածանցյալները կամ թարգմանությունները օգտագործելը`

առաջացնում է տուգանք՝ հինգ հարյուր հազար դրամի չափով:

15. Շահումով խաղերի, խաղատների կազմակերպման գործունեության կազմակերպչի կամ ինտերնետ շահումով խաղերի կազմակերպման գործունեության կազմակերպչի կողմից իր սահմանած և լիազոր մարմնի հետ համաձայնեցված կանոնակարգին ոչ համապատասխան՝ համապատասխանաբար շահումով խաղերը կամ ինտերնետ շահումով խաղեր կազմակերպելը կամ անցկացնելը՝

առաջացնում է տուգանք՝ հինգ հարյուր հազար դրամի չափով:

16. Շահումով խաղերի, խաղատների կազմակերպման գործունեության կազմակերպչի կամ ինտերնետ շահումով խաղերի կազմակերպման գործունեության կազմակերպչի կողմից լիցենզավորման կարգով սահմանված լիցենզիա ստանալու համար ներկայացված տվյալներից մեկը, բացառությամբ՝ շահումով խաղերի կազմակերպման և անցկացման կանոնակարգի պահանջների, առանց լիազոր մարմնին տեղեկացնելու փոփոխելը, ինչը չէր կարող հիմք հանդիսանալ լիցենզիա ստանալու հայտի մերժմանը`

առաջացնում է տուգանք՝ յուրաքանչյուր տվյալի համար` երկու հարյուր հազար դրամի չափով:

17. Շահումով խաղերի, խաղատների կազմակերպման գործունեության կազմակերպչի կողմից օրինական ուժի մեջ մտած վճռով մոլեխաղերով հրապուրվելու հետևանքով իր ընտանիքը նյութական ծանր դրության մեջ դնելու հիմքով սահմանափակ գործունակ ճանաչված անձի մուտքը խաղասրահ չարգելելը`

առաջացնում է տուգանք` յուրաքանչյուր խախտման համար` հինգ հարյուր հազար դրամի չափով:

18. Սույն հոդվածի 3-6-րդ, 10-12-րդ կամ 14-17-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` երկու տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի և մեկ միլիոն դրամի հանրագումարի չափով:

19. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց` երկու տարվա ընթացքում երրորդ անգամ կատարելը կամ սույն հոդվածի 1-ին մասով նշանակված նախազգուշացմամբ տրված խախտումները վերացնելու մասին հանձնարարականը սահմանված ժամկետում չկատարելը և այդ մասին լիազոր մարմնին գրավոր չտեղեկացնելը` սույն հոդվածի 13-րդ մասով սահմանված վարչական իրավախախտման համար վարչական տույժ նշանակելու մասին որոշման կայացումից հետո շարունակելը՝

առաջացնում է տուգանք՝ տվյալ արարքի համար սույն հոդվածի 13-րդ մասով սահմանված տուգանքի և մեկ միլիոն դրամի հանրագումարի չափով:

20. Սույն հոդվածի 3-6-րդ, 10-16-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` երկու տարվա ընթացքում երրորդ անգամ կատարելը՝

առաջացնում է՝ լիցենզիայի դադարեցում:

21. Սույն հոդվածի 1-ին կամ 7-րդ մասով սահմանված արարքը վարչական տույժի ենթարկելու վերաբերյալ որոշման անբողոքարկելի դառնալուց հետո երկու տարվա ընթացքում չորրորդ անգամ կատարելը կամ սույն հոդվածի 1-ին մասով նշանակված նախազգուշացմամբ տրված խախտումները վերացնելու մասին հանձնարարականը սահմանված ժամկետում չկատարելը և այդ մասին լիազոր մարմնին գրավոր չտեղեկացնելը` սույն հոդվածի 19-րդ մասով սահմանված վարչական իրավախախտման համար վարչական տույժ նշանակելու մասին որոշման կայացումից հետո շարունակելը՝

առաջացնում է` լիցենզիայի դադարեցում:

22. Շահումով խաղերի, խաղատների կազմակերպման գործունեության կազմակերպչի կողմից իր` նշանակալից մասնակցություն ունեցող բաժնետերերի, փայատերերի կամ մասնակիցների, նրանց իրական շահառուների, ղեկավար պաշտոններ զբաղեցնող անձանց և նրանց հետ փոխկապակցված անձանց նկատմամբ կիրառվող պահանջները խախտելը՝

առաջացնում է լիցենզիայի գործողության կասեցում՝ մինչև խախտման վերացումը:

23. Շահումով խաղերի, խաղատների կազմակերպման գործունեության կազմակերպչի կանոնադրական կապիտալում նշանակալից մասնակցություն ձեռք բերելու և ղեկավար պաշտոններ զբաղեցնելու վերաբերյալ «Շահումով խաղերի և խաղատների մասին» օրենքի պահանջները խախտելը՝

առաջացնում է շահումով խաղի կամ խաղատան կազմակերպչի լիցենզիայի գործողության կասեցում՝ մինչև խախտման վերացումը:

24. Շահումով խաղերի, խաղատների կազմակերպման գործունեության կազմակերպչի կամ ինտերնետ շահումով խաղերի կազմակերպման գործունեության կազմակերպչի կողմից խաղատան կամ  շահումով խաղերի կամ անմիջականորեն (խաղասրահի միջոցով) ինտերնետ շահումով խաղերի կազմակերպման գործունեության իրականացումը լիցենզիայում չնշված վայրում (հասցեում)`

առաջացնում է լիցենզիայի գործողության կասեցում՝ մինչև խախտման վերացումը:

25. Շահումով խաղերի, խաղատների կազմակերպման գործունեության կազմակերպչի կամ ինտերնետ շահումով խաղերի կազմակերպման գործունեության կազմակերպչի կողմից լիազոր մարմնի սահմանած չափանիշներին համապատասխան դեպի խաղասրահ կամ խաղասրահներ մուտք բացվող նախասրահի առկայությունը կամ տնօրենի բացակայության դեպքում տնօրենին փոխարինող` ղեկավար պաշտոն զբաղեցնող լիազոր անձի ներկայությունը խաղասրահում չապահովելը՝

առաջացնում է լիցենզիայի գործողության կասեցում՝ մինչև խախտման վերացումը:

26. Շահումով խաղերի, խաղատների կազմակերպման գործունեության կազմակերպչի կողմիցշահումով խաղերի և խաղատան կազմակերպման վերաբերյալ օրենսդրությամբ սահմանված տեղեկությունների կամ հաշվետվություններում կեղծ տվյալների ներկայացումը՝

առաջացնում է լիցենզիայի գործողության դադարեցում:

27. Սույն հոդվածի 22-25-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` երկու տարվա ընթացքում կրկին կատարելը՝

առաջացնում է լիցենզիայի գործողության դադարեցում:

**Հոդված 504. Վիճակախաղերի կազմակերպման և անցկացման կարգը խախտելը**

1. Վիճակախաղի կազմակերպչի կողմից օրենսդրությամբ սահմանված տեղեկությունները կամ հաշվետվություններն ուշ ներկայացնելը կամ դրանցում անարժանահավատ տվյալներ արտացոլելը կամ վերահսկող մարմին ներկայացվող տեղեկություններին (հաշվետվություններին) ներկայացվող պահանջները խախտելը

առաջացնում է նախազգուշացում:

2. Վիճակախաղի կազմակերպչի կողմից խաղարկությանը մասնակցող տոմսերի ընդհանուր արժեքի առնվազն կեսի չափով շահումային ֆոնդի (առանց դրանում ներառվող վիճակախաղի տոմսերի արժեքի) ձևավորումն ու մասնակիցների միջև բաշխումը չապահովելը, բացառությամբ տոտալիզատորների կազմակերպման դեպքերի՝

առաջացնում է տուգանք՝ դրա չհամալրված (չբաշխված) մասի կրկնակիի չափով:

3. Վիճակախաղի կազմակերպչի կողմից օրինական ուժի մեջ մտած վճռով մոլեխաղերով հրապուրվելու հետևանքով իր ընտանիքը նյութական ծանր դրության մեջ դնելու հիմքով սահմանափակ գործունակ ճանաչված անձի մուտքը իր խաղասրահ, կամ նաև գրանցումը ինտերնետ տոտալիզատորի կազմակերպման համար նախատեսված ինտերնետային կայքում, իսկ գրանցված լինելու դեպքում՝ ինտերնետ տոտալիզատորին մասնակցելու հնարավորությունը չարգելելը`

առաջացնում է տուգանք` յուրաքանչյուր խախտման համար` մեկ միլիոն դրամի չափով:

4. Վիճակախաղի կազմակերպչի կողմից իրային շահումների խաղարկման դեպքում վիճակախաղի շահող մասնակցին՝ այդ իրային շահմանը համարժեք դրամական չափի մասին չտեղեկացնելը կամ շահողի ցանկությամբ դրամական շահումը չտրամադրելը՝

առաջացնում է տուգանք՝ հարյուր հազար դրամի չափով:

5. Վիճակախաղի կազմակերպչի կողմից խաղարկությունով կամ համակցված վիճակախաղի կազմակերպման կամ անցկացման կանոնակարգով սահմանված ժամկետներում չպահանջված (չստացված) շահումների չափով այդ ժամկետի ավարտին հաջորդող հերթական խաղարկության շահումային ֆոնդը չավելացնելը՝

առաջացնում է տուգանք՝ չտեղափոխված մասի կրկնակիի չափով:

6. Վիճակախաղի կազմակերպչի կողմից շահման փաստը կամ արժեքը առանց շահողի համաձայնությամբ հրապարակելը (բացառությամբ «Փողերի լվացման և ահաբեկչության ֆինանսավորման դեմ պայքարի մասին» օրենքով սահմանված դեպքերի)՝

առաջացնում է տուգանք՝ երկու հարյուր հազար դրամի չափով:

7. Վիճակախաղի կազմակերպչի կողմից շահողի առաջին իսկ պահանջով շահումը չտրամադրելը՝

առաջացնում է տուգանք՝ երկու հարյուր հազար դրամի չափով:

8. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց` երկու տարվա ընթացքում կրկին կատարելը կամ սույն հոդվածի 1-ին մասով նշանակված նախազգուշացմամբ տրված խախտումները վերացնելու մասին հանձնարարականը սահմանված ժամկետում չկատարելը և այդ մասին լիազոր մարմնին գրավոր չտեղեկացնելը՝

առաջացնում է տուգանք՝ հարյուր հազար դրամի չափով.

9. Անչափահասին վիճակախաղին, իսկ 21 տարի չլրացած անձին տոտալիզատորի մասնակցելուն օրենսդրությամբ սահմանված կարգով չարգելելը`

առաջացնում է տուգանք՝ խախտման յուրաքանչյուր դեպքի համար` երկու միլիոն դրամի չափով:

10. Սույն հոդվածի 9-րդ մասով սահմանված արարքը վարչական տույժի ենթարկելու վերաբերյալ որոշման անբողոքարկելի դառնալուց հետո երկու տարվա ընթացքում կրկին կատարելը`

առաջացնում է տուգանք՝ խախտման յուրաքանչյուր դեպքի համար` հինգ միլիոն դրամի չափով:

11. Սույն հոդվածի 9-րդ մասով սահմանված արարքը վարչական տույժի ենթարկելու վերաբերյալ որոշման անբողոքարկելի դառնալուց հետո երկու տարվա ընթացքում երեք կամ ավելի անգամ կատարելը`

առաջացնում է տուգանք՝ խախտման յուրաքանչյուր դեպքի համար` տասը միլիոն դրամի չափով:

12. Վիճակախաղի արդյունքները կամ վիճակախաղի խաղարկության արդյունքների հրապարակման օրենսդրությամբ սահմանված կարգը կամ ժամկետները խախտելը՝

առաջացնում է տուգանք հարյուր հազար դրամի չափով:

13. Սույն հոդվածի 3-4-րդ **և** 6-8-րդ մասերով սահմանված արարքներիցորևէմեկը վարչական տույժ նշանակելու մասին որոշման անբողոքարկելի դառնալուց հետո` երկու տարվա ընթացքում կրկին կատարելը՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված տուգանքի և մեկ միլիոն դրամի հանրագումարի չափով:

14. Սույն հոդվածի 1-ին մասով սահմանված արարքը՝ վարչական տույժ նշանակելու մասին որոշման անբողոքարկելի դառնալուց` երկու տարվա ընթացքում երրորդ անգամ կատարելը կամ սույն հոդվածի 1-ին մասով նշանակված նախազգուշացմամբ տրված խախտումները վերացնելու մասին հանձնարարականը սահմանված ժամկետում չկատարելը և այդ մասին լիազոր մարմնին գրավոր չտեղեկացնելը` սույն հոդվածի 8-րդ մասով սահմանված վարչական իրավախախտման համար վարչական տույժ նշանակելու մասին որոշման կայացումից հետո շարունակելը՝

առաջացնում է տուգանք՝ տվյալ արարքի համար սույն հոդվածի 8-րդ մասով սահմանված տուգանքի և մեկ միլիոն դրամի հանրագումարի չափով:

15.  Շահումների ցուցադրման վայրից 500 մետրից մոտ հեռավորության վրա վիճակախաղերի տոմսի վաճառքի իրականացումը՝

առաջացնում է տուգանք՝ հարյուր հազար դրամի չափով:

16.. Վիճակախաղի կազմակերպչի նշանակալից մասնակցություն ունեցող բաժնետերերի, փայատերերի կամ մասնակիցների, նրանց իրական շահառուների, ղեկավար պաշտոններ զբաղեցնող անձանց կամ նրանց հետ փոխկապակցված անձանց նկատմամբ կիրառվող՝ օրենսդրությամբ սահմանված պահանջները խախտելը՝

առաջացնում է վիճակախաղի կազմակերպչի լիցենզիայի գործողության կասեցում՝ մինչև խախտման վերացումը:

17. Վիճակախաղի կազմակերպչի կանոնադրական կապիտալում նշանակալից մասնակցություն ձեռք բերելու կամ ղեկավար պաշտոններ զբաղեցնելու՝ օրենսդրությամբ սահմանված պահանջները խախտելը՝

առաջացնում է վիճակախաղի կազմակերպչի լիցենզիայի գործողության կասեցում՝ մինչև խախտման վերացումը:

18. Վիճակախաղի կազմակերպչի կողմից վիճակախաղի, համապատասխան լիցենզիայի հիման վրա ինտերնետ շահումով խաղերի կազմակերպման, ծրագրային ապահովման (ներառյալ՝ շահումի գործակիցների որոշման և իրացման ծառայությունները) կամ դրանց սպասարկման ծառայությունների մատուցման, կազմակերպչի աշխատակիցների համար կամ խաղասրահներում հանրային սննդի կազմակերպման կամ վիճակախաղերի տոմսերի իրացման, պատրաստման կամ ներմուծման գործունեությունից բացի այլ գործունեությամբ զբաղվելը՝

առաջացնում է լիցենզիայի գործողության կասեցում՝ մինչև խախտման վերացումը:

19. Վիճակախաղի կազմակերպչի կողմից իր սահմանած և լիազոր մարմնի հետ համաձայնեցված կանոնակարգին ոչ համապատասխան վիճակախաղը կազմակերպելը՝

առաջացնում է լիցենզիայի գործողության կասեցում՝ մինչև խախտման վերացումը:

20. Վիճակախաղի կազմակերպչի կողմից օրենսդրությամբ սահմանված վիճակախաղի մարված տոմսերի հաշվառման կամ պահպանման պահանջները խախտելը՝  
 առաջացնում է լիցենզիայի գործողության կասեցում՝ մինչև խախտման վերացումը:

21. Տոտալիզատորի մասնակիցների հաշիվներին դրամական միջոցների մուտքագրումը կամ ելքագրումը կանխիկ եղանակով իրականացնելը կամ նշված հաշիվների համալրումը կամ հաշիվներից գումարի ելքագրումը ոչ անկանխիկ եղանակով իրականացնելը կամ անմիջականորեն (խաղասրահի միջոցով) խաղացողների կողմից կատարվող խաղադրույքների կատարումը կամ կազմակերպիչների կողմից խաղացողներին տրված անհատական խաղային քարտերին դրամական միջոցների համալրումը ոչ անկանխիկ եղանակով իրականացնելը`

առաջացնում է լիցենզիայի գործողության կասեցում՝ մինչև խախտման վերացումը:

22. Վիճակախաղի կազմակերպչի կողմից՝ օրենսդրությամբ սահմանված տեղեկությունները կամ հաշվետվությունները ուշ ներկայացնելը կամ դրանցում ոչ արժանահավատ տվյալներ արտացոլելը՝

առաջացնում է տուգանք` կազմակերպչի ղեկավարի նկատմամբ` հարյուր հազար դրամի չափով:

23. Վիճակախաղի կազմակերպչի կողմից օրենսդրությամբ սահմանված տեղեկությունները կամ հաշվետվությունները՝ կեղծ տվյալներով ներկայացնելը՝

առաջացնում է լիցենզիայի գործողության դադարեցում:

24. Սույն հոդվածի 16-21-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` երկու տարվա ընթացքում կրկին կատարելը՝

առաջացնում է լիցենզիայի գործողության դադարեցում:

25.Վիճակախաղի կազմակերպումը օրենքով չթույլատրված տարածքներում կամ տարածքների` կառավարության սահմանած  [հեռավորությամբ կամ չափանիշներին](https://www.arlis.am/DocumentView.aspx?docid=146023) ոչ համապատասխան`

առաջացնում է լիցենզիայի գործողության դադարեցում:

**ԳԼՈՒԽ 44.**

**ՄԱՔՍԱՅԻՆ ԲՆԱԳԱՎԱՌՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 505. Հայաստանի Հանրապետության պետական սահմանը հատելու ժամանակ տրանսպորտային միջոցը չկանգնեցնելը և տրանսպորտային միջոցի մեկնումն առանց մաքսային մարմնի թույլտվության, ինչպես նաև մաքսային հսկողության ներքո գտնվող տրանսպորտային միջոցներին, կենդանիներին, բեռներին կամ այլ գույքին մաքսային մարմնի պաշտոնատար անձին մոտենալուն խոչընդոտելը**

1. Հայաստանի Հանրապետության պետական սահմանը փաստացի հատելու ժամանակ տրանսպորտային միջոցը մաքսային մարմնի սահմանած վայրում չկանգնեցնելը`

առաջացնում է տուգանք` հարյուր հազար դրամի չափով:

2. Պաշտոնական լիազորություններն իրականացնելու համար մաքսային հսկողության ներքո գտնվող տրանսպորտային միջոցներին, կենդանիներին, բեռներին կամ այլ գույքին մաքսային հսկողություն իրականացնող մաքսային մարմնի պաշտոնատար անձի մոտենալուն խոչընդոտելը`

առաջացնում է տուգանք` հիսուն հազար դրամի չափով:

3. Մաքսային հսկողության ներքո գտնվող տրանսպորտային միջոցի մեկնումն առանց մաքսային մարմնի թույլտվության`

առաջացնում է տուգանք` հարյուր հազար դրամի չափով:

4. Սույն հոդվածի 1-3-րդ մասերով մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 506. Մաքսային հսկողություն իրականացնելու համար անհրաժեշտ փաստաթղթեր և տեղեկություններ մաքսային մարմնին չներկայացնելը, մաքսային հսկողության շրջանակում մաքսային մարմնի պաշտոնատար անձի կատարած գործողությունները խոչընդոտելը`**

1. Մաքսային գործառնությունների կամ մաքսային հսկողության իրականացման համար օրենսդրությամբ սահմանված անհրաժեշտ փաստաթղթերը կամ տեղեկությունները սահմանված ժամկետում մաքսային մարմիններին չներկայացնելը` անկախ գրավոր հայտարարագիր ներկայացնելուց`

առաջացնում է տուգանք` հիսուն հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

3. Մաքսային հսկողության շրջանակում մաքսային մարմնի պաշտոնատար անձի կատարած գործողությունները խոչընդոտելը`

առաջացնում է տուգանք` հիսուն հազար դրամի չափով:

**Հոդված 507. Մաքսային մարմին ապրանքները, տրանսպորտային միջոցները և ուղեկցող փաստաթղթերը չհասցնելը**

1. Հայաստանի Հանրապետության մեկ մաքսային մարմնից մյուս մաքսային  մարմին կամ Եվրասիական տնտեսական միության մաքսային օրենսգրքով (այսուհետ` սույն գլխում Միության մաքսային օրենսգիրք) նախատեսված այլ նշանակման վայր Միության մաքսային օրենսգրքի 150-րդ հոդվածում նշված անձանց կողմից «Մաքսային տարանցում» մաքսային ընթացակարգով ձևակերպված կամ մաքսային  հսկողության ներքո գտնվող ապրանքները կամ տրանսպորտային միջոցները կամ դրանց ուղեկցող փաստաթղթերը սահմանված ժամկետում կամ երթուղով չհասցնելը կամ մաքսային մարմնի սահմանած առաքման վայրից տարբերվող այլ վայր հասցնելը, եթե արարքը չի պարունակում սույն գլխով սահմանված այլ վարչական իրավախախտման հատկանիշներ`

առաջացնում է տուգանք` հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

**Հոդված 508. Մաքսային նույնականացման միջոցները վնասելը, կորցնելը կամ փոխելը**

1. Մաքսային մարմինների կամ Միության մաքսային օրենսգրքի 437-րդ հոդվածի 2-րդ կետի 6-րդ ենթակետով նախատեսված դեպքում լիազորված տնտեսական օպերատորի կողմից կիրառվող նույնականացման միջոցները վնասելը, կորցնելը կամ առանց մաքսային մարմնի թույլտվության փոխելը`

առաջացնում է տուգանք` երկու հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

**Հոդված 509. Առանց մաքսային մարմնի թույլտվության կատարվող բեռնային և այլ գործառնությունները, ապրանքներ հանձնելը, օտարելը ոչնչացնելը և կորցնելը**

1. Առանց մաքսային մարմնի գրավոր թույլտվության մաքսային հսկողության ներքո գտնվող ապրանքները մաքսային հսկողության գոտուց դուրս բերելը, բեռնելը, բեռնաթափելը, փոխաբեռնելը, փաթեթների վնասվածքները վերացնելը, փաթեթները բացելը, փաթեթավորելը կամ վերափաթեթավորելը`

առաջացնում է տուգանք` այդ ապրանքների մաքսային արժեքի քսան տոկոսի չափով, բայց ոչ ավելի, քան մեկ միլիոն դրամի չափով:

2. Առանց մաքսային մարմնի գրավոր թույլտվության մաքսային հսկողության ներքո գտնվող ապրանքները կամ տրանսպորտային միջոցները մասնակի կամ ամբողջությամբ հանձնելը, բացառությամբ ֆիզիկական անձանց կողմից անձնական օգտագործման տրանսպորտային միջոցները հանձնելու, օտարելը, ոչնչացնելը կամ կորցնելը`

առաջացնում է տուգանք` այդ ապրանքների և տրանսպորտային միջոցների մաքսային արժեքի երեսուն տոկոսի չափով, բայց ոչ ավելի, քան մեկ միլիոն դրամը:

3. Ֆիզիկական անձանց կողմից մաքսային հսկողության ներքո գտնվող անձնական օգտագործման տրանսպորտային միջոցներն առանց մաքսային մարմնի գրավոր թույլտվության հանձնելը՝

առաջացնում է տուգանք` այդ տրանսպորտային միջոցների մաքսային արժեքի քսան տոկոսի չափով, բայց ոչ ավելի, քան մեկ միլիոն դրամի չափով:

4. Սույն հոդվածի 1-3-րդ մասով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 510. Հետագա արտահանման և հետագա ներմուծման պարտավորության խախտումը**

1. Հետագա արտահանման պարտավորությամբ Հայաստանի Հանրապետություն ներմուծված ապրանքները կամ տրանսպորտային միջոցները սահմանված ժամկետում չարտահանելը՝

առաջացնում է տուգանք` խախտման օրվա դրությամբ այդ ապրանքների կամ տրանսպորտային միջոցների համար «Բացթողում՝ ներքին սպառման համար» մաքսային ընթացակարգով նախատեսված մաքսային վճարների, մաքսային մարմինների կողմից գանձվող այլ հարկերի, տուրքերի և վճարների (բացառությամբ մաքսային մարմինների կողմից մաքսային գործառնությունների իրականացման համար գանձվող պետական տուրքի) մեծության քսան տոկոսի չափով, բայց ոչ պակաս, քան հիսուն հազար դրամի չափով։

2. Հետագա ներմուծման պարտավորությամբ արտահանված ապրանքները կամ տրանսպորտային միջոցները սահմանված ժամկետում Հայաստանի Հանրապետություն չներմուծելը՝

առաջացնում է տուգանք՝ խախտման օրվա դրությամբ, եթե այդ ապրանքները և տրանսպորտային միջոցները ներմուծվեին «Բացթողում՝ ներքին սպառման համար» մաքսային ընթացակարգով, դրանց համար մաքսային վճարների, այլ հարկերի, տուրքերի և վճարների (բացառությամբ մաքսային մարմինների կողմից մաքսային գործառնությունների իրականացման համար գանձվող պետական տուրքի) մեծության քսան տոկոսի չափով, բայց ոչ պակաս, քան հիսուն հազար դրամի չափով:

3. Սույն հոդվածի 1-ին կամ 2-րդ մասով սահմանված արարքը կատարելը, որը զուգորդվել է սույն հոդվածի 1-ին կամ 2-րդ մասում նշված ապրանքների կամ տրանսպորտային միջոցների օտարմամբ`

առաջացնում է տուգանք` օտարված ապրանքների և տրանսպորտային միջոցների մաքսային արժեքի չափով:

4. Ֆիզիկական անձանց կողմից հետագա արտահանման պարտավորությամբ Հայաստանի Հանրապետություն ներմուծված անձնական օգտագործման տրանսպորտային միջոցները սահմանված ժամկետում Հայաստանի Հանրապետությունից չարտահանելը, եթե հետագա արտահանման պարտավորությունը խախտվել է ավելի քան տասն օրով՝

առաջացնում է տուգանք՝ ֆիզիկական անձանց կողմից այդ տրանսպորտային միջոցներն ազատ շրջանառության համար բաց թողնելու նպատակով ներմուծելու համար նախատեսված մաքսային վճարների (բացառությամբ մաքսային մարմինների կողմից մաքսային գործառնությունների իրականացման համար գանձվող պետական տուրքի) մեծության տասը տոկոսի չափով, բայց ոչ պակաս, քան երեսուն հազար դրամի չափով։

5. Ֆիզիկական անձանց կողմից հետագա ներմուծման պարտավորությամբ Հայաստանի Հանրապետությունից արտահանված անձնական օգտագործման տրանսպորտային միջոցները սահմանված ժամկետում Հայաստանի Հանրապետություն չներմուծելը, եթե հետագա ներմուծման պարտավորությունը խախտվել է ավելի քան տասն օրով՝

առաջացնում է տուգանք՝ երեսուն հազար դրամի չափով։

6. Միության անդամ երկրների ռեզիդենտ ֆիզիկական անձանց կողմից Եվրասիական տնտեսական միության  անդամ այլ պետություններում հաշվառված անձնական օգտագործման տրանսպորտային միջոցներով Հայաստանի Հանրապետության պետական սահմանը հատելուց հետո Հայաստանի Հանրապետության տարածքում գտնվելու՝ օրենքով սահմանված ժամկետը չգերազանցող ժամկետում այդ տրանսպորտային միջոցները Հայաստանի Հանրապետությունից դուրս չբերելը՝

առաջացնում է տուգանք՝ երեսուն հազար դրամի չափով:

**Հոդված 511. Մաքսային հայտարարագրման ժամանակ ապրանքները մաքսային մարմիններ չներկայացնելը, ապրանքների մասին հայտարարագիր չներկայացնելը, ինչպես նաև լիազորված տնտեսական օպերատորի կողմից Միության մաքսային օրենսգրքով սահմանված պարտականությունները չկատարելը**

1. Մաքսային հայտարարագրման ժամանակ ապրանքները մաքսային մարմինների պահանջով, կամ Միության մաքսային օրենսգրքով նախատեսված դեպքերում մաքսային մարմիններին չներկայացնելը` անկախ մաքսային հայտարարագիր ներկայացնելու հանգամանքից`

առաջացնում է տուգանք` հիսուն հազար դրամի չափով:

2. Մինչև ապրանքների մասին հայտարարագրի ներկայացումը ապրանքների բացթողման դեպքում մաքսային մարմիններին սահմանված ժամկետում ապրանքների մասին հայտարարագիր չներկայացնելը՝

առաջացնում է տուգանք` հիսուն հազար դրամի չափով:

3. Լիազորված տնտեսական օպերատորի կողմից «Մաքսային կարգավորման մասին» օրենքով սահմանված կարգով հաշվետվություններ չներկայացնելը կամ Միության մաքսային օրենսգրքի 442-րդ հոդվածի 1-ին կետի 3-րդ կամ 4-րդ ենթակետերով կամ 3-րդ կետի 2-րդ կամ 3-րդ ենթակետերով սահմանված պարտականությունները չկատարելը՝

առաջացնում է տուգանք` հիսուն հազար դրամի չափով:

4. Սույն հոդվածի 1-3-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 512. Մաքսային հսկողության տակ գտնվող ապրանքները փոփոխությունների ենթարկելը**

1. Օրենսդրությամբ արգելված դեպքերում մաքսային հսկողության տակ գտնվող ապրանքների կամ տրանսպորտային միջոցների նկատմամբ դրանց բնական մաշվածության հետևանքով կամ բնականոն պայմաններում փոխադրման կամ պահպանման հետևանքով առաջացած փոփոխություններից բացի այլ փոփոխությունների հանգեցրած գործողություններ կատարելը`

առաջացնում է տուգանք՝ այդ ապրանքների կամ տրանսպորտային միջոցների մաքսային արժեքի հիսուն տոկոսի չափով, բայց ոչ ավելի, քան երկու հարյուր հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

**Հոդված 513. Մաքսային ընթացակարգերի շրջանակներում ապրանքների և տրանսպորտային միջոցների օգտագործման պայմանները չպահպանելը**

1. «Մաքսային պահեստ» մաքսային ընթացակարգի համար Միության մաքսային օրենսգրքի 156-րդ հոդվածի 2-րդ կետով, «Վերամշակում՝ մաքսային տարածքում» մաքսային ընթացակարգի համար Միության մաքսային օրենսգրքի 164-րդ հոդվածի 2-րդ կետով, «Վերամշակում՝ մաքսային տարածքից դուրս» մաքսային ընթացակարգի համար Միության մաքսային օրենսգրքի 177-րդ հոդվածի 2-րդ կետով, «Վերամշակում՝ ներքին սպառման համար» մաքսային ընթացակարգի համար Միության մաքսային օրենսգրքի 189-րդ հոդվածի 2-րդ կետով, «Ազատ մաքսային գոտի» մաքսային ընթացակարգի համար Միության մաքսային օրենսգրքի 202-րդ հոդվածի 5-րդ կետով, «Ազատ պահեստ» մաքսային ընթացակարգի համար Միության մաքսային օրենսգրքի 213-րդ հոդվածի 3-րդ կետով, «Ժամանակավոր ներմուծում» մաքսային ընթացակարգի համար Միության մաքսային օրենսգրքի 220-րդ հոդվածի 2-րդ կետի 1-ին, 2-րդ կամ 4-րդ ենթակետերով, «Ժամանակավոր արտահանում» մաքսային ընթացակարգի համար Միության մաքսային օրենսգրքի 228-րդ հոդվածի 2-րդ կետի 1-ին ենթակետով և 28-րդ գլխով կամ «Հատուկ» մաքսային ընթացակարգի համար Միության մաքսային օրենսգրքի 254-րդ հոդվածին համապատասխան սահմանված՝ ապրանքների կամ տրանսպորտային միջոցների օգտագործման պայմանները չպահպանելը՝

առաջացնում է տուգանք` ապրանքների և տրանսպորտային միջոցների մաքսային արժեքի 10 տոկոսի, բայց ոչ ավելի, քան երկու հարյուր հազար դրամի չափով:

2. Սույն հոդվածի 1-ին մասում սահմանված արարքը, որի արդյունքում առաջանում է մաքսային վճարների, հատուկ, հակագնագցման կամ փոխհատուցման տուրքերի վճարման գծով պարտավորություն, եթե արարքը չի պարունակում հանցագործության հատկանիշներ՝

առաջացնում է տուգանք` «ներքին սպառման համար բացթողում» մաքսային ընթացակարգի շրջանակներում վճարման ենթակա մաքսային վճարների, հատուկ հակագնագցման և փոխհատուցման տուրքերի մեծության 50 տոկոսի, իսկ ժամանակավոր ներմուծված ապրանքների և տրանսպորտային միջոցների դեպքում՝ «Ժամանակավոր ներմուծում» մաքսային ընթացակարգի շրջանակներում վճարման ենթակա մաքսային վճարների մեծության 50 տոկոսի չափով:

3. Սույն հոդվածի 1-ին կամ 2-րդ մասերով սահմանված արարքներից որևէ մեկը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի համապատասխան մասով սահմանված տուգանքի չափի կրկնապատիկի չափով:

**Հոդված 513. Մաքսային գործի բնագավառում գործունեություն իրականացնող անձանց կողմից Միության մաքսային օրենսգրքով սահմանված պարտականությունները չկատարելը**

1. Մաքսային ներկայացուցչի կողմից Միության մաքսային օրենսգրքի 405-րդ հոդվածի 1-ին կետի 3-րդ, 4-րդ կամ 5-րդ ենթակետերով, կամ մաքսային փոխադրողների կողմից Միության մաքսային օրենսգրքի 409-րդ հոդվածի 3-րդ, 5-րդ, 6-րդ կամ 7-րդ պարբերություններով, կամ ժամանակավոր պահպանության պահեստների կազմակերպիչների կողմից Միության մաքսային օրենսգրքի 414-րդ հոդվածի 8-րդ, 10-րդ կամ 11-րդ պարբերություններով, կամ մաքսային պահեստների կազմակերպիչների կողմից Միության մաքսային օրենսգրքի 419-րդ հոդվածի 9-րդ, 10-րդ կամ 11-րդ պարբերություններով, ազատ պահեստների կազմակերպիչների կողմից Միության մաքսային օրենսգրքի 424-րդ հոդվածի 9-րդ կամ 10-րդ պարբերություններով, կամ անմաքս առևտրի խանութի կազմակերպիչների կողմից Միության մաքսային օրենսգրքի 429-րդ հոդվածի 7-րդ կամ 8-րդ պարբերություններով սահմանված պարտականությունները չկատարելը՝

առաջացնում է տուգանք՝ հիսուն հազար դրամի չափով:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տվյալ արարքի համար սույն հոդվածի 1-ին մասով սահմանված տուգանքի չափի կրկնապատիկի չափով:

**Հոդված 514.**  **Կանխիկ դրամական միջոցների, վճարային գործիքների մաքսանենգությունը**

1.Կանխիկ դրամական միջոցների կամ վճարային գործիքների մաքսանենգությունը` Հայաստանի Հանրապետության պետական սահմանով կամ Եվրասիական տնտեսական միության մաքսային սահմանով կանխիկ դրամական միջոց կամ վճարային գործիք ապօրինի տեղափոխելն առանց մաքսային հսկողության կամ դրանից թաքցնելով (գաղտնարանների օգտագործմամբ, դրանց հայտնաբերումը դժվարացնող այլ եղանակներով կամ ապրանքներին այլ տեսք տալու միջոցով), կամ շրջանցելով, այսինքն` Հայաստանի Հանրապետության պետական սահմանով դրանց տեղափոխումը մաքսային մարմնի գտնվելու վայրից դուրս կամ դրանց մասին հավաստի տեղեկությունը սահմանված կարգով չհայտարարագրելու կամ ոչ իր անվամբ հայտարարագրելու կամ դրանց տեղափոխման համար սահմանված կանոն, այդ թվում՝ արգելք կամ սահմանափակում խախտելու կամ մաքսային կամ այլ փաստաթուղթը խաբեությամբ օգտագործելու միջոցով, որը կատարվել է  մանր չափերով`

առաջացնում է տուգանք` ապօրինի տեղափոխված կանխիկ դրամական միջոցների գումարի կամ ապօրինի տեղափոխված վճարային գործիքների անվանական արժեքի տասը տոկոսի չափով:

2. Սույն հոդվածի 1-ին մասով նախատեսված արարքը համարվում է մանր չափերով կատարված, եթե եթե ապօրինի տեղափոխված կանխիկ դրամական միջոցների գումարը կամ ապօրինի տեղափոխված վճարային գործիքների արժեքը գերազանցում է Միության մաքսային օրենսդրությամբ թույլատրելի, առանց գրավոր հայտարարագրման տեղափոխվող կանխիկ դրամական միջոցների կամ վճարային գործիքների արժեքը, բայց չի գերազանցում Հայաստանի Հանրապետության քրեական օրենսգրքի 291-րդ հոդվածի 4-րդ մասով սահմանված խոշոր չափը: Ապօրինի տեղափոխված կանխիկ դրամական միջոցների գումարի կամ ապօրինի տեղափոխված վճարային գործիքների արժեքի չափը հաշվարկելիս ապօրինի տեղափոխված կանխիկ դրամական միջոցների ընդհանուր գումարից կամ ապօրինի տեղափոխված վճարային գործիքների արժեքից ենթակա է նվազեցման այն չափը, որը Միության օրենսդրությամբ թույլատրվում է տեղափոխել առանց հայտարարագրման:

3. Սույն հոդվածի իմաստով՝ կանխիկ դրամական միջոցներ են համարվում թղթադրամների և գանձապետական տոմսերի, մետաղադրամների տեսքով դրամանիշերը, բացառությամբ թանկարժեք մետաղներից պատրաստված մետաղադրամների, որոնք շրջանառության մեջ են գտնվում և օրինական վճարամիջոց են հանդիսանում Եվրասիական տնտեսական միության անդամ պետություններում կամ օտարերկրյա պետություններում (օտարերկրյա պետությունների խմբում), այդ թվում՝ շրջանառությունից հանված կամ հանվող, սակայն շրջանառության մեջ գտնվող դրամանիշերի հետ փոխանակման ենթակա դրամանիշերը իսկ վճարային գործիքներ են համարվում ճանապարհային չեկերը, մուրհակները, չեկերը (այդ թվում՝ բանկային), ինչպես նաև, ըստ ներկայացնողի, փաստաթղթային արժեթղթերը:

**Հոդված 515. Ապրանքների և տրանսպորտային միջոցների մաքսանենգությունը**

1. Եվրասիական տնտեսական միության մաքսային սահմանով կամՀայաստանի Հանրապետության  պետական սահմանով ապրանքների կամ տրանսպորտային միջոցների (բացառությամբ՝ Կառավարության հաստատած [ցանկում](https://www.arlis.am/DocumentView.aspx?docid=165332) ընդգրկված մշակութային արժեքների, թմրամիջոցի, հոգեմետ (հոգեներգործուն) նյութի, դրանց պատրաստուկի, դրանց համարժեք նյութի (անալոգ) կամ դրանց ածանցյալի կամ դրանց պրեկուրսորի կամ դրանք պատրաստելու համար օգտագործվող և հատուկ հսկողության տակ գտնվող նյութի, սարքավորման կամ գործիքի կամ մշակումն արգելված՝ թմրամիջոց, հոգեմետ (հոգեներգործուն), խիստ ներգործող կամ թունավոր նյութ պարունակող բույսի, ինչպես նաև ռազմական նշանակության արտադրանքի, տեխնիկայի, պայթուցիկ նյութի կամ պայթեցման սարքի, հրազենի կամ դրա բաղկացուցիչ մասի, ռազմամթերքի, ռադիոակտիվ նյութի կամ ռադիոակտիվ աղբյուրի, միջուկային նյութի, խիստ ներգործող, թունավոր նյութի, զանգվածային ոչնչացման զենքի կամ դրա փոխադրման հրթիռային համակարգեր ստեղծելու համար օգտագործվող նյութի կամ սարքի, միջուկային, քիմիական, կենսաբանական կամ զանգվածային ոչնչացման այլ զենքի կամ երկակի նշանակության ապրանքների), մաքսանենգությունը, Եվրասիական տնտեսական միության մաքսային սահմանով կամ Հայաստանի Հանրապետության պետական սահմանով դրանք ապօրինի տեղափոխելը, որը կատարվել է առանց մաքսային հսկողության կամ դրանից թաքցնելով (գաղտնարանների օգտագործմամբ, ապրանքների հայտնաբերումը դժվարացնող այլ եղանակներով կամ ապրանքներին այլ տեսք տալու միջոցով), կամ շրջանցելով, այսինքն` Հայաստանի Հանրապետության պետական սահմանով դրանց տեղափոխումը մաքսային մարմնի գտնվելու վայրից դուրս կամ դրանց տեղափոխման համար սահմանված կանոնները, այդ թվում՝ արգելքներն ու սահմանափակումները խախտելու, կամ մաքսային մարմին մաքսային հսկողության և մաքսային ձևակերպման համար կեղծ, անօրինական ճանապարհով ստացված, ինչպես նաև կեղծ մաքսային նույնականացման միջոցներ մաքսային կամ այլ փաստաթուղթը օգտագործելով` եթե արարքը չի պարունակում սույն օրենսգրքի 514-րդ հոդվածով սահմանված վարչական իրավախախտման հատկանիշներ՝

առաջացնում է տուգանք ֆիզիկական անձանց նկատմամբ՝ այդ ապրանքների կամ տրանսպորտային միջոցների արժեքի տասը տոկոսի չափով, բայց ոչ պակաս, քան հինգ հարյուր հազար դրամի չափով, իսկ իրավաբանական անձանց նկատմամբ՝ այդ ապրանքների կամ տրանսպորտային միջոցների մաքսային արժեքի հիսուն տոկոսի չափով, բայց ոչ պակաս, քան մեկ միլիոն դրամի չափով:

2. Սույն հոդվածի 1-ին մասով սահմանված արարքը, որը կատարվել է ապրանքների կամ տրանսպորտային միջոցների մասին հավաստի տեղեկությունները սահմանված կարգով չհայտարարագրելու կամ ոչ իր անվամբ հայտարարագրելու միջոցով կամ հայտարարագրում կամ մինչև ապրանքների մասին հայտարարագրի ներկայացումը ապրանքների բացթողման դեպքում ներկայացվող հայտարարության մեջ ոչ ճշգրիտ տեղեկություններ նշելով, որի արդյունքում չի առաջացել մաքսային վճարների, հատուկ հակագնագցման և փոխհատուցման տուրքերի մեծության պակաս հաշվարկում կամ չհաշվարկում, ինչպես նաև ոչ սակագնային կարգավորման միջոցների չկիրառում՝

առաջացնում է նախազգուշացում:

3. Սույն հոդվածի 2-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` տասը հազար դրամի չափով:

4. Սույն հոդվածի 2-րդ մասով սահմանված արարքը, որի արդյունքում առաջանում է մաքսային վճարների, մաքսային մարմինների կողմից գանձվող այլ հարկերի, տուրքերի և վճարների (բացառությամբ մաքսային մարմինների կողմից մաքսային գործառնությունների իրականացման համար գանձվող պետական տուրքի), տուրքերի չհաշվարկում (պակաս հաշվարկում) կամ չվճարում (պակաս վճարում), եթե արարքը չի պարունակում հանցագործության հատկանիշների բացակայության դեպքում՝`

առաջացնում է տուգանք՝ չհաշվարկված (պակաս հաշվարկված) կամ չվճարված (պակաս վճարված) մաքսային վճարների, մաքսային մարմինների կողմից գանձվող այլ հարկերի, տուրքերի և վճարների (բացառությամբ մաքսային մարմինների կողմից մաքսային գործառնությունների կատարման համար գանձվող պետական տուրքի) ընդհանուր գումարի քսան տոկոսի չափով, բայց ոչ պակաս, քան երեսուն հազար դրամի չափով:

5. Սույն հոդվածի 2-րդ մասով սահմանված արարքը, որն առաջացնում է արգելքների, սահմանափակումների կամ ոչ սակագնային կարգավորման միջոցների չկիրառում`

առաջացնում է տուգանքի նշանակում` այդ ապրանքների կամ տրանսպորտային միջոցների մաքսային արժեքի քսան տոկոսի չափով, բայց ոչ պակաս, քան երեսուն հազար դրամի չափով:

6. Ռազմավարական տեսակետից կարևոր հումքային ապրանքների մաքսանենգությունը` Եվրասիական տնտեսական միության մաքսային սահմանով կամ Հայաստանի Հանրապետության պետական սահմանով այդ արժեքը կամ ապրանքն ապօրինի տեղափոխելը, որը կատարվել է առանց մաքսային հսկողության կամ դրանից թաքցնելով, (գաղտնարանների օգտագործմամբ, ապրանքների հայտնաբերումը դժվարացնող այլ եղանակներով կամ ապրանքներին այլ տեսք տալու միջոցով), կամ շրջանցելով, այսինքն` Հայաստանի Հանրապետության պետական սահմանով դրանց տեղափոխումը մաքսային մարմնի գտնվելու վայրից դուրս կամ դրանց մասին հավաստի տեղեկությունը սահմանված կարգով չհայտարարագրելու կամ ոչ իր անվամբ հայտարարագրելու կամ դրանց տեղափոխման համար սահմանված կանոնը, այդ թվում՝ արգելք կամ սահմանափակում խախտելու կամ մաքսային կամ այլ փաստաթուղթը խաբեությամբ օգտագործելու միջոցով, որը կատարվել է  մանր չափերով`

առաջացնում է տուգանք ֆիզիկական անձանց նկատմամբ՝ այդ ապրանքների կամ տրանսպորտային միջոցների արժեքի տասը տոկոսի չափով, բայց ոչ պակաս, քան հինգ հարյուր հազար դրամի չափով, իսկ իրավաբանական անձանց նկատմամբ՝ այդ ապրանքների կամ տրանսպորտային միջոցների մաքսային արժեքի հիսուն տոկոսի չափով, բայց ոչ պակաս, քան մեկ միլիոն դրամի չափով:

7. Սույն հոդվածի 6-րդ մասում ռազմավարական տեսակետից կարևոր հումքային ապրանքների մանր չափ է համարվում 8 միլիոն Հայաստանի Հանրապետության դրամը չգերազանցող գումարը (արժեքը):

8. Հայտարարատուն կամ մաքսային ներկայացուցիչը ազատվում է սույն հոդվածով նախատեսված իրավախախտման համար սահմանված վարչական պատասխանատվությունից, եթե ապրանքները կամ տրանսպորտային միջոցները չհայտարարագրելու կամ ոչ իրենց անվանմամբ հայտարարագրելու կամ հայտարարագրում ոչ ճշգրիտ տեղեկություններ նշելու մասին կամավոր ծանուցել է այն մաքսային մարմնին, որն իրականացրել է ապրանքները բաց թողնելը, եթե մինչև նման ծանուցմանը նախորդող ամսաթիվը պահպանվել են հետևյալ պայմանները.

1) եթե ծանուցման մեջ նշված ապրանքների կապակցությամբ մաքսային մարմինը չի հայտնաբերել մաքսային կանոնների խախտման փաստ.

2) եթե մաքսային մարմինը չի ծանուցել հայտարարատուին ապրանքները բաց թողնելուց հետո մաքսային հսկողություն իրականացնելու մասին կամ չի սկսել մաքսային ստուգում

**Հոդված 516. Պայմանական բաց թողնված ապրանքներն անօրինական օգտագործելը և տնօրինելը**

1. Մաքսային օրենսդրությամբ սահմանված՝ պայմանական բաց թողնված ապրանքները կամ տրանսպորտային միջոցները բաց թողնելու պայմանի խախտմամբ օգտագործելը կամ տնօրինելը, որը հանգեցրել է մաքսային վճարների, մաքսային մարմինների կողմից գանձվող այլ հարկերի, տուրքերի և վճարների չվճարման՝

առաջացնում է տուգանք՝ ապրանքների կամ տրանսպորտային միջոցների համար արտոնությունների կիրառման հետևանքով չհաշվարկված (պակաս հաշվարկված) կամ չվճարված (պակաս վճարված) ներմուծման մաքսատուրքերի, հարկերի (բացառությամբ մաքսային մարմինների կողմից մաքսային գործառնությունների իրականացման համար գանձվող պետական տուրքի) ընդհանուր գումարի հիսուն տոկոսի չափով:

2. Սույն հոդվածի 1-ին մասով սահմանված արարքը, որը չի հանգեցրել ներմուծման մաքսատուրքերի, հարկերի չվճարմանը կամ արգելքների, սահմանափակումների կամ ոչ սակագնային կարգավորման միջոցների չկիրառմանը՝

առաջացնում է տուգանք՝ քսան հազար դրամի չափով:

3. Սույն հոդվածի 1-ին մասով սահմանված արարքը, որը հանգեցրել է արգելքների, սահմանափակումների կամ ոչ սակագնային կարգավորման միջոցների չկիրառման`

առաջացնում է տուգանք՝ այդ ապրանքների կամ տրանսպորտային միջոցների մաքսային արժեքի քսան տոկոսի չափով, բայց ոչ պակաս հարյուր հազար դրամից:

**Հոդված 517. Մաքսային վճարների, մաքսային մարմինների կողմից գանձվող այլ հարկերի, տուրքերի և վճարների օրենսդրությամբ սահմանված վճարման ժամկետները խախտելը**

1. Ներմուծման մաքսատուրքերը, հարկերը, մաքսային վճարները, մաքսային մարմինների կողմից գանձվող այլ հարկերը, տուրքերը կամ վճարները օրենսդրությամբ սահմանված ժամկետներում չվճարելը՝

առաջացնում է տուգանք` տասը հազար դրամի չափով:

**Հոդված 518. Մաքսային հսկողության գոտիներում տեղակայված ապրանքները բաց թողնելուց հետո մաքսային հսկողության գոտու տարածքից դուրս չբերելը**

1. Մաքսային հսկողության գոտիներում տեղակայված ապրանքները բաց թողնելու օրվան հաջորդող մեկ աշխատանքային օրվա ընթացքում մաքսային հսկողության գոտու տարածքից ամբողջությամբ կամ մասամբ դուրս չբերելը, եթե այդ ապրանքները բաց թողնելու պայմաններից չի բխում մաքսային հսկողության տվյալ գոտու տարածքում դրանց գտնվելը, «Մաքսային պահեստ», «Ազատ մաքսային գոտի», «Ազատ պահեստ» կամ «Անմաքս առևտուր» մաքսային ընթացակարգերից որևէ մեկի շրջանակում՝

առաջացնում է տուգանք՝ տասը հազար դրամի չափով, եթե իրենց բաց թողնելու օրվանից հետո ապրանքները շարունակել են գտնվել մաքսային հսկողության տվյալ գոտու տարածքում ոչ ավելի, քան երկու աշխատանքային օր, հինգ հազար դրամի չափով՝ մաքսային հսկողության տվյալ գոտու տարածքից դուրս չբերված ապրանքի յուրաքանչյուր տոննայի (լրիվ կամ ոչ ամբողջական) դիմաց՝ սույն հոդվածի 1-ին մասում նշված ժամկետը գերազանցող յուրաքանչյուր օրացուցային օրվա համար:

2. Սույն հոդվածի 1-ին մասում սահմանված արարքը կատարելը սահմանային անցման կետերում`

առաջացնում է տուգանք՝ տասը հազար դրամի չափով, եթե իրենց բաց թողնելու ժամից հետո ապրանքները շարունակել են գտնվել մաքսային հսկողության տվյալ գոտու տարածքում ավելի քան երեք ժամ, սակայն ոչ ավելի, քան երկու աշխատանքային օր, հինգ հազար դրամի չափով՝ մաքսային հսկողության տվյալ գոտու տարածքից դուրս չբերված ապրանքի յուրաքանչյուր տոննայի (լրիվ կամ ոչ ամբողջական) դիմաց՝ երկու աշխատանքային օրը գերազանցող յուրաքանչյուր օրացուցային օրվա համար։

**ԳԼՈՒԽ 45.**

**ՀԱՐԿԱՅԻՆ ԲՆԱԳԱՎԱՌՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 519. Հարկերը, տուրքերը և** **պարտադիր վճարները uահմանված ժամկետներում չվճարելը**

1. Հարկերը, տուրքերը կամ օրենքով սահմանված պարտադիր այլ վճարները, բացառությամբ մաքսային վճարների, օրենսդրությամբ uահմանված ժամկետներում չվճարելը, եթե արարքը չի պարունակում հանցագործության և սույն հոդվածի 2-րդ մասով սահմանված վարչական իրավախախտման հատկանիշներ`

առաջացնում է տուգանք` տասը հազար դրամից քսան հազար դրամի չափով:

2. Հարկերը, տուրքերը կամ պարտադիր վճարները չվճարելը մանր չափերով՝ չվճարելու նպատակով օրենսդրությամբ նախատեսված հաշվետվությունը, հաշվարկը, հայտարարագիրը կամ հարկը, տուրքը կամ այլ վճարը հաշվարկելու կամ վճարելու պարտավորություն առաջացնող պարտադիր այլ փաստաթուղթն օրենքով սահմանված կարգով կամ ժամկետներում չներկայացնելը կամ հաշվետվության, հաշվարկի, հայտարարագրի կամ հարկը, տուրքը կամ այլ վճարը հաշվարկելու կամ վճարելու պարտավորություն առաջացնող պարտադիր այլ փաստաթղթի մեջ խեղաթյուրված տվյալ մտցնելը կամ հարկման օբյեկտը թաքցնելը կամ խաբեության այլ դրսևորումը՝

առաջացնում է տուգանք` հիսուն հազար դրամից հարյուր հազար դրամի չափով:

3. Սույն հոդվածում մանր չափ է համարվում 10 միլիոն Հայաստանի Հանրապետության դրամը չգերազանցող գումարը:

4. Սույն հոդվածի 2-րդ մասով սահմանված արարքը կատարած անձը ազատվում է վարչական պատասխանատվությունից, եթե ամբողջությամբ վճարել է չվճարված հարկերը, տուրքերը կամ այլ պարտադիր վճարումները և դրանց չվճարման համար օրենսդրությամբ սահմանված տույժերը:

**Հոդված 520. Հարկային հաշվարկը սահմանված ժամկետից ուշ ներկայացնելը կամ չներկայացնելը**

1. Հարկ վճարողի կամ հարկային գործակալի կողմից հարկային հաշվարկը օրենքով սահմանված ժամկետից ուշ ներկայացնելը կամ չներկայացնելը`

առաջացնում է տուգանք՝ սահմանված ժամկետին հաջորդող յուրաքանչյուր 15 լրացած օրվա համար` հաշվարկված հարկի ընդհանուր գումարի հինգ տոկոսի չափով, բայց ոչ ավելի, քան հաշվարկված հարկի ընդհանուր գումարը:

2. Սույն հոդվածի 1-ին մասով սահմանված տուգանքի հաշվարկը դադարում է համապատասխան հարկային հաշվարկը հարկային մարմին ներկայացնելու ամսաթվից կամ տվյալ հարկի գծով համալիր հարկային ստուգման ակտի նախագծի կազմման ամսաթվից, իսկ անհատ ձեռնարկատեր և նոտար չհամարվող ֆիզիկական անձանց դեպքում՝ նաև այլ վարչական ակտի ուժի մեջ մտնելու պահից:

**Հոդված 521.**  **Վերահսկվող գործարքի ծանուցման վերաբերյալ պարտականությունը չկատարելը**

1. Վերահսկվող գործարքների մասին ծանուցումը օրենքով սահմանված ժամկետում չտրամադրելը`

առաջացնում է տուգանք՝ օրենքով սահմանված կարգով հաշվարկված՝ նախորդ հարկային տարվա արդյունքներով համախառն եկամտի երկու միլիարդ դրամի շեմը գերազանցած իրավաբանական անձանց նկատմամբ հինգ միլիոն դրամի չափով, օրենքով սահմանված կարգով հաշվարկված՝ նախորդ հարկային տարվա արդյունքներով համախառն եկամտի մեկ միլիարդ դրամի շեմը գերազանցած իրավաբանական անձանց նկատմամբ երեք միլիոն դրամի չափով, օրենքով սահմանված կարգով հաշվարկված՝ նախորդ հարկային տարվա արդյունքներով համախառն եկամտի մեկ միլիարդ դրամի շեմը չգերազանցած իրավաբանական անձանց նկատմամբ մեկ միլիոն դրամի չափով:

2. Վերահսկվող գործարքների մասին ծանուցման մեջ հարկային մարմնի կողմից ճշտված ծանուցում ներկայացնելու գրավոր պահանջ ստանալուց հետո սխալ կամ պակաս քանակությամբ տեղեկություններ ներկայացնելը`

առաջացնում է տուգանք՝ հինգ հարյուր հազար դրամի չափով յուրաքանչյուր սխալի կամ պակաս լրացված գործարքի մասով:

3. Օրենքով սահմանված ժամկետում հարկ վճարողի կողմից ճշտված ծանուցում չներկայացնելը կամ չհիմնավորված առարկությունները ներկայացնելը`

առաջացնում է տուգանք՝ հինգ հարյուր հազար դրամի չափով:

4. Սույն հոդվածում «վերահսկվող գործարք» հասկացությունը օգտագործված է Հարկային օրենսգրքով սահմանված իմաստով:

**Հոդված 522.**  Տրանսֆերային գնագոյացման փաստաթղթավորման կանոնները խախտելը

1. Տրանսֆերային գնագոյացման փաստաթղթավորումը սահմանված ժամկետներում հարկային մարմին չներկայացնելը`

առաջացնում է տուգանք՝ փաստաթղթավորման ենթակա յուրաքանչյուր վերահսկվող գործարքի արժեքի 10 տոկոսի չափով։

2․ Սույն հոդվածի 1-ին մասով սահմանված արարքի համար վարչական տույժ նշանակելու մասին որոշման անբողոքարկելի դառնալուց հետո՝ 30 օրվա ընթացքում, հարկ վճարողի կողմից տրանսֆերային գնագոյացման փաստաթղթավորումը հարկային մարմին չներկայացնելը`

առաջացնում է տուգանք՝ յուրաքանչյուր ժամկետանց օրվա համար փաստաթղթավորման ենթակա յուրաքանչյուր վերահսկվող գործարքի արժեքի 0.04 տոկոսի չափով:

3. Սույն հոդվածում «տրանսֆերային գնագոյացման փաստաթղթավորում» հասկացությունը օգտագործված է Հարկային օրենսգրքով սահմանված իմաստով:

**Հոդված 523.**  **Հարկի գումարը պակաս ցույց տալը**

1. Յուրաքանչյուր հաշվետու ժամանակաշրջանի յուրաքանչյուր հարկային հաշվարկում հարկի գումարը օրենքներով սահմանված կարգով հաշվարկվող չափից պակաս ցույց տալը՝ բացառությամբ սույն հոդվածի 3-4-րդ մասերով նախատեսված դեպքերի՝

առաջացնում է տուգանք՝ պակաս ցույց տրված հարկի գումարի հիսուն տոկոսի չափով՝ պակաս ցույց տրված հարկի գումարի բռնագանձմամբ:

2. Սույն հոդվածի 1-ին մասով սահմանված արարքը համալիր հարկային ստուգման արդյունքում կազմվող ակտով արձանագրմանը հաջորդող մեկ տարվա ընթացքում կրկին կատարելը՝

առաջացնում է տուգանք՝ պակաս ցույց տրված հարկի գումարի հարյուր տոկոսի չափով՝ պակաս ցույց տրված հարկի գումարի բռնագանձմամբ:

3. Շրջանառության հարկ վճարողների կողմից յուրաքանչյուր հաշվետու ժամանակաշրջանի հարկային հաշվարկում հարկի գումարը Հայաստանի Հանրապետության հարկային օրենսգրքով սահմանված կարգով հաշվարկվող չափից պակաս ցույց տալը՝

առաջացնում է տուգանք՝ պակաս ցույց տրված հարկի գումարի հարյուր տոկոսի չափով՝ պակաս ցույց տրված հարկի գումարի բռնագանձմամբ:

4. Եթե համապատասխան հաշվետու ժամանակաշրջանի հարկային հաշվարկում պակաս ցույց տրված հարկի գումարը (կամ դրա մի մասը) ցույց է տրվել՝

1) տվյալ հաշվետու ժամանակաշրջանին նախորդող` տվյալ համալիր հարկային ստուգմամբ ստուգվող ժամանակաշրջանում ընդգրկված որևէ հաշվետու ժամանակաշրջանում, ապա սույն հոդվածի 1-ին և 2-րդ մասերով սահմանված տուգանքներն այդ գումարների մասով չեն կիրառվում.

2) տվյալ հաշվետու ժամանակաշրջանին հաջորդող` տվյալ համալիր հարկային ստուգմամբ ստուգվող ժամանակաշրջանում ընդգրկված որևէ հաշվետու ժամանակաշրջանում, ապա սույն հոդվածի 1-ին և 2-րդ մասերով սահմանված տուգանքներն այդ գումարների մասով կիրառվում են կիսով չափ:

5. Սույն հոդվածի 4-րդ մասի կիրառության իմաստով՝ հաշվետու ժամանակաշրջաններին նախորդող` տվյալ համալիր հարկային ստուգմամբ ստուգվող ժամանակաշրջանում ընդգրկված հաշվետու ժամանակաշրջաններում՝

1) ավելի վաղ ցույց տրված՝ հարկի ավելի գումարները (կամ դրանց մի մասը) մարված են համարվում համապատասխան հաշվետու ժամանակաշրջանի հարկային հաշվարկում ավելի վաղ ցույց տրված՝ հարկի պակաս գումարների (կամ դրանց մի մասի) հաշվին.

2) ավելի վաղ ցույց տրված՝ հարկի պակաս գումարները (կամ դրանց մի մասը) մարված են համարվում համապատասխան հաշվետու ժամանակաշրջանի հարկային հաշվարկում ավելի վաղ ցույց տրված՝ հարկի ավելի գումարների (կամ դրանց մի մասի) հաշվին:

6. Սույն հոդվածի 2-րդ մասի կիրառության իմաստով՝ խախտումը կրկին կատարելու օր է համարվում նախորդ խախտման արձանագրմանը հաջորդող մեկ տարվա ընթացքում`

1) մինչև հարկային հաշվարկը հարկային մարմին ներկայացնելու համար Հայաստանի Հանրապետության հարկային օրենսգրքով կամ վճարների վերաբերյալ Հայաստանի Հանրապետության օրենքներով սահմանված ժամկետը խախտում ներառող հարկային հաշվարկը հարկային մարմին փաստացի ներկայացնելու օրը (անկախ հետագայում ճշտված հարկային հաշվարկներ ներկայացնելու հանգամանքից).

2) հարկային հաշվարկը հարկային մարմին ներկայացնելու համար Հայաստանի Հանրապետության հարկային օրենսգրքով կամ վճարների վերաբերյալ Հայաստանի Հանրապետության օրենքներով սահմանված ժամկետի ավարտից հետո խախտում ներառող հարկային հաշվարկը հարկային մարմին ներկայացնելու դեպքում` հարկային հաշվարկը հարկային մարմին ներկայացնելու համար Հայաստանի Հանրապետության հարկային օրենսգրքով կամ վճարների վերաբերյալ Հայաստանի Հանրապետության օրենքներով սահմանված ժամկետի վերջին օրը (անկախ հարկային հաշվարկը փաստացի ներկայացնելու օրվանից և անկախ հետագայում ճշտված հարկային հաշվարկներ ներկայացնելու հանգամանքից):

**Հոդված 524. Հաշվապահական հաշվառում չվարելը կամ սահմանված կամ սահմանված կարգի խախտմամբ վարելը կամ հաշվապահական հաշվառման տվյալները ստուգում իրականացնող պաշտոնատար անձանց չներկայացնելը, ինչպես նաև հաշվապահական հաշվառման քաղաքականություն չսահմանելը**

 1. Հաշվապահական հաշվառում չվարելը` տնտեսական գործառնությունների համընդհանուր և անընդհատ փաստաթղթային հաշվառման միջոցով ակտիվների, սեփական կապիտալի, պարտավորությունների վիճակի ու շարժի վերաբերյալ (դրամական արտահայտությամբ) տեղեկատվության հավաքման, գրանցման և ընդհանրացման համակարգ չունենալը`

առաջացնում է տուգանք` երեսուն հազար դրամի չափով:

2. Հաշվապահական հաշվառումը «Հաշվապահական հաշվառման մասին» օրենքով սահմանված համակարգչային ծրագրերով չվարելը կամ համալիր հարկային ստուգում իրականացնող պաշտոնատար անձանց գրավոր պահանջով դրան հաջորդող աշխատանքային օրը սույն հոդվածով սահմանված՝ հաշվապահական հաշվառման համակարգչային ծրագրի միջոցով ստեղծված ֆայլի պատճենը (ստուգման հանձնարարականով ընդգրկվող ժամանակահատվածի մասով) ստուգում իրականացնող պաշտոնատար անձանց էլեկտրոնային կրիչով չտրամադրելը՝

առաջացնում է տուգանք՝ օրենքով սահմանված կարգով հաշվարկված՝ նախորդ հարկային տարվա արդյունքներով համախառն եկամտի մեկ միլիարդ դրամի շեմը գերազանցած իրավաբանական անձի նկատմամբ հինգ միլիոն դրամի չափով, օրենքով սահմանված կարգով հաշվարկված՝ նախորդ հարկային տարվա արդյունքներով համախառն եկամտի հինգ հարյուր միլիոն դրամի շեմը գերազանցած իրավաբանական անձի նկատմամբ երեք միլիոն դրամի չափով:

3. Հաշվապահական հաշվառման քաղաքականություն չսահմանելը, եթե արարքը չի պարունակում սույն հոդվածի 4-րդ մասով սահմանված վարչական իրավախախտման հատկանիշներ`

առաջացնում է տուգանք` տասը հազար դրամի չափով:

4. Հանրային հատվածի կազմակերպության հաշվապահական հաշվառման քաղաքականությունը կառավարության պետական կառավարման լիազոր մարմնի հաստատած հաշվապահական հաշվառման քաղաքականության օրինակելի մոդելի հիման վրա չսահմանելը կամ այն պետական կառավարման լիազոր մարմնի սահմանած կարգով կամ ժամկետներում չհամաձայնեցնելը՝

առաջացնում է նախազգուշացում:

5. Սույն հոդվածի 4-րդ մասով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում կրկին կատարելը`

առաջացնում է տուգանք` տասը հազար դրամի չափով:

6. Սույն հոդվածի 1-ին մասով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում կրկին կատարելը `

առաջացնում է տուգանք` հիսուն հազար դրամից հարյուր հազար դրամի չափով:

7. Հաշվապահական հաշվառման փաստաթղթերը, համակարգչային (էլեկտրոնային) կրիչների վրա գտնվող տեղեկատվությունը` սկզբնական հաշվառման փաստաթղթերը, գրանցամատյանները, ֆինանսական հաշվետվությունները, հաշվապահական հաշվառման քաղաքականությանը վերաբերող փաստաթղթերը կամ հաշվապահական հաշվառման մեքենայական մշակման ծրագրերն օրենսդրությամբ սահմանված ժամկետներում չպահպանելը`

առաջացնում է տուգանք` հիսուն հազար դրամի չափով:

8. Սույն հոդվածով սահմանված դեպքերում հաշվապահական հաշվառման համակարգչային ծրագրի միջոցով ստեղծված ֆայլի պատճենը ստուգում իրականացնող պաշտոնատար անձանց էլեկտրոնային կրիչով տրամադրումն արձանագրվում է հանձնման-ընդունման ակտով, որը ստորագրում են հարկ վճարողը և ստուգում իրականացնող պաշտոնատար անձինք:

9. Սույն հոդվածով սահմանված դեպքերում բանկերի, վարկային կազմակերպությունների, ապահովագրական ընկերությունների կամ ներդրումային ընկերությունների կողմից հաշվապահական հաշվառման համակարգչային ծրագրի միջոցով ստեղծված ֆայլի պատճենը ստուգում իրականացնող պաշտոնատար անձանց կողմից պահանջվելու և էլեկտրոնային կրիչով նշյալ պաշտոնատար անձանց տրամադրվելու կարգն ու պայմանները սահմանում է Հայաստանի Հանրապետության կառավարությունը:

**Հոդված 525. Ապօրինի ձեռնարկատիրական գործունեությունը**

1. Առանց պետական գրանցման կամ առանց հարկային մարմիններում հաշվառման ձեռնարկատիրական (բացառությամբ օրենքով արգելված գործունեության) իրականացումը, որը չի պատճառել խոշոր չափերի չհասնող գույքային վնաս անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին`

առաջացնում է տուգանք՝ այդ գործունեության արդյունքում հաշվարկված իրացման շրջանառության 50 տոկոսի չափով, բայց ոչ պակաս երկու հարյուր հազար դրամից՝ վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

2.Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք՝ այդ գործունեության արդյունքում հաշվարկված իրացման շրջանառության 100 տոկոսի չափով, բայց ոչ պակաս հինգ հարյուր հազար դրամից՝ վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

3. Առանց ծանուցման, առանց թույլտվության կամ առանց լիցենզիայի լիցենզավորման, ծանուցման կամ թույլտվության ենթակա ձեռնարկատիրական գործունեություն իրականացնելը կամ առանց լիցենզիայի ընդերքը կամ բնական պաշարներն օգտագործելը (այդ թվում՝ լիցենզիայի կամ թույլտվության գործողությունը կամ ծանուցման ենթակա գործունեությամբ զբաղվելու իրավունքն օրենքով սահմանված կարգով կասեցված լինելու դեպքում), որը պատճառել է խոշոր չափերի չհասնող գույքային վնաս անձի կամ կազմակերպության իրավունքներին, ազատություններին կամ օրինական շահերին կամ հասարակության կամ պետության օրինական շահերին`

առաջացնում է տուգանք՝ լիցենզիայի կամ թույլտվության կամ ծանուցման ենթակա գործունեությամբ զբաղվելու իրավունք ձեռք բերելու համար օրենքով սահմանված պետական տուրքի դրույքաչափի տասնապատիկի չափով, բայց ոչ պակաս հինգ հարյուր հազար դրամից, իսկ Կառավարության սահմանած ցանկում ընդգրկված ապրանքների իրացման դեպքում` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

4.Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք՝ լիցենզիայի կամ թույլտվության կամ ծանուցման ենթակա գործունեությամբ զբաղվելու իրավունք ձեռք բերելու համար օրենքով սահմանված պետական տուրքի դրույքաչափի քսանապատիկի չափով, բայց ոչ պակաս մեկ միլիոն դրամից, իսկ Կառավարության սահմանած ցանկում ընդգրկված ապրանքների իրացման դեպքում` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

5. Օրենքով արգելված գործունեություն, բացառությամբ լիցենզավորման կամ ծանուցման ենթակա գործունեությունն առանց լիցենզիայի կամ առանց ծանուցման իրականացնելը կամ առանց թույլտվության կամ առանց լիցենզիայի ընդերքը կամ բնական պաշարներն օգտագործելը, կամ օրենքով արգելված տարածքներում կամ օրենքով արգելված անձանց որոշ խմբի կողմից իրականացնելը, որը պատճառել է խոշոր չափերի չհասնող գույքային վնաս կամ սույն հոդվածի 3-րդ մասով սահմանված արարքը օրենքով արգելված անձանց որոշ խմբի կողմից իրականացնելը՝

առաջացնում է տուգանք՝ այդ գործունեության արդյունքում հաշվարկված իրացման շրջանառության 100 տոկոսի չափով, բայց ոչ պակաս 10 միլիոն դրամից, իսկ Կառավարության սահմանած ցանկում ընդգրկված ապրանքների իրացման դեպքում` վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

6. Կազմակերպությունների կամ անհատ ձեռնարկատերերի  կողմից միջմարզային, ներմարզային կամ ներքաղաքային երթուղու շահագործման  կամ թեթև մարդատար մեքենայով ուղևորափոխադրումների կազմակերպումը կամ մետաղադրամով կամ թղթադրամով շահագործվող ավտոմատների միջոցով սննդի առևտրիմետաղադրամով շահագործվող ավտոմատների միջոցով խաղերի (բացառությամբշահումով խաղերի և խաղատների գործունեության)կազմակերպումը առանց արտոնագրի կամ դրանց համար գանձվող պետական տուրքը սահմանված չափից պակաս հաշվարկելը`

առաջացնում է տուգանք հինգ հարյուր հազար դրամի չափով:

7. Սույն հոդվածում պետությանը պատճառված վնասի հաշվարկում ներառվում է նաև պետական գրանցման, ինչպես նաև հատուկ թույլտվության, լիցենզիայի, թույլտվության տրման, ծանուցման ենթակա գործունեությամբ զբաղվելու իրավունք ձեռք բերելու համար գանձման ենթակա պետական տուրքի չափը: Սույն հոդվածով սահմանված տուգանքներն ապօրինի գործունեություն իրականացնողների համար ապօրինի գործունեության մասով վերջնական հարկային պարտավորություն են:

8. Ապօրինի գործունեություն իրականացնողի ձեռնարկատիրական եկամտի որոշման կամ արգելված գործունեություն իրականացնողի իրացման շրջանառության որոշման անհնարինության դեպքում ձեռնարկատիրական եկամուտը կամ իրացման շրջանառությունը որոշում է հարկային մարմինը` կիրառելով անուղղակի եղանակներով հարկման բազաների և հարկային պարտավորությունների գնահատման համար օրենքով սահմանված կարգը:

9. Սույն հոդվածով սահմանված արարքը կատարած անձը ազատվում է վարչական պատասխանատվությունից, եթե ամբողջությամբ վճարել է չվճարված հարկերը, տուրքերը կամ այլ պարտադիր վճարումները, դրանց չվճարման համար սահմանված տույժերը և նախկինում նշված հիմքով չի ազատվել վարչական պատասխանատվությունից:

10. Հարկային հարաբերությունները կարգավորող իրավական ակտերի կիրառության իմաստով՝ ձեռնարկատիրական գործունեություն չի համարվում քաղաքացիների`

1) անձնական գույքի (ներառյալ՝ անշարժ գույքի) և իրերի օտարումը, բացառությամբ Օրենսգրքով սահմանված դեպքերի.

2) գույքը վարձակալության կամ անհատույց օգտագործման հանձնելը (բացառությամբ Օրենսգրքով սահմանված դեպքերի), ոչ նյութական ակտիվների օտարումն ու տոկոսների ստացումը.

3) սեփական կարիքների բավարարման համար վերականգնվող էներգետիկ ռեսուրսներ օգտագործող՝ անհատ ձեռնարկատեր և նոտար չհանդիսացող ֆիզիկական անձ ինքնավար էներգաարտադրողների արտադրած էլեկտրական էներգիայի հանձնումն էլեկտրական էներգիայի բաշխման լիցենզիա ունեցող անձին, այդ թվում՝ դրա դիմաց ստացվող հատուցումները, եթե էլեկտրական էներգիա արտադրող իրենց տեղակայանքների դրվածքային հզորությունը չի գերազանցում էլեկտրական էներգիայի տեղակայված իրենց սպառիչների ընդհանուր հզորությունը, բայց ոչ ավելի, քան 150 կիլովատը.

4) քաղաքացիաիրավական պայմանագրերի շրջանակներում հարկային գործակալի համար աշխատանքների կատարումը և (կամ) հարկային գործակալին ծառայությունների մատուցումը:

11. Սույն հոդվածի 1-5-րդ մասերով սահմանված պատասխաանատվությունը չի կիրառվում`

1) սահմանված կարգով հաշվառված և արտոնագիր ստացած` անհատ ձեռնարկատեր չհանդիսացող ֆիզիկական անձանց նկատմամբ` գործունեության այդ մասով.

2) անմիջականորեն գյուղատնտեսական արտադրանքի արտադրությամբ և իրացմամբ զբաղվող ֆիզիկական անձանց նկատմամբ` գործունեության այդ մասով, ինչպես նաև այն ֆիզիկական անձանց նկատմամբ, որոնց կողմից իրականացվող ձեռնարկատիրական գործունեությունն օրենքով սահմանված կարգով կարող է իրականացվել առանց պետական հաշվառման` գործունեության այդ մասով.

3) Հայաստանի Հանրապետությունում մշտական հաստատություն ունեցող ոչ ռեզիդենտ ֆիզիկական անձի և Հայաստանի Հանրապետությունում մշտական հաստատություն ունեցող ոչ ռեզիդենտ կազմակերպության նկատմամբ՝ այդ մշտական հաստատությանը վերագրվող գործունեության մասով:

**Հոդված 526. Ապրանքների մնացորդի հաշվառման կարգը խախտելը**

1. Համալիր հարկային ստուգման ընթացքում Հարկային օրենսգրքի 346-րդ հոդվածով սահմանված պակասորդ հայտնաբերելը՝

առաջացնում է տուգանք՝ ավելացրած արժեքի հարկ վճարողի համար՝ պակասորդի գնի (արժեքի) հիսուն տոկոսի չափով:

2. Համալիր հարկային ստուգման ընթացքում Հարկային օրենսգրքի 87-րդ հոդվածով սահմանված ակցիզային հարկով հարկման ենթակա ապրանքների պակասորդ հայտնաբերելը՝

առաջացնում է տուգանք՝ ավելացրած արժեքի հարկ վճարողի համար՝ պակասորդի գնի (արժեքի) հիսուն տոկոսի և դրա մասով Հարկային օրենսգրքի 5-րդ բաժնով սահմանված չափով հաշվարկվող ակցիզային հարկի գումարի հանրագումարի չափով:

3. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք՝ ավելացրած արժեքի հարկ վճարողի համար՝ պակասորդի գնի (արժեքի) հարյուր տոկոսի չափով:

4. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք՝ ավելացրած արժեքի հարկ վճարողի համար՝ պակասորդի գնի (արժեքի) հարյուր տոկոսի և դրա մասով Հարկային օրենսգրքի 5-րդ բաժնով սահմանված չափով հաշվարկվող ակցիզային հարկի գումարի հանրագումարի չափով:

5. Չափագրումների ընթացքում հարկ վճարողի մոտ Հարկային օրենսգրքի 346-րդ հոդվածով սահմանված պակասորդ հայտնաբերելը՝

առաջացնում է տուգանք՝ պակասորդի գնի (արժեքի) հիսուն տոկոսի չափով:

6. Չափագրումների ընթացքում հարկ վճարողի մոտ Հարկային օրենսգրքի 87-րդ հոդվածով սահմանված պակասորդ հայտնաբերելը՝

առաջացնում է տուգանք՝ պակասորդի գնի (արժեքի) հիսուն տոկոսի և դրա մասով Հարկային օրենսգրքի 5-րդ բաժնով սահմանված չափով հաշվարկվող ակցիզային հարկի գումարի հանրագումարի չափով:

7. Սույն հոդվածի 5-րդ մասով նախատեսված արարքը վարչական տույժ նշանակելու մասին որոշումն անբողոքարկելի դառնալուց հետո մեկ տարվա ընթացքում կրկին կատարելը՝

առաջացնում է տուգանք՝ պակասորդի գնի (արժեքի) հարյուր տոկոսի չափով:

8. Սույն հոդվածի 6-րդ մասով նախատեսված արարքը արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը`

առաջացնում է տուգանք՝ պակասորդի գնի (արժեքի) հարյուր տոկոսի և դրա մասով Հարկային օրենսգրքի 5-րդ բաժնով սահմանված չափով հաշվարկվող ակցիզային հարկի գումարի հանրագումարի չափով:

9. Սույն հոդվածի 5-8-րդ մասերով նախատեսված տուգանքը նշանակվում է՝

1) այն հարկ վճարողի նկատմամբ, որի մոտ չափագրումների անցկացման հարկային տարվա ընթացքում՝ մինչև չափագրումը որևէ ամսում, իրացման շրջանառությունը գերազանցել է հարյուր միլիոն դրամը.

2) այն հարկ վճարողի նկատմամբ, որի մոտ չափագրումների անցկացման հարկային տարվա ընթացքում՝ մինչև չափագրումը որևէ ամսում, ԵՏՄ անդամ չհամարվող պետություններից «Բացթողում՝ ներքին սպառման համար» մաքսային ընթացակարգով ներմուծված ապրանքների մաքսային արժեքի, իսկ ԵՏՄ անդամ պետություններից ներմուծված ապրանքների՝ սահմանված կարգով որոշվող ավելացրած արժեքի հարկով հարկման բազայի (առանց ակցիզային հարկի) հանրագումարը գերազանցել է հարյուր միլիոն դրամը:

10. Սույն հոդվածի 1-2-րդ և 5-6-րդ հոդվածների իմաստով արարքը կրկին կատարել է համարվում համալիր հարկային ստուգման ակտի կամ չափագրման արձանագրության ամսաթվից հետո՝ մեկ տարվա ընթացքում՝ մինչև հաջորդ համալիր հարկային ստուգման ակտի նախագծի կամ հաջորդ չափագրման արձանագրության նախագծի ամսաթիվը սույն հոդվածի 1-2-րդ կամ 5-6-րդ մասերով սահմանված արարքը կատարելը:

11. Սույն հոդվածի 5-6-րդ մասերով սահմանված՝ չափագրումների արդյունքներով պակասորդի հայտնաբերման դեպքում տուգանքը կարող է կիրառվել յուրաքանչյուր հարկային տարվա ընթացքում միայն մեկ անգամ:

12. Սույն հոդվածով սահմանված տուգանքները պակասորդի մասով հանդիսանում են Հարկային օրենսգրքով վերջնական հարկային պարտավորություններ:

**Հոդված 527. Ապրանքների մատակարարման և տեղափոխության գործարքների փաստաթղթավորման պարտադիր պահանջները խախտելը**

1. Ապրանքների մատակարարման կամ տեղափոխության փաստաթղթավորման համար Հարկային օրենսգրքով սահմանված պահանջները չբավարարող ուղեկցող փաստաթղթով կամ առանց ուղեկցող փաստաթղթի ապրանքների մատակարարելը կամ տեղափոխելը, եթե արարքը չի պարունակում սույն հոդվածի այլ մասերով սահմանված վարչական իրավախախտման հատկանիշներ՝

առաջացնում է տուգանք՝ խախտման հիմք հանդիսացող գործարքի կամ գործողության մասով այդ ապրանքի գնի (արժեքի) 50 տոկոսի չափով, բայց ոչ պակաս, քան հինգ հարյուր հազար դրամը:

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում կրկին կատարելը՝

առաջացնում է տուգանք` անփաստաթուղթ ապրանքների գնի (արժեքի) 100 տոկոսի չափով, բայց ոչ պակաս, քան երկու միլիոն դրամը:

3. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո՝ մեկ տարվա ընթացքում ՝ երեք և ավելի անգամ կատարելը՝

առաջացնում է տուգանք` անփաստաթուղթ ապրանքների գնի (արժեքի) 200 տոկոսի չափով, բայց ոչ պակաս, քան տասը միլիոն դրամը:

4. Սույն հոդվածի 1-ին մասով սահմանված արարքը կատարելը ընտանեկան ձեռնարկատիրության սուբյեկտ համարվող հարկ վճարողների կողմից՝

առաջացնում է նախազգուշացում:

5. Եթե սույն հոդվածի 1-3-րդ մասերով սահմանված վարչական իրավախախտումը հայտնաբերվել է «Օպերատիվ-հետախուզական գործունեության մասին» Հայաստանի Հանրապետության օրենքով սահմանված կարգով իրականացվող օպերատիվ-հետախուզական միջոցառումների ընթացքում , ապա գործարքը կամ գործողությունը համարվում է իրավախախտման հիմք, եթե ապրանքների մատակարարման կամ տեղափոխության փաստաթղթավորման համար Հարկային օրենսգրքով սահմանված պահանջների խախտումը փաստացի կատարվել է օպերատիվ-հետախուզական միջոցառումների իրականացման համար օրենքով սահմանված ժամկետներում, իսկ սուն հոդվածի 4-րդ մասով սահմանված վարչական իրավախախտման դեպքում, եթե ապրանքների մատակարարման կամ տեղափոխության փաստաթղթավորման համար Օրենսգրքով սահմանված պահանջների խախտումը փաստացի կատարվել է օպերատիվ-հետախուզական միջոցառումների իրականացման պահին:

6. Սույն հոդվածով սահմանված տուգանքների կիրառության իմաստով՝ ապրանքի գնի (արժեքի) որոշման անհնարինության դեպքում ապրանքի գին (արժեք) է համարվում խախտումը հայտնաբերելու եռամսյակում հարկ վճարողի մոտ երկկողմանի հաշվարկային փաստաթղթերով հիմնավորված նույն ապրանքի վաճառքի (իրացման) միջին կշռված գինը: Եթե խախտումը հարկային մարմնի կողմից հայտնաբերելու եռամսյակում հարկ վճարողի մոտ բացակայում են երկկողմանի հաշվարկային փաստաթղթերով հիմնավորված նույն ապրանքի վաճառքի (իրացման) գինը, ապա ապրանքի գինը (արժեքը) հաշվարկում է հարկային մարմինը` կիրառելով անուղղակի եղանակներով հարկման բազաների և հարկային պարտավորությունների գնահատման համար Հարկային օրենսգրքով սահմանված կարգը:

7. Ապրանքներ ձեռք բերող հարկ վճարողը ազատվում է սույն հոդվածով սահմանված վարչական պատասխանատվությունից, եթե վարչական իրավախախտումն հայտնաբերվելու ժամանակ հիմնավորվում է ապրանքն այլ հարկ վճարողից ձեռք բերվելու և այդ հարկ վճարողի կողմից ուղեկցող փաստաթուղթ չտրամադրվելու հանգամանքը: Այդ դեպքում տուգանքը կիրառվում է ուղեկցող հաշվարկային փաստաթուղթ չտրամադրած` ապրանք վաճառող հարկ վճարողի նկատմամբ:

8. Սույն հոդվածի դրույթները չեն տարածվում բանկերի, ապահովագրական ընկերությունների, արժեթղթերի շուկայի մասնագիտացված մասնակիցների, վճարահաշվարկային և վարկային կազմակերպությունների, արտոնագրային հարկ վճարողների վրա՝ գործունեության այդ մասով:

9. Սույն հոդվածի դրույթները ոչ առևտրային կազմակերպությունների նկատմամբ կիրառելի են միայն ձեռնարկատիրական գործունեության մասով:

**Հոդված 528. Արտարժույթի առք ու վաճառքի գործառնությունները սահմանված կարգով չգրանցելը**

1. Արտարժույթի առք ու վաճառքի գործունեություն իրականացնողների կողմից արտարժույթի առք ու վաճառքի գործառնությունները Կենտրոնական բանկի սահմանած կարգով չգրանցելը՝

առաջացնում է տուգանք՝ չգրանցված գործառնությամբ փոխանակված արժույթի ընդհանուր գումարի՝ արտահայտված Հայաստանի Հանրապետության դրամով, 25 տոկոսի չափով:

2. Սույն հոդվածի 1-ին մասով սահմանված արարքը համալիր կամ թեմատիկ հարկային ստուգման ակտի կամ ուսումնասիրության արձանագրության ամսաթվից հետո՝ մեկ տարվա ընթացքում՝ մինչև հաջորդ համալիր կամ թեմատիկ հարկային ստուգման ակտի նախագծի կամ ուսումնասիրության արձանագրության նախագծի ամսաթիվը կրկին կատարելը՝

առաջացնում է տուգանք՝ չգրանցված գործառնությամբ փոխանակված արժույթի ընդհանուր գումարի՝ արտահայտված Հայաստանի Հանրապետության դրամով, 50 տոկոսի չափով:

**Հոդված 529. Աշխատողի աշխատանքի ընդունումը օրենսդրությամբ սահմանված կարգով չձևակերպելը և սահմանված ժամկետում աշխատողի համար գրանցման հայտ չներկայացնելը**

1. Աշխատողի աշխատանքի ընդունումը Հայաստանի Հանրապետության օրենսդրությամբ սահմանված կարգով գրավոր չձևակերպելու (այսինքն` աշխատանքի ընդունման մասին անհատական իրավական ակտի կամ գրավոր պայմանագրի բացակայության) կամ նոր աշխատողի համար Հարկային օրենսգրքի 156-րդ հոդվածի 2-րդ մասով սահմանված ժամկետում գրանցման հայտ չներկայացնելը գործատուի կամ այդ թվում` ապօրինի գործունեություն իրականացնողներից կամ սահմանված կարգով հաշվառված և արտոնագիր ստացած` անհատ ձեռնարկատեր չհանդիսացող ֆիզիկական անձի կողմից`

առաջացնում է տուգանք` յուրաքանչյուր չձևակերպված վարձու աշխատողի համար երկու հարյուր հիսուն հազար դրամի չափով:

2. Սույն հոդվածի 1-ին մասի կիրառության իմաստով՝ նոր աշխատողի համար Հարկային օրենսգրքի 156-րդ հոդվածի 2-րդ մասով սահմանված ժամկետում գրանցման հայտ չներկայացնելու համար սահմանված սույն հոդվածի 1-ին մասով սահմանված պատասխանատվության միջոցը կիրառվում է միայն այն դեպքում, երբ համալիր կամ թեմատիկ հարկային ստուգմամբ հայտնաբերվել է փաստացի աշխատանք կատարող, որի համար գրանցման հայտը չի ներկայացվել մինչև ստուգումը փաստացի սկսելու օրվան նախորդող օրվա ավարտը, իսկ աշխատանքի ընդունելու օրն աշխատանքը փաստացի սկսելու դեպքում՝ մինչև աշխատանքի ընդունելու օրվա ժամը 14:00-ն:

**Հոդված 530. Անապրանք հաշվարկային փաստաթղթեր դուրս գրելը և ստանալը**

1. Իրավաբանական անձի, անհատ ձեռնարկատիրոջ կամ նոտարի կողմից անապրանք հաշվարկային փաստաթղթերը դուրս գրելը կամ ստանալը, եթե փաստաթուղթը ստացողի կողմից վավերացվել է և հիմք է հանդիսացել հարկերի կամ վճարների հաշվարկման կամ վճարման համար ՝

առաջացնում է տուգանք` գործարքի (մատակարարված ապրանքի, մատուցված ծառայության կամ կատարված աշխատանքի) փաստացի կատարումը հավաստող փաստաթղթում նշված` այն անապրանք համարվելու համար Հարկային օրենսգրքով սահմանված շեղման (դրամական արտահայտությամբ), իսկ կողմերի միջև փաստացի գործարք կատարված չլինելու դեպքում` անապրանք փաստաթղթում նշված գումարի չափով, բայց ոչ պակաս, քան մեկ միլիոն դրամը:

2. Սույն հոդվածի 1-ին մասով սահմանված արարքը համալիր հարկային ստուգման ակտի ամսաթվից հետո՝ մեկ տարվա ընթացքում՝ մինչև հաջորդ համալիր հարկային ստուգման ակտի նախագծի ամսաթիվը կրկին կատարելը՝

առաջացնում է տուգանք` գործարքի (մատակարարված ապրանքի, մատուցված ծառայության կամ կատարված աշխատանքի) փաստացի կատարումը հավաստող փաստաթղթում նշված` այն անապրանք համարվելու համար Հարկային օրենսգրքով սահմանված շեղման (դրամական արտահայտությամբ) կրկնապատիկի, իսկ կողմերի միջև փաստացի գործարք կատարված չլինելու դեպքում` անապրանք փաստաթղթում նշված գումարի կրկնապատիկի չափով, բայց ոչ պակաս, քան երկու միլիոն դրամը:

**Հոդված 531. Հարկային հաշիվների դուրս գրման սահմանափակումները խախտելը**, **սահմանված կարգի խախտմամբ հարկային հաշիվ դուրս գրելը**

1. Հարկ վճարողի կողմից Հարկային օրենսգրքի 67-րդ հոդվածի 1-ին մասով սահմանված` հարկային հաշիվների դուրս գրման սահմանափակումների խախտմամբ հարկային հաշիվ դուրս գրելը, եթե դուրս գրված հարկային հաշիվը սահմանված կարգով չեղյալ չի համարվել`

առաջացնում է տուգանք` հարկային հաշվում առանձնացված ավելացված արժեքի հարկի գումարի չափով:

2. Հարկ վճարողի կողմից Հարկային օրենսգրքի 62-րդ հոդվածի 6-րդ մասով սահմանված՝ ապրանքի մատակարարման, աշխատանքի կատարման կամ ծառայության մատուցման անհատույց կամ իրական արժեքից էականորեն ցածր արժեքով հատուցմամբ գործարքներ իրականացնելը`

առաջացնում է տուգանք` սահմանված կարգով հաշվարկվող՝ ավելացված արժեքի հարկով հարկման բազային համապատասխանող ավելացված արժեքի հարկի գումարի և հարկային հաշվում առանձնացված ավելացված արժեքի հարկի գումարի դրական տարբերության չափով:

3. Օրենսդրությամբ սահմանված կարգի խախտմամբ հարկային հաշիվ կամ ճշգրտող հարկային հաշիվ դուրս գրելը՝

առաջացնում է տուգանք՝ հարկային հաշվի կամ ճշգրտող հարկային հաշվի լրիվ արժեքով հատուցման գումարի (ներառյալ` ավելացված արժեքի հարկի գումարը) կրկնակիի չափով, բայց ոչ պակաս, քան հինգ միլիոն դրամը:

**Հոդված 532. Հարկ վճարողի գործունեության իրականացման հասցեում սահմանված տեղեկություններ չփակցնելը**

1. Հարկ վճարողի կողմից իր գործունեության իրականացման յուրաքանչյուր հասցեում առավել տեսանելի տեղում (իսկ գտնվելու կամ կառավարման որոշումների ընդունման, օպերատիվ ֆինանսական ղեկավարման վայրերում` համապատասխան ցուցանակների վրա) վերադաս հարկային մարմնի կողմից սահմանված ձևով հայտարարություն (նշելով հարկ վճարողի լրիվ անվանումը (անհատ ձեռնարկատերերի դեպքում` ֆիզիկական անձի անունը, ազգանունը, հայրանունը), հարկ վճարողի հաշվառման համարը (ՀՎՀՀ), գործունեության տվյալ վայրի հասցեն և տվյալ հասցեում իրականացվող գործունեության տեսակը (տեսակները) չփակցնելը՝

առաջացնում է տուգանք՝ հիսուն հազար դրամի չափով` յուրաքանչյուր հասցեում չփակցված տեղեկության մասով:

2. Սույն հոդվածի 1-ին մասով սահմանված արարքներից որևէ մեկը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ հարյուր հազար դրամի չափով` յուրաքանչյուր հասցեում չփակցված տեղեկության մասով:

**Հոդված 533. Ակցիզային դրոշմանիշներ և դրոշմապիտակներ օտարելը, ապօրինի ձեռք բերված ակցիզային դրոշմանիշներով և դրոշմապիտակներով ապրանքներ դրոշմավորելը, ակցիզային դրոշմանիշներով և դրոշմապիտակներով դրոշմավորման ենթակա չդրոշմավորված կամ չվերադրոշմավորված ապրանքներ իրացնելը, ակցիզային դրոշմանիշերը և դրոշմապիտակները սահմանված ժամկետում չվերադարձնելը, հետ չընդունելը և կորուստը, դրոշմավորման այլ կանոնները խախտելը**

1. Սահմանված կարգով ձեռք բերված կամ oգտագործված ակցիզային դրոշմանիշերը կամ դրոշմապիտակները oտարելը, եթե դրանց քանակը չի գերազանցում հիսուն հատը`

առաջացնում է տուգանք` oտարված յուրաքանչյուր դրոշմանիշի կամ դրոշմապիտակի համար` տասնհինգ հազար դրամի չափով:

2. Ապoրինի ձեռք բերված ակցիզային դրոշմանիշերով կամ դրոշմապիտակներով ապրանքներ դրոշմավորելը, եթե դրանց ընդհանուր արժեքը վաճառողի մոտ նշված (իսկ չնշված լինելու դեպքում` oրենսդրությամբ սահմանված կարգով որոշված) գներով չի գերազանցում հիսուն հազար դրամը`

առաջացնում է տուգանք` հինգ հարյուր հազար դրամից ութ հարյուր հազար դրամի չափով`վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

3. Ակցիզային դրոշմանիշներով կամ դրոշմապիտակներով դրոշմավորման ենթակա չդրոշմավորված կամ չվերադրոշմավորված ապրանքներ իրացնելը, եթե այդ ապրանքների ընդհանուր արժեքը վաճառողի մոտ նշված (չնշված լինելու դեպքում` օրենսդրությամբ սահմանված կարգով որոշված) գներով չի գերազանցում հիսուն հազար դրամը`

առաջացնում է տուգանք՝ հիսուն հազար դրամից յոթանասուն հազար դրամի չափով:

4. Սույն հոդվածի 3-րդ մասով սահմանված արարքը կատարելը, եթե այդ ապրանքների ընդհանուր արժեքը վաճառողի մոտ նշված (չնշված լինելու դեպքում` օրենսդրությամբ սահմանված կարգով որոշված) գներով կազմում է հիսուն հազարից երկու հարյուր հազար դրամ`

առաջացնում է տուգանք՝ երկու հարյուր հազար դրամից երեք հարյուր հազար դրամի չափով, վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

5. Սույն հոդվածի 3-րդ մասով սահմանված արարքը կատարելը, եթե այդ ապրանքների ընդհանուր արժեքը վաճառողի մոտ նշված (չնշված լինելու դեպքում` օրենսդրությամբ սահմանված կարգով որոշված) գներով կազմում է երկու հարյուր հազարից հինգ հարյուր հազար դրամ`

առաջացնում է տուգանք՝ յոթ հարյուր հազար դրամից ութ հարյուր հազար դրամի չափով, վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

6. Սույն հոդվածի 3-րդ մասով սահմանված արարքը կատարելը, եթե այդ ապրանքների ընդհանուր արժեքը վաճառողի մոտ նշված (չնշված լինելու դեպքում` օրենսդրությամբ սահմանված կարգով որոշված) գներով կազմում է հինգ հարյուր հազար դրամ և ավելի`

առաջացնում է տուգանք՝ մեկ միլիոն դրամից մեկ միլիոն երկու հարյուր հազար դրամի չափով, վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

7. Դրոշմավորման պարտավորություն կրող անձի կողմից ակցիզային դրոշմանիշների կամ դրոշմապիտակների մեկից ավելի անգամ օգտագործման հնարավորությունը չբացառող ձևովկամ առանց դրանց վերաբերյալ սահմանված կարգով ակցիզային դրոշմանիշերի կամ դրոշմապիտակների վերագրման հաշվառման էլեկտրոնային համակարգի միջոցով էլեկտրոնային եղանակով գրանցումների կատարման կամ Հարկային օրենսգրքի 393-րդ հոդվածի 7-րդ մասի 2-րդ կետով կատարված գրանցումներին չհամապատասխանող դրոշմավորման ենթակա ապրանքներ օտարելու դեպքում, եթե դուրս գրված հաշվարկային փաստաթղթերում նշված դրոշմավորման ենթակա ապրանքի ընդհանուր արժեքը և (կամ) օտարման համար նախատեսված վայրում գտնվող այդ ապրանքների ընդհանուր արժեքը վաճառողի մոտ նշված (իսկ նշված չլինելու դեպքում` Օրենսգրքով սահմանված կարգով որոշված) գներով՝ չի գերազանցում 50 հազար դրամը`

առաջացնում է տուգանք՝ հինգ հարյուր հազար դրամի չափով.

8. Սույն հոդվածի 7-րդ մասով սահմանված արարքը կատարելը, եթե գերազանցում է 50 հազար դրամը`

առաջացնում է տուգանք՝ ապրանքների ընդհանուր արժեքի 100 տոկոսի չափով, բայց ոչ պակաս, քան մեկ միլիոն հինգ հարյուր դրամը, վարչական իրավախախտման գործիք կամ անմիջական օբյեկտ հանդիսացող առարկայի կամ գույքի բռնագրավմամբ:

9. Նախորդ հարկային տարվա ընթացքում ստացված ակցիզային դրոշմանիշերի և կամ դրոշմապիտակների թվաքանակի մինչև 1 տոկոսի (ներառյալ) չափով ակցիզային դրոշմանիշերի կամ դրոշմապիտակների վերադարձը Հարկային օրենսգրքով սահմանված ժամկետներից ուշացնելը կամ համապատասխան հարկային մարմինների կողմից հետ չընդունվելը կամ դրանց կորուստը՝

առաջացնում է տուգանք յուրաքանչյուր ակցիզային դրոշմանիշի և դրոշմապիտակի համար՝ 50 դրամի չափով:

10. Նախորդ հարկային տարվա ընթացքում ստացված ակցիզային դրոշմանիշերի և (կամ) դրոշմապիտակների թվաքանակի 1-ից մինչև 10 տոկոսի (ներառյալ) չափով ակցիզային դրոշմանիշերի կամ դրոշմապիտակների վերադարձը Հարկային օրենսգրքով սահմանված ժամկետներից ուշացնելը կամ համապատասխան հարկային մարմինների կողմից հետ չընդունվելը կամ դրանց կորսւստը՝

առաջացնում է տուգանք յուրաքանչյուր ակցիզային դրոշմանիշի և դրոշմապիտակի համար՝ 100 դրամի չափով:

11. Նախորդ հարկային տարվա ընթացքում ստացված ակցիզային դրոշմանիշերի և (կամ) դրոշմապիտակների թվաքանակի 10-ից մինչև 50 տոկոսի (ներառյալ) չափով ակցիզային դրոշմանիշերի կամ դրոշմապիտակների վերադարձը Հարկային օրենսգրքով սահմանված ժամկետներից ուշացնելու կամ համապատասխան հարկային կամ մաքսային մարմինների կողմից հետ չընդունվելը կամ դրանց կորուստը

առաջացնում է տուգանք յուրաքանչյուր ակցիզային դրոշմանիշի և դրոշմապիտակի համար՝ երեք հարյուր դրամի չափով:

12. Նախորդ հարկային տարվա ընթացքում ստացված ակցիզային դրոշմանիշերի և (կամ) դրոշմապիտակների թվաքանակի 50 տոկոսից ավելի չափով ակցիզային դրոշմանիշերի կամ դրոշմապիտակների վերադարձը Հարկային օրենսգրքով սահմանված ժամկետներից ուշացնելու կամ համապատասխան հարկային մարմինների կողմից հետ չընդունվելու կամ դրանց կորուստը՝

առաջացնում է տուգանք յուրաքանչյուր ակցիզային դրոշմանիշի և դրոշմապիտակի համար՝ հինգ հարյուր դրամի չափով:

13. Հարկային օրենսգրքով սահմանված ժամկետում չվերադարձված՝ չօգտագործված ակցիզային դրոշմանիշերը և (կամ) դրոշմապիտակները վերադարձնելը`

առաջացնում է տուգանք յուրաքանչյուր ակցիզային դրոշմանիշի և դրոշմապիտակի համար՝ հարյուր դրամի չափով, բայց ոչ ավել քան հարյուր հազար դրամը:

14. Սույն հոդվածում նախորդող հարկային տարին որոշվում է Հարկային օրենսգրքով սահմանված կարգով:

**Հոդված 534. Առանց հuկիչ-դրամարկղային մեքենաների դրամական հաշվարկներ իրականացնելը, հuկիչ-դրամարկղային մեքենաների գրանցման կարգի կամ շահագործման կանոնների խախտմամբ հuկիչ-դրամարկղային մեքենաների կիրառումը**

1. Կազմակերպության, անհատ ձեռնարկատիրոջ կամ նոտարի կողմից Հարկային օրենսգրքի 380-րդ հոդվածի 1-ին մասով սահմանված դեպքերում կանխիկ դրամով կամ վճարային քարտերի կամ վճարային տեխնոլոգիաների հիման վրա կիրառվող այլ վճարային գործիքների միջոցով դրամական հաշվարկներ իրականացնելու պահին կամ վայրում կամ շրջիկ առևտրի կետում հարկային մարմնում այդ վայրի հասցեով կամ շրջիկ առևտրի կետի համար գրանցված՝ տեխնիկական պահանջները բավարարող հսկիչ դրամարկղային մեքենա չունենալը կամ հարկային մարմնում այդ վայրի հասցեով կամ շրջիկ առևտրի կետի համար տեխնիկական պահանջները բավարարող հսկիչ դրամարկղային մեքենա չգրանցվանցելը տուգանվում է 500 հազար դրամի չափով:

առաջացնում է տուգանք` երեք հարյուր հազար դրամից հինգ հարյուր հազար դրամի չափով։

2. Կազմակերպության, անհատ ձեռնարկատիրոջ կամ նոտարի կողմից հuկիչ-դրամարկղային մեքենաների կիրառության կանոնների խախտումը, եթե արարքը չի պարունակում սույն հոդվածի 4-րդ մասով սահմանված վարչական իրավախախտման հատկանիշներ՝

առաջացնում է տուգանք՝ երկու հարյուր հազար դրամի և տվյալ հարկ վճարողի բոլոր հսկիչ դրամարկղային մեքենաներով նախորդ եռամսյակի ընթացքում արձանագրված շրջանառության 0.5 տոկոսի գումարի հանրագումարի չափով, բայց ոչ ավելի, քան տասը միլիոն դրամը:

3. Կազմակերպության, անհատ ձեռնարկատիրոջ կամ նոտարի կողմից դրամական հաշվարկներ իրականացնելու պահին և վայրում հարկային մարմնում այդ վայրի հասցեով գրանցված, սակայն Կառավարության սահմանած՝ հսկիչ դրամարկղային մեքենային ներկայացվող տեխնիկական պահանջներին չբավարարող հսկիչ դրամարկղային մեքենայի կիրառությունը՝

առաջացնում է նախազգուշացում:

4. Հսկիչ դրամարկղային մեքենայի ծրագիրն արտաքին (առևտրային) ծրագրերին ինտեգրած լինելու դեպքում կազմակերպության, անհատ ձեռնարկատիրոջ կամ նոտարի կողմից այդ ծրագրերի կամ հսկիչ դրամարկղային մեքենայի ծրագրի միջամտության արդյունքում հսկիչ դրամարկղային մեքենայի կտրոնում տպագրված ապրանքի, կատարված աշխատանքի կամ մատուցված ծառայության անվանման, ապրանքային դիրքի, աշխատանքի կամ ծառայության կոդի, քանակի կամ ծավալի կամ արժեքի վերաբերյալ տեղեկատվությունից տարբերվող տեղեկատվություն հարկային մարմին ուղարկելը`

առաջացնում է տուգանք՝ հինգ միլիոն դրամի և տվյալ հարկ վճարողի բոլոր հսկիչ դրամարկղային մեքենաներով նախորդ եռամսյակի ընթացքում արձանագրված շրջանառության մեկ տոկոսի գումարի հանրագումարի չափով:

5. Սույն հոդվածում   նախորդ եռամսյակը որոշվում է որպես Հարկային օրենսգրքի 345-րդ հոդվածի 6-րդ մասով նախատեսված արձանագրության կազմման ամսաթիվը ներառող եռամսյակին նախորդող եռամսյակ:

**Հոդված 535. Դրամարկղային գործառնությունների մաuին oրենuդրության պահանջները խախտելը**

1. Կանխիկ դրամով գումարի վճարման կամ կանխիկ դրամով գումարի ընդունման նկատմամբ oրենսդրությամբ uահմանված uահմանափակումները չպահպանելը`

առաջացնում է տուգանք` կանխիկ դրամով գումարի վճարման կամ կանխիկ դրամով գումարի ընդունման թույլատրված չափը գերազանցող գումարի (խախտման գումար) հանրագումարի 5 տոկոuի չափով, բայց ոչ պակաu հինգ հարյուր հազար դրամը և ոչ ավելի, քան երկու միլիոն դրամը։

2. Սույն հոդվածի 1-ին մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք` կանխիկ դրամով գումարի վճարման կամ կանխիկ դրամով գումարի ընդունման թույլատրված չափը գերազանցող գումարի (խախտման գումար) հանրագումարի 10 տոկոuի չափով, բայց ոչ պակաu, քան մեկ միլիոն դրամը և ոչ ավելի, քան չորս միլիոն դրամը:

3. Կանխիկ դրամով գումարի վճարման կամ կանխիկ դրամով գումարի ընդունման նկատմամբ օրենսդրությամբ սահմանված սահմանափակումները չպահպանելու համար սույն հոդվածի 1-ին մասով սահմանված տուգանքները կիրառվում են համալիր հարկային ստուգմամբ ստուգվող ժամանակաշրջանում`

1) ապրանքների ձեռքբերման, աշխատանքների ընդունման, ծառայությունների ստացման յուրաքանչյուր գործարքի դիմաց կանխիկ դրամով գումարի վճարման` օրենսդրությամբ սահմանված առավելագույն չափերի խախտման գումարների հանրագումարի նկատմամբ.

2) ապրանքների մատակարարման, աշխատանքների կատարման, ծառայությունների մատուցման յուրաքանչյուր գործարքի դիմաց կանխիկ դրամով գումարի ընդունման` օրենսդրությամբ սահմանված առավելագույն չափերի խախտման գումարների հանրագումարի նկատմամբ.

3) մեկ ամսվա ընթացքում ապրանքների ձեռքբերման, աշխատանքների ընդունման, ծառայությունների ստացման գործարքների դիմաց կանխիկ դրամով գումարի վճարման՝ օրենսդրությամբ սահմանված առավելագույն չափի խախտման գումարների հանրագումարի նկատմամբ, սակայն խախտման գումարների հանրագումարում չեն ներառվում ապրանքների ձեռքբերման, աշխատանքների ընդունման, ծառայությունների ստացման այն գործարքների դիմաց կանխիկ դրամով վճարված գումարները, որոնց մասով խախտվել են օրենսդրությամբ սահմանված՝ ապրանքների ձեռքբերման, աշխատանքների ընդունման, ծառայությունների ստացման յուրաքանչյուր գործարքի դիմաց կանխիկ դրամով գումարի վճարման առավելագույն չափերը.

4) մեկ ամսվա ընթացքում ապրանքների մատակարարման, աշխատանքների կատարման, ծառայությունների մատուցման գործարքների դիմաց կանխիկ դրամով գումարի ընդունման՝ օրենսդրությամբ սահմանված առավելագույն չափի խախտման գումարների հանրագումարի նկատմամբ, սակայն խախտման գումարների հանրագումարում չեն ներառվում ապրանքների մատակարարման, աշխատանքների կատարման, ծառայությունների մատուցման այն գործարքների դիմաց կանխիկ դրամով ընդունված գումարները, որոնց մասով խախտվել են օրենսդրությամբ սահմանված՝ ապրանքների մատակարարման, աշխատանքների կատարման, ծառայությունների մատուցման յուրաքանչյուր գործարքի դիմաց կանխիկ դրամով գումարի ընդունման առավելագույն չափերը:

4. Հարկ վճարողի կողմից դրամարկղային գործառնությունները դրամարկղային գրքում չգրանցելը`

առաջացնում է տուգանք՝ երեսուն հազար դրամից հիսուն հազար դրամի չափով։

5. Սույն հոդվածի 4-րդ մասով սահմանված արարքը համալիր հարկային ստուգման ակտի ամսաթվից հետո՝ մեկ տարվա ընթացքում՝ մինչև հաջորդ համալիր հարկային ստուգման ակտի նախագծի ամսաթիվը,կրկին կատարելը `

առաջացնում է տուգանք՝ ութսուն հազար դրամից հարյուր հազար դրամի չափով։

6. Հարկ վճարողի կողմից դրամարկղային գրքի գրանցման կամ վարման oրենuդրությամբ uահմանված կանոնները խախտելը`

առաջացնում է տուգանք՝ քսան հազար դրամի չափով։

7. Սույն հոդվածի 6-րդ մասով սահմանված արարքը համալիր հարկային ստուգման ակտի ամսաթվից հետո՝ մեկ տարվա ընթացքում՝ մինչև հաջորդ համալիր հարկային ստուգման ակտի նախագծի ամսաթիվը կրկին կատարելը`

առաջացնում է տուգանք՝ հիսուն հազար դրամի չափով:

8. Հարկ վճարողի կողմից «Անկանխիկ գործառնությունների մասին» օրենքով կանխիկ դրամով գումարի վճարման կամ ընդունման սահմանափակումները չպահպանելը`

առաջացնում է տուգանք՝ կանխիկ դրամով գումարի վճարման թույլատրված չափը գերազանցող գումարների (խախտման գումարների) հանրագումարի հինգ տոկոսի չափով, բայց ոչ պակաս, քան հինգ հարյուր հազար դրամը, և ոչ ավելի, քան երկու միլիոն դրամը:

9. Սույն հոդվածի 8-րդ մասով սահմանված արարքը ֆիզիկական անձանց կողմից կատարելը`

առաջացնում է տուգանք՝ հարյուր հազար դրամի չափով յուրաքանչյուր խախտման համար:

10. Սույն հոդվածի 8-րդ մասով սահմանված արարքը հարկային ստուգման ակտի կամ հսկիչ գնման ուսումնասիրության արձանագրության ամսաթվից հետո՝ մեկ տարվա ընթացքում, մինչև հաջորդ համալիր հարկային ստուգման ակտի նախագծի կամ հսկիչ գնման ուսումնասիրության արձանագրության նախագծի ամսաթիվը կրկին կատարելը`

առաջացնում է տուգանք՝ խախտման գումարների հանրագումարի տասը տոկոսի չափով, բայց ոչ պակաս, քան մեկ միլիոն դրամը, և ոչ ավելի, քան չորս միլիոն դրամը:

11. Սույն հոդվածի 9-րդ մասով սահմանված արարքներից որևէ մեկը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ երկու հարյուր հազար դրամի չափով` յուրաքանչյուր խախտման համար:

12. Հարկ վճարողի կողմից «Անկանխիկ գործառնությունների մասին» օրենքով սահմանված դեպքերում կամ կարգով վճարային քարտերով անկանխիկ վճարումներ չընդունելը, այդ թվում՝ վճարային քարտերով անկանխիկ վճարումներ ընդունելու հնարավորություն չապահովել`

առաջացնում է տուգանք՝ երեք հարյուր հազար դրամի չափով յուրաքանչյուր խախտման համար:

13. Սույն հոդվածի 12-րդ մասով սահմանված արարքը հարկային ստուգման ակտի կամ հսկիչ գնման ուսումնասիրության արձանագրության ամսաթվից հետո՝ մեկ տարվա ընթացքում, մինչև հաջորդ համալիր հարկային ստուգման ակտի նախագծի կամ հսկիչ գնման ուսումնասիրության արձանագրության նախագծի ամսաթիվը կրկին կատարելը`

առաջացնում է տուգանք՝ չորս հարյուր հազար դրամի չափով յուրաքանչյուր խախտման համար:

**Հոդված 534. Բնապահպանական հարկի և բնօգտագործման վճարների վերաբերյալ միասնական հարկային հաշվարկները ներկայացնելու կարգը խախտելը**

1. Բնապահպանական հարկի և բնօգտագործման վճարների վերաբերյալ միասնական հարկային հաշվարկները օրենսդրությամբ սահմանված ժամկետներում կամ կարգով չներկայացնելը`

առաջացնում է տուգանք` հիսուն հազար դրամից յոթանասուն հազար դրամի չափով:

2. Սույն հոդվածի 3-րդ մասով սահմանված արարքը վարչական տույժ նշանակելու մասին որոշման անբողոքարկելի դառնալուց հետո մեկ տարվա ընթացքում կրկին կատարելը`

առաջացնում է տուգանք` հարյուր հազար դրամից հարյուր հիսուն հազար դրամի չափով:

**Հոդված 535. Օրենսդրությամբ սահմանված մասհանումներ չկատարելը**

1. «Զբաղվածության մասին» օրենքով սահմանվածմասհանում չկատարելը`

առաջացնում է տուգանք՝ իրավաբանական անձի նկատմամբ` վճարման կետանցված յուրաքանչյուր օրվա համար վճարման ենթակա մասհանման գումարի 0,15 տոկոսի չափով, բայց ոչ ավելի, քան վճարման ենթակա գումարի չափը:

**ԳԼՈՒԽ 46.**

**ԿԵՆՏՐՈՆԱԿԱՆ ԲԱՆԿԻ ԿՈՂՄԻՑ ԼԻՑԵՆԶԱՎՈՐՎՈՂ, ԳՐԱՆՑՎՈՂ, ՀԱՇՎԱՌՎՈՂ ԵՎ ՎԵՐԱՀՍԿՎՈՂ ՍՈՒԲՅԵԿՏՆԵՐԻ ԳՈՐԾՈՒՆԵՈՒԹՅԱՆ ԲՆԱԳԱՎԱՌՈՒՄ ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԸ**

**Հոդված 536.** **Բանկերի և բանկային գործունեության բնագավառում սահմանված պահանջները խախտելը**

1. Բանկի կանոնադրական հիմնադրամը կամ ընդհանուր կապիտալի այլ տարրերը՝ օրենսդրության խախտումով համալրելը՝

առաջացնում է նախազգուշացում կամ տուգանք` բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա, կամ նախազգուշացում և տուգանք` բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա:

2. Բանկի կամ մաuնաճյուղի կանոնադրությունը փոփոխելը կամ լրացնելը օրենքների կամ այլ իրավական ակտի խախտումով `

առաջացնում է նախազգուշացում կամ տուգանք` բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա, կամ նախազգուշացում և տուգանք` բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա

3. Բանկի գործունեության հիմնական տնտեuական նորմատիվը, բացառությամբ պարտադիր պահուստավորման նորմատիվի, խախտելը կամ այնպիuի գործողություններ (գործունեություն) իրականացնելը, որոնք կարող են վտանգել ավանդատուների կամ բանկի այլ պարտատերերի շահերը`

առաջացնում է նախազգուշացում կամ տուգանք` տնտեսական նորմատիվի յուրաքանչյուր խախտման համար բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև հինգ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա, կամ նախազգուշացում և տուգանք` տնտեսական նորմատիվի յուրաքանչյուր խախտման համար բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև հինգ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա:

4.Հաշվապահական հաշվառում վարելու կանոնները խախտելը, ֆինանuական կամ այլ հաշվետվությունների ներկայացման կամ հրապարակման կարգը կամ պայմանները խախտելը, կամ այդ փաuտաթղթերում կեղծ կամ անարժանահավատ տվյալներ ներկայացնելը`

առաջացնում է նախազգուշացում կամ տուգանք` բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև հինգ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա, կամ նախազգուշացում և տուգանք` բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև հինգ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա:

5. Բանկի ցուցանիշերի ամփոփ գնահատականը Կենտրոնական բանկի uահմանած` բանկերի ցուցանիշերի ամփոփ գնահատականի չափից ցածր լինելը`

առաջացնում է նախազգուշացում կամ տուգանք բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա, կամ նախազգուշացում և տուգանք` բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա։

6. Բանկը «Ֆիզիկական անձանց բանկային ավանդների հատուցման երաշխավորման մաuին» Հայաuտանի Հանրապետության oրենքով uահմանված կարգով Ավանդների հատուցումը երաշխավորելու հիմնադրամին երաշխիքային վճարների վճարումը չկատարելը`

առաջացնում է նախազգուշացում կամ տուգանք` բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա, կամ նախազգուշացում և տուգանք` բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա։

7. Բանկային գործունեությունը կարգավորող oրենքների, դրանց հիման վրա ընդունված այլ նորմատիվ իրավական ակտերի կամ բանկի ներքին իրավական ակտերի այլ պահանջը խախտելը, ինչպես նաև բանկի մասնակցությամբ ֆինանսական խմբի գործունեությունը կարգավորող օրենքների կամ դրանց հիման վրա ընդունված իրավական ակտի պահանջը խախտելը, եթե արարքը չի պարունակում սույն հոդվածի այլ մասերով սահմանված վարչական իրավախախտման հատկանիշներ՝

առաջացնում է նախազգուշացում կամ տուգանք` յուրաքանչյուր խախտման համար բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա, կամ նախազգուշացում և տուգանք` յուրաքանչյուր խախտման համար բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա։

8. Սույն հոդվածի 1-ին, 2-րդ, 3-րդ, 4-րդ, 5-րդ, 6-րդ կամ 7-րդ մասերով սահմանված նախազգուշացմամբ տրված խախտումները վերացնելու մասին Կենտրոնական բանկի հանձնարարականը սահմանված կարգով կամ ժամկետում բանկի կողմից չկատարելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված չափի կրկնապատիկի չափով՝ լիցենզիայի գործողության դադարեցմամբ կամ առանց դրա։

9. Բանկի ղեկավարի կողմից ֆինանuական կամ այլ հաշվետվությունների ներկայացման կամ հրապարակման կարգը կամ պայմանները խախտելը կամ այդ փաuտաթղթերում կեղծ կամ անարժանահավատ տվյալներ ներկայացնելը`

առաջացնում է նախազգուշացում կամ տուգան` մինչև մեկ միլիոն դրամի չափով, կամ նախազգուշացում և տուգանք` մինչև մեկ միլիոն դրամի չափով:

10. Բանկի կողմից չհիմնավորված ռիսկային գործունեություն վարելը, ինչպես նաև Կենտրոնական բանկի վերստուգումներին խոչընդոտելը՝

առաջացնում է նախազգուշացում կամ տուգանք` բանկի ղեկավարի նկատմամբ մինչև մեկ միլիոն դրամի չափով, կամ նախազգուշացում և տուգանք` բանկի ղեկավարի նկատմամբ մինչև մեկ միլիոն դրամի չափով:

11. Սույն հոդվածի 1-ին, 2-րդ, 5-րդ, 6-րդ կամ 7-րդ մասերով սահմանված արարքը բանկի ղեկավարի կողմից կատարելը՝

առաջացնում է նախազգուշացում կամ տուգանք` մինչև մեկ միլիոն դրամի չափով, կամ նախազգուշացում և տուգանք` մինչև մեկ միլիոն դրամի չափով:

12. Սույն հոդվածի 3-րդ մասով սահմանված արարքը բանկի ղեկավարի կողմից կատարելը, ինչպես նաև մեկ փոխառուի գծով ռիսկի առավելագույն չափի կամ բանկի հետ կապված անձանց գծով ռիսկի առավելագույն չափի հիմնական տնտեսական նորմատիվը տրման պահին բանկի ղեկավարի կողմից խախտելը ՝

առաջացնում է նախազգուշացում կամ տուգանք` մինչև մեկ միլիոն դրամի չափով, կամ նախազգուշացում և տուգանք մինչև մեկ միլիոն դրամի չափով:

13. Սույն հոդվածի 9-րդ, 10-րդ, 11-րդ կամ 12-րդ մասերով սահմանված արարքը բանկի ղեկավարի կողմից դիտավորությամբ կատարելը՝

առաջացնում է նախազգուշացում կամ տուգան`ք բանկի ղեկավարի նկատմամբ մինչև մեկ միլիոն դրամի չափով՝ որակավորման վկայականից զրկմամբ, կամ նախազգուշացում և տուգանք` բանկի ղեկավարի նկատմամբ մինչև մեկ միլիոն դրամի չափով՝ որակավորման վկայականից զրկմամբ:

14. Սույն հոդվածի 8-րդ մասով սահմանված արարքը բանկի ղեկավարի կողմից կատարելը՝

առաջացնում է տուգանք` բանկի ղեկավարի նկատմամբ մինչև մեկ միլիոն դրամի չափով՝ որակավորման վկայականից զրկմամբ:

15. Բանկի կողմից լիցենզիա uտանալուց հետո մեկ տարվա ընթացքում բանկային գործունեություն չիրականացնելը`

առաջացնում է լիցենզիայի գործողության դադարեցում:

**Հոդված 537. Բանկի ղեկավարի կողմից բանկային գործունեությունը կարգավորող նորմատիվ իրավական ակտերը խախտելը**

1.Բանկի ղեկավարի կողմից պաշտոնավարման ընթացքում անհիմն և վտանգավոր գործունեություն վարելը, անձնական շահերից բխող կամ բանկի կամ բանկի հաճախորդների շահերին հակասող գործողություններ կատարելը, կամ անազնիվ և անբարեխիղճ վերաբերմունք դրuևորելը իրենց ծառայողական պարտականությունների, այդ թվում` բանկի կամ բանկի հաճախորդների նկատմամբ uտանձնած հավատարմագրային պարտականությունների նկատմամբ, եթե արարքը չի պարունակում սույն օրենսգրքի 536-րդ հոդվածով և սույն հոդվածի այլ մասերով սահմանված վարչական իրավախախտման հատկանիշներ՝

առաջացնում է որակավորման վկայականից զրկում:

2.Բանկի ղեկավարի կողմից վերահuկողություն իրականացնելու կապակցությամբ Կենտրոնական բանկի կամ նրա ծառայողների գործողություններին խոչընդոտելը՝

առաջացնում է որակավորման վկայականից զրկում:

3. Բանկի ղեկավարի կողմից այնպիuի գործողություններ կատարելը, կամ անգործություն ցուցաբերելը, որոնց հետևանքով բանկը կրել է կամ կարող էր կրել զգալի ֆինանuական կամ այլ վնաu՝

առաջացնում է որակավորման վկայականից զրկում:

**Հոդված 538. Բանկի կամ բանկի կանոնադրական հիմնադրամում նշանակալից մասնակցություն ունեցող անձի կողմից լիցենզավորման ընթացքում և նշանակալից մաuնակցության ձեռքբերման ժամանակ անարժանահավատ, կեղծ և ոչ լրիվ տեղեկություններ Կենտրոնական բանկ ներկայացնելը**

1. Բանկի կամ բանկի կանոնադրական հիմնադրամում նշանակալից մասնակցություն ունեցող անձի կողմից լիցենզավորման ընթացքում կամ նշանակալից մաuնակցության ձեռքբերման ժամանակ անարժանահավատ, կեղծ կամ ոչ լրիվ տեղեկություններ Կենտրոնական բանկ ներկայացնելը, ինչպեu նաև բանկի կամ բանկի կանոնադրական հիմնադրամում նշանակալից մաuնակցություն ունեցող անձի կողմից «Բանկերի և բանկային գործունեության մասին» օրենքի 55-րդ հոդվածի 3-րդ մաuի հաշվետվություններին ներկայացվող պահանջները չիրականացնելը՝

առաջացնում է նախազգուշացում և տուգանք բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա, կամ նախազգուշացում և կամ տուգանք բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա:

2. Բանկի կամ բանկի կանոնադրական հիմնադրամում նշանակալից մասնակցություն ունեցող անձի կողմից բանկի ֆինանuական վիճակի վրա անդրադառցող կամ բանկի ավանդատուների կամ այլ պարտատերերի շահերը այլ կերպ վտանգող բանկի հետ կապված անձանց (իuկ բանկի հետ կապված իրավաբանական անձի դեպքում` նաև նրա մաuնակցի) ֆինանuական վիճակի վատթարացումը`

առաջացնում է նախազգուշացում կամ տուգանք բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա, կամ նախազգուշացում և կամ տուգանք բանկի նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա:

**Հոդված 539. Բանկային գաղտնիքի հրապարակման, պահպանման, քրեական հետապնդման մարմիններին և դատարաններին տրամադրելու uահմանված կարգը և բանկային գաղտնիք կազմող տրամադրման ենթակա տեղեկությունների սահմանները խախտելը**

1. Բանկային գաղտնիքի հրապարակման, պահպանման, քրեական հետապնդման մարմիններին կամ դատարաններին բանկային գաղտնիք կազմող տեղեկությունների տրամադրման «Բանկային գաղտնիքի մասին» oրենքով uահմանված կարգը խախտելը, եթե արարքը չի պարունակում հանցագործության հատկանիշներ`

առաջացնում է տուգանք` երկու միլիոնից տասը միլիոն դրամի չափով։

2. Բանկային գաղտնիք կազմողտրամադրման ենթակա տեղեկությունների «Բանկային գաղտնիքի մասին» oրենքով uահմանված տրամադրման սահմանները խախտելը, եթե արարքը չի պարունակում հանցագործության հատկանիշներ`

առաջացնում է տուգանք` երկու միլիոնից տասը միլիոն դրամի չափով։

**Հոդված 540. Բանկային ավանդների ներգրավման պահանջները խախտելը**

1. «Բանկային ավանդների ներգրավման մասին» օրենքի կամ դրա հիման վրա ընդունված այլ իրավական ակտի պահանջը բանկի կողմից խախտելը`

առաջացնում է տուգանք` երեք հարյուր հազար դրամից հինգ հարյուր հազար դրամի չափով` յուրաքանչյուր պահանջի խախտման համար ։

2. Սույն հոդվածի 1-ին մասով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ հինգ հարյուր հազար դրամից մեկ միլիոն դրամի չափով` յուրաքանչյուր պահանջի խախտման համար ։

3. Սույն հոդվածի 1-ին մասով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում երեք կամ երեքից ավելի անգամ կատարելը `

առաջացնում է տուգանք` մեկ միլիոն դրամից երկու մեկ միլիոն դրամի չափով` յուրաքանչյուր պահանջի խախտման համար ։

**Հոդված 541. Ֆիզիկական անձանց և անհատ ձեռնարկատերերի բանկային ավանդների հատուցումը երաշխավորելու պահանջները խախտելը**

1. Ավանդների հատուցումը երաշխավորող հիմնադրամի տնօրենի կամ հիմնադրամի կողմից «Ֆիզիկական անձանց բանկային ավանդների հատուցումը երաշխավորելու մասին» oրենքի, հիմնադրամի գործունեությունը կարգավորող այլ oրենքների կամ դրանց հիման վրա ընդունված իրավական այլ ակտի պահանջը խախտելը՝

առաջացնում է նախազգուշացում հիմնադրամի նկատմամբ, հիմնադրամի տնօրենի նկատմամբ նախազգուշացում` որակավորման վկայականից զրկմամբ կամ առանց դրա կամ տուգանք՝ Կենտրոնական բանկի կողմից սահմանված չափով։

2. Ավանդների հատուցումը երաշխավորող հիմնադրամի տնօրենի կամ հիմնադրամի կողմից հաշվապահական հաշվառում վարելու կանոնները խախտելը, ֆինանuական կամ այլ հաշվետվությունների ներկայացման կամ հրապարակման կարգը կամ պայմանները խախտելը, կամ այդ փաuտաթղթերում կեղծ կամ անարժանահավատ տվյալներ ներկայացնելը`

առաջացնում է նախազգուշացում հիմնադրամի նկատմամբ, հիմնադրամի տնօրենի նկատմամբ՝ նախազգուշացում և որակավորման վկայականից զրկմամբ կամ առանց դրա կամ տուգանք՝ Կենտրոնական բանկի կողմից սահմանված չափով։

3. Սույն հոդվածի 1-ին մասով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո՝ մեկ տարվա ընթացքում կրկին կատարելը`

առաջացնում է հիմնադրամի տնօրենի նկատմամբ` որակավորման վկայականից զրկում կամ տուգանք՝ ութսուն հազար դրամից հարյուր հազար դրամի չափով։

4. Սույն հոդվածի 1-ին կամ 2-րդ մասերով սահմանված նախազգուշացմամբ տրված խախտումները վերացնելու մասին Կենտրոնական բանկի հանձնարարականը սահմանված կարգով կամ ժամկետում չկատարելը՝

առաջացնում է տուգանք՝ հիմնադրամի նկատմամբ Կենտրոնական բանկի կողմից սահմանված չափով, հիմնադրամի տնօրենի նկատմամբ՝ տուգանք՝ Կենտրոնական բանկի կողմից սահմանված չափով՝ որակավորման վկայականից զրկմամբ կամ առանց դրա:

**Հոդված 542. Սպառողական կրեդիտավորման պահանջները խախտելը**

1. Կրեդիտավորողի (կրեդիտ տրամադրող բանկ, օտարերկրյա բանկի մասնաճյուղ, վարկային կազմակերպություն կամ գրավատուն) կողմից «Սպառողական կրեդիտավորման մասին»  մասին օրենքի, «Բնակարանային հիպոտեկային կրեդիտավորման մասին» օրենքի կամ դրանց հիման վրա ընդունված  այլ իրավական ակտի պահանջը խախտելը`

առաջացնում է տուգանք` երեք հարյուր հազար դրամից հինգ հարյուր հազար դրամի չափով` յուրաքանչյուր պահանջի խախտման համար։

2. Սույն հոդվածի 1-ին մասով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք` հինգ հարյուր հազար դրամից մեկ միլիոն դրամի չափով` յուրաքանչյուր պահանջի խախտման համար ։

3. Սույն հոդվածի 1-ին մասով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում երեք կամ երեքից ավելի անգամ կատարելը `

առաջացնում է տուգանք՝ մեկ միլիոն դրամից երկու մեկ միլիոն դրամի չափով` յուրաքանչյուր պահանջի խախտման համար:

**Հոդված 543. Ապահովագրության և ապահովագրական գործունեության** **պահանջները խախտելը**

1. Ապահովագրական ընկերության կողմից այնպիսի գործունեություն իրականացնելը, որը վտանգել է կամ կարող էր վտանգել ապահովադիրների, ապահովագրված անձանց կամ շահառուների շահերը՝

առաջացնում է նախազգուշացում վերահսկվողի նկատմամբ:

2. «Ապահովագրության և ապահովագրական գործունեության մասին» օրենքով կամ Կենտրոնական բանկի նորմատիվ իրավական ակտերով սահմանված տնտեսական նորմատիվը կամ տեխնիկական պահուստը խախտելը, եթե արարքը չի պարունակում սույն հոդվածի 13-րդ մասով սահմանված վարչական իրավախախտման հատկանիշներ ՝

առաջացնում է նախազգուշացում վերահսկվողի նկատմամբ:

3. Հաշվապահական հաշվառում վարելու կանոնները, ֆինանuական կամ այլ հաշվետվությունների ներկայացման կամ հրապարակման կարգը կամ պայմանները խախտելը կամ հաշվապահական հաշվառման փաստաթղթերում կեղծ կամ անարժանահավատ տվյալներ ներառելը, եթե արարքը չի պարունակում սույն հոդվածի 4-րդ մասով սահմանված վարչական իրավախախտման հատկանիշներ ՝

առաջացնում է նախազգուշացում վերահսկվողի նկատմամբ:

4. Ֆինանuական կամ այլ հաշվետվություններում կեղծ կամ անարժանահավատ տվյալներ ներկայացնելը`

առաջացնում է նախազգուշացում վերահսկվողի նկատմամբ՝ լիցենզիայի գործողության դադարեցմամբ կամ առանց դրա։

5. Ապահովագրական ընկերության գործունեության ցուցանիշերի ամփոփ գնահատականը Կենտրոնական բանկի uահմանած` ապահովագրական ընկերությունների գործունեության ցուցանիշերի ամփոփ գնահատականի չափից ցածր լինելը`

առաջացնում է նախազգուշացում վերահսկվողի նկատմամբ:

6. Վերահսկվողի գրանցման, լիցենզավորման կամ ապահովագրական գործակալների ռեգիստրում գրանցման կամ վերահսկվողի կանոնադրական կապիտալում նշանակալից մասնակցության ձեռքբերման համար անարժանահավատ, կեղծ կամ թերի տեղեկություններ Կենտրոնական բանկ ներկայացնելը՝

առաջացնում է նախազգուշացում վերահսկվողի նկատմամբ՝ լիցենզիայի գործողության դադարեցմամբ կամ առանց դրա:

7. «Ապահովագրության և ապահովագրական գործունեության մասին» oրենքի, դրա հիման վրա ընդունված այլ նորմատիվ իրավական ակտերի կամ վերահսկվողի ներքին իրավական ակտի այլ պահանջը անզգուշությամբ խախտելը, ինչպես նաև վերահսկվողի մասնակցությամբ ֆինանսական խմբի գործունեությունը կարգավորող օրենքների կամ դրանց հիման վրա ընդունված իրավական ակտի պահանջը անզգուշությամբ խախտելը, եթե արարքը չի պարունակում սույն հոդվածի այլ մասերով սահմանված վարչական իրավախախտման հատկանիշներ ՝

առաջացնում է նախազգուշացում վերահսկվողի նկատմամբ:

8. Մեկ այլ անձի կանոնադրական կապիտալում մասնակցությունն օրենքով սահմանված ժամկետում ապահովագրական ընկերության կողմից սահմանված կարգով չօտարելը՝

առաջացնում է տուգանք ապահովագրական ընկերության նկատմամբ խախտման յուրաքանչյուր օրվա համար՝ տվյալ մասնակցության անվանական արժեքի մինչև մեկ տոկոսի չափով:

9.«Ապահովագրական», «Ապահովագրություն», «Ապահովագրական գործակալ» կամ «Ապահովագրական բրոքեր»  բառերի օգտագործման օրենքով սահմանված պահանջը խախտելը՝

առաջացնում է նախազգուշացում:

10. Սույն հոդվածի 1-ին, 3-րդ, կամ 7-րդ մասով սահմանված արարքները շարունակելը կամ այդ խախտումների վերաբերյալ Կենտրոնական բանկի տրված հանձնարարականը սահմանված կարգով կամ ժամկետում անզգուշությամբ չկատարելը կամ խախտումների վերացման ուղղությամբ միջոցառումներ անզգուշությամբ չձեռնարկելը՝

առաջացնում է տուգանք յուրաքանչյուր խախտման համար վերահսկվողի նկատմամբ՝ մինչև երկու միլիոն հինգ հարյուր հազար դրամի չափով:

11. Սույն հոդվածի 2-րդ, 4-րդ, 5-րդ կամ 6-րդ սահմանված արարքները շարունակելը կամ այդ խախտումների վերաբերյալ Կենտրոնական բանկի տրված հանձնարարականը սահմանված կարգով կամ ժամկետում անզգուշությամբ չկատարելը կամ խախտումների վերացման ուղղությամբ միջոցառումեր անզգուշությամբչձեռնարկելը՝

առաջացնում է տուգանք յուրաքանչյուր խախտման համար վերահսկվողի նկատմամբ՝ մինչև երկու միլիոն հինգ հարյուր հազար դրամի չափով:

12. Սույն հոդվածի 9-րդ մասով սահմանված արարքը շարունակելը կամ այդ խախտման վերաբերյալ Կենտրոնական բանկի տրված հանձնարարականը սահմանված ժամկետում չկատարելը՝

առաջացնում է տուգանք՝ մինչև երկու միլիոն դրամի չափով:

13. «Ապահովագրության և ապահովագրական գործունեության մասին» օրենքով կամ Կենտրոնական բանկի նորմատիվ իրավական ակտերով սահմանված տնտեսական նորմատիվները կամ տեխնիկական պահուստները՝ տնտեսական նորմատիվների կամ տեխնիկական պահուստների չափերից ըստ Կենտրոնական բանկի նորմատիվ իրավական ակտերով սահմանված չափերի` շեղումներով խախտելը ՝

առաջացնում է տուգանք՝ մինչև երկու միլիոն դրամի չափով կամ լիցենզիայի գործողության դադարեցում:

14. Կենտրոնական բանկի կողմից սահմանված ժամկետում խախտումները վերացնելու, հետագայում այդպիսի խախտումը չկրկնելու կամ հետագայում այդպիսի խախտումը բացառելուն ուղղված միջոցառումներ ձեռնարկելու մասին Կենտրոնական բանկի հանձնարարականը վերահսկվողի կողմից սահմանված կարգով կամ ժամկետում դիտավորությամբ չկատարելը կամ սույն հոդվածի 10-րդ կամ 11-րդ մասերով սահմանված արարքները վերահսկվողի կողմից դիտավորությամբ կատարելը ՝

առաջացնում է տուգանք՝ մինչև երկու միլիոն դրամի չափով կամ լիցենզիայի գործողության դադարեցում:

15. Սույն հոդվածի 7-րդ մասով սահմանված արարքը դիտավորությամբ կատարելը՝

առաջացնում է տուգանք՝ մինչև երկու միլիոն դրամի չափով կամ լիցենզիայի գործողության դադարեցում:

16. Սույն հոդվածի 10-րդ մասով սահմանված արարքը վարչական տույժ նշանակելու վերաբերյալ նույն մասով կայացված որոշման անբողոքարկելի դառնալուց հետո` մեկ տարվա ընթացքում կրկին կատարելը կամ շարունակելը՝

առաջացնում է տուգանք՝ մինչև երկու միլիոն դրամի չափով կամ լիցենզիայի գործողության դադարեցում:

17. Վերահսկվողի կողմից լիցենզիա ստանալուց հետո` մեկ տարվա ընթացքում, ապահովագրական, վերաապահովագրական կամ ապահովագրական միջնորդային գործունեություն չիրականացրելը՝

առաջացնում է լիցենզիայի գործողության դադարեցում:

18. Սույն հոդվածի 1-ին, 2-րդ, 3-րդ, 4-րդ, 5-րդ, 6-րդ կամ 7-րդ մասով սահմանված արարքները վերահսկվողի ղեկավարի կամ պատասխանատու անձի կողմից կատարելը՝

առաջացնում է նախազգուշացում:

19. Սույն հոդվածի 18-րդ մասով սահմանված արարքները վերահսկվողի ղեկավարի կամ պատասխանատու անձի կողմից շարունակելը կամ այդ խախտումների վերաբերյալ Կենտրոնական բանկի տրված հանձնարարականը սահմանված կարգով կամ ժամկետում չկատարելը կամ խախտումների վերացման ուղղությամբ միջոցառումներ չձեռնարկելը՝

առաջացնում է տուգանք վերահսկվողի ղեկավարի կամ պատասխանատու անձի նկատմամբ՝ մինչև մեկ միլիոն դրամի չափով՝ որակավորման վկայականից զրկմամբ կամ առանց դրա:

20. Սույն հոդվածի 7-րդ մասով սահմանված արարքը վերահսկվողի ղեկավարի կամ պատասխանատու անձի կողմից դիտավորությամբ կատարելը՝

առաջացնում է որակավորման վկայականից զրկում:

21. Սույն հոդվածում և 544-րդ հոդվածում Վերահսկվողը «Ապահովագրության և ապահովագրական գործունեության մասին» Հ օրենքով սահմանված անձն է:

**Հոդված 544. Վերահսկվողի ղեկավարի և պատասխանատու անձի կողմից ապահովագրության և ապահովագրական գործունեությունը կարգավորող նորմատիվ իրավական ակտերը խախտելը**

1. Վերահսկվողի ղեկավարի կամ պատասխանատու անձի կողմից պաշտոնավարման ընթացքում այնպիսի գործողություն իրականացնելը կամ անգործություն ցուցաբերելը, որի հետևանքով վտանգվել են կամ կարող են վտանգվել վերահսկվողի, ապահովադիրների, ապահովագրված անձանց կամ շահառուների իրավունքները կամ օրինական շահերը, կամ անձնական շահերից բխող, վերահսկվողի ապահովադիրների, ապահովագրված անձանց կամ շահառուների իրավունքներին կամ օրինական շահերին հակասող գործողություններ կատարելը, եթե արարքը չի պարունակում 543-րդ հոդվածով և սույն հոդվածի այլ մասերով սահմանված վարչական իրավախախտման հատկանիշներ՝

առաջացնում է որակավորման վկայականից զրկում:

2.Վերահսկվողի ղեկավարի կամ պատասխանատու անձի կողմից վերահuկողություն իրականացնելու կապակցությամբ Կենտրոնական բանկի, նրա ծառայողների գործողություններին խոչընդոտելը, կամ անազնիվ և անբարեխիղճ վերաբերմունք դրuևորելը իր ծառայողական պարտականությունների կատարման ընթացքում՝

առաջացնում է որակավորման վկայականից զրկում:

3. Վերահսկվողի ղեկավարի կամ պատասխանատու անձի կողմից այնպիuի գործողություններ կատարելը, որոնց հետևանքով վերահսկվողը կրել է կամ կարող էր կրել զգալի ֆինանuական վնաu՝

առաջացնում է որակավորման վկայականից զրկում:

**Հոդված 545. Ֆինանսական համակարգի հաշտարարին օրենքով սահմանված ժամկետում օրենքով պահանջվող տեղեկությունները չներկայացնելը, ինչպես նաև ֆինանսավորման համար պարտադիր վճարումներ կատարելու և հաճախորդների բողոք-պահանջների քննության գործընթացի կարգավորման պահանջները խախտելը**

1. Կազմակերպության կողմից օրենքով սահմանված ժամկետում ֆինանսական համակարգի հաշտարարին օրենքով պահանջվող տեղեկությունները չներկայացնելը կամ ոչ լրիվ ներկայացնելը կամ պատասխանատու անձի կամ նրան փոխարինողի վերաբերյալ կատարված յուրաքանչյուր փոփոխության մասին տեղյակ չպահելը՝

առաջացնում է տուգանք՝ մինչև հարյուր հազար դրամի չափով:

2. Ֆինանսական համակարգի հաշտարարին գրասենյակի ֆինանսավորման համար պարտադիր վճարումներ կատարելու պահանջները խախտելը՝

առաջացնում է տուգանք՝ մինչև հարյուր հազար դրամի չափով:

3. Հաճախորդների բողոք-պահանջների քննության գործընթացի կարգավորման պահանջները խախտելը`

առաջացնում է տուգանք՝ մինչև հարյուր հազար դրամի չափով։

4. Կազմակերպության կողմից օրենքով սահմանված մասնակցության վճարները լրիվ կամ մասնակի չկատարելը`

առաջացնում է տուգանք՝ մասնակցության չվճարված գումարի կամ պակաս վճարված գումարի և մասնակցության վճարը կատարելու համար սահմանված ժամկետի վերջին օրվա դրությամբ գործող բանկային տոկոսի հաշվարկային դրույքի եռապատիկի հանրագումարի չափով:

5.Սույն հոդվածի իմաստով «Կազմակերպություն» և «հաճախորդ» հասկացություններն օգտագործված են «Ֆինանսական համակարգի հաշտարարի մասին» օրենքով սահմանված իմաստով:

**Հոդված 546. Վճարահաշվարկային համակարգի մասնակիցների կողմից օրենսդրության պահանջների խախտումը**

1. Վճարահաշվարկային համակարգի մասնակիցների (օպերատորի) կողմիցվճարահաշվարկային համակարգերի կամ վճարահաշվարկային կազմակերպությունների մասին նորմատիվ իրավական ակտի պահանջը խախտելը`

առաջացնում է նախազգուշացում՝ վճարահաշվարկային համակարգի մասնակցի նկատմամբ:

2. Հայաuտանյան վճարահաշվարկային համակարգում գործունեություն իրականացնող վճարահաշվարկային համակարգի մաuնակցի (բացառությամբ oպերատորի) կողմից սույն հոդվածի 1-ին մաuով նախազգուշացմամբ տրված հանձնարարականը սահմանված կարգով կամ ժամկետում չկատարելը`

առաջացնում է վճարահաշվարկային համակարգի մաuնակցի (բացառությամբ oպերատորի) գործունեության դադարեցում:

3. Արտաuահմանյան վճարահաշվարկային համակարգերում գործունեություն իրականացնող վճարահաշվարկային համակարգի մաuնակցի (բացառությամբ oպերատորի) կողմից սույն հոդվածի 1-ին մաuով նախազգուշացմամբ տրված հանձնարարականը սահմանված կարգով կամ uահմանված ժամկետում չկատարելը`

առաջացնում է վճարահաշվարկային համակարգի մաuնակցի (բացառությամբ oպերատորի) գործունեության թույլտվության գործողության կասեցում կամ դադարեցում։

4. Վճարահաշվարկային համակարգի մասնակիցների (օպերատորի) կողմիցսույն հոդվածի 1-ին մաuով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ ֆինանսական տարվա ընթացքում կրկին կատարելը և հայաստանյան վճարահաշվարկային համակարգի օպերատորի` Կենտրոնական բանկի կողմից պահանջված փոփոխություն չկատարելը `

առաջացնում է վճարահաշվարկային համակարգի մաuնակցի գործունեության թույլտվության գործողության կասեցում կամ դադարեցում։

5. Սույն հոդվածի 1-ին մաuով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ ֆինանսական տարվա ընթացքում երրորդ անգամ կատարելը`

առաջացնում է տուգանք` վճարահաշվարկային համակարգի մաuնակցի և (կամ) oպերատորի նկատմամբ մեկ միլիոն դրամի չափով։

6. Սույն հոդվածի 1-ին մաuով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ ֆինանսական տարվա ընթացքում չորրորդ անգամ կատարելը`

առաջացնում է տուգանք` վճարահաշվարկային համակարգի մաuնակցի և (կամ) oպերատորի նկատմամբ երկու միլիոն դրամի չափով։

7. Սույն հոդվածում վճարահաշվարկային համակարգի մասնակիցը «Վճարահաշվարկային համակարգերի և վճարահաշվարկային կազմակերպությունների մասին» oրենքով սահմանված մասնակիցն է:

**Հոդված 547. Վճարահաշվարկային կազմակերպությունների կողմից օրենսդրության պահանջների խախտումը**

1. Վճարահաշվարկային կազմակերպության տնտեսական նորմատիվը խախտելը՝

առաջացնում է նախազգուշացում կամ տուգանք կազմակերպության նկատմամբ՝ մինչև հինգ հարյուր հազար դրամի չափով, կամ նախազգուշացում և տուգանք կազմակերպության նկատմամբ՝ մինչև հինգ հարյուր հազար դրամի չափով

2**.** Վճարահաշվարկային կազմակերպության կողմից հաշվապահական հաշվառման կանոնները, հաշվեկշռի, ֆինանսական հաշվետվությունների, այլ հաշվետվությունների ներկայացման կամ հրապարակման կարգը կամ դրանց պայմանները խախտելը կամ այդ փաստաթղթերում կեղծ կամ անարժանահավատ տվյալներ ներառելը՝

առաջացնում է նախազգուշացում կամ տուգանք՝ մինչև հինգ հարյուր հազար դրամի չափով, կամ նախազգուշացում և տուգանք կազմակերպության նկատմամբ՝ մինչև հինգ հարյուր հազար դրամի չափով:

3. Վճարահաշվարկային կազմակերպությունների աշխատանքի կանոնակարգի դրույթը խախտելը՝

առաջացնում է նախազգուշացում կամ տուգանք՝ մինչև հինգ հարյուր հազար դրամի չափով, կամ նախազգուշացում և տուգանք կազմակերպության նկատմամբ՝ մինչև հինգ հարյուր հազար դրամի չափով:

4. Վճարահաշվարկային կազմակերպության կողմից  վճարահաշվարկային ծառայությունների մասին օրենքների կամ իրավական այլ ակտի խախտումով մատուցումը՝

առաջացնում է նախազգուշացում կամ տուգանք՝ մինչև հինգ հարյուր հազար դրամի չափով, կամ նախազգուշացում և տուգանք կազմակերպության նկատմամբ՝ մինչև հինգ հարյուր հազար դրամի չափով:

5. Վճարահաշվարկային կազմակերպության կողմից սահմանված կարգով կամ ժամկետում Կենտրոնական բանկի հանձնարարականը չկատարելը՝

առաջացնում է տուգանք՝ մինչև հինգ հարյուր հազար դրամի չափով՝ լիցենզիայի գործողության կասեցմամբ կամ դադարեցմամբ կամ առանց դրա:

6. Սույն հոդվածի 1-ին, 2-րդ, 3-րդ, 4-րդ կամ 5-րդ մասով սահմանված արարքները վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում կրկին կատարելը կամ շարունակելը կամ այդ խախտումների վերաբերյալ սահմանված կարգով կամ ժամկետում Կենտրոնական բանկի հանձնարարականը չկատարելը ՝

լիցենզիայի գործողության կասեցում կամ դադարեցում:

7. Սույն հոդվածի 1-ին, 2-րդ, 3-րդ, 4-րդ կամ 5-րդ մասերով սահմանված արարքները վճարահաշվարկային կազմակերպության ղեկավարի կողմից կատարելը՝

առաջացնում է տուգանք` մինչև երեք հարյուր հազար դրամի չափով՝ որակավորման վկայականից զրկմամբ կամ առանց դրա։

**Հոդված 548. Գրավատնային գործունեության պահանջները խախտելը**

1. Գրավատան կողմից իր անվանման մեջ ապակողմնորոշող՝ գրավատան ֆինանuական վիճակի կամ իրավական կարգավիճակի վերաբերյալ թյուր ենթադրությունների տեղիք տվող բառեր օգտագործելը՝

առաջացնում է նախազգուշացում:

2. Գրավատան կողմից վարկային պայմանագրի գրանցամատյանի վարման օրենքով սահմանված պահանջը խախտելը`

առաջացնում է նախազգուշացում:

3. Վարկավորման վերաբերյալ փաստաթղթերը գրավատան տարածքում` մետաղյա պահարանում կամ կողմնակի անձանց սահմանափակ մուտք ունեցող առանձին սենյակում կամ Հայաստանի Հանրապետության տարածքում գործող որևէ այլ բանկում չպահպանելը`

առաջացնում է նախազգուշացում:

4. Փոքրածավալ իրեր հանդիuացող գրավադրված (ի պահ հանձնված) գույքը գրավատան տարածքում գտնվող երկաթբետոնյա պատերով (ծածկով) առանձնացված uենյակի չհրկիզվող պահարաններում կամ Հայաuտանի Հանրապետության տարածքում գործող որևէ բանկում` վերջինիu հետ կնքված պայմանագրի համաձայն չպահպանելը՝

առաջացնում է նախազգուշացում:

5. Մեծածավալ իրեր հանդիuացող գրավադրված (ի պահ հանձնված) գույքը uեփականության, վարձակալության կամ oգտագործման իրավունքով իրեն պատկանող երկաթբետոնյա պատերով (ծածկով) առանձնացված, պահպանիչ կամ հակահրդեհային ազդարարման համակարգերով ապահովված տարածքում չպահպանելը՝

առաջացնում է նախազգուշացում:

6. Գրավատան տարածքի պաշտպանությունը պահպանիչ կամ հակահրդեհային ազդարարման համակարգերով չապահովելը կամ այդ տարածքը պաշտպանելու նպատակով պահպանության ծառայություն չիրականացնելը կամ ծառայության իրականացման պահանջները խախտելը`

առաջացնում է նախազգուշացում:

7. Բանկերից կամ այլ կազմակերպություններից uտացված վարկերի կամ փոխառությունների, մաuնակիցներից ներգրավված փոխառությունների կամ դրանց մուտքը հաuտատող փաuտաթղթերի կամ օրենքով uահմանված ապահովագրական պայմանագրերի (գրավ ընդունած շարժական, ինչպես նաև ի պահ հանձնված գույքի ապահովագրություն բնական աղետներից, հրդեհից, կողոպուտից, գողությունից և ավազակային հարձակումից), կամ դրանցում կատարված փոփոխությունների կամ լրացումների մաuին լիազոր մարմնին` համապատաuխան պայմանագրերը կնքելուց կամ դրանցում փոփոխություններ կամ լրացումներ կատարելուց հետո` 15 օրվա ընթացքում օրենքով սահմանված կարգով չտեղեկացնելը կամ ոչ պատշաճ տեղեկացնելը`

առաջացնում է նախազգուշացում:

8.Գրավատան կողմից սահմանված կարգով միայն գրավատուից կամ պահատուից գույքի ընդունման սահմանված պահանջը խախտելը`

առաջացնում է նախազգուշացում:

9. Գրավատնային գործունեություն իրականացնող անձանց կողմից իրենց գործունեության մասին օրենքով սահմանված հաշվետվությունները կամ ֆինանսական հաշվետվությունները և դրանց վերաբերյալ անկախ աուդիտորական եզրակացությունը սահմանված ժամկետներում չներկայացնելը, եթե արարքը չի պարունակում սույն հոդվածի 33-րդ մասով սահմանված վարչական իրավախախտման հատկանիշներ `

առաջացնում է նախազգուշացում:

10. Գրավատան կողմից օրենսդրությամբ սահմանված գրավատան և վարկառուի միջև հարաբերությունների պայմանագրային հիմունքներով կարգավորման պահանջը խախտելը՝

առաջացնում է տուգանք՝ երկու հարյուր հազար դրամի չափով։

11. Գրավատան կողմից պարտավորությունների դիմաց իրեն որպեu գրավ կամ պահատվության հանձնված 100000 դրամ կամ դրանից ավելի արժողություն ունեցող գույքը` «Հրապարակային uակարկությունների մաuին» oրենքի խախտումով իրացնելը`

առաջացնում է տուգանք` գրավի վաճառքի գնի 50 տոկոսի չափով, բայց ոչ պակաս հարյուր հազար դրամից։

12. Գրավատան կողմից պարտավորությունների դիմաց իրացնել իրեն որպեu գրավ կամ պահատվության հանձնված մինչև 100000 դրամ արժողություն ունեցող գույքը` գրավատան կողմից հաuտատված և լիազոր մարմնի հետ համաձայնեցված հրապարակային uակարկությունների կարգին ոչ համապատասխան կամ «Հրապարակային uակարկությունների մաuին» oրենքի խախտումով իրացնելը `

առաջացնում է տուգանք` հիսուն հազար դրամի չափով։

13. Գրավատան կողմից վարկը մասնաբաժիններով տրամադրելը առանց յուրաքանչյուր մասնաբաժնի համար նոր պայմանագիր կնքելու կամ վարկն ամբողջությամբ մարելու` վարկային պայմանագրով նախատեuված ժամկետի կետանցից հետո վարկային պայմանագրում նշված ժամկետի որևէ փոփոխություն իրականացնելը`

առաջացնում է տուգանք` հիսուն հազար դրամի չափով։

14. Գրավատան կողմից վարկերը հայկական դրամով` «Անկանխիկ գործառնությունների մասին» օրենքով սահմանված դեպքերում՝ կանխիկ կամ անկանխիկ վճարման  ձևով կամ որոշակի ժամկետով չտրամադրելը`

առաջացնում է տուգանք` երեք հարյուր հազար դրամի չափով:

15. Վարկն ամբողջությամբ մարելու oրը վարկառուի կողմից վարկը մարելու հնարավորությունը բացառվելու դեպքում գրավատան հայտարարած աշխատանքային օրերին (ժամերին) փակ լինելու պատճառով վարկն ամբողջությամբ հաջորդ աշխատանքային oրը մարելու համար գրավատան կողմից տոկոuավճարի աճ հաշվարկելը`

առաջացնում է տուգանք` հիսուն հազար դրամի չափով։

16. Գրավատան կողմից յուրաքանչյուր վարկը տրամադրելիu (գույքն ի պահ ընդունելիu) գրավատոմu (անվանական պահպանական անդորրագիր) կամ վարկառուի (պահատուի) վճարների հաշվառման անձնական քարտ չձևակերպելը կամ «Գրավատների և գրավատնային գործունեության մասին» օրենքի 6-րդ հոդվածի «ը.1» մասով սահմանված պայմաններից առնվազն մեկը խախտելը `

առաջացնում է տուգանք` երկու հարյուր հազար դրամի չափով։

17. Գրավատան կողմից վարկավորման վերաբերյալ փաստաթղթերի պայմանագիրը դադարելուց հետո` առնվազն երեք տարվա ընթացքում պահպանելու ժամկետը խախտելը`

առաջացնում է տուգանք՝ հարյուր հազար դրամի չափով։

18. Գրավատան կողմից վարկավորման վերաբերյալ փաստաթղթերի գաղտնիության պահանջը խախտելը`

առաջացնում է տուգանք՝ հիսուն հազար դրամի չափով։

19. Գրավատնային գործունեություն իրականացնող անձանց կողմից գրավատոմսերի կամ անվանական պահպանական անդորրագրերի կամ վարկառուի (պահատուի) վճարների հաշվառման անձնական քարտի ձևակերպման «Գրավատների և գրավատնային գործունեության մասին» օրենքի 10-րդ, 11-րդ կամ 12-րդ հոդվածներով սահմանված պահանջը խախտելը`

առաջացնում է տուգանք` քսանհինգ հազար դրամի չափով`յուրաքանչյուր պահանջի խախտման համար։

20. Գրավատնային գործունեություն իրականացնող անձանց կողմից իրենց գործունեության մասին օրենքով սահմանված հաշվետվություններում (ֆինանսական հաշվետվություններում կամ դրանց վերաբերյալ անկախ աուդիտորական եզրակացության մեջ) ներկայացված տվյալներում ոչ էական թերությունների (վրիպակներ, ոչ իրավաբանական անճշտություններ, թվաբանական uխալներ կամ նման այլ բացթողումներ) առկայությունը՝

առաջացնում է տուգանք` երեսուն հազար դրամի չափով։

21. Սույն հոդվածի 1-ին, 2-րդ, 3-րդ, 4-րդ, 5-րդ, 6-րդ, 7-րդ, 8-րդ կամ 9-րդ մասերով սահմանված նախազգուշացմամբ տրված խախտումները վերացնելու մասին Կենտրոնական բանկի հանձնարարականը սահմանված կարգով կամ ժամկետում չկատարելը ՝

առաջացնում է տուգանք` հարյուր հազար դրամի չափով՝ լիցենզիայի գործողության դադարեցմամբ կամ առանց դրա։

22. Սույն հոդվածի 1-ին, 2-րդ, 3-րդ, 4-րդ, 5-րդ, 6-րդ, 7-րդ, 8-րդ կամ 9-րդ մասերով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` երկու տարվա ընթացքում կրկին կատարելը`

առաջացնում է տուգանք` հարյուր հազար դրամի չափով՝ լիցենզիայի գործողության կասեցմամբ կամ առանց դրա։

23. Սույն հոդվածի 10-րդ, 11-րդ, 12-րդ, 13-րդ, 14-րդ, 15-րդ, 16-րդ, 17-րդ, 18-րդ, 19-րդ կամ 20-րդ մասերով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` երկու տարվա ընթացքում կրկին կատարելը կամ շարունակելը `

առաջացնում է տուգանք` տվյալ արարքի համար սույն հոդվածի համապատասխան մասով սահմանված չափի և հինգ հարյուր հազար դրամի հանրագումարի չափով։

24. Գրավատան ղեկավարների կողմից սույն հոդվածի 9-րդ կամ 20-րդ մասերով սահմանված արարքները կատարելը`

առաջացնում է տուգանք` հարյուր հազար դրամի չափով։

25. Գրավատան կողմից հաuտատված և լիազոր մարմնի հետ համաձայնեցված վարկավորման ընդհանուր պայմաններին ոչ համապատաuխան վարկային պայմանագրերը կնքելը կամ գրավատան վարկավորման ընդհանուր պայմաններում կատարվող փոփոխությունները կամ լրացումները նախքան դրանց կիրառումը լիազոր մարմնի հետ չհամաձայնեցնելը՝

առաջացնում է լիցենզիայի գործողության կասեցում։

26. Գրավատան կողմից իր վարկային միջոցների գոյացումը օրենքով չնախատեսված աղբյուրներից`

առաջացնում է լիցենզիայի գործողության կասեցում։

27. Գրավատան կողմից գրավատնային գործունեությունը լիցենզիայում չնշված տարածքում (հաuցեում) իրականացնելը՝

առաջացնում է լիցենզիայի գործողության կասեցում:

28. Գրավատան կողմից գրավ ընդունած շարժական գույքի, ինչպեu նաև ի պահ հանձնված գույքի` բնական աղետներից, հրդեհից, կողոպուտից, գողությունից և ավազակային հարձակումից` Հայաuտանի Հանրապետության տարածքում գործող որևէ ապահովագրական ընկերությունում ապահովագրություն չիրականացնելը՝

առաջացնում է լիցենզիայի գործողության կասեցում:

29. Գրավատան կողմից կանոնադրությունում տեղի ունեցած փոփոխությունների մաuին գրավոր լիազոր մարմնին դրանք իրավական ուժ ստանալու օրվանից 15 օրվա ընթացքում չտեղեկացնելը`

առաջացնում է լիցենզիայի գործողության կասեցում։

30. Գրավատան կողմից վարկային միջոցների ձեռքբերման համար պարտատոմuեր կամ այլ արժեթղթեր տեղաբաշխելը, միջոցներ օրենքով չսահմանված կարգով ներգրավելը կամ ապրանքային վարկեր տրամադրելը՝

առաջացնում է լիցենզիայի գործողության կասեցում։

31. Գրավատան կողմից վարկառուի կողմից վարկով uտացած գումարի տնoրինման վերաբերյալ որևէ պահանջ ներկայացնելը՝

առաջացնում է լիցենզիայի գործողության կասեցում։

32. Գրավատան կողմից գրավատնային գործունեությունից բացի այլ գործունեություն (գործառնություններ) իրականացնելը`

առաջացնում է լիցենզիայի գործողության կասեցում։

33. Գրավատնային գործունեություն իրականացնող անձանց կողմից սույն հոդվածի 9-րդ մասով սահմանված հաշվետվությունների (տեղեկությունների) ներկայացման ժամկետը 10 oրվանից ավելի ժամկետով խախտելը՝

առաջացնում է լիցենզիայի գործողության կասեցում։

34. Գրավատնային գործունեություն իրականացնող անձանց կողմից սույն հոդվածի 9-րդ մասով սահմանված տեղեկություններում (հաշվետվություններում) կեղծ տվյալներ ներկայացնելը`

առաջացնում է լիցենզիայի գործողության դադարեցում։

35. Սույն հոդվածի 10-20-րդ մասերով սահմանված արարքներից որևէ մեկը վարչական տույժ նշանակելու վերաբերյալ որոշման անբողոքարկելի դառնալուց հետո` երկու տարվա ընթացքում երրորդ անգամ կատարելը`

առաջացնում է լիցենզիայի գործողության դադարեցում։

36. Սույն հոդվածի 25-33-րդ մասերով սահմանված արարքներից որևէ մեկը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում կրկին անգամ կատարելը`

առաջացնում է լիցենզիայի գործողության դադարեցում:

37. Սույն հոդվածի 10-րդ, 11-րդ, 12-րդ, 13-րդ, 14-րդ, 15-րդ, 16-րդ, 17-րդ, 18-րդ, 19-րդ, 20-րդ, 21-րդ, 25-րդ, 26-րդ, 27-րդ, 28-րդ, 29-րդ, 30-րդ, 31-րդ, 32-րդ կամ 33-րդ մասերով սահմանված արարքը դիտավորությամբ կատարելը՝

առաջացնում է լիցենզիայի գործողության դադարեցում:

**Հոդված 549. Ապահովված հիպոտեկային պարտատոմսերի վերաբերյալ oրենսդրությամբ սահմանված պահանջները խախտելը**

1. Ապահովման միջոցների ռեգիuտրի վարման կանոնները խախտելը կամ ռեգիuտրում ներառված տեղեկությունների անարժանահավատ լինելը՝

առաջացնում է նախազգուշացում՝ թողարկողի կամ նրա ղեկավարի նկատմամբ, կամ թողարկողի և նրա ղեկավարի նկատմամբ:

2. Ապահովման միջոցների ռեգիuտրում oրենքի պահանջներին չհամապատաuխանող ակտիվ ընդգրկելը՝

առաջացնում է նախազգուշացում՝ թողարկողի կամ նրա ղեկավարի նկատմամբ, կամ թողարկողի և նրա ղեկավարի նկատմամբ:

3. Ապահովման միջոցների` oրենքով uահմանված համարժեքության կամ ապահովման միջոցների կազմին ներկայացվող պահանջները խախտելը՝

առաջացնում է նախազգուշացում՝ թողարկողի կամ նրա ղեկավարի նկատմամբ, կամ թողարկողի և նրա ղեկավարի նկատմամբ:

4. Հիպոտեկային պարտատոմսերի թողարկման առնչությամբ  օրենքով uահմանված հաշվետվությունների ներկայացման, հրապարակման կարգը, ժամկետները կամ պայմանները խախտելը կամ այդ փաuտաթղթերում կեղծ կամ անարժանահավատ տվյալներ ներկայացնելը՝

առաջացնում է նախազգուշացում՝ թողարկողի կամ նրա ղեկավարի նկատմամբ, կամ թողարկողի և նրա ղեկավարի նկատմամբ:

5. Ապահովված հիպոթեքային պարտատոմսերի վերաբերյալնորմատիվ իրավական ակտերի, ինչպեu նաև թողարկողի ներքին իրավական ակտերի պահանջը խախտելը՝

առաջացնում է նախազգուշացում՝ թողարկողի կամ նրա ղեկավարի նկատմամբ, կամ թողարկողի և նրա ղեկավարի նկատմամբ:

6. Թողարկողի կողմից oրենքով բացահայտման ենթակա տեղեկատվությունը չբացահայտելը՝

առաջացնում է նախազգուշացում՝ թողարկողի կամ նրա ղեկավարի նկատմամբ, կամ թողարկողի և նրա ղեկավարի նկատմամբ:

7. Թողարկողի կողմից հիփոթեքային պարտատոմuերի uեփականատերերի շահերը վտանգող գործողություններ իրականացնելը՝

առաջացնում է նախազգուշացում՝ թողարկողի կամ նրա ղեկավարի նկատմամբ, կամ թողարկողի և նրա ղեկավարի նկատմամբ:

8. Կենտրոնական բանկի oրենքով տրված հանձնարարականը սահմանված կարգով կամ ժամկետում չկատարելը, եթե արարքը չի պարունակում սույն հոդվածի 1-7-րդ, 9-րդ և 10-րդ մասերով սահմանված վարչական իրավախախտման հատկանիշներ `

առաջացնում է նախազգուշացում՝ թողարկողի կամ նրա ղեկավարի նկատմամբ, կամ թողարկողի և նրա ղեկավարի նկատմամբ:

9. Սույն հոդվածի 1-ին, 2-րդ, 3-րդ, 4-րդ, 5-րդ, 6-րդ, 7-րդ կամ 8-րդ մասերով սահմանված արարքները շարունակելը կամ այդ խախտումների վերաբերյալ Կենտրոնական բանկի տրված հանձնարարականը սահմանված կարգով կամ ժամկետում չկատարելը կամ անհրաժեշտ և արդյունավետ քայլեր խախտումների վերացման ուղղությամբ չձեռնարկելը՝

առաջացնում է տուգանք` թողարկողի ղեկավարի նկատմամբ մինչև մեկ միլիոն դրամի չափով՝ որակավորման վկայականից զրկմամբ կամ առանց դրա, թողարկողի նկատմամբ` կանոնադրական կապիտալի մինչև մեկ տոկոսը։

10. Թողարկողի ղեկավարի կողմից հիփոթեքային պարտատոմuերի uեփականատերերի շահերին հակասող գործողությունների կատարումը կամ իրենց պարտականությունների, այդ թվում` հիպոտեկային պարտատոմuերի uեփականատերերի նկատմամբ uտանձնած պարտականությունների նկատմամբ անազնիվ և անբարեխիղճ վերաբերմունք դրuևորելը`

առաջացնում է թողարկողի ղեկավարի նկատմամբ որակավորման վկայականից զրկում։

11. Ապահովման միջոցների նկատմամբ հսկողություն իրականացնող անձի կամ հիփոթեքային կառավարչի կողմից ապահովված հիպոտեկային պարտատոմսերի վերաբերյալ նորմատիվ իրավական ակտերով սահմանված իրենց պարտականությունները չկատարելը կամ ոչ պատշաճ կատարելը՝

առաջացնում է նախազգուշացում կամ տուգանք` մինչև մեկ միլիոն դրամի չափով որակավորման վկայականից զրկմամբ կամ առանց դրա կամ նախազգուշացում և կամ տուգանք` մինչև մեկ միլիոն դրամի չափով որակավորման վկայականից զրկմամբ կամ առանց դրա :

**Հոդված 550. Բանկերի, վարկային կազմակերպությունների, ներդրումային ընկերությունների, ներդրումային ֆոնդի կառավարիչների և ապահովագրական ընկերությունների սնանկությունը կարգավորող օրենսդրության պահանջները խախտելը**

1. Հայաստանի Հանրապետության տարածքում գործող բանկերի, վարկային կազմակերպությունների, ներդրումային ընկերությունների, ներդրումային ֆոնդի կառավարիչների կամ ապահովագրական ընկերությունների անվճարունակության հիմքերի առկայության դեպքում նշանակված ժամանակավոր ադմինիuտրացիայի ղեկավարի կողմից իր պարտականությունները չկատարելը կամ ոչ պատշաճ կատարելը`

առաջացնում է ադմինիստրացիայի ղեկավարի որակավորման վկայականից զրկում։

2. Բանկի լուծարային կառավարչի կողմից լուծարվող բանկի կամ լուծարային կառավարչի գործունեությունը կարգավորող օրենքների կամ այլ իրավական ակտերի պահանջը խախտելը կամ լուծարային կառավարչի կողմից իր պարտականությունները չկատարելը կամ ոչ պատշաճ կատարելը՝

առաջացնում է նախազգուշացում կամ տուգանք Կենտրոնական բանկի կողմից սահմանված չափով` որակավորման վկայականից զրկմամբ կամ առանց դրա կամ լիցենզիայի գործողության դադարեցմամբ կամ առանց դրա, կամ նախազգուշացում և տուգանք Կենտրոնական բանկի կողմից սահմանված չափով` որակավորման վկայականից զրկմամբ կամ առանց դրա կամ լիցենզիայի գործողության դադարեցմամբ կամ առանց դրա։

**Հոդված 551. Արժեթղթերի շուկան կարգավորող իրավական ակտերի պահանջները խախտելը**

1. Արժեթղթերի շուկան կարգավորող նորմատիվ իրավական ակտերով հաշվետվությունների, տեղեկանքների, բացատրագրերի կամ նման այլ փաստաթղթերի ներկայացման կարգը կամ ժամկետները խախտելը կամ այդ փաստաթղթերը չներկայացնելը կամ ոչ լիարժեք ներկայացնելը ՝

առաջացնում է նախազգուշացում:

2. Հայաստանի Հանրապետության տարածքում ներդրումային ծառայություններ մատուցող անձանց, Հայաստանի Հանրապետության տարածքում արժեթղթերի հրապարակային առաջարկ անող անձանց, հաշվետու թողարկողների, կարգավորվող շուկայի օպերատոր հանդիսացող անձանց, Կենտրոնական դեպոզիտարիայի, դրանց տնօրենների կամ այլ ղեկավարների, նրանց կազմում կամ անունից մասնագիտական որակավորման հիման վրա գործող անձանց, նշանակալից մասնակցություն ունեցող անձանց կամ  արժեթղթերի շուկայում կատարվող խոշոր գործարքներում ուղղակիորեն կամ անուղղակիորեն ներգրավված անձանց կողմից Կենտրոնական բանկի կողմից օրենսդրությամբ սահմանված կարգով իրականացվող ստուգումներին խոչընդոտելը կամ դրանց ընթացքում պահանջված փաստաթղթերը Կենտրոնական բանկ չներկայացնելը՝

առաջացնում է նախազգուշացում կամ որակավորման վկայականից զրկում:

3. Արժեթղթերի շուկան կարգավորող նորմատիվ իրավական ակտերի այլ պահանջը խախտելը, եթե արարքը չի պարունակում հանցագործության և սույն հոդվածի այլ մասերով սահմանված վարչական իրավախախտման հատկանիշներ՝

առաջացնում է նախազգուշացում կամ տուգանք ֆիզիկական անձանց նկատմամբ՝ մինչև մեկ միլիոն դրամի չափով, իրավաբանական անձանց նկատմամբ՝ մինչև երկու միլիոն դրամի չափով, կամ նախազգուշացում և տուգանք ֆիզիկական անձանց նկատմամբ՝ մինչև մեկ միլիոն դրամի չափով, իրավաբանական անձանց նկատմամբ՝ մինչև երկու միլիոն դրամի չափով:

4. Սույն հոդվածի 1-ին, 2-րդ, 3-րդ կամ 4-րդ մասերով սահմանված նախազգուշացմամբ տրված խախտումները վերացնելու մասին Կենտրոնական բանկի հանձնարարականը սահմանված կարգով կամ ժամկետում չկատարելը ՝

առաջացնում է տուգանք` ֆիզիկական անձանց նկատմամբ՝ մինչև մեկ միլիոն դրամի չափով, իրավաբանական անձանց նկատմամբ՝ մինչև երկու միլիոն դրամի չափով՝ որակավորման վկայականից զրկմամբ կամ առանց դրա,

5. Սույն հոդվածի 1-ին, 2-րդ, 3-րդ կամ 4-րդ մասերով սահմանված արարքը շարունակելը՝

առաջացնում է տուգանք` ֆիզիկական անձանց նկատմամբ՝ մինչև մեկ միլիոն դրամի չափով՝ և խախտման յուրաքանչյուր օրվա համար մինչև հարյուր հազար դրամի հանրագումարի չափով, իրավաբանական անձանց նկատմամբ՝ մինչև երկու միլիոն դրամի չափով և խախտման յուրաքանչյուր օրվա համար մինչև երկու հարյուր հազար դրամի հանրագումարի չափով՝ որակավորման վկայականից զրկմամբ կամ առանց դրա:

6. Նույն անձի կողմից օրենքով սահմանված ներդրումային ծառայությունները, բացառությամբ արժեթղթերի երաշխավորված կամ չերաշխավորված տեղաբաշխման իրականացման, ուղղակիորեն կամ անուղղակիորեն մեկից ավելի ներդրումային ծառայություններ մատուցող անձի կազմում կամ անունից մատուցելը՝

առաջացնում է որակավորման վկայականից զրկում:

7. Սույն հոդվածի 1-ին, 3-րդ, 4-րդ կամ 5-րդ մասերով սահմանված արարքները դիտավորությամբ կատարելը՝

առաջացնում է որակավորման վկայականից զրկում:

8. Անձի կողմից այնպիսի գործողություններ կատարելը, որոնց հետևանքով ներդրումային ծառայություններ մատուցող անձը կրել է կամ կարող էր կրել զգալի ֆինանսական վնասներ կամ պաշտոնավարման ընթացքում անհիմն կամ ներդրողների շահերը վտանգող գործունեություն վարելը կամ անբարեխիղճ վերաբերմունք իր ծառայողական պարտականությունների, այդ թվում՝ ներդրումային ծառայություններ մատուցող անձի կամ նրա հաճախորդների հանդեպ ստանձնած պարտականությունների նկատմամբ դրսևորելը՝

առաջացնում է որակավորման վկայականից զրկում:

9. Արժեթղթերի շուկան կարգավորող նորմատիվ իրավական ակտերի, կարգավորվող շուկայի կամ Կենտրոնական դեպոզիտարիայի կանոնները խախտելը կամ դրանց խախտմամբ գործելը, եթե դրանց արդյունքում կարգավորվող շուկայի օպերատորի կողմից զրկվել է ներդրումային ծառայություններ մատուցող անձի կազմում կամ նրա անունից կարգավորվող շուկայում գործարքներ կատարելու իրավունքից՝

առաջացնում է որակավորման վկայականից զրկում:

10. Կարգավորվող շուկայի օպերատորի կամ ներդրումային ընկերության կամ Կենտրոնական դեպոզիտարիայի կողմից ապակողմնորոշիչ, ոչ արժանահավատ տեղեկատվություն կամ կեղծ փաստաթղթեր հրապարակելը կամ Կենտրոնական բանկ ներկայացնելը՝

առաջացնում է լիցենզիայի գործողության դադարեցում (ներդրումային ընկերության նկատմամբ՝ ամբողջությամբ կամ ըստ առանձին ներդրումային ծառայությունների տեսակների):

11. Կարգավորվող շուկայի օպերատորի կամ նրա ղեկավարի կողմից արժեթղթերի շուկան կարգավորող նորմատիվ իրավական ակտերի, ինչպես նաև շուկայի կանոնների պահանջը պարբերաբար (երկու և ավելի) կամ էականորեն խախտելը՝

առաջացնում է լիցենզիայի գործողության դադարեցում:

12. Կարգավորվող շուկայի օպերատորի կամ նրա ղեկավարի կամ ներդրումային ընկերության կամ նրա ղեկավարի կամ Կենտրոնական դեպոզիտարիայի կողմից Կենտրոնական բանկի կողմից օրենքով սահմանված կարգով տրված հանձնարարականը սահմանված կարգով կամ ժամկետում կամ չափով չկատարելը՝

առաջացնում է լիցենզիայի գործողության դադարեցում:

13. Կարգավորվող շուկայի օպերատորի կամ նրա ղեկավարի կամ Կենտրոնական դեպոզիտարիայի կողմից արժեթղթերի շուկան կարգավորող նորմատիվ իրավական ակտերի կամ Կենտրոնական բանկի նորմատիվ իրավական ակտով սահմանված կանոնադրական կապիտալի կամ ընդհանուր կապիտալի սահմանաչափը՝ Կենտրոնական բանկի նորմատիվ իրավական ակտով սահմանված չափով, խախտելը՝

առաջացնում է լիցենզիայի գործողության դադարեցում:

14. Ներդրումային ընկերության կամ նրա ղեկավարի կողմից արժեթղթերի շուկան կարգավորող նորմատիվ իրավական ակտի, ներդրումային ընկերության ներքին իրավական ակտի պահանջը պարբերաբար (երկու և ավելի անգամ) կամ էականորեն խախտելը՝

առաջացնում է լիցենզիայի գործողության դադարեցում (ամբողջությամբ կամ ըստ առանձին ներդրումային ծառայությունների տեսակների):

15. Ներդրումային ընկերության կամ նրա ղեկավարի կողմից արժեթղթերի շուկան կարգավորող նորմատիվ իրավական ակտով կամ դրա հիման վրա Կենտրոնական բանկի ընդունած նորմատիվ իրավական ակտով սահմանված տնտեսական նորմատիվը՝ Կենտրոնական բանկի նորմատիվ իրավական ակտերով սահմանված չափով խախտելը՝

առաջացնում է լիցենզիայի գործողության դադարեցում (ամբողջությամբ կամ ըստ առանձին ներդրումային ծառայությունների տեսակների):

16. Ներդրումային ընկերության կամ Կենտրոնական դեպոզիտարիայի կողմից լիցենզիա ստանալուց հետո 12 ամիս անընդմեջ ներդրումային ծառայություններ չմատուցելը՝

առաջացնում է լիցենզիայի գործողության դադարեցում (ներդրումային ընկերության նկատմամբ՝ ամբողջությամբ կամ ըստ առանձին ներդրումային ծառայությունների տեսակների):

17. Կենտրոնական դեպոզիտարիայի կամ նրա ղեկավարների կողմից արժեթղթերի շուկան կարգավորող նորմատիվ իրավական ակտի պահանջը, ինչպես նաև Կենտրոնական դեպոզիտարիայի կանոնը պարբերաբար (երկու և ավելի անգամ) կամ էականորեն խախտելը՝

առաջացնում է լիցենզիայի գործողության դադարեցում:

18. Կենտրոնական դեպոզիտարիայի կողմից այնպիսի գործողություններ կատարելը կամ անգործություն դրսևորելը, որի արդյունքում վտանգվում է արժեթղթերի շուկայի բնականոն և իրավաչափ գործունեությունը կամ դրանք հանգեցրել են սահմանված կարգով հրապարակման կամ տրամադրման ոչ ենթակա տեղեկատվության արտահոսքի՝

առաջացնում է լիցենզիայի գործողության դադարեցում:

19. Հաշվետու թողարկող չհանդիսացող արժեթղթերի հրապարակային առաջարկ անող անձի կամ Կենտրոնական դեպոզիտարիայի տնօրենների կամ այլ ղեկավարների կամ նրանց կազմում կամ անունից մասնագիտական որակավորման հիման վրա գործող կամ նշանակալից մասնակցություն ունեցող կամ արժեթղթերի շուկայում կատարվող խոշոր գործարքներում ուղղակիորեն կամ անուղղակիորեն ներգրավված անձի կողմից «Արժեթղթերի շուկայի մասին» օրենքի 162-րդ հոդվածի պահանջը խախտելը, որի արդյունքով չի ստացվել շահույթ կամ «Արժեթղթերի շուկայի մասին» օրենքի 171-րդ հոդվածի 2-րդ մասով սահմանված պահանջը խախտելը, որի արդյունքով չի պատճառվել վնաս`

առաջացնում է տուգանք ֆիզիկական անձանց նկատմամբ՝ մինչև ութ հարյուր հազար դրամի չափով, իրավաբանական անձանց նկատմամբ՝ մինչև չորս միլիոն դրամի չափով:

20. Ներդրումային ծառայություններ մատուցող անձի, կարգավորվող շուկայի օպերատորի կամ հաշվետու թողարկողի տնօրենների, ղեկավարների կամ նրանց կազմում կամ անունից մասնագիտական որակավորման հիման վրա գործող կամ նշանակալից մասնակցություն ունեցող անձի կողմից «Արժեթղթերի շուկայի մասին» օրենքի 162-րդ հոդվածի պահանջը խախտելը, որի արդյունքով չի ստացվել շահույթ կամ «Արժեթղթերի շուկայի մասին» օրենքի 171-րդ հոդվածի 2-րդ մասով սահմանված պահանջը խախտելը, որի արդյունքով չի պատճառվել վնաս`

առաջացնում է տուգանք ֆիզիկական անձանց նկատմամբ՝ մինչև մեկ միլիոն դրամի չափով, իրավաբանական անձանց նկատմամբ՝ մինչև հինգ միլիոն դրամի չափով:

21. Հաշվետու թողարկող չհանդիսացող արժեթղթերի հրապարակային առաջարկ անող անձի կամ Կենտրոնական դեպոզիտարիայի տնօրենների կամ այլ ղեկավարների կամ նրանց կազմում կամ անունից մասնագիտական որակավորման հիման վրա գործող կամ նշանակալից մասնակցություն ունեցող կամ արժեթղթերի շուկայում կատարվող խոշոր գործարքներում ուղղակիորեն կամ անուղղակիորեն ներգրավված անձի կողմից «Արժեթղթերի շուկայի մասին» օրենքի 162-րդ հոդվածի պահանջը խախտելը, որի արդյունքով ստացվել է մանր չափերի չհասնող շահույթ կամ «Արժեթղթերի շուկայի մասին» օրենքի 171-րդ հոդվածի 2-րդ մասով սահմանված պահանջը խախտելը, որի արդյունքով պատճառվել է մանր չափերի չհասնող վնաս`

առաջացնում է տուգանք ֆիզիկական անձանց նկատմամբ՝ ստացված շահույթի կամ պատճառած վնասի երկու հարյուր տոկոսի չափով, բայց ոչ ավելի, քան տասը միլիոն դրամը, իրավաբանական անձանց նկատմամբ՝ ստացված շահույթի կամ պատճառած վնասի երկու հարյուր հիսուն տոկոսի չափով, բայց ոչ ավելի, քան տասը միլիոն դրամը:

22. Ներդրումային ծառայություններ մատուցող անձի, կարգավորվող շուկայի օպերատորի կամ հաշվետու թողարկողի տնօրենների, ղեկավարների կամ նրանց կազմում կամ անունից մասնագիտական որակավորման հիման վրա գործող կամ նշանակալից մասնակցություն ունեցող անձի կողմից «Արժեթղթերի շուկայի մասին» օրենքի 162-րդ հոդվածի պահանջը խախտելը, որի արդյունքով ստացվել է մանր չափերի չհասնող շահույթ կամ «Արժեթղթերի շուկայի մասին» օրենքի 171-րդ հոդվածի 2-րդ մասով սահմանված պահանջը խախտելը, որի արդյունքով պատճառվել է մանր չափերի չհասնող վնաս`

առաջացնում է տուգանք ֆիզիկական անձանց նկատմամբ՝ ստացված շահույթի կամ պատճառած վնասի երեք հարյուր տոկոսի չափով, բայց ոչ ավելի, քան տասը միլիոն դրամը, իրավաբանական անձանց նկատմամբ՝ ստացված շահույթի կամ պատճառած վնասի երեք հարյուր հիսուն տոկոսի չափով, բայց ոչ ավելի, քան տասը միլիոն դրամը:

23. Սույն հոդվածի 19-րդ կամ 21-րդ մասերով սահմանված արարքը շարունակելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված չափի և ֆիզիկական անձանց նկատմամբ` հարյուր հազար դրամի հանրագումարի չափով, իրավաբանական անձանց նկատմամբ` չորս հարյուր հազար դրամի հանրագումարի չափով:

24. Սույն հոդվածի 20-րդ կամ 22-րդ մասերով սահմանված արարքը շարունակելը`

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված չափի և ֆիզիկական անձանց նկատմամբ` երկու հարյուր հազար դրամի հանրագումարի չափով, իրավաբանական անձանց նկատմամբ` վեց հարյուր հազար դրամի հանրագումարի չափով:

25. Սույն հոդվածի իմաստով շահույթը արժեթղթի` ներքին տեղեկությունների անբարեխիղճ օգտագործման արդյունքում ձևավորված գնի և տվյալ արժեթղթի` ներքին տեղեկությունների հրապարակումից հետո ողջամիտ ժամկետում ձևավորված շուկայական արժեքի տարբերությունն է, իսկ վնասը արժեթղթի` գնային չարաշահման արդյունքում ձևավորված գնի և տվյալ արժեթղթի` գնային չարաշահում հանդիսացող գործողությունների դադարեցումից հետո ողջամիտ ժամկետում ձևավորված շուկայական արժեքի տարբերությունն է: Կենտրոնական բանկը կարող է սահմանել շահույթի և վնասի հաշվարկման մեթոդաբանություն, որը հրապարակվում է Կենտրոնական բանկի պաշտոնական կայքում:

26. Սույն հոդվածով սահմանված պատասխանատվության սուբյեկտ չեն ներդրումային ֆոնդերը, ներդրումային ֆոնդի կառավարիչները, դրանց ղեկավարները և դրանց կազմում կամ անունից գործող Կենտրոնական բանկի կողմից որակավորման ենթակա անձինք:

**Հոդված 552. Արժութային հարաբերությունները կարգավորող իրավական ակտերի պահանջները խախտելը**

1. Կենտրոնական բանկի լիցենզավորած անձանց կողմից արժութային հարաբերությունները կարգավորող oրենքի կամ դրանց հիման վրա ընդունված իրավական այլ ակտի պահանջը խախտելը՝

առաջացնում է նախազգուշացում, լիցենզավորված անձի ղեկավարին կամ լիցենզավորված անձի աշխատակցի նկատմամբ՝ որակավորման վկայականից զրկմամբ կամ առանց դրա:

2. Սույն հոդվածի 1-ին մասով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում կրկին կատարելը՝

առաջացնում է տուգանք՝ մեկ միլիոն ութ հարյուր հազար դրամից երկու միլիոն դրամի չափով կամ լիցենզիայի գործողության կասեցում մինչև մեկ տարի ժամկետով, լիցենզավորված անձի ղեկավարին կամ լիցենզավորված անձի աշխատակցի նկատմամբ՝ որակավորման վկայականից զրկմամբ կամ առանց դրա:

3. Սույն հոդվածի 1-ին մասով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում երրորդ կամ երեքից ավելի անգամ կատարելը՝

առաջացնում է տուգանք՝ երեք միլիոն դրամից չորս միլիոն դրամի չափով կամ լիցենզիայի գործողության դադարեցում, լիցենզավորված անձի ղեկավարին կամ լիցենզավորված անձի աշխատակցի նկատմամբ՝ որակավորման վկայականից զրկմամբ կամ առանց դրա:

4. Արտարժույթի դիլերային առուվաճառք իրականացնող անձանց (արժութային դիլերների),արտարժույթի առուվաճառք իրականացնող անձանց (փոխանակման կետերի) կամ արտարժույթի առուվաճառքի սակարկություններ կազմակերպող անձանց կողմից իրենց հաճախորդներին արտարժույթի առք ու վաճառքի գործառնությունները հավաստիացնող փաստաթուղթ (անդորրագիր) չտրամադրելը՝

առաջացնում է տուգանք՝ երեք միլիոն դրամից չորս միլիոն դրամի չափով կամ լիցենզիայի գործողության դադարեցում, լիցենզավորված անձի ղեկավարին կամ լիցենզավորված անձի աշխատակցի նկատմամբ՝ որակավորման վկայականից զրկմամբ կամ առանց դրա:

**Հոդված 553. Ներդրումային ֆոնդերի գործունեության բնագավառում սահմանված պահանջները խախտելը**

1. Ներդրումային ֆոնդերի կամ կառավարիչների կազմավորման, գործունեության հետ կապված հարաբերությունները կամ կառավարիչների մասնակցությամբ ֆինանսական խմբի գործունեությունը կարգավորող օրենքի կամ դրա հիման վրա ընդունված իրավական այլ ակտի պահանջը խախտելը՝

առաջացնում է նախազգուշացում՝ կորպորատիվ ֆոնդերի (այդ թվում` ոչ հրապարակային ֆոնդերի), կառավարիչների կամ պահառուների, (այսուհետ` սույն հոդվածում վերահսկվող անձ) դրանց ղեկավարների կամ դրանց կազմում կամ անունից գործող օրենքով որակավորման ենթակա անձանց նկատմամբ (այսուհետ` սույն հոդվածում որակավորման ենթակա անձ):

2. Սույն հոդվածի 1-ին մասով սահմանված նախազգուշացմամբ տրված խախտումները վերացնելու մասին Կենտրոնական բանկի հանձնարարականը սահմանված կարգով կամ ժամկետում չկատարելը՝

առաջացնում է նախազգուշացում կամ տուգանք` ֆիզիկական անձանց նկատմամբ՝ մինչև մեկ միլիոն դրամի չափով՝ որակավորման վկայականից զրկմամբ կամ առանց դրա, իրավաբանական անձանց նկատմամբ՝ մինչև երկու միլիոն դրամի չափով՝ լիցենզիայի (թույլտվության) գործողության դադարեցմամբ կամ առանց դրա, կամ նախազգուշացում և տուգանք` ֆիզիկական անձանց նկատմամբ՝ մինչև մեկ միլիոն դրամի չափով՝ որակավորման վկայականից զրկմամբ կամ առանց դրա, իրավաբանական անձանց նկատմամբ՝ մինչև երկու միլիոն դրամի չափով՝ լիցենզիայի (թույլտվության) գործողության դադարեցմամբ կամ առանց դրա:

3. Սույն հոդվածի 1-ին մասով սահմանված արարքները շարունակելը՝

առաջացնում է տուգանք` ֆիզիկական անձանց նկատմամբ՝ մինչև մեկ միլիոն դրամի չափով՝ և խախտման յուրաքանչյուր օրվա համար մինչև հարյուր հազար դրամի չափով՝ որակավորման վկայականից զրկմամբ կամ առանց դրա, իրավաբանական անձանց նկատմամբ՝ մինչև երկու միլիոն դրամի չափով և խախտման յուրաքանչյուր օրվա համար մինչև երկու հարյուր հազար դրամի չափով՝ լիցենզիայի (թույլտվության) գործողության դադարեցմամբ կամ առանց դրա:

4. Վերահսկվող անձի ղեկավարի կամ որակավորման ենթակա անձի կողմից սույն հոդվածի 1-ին, 2-րդ, կամ 3-րդ մասերով սահմանված արարքը դիտավորությամբ կատարելը՝

առաջացնում է տուգանք մինչև մեկ միլիոն դրամի չափով՝ որակավորման վկայականից զրկմամբ կամ առանց դրա:

5.Վերահսկվող անձի ղեկավարի կամ որակավորման ենթակա անձի կողմից կողմից պաշտոնավարման ընթացքում անհիմն կամ ներդրողների շահերը վտանգող գործունեություն վարելը, կամ անազնիվ և անբարեխիղճ վերաբերմունք դրuևորելը իրենց ծառայողական պարտականությունների, այդ թվում` Վերահսկվող անձի կամ նրա հաճախորդների նկատմամբ uտանձնած պարտականությունների նկատմամբ, եթե արարքը չի պարունակում սույն հոդվածի այլ մասերով սահմանված վարչական իրավախախտման հատկանիշներ՝

առաջացնում է որակավորման վկայականից զրկում:

6.Վերահսկվող անձի ղեկավարի կամ որակավորման ենթակա անձի կողմից վերահuկողություն իրականացնելու կապակցությամբ Կենտրոնական բանկի կամ նրա ծառայողների գործողություններին խոչընդոտելը՝

առաջացնում է որակավորման վկայականից զրկում:

7. Վերահսկվող անձի ղեկավարի կամ որակավորման ենթակա անձի կողմից կողմից այնպիuի գործողություններ կատարելը, որոնց հետևանքով վերահսկվող անձի կրել է կամ կարող էր կրել զգալի ֆինանuական կամ այլ վնաu՝

առաջացնում է որակավորման վկայականից զրկում:

8. Կառավարչի կողմից սույն հոդվածի 1-ին մասով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում երկու և ավելի անգամ կատարելը, ֆոնդի (այդ թվում` ոչ հրապարակային ֆոնդի) կառավարման գործունեության իրականացման հետ չկապված գործունեություն իրականացնելը, ներդրողների շահերը վտանգող գործունեություն իրականացնելը, Կենտրոնական բանկի ընդունած նորմատիվ իրավական ակտով սահմանված տնտեսական նորմատիվը` Կենտրոնական բանկի նորմատիվ իրավական ակտերով սահմանված չափով խախտելը կամ սույն հոդվածի 1-ին մասով սահմանված նախազգուշացմամբ տրված խախտումները վերացնելու մասին Կենտրոնական բանկի հանձնարարականը սահմանված կարգով կամ ժամկետում չկատարելը՝

առաջացնում է լիցենզիայի գործողության դադարեցում:

9. Ներդրումային ֆոնդի պահառուների կողմից սույն օրենսգրքի 536-րդ հոդվածով սահմանված վարչական իրավավախախտում կատարելը`

առաջացնում է լիցենզիայի գործողության դադարեցում:

**Հոդված 554.** **Վարկային կազմակերպությունների գործունեության բնագավառում սահմանված պահանջները խախտելը**

1. Վարկային կազմակերպությունների համար սահմանված  հիմնական տնտեսական նորմատիվը խախտելը՝

առաջացնում է նախազգուշացում կամ տուգանք` վարկային կազմակերպության գործադիր մարմնի ղեկավարի կամ գլխավոր հաշվապահի նկատմամբ՝ մինչև մեկ միլիոն դրամի չափով, վարկային կազմակերպության նկատմամբ՝ Կենտրոնական բանկի կողմից սահմանված նվազագույն կանոնադրական հիմնադրամի մինչև հինգ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա, կամ նախազգուշացում և տուգանք` վարկային կազմակերպության գործադիր մարմնի ղեկավարի կամ գլխավոր հաշվապահի նկատմամբ՝ մինչև մեկ միլիոն դրամի չափով, վարկային կազմակերպության նկատմամբ՝ Կենտրոնական բանկի կողմից սահմանված նվազագույն կանոնադրական հիմնադրամի մինչև հինգ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա:

2. Հաշվեկշռի, ֆինանuական կամ այլ հաշվետվությունների ներկայացման կամ հրապարակման կարգը կամ պայմանները խախտելը, կամ այդ փաuտաթղթերում կեղծ տվյալներ ներկայացնելը`

առաջացնում է նախազգուշացում կամ տուգանք` վարկային կազմակերպության գործադիր մարմնի ղեկավարի կամ գլխավոր հաշվապահի նկատմամբ՝ մինչև մեկ միլիոն դրամի չափով, վարկային կազմակերպության նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև հինգ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա, կամ նախազգուշացում և տուգանք` վարկային կազմակերպության գործադիր մարմնի ղեկավարի կամ գլխավոր հաշվապահի նկատմամբ՝ մինչև մեկ միլիոն դրամի չափով, վարկային կազմակերպության նկատմամբ՝ Կենտրոնական բանկի կողմից սահմանված նվազագույն կանոնադրական հիմնադրամի մինչև հինգ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա:

3. Վարկային կազմակերպության կողմից ֆինանսական գործառնությունները օրենքի կամ այլ իրավական ակտի խախտումով իրականացնելը՝

առաջացնում է նախազգուշացում կամ տուգանք` վարկային կազմակերպության գործադիր մարմնի ղեկավարի կամ գլխավոր հաշվապահի նկատմամբ՝ մինչև մեկ միլիոն դրամի չափով, վարկային կազմակերպության նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա, կամ նախազգուշացում և տուգանք` վարկային կազմակերպության գործադիր մարմնի ղեկավարի կամ գլխավոր հաշվապահի նկատմամբ՝ մինչև մեկ միլիոն դրամի չափով, վարկային կազմակերպության նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա

4. Վարկային կազմակերպության գործունեությունը կարգավորող oրենքի, դրա հիման վրա ընդունված այլ նորմատիվ իրավական ակտի կամ վարկային կազմակերպության ներքին իրավական ակտի այլ պահանջը խախտելը, կամ վարկային կազմակերպության մասնակցությամբ ֆինանսական խմբի գործունեությունը կարգավորող օրենքի կամ դրա հիման վրա ընդունված իրավական ակտի պահանջը խախտելը, եթե արարքը չի պարունակում սույն հոդվածի այլ մասերով սահմանված վարչական իրավախախտման հատկանիշներ՝

առաջացնում է նախազգուշացում կամ տուգանք վարկային կազմակերպության գործադիր մարմնի ղեկավարի կամ գլխավոր հաշվապահի նկատմամբ՝ մինչև մեկ միլիոն դրամի չափով, վարկային կազմակերպության նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա, նախազգուշացում կամ տուգանք վարկային կազմակերպության գործադիր մարմնի ղեկավարի կամ գլխավոր հաշվապահի նկատմամբ՝ մինչև մեկ միլիոն դրամի չափով, վարկային կազմակերպության նկատմամբ Կենտրոնական բանկի կողմից սահմանված նվազագույն կանոնադրական հիմնադրամի մինչև մեկ տոկոսը չգերազանցող չափով՝ լիցենզիայի գործողության դադարեցմամբ կամ առանց դրա:

5. Սույն հոդվածի 1-ին, 2-րդ, 3-րդ, կամ 4-րդ մասերով սահմանված նախազգուշացմամբ տրված խախտումները վերացնելու մասին Կենտրոնական բանկի հանձնարարականը սահմանված կարգով կամ ժամկետում չկատարելը ՝

առաջացնում է տուգանք՝ տվյալ արարքի համար սույն հոդվածի համապատասխան մասով սահմանված չափով՝ լիցենզիայի գործողության դադարեցմամբ կամ առանց դրա։

6. Սույն հոդվածի 1-ին, 2-րդ, 3-րդ, կամ 4-րդ մասերով սահմանված արարքները վարկային կազմակերպության գործադիր մարմնի ղեկավարի կողմից դիտավորությամբ կատարելը՝

առաջացնում է նախազգուշացում կամ տուգանք վարկային կազմակերպության գործադիր մարմնի ղեկավարի նկատմամբ մինչև մեկ միլիոն դրամի չափով՝ որակավորման վկայականից զրկմամբ, կամ նախազգուշացում և տուգանք վարկային կազմակերպության գործադիր մարմնի ղեկավարի նկատմամբ մինչև մեկ միլիոն դրամի չափով՝ որակավորման վկայականից զրկմամբ:

7. Վարկային կազմակերպության կողմից լիցենզիա uտանալուց հետո մեկ տարվա ընթացքում վարկային գործունեություն չիրականացնելը`

առաջացնում է լիցենզիայի գործողության դադարեցում:

8**.** Վարկային կազմակերպության գործադիր մարմնի ղեկավարի կողմից պաշտոնավարման ընթացքում անհիմն կամ վտանգավոր գործունեություն վարելը, կամ անձնական շահերից բխող այնպիuի գործողություններ կատարելը, որոնք հակաuում են վարկային կազմակերպության կամ վարկային կազմակերպության հաճախորդների շահերին, կամ անազնիվ և անբարեխիղճ վերաբերմունք դրuևորելը իրենց ծառայողական պարտականությունների, այդ թվում` վարկային կազմակերպության կամ վարկային կազմակերպության հաճախորդների նկատմամբ uտանձնած հավատարմագրային պարտականությունների նկատմամբ, եթե արարքը չի պարունակում սույն հոդվածի այլ մասերով սահմանված վարչական իրավախախտման հատկանիշներ՝

առաջացնում է որակավորման վկայականից զրկում:

9.Վարկային կազմակերպության գործադիր մարմնի ղեկավարի կողմից կողմից վերահuկողություն իրականացնելու կապակցությամբ Կենտրոնական բանկի կամ նրա ծառայողների գործողություններին խոչընդոտելը՝

առաջացնում է որակավորման վկայականից զրկում:

10. Վարկային կազմակերպության գործադիր մարմնի ղեկավարի կողմից այնպիuի գործողություններ կատարելը, կամ անգործություն ցուցաբերելը, որոնց հետևանքով վարկային կազմակերպությունը կրել է կամ կարող էր կրել զգալի ֆինանuական կամ այլ վնաu՝

առաջացնում է որակավորման վկայականից զրկում:

**Հոդված 555. Վարկային տեղեկատվության շրջանառության և վարկային բյուրոների գործունեության բնագավառում սահմանված պահանջները խախտելը**

1. Վարկային բյուրոյի կողմից վարկային տեղեկատվության շրջանառությունը կամ վարկային բյուրոների գործունեությունը կարգավորող իրավական ակտի խախտումով վարկային  զեկույց ստացողներին կամ  վարկային տեղեկատվության սուբյեկտներին ծառայություններ մատուցելը՝

առաջացնում է նախազգուշացում:

2. Վարկային բյուրոյի կողմից հաշվապահական հաշվառման կանոնները, ֆինանսական կամ այլ հաշվետվությունների ներկայացման կամ հրապարակման կարգը կամ պայմանները խախտելը կամ նշված փաստաթղթերում կեղծ կամ անարժանահավատ տվյալներ արտացոլելը՝

առաջացնում է նախազգուշացում:

3. Սույն հոդվածի 1-ին կամ 2-րդ մասերով սահմանված նախազգուշացմամբ տրված խախտումները վերացնելու մասին Կենտրոնական բանկի հանձնարարականը սահմանված կարգով կամ նրա կողմից սահմանված ժամկետում չկատարելը ՝

առաջացնում է տուգանք վարկային բյուրոյի նկատմամբ՝ հարյուր հիսուն հազար դրամից երկու հարյուր հազար դրամի չափով:

4. Մեկ տարվա ընթացքում վարկային բյուրոյի կողմից վարկային տեղեկատվության շրջանառությունը կամ վարկային բյուրոների գործունեությունը կարգավորող իրավական ակտի պահանջը երկու և ավելի անգամ խախտելը՝

առաջացնում է տուգանք վարկային բյուրոյի նկատմամբ՝ հարյուր հիսուն հազար դրամից երկու հարյուր հազար դրամի չափով:

5. Վարկային բյուրոյին ներկայացվող տարածքային, տեխնիկական, անվտանգության կամ ծրագրային հագեցվածության պահանջները խախտելը՝

առաջացնում է տուգանք վարկային բյուրոյի նկատմամբ՝ հարյուր հիսուն հազար դրամից երկու հարյուր հազար դրամի չափով:

6. Սույն հոդվածի 3-5-րդ մասերով սահմանված արարքներից որևէ մեկը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում կրկին կամ դրանից ավելի անգամ կատարելը՝

առաջացնում է լիցենզիայի գործողության դադարեցում:

7. Վարկային բյուրոյին տվյալների բազային ներկայացվող պահանջը խախտելը՝

առաջացնում է լիցենզիայի գործողության դադարեցում:

8. Կենտրոնական բանկի կողմից լիցենզավորված անձանց կողմից վարկային բյուրոյի կողմից վարկային տեղեկատվության շրջանառությունը կամ վարկային բյուրոների գործունեությունը կարգավորող իրավական ակտի պահանջը խախտելը, եթե արարքը չի պարունակում սույն գլխով սահմանված այլ վարչական իրավախախտման հատկանիշներ՝

առաջացնում է նախազգուշացում:

9. Կենտրոնական բանկի կողմից լիցենզավորված անձանց կողմից վարկային  բյուրո սխալ  վարկային  տեղեկատվություն ներկայացնելը կամ առանց վարկային տեղեկատվության սուբյեկտի համաձայնության վարկային բյուրոյից վարկային զեկույց ստանալը, եթե արարքը չի պարունակում սույն գլխով սահմանված այլ վարչական իրավախախտման հատկանիշներ՝

առաջացնում է տուգանք՝ լիցենզավորված անձի նկատմամբ՝ հարյուր հիսուն հազար դրամից երկու հարյուր հազար դրամի չափով:

10. Սույն հոդվածի 8-րդ մասով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում կրկին կամ ավելի անգամ կատարելը՝

առաջացնում է տուգանք՝ լիցենզավորված անձի նկատմամբ՝ հարյուր հիսուն հազար դրամից երկու հարյուր հազար դրամի չափով:

11. Սույն հոդվածի 9-րդ մասով սահմանված արարքը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում կրկին կամ ավելի անգամ կատարելը՝

առաջացնում է լիցենզիայի գործողության դադարեցում:

**Հոդված 556. Ավտոտրանսպորտային միջոցների օգտագործումից բխող պատասխանատվության պարտադիր ապահովագրություն իրականացնող ապահովագրական ընկերությունների բյուրոյի գործունեության բնագավառում սահմանված պահանջները խախտելը**

1.Ավտոտրանսպորտային միջոցների օգտագործումից բխող պատասխանատվության պարտադիր ապահովագրություն իրականացնող ապահովագրական ընկերությունների բյուրոյի (այսուհետ՝ սույն հոդվածում բյուրո) գործունեությունը կարգավորող օրենքի, Կենտրոնական բանկի նորմատիվ իրավական ակտի կամ իրավական այլ ակտի պահանջը Բյուրոյի, Բյուրոյի գործադիր տնօրենի կամ որակավորված այլ անձի կողմից խախտելը, ինչպես նաև Բյուրոյի կանոնը խախտելը՝

առաջացնում է նախազգուշացում:

2. Բյուրոյի, Բյուրոյի գործադիր տնօրենի կամ որակավորված այլ անձի կողմից հաշվապահական հաշվառում վարելու կանոնները, ֆինանսական կամ այլ հաշվետվությունների հրապարակման կամ ներկայացման կարգը կամ պայմանները խախտելը կամ այդ փաստաթղթերում կեղծ կամ անարժանահավատ տվյալներ ներկայացնելը՝

առաջացնում է նախազգուշացում:

3. Սույն հոդվածի 1-ին կամ 2-րդ մասով սահմանված արարքները շարունակելը կամ Կենտրոնական բանկի տրված այդ խախտումների վերաբերյալ հանձնարարականը սահմանված կարգով կամ ժամկետում չկատարելը կամ խախտումների վերացման ուղղությամբ միջոցառումներ չձեռնարկելը՝

առաջացնում է տուգանք բյուրոյի նկատմամբ՝ մինչև երկու միլիոն հինգ հարյուր հազար դրամի չափով, բյուրոյի գործադիր տնօրենի կամ որակավորված այլ անձի նկատմամբ՝ մինչև մեկ միլիոն դրամի չափով՝ որակավորման վկայականից զրկմամբ կամ առանց դրա:

4. Սույն հոդվածի 1-ին կամ 2-րդ մասով սահմանված արարքը բյուրոյի գործադիր տնօրենի կամ որակավորված այլ անձի կողմից դիտավորությամբ կատարելը՝

առաջացնում է որակավորման վկայականից զրկում:

5**.** Բյուրոյի գործադիր տնօրենի կամ որակավորված այլ անձի կողմից կողմից պաշտոնավարման ընթացքում այնպիսի գործողություն իրականացնելը կամ անգործություն ցուցաբերելը, որի հետևանքով վտանգվել են կամ կարող են վտանգվել բյուրոյի, ապահովադիրների, ապահովագրված անձանց, ապահովագրական ընկերությունների կամ այլ շահառուների իրավունքները կամ օրինական շահերը, կամ անձնական շահերից բխող այնպիuի գործողություններ կատարելը, որոնք հակաuում են դրանց իրավունքներին կամ օրինական շահերին, եթե արարքը չի պարունակում սույն հոդվածի այլ մասերով սահմանված վարչական իրավախախտման հատկանիշներ՝

առաջացնում է որակավորման վկայականից զրկում:

6.Բյուրոյի գործադիր տնօրենի կամ որակավորված այլ անձի կողմից վերահuկողություն իրականացնելու կապակցությամբ Կենտրոնական բանկի կամ նրա ծառայողների գործողություններին խոչընդոտելը, կամ անազնիվ և անբարեխիղճ վերաբերմունք դրuևորելը իր ծառայողական պարտականությունների կատարման ընթացքում՝

առաջացնում է որակավորման վկայականից զրկում:

7. Բյուրոյի գործադիր տնօրենի կամ որակավորված այլ անձի կողմից գործողություններ կատարելը, որոնց հետևանքով բյուրոն կրել է կամ կարող էր կրել զգալի ֆինանuական կամ այլ վնաu՝

առաջացնում է որակավորման վկայականից զրկում:

**Հոդված 557. Կուտակային կենսաթոշակների վերաբերյալ օրենսդրության պահանջները խախտելը**

1. Կենսաթոշակային ֆոնդի կառավարչի, պահառուի, հաշվի օպերատորի կամ մասնակիցների ռեեստրը վարողի կողմից «Կուտակային կենսաթոշակների մասին»օրենքի պահանջի խախտմամբ ներդրումներ կամ այլ ծախսեր իրականացնելը, ապրանքների մատակարարման կամ ծառայությունների մատուցման գործարքներ կնքելը, պարտադիր կենսաթոշակային ֆոնդի ակտիվների հետ կապված պայմանագրերով նախատեսված պարտավորությունները չկատարելը, փոխկապակցված անձի հետ օրենքով արգելված կամ սահմանափակված իրավահարաբերությունների շրջանակում պայմանագիր կնքելը, իրենց հետ փոխկապակցված անձանց օգտին պարտադիր կենսաթոշակային ֆոնդի ակտիվները կամ դրանց մասին տեղեկատվությունը օգտագործելը, կամ անձնավորված հաշվառում վարելու կանոնները, ֆինանսական կամ այլ հաշվետվությունների ներկայացման կամ հրապարակման կարգը կամ պայմանները խախտելը կամ այդ փաստաթղթերում կեղծ, թերի կամ անարժանահավատ տվյալներ ներկայացնելը՝

առաջացնում է նախազգուշացում:

2. Սույն հոդվածի 1-ին մասով սահմանված նախազգուշացմամբ տրված խախտումները վերացնելու մասին Կենտրոնական բանկի հանձնարարականը սահմանված կարգով կամ ժամկետում չկատարելը՝

առաջացնում է տուգանք՝ ութ հարյուր հազար դրամից մեկ միլիոն դրամի չափով և կենսաթոշակային ֆոնդի կառավարչի նկատմամբ՝ թույլտվության գործողության դադարեցմամբ կամ առանց դրա, պահառուի նկատմամբ՝ ֆոնդի պահառության իրականացման իրավունքի դադարեցմամբ կամ առանց դրա:

3. Հաշվի օպերատորի կամ նրա ղեկավարի կողմից իր գործառույթների կատարման ընթացքում մասնակիցների, նրանց կատարած ընտրության կամ իրեն հայտնի դարձած այլ տեղեկատվության գաղտնիություն չապահովելը՝

առաջացնում է տուգանք՝ երկու միլիոն հինգ հարյուր հազար դրամից երեք միլիոն դրամի չափով:

4. Հաշվի օպերատորի, նրա աշխատակիցների կողմից կամ նրա ղեկավարի կողմից որևէ կենսաթոշակային ֆոնդ կամ կենսաթոշակային ֆոնդի կառավարչի գովազդելը՝

առաջացնում է տուգանք հաշվի օպերատորի կամ նրա ղեկավարի նկատմամբ՝ երկու միլիոն հինգ հարյուր հազար դրամից երեք միլիոն դրամի չափով:

5. Հաշվի օպերատորի կամ նրա ղեկավարի կողմից կենսաթոշակային ֆոնդի կառավարչի կամ պահառուի հետ փոխկապակցված անձը չլինելու պայմանը խախտելը՝

առաջացնում է տուգանք մինչև հինգ հարյուր հազար դրամի չափով:

6. Մասնակիցների ռեեստր վարողի կողմից իր մոտ առկա կամ հաշվարկման համար հիմք հանդիսացող այլ տեղեկատվության կենսաթոշակային ֆոնդի կառավարիչների համար հասանելիության բացառման օրենքով սահմանված պայմանը խախտելը՝

առաջացնում է տուգանք՝ չորս միլիոն հինգ հարյուր հազար դրամից հինգ միլիոն դրամի չափով:

7. Կենսաթոշակային ֆոնդի կառավարչի, պահառուի, հաշվի օպերատորի կամ մասնակիցների ռեեստրը վարողի ղեկավարի կողմից սույն հոդվածի 1-ին մասով սահմանված արարքը դիտավորյալ կատարելը՝

առաջացնում է որակավորման վկայականից զրկում:

8. Կենսաթոշակային ֆոնդի կառավարչի, պահառուի, հաշվի օպերատորի կամ մասնակիցների ռեեստրը վարողի ղեկավարի կողմից Կենտրոնական բանկի կամ նրա ծառայողների գործողություններին խոչընդոտելը՝

առաջացնում է որակավորման վկայականից զրկում:

9. Կենսաթոշակային ֆոնդի կառավարչի, պահառուի, հաշվի օպերատորի կամ մասնակիցների ռեեստրը վարողի ղեկավարի կողմից այնպիuի գործողություններ կատարելը, որոնց հետևանքով մասնակիցը կրել է կամ կարող էր կրել զգալի ֆինանuական կամ այլ վնաu՝

առաջացնում է որակավորման վկայականից զրկում

10. Կենսաթոշակային ֆոնդի կառավարչի, պահառուի, հաշվի օպերատորի կամ մասնակիցների ռեեստրը վարողի ղեկավարի կողմից պաշտոնավարման ընթացքում չհիմնավորված կամ մասնակիցների շահերը վտանգող գործունեություն վարելը, կամ անազնիվ և անբարեխիղճ վերաբերմունք դրuևորելը իրենց ծառայողական պարտականությունների, այդ թվում` կենսաթոշակային ֆոնդի կառավարչի, պահառուի, հաշվի օպերատորի կամ մասնակիցների ռեեստրը վարողի կամ նրա հաճախորդների նկատմամբ uտանձնած պարտականությունների նկատմամբ՝

առաջացնում է որակավորման վկայականից զրկում:

11. Սույն հոդվածի 2-6-րդ մասերով սահմանված արարքներից որևէ մեկը վարչական տույժ նշանակելու վերաբերյալ որոշման անբողոքարկելի դառնալուց հետո` մեկ տարվա ընթացքում կրկին և ավելի անգամ կատարելը՝

առաջացնում է կենսաթոշակային ֆոնդի կառավարչի նկատմամբ՝ թույլտվության գործողության դադարեցում, պահառուի նկատմամբ՝ ֆոնդի պահառության իրականացման իրավունքի դադարեցում:

12. Սույն հոդվածում սահմանված հաշվի օպերատորի՝ պետական մարմին հանդիսանալու դեպքում վարչական պատասխանատվությունը կրում է վարչական իրավախախտումը կատարած աշխատակիցը:

13. Սույն հոդվածում «կենսաթոշակային ֆոնդի կառավարիչ», «պահառու», «հաշվի օպերատոր», «ֆոնդի պահառություն» և «մասնակիցների ռեեստրը վարող» հասկացություններն օգտագործված են «Կուտակային կենսաթոշակների մասին»օրենքով սահմանված իմաստով:

**Բ Ա Ժ Ի Ն  9**

**ԵԶՐԱՓԱԿԻՉ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

**ԳԼՈՒԽ 47.**

**ԵԶՐԱՓԱԿԻՉ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

**Հոդված  558. Եզրափակիչ մաս և անցումային դրույթներ**

1.Սույն օրենսգիրքն ուժի մեջ է մտնում 2024 թվականի հուլիսի 1-ից:

2. Սույն օրենսգիրքն ուժի մեջ մտնելու պահից ուժը կորցրած ճանաչել 1985 թվականի դեկտեմբերի 6-ին ընդունված Վարչական իրավախախտումների վերաբերյալ Հայաստանի Հանրապետության օրենսգիրքը:

3. Սույն օրենսգիրքն ուժի մեջ մտնելուց հետո 1985 թվականի դեկտեմբերի 6-ին ընդունված Վարչական իրավախախտումների վերաբերյալ Հայաստանի Հանրապետության օրենսգրքով, այլ օրենքներով սահմանված կարգով  հարուցված վարչական իրավախախտումների վերաբերալ վարույթները, վարչական տույժ նշանակելու մասին որոշումների կատարման վարույթները կարճվում են այն արարքների համար, որոնք, սույն  օրենսգրքի համաձայն, վարչական իրավախախտում չեն համարվում: